
Fantoma de la clasa întâi: 


(Dacă aş fi un înger) 
— piesă în două acte — 


Personaje: 
BĂTRÂNUL 
POLITICIANUL 
ŞEFUL 
TÂRFA 
TÂNĂRUL 
CĂLUGĂRIȚA 
ŢĂRANCA 
ORBII 

SURZII 
AUROLACII 
CĂLĂTORII 


Acţiunea se desfăşoară într-o gară ce-şi adăposteşte personajele şi 
călătorii. Din când în când, pe deasupra tuturor, bântuie Fantoma de la 
clasa întâi. 


ACTUL ÎNTÂI 


Scena surprinde Gara în momentul ei cel mai adormit — înainte de ivirea 
zorilor. CĂLĂTORII dorm pe bănci, iar ghişeele şi magazinele sunt închise. 
Pe o bancă doarme BĂTRÂNUL. Se trezeşte, priveşte ceasul mare al gării, 
apoi îşi dă pantalonii jos şi începe să-i examineze. 


BĂTRÂNUL (privind în jur): Nu-i un loc ferit în lumea asta... (Privindu- 
şi pantalonii.) Mai rezistă o vreme. Ce se destramă azi cârpesc mâine. Până 
într-o zi când n-o să mai am cum să-i cos şi se duce dracului totul... La cum 
arată, mai am zile... (Scoate un ac cu aţă şi se pregăteşte de cusut.) Asta-i 
crăpătura de ieri, când nu mi-am mai amintit de ce naiba am venit în gara 


asta. Mereu crapă aşa, când mi se întâmplă să nu-mi amintesc... Încotro 
voiam, Doamne, să merg?... Cos eu, cos, dar când o să plesnească iarăşi, în 
câteva zile, o să mă întreb din nou: De ce? De ce am venit eu în gara asta? 
Ca să plec undeva, limpede. Dar unde?... Cum să nu crape când nu mă mai 
duce capul?... (Cosând cu grijă.) Na, că am cusut-o iarăşi... 

(Liniştea gării este spartă de şuierul puternic al unei locomotive. 
CĂLĂTORII se trezesc brusc şi se agită țipând: „Vine trenul, vine trenul!“ 
Din sălile de aşteptare ies ŞEFUL, TÂNĂRUL, POLITICIANUL, TÂREA, 
ORBII şi SURZII.) 

ŞEFUL (urlând): Staţi liniştiţi!... Potoliţi-vă, că oricum nu opreşte în gara 
noastră! 

TÂNĂRUL: Şi dacă opreşte? 

ȘEFUL: Măi, băiete, ce ştii tu?!... 

POLITICIANUL: Lasă-l, mă, că habar n-are pe ce lume e... 

(Către ORBI.) Şi voi nu mai orbecăiţi, mă, aiurea!... (Către SURZI.) lar 
voi nu mai tropăiți, că nu mai aud trenul!... (Către ŞEF) Ce-i cu trenul ăsta? 

ȘEFUL: Un tren ca oricare altul. Mare scofală!... Oricum nu opreşte. 

TÂRFA: Şi dacă opreşte? 

(Şuieratul trenului se aude din ce în ce mai tare. Se reped cu toții la 
marginea peronului.) 

POLITICIANUL: Dacă era să oprească, aş fi ştiut. Eu ştiu tot. Eu sunt la 
manetele Istoriei. Ştiu eu cum e cu trenurile astea. Mă cunosc cu toți 
miniştrii, cu toţi preşedinţii... (Deschide geanta-diplomat şi scoate un plic 
mare cu fotografii.) Unul nu mi-a scăpat... Dă-te, mă, mai încolo!... (Îşi face 
loc şi se urcă pe o bancă.) Uite, aici sunt cu prim-ministrul italian... (ORBII 
se strâng în jurul lui.) Ala cu ochelari sunt eu. Mă îndreptam spre el să-l bat 
pe spate. Aşa-i între noi... l-am zis: „Bă, macaronarule! Aşa vorbim noi în 
intimitate.” El îmi zice: „Bă, mămăligă, hai să băgăm ceva la ghiozdan că 
ne ghiorțăie mațele şi înregistrează ziariştii ăştia în reportofoane, de ni se 
duce buhul de nehaliți.” Eram la o recepție, şi ăştia dau la recepție nişte 
potoale aşa de greţoase că-i păcat... Uite, eu şi prim-ministrul italian... Ce 
ştiţi voi ce-i aia politică!... 

BĂTRÂNUL: Şi dacă opreşte? 

POLITICIANUL: Tu să taci! 

(Prin gară trece în mare viteză un tren. Câţiva CĂLĂTORI o rup la fugă 
în lungul peronului, implorând trenul să oprească, însă cei mai mulți sunt 
opriți din fugă de ŞEF) 


POLITICIANUL: Uite aici! Sunt cu ministrul de externe englez... (Rând 
pe rând, pe furiș, vor ieşi din scenă şi ceilalți călători, TÂREA, TÂNĂRUL, 
ORBII, SURZII, luând-o la fugă în lungul peronului.) Ăsta, crispatul. În 
spatele lui e capul meu. Îi şopteam la ureche! „Bă, scrobitule, nu te mai ţine 
țeapăn şi hai să tragem o duşcă de whisky.” Aşa-i zic eu, scrobitul. Suntem 
prieteni buni. Foarte buni... Nu prea are timp să-mi scrie. Eu îi scriu o dată, 
de două ori pe lună. Englezii aşa sunt. Protocolari. Din când în când, o 
secretară, o uscătură pesemne, îmi trimite nişte epistole cu Sir cu Z am 
sorry, sâsâieli de-ale lor. I-am spus acum: „Bă, mai pune şi tu mâna pe pix, 
că eşti neam de Shakespeare...” (Constată că nu-l mai ascultă decăt 
ŞEFUL, iar BĂTRÂNUL îşi examinează pantalonii.) Bă, ţie nu-ţi este ruşine 
să stai, în faţa mea, în izmene?!... (Către SEF) Unde-au dispărut ăştia? 

ȘEFUL: Aleargă ca proştii după tren. Le-am spus că n-o să oprească. 

POLITICIANUL (nervos): Moşule, dacă te mai bagi unde nu-ţi fierbe 
oala... (către ŞEF) lar tu nu prea ai autoritate... Bă, când vorbesc eu, să nu 
treacă nici un tren! Ai înțeles?... Hai să-i instruim! 

(POLITICIANUL şi ŞEFUL ies din scenă. BĂTRÂNUL se aşază din nou 
pe bancă.) 

BĂTRÂNUL: Şi dacă într-o zi o să oprească?... (Îşi întoarce pantalonii 
pe toate fețele.) la să vedem... V-aţi rupt şi-aici! De mult nu mi s-a mai 
întâmplat. Ştiu că s-a zdrenţuit zona asta de tot... Trebuie să am grijă să nu 
mă înfierbânt. Ce dracu”, că nu mai sunt un puşti... Om bătrân şi fără minte. 
Nu-mi intră în cap odată pentru totdeauna că, gata, am terminat-o cu 
damele. Aşa păţesc când mă las dus de pofte... Mă uitai ieri la cucoana aia, 
frumoasă femeie, şi hop, a pocnit materialul... Pentru ce? Pentru un fund de 
muiere să mi se rupă mie pantalonii? Pantaloni mei?... Bagă-ţi, mă, 
minţile-n cap, altfel nu te văd bine... (Cosând cu atenție.) Mai ţin o vreme. 
Dar fără dame!... (În scenă intră TÂREA, dând roată în jurul 
BĂTRÂNULUI.) 

TÂRFA: Moşule, de ce paştele mă-sii nu opresc trenurile în gara asta?... 
La ce bun să stai şi să păzeşti şinele doar ca trenurile să treacă fără să 
oprească?... Ştii ceva? Mi-e scârbă de toți, de toată bălăcăreala asta, de 
mâncătorul ăla de rahat... De gara asta bătrână. 

BĂTRÂNUL: Or trece, or opri cândva... E greu să ne desprindem de 
neputinţa noastră. 

(Se aude iarăşi un şuierat de tren. Scena se umple din nou: CĂLĂTORII, 
ŞEFUL, POLITICIANUL, TÂNĂRUL, TÂRFA, SURZII şi ORBII. Agitaţia 


creşte.) 

ȘEFUL: Încetaţi! Păstraţi ordinea! (Către POLITICIAN.) Au luat-o razna 
de tot. 

POLITICIANUL: Hai, apropiaţi-vă! (Se urcă pe o bancă.) 

ȘEFUL: Linişte! 

POLITICIANUL: Deci... unde dracu” e poza cu neamţu'?... Unde naiba 
am pus-0?... Uite-o! Ştiţi voi cine e ăsta?... Cancelarul Germaniei... Nu vă 
vine să credeți, aşa-i? I-am zis: „Bă, grasule, decât un război câştigat alături 
de ruşi, mai bine unul pierdut alături de nemți.” Ştiu germana la perfecție: 
das oberliht, ahtung... „Bă, umflatule, stai pregătit că te chem să faci 
investiții la mine în ţară, grupir. Clar?...” (Luminile gării pâlpâie. 
Difuzoarele transmit frânturi de muzică de paradă. SURZII încep să 
țopăie.) 

ŞEFUL: Încetaţi! 

POLITICIANUL: Grupir! Aşa i-am zis... Nu e supărat, domn'e, pe noi. Îl 
fac gras numai între patru ochi că, oricât am fi noi de prieteni, în public îi 
zic Herr Kanzler. Chestie de protocol. Asta înseamnă elita politică. Ce 
dracu”, domn'e, suntem politicieni fini! Să nu mai spună cineva că românii 
n-au clasă politică... 

(O lumină trece pe deasupra gării. Difuzoarele hârâie pentru scurt timp. 
În scenă intră CĂLUGĂRIŢA şi ŢĂRANCA.) 

TÂNĂRUL: Ce-a fost asta? 

POLITICIANUL: Eşti prea tânăr ca să-ţi aduci aminte... Fii atent! 

BĂTRÂNUL (strigând): Fiţi atenţi, vine un tren! Şi va opri! 

(Lumea se repede pe primul peron.) 

POLITICIANUL: Bă, aţi înnebunit?! 

TÂNĂRUL: La linia doi! 

(Fug cu toții pe peronul liniei doi.) 

TÂRFA: Se aude cum şuieră... Vine, vine! 

(SURZII se bulucesc spre capătul peronului.) 

CĂLUGĂRIȚA: La linia întâi! Se vede un nor de abur... 

(ORBII se inghesuie pe peronul liniei întâi. După o clipă de derută, în 
garase opreşte un tren şuierând puternic. Se reped cu toţii la uşile 
vagoanelor, dar acestea sunt încuiate.) 

TÂNĂRUL: Deschideţi! Vă rog, deschideţi! 

ŢĂRANCA: Deschideţi, maică... Deschideti... 


(ȘEFUL încearcă, fără succes, să-i desprindă de uşile încuiate pe 
CĂLĂTORII care continuă să implore deschiderea acestora. BĂTRÂNUL 
începe să bată cu ciocanul în roțile trenului.) 

ȘEFUL: Potoliţi-vă! Daţi-vă jos!... A oprit din greşeală. 

(ŞEFUL îi cere din priviri ajutorul POLITICIANULUI, care se află şi el 
în încurcătură. TÂREA se desprinde de uşa pe care încercase s-o deschidă 
şi se postează în dreptul ferestrei unui compartiment.) 

TÂRFA: Ia uitaţi-vă aici ce cărniţă... Nu vă place de fetița?... Nu vă e 
poftă? Nu simțiţi nevoia?... 

TÂNĂRUL (în dreptul altei ferestre de compartiment): Sunt tânăr, 
puternic... Priviţi ce braţe tari am... Extrag şi radicali, ştiu o groază de 
lucruri... 

ȚĂRANCA (desfăcându-şi paporniţa în fața altui compartiment): Maică, 
am de-ale gurii... Fac curat, gătesc... Uite, maică, sunt proaspete şi 
gustoase... 

CĂLUGĂRIŢA (închinându-se în dreptul altui compartiment): Doamne, 
fie-ți milă... Ajută-ne... Deschide, Doamne, poarta şi mântuieşte-ne... 

(ORBII îşi aruncă pe jos ochelarii şi bastoanele, împiedicându-se unii de 
alții cu ochii holbaţi. SURZII aruncă pălniile de la urechi şi urlă unul la 
altul creând un vacarm din care nimeni nu mai pricepe nimic. În acest timp 
POLITICIANUL deschide capacul unui canal şi îi scoate pe AUROLACI, 
împingându-i în fața geamurilor compartimentelor.) 

AUROLACII: Dă, nene, un ban... Dă un ban că sunt orfan... (ȘEFUL 
ridică semnalul verde. BĂTRÂNUL se repede să i-l smulgă din mână, dar 
este îmbrâncit şi cade pe peron. ȘEFUL ridică insistent semnalul verde. 
Trenul şuieră şi se urneşte din loc, ieşind din gară urmărit de lumea care 
continuă să implore deschiderea uşilor. În scenă rămân POLITICIANUL, 
BĂTRÂNUL, ŞEFUL şi AUROLACII.) 

POLITICIANUL (către ȘEF): Mult ţi-a mai trebuit să ridici semnalul 
verde... 

ŞEFUL (arătând spre BĂTRÂN): N-aţi văzut cum a încercat să mi-l 
smulgă din mână? 

POLITICIANUL (către BĂTRÂN): Ţi-am spus să-ţi vezi de treabă. De 
câte ori să-ți repet că gara e a mea?! Şinele sunt ale tale. Nu pricepi că n- 
aveți nici o şansă?! (Către ȘEF, în şoaptă.) Ce-a fost, domn”e, cu trenul 
ăsta? Şi eu să nu ştiu nimic?!... Ce fac ăia de la ghişeul de informaţii?! De 
ce nu mi-au raportat?... Ce se-ntâmplă în gara asta, mă?... (Către 


AUROLACI) Şi voi, dracilor, stăteaţi ascunşi, în loc să vă vadă ăia din 
tren... (Către BĂTRÂN, în batjocură.) N-arăţi rău. Elegante zdrenţe... Ai dat 
bine în peisaj... Ce te uiţi aşa la mine? Crezi că nu-ți simt furia? Te aud cum 
mârâi pe dinăuntru... Marş şi păzeşte şinele!... (Se întorc în scenă câțiva 
CĂLĂTORI răvăşiţi şi dezamăgiți de eşecul trăit. POLITICIANUL îşi 
recapătă stăpânirea de sine.) 

ŞEFUL: Nu ţi-e ruşine să stai aşa în faţa noastră? 

POLITICIANUL: Ce se-ntâmplă... Eu am principii... D-asta nu mă- 
nghite presa şi adversarii politici. Mi-a spus mie preşedintele Franţei, 
personel: dragă, mon cher, consideră-mă fratele tău mai mare. Nu te las eu 
de izbelişte... Băiat bun. Sufletist... A zis-o în gura mare aşa: Mes Dames, 
Monseurs, voila le plus grand, adică cel mai mare, le plus grand homme 
d'état roumain. Mon freire. Nu-i aşa că vorbesc o franţuzească 
impecabilă?... D-asta mă iubesc ei... M-a luat şi m-a strâns în brațe. Atunci 
i-am şoptit la ureche: „Bă, francofonule, frate-frate, dar brânza e pe bani.” 

A priceput imediat şi mi-a pus la pachet nişte brânză de-a lor, dar nu ştiu 
cum dracu” de s-a stricat imediat... (AUROLACII dau să se repeadă la 
geanta-diplomat.) 

ȘEFUL (către AUROLACI): Marş de-aici! 

POLITICIANUL: De ce dracu’ s-a împuţit şi a făcut mucegai?... 
(Desface diplomatul şi scoate o cutie cu brânză.) Pute de te trăsneşte! Nici 
câinii n-ar mânca-o... O păstrez aşa, ca amintire... Dar cu prima ocazie 1-0 
trântesc: „Bă, Franzelă — e gurmand ce n-aţi văzut —, ia de la mine o 
telemea, un burduf!” Îl fac de rahat, dar o merită. Îmi permit, că suntem 
foarte intimi... Politica... Zic unii că-i o bagatelă. Habar n-au ăştia cu ce se 
mănâncă... Luaţi, mă, şi băgaţi în vol... (Le aruncă brânza AUROLACILOR 
care, după ce se bat pe ea, se ascund înapoi în canal.) 

ȘEFUL: Mă duc să adun gloata... Poate ar trebui să le mai vorbiţi... 

POLITICIANUL: Mai bine le păstram şi lor o bucăţică... 

(POLITICIANUL, ŞEFUL şi cei câţiva CĂLĂTORI ies din scenă. 
BĂTRÂNUL se aşază înapoi pe bancă şi reia examinarea pantalonilor.) 

BĂTRÂNUL (încercând să se calmeze): Ce parşivenie de ruptură! 
Credeai că nu te văd şi o să pocneşti când ai chef? Credeai că o să mă 
surprinzi cu pârâitul tău de-o să-mi îngheţe inima?... La anii mei, şi-un fir 
sărit e semn de îngropăciune... Ştii că nu trebuie să te enervezi... Măcar 
atâta lucru să fi înţeles la vârsta asta: Dă-le naibii pe toate. Trăieşte ca un 
nesimțit şi mâine o să-ți coşi în linişte izmenele. Ce dracu'!... Să ţi se urce 


sângele-n cap că aia e aşa, că ailaltă nu ştiu cum e... Că trenurile nu vin... Îi 
pasă cuiva că ţie ţi s-au rupt pantalonii?... Mare fraier eşti!... Îţi dă cineva 
un capăt de aţă şi-ţi spune: „la, domn'e şi cârpeşte-ţi nădragii ca s-o mai 
târâi o zi”?... (Îşi scutură pantalonii şi-i examinează din nou.) Să nu cumva 
să-mi scape vreo ruptură... 

(Intră în scenă, cu o atitudine autoritară, POLITICIANUL, urmat de 
SURZI, ORBI şi de TÂNĂR.) 

POLITICIANUL: l-am spus-o pe şleau preşedintelui parlamentului 
spaniol: „Bă, Sancho Panza, noi, latinii, dimineață, la prânz şi seara halim 
politică pe pâine!” Îi zic Sancho Panza că mi-e simpatic. Amigos, tom... În 
sângele latin curge globule de politică... Asta s-o ştiţi de la mine!... Băieți de 
gaşcă, politicienii din Europa. Ne simţim bine împreună, zău aşa... (Către 
TÂNĂR.) Dar cu tine ce-i pe-aici? 

TÂNĂRUL: Vreau să plec... 

POLITICIANUL: Mă, tu vrei s-o ştergi, să dezertezi... Ascultă la mine, 
fumul gării e mai plăcut decât focul şinelor. 

TÂNĂRUL: Mie nu mi se pare aşa. 

POLITICIANUL: Băiete, singura soluție e să emigrezi în afara 
destinului, dar asta nu se poate. Ți-o spun eu... Ştii ce mă leagă pe mine de 
gară?... Oamenii. Simt că ei mă merită... (Către SURZI şi ORBI.) N-am 
dreptate? (SURZII şi ORBII răspund sesticulând şi tropăind. În scenă intră 
TÂREA care defilează prin faţa POLITICIANULUI şi a TÂNĂRULUI, 
arătându-şi farmecele, ceea ce sporeşte gestica ORBILOR şi a SURZILOR.) 

POLITICIANUL (către TÂRFĂ, enervat): Vezi-ţi de drum! 

TÂRFA: Băieţii sunt singuri?... Plictisiţi?... 

TÂNĂRUL: Oarecum. 

POLITICIANUL: N-avem timp acum. 

TÂRFA: Bani aveţi? 

POLITICIANUL: Avem treabă... Lasă-l în pace, că-l învăţam politică. 

TÂRFA: Asta vreau şi eu să fac... Ce, crezi c-o faci mai bine ca mine? 
Cel puţin eu pun şi sentiment... 

POLITICIANUL: Nu face pe sfânta, că nu merge. 

TÂRFA: Sfinţii sunt păcătoşii care se descurcă şi şi-au făcut imagine 
bună... Ce faci cu pozele alea?... Sunt cu fete goale? 

POLITICIANUL: Hai că întreci măsura! Vezi-ţi de drum că ai muşterii. 
Uite-l p-ăla cum se hlizeşte la tine. (Arată către un CĂLĂTOR care o 
soarbe din priviri pe TÂRFÂ.) Cred că-i tocmai ce căutai. 


TÂRFA: Aşa pare... (Către POLITICIAN.) Nu-i mai băga prostii în cap... 
Nu-ţi ajunge gara?... (Către CĂLĂTOR.) Puişor, hai să-ţi spună fata o 
poveste cu zâne. (TÂREA şi CĂLĂTORUL ies din scenă.) 

POLITICIANUL: Să revenim la oile noastre... (SURZII şi ORBII se 
regrupează în jurul POLITICIANULUI.) Cum spuneam... 

TÂNĂRUL: Despre curve... 

POLITICIANUL: Ce-am uitat!... Să nu-ţi arăt eu poza cu ăl mai amic al 
meu. Uite-l, ăsta-1. (ORBII se bulucesc în fața pozei.) Ce mustăți şmechere 
are! Ministrul de externe ungar. 

TÂNĂRUL: Au cele mai multe înjurături şi mănâncă... 

POLITICIANUL: Mănâncă slănină de te-ngrozeşte. Slănină şi bea 
palincă. Apoi cântăm şi dansăm ciordaş... Recunosc, habar n-am maghiara 
şi nu-i bine, ca politician, cel puţin, nu-i bine. Mă pun eu la punct... kezi 
ciocolom, io no pot kivano... (Către SURZI.) Am pronunţat bine?... (SURZII 
gesticulează şi scot sunete stălcite.) Ne înţelegem oricum. Fără prea multe 
vorbe. E tradiţie istorică, domn”e, ce s-o mai lungim. Când ne întâlnim, 
numai la sfârşit de săptămână, petrecem până cădem sub masă. Nu intră în 
protocol, dar, dacă nu e presa de față, o facem lată. Ungurul munceşte toată 
săptămâna de-i sar capacele. De-asta... Când ne-am binedispus suficient, mă 
ia după umeri şi cântăm „Aşa-i românul când se veseleşte...” Apoi cădem 
sub masă. Cântecul ăsta îl ştie de te cruceşti. Perfect, de parcă l-ar fi făcut 
mă-sa în Ardeal. Fără accent. Bă, mustață, frumoase-s minoritarele, 101)... 
Mă iubeşte ca pe un frate... Ce mai, în Europa, toți mă cunosc şi mă 
apreciază... (Către TÂNĂR ) Ascultă la mine, băiete, aşa-i românul! 

TÂNĂRUL (cântând): Aşa-i românul când se veseleşte... 

POLITICIANUL: Aşa-mi place poporul, vesel şi inconştient... Cântaţi, 
mă, să răsune peroanele!... 

(POLITICIANUL, TÂNĂRUL, SURZII şi ORBII ies din scenă cântând 
„Aşa-i românul când se veseleşte...“. BĂTRÂNUL reîncepe să-şi coasă 
pantalonii.) 

BĂTRÂNUL: Uite-aici. Aproape că nu-i decât cusătură peste cusătură. 
Nu-mi place cum arată. Deloc... Şi-am zis: Las-o, omule, mai uşor cu 
amintirile. De ce tot răscoleşti trecutul? Dacă ar fi fost, dacă aş fi făcut... 
Tot rupturile astea ar fi apărut. Nu mai zeândări, domn'e, rana. În loc să se 
închidă frumos, să nu-i vezi urma, faci ditamai cicatricea. O porcărie de 
zgaibă de-o porți toată viața. Rana-i ca memoria... Și nădragii ăştia sunt 
memoria mea. Cum să uit eu ce-am pățit când i-am rupt aici?... Cu cât te 


gândeşti mai puţin sau îţi aminteşti mai rar, cu atât mai tare-i stofa. Dar eu 
n-am avut o viaţă, aşa, ca un pantalon nepurtat... (În scenă intră ȘEFUL, 
părând să caute ceva.) 

ȘEFUL: Ce tot moşmondeşti acolo? 

BĂTRÂNUL: Cos... Mă întrebi în fiecare dimineaţă acelaşi lucru, dar 
nu-ți intră în cap. 

ȘEFUL: Intră, intră, dar trebuie să fiu vigilent. 

BĂTRÂNUL: Fii vigilent fără să mai întrebi. 

ȘEFUL: De-asta sunt plătit. Să întreb şi să vă îndemn la muncă, că 
sunteți puturoşi, hoți, şmecheri, evazionişti, reacționari, mincinoşi, 
anarhiști, puturoşi... De ce stai? Coase!... N-ai auzit?... N-ai văzut pe-aici 
nişte orbi orbecăind?... Nici nişte muţi gesticulând?... Unde dracu” s-au dus 
ăştia, că nu dau de e1?... De ce stai? Coase!... Şi să nu te mai pună dracu’ să 
încerci să opreşti trenurile că te arunc sub roţi! (Iese din scenă.) 

BĂTRÂNUL: Ca să mă arunce sub roţi, trebuie să treacă un tren... Uite- 
aşa se duce viaţa. Nu te lasă nici să-ți coşi în linişte nădragii... Şi de la o 
vârstă trebuie să coşi zilnic, şi încă vârtos... (Intră în scenă grupul de ORBI. 
BĂTRÂNUL se opreşte din cusut.) Ăştia nu văd să bage aţa în ac. Mai bine 
de ei... N-o luaţi, bă, într-acolo, că dați de ăla şi vă întreabă: „Ce-i cu voi de 
nu vedeţi în ce lume trăiți?...” (ORBII se aşază pe jos şi rămân nemişcaţți. 
BĂTRÂNUL continuă să coasă.) Curg zdrenţele de pe ei... Ce folos să ai aţă 
şi să nu vezi s-o bagi prin urechile acului... (Mulțumit de cum arată 
pantalonii.) Da... Altă viaţă acum. De la distanţă, ai zice că mă țin... Cine 
vine să se uite de-aproape?... Pe nimeni nu interesează cum arată nădragii 
mei... Na, că-mi scăpă asta. Ce dracu”, nu mai văd bine?... Uite-o ciupitură 
care, dac-o las, mâine e ditamai gaura, de bagi deştu”... Asta-i de la... Să fie 
de la aşteptare? De la ce-o fi, Doamne?... (Intră în scenă grupul de SURZI, 
bolborosind şi gesticulând.) Bă, gura, că v-aude ăla! Acuşi vă-ntreabă ce tot 
o frecaţi pe-aici... Ăştia-s surzi... Ferice de ei. N-aud când li se rup nădragii. 
N-au nici o grijă... (SURZII se întind pe unde apucă.) Dacă n-aş auzi când 
plesneşte materialul, aş fi un om terminat... Cine ar mai păzi şinele, cine ar 
mai verifica roţile?... (Îşi admiră tacticos pantalonii, îi scutură şi-i 
îmbracă.) Suntem la fel de diferiți de noi înşine pe cât suntem de diferiți de 
ceilalți... Da, domnule, acum poate să înceapă o nouă zi. 

(Gara se trezeşte brusc din somn. În scenă intră şi celelalte personaje. Se 
trag obloanele, se deschid uşile, agitația specifică unei gări atunci când 
răsare soarele. O notă de prospețime, chiar de bucurie, îi animă pe toţi. Se 


pregătesc pentru o nouă zi. Printre CĂLĂTORII grăbiţi, personajele gării 
îşi reiau îndeletnicirile zilnice. ŞEFUL deschide obloanele, TÂNĂRUL îşi 
face bocancii, CĂLUGĂRIŢA îşi desface acordeonul, scoate cutia milei şi 
imploră donaţii pentru refacerea mănăstirii, ŢĂRANCA îşi desface 
papornița plină cu verdeţuri, legume şi fructe, ŞEFUL inspectează şi dă 
indicaţii. Se spală pe jos, se mătură. AUROLACII au ieşit la cerşit, ORBII 
şi SURZII traversează gara dintr-o parte în alta. În difuzoare hârâie 
anunţuri. În acest iureş, POLITICIANUL se plimbă semeț, primind salutul 
respectuos al celorlalți. BĂTRÂNUL verifică şinele şi se pierde în lungul 
lor, ieşind din scenă. O lumină trece pe deasupra peroanelor. Apare TÂREA, 
aranjându-şi hainele şi înjurând furioasă spre direcția din care a venit.) 

TÂRFA: Fir-ai al dracului de păduche!... Libidinosu” naibii!... Zgârcit 
împuțit!... Păi nu e bine ce face târfele?... Mă luaşi cu sentimentu’, că 
„restul la sfârşit...” Jigodia dracului!... (POLITICIANUL îl ia discret de braţ 
pe TÂNĂR şi le face semn SURZILOR şi ORBILOR să-l urmeze.) 

POLITICIANUL (în şoaptă către TÂNĂR): Hai să vorbim politică... 

(POLITICIANUL iese din scenă împreună cu TÂNĂRUL, urmaţi de 
SURZI şi ORBI.) 

TÂRFA: Ai zis că-mi dai o sută de mii. De ce mi-ai dat doar treizeci?!... 
Am gâfâit, am dat ochii peste cap, am tipat de-a vuit gara când ţi-ai dat 
drumu”... Ca să-ți facă ție plăcere. Să te simţi mascul... Vierme ce eşti! 
Toate astea face doar treizeci, bă, porcule?!... 

ŞEFUL: Mai taci din gură. Te smiorcăi ca o fată mare. 

TÂRFA: Auzi, domn'e, fără jigniri!... De ce nu-mi intră în cap să nu mai 
fac tâmpenii. Aşa-i la curve şi gata. Banu înainte şi pe urmă stai cum vrea 
chentul... 

ȘEFUL: Eşti o proastă. (Iese din scenă.) 

TÂRFA: Corect... Mare proastă sunt! Ce-o fi în capul meu, de unde 
pornirile astea?... Să fii umană cu clientul... Să fii sensibilă. Ce tâmpenie! 
Ce proastă sunt! Banul înainte, asta-i regula... M-a băloşit toată... Pentru 
treizeci de... Dumnezeii mă-tu!... 

(TÂREA caută în poşetă, scoate o țigară, dar nu găseşte cu ce să o 
aprindă. Dă cu ochii de CĂLUGĂRIŢA adâncită în rugăciuni şi ducând o 
cutie a milei.) 

CĂLUGĂRIȚA: Pentru reconstruirea... 

TÂRFA: Colega, ai un foc?... Păpuşă, n-auzi?... Sau nu fumezi?... (Cu 
privirea spre locul din care a venit.) Auzi ce să-mi facă mie... Bă, eu ştiu 


meserie şi am un tarif. Escrocul dracului!... Nu mai e pic de respect pentru 
treaba bine făcută... (Către CĂLUGĂRIȚĂ.) Drăguţo, nu ştii să vorbeşti? Ai 
un foc?... Ce tot mormăi acolo?... 

CĂLUGĂRIȚA: Daţi un bănuţ pentru biserică? 

TÂRFA: Piei drace!... După ce m-a mai fraierit şi ăla?... Vrei o ţigară? 

CĂLUGĂRIȚA: Nu fumez, mulțumesc. 

TÂRFA: Păcat. 

CĂLUGĂRIȚA: E mare păcat că fumezi. Dar am chibrit. Aprind 
lumânările cu el. Poftim. 

TÂRFA (îşi aprinde ţigara): Mersi... (Către ȚĂRANCĂ.) Îţi vine să crezi 
că vita aia m-a tras în piept?! Pe mine... Umflatul ăla care nu mai văzuse 
muiere de o mie de ani. Îl las să se golească pentru o sută de mardei şi el 
îmi dă numai treizeci. Şi o şterge cu nădragii în vine. Păi, ce trebuia să fac? 
Să fi semnat înainte un contract? 

ȚĂRANCA: Maică, mare putregai e pe peroane. (Îşi strânge papornița şi 
iese din scenă.) 

TÂRFA: Să-i cer garanţii bancare?... (Priveşte din nou către locul de 
unde a venit.) Bă, dacă vrei pomană, dă-ţi palme... 

CĂLUGĂRIȚA: Doamne, iartă-mă! E păcat să vorbiţi aşa. 

TÂRFA: Fetiţo, asta-i viaţa. Pe lumea asta sunt curve mai mari decât 
târfele... Dă-i dracului de nenorociţi... Hai, nu te speria, că nu sunt 
Necuratul... (Apare ȘEFUL pe un cărucior de bagaje împins de un ORB.) 

ȘEFUL: Ce-i cu voi aic1?!... Ce faceţi? 

CĂLUGĂRIȚA: Ne rugăm. 

TÂRFA: Ne rugăm să te ia dracu” şi să nu te mai văd în faţa ochilor. 

ȘEFUL: Ia vezi cum vorbeşti, că acum schimb foaia!... Muncii? 

TÂRFA: Pe brânci. Dar boul ăla m-a păcălit. 

ŞEFUL: Numai cine munceşte se păcăleşte... (Către CĂLUGĂRIȚĂ.) Şi 
tu munceşti? 

CĂLUGĂRIȚA: Mă rugam. 

ŞEFUL: Lasă rugăminţile sau adresează-te în scris. Le rezolvăm noi pe 
toate. Ai strâns ceva? Să dai taxă pe milă, ai înţeles?... Munceşte! 
(CĂLUGĂRIŢA începe să cânte la acordeon.) 

TÂRFA: Mă plimbi şi pe mine cu căruţul? 

ȘEFUL: La mine-n cărucior, curvile n-are ce căuta! Clar?... Munciţi, 
munciti! Aveţi grijă!... (Către ORB.) Dă-i drumul! (Iese din scenă.) 


TÂRFA: Lua-te-ar trenul sub roți, să te ia!... (Către CĂLUGĂRIȚĂ.) Nu 
te plictiseşti?... Eu, da... Aştepţi trenul spre Rai? 

CĂLUGĂRIŢA: Mă duc la mănăstire. Să scap de lumea asta păcătoasă. 

TÂRFA: Fetiţo, treaba ta, dar Raiul e în Iad, iar Iadul e aici... N-aş rezista 
să stau numai printre femei. Sunt rele şi plicticoase. Oricum, prefer 
bărbaţii... (Observă un crucifix agăţat la gâtul CĂLUGĂRIŢEI.) Am şi eu 
unul în cameră... 

CĂLUGĂRIŢA: E Domnul lisus Hristos răstignit. (Se opreşte din 
cântat.) 

TÂRFA: Ştiu cine e. Mă crezi proastă?... Zău că e sexy. De-asta-l ţin şi 
eu deasupra patului. 

CĂLUGĂRIŢA: Doamne, ce vorbe păcătoase!... Cum puteţi spune aşa 
ceva? 

TÂRFA: După câţiva ani de purgatoriu pe peroanele astea, poţi orice... Îți 
place de lisus? 

CĂLUGĂRIŢA: Doamne, apără-mă!... Vă rog, nu mai vorbiţi aşa... 

TÂRFA: Dacă apare, cred că l-aş recunoaşte chiar şi eu... (Arată spre 
crucifix.) Ăsta nu seamănă cu el. 

CĂLUGĂRIȚA: Vă rog, e o impietate. Păzeşte-mă, Doamne!... 

TÂRFA: Habar n-ai tu ce-i aia impietate. Când pâfâie vreun animal 
deasupra mea, aia nu-i impietate? Când îşi dă drumul în mine ca un turbat, 
mugind şi pârâind de parcă ar fi tras apa la veceu, aia ce-1?... Şi pe urmă, 
când cade fără vlagă peste mine, asudat şi greu ca un pietroi noroios, aia nu- 
1 tot o cruce?... 

CĂLUGĂRIȚA: Încetaţi, vă implor! 

TÂRFA: Să ştii că Iisus ştie despre toate astea. Dar nu poate face nimic. 
Omul e mai fiară decât a crezut el. 

CĂLUGĂRIŢA: Vă rog. 

(CĂLUGĂRIŢA începe să cânte din nou la acordeon. Din canale ies 
AUROLACII şi dansează în jurul TÂRFEI şi al CĂLUGĂRIŢEI.) 

TÂRFA: Într-o zi, o să-l vezi venind pe peron... Tac, dar în psalmi tot nu 
ştiu să vorbesc... (TÂREA se prinde în dansul AUROLACILOR.) Îţi place 
gara?... Mie-mi place la nebunie. E mare, zgomotele se amplifică, luminile 
sclipesc... (Către AUROLACII care se învărtesc din ce în ce mai tare în 
jurul ei.) Mai încet c-ameţesc! 

CĂLUGĂRIŢA: Ca într-o biserică. Poate ar trebui ca fiecare gară să fie o 
catedrală. Dacă tot aştepţi, măcar să te rogi. Să-l implori pe Domnul... 


TÂRFA: Atât ar mai trebui. Să te duci la Informaţii ca la spovedanie şi să 
te închini la panoul cu mersul trenurilor ca la icoană. La bagajele de mână 
să-ți laşi coliva, să ceri Coca-Cola şi să-ţi dea agheasmă... În faţa peronului 
să te rogi ca la un altar fără sfârşit... 

CĂLUGĂRIȚA: De ce pângăriţi... Nu murdăriţi lucrurile sfinte. (Doi 
dintre AUROLACI, mai obraznici, îi ridică fusta TÂRFEI. Aceasta îi alungă 
şi ei se ascund din nou în canale. CĂLUGĂRIŢA se opreşte din cântat.) 

TÂRFA: Ce draci obraznici!... (Către CĂLUGĂRIȚĂ.) Tu ai zis că vrei 
catedrală în loc de gară... Sfinte-s doar trenurile... Ştii ceva? Nu-mi mai da 
mie lecţii de morală, că sunt sătulă. Habar n-ai cum e lumea, cum arată 
viaţa şi te simandiseşti la mine. Nu ţine!... 

(În scenă intră ORBII şi SURZII înşiraţi unul în spatele altuia, mimând 
mersul unduit al unui tren ce şuieră şi duduie.) 

CĂLUGĂRIŢA (rugându-se): Apără-i, Doamne, şi dă-le lumină... 
Veghează, Doamne, asupra lor şi dă-le ascultare... 

TÂRFA: Te rogi de pomană. Ăştia-s surzi, că nu aud minciuna. Ăia-s 
orbi, că nu văd înşelătoria... 

CĂLUGĂRIȚA: Sunt surzi, că n-au auzit încă glasul lui Dumnezeu... 
Sunt orbi, că n-au văzut încă făptura Domnului... 

(CĂLUGĂRIŢA cântă din nou la acordeon. ORBII şi SURZII ies din 
scenă.) 

TÂRFA: Nu-l mai amesteca pe Al de Sus în toate neputinţele noastre. 
Fetiţo, decât să baţi mătănii şi să te rogi în van... N-ai o forfecuţă, că mi s-a 
rupt o unghie?... 

CĂLUGĂRIȚA: N-am. 

TÂRFA: Cânţi frumos... Dacă n-ai avea straiele astea, aş zice că eşti doar 
o cerşetoare. Nici curvă ca mine, nici călugăriță ca tine. Ceva între... Toţi 
vindem şi cumpărăm câte un pic din celălalt. Trece unul pe-aici şi pleacă cu 
o bucată din tinereţea mea, cu o fărâmă din sufletul tău, cu o îndurare de-a 
ta... Rahat... Vrei o țigară?... Hai încoace. 

CĂLUGĂRIȚA: Nici nu ştiu ce să mai cânt, că nimeni nu mai dă un ban. 
Parcă ar fi surzi. (Se opreşte din cântat.) 

TÂRFA: Abia au trecut pe-aici. 

CĂLUGĂRIŢA: Nici măcar nu se uită la mine... 

TÂRFA: Şi ei au trecut... De ce nu încerci altceva. Eşti frumuşică... Să 
nu-ți treacă prin minte să-mi faci concurență chiar aici, că te iau de păr şi 
şterg peroanele cu tine. Clar?! 


(În scenă intră BĂTRÂNUL cărând o roată de tren, ajutat de un 
CĂLĂTOR.) 

CĂLUGĂRIȚA: Nu ştiu decât să cânt la acordeon şi la vioară... 

TÂRFA: Dacă te prind că te dai la clienţii mei, îţi scot ochii. Până aici!... 
Dacă vrei să fim prietene, până aici!... Chiar nu vrei şi tu o ţigară?... 

CĂLUGĂRIȚA: Doamne, iartă-mă. Eu nu păcătuiesc. 

TÂRFA (uitându-se după CĂLĂTORUL care pleacă agale): O să te ierte, 
că asta îi e meseria. Amin!... Ce trist e bărbatul ăla... Fetiţo, eu am un pic de 
treabă. (Către BĂTRÂN.) Moşule, n-am eu dreptate? 

(TÂREA iese după CĂLĂTOR. CĂLUGĂRIȚA începe din nou să cânte la 
acordeon.) 

CĂLUGĂRIȚA: E fată bună, dar spune nişte vorbe!... Ce mi-au auzit 
urechile... lartă-mă, Doamne... Are gura spurcată... 

BĂTRÂNUL: Gara e de vină. Dacă ar fi luat trenul, poate acum era 
educatoare într-o şcoală... 

CĂLUGĂRIȚA: Iar eu aş fi cântat în săli de concert. Aş fi făcut turnee în 
lumea largă... Recepţii, şampanie, flori... Când eram mică, toți spuneau că 
sunt un copil minune. O mare violonistă... 

BĂTRÂNUL: Muzica e de la Dumnezeu. Şi cei care o fac sunt nişte 
îngeri... Uneori îi aud cântând... 

CĂLUGĂRIŢA: Şi eu... Pe Dumnezeu nu l-am auzit niciodată vorbind. 
Doar cântând... 

BĂTRÂNUL: Şi şinele cântă. Se tânguie a depărtare... (Se îndepărtează 
lovind sacadat şinele cu ciocanul.) 

CĂLUGĂRIȚA: Dac-aș fi un înger... 

(Apare TÂREA, zâmbitoare, numărând nişte bani. Se opreşte o clipă şi o 
ascultă pe CĂLUGĂRIȚĂ cântând.) 

TÂRFĂ: Bravo, bravo!... Divin. Tu eşti o fărâmă din Cel de Sus... Eu din 
Cel de Jos. Dar uite ce treabă bună făcui. Un sutar, o pereche de ciorapi şi 
un spray şic. Uite, domn'e, că mai este şi bărbați parolişti. Banul l-am 
umflat înainte, dar oricum s-a ținut de promisiune că dacă-i place dă un 
supliment. Ciorapii şi sprayul. Aşa sunt marinarii... Vai de mama lor!... Îi 
bălăngăne marea luni de zile, de li se umflă instalația... A fost scurt. A pufnit 
săracul... Ce te strâmbi, fandosito?... 

CĂLUGĂRIŢA (întinzând cutia milei): Pune-un ban! 

TÂRFA: Mai bine nu spuneam... Poate doar cu împrumut... De unde să 
mi-i dai înapoi? Cine dracu” mai aruncă un ban pe muzică, dacă a ajuns să 


se zgârcească la cărniţă... Vrei să te dai şi tu? (Scoate tubul de spray şi o 
parfumează.) Hai, fato, c-a meritat. Marfă-a-ntâra. 

(În scenă intră ŞEFUL, îndreptându-se grăbit către crâşma gării.) 

ŞEFUL: Tot aici sunteţi? Staţi de pomană?... Ce-i cu voi aici?!... Ce pute, 
mă, aşa? Parcă-i la curve. Numai la nevastă-mea miroase aşa. (Intră în 
crâşmă.) 

CĂLUGĂRIȚA: Ne-a făcut curve!... 

TÂRFA: ȘI ce-i cu asta? Pentru un bărbat, toate femeile-s curve, în afară 
de mă-sa... Un bou... (CĂLUGĂRIȚA se ridică şi începe să cânte în dreptul 
cutiei acordeonului.) Nu te mai chinui, fetiţo. Hai, că fac cinste cu o bere. 

CĂLUGĂRIȚA: Eu nu beau alcool. 

TÂRFA: Eu da. Ţie-ţi fac cinste cu apă chioară. Zici că-i apă sfințită... 
Hai să cinstim că mai există mări, că mai sunt vapoare şi lunile de zile ce le 
umplu... Cu spumă multă. O bere cu spumă multă... 

(CĂLUGĂRIŢA şi TÂREA se îndreaptă spre crâşma gării, „La trenuri 
pierdute“. La mese stau POLITICIANUL, TÂNĂRUL, ŞEFUL, TRANCA 
şi alți CĂLĂTORI, sporovăind liniștiți în fața paharelor cu băutură. 
CĂLUGĂRIŢA şi TÂRFA se aşază la o masă.) 

POLITICIANUL: Tinere, asta da lecţie de viaţă politică. De la mama ei, 
adică de la mine... Eşti copt acum. Soldat de strajă gării. Hai noroc! 

TÂNĂRUL: Să trăiţi! 

POLITICIANUL: Bravo, bravo... Da... Ce bine e să nu faci nimic... Și 
asta foarte încet... Şi dacă se poate şi pe bani. 

TÂNĂRUL: Viaţă dulce... Pleacă trenul, vine trenul. Dacă-i pierzi, nu-ţi 
pasă. 

POLITICIANUL: Te poţi duce oriunde. N-ai bilet pentru nicăieri, aşa că 
mai bine aştepţi... Poţi pierde toate trenurile din lume, că tot aia e... Vezi ce 
repede înveţi? 

TÂNĂRUL: Şi dacă se poate şi pe bani... Aş bea şi eu ceva... Ce sete mi- 
e... Îmi faceţi cinste?... 

POLITICIANUL: Cinstea e pentru proşti. Arăt eu a prost?... Eu sunt 
deştept din naştere... Bă, ştii de ce ţipă pruncii când se nasc? 

TÂNĂRUL: Că-i pocneşte moașa. 

POLITICIANUL: Habar n-ai. Plâng de ciudă. Că le era mai bine în burtă 
la mă-sa. Păpică, somnică... De ciudă c-au venit pe lumea asta blestemată... 
Eu n-am plâns deloc. Am înţeles imediat cum merg treburile pe-aici... Ţi- 
am zis că-s deştept din naştere. Numai proşti plâng. 


TÂNĂRUL: Plângeam şi eu din când în când. Nu puteam să mă abţin. 
Vedeam pe unul că-i merge prost, auzeam că cineva s-a îmbolnăvit, zicea la 
televizor că poporul o duce rău, plângeam... 

POLITICIANUL: Bă, dar tu o ţineai tot într-un plâns. Eşti prost. Mare 
prost... Eşti o balegă de om! Moale şi puturoasă. De ce să fii tâmpit şi să 
bâzâi pentru toate nimicurile? Fii tare! Ce, d-asta te-a făcut mă-ta, ca să 
plângi?... Fii şmecher, mă... Arăţi ca un soldat lăsat la vatră... Ți-ar fi plăcut 
să ajungi general... Să nu-ţi pişi ochii acum, că mă enervez! 

TÂNĂRUL: Asta era înainte... Acum însă am pierdut trenul... 

POLITICIANUL: Mare scofală! Toată lumea de aici a pierdut trenul. Şi 
care-i baiul?... Nici unul. De-asta-s trenuri, să vină mereu... Hai că-ți fac 
cinste cu una mică. Dar să nu mă crezi prost. 

TÂNĂRUL: Niciodată... 

POLITICIANUL (către chelner): Băiete, adu una mică! Mică am zis!... 
(Către TÂNĂR.) Uită-te la ăştia. Chefuiesc, bagă-n ei, se hlizesc... Aşa 
trebuie să faci şi tu, să te doară-n cur că ai mai pierdut un tren. Fii deştept, 
ce dracu”! La noi e mândrie națională să mai pierzi un tren... (Chelnerul 
aduce paharul comandat.) Hai, bea! Noroc... 

TÂNĂRUL: Sănătate să fie, că de trenuri nu ducem lipsă. 

POLITICIANUL: Bravo, mă!... Uite-l p-ăla! Îl vezi? (Strigă către ŞEF) 
Şefu'!... Şefu”! Ce faci, domn'e?... Merge treaba? 

ŞEFUL: Când nu stă, merge... Îi pun eu la muncă pe toti. 

POLITICIANUL (către TÂNĂR): Ştii cine-i ăsta?... Habar n-ai. Dacă ar 
fi prins trenul, îl făceau nu ştiu ce mare şef... L-am făcut eu şef peste gară. Îi 
bun de vătaf, are stofă. E singurul care promite, d-aia l-am luat sub aripa 
mea... Îl doare-n cot acum... Aşteaptă şi mănâncă seminţe... (În scenă apar 
grupul ORBILOR şi cel al SURZILOR. Se vântură printre mese, 
deranjându-i vizibil pe consumatori.) Bă, mai uşor că răsturnaţi masa! Fir- 
ați ai dracului de gloată!... (Către ŞEF) Fă, domn'e, ceva şi scoate turma 
asta de-aici! Nu mai poţi sta liniştit s-aştepţi un tren... 

TÂNĂRUL: Poate au pierdut şi ei... 

POLITICIANUL: Fir-aţi ai dracului!... Dă-i naibii, că pentru ei nu 
contează. Că-s în tren sau pe peron, tot aia-i. Ăştia nu văd decât să bage-n 
gură şi n-aud decât în somn... 

ȘEFUL: Ce-i cu voi aici?! (ORBII şi SURZII nu-l bagă în seamă.) 

POLITICIANUL (către ŞEF): Fă, domn'e, ceva! Impune-te, nu sta ca o 
momâie!... (SURZII şi ORBII ies singuri din scenă. Atmosfera se calmează. 


POLITICIANUL către TÂNĂR.) Vezi, bă, că nu-i în stare de nimic? Cum să- 
| fi făcut mare şef?... Şi zice c-a pierdut trenul... Dacă m-ascultă pe mine, 
mai are o şansă... Hai, să bem, că m-am enervat... Noroc. 

TÂNĂRUL: Noroc... Mie mi-a fost milă de ăia... 

POLITICIANUL: Bă, ţi-am zis, nu fi prost!... Uite-o şi p-aia cu 
acordeonul... Călugăriţa... Bate clapele toată ziulica. Dac-o întrebi, mamă- 
mamă, ce-o să-ți povestească. Ce mare solistă — violonistă, nu acordeonistă 
— ar fi ajuns şi ce de şampanie ar fi băut... (Către CĂLUGĂRIȚĂ.) Drăguţe, 
bravo, bravo... Vrei să bei ceva? 

CĂLUGĂRIȚA: Eu nu beau alcool. 

POLITICIANUL (către chelner): Băiete, o agheasmă pentru artista 
noastră! Plătesc eu... (Către TÂNĂR.) Cerşeşte, ÎŞI face cruci şi îl aşteaptă 
pe Ăla de pe cruce să coboare pe peron. Că parcă Ăla vine când vrea ea. A 
fost o dată şi i-a ajuns... Uită-te şi la aia. Aia boită, cu țâțe mari. Are 
tencuiala mai groasă ca pereţii gării... Întreab-o, să vezi ce-ţi spune... 
Educatoare de copii ar fi ajuns... Dar a pierdut trenul. Îţi vine să crezi?... 
(Către TÂRFĂ.) Scumpete, care-i tariful? 

TÂRFA: O sută, dar pentru demnitari facem reducere. 

POLITICIANUL (cu jumătate de voce): Aşteaptă tu bani de la mine mult 
şi bine. (Către TÂNĂR.) Vezi? Mare scofală c-a ratat un tren. Bă, ţine minte 
de la mine... Uită-te la toţi ăştia şi citeşti în ei ca într-un manual... (Arătând 
către ȚĂRANCĂ.) O vezi pe ţăranca aia cu paporniţa în braţe?... Umblă cât 
îi ziua de lungă prin gară şi întreabă călătorii dacă i-au văzut băieții plecaţi 
la oraş... Mamaie, mamaic!... 

ŢĂRANCA: Da, domnu”. Aveţi vreo veste? 

POLITICIANUL: De unde, mamaie, de unde?... (Către TÂNĂR.) Putem 
noi să facem în gară ghişeu de persoane pierdute, de generaţii pierdute?... 
Asta-i gară mică, dar cu pretenţii. Avem alte treburi, domn'e!... Ştii de ce- 
mi place crâşma asta? Stau relaxat, privesc, ascult şi parcă văd istoria 
neamului. Bă, ce popor viteaz! Rezistent... Mai e unul-doi plângăcioşi, ca 
tine, dar altfel e răbdător. Şi, într-o gară, răbdarea e principala calitate. La 
noi, ori întârzie omul, ori trenul... Chestie de destin... De-asta-mi place nația 
noastră. A înțeles că, oricâte trenuri ai lua, tot într-o gară ajungi. Aşa că mai 
bine nu-ți baţi capul. Decât să pleci undeva, mai bine aştepţi să te duci 
nicăieri... Suntem un popor născut în sala de aşteptare! 

TÂNĂRUL: Şi-atunci ce căutăm „La trenuri pierdute”? 


POLITICIANUL: Ni s-a făcut sete. Ne e foame. Ce dracu’, mă... Mai 
facem conversaţie, o poantă, o bârfă mică... Hai noroc! Bea şi râzi. Bucură- 
te de gara noastră mică, vorba cântecului. (Către CĂLUGĂRIȚĂ.) Fătucă, o 
ştii p-aia cu gara?... Aia cu „gara noastră mică”... Habar n-ai!... (Către 
TÂNĂR.) Vezi, mă, că nu trenul e de vină. Nu-i şampania de nasul ei... 
(Apar câţiva AUROLACI cerşind printre mese.) 

AUROLACUL: Dă-ne, nene, un ban... 

POLITICIANUL: Ia cărați-vă, bă, jegoşilor! 

AUROLACUL: Dă-ne, nene... 

POLITICIANUL: Marş de-aici! 

AUROLACUL: Hai, nene... 

POLITICIANUL: Plecaţi, bă, că vă ia mama dracului!... (Către TÂNĂR.) 
Soldat, pune bâta pe leprele astea!... Ce stai, domn'e?! Dormi în post?!... 

TÂNĂRUL: Hai, copii, plecaţi de-aici. (AUROLACII continuă să umble 
printre mese.) 

POLITICIANUL (către AUROLACI): Plecaţi de-aici că vă calc în 
picioare!... (Se ridică de pe scaun, încercând să-i lovească. AUROLACII o 
rup la fugă.) Împuţiţilor!... (Către TÂNĂR.) Ce ţi-am spus?... N-ai fi 
câştigat nici măcar o bătălie... O momâie. Dacă ai fi avut croială de general, 
al fi pus mâna pe armă... Asta nu-mi place mie la voi, ăştia... Daţi vina pe 
trenuri şi când colo... Hai noroc!... Băiete, dacă nu mă asculți, rămâi 
santinelă la sala de aşteptare sau planton la capătul peronului... Tinere, cu 
trebuie să deşert băşica, că-i mare presiunea. (Se ridică de la masă şi 
cântă.) 


Foaie verde şi-o minciună, măi, măi... 
Uite-acuşi Să-mi cânți în strună, măi, măi... 


(POLITICIANUL intră în veceul de bărbaţi şi se pierde printre bărbaţii 
care stau în fața pisoarelor în poziţii adecvate. Conversaţia se face între 
bărbați a căror identitate este greu de precizat.) 

— Câte plăceri are omu”, domn'e? 

— Câte-l ţin. 

— Să bage în el, să facă amor... 

— Trai greu, viaţă sacă, dacă nu bei oleacă... Am ras cinci halbe. 

— Fugi de-aici. 

— Zău... Nu m-am mai putut ține, c-aş mai fi băut. 

— Să asculte muzică... Să citească... 


— Bă, intelectualule, vezi direcția, că stropeşti. 

— Să călătorească... 

— Când e de nevoie, aia nu-i plăcere. Eu mă duc la un parastas. 

— Fie-1 țărâna uşoară. 

— Eu la o nuntă... 

— Bă, puştiulică, ce cauţi tu pe-aici?... Ai fugit de-acasă? 

— Mă duc la bunica. 

— N-oi fi Scufiţa Roşie, puişor?... 

— Lasă-l, domn”e, în pace. Cară-te, băiete, şi vezi-ţi de drum! 

— Ce duhoare!... Îţi verşi maţele. 

— Aşa pute omul pe dinăuntru. 

— Scârbos animal. La suprafaţă parfumat, pe dinăuntru plin de rahat... 
Bă, nu te mai screme atât, că plesneşti. 

— Ce puţin mâncăm şi ce mult deşertăm... 

— Deştept ăla care a inventat veceul. Bună treabă... A făcut ordine în 
mizeria lumii. 

— Nene, vezi ce faci că dai pe de lături şi abia mi-am făcut pantofii. 

— Băiete, tu ştii ce-i aia o linie dreaptă?... Aia nu există. 

— Nene, ai grijă... Şinele de tren sunt drepte. 

— Linia dreaptă adevărată e ca pişatul boului... Împrăştiat... Pricepuşi... 

(Apare ŞEFUL.) 

ȘEFUL: Bă, ce faceţi aici? 

— Dacă ne întoarcem să-ți arătăm, te superi. Aşa că du-te... 

ȘEFUL: Vorbeşti cam mult. Nu sta. Vezi-ţi de treabă! 

— Poate mă întorc spre tine! (ȘEFUL iese în grabă.) 

— Zici că e ca la munte, la cascadă... 

(Unul dintre bărbaţi priveşte printr-o gaură din zid.) 

— [a uite-l p-ăla. Ce faci, domn'e, tragi cu ochiul la dame? Nu te mai 
holba, mă, că-ţi transpiră mâinile... Ca să vezi ce? Un dos de muiere? 

— Toate cururile sunt la fel. Vrei să ţi-l arăt pe-al meu?... Nu fugi, 
nebunaticule... Ce-or vedea, domn'e, deosebit la bucile femeilor, nu ştiu?... 
Să vă arăt ce poponeţ am eu? 

— Pleacă de-aici, că te pocnesc! 

— Hai, domn”e, ziceam şi cu... 

— Şterge-o că te ia mama dracului! Poponarule! 

— Se-nmulţesc ăştia ca ciupercile. 

— S-a defectat bărbaţii... Te uiţi la unii şi nici nu mai ştii ce e... 


— Ce hazna e lumea asta! 

— Unde dracu” o fi?... Măi, să fie... 

— Ce cauţi, amice? 

— Pe onoarea mea că o am... Simt cum mă apasă... De-asta nu e bună 
apa în vin. Face presiune... 

— Descheie-te, domn'e, la prohab şi-o găseşti. 

— Pe cuvântul tău?... Ai dreptate. Ştiam eu că pe-aici trebuie să fie. Uite- 
o!... Faceţi loc!... Jur că nu mai beau apă cât oi fi... La agricultură-i bună 
apa. Şi la ploaie... Tot aia... Mi-e scârbă de ce văd... Mi-e greață de ce aud... 
(Apar SURZII şi ORBII, tropăind şi obturând imaginea pisoarului. Scena 
cade în întuneric. Se luminează slab sălile de aşteptare clasa întâi şi clasa a 
doua. În sala de aşteptare clasa a doua zac înghesuiți TÂNĂRUL, 
CĂLUGĂRIŢA, ȚAĂRANCA şi SURZII. În sala de aşteptare clasa întâi 
moţăie POLITICIANUL. Pe peron apare TÂREA plictisită şi obosită. Îşi 
aprinde o țigară şi priveşte cu dispreț către sala de aşteptare clasa a doua.) 

TÂRFA: Dormiţi ca nişte hoituri. Puţiţi a transpiraţie... Fir-aţi ai 
dracului... N-aţi lăsat un loc liber. Stați înghesuiți ca vitele înainte să fie 
duse la sacrificat... Ce, bă, adormiţilor, eu n-am muncit, nu sunt şi eu 
obosită?... Na, că mi s-a dus un fir la ciorap... (Îşi scoate pudriera şi se 
aranjează privindu-se în oglindă.) Fetiţo, mai menajează-te că altfel te 
pensionezi prematur. O să zică javrele astea de clienți că eşti consumată şi 
trebuie să scazi preţul... (Închide pudriera şi începe să numere banii. Apare 
ȘEFUL.) 

ȘEFUL: Ce faci aici?... Iarăşi stai? De ce nu munceşti? 

TÂRFA: Du-te dracului! 

ȘEFUL: Bă, ia vezi!... Ce-i cu tine aici? 

TÂRFA: Auzi, scuteşte-mă, că-s întoarsă pe dos şi n-am chef... 

ȘEFUL: Cum a mers? 

TÂRFA: Mă încurci la numărat. Dacă mai scoţi un cuvânt, te porcăiesc 
de... 

ȘEFUL: Cât ai scos? 

TÂRFA: Prost. Au foamea-n gât. Zgârciţi şi păhnoşi. S-a întors veacu” ca 
dracu”! 

ȘEFUL: Şi partea mea? 

TÂRFA: i-am zis că-s cu nervii la pământ. Ce, astea-s încasări? 
Faliment curat! 

ȘEFUL: Procentul meu?... 


TÂRFA: La încasările astea — impozit altă dată... Ce te holbezi aşa? Arăt 
atât de groaznic? (Îşi scoate pudriera şi se fardează sumar.) 

ȘEFUL: Dă-mi partea mea şi lasă vrăjeala. Clar? 

TÂRFA: Bă, nu pricepi că nu-i de unde? Am de făcut investiţii. Chiloţei 
cu dantelă, c-aşa a văzut mitocanul la televizor şi te controlează dacă ai. N- 
al, se duce la concurenţă... Ojă, parfum... Asta-i uzină care consumă, nu 
jucărie... Mi s-a rupt ciorapii, uite!... Îmi trebuie şi-o revizie la doctor şi-i 
scump tratamentul. Că-i gară, nu cazinou, ce dracu”... Grad ridicat de risc. 
Toţi împuţiţii... Mai trebuie să bag şi-n reclamă, că vin tare puştoaicele astea 
flămânde... De unde profit?... Şi dacă e puţin, acolo, ăla trebuie reinvestit. 
Prezervative, săpun, deodorant, că te miroase clientul mai ceva ca un câine 
de vânătoare... Mai trebuie să pun şi deoparte, că în meseria asta nu ştii 
când treci pe tuşă. Timpul e ca o fiară. Cine-mi dă mie pensie?... Nu face 
faţa asta de bou, că-ți dau mâine. Din încasările de mâine. Roagă-te să 
treacă ceva investitori p-aici, să-ți iei partea. 

ȘEFUL: Mâine nu te iert. Să ştii... Mai bine treci la treabă. Nu sta! (Se 
depărtează spre sala de aşteptare clasa a doua.) 

TÂRFA: Du-te dracului!... Lasă-i, bă, să doarmă! 

ȘEFUL: Ce faceți, mă, aic1?!... Dormiţi?... (Nu-l bagă nimeni în seamă.) 
Ce-i cu voi aici? Staţi de pomană? Trândăviţi?... Aţi ocupat toate locurile... 
(Văzând că nu-l ascultă nimeni şi că nu are nici un loc liber, iese şi se aşază 
pe un fotoliu la clasa întâi.) 

TÂRFA: Boule!... Bă, surzilor, nu mai sforăiți atât!... (Se priveşte din nou 
în oglindă.) Vin puştoaicele astea şi... Ale naibii fufe... Au o foame de se 
dau pe nimic. Nu tu tarif, nu tu disciplina muncii. Sparg piaţa cu ţâţele lor 
tari, cu bucile lor rotunde... Dar nu mă las... 

(ORBII năvălesc în sala de aşteptare clasa a doua. Se trântesc pe unde 
apucă, deranjând lumea. Se aud vociferări, se produc îmbrânceli.) 

TÂRFA: Bă, chiorilor, potoliţi-vă! Nu vedeţi că nu mai e loc?... Uită-te la 
ei ce ochi beliţi au, de te sperie... (În sala de aşteptare clasa a doua începe 
agitația. Se duce o luptă crâncenă pentru un loc. Se aud țipete, înjurături.) 

TÂNĂRUL: Încetaţi, bă, că nu mai sunt locuri. Ultimii veniţi să se care! 
(ORBII vociferează.) Duceţi-vă pe peroane şi dormiţi acolo! 

ȚĂRANCA: Aveţi, domn’e, grijă, că sunt şi femei. Nu vă mai îmbrânciţi! 

CĂLUGĂRIŢA: Nu mai da, omule, din picioare, că-mi spargi 
acordeonul! 

TÂNĂRUL: Ce, crezi că eu nu ştiu să lovesc? 


CĂLUGĂRIŢA: Oameni buni, oameni buni!... Doamne, ajută-ne! 

ŢĂRANCA: Maică, mă dărâmi... Stai locului, băiete, că mă sufoc! 

TÂRFA: Bă, încetaţi! Duceţi-vă la clasa întâi, că acolo sunt locuri 
destule. 

(Încăierarea se domoleşte. les cu toții şi privesc spre sala de aşteptare 
clasa întâi.) 

TÂNĂRUL: Păi nu-i drept aşa. Unii să huzurească, iar noi să stăm ca 
sardelele. 

TÂRFA: Dacă sunteți proşti, aşa vă trebuie. 

TÂNĂRUL: Am respectat regulamentul. N-am fost proşti. Dar acum e 
cazul să schimbăm legea. (În acest timp POLITICIANUL şi ŞEFUL se 
trezesc şi văd agitația de pe peron.) 

TÂRFA: Dumnezeii mamelor voastre care aţi făcut legea asta strâmbă! 
Adică noi, ăştia care năduşim toată ziulica prin gară, să n-avem parte de 
confort? Ostaş, tinere, pornim lupta! E o chpă istorică... Oameni buni, 
treziţi-vă din somnul greu!... (În difuzoare se aude înfundat muzică 
patriotică.) 

TÂNĂRUL (către CĂLUGĂRIȚĂ): Tonul la cântec! Fătucă, bagă ceva 
revoluţionar, să simţim că avem sânge răzvrătitor! (CĂLUGĂRIȚA începe 
să cânte o melodie săltăreață. TÂNĂRUL îşi pune pe cap un chipiu 
ostăşesc.) Cetăţeni, a sosit clipa eliberării. Suntem uniţi, suntem puternici... 
(Către un SURD.) Frate, adu-ţi aminte că exişti!... (Către TÂRFÂ.) Soră, 
hai, gândeşte-te la viitorul copiilor tăi! 

TÂRFA: Piei drace cu copiii tăi! Asta-mi lipseşte... 

TÂNĂRUL (către ORBI): Priviţi înainte!... (Către SURZI.) Ascultaţi 
zgomotul istoriei!... (Către ŢĂRANCĂ.) Mamă! (O îmbrățișează.) 

ŢĂRANCA: Lasă-mă, băiete, că nu eşti fiu-miu. 

TÂNĂRUL (către AUROLACII care ies din canale): Speranţa noastră!... 

(În acest timp, POLITICIANUL şi ȘEFUL se baricadează în sala de 
aşteptare clasa întâi.) 

TÂRFA: Veniti să luptăm pentru somnul nostru! Ziua gloriei va veni... 

TÂNĂRUL: Uitaţi-vă la copiii aceştia... Viitorul nostru!... Bravo, mă 
Gavroche, bravo!... (la un AUROLAC în braţe şi-l sărută.) La luptă! 

(Se reped cu toții spre uşa sălii de aşteptare clasa întâi. După o scurtă 
rezistenţă, reuşesc să pătrundă înăuntru. Aici se duce o luptă şi mai aprigă 
pentru ocuparea fotoliilor. Apare pe peron BĂTRÂNUL privind încăierarea. 
Se aude din ce în ce mai puternic zgomotul unui tren care soseşte. Șuieratul 


locomotivei este atât de puternic, de parcă trenul ar trece prin dreptul 
scenei, ca apoi să scadă în intensitate, ca şi cum s-ar depărta. Pentru o 
clipă, toate personajele au ascultat şuierul locomotivei.) 

BĂTRÂNUL: lar i-a apucat... Când îşi aduc aminte cine sunt, îi apucă. 
(Se aşază pe bancă şi începe să aprindă chibrituri, unul după altul. În acest 
timp, din învălmăşeală se strecoară afară POLITICIANUL. Îşi dă haina 
jos, îşi pune un pulover şi intră înapoi în sala de aşteptare clasa întâi.) 

POLITICIANUL: Fraţilor, am învins! (În sala de aşteptare clasa întâi, 
lucrurile par a se linişti. Cocoţat pe un fotoliu, POLITICIANUL le vorbeşte 
celorlalți. Gesticulează, se înfierbântă până ce, unul câte unul, toți cei care 
dăduseră buzna se reintorc în sala de aşteptare clasa a doua, ducând câte 
un obiect sau o bucată ruptă din fotolii.) 

POLITICIANUL: Victoria ea noastră! (Către TÂNĂR.) 

Armata e cu noi! 

TÂNĂRUL: Aşa zic şi eu... E mai bine să votăm cine are dreptul să stea 
acolo şi cine aici. S-a făcut dreptate!... 

E cineva rănit? 

CĂLUGĂRIŢA (sprijinind un ORB): Băiatului îi curge sânge din nas. 

POLITICIANUL: Vom afla adevărul, vă promit! Eroilor! Vă iubim! Vă 
cinstim! 

TÂNĂRUL: Victorie!... Ce gust are clipa în care ai învins! 

POLITICIANUL: Veţi ocupa posturi importante... O meritați. Aţi 
dovedit-o. 

TÂNĂRUL: Simt cum mă maturizez. Victorie! 

POLITICIANUL: Pentru tineri, de-aici încolo, reduceri la bilete de tren, 
indiferent de destinație. Să vadă lumea şi să capete experienţă. Voi ne 
sunteți şansa, salvarea. 

CĂLUGĂRIŢA: Salvarea ne va apărea din partea celui ce este, celui ce 
era, celui ce vine... (Difuzoarele gării transmit voci, comenzi amestecate cu 
semnale sonore.) 

POLITICIANUL: Va veni, va veni şi va găsi gara noastră mai curată. O 
gară sfântă... Ne vom mântui. Nemurirea sufletului e o descoperire mai 
mare decât cea a prafului de puşcă. De, măicuţă, dacă vreţi voi, vă veţi 
mântui. 

TÂNĂRUL: Hai c-a fost o bătălie pe cinste! Tactica, domn’e, asta 
contează. 


POLITICIANUL: Onoarea! De strajă la peroanele gării! Bravo!... Cinste 
vouă! 

CĂLUGĂRIȚA: Ce să vă mai cânt?... Asta-i bună? (Încearcă diferite 
teme melodice.) 

ŢĂRANCA: Doamne, păzeşte-mă, dar mare zăpăceală e la oraş. 

POLITICIANUL: Măicuţă, fii mândră de fiu tăi. 

ŢĂRANCA: Dumnezeu să-i apere, pe unde-or fi. Că i-am tot căutat... S- 
au pierdut pe bulevarde şi-n blocuri, prin cartiere. 

CĂLUGĂRIŢA: Asta vă place? 

TÂRFA: E bine, fetiţo, dă-i înainte. Na, că mi-am rupt şi celălalt ciorap. 
Fir-aţi ai dracului cu violența voastră! Smuciţilor, uite că mi-a zburat şi-un 
nasture. 

(AUROLACII ies pe furiș cu lucruri furate şi se ascund în canale.) 

POLITICIANUL: Bravo, copii! Uitaţi, oameni buni, cum cresc copiii... 
Viitorul nostru de aur, omul nou. (ORBII şi SURZII, mult mai disciplinați, 
se aşază pe jos la clasa a doua. POLITICIANUL şi ȘEFUL se opresc în 
dreptul uşii sălii de aşteptare clasa a doua ca nişte gazde care şi-au condus 
musafirii.) Bravo, copii, bravo! Avem nevoie de pace socială, de linişte... 
Bravo! D-asta ne laudă lumea întreagă. Că suntem răbdători şi înțelegători. 
Un popor înţelept... (Către ORBI, apoi către SURZI.) Voi o să primiţi gratuit 
bilete ca să vedeți frumuseţile patriei, iar voi bilete la un concert cu 
Madonna... Bravo, copii!... O să-i spunem aşa cum vreţi voi, Gara Noastră 
Liberă... Şi nu vor mai fi taxe de peron... Bravo!... Dormiţi în linişte, că 
mâine va fi mai bine... Bravo!... Să facem gara ca o floare! 

ȘEFUL: Bă, acum să dormiţi, dar mâine o să plătiți taxă suplimentară 
pentru stricăciuni şi gălăgie. Clar?! 

POLITICIANUL: Lasă-i, dragă, acum, că sunt osteniţi... Bravo, copiii 
mei, bravo! Somn uşor... Ce popor cuminte... (Se aud primele sforăituri. 
Difuzoarele repetă pe un ton jos ultimele cuvinte ale POLITICIANULUI. 
Lumini intermitente se zăresc deasupra peroanelor. POLITICIANUL şi 
ȘEFUL se întorc spre clasa întâi.) 

POLITICIANUL: Nu-i mai brusca, bă, în momente de-astea. 

ȘEFUL: Daţi-i dracului! Nu-i las eu până nu plătesc în plus... Plus 
deranjul nostru... 

POLITICIANUL: Mâine... Lasă-i acum să viseze... O să-i țină o bucată 
de timp. Ai grijă şi schimbă numerotarea peroanelor — nu de la stânga la 
dreapta, ci de la dreapta la stânga. O să se bucure... Dai un pic cu var. Mai 


pui un bec. Deschide un butic nou şi mai adu nişte televizoare... Să nu tipe 
careva că nu e schimbare. 

ŞEFUL: De ce le-aţi promis chestia cu Gara Liberă... Mai bine le-o mai 
băgaţi p-aia cu „n-o să mai fie generaţie de sacrificiu”... Ştiţi că după asta se 
dau în vânt. Oricum n-au două vieți ca să verifice. 

POLITICIANUL: Nu fi, mă, prost... Fă-te, mă, că te sacrifici!... Fă-le 
damblaua. Lasă-i să vorbească o zi-două de Gara Liberă, că în timp tot Gară 
e mai simplu de zis. Ce dracu'!... Ce-am uitat!... Fir-ar să fie!... Am uitat să 
le spun că sunt liberi ca ORBI să fie SURZI şi SURZII, ORBI... (TÂREA 
iese din sala de aşteptare clasa a doua.) 

TÂRFA: Pute a transpiraţie de te trăsneşte. Eu sunt delicată... (Către 
POLITICIAN.) Sensibilă... Aveţi un foc? 

POLITICIANUL: Sigur... (Îi aprinde ţigara. Cu jumătate de gură către 
ȘEF) Du-te şi vezi ce-i cu ăla de s-a zgâit la noi şi caută-mă prin gară că am 
treabă... (Către BĂTRÂN.) Credeai că e suficient să le bagi în cap că pot 
scăpa? Ascultă la mine, moşule, fiecare revoltă înseamnă o povară în plus. 
Oricât te-a strădui, nu-i poţi face să evadeze în afara destinului. (Râzând.) 
Ai văzut ce copii înţelegători sunt. (Către TÂRFĂ.) Poftiţi, stimată doamnă. 
Sunt locuri la clasa întâi. Acolo vă e locul. 

TÂRFA: Excitantă e lupta de clasă! 

(POLITICIANUL şi TÂRFA intră în sala de aşteptare clasa întâi, unde, în 
scurt timp, se stinge, lumina.) 

ŞEFUL (către BĂTRÂN): Ce stai, mă, aici? La ce te uiţi? 

BĂTRÂNUL: La trenuri. Cum vin, cum pleacă. 

ȘEFUL: Ce-a fost zgomotul ăla? Au scrâşnit şinele de parcă ar fi deraiat 
un tren! 

BĂTRÂNUL: Şinele-s bune. Şi nesfârşite... 

ȘEFUL: Mai bine ţi-ai vedea de macaze, de semnale, că ne ocupăm noi 
de restul. Gata!... Vezi-ţi de treabă! 

BĂTRÂNUL: Unii ziceau că are întârziere, alţii că a plecat deja... Alţii 
că n-o să mai vină... 

ŞEFUL: Gata, gata! Vorbeşti cam mult... Ai văzut ceva deosebit? 

BĂTRÂNUL: Dacă ar fi fost pentru prima oară, poate că da... De-ale 
gării... 

ŞEFUL: Vezi şi auzi cam multe... Mai şi vorbeşti pe deasupra. Acum te-ai 
convins că-i de pomană? Nu te mai pune cu noi, bătrâne, că e în zadar. 
Treaba ta e să păzeşti şinele... Şi aşa e prea mult pentru tine. Cine-a mai 


pomenit ca un om finit să păzească nesfârşitul şinelor de tren?... Cine poate 
veghea infinitul?... Vezi-ţi de treabă! (ȘEFUL iese din scenă, iar 
BĂTRÂNUL se aşază pe şine, în capătul peronului. Gara este adormită. Se 
aud respirații profunde, de somn adânc. Ca într-un vis, din întuneric, încep 
să se desprindă şi să iasă, rând pe rând, personajele, dar altfel costumate. 
Mai întâi de toate, cu mişcări lente, apare CĂLUGĂRIŢA şi începe să cânte 
la vioară. Apoi, din sala de aşteptare clasa întâi, iese TÂREA, îmbrăcată în 
mireasă, iar din sala de aşteptare clasa a doua, TÂNĂRUL, în uniformă de 
ofițer. Se întâlnesc în faţa peronului şi încep să danseze. 

Apare ŞEFUL îmbrăcat elegant. TRANCA, ieșită în fața peronului, este 
întâmpinată de trei AUROLACI care apar din canale, îmbrăcați precum 
copiii de şcoală. SURZII şi ORBII se plimbă ca nişte oameni normali. 
POLITICIANUL iese din sala de aşteptare clasa întâi, ducând o ramă de 
tablou prin care poate fi văzut solemn şi țeapăn. BĂTRÂNUL se ridică şi 
înaintează pe peron, pierzându-se în aburul locomotivelor. CĂLUGĂRIŢA 
priveşte în depărtare.) 

CĂLUGĂRIȚA: Până când îţi vei ascunde fața de mine?... Îţi merge 
numele că trăieşti, dar eşti mort. Știu faptele tale: nu eşti nici rece, nici în 
clocot... (Îşi întinde mâinile ca pentru îmbrăţişare.) Şi cel care se 
prăbuşeşte nu-şi întinde mâinile? E disperare, chemare sau doar 
îmbrățişare?... Vino să vezi, căci vremea este aproape... Vino să vezi... 


CORTINA 


ACTUL DOI 


Aceeaşi gară. Pe un peron, BĂTRÂNUL bate cu ciocanul nişte osii 
ruginite. Pe o bancă stă CALUGARIŢA. 


CĂLUGĂRIŢA: El va şterge orice lacrimă din ochii lor... 

BĂTRÂNUL: Măicuţă, cine mai plânge azi în văzul lumii? 

CĂLUGĂRIŢA: Şi va sparge tăcerea din urechile lor... 

(În scenă intră ŢARANCA.) 

BĂTRÂNUL: Eşti prea tânără, zău aşa... Cine are urechi ascultă ce zice. 
Cine nu... Auzi trenurile? Se spune că în gările mari vin şapte trenuri 
deodată şi tot atâtea pleacă... Dar eu nu cred. 

ŢĂRANCA: Nici eu nu mai cred. 

BĂTRÂNUL: Dar încotro vrei să mergi? 

ȚĂRANCA: La feciorii mei. l-aţi văzut, i-aţi întâlnit?... De ce loveşti 
roțile cu ciocanul? 

BĂTRÂNUL: Le verific. Să reziste... Şi să vadă lumea că sunt solide şi 
n-are de ce să se teamă... Auzi cum sună?... Oamenii vin atunci împăcaţi şi 
se urcă în trenuri. 

CĂLUGĂRIȚA: Ca şi toaca de la mănăstire. Alungă demonii şi oamenii 
pot veni împăcaţi la slujbă. 

BĂTRÂNUL (către ȚĂRANCĂ): E tânără... Crede că toate-s asemenea 
Lui. 

CĂLUGĂRIȚA: Într-o bună zi, întâiul născut dintre morţi va veni. 

ȚĂRANCA: Și tu stai aici să-l aştepţi? 

CĂLUGĂRIŢA: Da... Îmi şi închipui cum din aburul peronului, ca dintr- 
un nor, va apărea... 

ȚĂRANCA: Aşa am crezut şi eu... Hai cu mine până la capătul peronului 
să vezi că-i pustiu. Nici vii, nici nenăscuţi. Doar mizerie, atât. Hai! 

(TRANCA şi CĂLUGĂRIŢA se depărtează. Difuzoarele gării emit voci 
înfundate.) 

BĂTRÂNUL: Mizeria este fertilă... Şapte trenuri vin, şapte pleacă... De 
ce nu stau măicuţele astea în mănăstire şi umblă aiurea prin gări?... Eu unde 
eram înainte de a mă naşte?... lar mă apucă... (Se opreşte să mai bată cu 
ciocanul în roți, apoi se aşază pe o bancă, scoate din buzunare un ştergar 
alb, o lumânare, chibrituri, un pahar şi o bucată de pâine. Gesturile lui 
devin din ce în ce mai febrile, o stare de bucurie îl cuprinde. Aprinde 


lumânarea, îşi umple paharul şi începe să cânte.) Mulţi ani trăiască, mulți 
ani trăiască, la mulți ani!... (Dansează în jurul băncii, închină paharul şi 
cântă.) Cine să trăiască, cine să trăiască?... La mulți ani!... Eu să trăiască, 
Eu să trăiască, la mulţi ani!... (Apar ȚĂRANCA şi CĂLUGĂRIŢA privind 
nedumerite la BĂTRÂNUL ce se pregăteşte să sufle în lumânare.) Hai, 
băiete, suflă cu putere... Bravo, bravo!... La mulţi ani şi multă sănătate! Îţi 
doresc toate cele bune... (BĂTRÂNUL aplaudă şi topie ca un copil. Încep 
să aplaude şi TĂRANCA, şi CĂLUGĂRIŢA.) 

CĂLUGĂRIȚA: La mulţi ani! La mulţi ani! 

ŢĂRANCA: La mulţi ani! De ce nu ne-ai spus că e ziua dumitale? 

BĂTRÂNUL (încurcat că a fost surprins): Nu e ziua mea... 

ȚĂRANCA: Şi atunci? 

BĂTRÂNUL: Aşa fac eu când îmi aduc aminte de mine... Şi e mai 
simplu decât să ţin minte când m-am născut. 

ŢĂRANCA: Dar ce vârstă ai? 

BĂTRÂNUL: Nu-ţi spusei?... Ziua mea e atunci când îmi aduc aminte de 
mine. Brusc mă întreb, ca prostul, ce dracu” caut eu pe lumea asta şi cu ce 
rost. Atunci cânt, mă bucur... Mulţi ani trăiască... 

CĂLUGĂRIȚA: La mulţi ani cu sănătate/ Să vă dea Domnul (Încep să 
cânte cu toții.) tot ce doriţi,/ Zile senine şi fericire,/ La mulți ani, să trăiţi... 

BĂTRÂNUL: Vă mulţumesc... Vai, ce... (Emoţionat.) Nu prea mi s-a 
întâmplat... Uneori mă apucă mai rău. Mă gândesc şi până când, şi de ce... 
Prostii... Atunci mă îmbăt straşnic... Ce frumos mi-aţi cântat... O bucată de 
pâine serviţi? 

CĂLUGĂRIȚA: Mulţumim. Să fie primită. 

ȚĂRANCA: Mulţam, maică. Mi-a rămas desaga plină... Eu vă las. Mă 
duc să mai întreb. Vă las că am treabă. (ȚĂRANCA iese din scenă. 
CĂLUGĂRIŢA se aşază pe bancă şi mănâncă bucata de pâine oferită. 
BĂTRÂNUL îşi strânge lucrurile şi se întinde pe bancă.) 

BĂTRÂNUL: E lung peronul? 

CĂLUGĂRIȚA: Nu i-am dat de capăt. 

BĂTRÂNUL: Nu fi tristă. Poate că într-o zi ţi se va îndeplini dorinţa... 
Mai vrei un pic de pâine? 

(Liniştea peronului este tulburată de tropăitul ORBILOR şi al SURZILOR 
care vin dinspre gară. Gesturile lor îndeamnă să fie urmaţi spre capătul 
peronului.) 

CĂLUGĂRIŢA: Ne cheamă să mergem cu ei... 


BĂTRÂNUL: Au auzit, au zărit ceva... (Priveşte în lungul peronului.) 

CĂLUGĂRIŢA (strigând după ORBI şi SURZI): Unde vă duceţi? 
Peronul e pustiu!... 

BĂTRÂNUL: Vine un tren... Simţi cum vibrează aerul? 

CĂLUGĂRIȚA: Ei l-au chemat? 

(ORBII şi SURZII dispar în aburul peronului.) 

BĂTRÂNUL: Să mergem... 

(BĂTRÂNUL şi CĂLUGĂRIŢA dispar în aceeaşi direcţie. 

În sala de aşteptare clasa a doua, ȚĂRANCA stă cu o paporniţă în braţe. 
În difuzoare se anunţă: „Trenul de persoane 1989 a sosit în stație la ora 12 
şi 22 de minute...” 

TÂNĂRUL, rezemat de tocul uşii, citeşte o carte.) 

ȚĂRANCA: Ăsta a fost, maică? 

TÂNĂRUL: Aşa zic la ghişeul de informaţii. Şi o repetă mereu. 

ȚĂRANCA: N-a mai venit o dată?... Dar ce citeşti? 

TÂNĂRUL: Mersul trenurilor. 

ȚĂRANCA: Şi ce spune? 

TÂNĂRUL: Cifre. Promisiuni. 

ŢĂRANCA: Ăsta să fi fost? 

TÂNĂRUL: Eu n-am auzit decât şuieratul. A vuit gara, dar s-a dus. Unii 
zic c-a fost doar o garnitură specială. 

ŢĂRANCA: Mă prinde moartea în gară... Şi pământul e nearat, 
animalele flămânde... Feciorii mi i-a înghițit oraşul. Erau ca tine când au 
plecat. 

TÂNĂRUL: Nu i-ai găsit? 

ŢĂRANCA: Au plecat la oraş şi duşi au fost. Şi le-am zis: „Maică, 
asfaltul e păcătos. Gândiţi-vă bine.” 

TÂNĂRUL: Nu ti-au spus unde pleacă? 

ȚĂRANCA: La oraş... Înainte de plecare, omul se sfătuieşte cu ai lui pe 
ce drum s-apuce. Aşa e obiceiul... Mi-au spus: Măicuţă, norocul e călător, 
trebuie să te iei după el ca să-l prinzi. Atunci, ăl bătrân le-a zis: Feciori, 
norocul îi ca 

buturuga, de te-mpiedici de el bine, de nu... S-au pierdut prin cartiere. 

TÂNĂRUL: Poate îţi faci griji de pomană. Or fi bine şi-oi avea şi nepoti. 

ŢĂRANCA: Nepoţi?... Să te-audă ĂI de Sus. 

TÂNĂRUL: Or veni ei cândva. 


ȚĂRANCA: Îi uită pământul până atunci. Ei l-au uitat deja... Şi de-or 
veni cândva, doar buruiană or cosi... Doamne, ce i-am mai căutat... Le-am 
pregătit de-ale gurii, proaspete, din ogradă. Că le-o fi dor şi foame de 
bunătate şi curățenie... Am văzut eu cum e în cartiere, la bloc. Om peste om, 
casă peste casă. Stau cu tălpile unii pe creștetul altora... Maică, asta nu-i 
viaţă. Mai rău ca vitele în staul. Face din om dobitoacă domestică... 

TÂNĂRUL: Lasă, mamaie, că s-or întoarce ei... 

ŢĂRANCA: Când pleacă feciorul la război, te întrebi dacă s-o întoarce. 
Când pleacă la oraş, te întrebi dacă l-oi mai vedea vreodată... Seacă 
fântânile, se veştejesc merii... Fii bun, că nu văd, şi scrie-mi două cuvinte pe 
cartea asta poştală. 

TÂNĂRUL: Cui o trimiti? 

ȚĂRANCA: Lui moşu'meu. Că-şi face gânduri negre. ÎI ştiu eu... Şi uită 
să dea de mâncare la păsări. 

TÂNĂRUL: Ce să-i scriu? 

ȚĂRANCA: Că-i bine... Ajunge. Spune-i şi că feciorii-s bine şi ei... Să 
nu se amărască... Multam, maică... Nu mănânci ceva? Câte bunătățuri am 
pregătit... Erau ca tine. Oleacă mai arşi de soare, parcă... 

(Scoate din paporniță un ştergar şi mâncare. Din canale ies capetele 
AUROLACILOR.) 

AUROLACUL 1: Miroase... 

AUROLACUL 2: E rost de haleală. 

AUROLACUL 3: Julim sau cerşim? 

AUROLACUL 1: Vedem noi... 

(AUROLACII ies din canale şi se îndreaptă tiptil către ȚĂRANCĂ.) 

ŢĂRANCA: Luaţi, maică, că-s destule bucate. 

TÂNĂRUL (către AUROLACI): Bă, mai uşor, nu năvăliţi așa. 

ŢĂRANCA: Nu-i mai certa, că-s copii flămânzi... Luaţi, mamă, luaţi! 

(Apare ŞEFUL. Văzându-l, AUROLACII o rup la fugă în canale.) 

ȘEFUL: Ce-i cu voi aici?! Mâncaţi toată ziua, vă ghiftuiți. 

TÂNĂRUL: Mai bine ia şi tu. E aşa bun. 

ȘEFUL: Zău?... la să vedem. (Gustă din mâncare.) 

ŢĂRANCA: Ia, ia că-i destulă. 

ŞEFUL: Destulă, destulă... Şi vă plângeţi c-o duceţi greu... Gata, am 
treabă. (Dă să plece, dar se întoarce.) E prea multă... (Bagă mâncare în 
buzunare şi apoi iese.) 

TÂNĂRUL: Zi-i măcar „Bogdaproste”... 


ȚĂRANCA: Lasă-l, c-o avea şi el supărările lui. Şi de ce să zicem la 
fiece masă „Bogdaproste”, că nu-i mereu parastas. 

TÂNĂRUL: Mamaie, îl ştiu eu mai bine pe ăsta... Călca-l-ar trenul! 

ŢĂRANCA: E păcat, nu vorbi aşa. Într-o zi îl taie şina, Doamne fereşte, 
şi-ţi iei păcatul asupră-ţi. (Apare CĂLUGĂRIŢA, uitându-se speriată în jur.) 

CĂLUGĂRIȚA: A plecat? 

TÂNĂRUL: S-a dus. 

CĂLUGĂRIȚA: Dacă ne vede, iar ne goneşte. 

ȚĂRANCA: Luaţi şi mâncaţi. Luaţi. 

TÂNĂRUL: Sărut mâna. 

CĂLUGĂRIȚA: Doamne ajută! 

(TÂNĂRUL şi CÂĂLUGĂRIŢA mănâncă cu poftă.) 

ȚĂRANCA: Ce-i din pământ, muncit cu sudoare, e sfinţit. Luaţi, 
mâncaţi. (Apar SURZII şi ORBII şi încep să mănânce.) 

TÂNĂRUL: Mănâncă o gară întreagă din bucatele matale. 

ȚĂRANCA: Luaţi. Hai, luaţi şi mâncaţi. Sunt bucate destule. Pământul e 
rodnic... (Cu toții stau în jurul bucatelor şi mănâncă cu poftă. ȚĂRANCA 
vine spre capătul peronului privind în zare.) Şi le-am spus că asfaltul e 
păcătos. (ȚĂRANCA se pierde în aburul peronului. Pe măsură ce s-au 
săturat, personajele pleacă unul câte unul. În scenă rămâne doar 
TÂNĂRUL. Scoate din sala de aşteptare clasa a doua o scară şi o trusă cu 
scule. Se urcă pe scară şi începe să rescrie cu vopsea proaspătă literele 
scorojite de pe tăblițe: „SALA DE AŞTEPTARE CLASA I“.) 

TÂNĂRUL: Se duce naibii totul... Vorba aia: Frumoasă gară, păcat că-i 
locuită... (Apare ŞEFUL.) 

ȘEFUL: Lasă trăncăncala şi munceşte! Cine munceşte nu vorbeşte. 
Clar?! 

TÂNĂRUL: Clar, să trăiţi! 

(Intră POLITICIANUL.) 

POLITICIANUL: Bravo, copii!... Foarte frumos... Vezi că poţi?! 

TÂNĂRUL: E prea subţire vopseaua şi curge. 

POLITICIANUL: Lasă, mă, că merge şi-aşa. 

ŞEFUL: Merge oricum, numai să munceşti. 

POLITICIANUL: Numai cine nu munceşte nu greşeşte. Deştept proverb. 
TȚineţi-o pe calea asta şi ajungem departe... Bravo, copii! 

TÂNĂRUL: Merge şi nu merge... (4rătând către scrisul de pe plăcuţă.) 
Nu se mai înţelege nimic. 


POLITICIANUL: Şi care-i problema?... Totul e să se vadă că e proaspăt 
vopsit. Dacă stai să le bibileşti, te dor ochii, îți înţepeneşte spinarea... Şi iese 
prea bine. Atunci, săptămâna viitoare ce mai faci? 

ŞEFUL: Ăsta vrea să stea de pomană... Bă, când n-ai nimic de cârpit, aia 
nu e treabă... 

(Intră ORBITI. Gesturile le sunt precipitate, arată către sala de aşteptare 
clasa întâi, unde apar din când în când străfulgerări luminoase.) 

POLITICIANUL: Ce i-a apucat?... Ce vă holbaţi, mă, că nu e nimeni 
acolo. 

ȘEFUL: Nu i-am mai luat de mult la întrebări şi li s-a urcat la cap... Au 
vedenii. 

TÂNĂRUL: Arată spre clasa-ntâi... Ce-or vedea de s-au pornit aşa? 

ŞEFUL: Ce să vadă... Bezna... la cărați-vă, bă!... Nu vă mai zgâiți atâta, 
că... (Îi goneşte pe ORBI.) Sunt neprelucraţi, asta-i. 

POLITICIANUL (privind către plăcuța scrisă): Domn'e, ascultă la mine, 
ăla care a înţeles că merge şi aşa, ăla a fost mare înţelept. 

ŞEFUL: Că dă de muncă pentru toţi. 

POLITICIANUL: Şi-i spre binele poporului... 

(Apar SURZII. Difuzoarele încep să transmită zgomot de mulțime şi 
ovații. SURZII arată şi ei spre sala de aşteptare clasa întâi, sugerând că s- 
ar auzi ceva de-acolo.) 

ȘEFUL: A dat strechea şi-n ăştia. 

POLITICIANUL (către ȘEF): Cam mare debandadă în gara asta. 

ȘEFUL: Bă, ce-i cu voi aici?! N-aveţi treabă?... De ce staţi? Căraţi-vă şi 
lăsați oamenii să muncească! 

TÂNĂRUL: Vezi că-mi dărâmă scara. 

ŞEFUL: N-auziţi, mă, că acum vă... (Îi goneşte pe SURZI. Pe ieşirea lor 
intră BĂTRÂNUL.) Şi cu tine ce-i aici?... Baţi persoanele fără nici un rost şi 
nu faci nimic. 

POLITICIANUL: Iar ai venit? Du-te, domn'e, şi păzeşte şinele! 

BĂTRÂNUL: Mă uitam la tânărul urcat pe scară. 

ȘEFUL: Lasă-l, că are treabă. 

BĂTRÂNUL (către POLITICIAN): la-ţi făcut şi lui un viitor? 

POLITICIANUL: lar mârâi? Vezi-ţi, mă, de drum! Te aude băiatul ăsta. 
(Către TÂNĂR.) Băiete, nu-l băga în seamă. Bătrânul stă toată ziua printre 
şine şi vorbeşte vrute şi nevrute. 

TÂNĂRUL: E prea subţire vopseaua. 


BĂTRÂNUL: Şi ti-au spus că merge şi-aşa... 

POLITICIANUL: Dacă vrei să faci pe înțeleptul, e treaba ta. Dar nu le-o 
spune şi altora. 

ȘEFUL: Nu de alta, dar se enervează. 

BĂTRÂNUL: Şi?... 

POLITICIANUL: Moşule, mă înveţi tu pe mine care-i treaba? Pe mine? 
Eu, care sunt la butoanele Istoriei? Un politician adevărat, aşa ca mine, se 
pricepe la orice. Şi ştii de ce? C-aşa l-a făcut mama natură. Politica tot ĂI 
de Sus a făcut-o. Şi asta ca să funcționeze sistemul. Zice lumea că în ziua a 
şaptea s-a odihnit. S-a odihnit pe dracu”! Atunci a ticluit el politica. Se 
făcea, domn’e, că doarme şi a avut un vis... 

BĂTRÂNUL: Un coşmar poate. Dacă e să fi fost în a şaptea zi, păi 
atunci din prea mare plictiseală o fi fost. Din plictiseală, coşmar şi urât s-a 
născut politica. 

POLITICIANUL (către TÂNĂR): Băiete, ţi-am zis că bate câmpii, şinele, 
roțile. Habar n-are. Ascultă la mine. Ziua mondială a politicii cade-ntr-o 
duminică!... (Către BĂTRÂN) Bă, ştii ce-admir eu pe lumea asta? 
Neputinţa forţei de a păstra ceva... Pricepi? 

BĂTRÂNUL: Şi încă cum... (Arătând către sala de aşteptare clasa 
întâi.) A venit iarăşi. 

POLITICIANUL: Ce-a venit, domn’e? Ce tot văd şi-aud ăştia? 

(În sala de aşteptare clasa întâi se văd din nou lumini. În difuzoare se 
aud cuvinte frânte şi greu de înţeles.) 

BĂTRÂNUL: Nu vă auziţi gândurile? Nu vă vedeţi umbra?... 

POLITICIANUL: Ce tot îndrugi acolo?... Cine-a venit? 

BĂTRÂNUL: Fantoma de la clasa întâi... A venit iarăşi. 

POLITICIANUL: Eşti sigur? 

(TÂNĂRUL se dă jos de pe scară. Privesc cu toții spre sala de aşteptare 
clasa întâi.) 

ȘEFUL: Da, domn'e, ea e. Zice ceva. 

TÂNĂRUL: Înţelegeţi ce spune? 

ȘEFUL: Nu prea... Linişte! 

POLITICIANUL: Că e un lucru foarte folositor ca furnicile să cânte, şi 
nu greierii. 

TÂNĂRUL: Eu nu pricep nimic. Mormăie ceva şi dă întruna din mâini. 

BĂTRÂNUL: În gara asta, cele trei nenorociri sunt inundaţiile, 
trepidațiile şi indicațiile... 


ŞEFUL: Fugi, domn”e, de-aici!... Asta, când a fost, numai dacă făcea o 
dată din mână şi oprea trenurile. Le muta de pe o şină pe alta, le pornea, le 
oprea... Într-o noapte creşteau şine cât... 

POLITICIANUL: Parcă vorbeşte ceva despre drumul construcției... Să 
luăm notițe! Auzi, despre viitor... 

ȘEFUL (către BĂTRÂN): Ia, bă, şi tu notiţe!... Fiţi atenţi, la discurs!... 

(Difuzoarele modulează când glasul mulțimii, când vocea imprecisă, dar 
autoritară.) 

TÂNĂRUL: Din adâncul inimii... Patria în primejdie... Ce-a spus acum? 

ȘEFUL: Taci, domne, că abia se înţelege! 

POLITICIANUL: Viitor măreț... Unitate de granit... Păcat, domne, că e 
doar o stafie. Să fi fost printre noi... 

BĂTRÂNUL: Ceva din el tot a rămas... În mine, în voi... 

POLITICIANUL: Bă, mă faci pe mine strigoi?! Bă, eu sunt viu, ăla e 
mort. 

ȘEFUL: Uite, o ia din loc spre peroane. 

TÂNĂRUL: Fantoma de la clasa întâi... 

ȘEFUL: Ce măreaţă e... 

(Luminile se depărtează. Sunetul din difuzoare e mai slab.) 

TÂNĂRUL: E vampir?... Se poate reîncarna? 

BĂTRÂNUL: Câte puţin în fiecare dintre noi. 

ȘEFUL: Mai taci odată cu prostiile astea!... 

TÂNĂRUL: Cum se scapă de o fantomă?... Dac-o împuşti?... 

POLITICIANUL: Habar n-am. Dar de ce să scapi de ea? E paşnică. 
Aduce şi turişti. Că lumea prin ce ne cunoaște?... Ce, ne-a făcut vreun 
rău?... (Către ȘEF) Bă, ţi-ai notat? 

ȘEFUL: Notat. Dar le ştiam. 

POLITICIANUL: Şi eu, dar face bine la memorie... (Către BĂTRÂN.) 
Auzi, să mă faci tu pe mine strigoi... Cred c-ai întrecut măsura. Ai face bine 
să te duci la şinele tale. (Către TÂNĂR ) Las-o, domn'e, să bântuie, să 
convieţuim omeneşte... 

TÂNĂRUL: Dacă se demolează gara, ea ce face? 

ȘEFUL: Ce întrebare tâmpită. Asta-i construcție trainică, din granit... 

POLITICIANUL: Uite-o cum se duce... Pluteşte peste peroane ca într-o 
barcă... Ce semeaţă e... 

ȘEFUL: Barca-i mică, dar o conduce ca pe un vapor mare... 

TÂNĂRUL: A dispărut... Unde a plecat? 


POLITICIANUL: Într-o vizită de lucru. Prin gară. 

BĂTRÂNUL: Se întoarce... Nu ne lasă ea cu una cu două. 

POLITICIANUL: Să nu începi iarăşi că e în mine, că e în noi, că... 

ȘEFUL: Stai şi dai din gură... 

POLITICIANUL: A trecut aşa de aproape, la câțiva metri... 

TÂNĂRUL: O moară de vânt se vede de la 11 kilometri. Copacii şi 
oamenii de la 2 kilometri, nasturii de la 170 de metri, feţele oamenilor de la 
160 de metri, expresia feţei de la 110 metri, ochii de om de la 60 de metri, 
albul ochilor de la 20 de metri... 

POLITICIANUL: Bravo, bravo, soldat! Astea-s cunoştinţe de general... 
Voi 1-aţi văzut albul ochilor?... 

ȘEFUL: Mi s-a părut că-i aud respirația. 

TÂNĂRUL: Bubuitura unei lovituri de tun se aude de la 5 kilometri, 
zgomotul unui oraş mare de la 3 kilometri, tropăitul cailor de la 500 de 
metri, pasul omului de la 120 de metri, scrâşnitul din dinți de la 14 metri. 

POLITICIANUL: Bravo, bravo!... Scrâşnea din dinţi? 

ȘEFUL: N-am auzit, că se mişca repede. 

TÂNĂRUL: Adică avea viteză. Primul satelit artificial al Pământului 
lansat de URSS la data de 04.10.1957 zbura cu 8 km/s, glonţul cu 865 m/s, 
musca cu 5 m/s, omul cu 1,5 m/s, melcul cu 1,5 mm/s, amintirile cu... 

POLITICIANUL: Bravo, mă!... (Către BĂTRÂN.) Uite, domn'e, poţi să 
zici despre ăsta că e un strigo1?... Că zace fantoma aia în el?... (Către 
TÂNĂR.) Tu ştii cine era stafia aia?... S-a băgat vreodată în sufletul tău? Ai 
simțit tu asta? 

TÂNĂRUL: Permiteţi-mi să raportez. În mine nu e nimeni. Nu ştiu decât 
din auzite cine e... I se zice „fantoma de la clasa întâi” şi... 

POLITICIANUL: Bravo... Vedeţi de ce o gară mică, ca a noastră, va avea 
un destin măreţ?... Că suntem toleranţi cu fantomele. Ospitalieri. 

TÂNĂRUL: Îi dau haina de pe mine... 

POLITICIANUL: Bravo!... 

TÂNĂRUL: Nu v-am terminat cu amintirile. 

POLITICIANUL: Le-avem, băiete... Dă-le dracului. Ce, au şi alea 
viteză? 

TÂNĂRUL: Zero. Stau pe loc în capetele noastre. Mergem noi, merg şi 
ele. Dormim noi, ațipesc şi ele... Noi nu ne dăm seama, dar... 

ȘEFUL: Bă, baţi câmpii. 

POLITICIANUL: Te-ai luat după ăsta, cu strigoii lui... 


BĂTRÂNUL: Bate peroanele. 

ȘEFUL: Hai la treabă! Destulă vorbărie. 

POLITICIANUL: Mută scara, că acum se întoarce fantoma şi ştiţi că nu 
suportă să vadă clasa a doua nevopsită. (Către BĂTRÂN, în şoaptă.) Îţi 
răceşti gura de pomană. Nu vezi că tot de mine ascultă? 

(POLITICIANUL şi ȘEFUL ies. TÂNĂRUL mută scara în dreptul 
plăcuței „SALA DE AŞTEPTARE CLASA A II-A“ şi se apucă de treabă.) 

TÂNĂRUL: Nu vă supăraţi... Îmi mai spuneţi ceva despre fantome. Şi 
dânşii ştiau multe, dar nu vor să vorbească. E o taină? 

BĂTRÂNUL: E un blestem. 

TÂNĂRUL: Blestemul gării?... Am bănuit eu... Pot să vă întreb ceva?... 
Fantomele sunt ca ființele umane? Se nasc şi mor? 

BĂTRÂNUL: Sunt foarte asemănătoare. Într-atât, încât uneori le 
confunzi. 

TÂNĂRUL: Cum se nasc? 

BĂTRÂNUL: Din minciună... Unele se nasc în timpul vieţii şi mor, cu 
greu, mult după ce-au răposat... 

TÂNĂRUL: Eu am fost soldat. N-am împuşcat decât oameni... (4rătând 
către plăcuţă.) Cum a ieşit? 

BĂTRÂNUL: Dacă te iei după ei, merge. 

TÂNĂRUL: Nu prea înţeleg eu cum e treaba asta. La război, dacă nu 
ținteşti bine, te doboară inamicul. Acolo nu poţi să tragi oricum. Când e 
vorba de moarte, nu merge oricum... Fantomele se-mpuşcă şi ele, nu-i 
aşa?... (Coboară scara.) lau linia de ochire şi ţintesc... Unde se ținteşte o 
fantomă? În inimă, în cap?... În ce stă puterea ei? 

BĂTRÂNUL: În noi... 

TÂNĂRUL: Eu trag numai la ordin. 

BĂTRÂNUL: La ordinul fantomelor se-mpuşcă oamenii. Ţi-a ordonat 
cineva să-mpuşti fantome? 

TÂNĂRUL: Iarăşi începeţi... Nu e treabă de soldat... Am plecat. (Îşi ia 
sculele şi iese din scenă. Rămas singur, BĂTRÂNUL se aşază pe o bancă. 
Din canal ies AUROLACI care încep să înconjoare banca pe care stă 
BĂTRÂNUL. Apar din nou străfulgerări pe deasupra peroanelor. 
Difuzoarele emit voci difuze de copii.) 

AUROLACUL 1: Nene, fulgeră?... Vine furtuna? 

AUROLACUL 2: Moşule, dă-mi un ban. 

BĂTRÂNUL: Tu eşti fată sau băiat? 


AUROLACUL 2: Ce contează, în canale... 

AUROLACUL 3: Ce-a fost luminile alea? 

BĂTRÂNUL: Fantoma de la clasa întâi. Bântuie peroanele. 

AUROLACUL 3: Fato, auzi c-a venit tata! 

(AUROLACII privesc lumina ce mătură necontenit peronul.) 

AUROLACII: Tată, tată!... (Aleargă către lumină cu mâinile întinse, 
strigând din răsputeri.) Tata, tata!... (Lumina îşi schimbă mereu poziția în 
aşa fel încât AUROLACII nu o pot atinge. Lumina dispare. Obositi, 
AUROLACII se reîntorc în jurul BĂTRÂNULUI.) 

AUROLACUL 1: Aşa face mereu. Fuge de noi. Nici măcar să se joace nu 
vrea. 

AUROLACUL 2: Într-o zi tot îl prind. Şi îi cer bomboane şi suc. 

AUROLACUL 3: Ultima oară când i-am cerut ceva, m-a trimis la 
domnu” ăla care umblă prin gară şi apare mereu la televizor. Ce, eu am 
nevoie de tată adoptiv? 

BĂTRÂNUL: Fantoma e tatăl vostru? 

AUROLACUL 2: Păi, cine altul? 

BĂTRÂNUL: Aveţi şi mamă?... Cine-i? 

AUROLACUL 1: Gara... L-am auzit eu pe tata cum zicea: „Mama 
voastră de gară!...” 

AUROLACUL 3: Ea ne-a născut. Zău. Din pântecele ei. 

AUROLACUL 2: Acolo trăim şi acum. 

AUROLACUL 3: În canale. 

AUROLACUL 2: Ne ascundem de nu ne găseşte nimeni. leşim doar să 
furăm. Măcar o gură de aer şi ne băgăm la loc. 

BĂTRÂNUL: Voi sunteţi nişte nenăscuți. 

AUROLACUL 3: Ne jucăm de-a v-aţi ascunselea... 

BĂTRÂNUL: De-a viaţ-ascunselea. 

AUROLACUL 1: Moşule, dă-mi ceva să mănânc. 

BĂTRÂNUL (scoate o bucată de pâine şi nişte salam): Luaţi. Mâncaţi... 
(AUROLACII se năpustesc asupra mâncării, după care o rup la fugă şi 
dispar într-un canal.) 

BĂTRÂNUL: Mizeria e fertilă?!... (Către lumina ce trece din nou peste 
peroane spre sala de aşteptare clasa întâi.) Aşa crezi tu?... Asta vrei?! 

(BĂTRÂNUL pleacă în lungul peronului. Într-un colț al Gării, 
CĂLUGĂRIŢA cântă la acordeon. Trecătorii nu o bagă în seamă, darămite 
să arunce o monedă în cutia acordeonului. Apare TÂRFA.) 


TÂRFA: Iarăşi zdrăngăni în zadar? 

CĂLUGĂRIȚA: Trebuie să strâng bani. Altfel nu mă pot întoarce la 
mănăstire. Acoperişul e spart, icoanele crăpate şi afumate. Chiliile s-au 
dărâmat... Lumânările s-au împuţinat. 

TÂRFA: Din milă nu se poate construi nimic. Din frică, din nebunie, da... 
Ce iute zburdă degetele tale pe clape. 

CĂLUGĂRIŢA: Şi eu mă minunez uneori. Parcă ar fi nişte copii sărind 
pe traversele şinelor. 

TÂRFA: Ai luat-o razna. Fetiţo, aşa nu strângi nici cât să plăteşti o cruce. 
Dacă eu nu mai mă descurc... Spune-mi, ce-i lipseşte porcului?... Noroiul. 
Ce-i lipseşte hoţului de buzunare?... Înghesuiala... Nu-i păcat de pulpele 
astea? (Câţiva CĂLĂTORI se opresc şi privesc amuzaţi.) De ţâţele astea 
obraznice, de fesele rotunde şi tari ca nişte geamanduri?... Înecaţilor!... Ce 
buze am, doamne! Sunt dată naibii şi mă mişc drăceşte. Sunt mai bună 
decât zgâitele alea din reviste. Bă, eu respir, gâfâi. Alea de la televizor te 
curentează dacă pui mâna pe ele. Eu te înfior, te fac să-ți dai duhul peste 
mine. Te goleşti de putregai în pântecul meu şi strigi „mamă, bine că m-ai 
făcut!”... Atunci, ce Doamne iartă-mă-mi hpseşte?... Vouă vă lipseşte. Ia 
controlați-vă în izmene! Mişcă, tresare? Aparate de făcut pipi... Ori n-aveţi 
bani să plătiți? Aici e vina statului. Ce guvern e ăla care lasă o bucăţică aşa 
ca mine fără activitate? Vreau clienți, vreau clienți! Din ăia care să 
plătească bine... (TÂREA îi alungă pe CĂLĂTORII gură-cască, lovindu-i cu 
geanta.) Nu toți pârliții, toți boschetarii, şomerii cărpănoşi şi bugetarii 
zgârciți. Băi, guvernule, ce treabă ai tu mai importantă decât să asiguri 
starea de plăcere a națiunii? (Dintr-un canal ies câțiva AUROLACI.) la zi... 
Uite-aşa! Am vrut eu să fiu a gării! Să mă regulez cu oamenii care vin şi 
pleacă... Neputincioşilor, vă pipăiţi secretarele pe furiş, că e gratis, le băgați 
liftierelor mâna-n chiloți între etaje... Ce, nu vă ştiu eu? Libidinoşi cu 
prohabul desfăcut şi cravata dată pe spate!... 

CĂLUGĂRIȚA: Țipi în zadar... Mai bine visează că într-o zi va veni... 

TÂRFA: Într-o zi va veni... Un mecanic de locomotivă. Parcă aud 
gâfâitul locomotivei intrând în gară, vuietul ei ritmic. Nori revărsându-se 
din coşul negru, carcasa de oţel bine legată, arcurile tari şi pistoanele 
pulsând... 

CĂLUGĂRIȚA: Îţi baţi joc iarăşi. (Se opreşte din cântat.) 

TÂRFA: Şi ce, viaţa nu-şi bate joc de noi? 

AUROLACUL 1 (către CĂLUGĂRIȚĂ): Nu te opri. 


AUROLACUL 2: Mai cântă. E aşa frumos! 

AUROLACUL 3: Zi înainte! Hai, nu sta!... (Iese din canal şi se duce în 
dreptul cutiei acordeonului în care aruncă câțiva bănuţi.) Uite, asta e tot 
ce-am primit pe ziua de azi... Ţi-i dau ţie, numai cântă. (CĂLUGĂRIȚA 
începe să cânte din nou. AUROLACUL 3 începe să topie de bucurie.) 
Bravo! 

TÂRFA: Ce zici de asta? 

AUROLACUL 2: Bravo!... (les din canal şi ceilalți aurolaci şi încep să 
danseze. TÂRFA se prinde în dansul lor.) 

AUROLACUL 1: 


Gara-i pentru noi, 
Mama doi... 

Vine unul, pleacă altul, 
Din canal iese băiatul... 


AUROLACUL 3: 


Dă-mi un ban, 
Să-mi iau pâine pe-un an... 


AUROLACUL 2: 


Ne e foame, 
Ne e sete 
Și la noapte rece... 


TÂRFA: 


E larmă şi trenul stă gata să plece... 
Vagonul se umple de oameni străini. 
Mi-e inima strânsă... E şapte şi zece. 
Mă-ntorc la fereastră şi stau ca pe spini... 


(Intră pe rând ORBII şi SURZII. Se prind şi ei în dans. 
Câte un AUROLAC devine solistul ORBILOR şi al SURZILOR.) 
ORBII, AUROLACUL 1: 


Nici nu văd când pleacă trenul 
Asta, dacă nu nimeresc peronul... 


Becurile toate-s stinse 
Cu mâinile văd lumânări aprinse... 


SURZII, AUROLACUL 2: 


Cine strigă, cine urlă 

De durere sau de ură 
Cine-ntreabă, cine zbiară 
Nimic nu se-aude-n Gară?... 


ORBII, SURZII, AUROLACII: 


Nu vedem, nu auzim 

Nenăscuţi, totuşi trăim 

Din gară o bucată suntem puțin 
Despre noi nu povestim... 


TÂRFA: 


Acum, pe de lături, încep să rămână 
Semnale, macazuri, vagoane şi fum; 

Trec umbre de oameni cu steaguri în mână, 
Și trenul, năvalnic, s-aşterne la drum. 
Adio! Adio, romantică urbe! 

Adio, zadarnic şi dulce trecut! 


AUROLACII: 


Mereu mai e un loc în plus 
Încăpem de trei ori mai mulți 

Ce folos că trenurile s-au dus 

Pe peroane rămân numai adulți... 
Ce bine e să umblăm desculți... 


(În scenă intră furios ŞEFUL.) 

ŞEFUL: Bă,  descreieraţilor, aţi înnebunit?  Încetaţi! (Către 
CĂLUGĂRIȚĂ.) Eşti o provocatoare! Inciţi la dans şi la zbenguială... (Către 
TÂRFĂ.) Astă educaţie le dai tu?... Bă!... (AUROLACII o rup la fugă şi se 
ascund în canale. ORBII şi SURZII sunt derutați.) Vă distraţi... Subminaţi 
autoritatea Gării... Spuneţi bancuri, faceţi băşcălie... Râdeţi de noi, râdeți 
unul de altul, dar nu ştiţi că dracu” râde de toţi... Bă!... (ORBII şi SURZII o 


rup la fugă.) Aţi înnebunit cu totul?!... (Către CĂLUGĂRIȚĂ, care îşi 
strânge cutia acordeonului.) De chef vă arde vouă tocmai acum, când vin 
investitorii!... (CĂLUGĂRIŢA şi TÂRFA fug din scenă.) Tocmai acum?!... 

(Scena în întuneric. Difuzoarele transmit muzică ce trezeşte sentimente 
patriotice. Cineva strigă: „Liniştel“ Scena se luminează. Cu excepția 
POLITICIANULUI, toate personajele sunt prezente şi aranjate în fața 
peroanelor ca la un spectacol omagial. AUROLACII poartă peste hainele 
zdrențăroase un acoperământ alb, iar în mâini, buchete de flori roşii. 
ORBII şi SURZII, costumați şi ei special, formează două coruri, dirijate de 
SEF. Privesc cu toții în lungul şinelor.) 

SURDUL 1: Parcă se-aude ceva... 

GRUPUL SURZILOR: Şuierul locomotivei. Uuu... Uuuuuu... 

ORBUL 1: Parcă se zăreşte ceva... 

GRUPUL ORBILOR: Lumina oţelului în soare. 

ȘEFUL: Vi se pare... la mai faceţi o repetiție până vine. Soldat! Tonul la 
cântec! 

TÂNĂRUL: 


Bum-bum, bum-bum toba bate, 
Bum-bum, Să fie pe săturate. 


GRUPUL SURZILOR: 


Bum-bum, bum-bum toba bate, 

Bum-bum, să fie pe săturate, 

V-aşteptăm cu ospitalitate, 

Bine-aţi venit la noi, măi, frate, 

Din pieptul întregului popor 

Speranța se ridică spre tren, iubit investitor, 
Cu vorba şi cu fapta-n zbor 

Te proslăvim, te... ascultător 


(SURZII se încurcă, se bălbâie.) 

ŞEFUL: Bă, tâmpiţilor... Nu sunteţi în stare nici acum, în ceasul al 
doişpelea, să primiţi cum se cuvine pleaşca ce-a căzut pe capul nostru?! 
Trădătorilor!... (Către ORBI.) Ziceţi voi, că ăştia... 

GRUPUL ORBILOR: 


Bum-bum, bum-bum toba bate, 

Bum-bum, să fie pe săturate, 

Și vă privim cu pietate, 

Bine-aţi venit la noi, măi frate, 

În ochii întregului popor 

Sticleşte speranţa către tine, iubit investitor, 
La fel cum ne uităm o zi întreagă la televizor, 
Cu lacrimi şi cu fapte 

Te aşteptăm în libertate. 


ȘEFUL (către AVUROLACI): Acum, voi! 
GRUPUL AUROLACILOR: 


Foaie verde portocală, 
Noi suntem copii de şcoală, 
Ne daţi sau nu ne daţi? 


ȘEFUL: Ați văzut că se poate?... (Apare POLITICIANUL.) Suntem gata. 
Spuneţi-ne, câte vagoane cu investitori vin? 

POLITICIANUL: Am fost informat că sunt vreo cincisprezece... Dar cică 
şi alte garnituri stau cu motoarele pornite şi aşteaptă să intre în gară... Cum 
stăm cu pregătirile? 

ŞEFUL: Aşteptăm cu demnitate, pregătiţi în toate! 

POLITICIANUL: O să ne repare gara. Pun veceuri din alea deştepte, de 
curge apa numai ce se simte mirosul. Bagă trenuri noi, silenţioase, 
confortabile. Cică nici nu le auzi când vin şi pleacă. Ne-a pus Ăla mâna-n 
cap, ce mai tura-vura... (Către ȚĂRANCĂ.) Babo, când vin ăştia şi după ce 
le dă copiii, ce drăgălaşi sunt, florile, matale le spui cu glas sfârşit, dar 
optimist: „V-aştept de-o jumătate de secol cu nădejde şi înflăcărare. Acum 
pot să mor liniştită.” 

ŢĂRANCA: Eu nu mor până nu-mi găsesc feciorii! 

POLITICIANUL: Za aşa, că-i impresionează şi pune şi aer condiționat de 
emoție... (Către CĂLUGĂRIȚĂ.) Tu să faci cruci multe, să te rogi cu ochii 
dați peste cap, ca în icoane, să-i ia un fior mistic, că atunci imediat trimit un 
tren cu lumânări şi tămâie. Uite aşa: „Dă-ne nouă, investitorule...” 

CĂLUGĂRIȚA: Eu mă rog numai la Domnul. 

POLITICIANUL: Să te rogi la cine-ţi spun eu!... (Către TÂRFĂ.) Ai grijă 
cum te comporți şi ce vorbeşti. Şi cum vorbeşti... Elegant, simandicos, din 
vârful buzelor... Să nu dai cu bâta-n baltă, că... Fii o doamnă, ce dracu”! 


TÂRFA: Sunt o doamnă, ce dracu”! Dar nu mi se prea văd chiloţii... 

POLITICIANUL: Ai grijă... ştia au nevoie de secretară personală. Să le 
arătăm realizările noastre, să-i alintăm, să le descrețim frunțile că, la cât 
muncesc ăştia, e nevoie. 

TÂRFA: Muncesc ca vitele. Ca tractoarele. 

POLITICIANUL: Să vezi atunci lăzi de şampanie, bule-bule... Icre negre 
ca nişte bilute mici... (Către AUROLACUL 2.) Scoate, mă, mâna din nas! Să 
zică ăştia că vă lipseşte cei şapte ani de gară?... (Către TÂRFĂ.) Şi multe 
altele... Clar? 

ȘEFUL: Am făcut repetiţii şi iese bine. Soldat, arată cum dai onorul! 

TÂNĂRUL: Să trăiţi, domn” Investitor! La dreapta! La stânga! Trei paşi 
înainte, marş! Stânga-mprejur! 

POLITICIANUL: Bravo, mă, bravo! Să-şi dea ăştia seama din prima că 
le apărăm interesele... 

TÂNĂRUL: Pentru luptă înainte... Culcat! Drepţi! Culcat! Drepţi!... 

POLITICIANUL: Gata, gata, foarte bine... (Către AVROLACI.) Să nu vă 
mai pună dracu” să ciordiți ceva sau să cerşiţi, că vă încui în canale! 

GRUPUL AUROLACILOR: 


Foaie verde portocală, 
Noi suntem copii de şcoală. 
Ne daţi sau nu ne daţi? 


POLITICIANUL: Bravo, copu!... Uitaţi-vă la ei, parcă sunt nişte 
îngeraşi... (Către TÂNĂR.) Băiete, tu să faci câteva genuflexiuni, să ridici 
haltere, ca pe un pai, să extragi un radical-doi, să spui formula apei pe de 
rost, să vadă ăştia că avem un tineret sănătos, deştept, pregătit. Ce mai 
încolo-încoace, forță de muncă calificată. Clar?! (TÂNĂRUL încearcă 
poziția de gimnastică zisă şi „podul ''.) Ce faci, mă, ce-i asta? 

TÂNĂRUL: Podul. E o chestie alegorică. Între ei şi noi, podul... 

POLITICIANUL: Bă, dar deştept eşti! Bravo!... Ia zi formula aerului. 

TÂNĂRUL: O-doi. 

POLITICIANUL: Excepţional! Nu te prinde omul cu nimic... Îi dăm 
gata. Să vedeţi cum or să se minuneze ăştia, de-or să desfacă încuietorile de 
la  gențile-diplomat cu părăluțe  uite-aşa, ca pocnitorile... (Către 
CĂLUGĂRIȚĂ.) Să fii patetică... Artă să faci, să le dea borşul pe nas când 
te-or asculta... (CĂLUGĂRIȚA începe să cânte.) Aşa, aşa... Tot pe loc, pe 
loc... (POLITICIANUL schițează mişcări de dans.) Tot pe loc, tot pe loc... 


Bravo!... (Către TÂRFA.) Visătoare, dar fermă... Să vadă că şi femeia e de 
nădejde... 

TÂRFA: Am pregătit o odă. 

POLITICIANUL: S-auzim. 

TÂRFA: Ce-ţi doresc eu ţie... 

POLITICIANUL: Ce faci, dragă? De ode ne arde nouă?... Citeşte ceva 
din mersul trenurilor. Să vadă că suntem capabili de precizie. 

TÂRFA: Dar alea întârzie mereu. 

POLITICIANUL: Atunci să-i pregătim psihologic. Fiecare întârziere e ca 
o mică trădare. Salvarea zilnică stă în exercițiul trădării. Ce dracu”, să 
înveţe şi ăştia ceva de la noi. V-a intrat în cap că ei sunt cei mai deştepţi? 
Lasă, lasă că mai au destule de învăţat. Să fie şi ei apți pentru o mică 
trădare... (Către BĂTRÂN.) Tu strici peisajul... (Către ŞEF.) Ţi-am zis să ai 
grijă. N-ai avut să-i dai ceva, o decorație, să pară veteran de război. Să-i fi 
tăiat măcar un picior... Era chiar veridic... (Către BĂTRÂN.) Dă-te mai în 
spate măcar... Ce te uiţi aşa la mine? Crezi că mă sperii? Dă-te mai în spate, 
că se-aude până aici cum clocoteşti!... (Către ORBI şi SURZI.) Privirea 
înainte, pieptul în faţă şi urechile căscate, că ăştia vorbeşte limbi străine. 
Daţi din cap ca şi cum aţi pricepe. Clar? Ia să văd... E bine, e bine, arătaţi ca 
nişte poligloți... (Inspectează cu privirea pereţii, tavanul.) Bă, aţi închis uşa 
de la clasa-ntâi? Să nu ne trezim că iese Fantoma, că o dăm în bară. Am 
feştelit-o. La ăştia nu le place trecutul nostru... Nu c-ar şti ei mare lucru 
despre noi, ci din principiu... Ce-i al lor e-al lor... Au principii... De ce 
dracu” nu mai vin?... la mai repetaţi, că mă duc să întreb la ghişeul de 
informaţii... (Iese din scenă.) 

ŞEFUL: Soldat! Cum fac cercetaşii? (TÂNĂRUL se apleacă peste 
traverse şi lipeşte urechea pe şină.) Se aude ceva? 

TÂNĂRUL: Zbârnâitul obişnuit. Ăla de s-aude mereu. 

ŞEFUL: Ăla sună a pagubă. Altceva? 

TÂNĂRUL: Nimic... Nimic... (Revine la poziția sa. Apare 
POLITICIANUL abătut şi se aşază pe o bancă.) 

POLITICIANUL: Dobitocii dracului!... 

ȘEFUL: Ce s-a-ntâmplat? 

POLITICIANUL: Auzi, domn'e, ce pămpălăi. Să descifreze ăia 
documentul greşit. Nu scria „Vin investitorii”, ci „Vin vestitorii”... Ce 
tâmpiţi!... Să vă spun drept, eu n-am crezut nici o clipă... Dar era mai bine 
pentru spectacol. 


CĂLUGĂRIŢA: Vestitorii?... 

TÂNĂRUL: Există aşa ceva? 

POLITICIANUL: Taci, bă, soldat prost! 

CĂLUGĂRIŢA: Vestitorii Domnului? 

POLITICIANUL: Dracu” ştie... Vestitorii şi-atât... (Către ŞEF) la-le 
boarfele şi pune-le bine, că cine ştie... 

ŞEFUL: Dezechiparea!... În ordine şi cu grijă să nu stricaţi echipamentul, 
că-i pe inventar. 

(Îşi dau jos costumele de gală şi rămân în hainele lor obişnuite.) 

TÂRFA: Şi-acum ce facem? 

POLITICIANUL: O luăm de la capăt. Ce facem mereu... Aşteptăm din 
nou. Ce-ai vrea?... Ce, vreţi să vă spun eu ce să faceţi?... Aşteptaţi să vă 
găsesc eu soluția?... Dar ce, nu sunt şi eu om, ca voi? De ce voi să aşteptaţi 
şi eu nu?... la să vedem dacă vă convine? Scoateţi voi banii, faceți chetă!... 
Ce-mi arătați buzunarele goale?... Atunci vindeţi ceva din gară: buticul, 
crâşma, şinele, ghişeul de informaţii... Vindeţi Fantoma... Puteţi?... Căraţi- 
vă din fața mea! Nerecunoscătorilor!... Nu mă meritați! 

BĂTRÂNUL: Aşa-i, nu te merităm. 

POLITICIANUL: Un pic de recunoştinţă... Să nu vă văd în fața 
ochilor!... Mai bine aţi descuia uşa de la clasa-ntâi, că se sufocă Fantoma... 
(ŞEFUL descuie uşa de la sala de aşteptare clasa întâi. Ies cu toții din scenă, 
lăsându-l pe POLITICIAN singur în fața peronului.) Şi le-am explicat de o 
mie de ori... Bă, sensul unei călătorii nu este de a pune piciorul pe pământ 
străin, ci de a păşi în propria ta ţară ca pe un meleag străin... Nu mă merită... 
Gară mică şi fără pretenţii... 

(Intră în sala de aşteptare clasa întâi. În difuzoare se aud şoapte, o 
învălmăşeală de cuvinte ce se pierd uşor, uşor într-o tăcere apăsătoare. În 
scena slab luminată intră toate personajele, mai puțin POLITICIANUL şi 
ȘEFUL. Fiecare aduce câte o valiză, o deschide şi rămâne în dreptul ei 
într-o poziție de aşteptare încordată. Din difuzoare răzbat glasuri şi sunete 
înfundate. Din sala de aşteptare clasa întâi apare lumina Fantomei. Se 
plimbă pe ziduri, pe peroane. Se aşază, rând pe rând, pe fețele nemişcate 
ale personajelor până la cel din urmă chip, cel al BĂTRÂNULUI. De pe 
fața lui coboară pe trup, pe mâini, în interiorul valizei. Cu o mişcare 
bruscă, BĂTRÂNUL închide capacul valizei. Lumina dispare.) 

BĂTRÂNUL: Dacă aveţi amintiri, coşmaruri, rupeţi din voi ce îi aparţine 
şi aruncaţi-le aici... (Arată către o altă valiză deschisă, cea a 


CĂLUGĂRIŢEI. Fiecare dintre personaje aruncă în valiza indicată bucăţi 
de haine şi alte obiecte.) Acum închideţi-o... Chemaţi-i! 

(TÂNĂRUL iese în căutarea POLITICIANULUI şi a ŞEFULUI. Se aude 
glasul POLITICIANULUI.) 

BĂTRÂNUL: N-a rămas nimic?... Sigur?... Închideţi-le bine. 

POLITICIANUL: Ce-i, domne, arde? S-a inundat gara? 

E cutremur? 

(Intră în scenă POLITICIANUL şi ŞEFUL urmaţi de TÂNĂR. 
POLITICIANUL şi ȘEFUL rămân surprinşi de ceea ce văd.) 

ȘEFUL: Ce-i cu voi aici?... Ce v-a apucat? 

POLITICIANUL: V-am zis să aşteptaţi cuminţi... Bă, ați înnebunit? 

(BĂTRÂNUL, cu prima valiză în mână, se îndreaptă către POLITICIAN ) 

BĂTRÂNUL: Asta-i a ta. Ia-o... (Către ŞEF) lar aia de-acolo e a ta. Ia-o 
ŞI tu. 

POLITICIANUL (către ŞEF): Ăştia au luat-o razna!... Măi, copii, ce s-a- 
ntâmplat cu vo1?... 

ŞEFUL: Le-a luat minţile vestitorii. 

POLITICIANUL: Ce vestitori?! Închipuiri. Ameţeli... Măi, copii, hai că 
n-a venit sfârşitul lumii. 

BĂTRÂNUL: a-ţi fantoma şi pleacă! (Către ŞEF) Tu ia resturile ei... 
Duceţi-vă. Sunt destule linii pe care s-o apucaţi. 

POLITICIANUL: Voi să plecaţi, că gara e a mea!... (ÎI privesc cu toţii 
atât de ferm, încât ridică valiza de jos şi se îndreaptă spre peroane. Către 
ȘEF) Hai, mă, că la capătul celălalt tot o gară trebuie să fie... (Cei doi 
pornesc pe peron şi dispar în aburul nopții. Se aude vocea 
POLITICIANULUI.) Ce-o să se aleagă de capul vostru fără noi? 

BĂTRÂNUL: Poate mâine vom fi hoţi la drumul mare... Sau călători... 
Şi-acum la drum! 

(Cu excepția BĂTRÂNULUI şi a CĂLUGĂRIŢEI, rămaşi fără valize, 
toate celelalte personaje intră în propriile lor valize şi închid capacul. 
Rămașşi singuri, cei doi se apropie unul de altul. CĂLUGĂRIŢA priveşte 
spre peroane, BĂTRÂNUL spre clădirea gării. În difuzoare se aude 
zgomotul unui tren ce aleargă pe şine şi gâfâitul cuiva care fuge.) 

BĂTRÂNUL: Auzi cum aleargă?... Şinele sunt bune... 

CĂLUGĂRIŢA: Dac-aş fi un înger zburând pe deasupra, şinele de tren 
mi s-ar părea ca liniile din palma gării... Poţi ghici destinul unei gări după 
liniile şinelor? 


CORTINA 


1 
T Nominalizată la premiul UNITER pentru „Cea mai bună piesă românească a anului 1998” 


Lume, lume, soro lume...2 


— piesă în două acte — 


Personaje: 

VASILE 

PRIETENUL / GHEORGHE 
TINA / LINA 

GURIŢĂ 

PREOTUL 

CÂRCIUMARUL 

PRIMUL MESEAN / NUNTAȘ 
AL DOILEA MESEAN / NUNTAŞ 
POLIȚISTUL 

HOȚUL 


Şi alte cinci personaje care sunt, pe rând: 


VECINII / CĂLĂTORII / 

MUZICANTUL, TATĂL, MAMA, 

NAȘUL, NAȘA / 

NEGUSTORII / BEŢIVII / 

MIRELE, MIREASA, NUNTAŞII / CURIOŞII 


Acțiunea se petrece în mahalale, acolo unde, deopotrivă, încep şi se 
termină oraşul şi satul. 


ACTUL ÎNTÂIO 
Acţiunile încep în preajma unor crâşme, pentru a continua apoi în 
interiorul lor. Cele trei localuri prin care trec eroii diferă doar prin 


derizoriul atmosferei, mereu crescând. 


Scena 1 


Vasile coboară scările unui bloc muncitoresc pe cale de a fi părăsit de 
locatari. In dreptul uşilor deschise se face troc cu lucrurile rămase 
nevândute. 


VECINUL 1: la frigiderul ăsta... Îngheaţă bocnă şi consumă puţin... 
Vecine, hai să-ţi dau un pat. N-are un arc rupt. 

VECINUL 2: Cât ceri pe televizor? 

VECINUL 1: Mai ai geaca aia de piele?... Facem schimb? 

VECINUL 2: Îţi dau cinci kile de ulei de floare şi două de făină... Un 
biberon şi o faţă de masă. 

VECINUL 3: Nu vezi că-i ciobită chiuveta?... Nu face mai mult decât un 
cuţit de bucătărie nou-nouţ... Şi-un polonic. 

VECINUL 4: Ce caşti gura, Vasile? Cauţi ceva?... N-ai nevoie de un 
dulap? 

VECINUL 3: Îți dau eu un şifonier cu trei uşi şi oglindă. 

VECINUL 1: Cizme nou-nouţe. Cu toc şi şpiț şmecheresc. 

VASILE: A trecut zăpada. S-a dus noroiul. 

VECINUL 3: Atunci, un fier de călcat a-ntâia. Cu aburi. 

VECINUL 4: Două tigăi şi-o pijama e bine? 

VECINUL 5: Care vrei, neamule, un computator? 

VECINUL 3: Am aragaz cu patru ochiuri şi cuptor! Butelie plus cărucior! 

VECINUL 5: Computator cu clape, cutie şi televizor! Şi cabluri de 
legătură. Marfă Vest! 

VASILE: Cât ceri pe astea? 

VECINUL 5: Cât ai da? 

(VASILE desface pătura pe care o purtase sub braţ.) 

VASILE: O sticlă de ţuică, o trusă de şurubelniţe, două casete... 

VECINUL 5: Cu ce? 

VASILE: Muzică de petrecere. 

VECINUL 5 (studiind casetele): Lăutărească sau țigănească? 

VASILE: Ce-ţi doreşte suflețelul. Muzică de-a noastră, de cartier. E aia... 
(Fredonează o melodie.) Şi aia de inimă albastră... 

VECINUL 5: Sunt valabile. Altceva? 

VASILE: Trei pachete de Carpaţi, ochelari de soare americăneşti... Hai, 
că-s tari... 

VECINUL 4: Vasile, nu vrei mai bine un aragaz? 


VECINUL 5: Gata! la computatorul că-s mulțumit. Da’ îmi dai şi 
pătura?... 

VASILE: Asta nu. În ce mai duc eu toate astea? (Pune părțile 
componente ale computerului în pătură.) Noroc bun! 

VECINUL 4: Bă, da” prost eşti! Cu aragazul mai făceai ceva... 

VECINUL 5: Lasă-l, mă, că se duce la ai lui, la ţară, să le arate cum e la 
oraş! 

VECINUL 4: Aşa-i, Vasile?... (Către VECINUL 5.) N-ajunge mai departe 
de crâşmă. 

VECINUL 5: Care-ţi dau, frățioare, un album cu poze şi o lustră cu trei 
braţe?... 


Scena 2 


Interiorul restaurantului de la parterul aceluiaşi bloc muncitoresc. În 
scenă sunt VASILE, TINA, GURIŢA, CÂRCIUMARUL, POLIȚISTUL, 
PREOTUL şi doi MESENI cu bagaje. 


TINA (în dreptul ferestrei): Unde naiba s-or duce? 

CÂRCIUMARUL: Care-ncotro... Bă, ce-i aici?! Sală de aşteptare? 
Sanatoriu?... Beti sau cărați-vă, că trebuie să împachetez şi eu. 

PRIMUL MESEAN: Mai dă-mi o sticlă de votcă şi nu te mai ambala aşa, 
că-i ultima seară. 

PREOTUL: Domnul fie cu noi! 

AL DOILEA MESEAN: Mie tot vin, dar fără apă... Tino, ce te faci, 
scumpete, că pleacă tot oraşul? 

TINA: Mare scofală. Oraşele dispar, nu şi bărbaţii. 

AL DOILEA MESEAN: Auzi, părinte, vrea să zică că noi suntem 
stricăciunea. Că numai asta nu dispare. 

TINA: Când ziceam bărbaţi, nu mă refeream şi la tine. 

PREOTUL: Păcatul n-are sex, fiule! 

CÂRCIUMARUL (către PREOT): Mai merge una? 

PREOTUL: Mai merge, dar una mică. Acuşi o iau din loc. Păstorul 
trebuie să fie lângă turma sa. (Către TINA.) Mai e lume? 

TINA: S-a mai rărit... Asta nu mai e turmă. Se-mprăştie ca cioburile 
dintr-o sticlă spartă. 


CÂRCIUMARUL: E timp, părinte. E timp... Guriţă, pune mâna şi cântă, 
că de-asta te plătesc! 

AL DOILEA MESEAN: Că bine zici. Tare-i liniştea asta. 

POLIȚISTUL: Îmi bubuie în urechi. 

GURIŢĂ: Aşa, de unul singur? 

CÂRCIUMARUL: Scârţâie, mă, dă din gură!... Dă-i în mă-sa pe 
țambalagiu şi p-ăla cu contrabasul. Au şters-o ca nişte hoţi. Le era frică să 
nu-şi piardă locul în lumea largă, de parcă i-ar aştepta careva... Vasile, tu nu 
mai vrei nimic? 

(GURIŢĂ începe să cânte.) 

VASILE: Mai dă-mi un rând. 

CÂRCIUMARUL: Trebuie să vă întreb pe fiecare ca să comandati?! 

POLIȚISTUL: Eu comand aici! 

CÂRCIUMARUL: Tino, să nu zici că mai vrei un pahar, că te înjur. 

TINA: Ani de zile ţi-am fericit clienții şi acum, când s-a spart târgul, tu 
mă înjuri? 

CÂRCIUMARUL: Du-te dracului de curvă! Îmi fericeai tu clienţii... Vă 
înmulțiserăți ca ciupercile. Mai bine te-ai fi dus cu fufele ălelalte. La ce-ai 
mai rămas? 

TINA: Să nu mă faci tu pe mine curvă! Până una alta, eu ţi-am plătit 
poşirca asta împuţită. 

PREOTUL: Copii, fiţi înţelegători... Vorba-i grea cât fapta. Mântuitorul a 
spus: „Să ridice piatra cel ce se ştie fără păcat...”. Vorba-i şi ea o piatră! 

TINA: ÎI bate ĂI de Sus. 

CÂRCIUMARUL: Hai că-ţi fac cinste cu-n pahar. Ai o gură... 

TINA: De poliţai nu te-ai lua, că de... 

POLIȚISTUL: Un rând la mine, fuga! 

CÂRCIUMARUL: Fuga altă dată. Eşti beat mort. (Către PREOT.) Mai 
are puţin şi cade sub masă. 

POLIȚISTUL: Eu cad sub masă numai la comandă... Sunt limpede, treaz, 
perfect, drept ca legea... Bă, respectaţi legea că aveţi de-a face cu mine! 

CÂRCIUMARUL (aducându-i paharul TINEI): Ce să-i mai fi zis 
ăstuia?... 

TINA: Puteai să dai o sticlă întreagă. Zgârciob ai fost, zgârciob rămâi... 
Zi, mă Guriţă, mai apăsat că m-apucă amocul. 

(CÂRCIUMARUL strânge câteva lucruri şi iese din scenă.) 

PRIMUL MESEAN: Tino, nu faci şi tu cinste astă-seară? 


AL DOILEA MESEAN: Zău aşa, hai s-o facem lată. Ca la despărțire. Că 
pe urmă, n-am văzut, n-am auzit. 

PRIMUL MESEAN: Cine-o să-şi mai aducă aminte ce-a fost aici?... Hai, 
Tino, că o dată nu se pune. 

TINA: Auzi, părinte, ăstora le arde de Sodoma şi Gomora. 

PREOTUL: Doamne păzeşte! Se va împlini profeția că într-acolo 
mergem. 

PRIMUL MESEAN: Unde-s localităţile astea, părinte? 

AL DOILEA MESEAN: Hai, Tino, că n-o fi foc. 

TINA: Dacă aveţi bani de băutură, aveţi şi pentru curve. 

Milogilor! 

PREOTUL: Miluieşte-i, Doamne! 

TINA: Cântă, Guriţă, cântă!... Taie-mi greața de scârbele astea. 

PRIMUL MESEAN (către PREOT): Aţi vorbit serios că sunt în drumul 
nostru, astea... Sodoma şi... (Către AL DOILEA MESEAN.) Tu ştii de ele? 

AL DOILEA MESEAN: Ceva, ceva am auzit eu. Le-om găsi noi. A găsit 
orbul Brăila, şi noi n-om fi în stare? 

PRIMUL MESEAN: Părinte, bag seama că locurile astea mai deocheate 
le ţii de taină. Păi aşa zice la scriptură, să fii egoist? 

PREOTUL: Piei, drace! 

TINA: Nu piere, părinte... Îţi faci griji de pomană pentru el. E bine mersi 
sănătos, gras, frumos şi cu poftă de viaţă. 

PRIMUL MESEAN: L-ai avut client şi p-ăsta, de-l ştii aşa bine? 

TINA: Nu chiar. Doar stă şi se uită. 

AL DOILEA MESEAN: E pervers. 

TINA: E dat dracului. Se uită şi notează care bărbat e mai neputincios şi-l 
trece pe listă pentru Iad. Să asude acolo cu folos, dacă aici e doar gura de 
el... (Către cei doi MESENI.) Vă mai încumetaţi să încercăm, că văd că de 
gură sunteți buni. La el şi o dată se pune. 

PRIMUL MESEAN: Ce limbă ascuţită ai! 

PREOTUL: Puneţi-vă frâu la gură şi mai veniţi la slujbă, la spovedanie! 
Mărturisiţi-vă păcatele... 

AL DOILEA MESEAN: N-ai matale atâta timp câte păcate face omul. 
Vezi-ţi de slujbe, de lumânări... 

PRIMUL MESEAN: Zi, Guriţă, o sfeştanie, că te ia popa ţârcovnic la 
altar. 

TINA: Vasile, tu de ce nu cânţi? 


VASILE: P-asta n-o prea ştiu. 

GURIŢĂ (schimbând melodia): Ascultă la băiatul... Şi-aşa-mi vine 
câteodată / Să dau... 

VASILE: Degeaba, că n-am voce... 

PRIMUL MESEAN: De ce paştele mă-sii am muncit ca boul toți anii 
ăştia?! 

PREOTUL: Nu huli, fiule! 

PRIMUL MESEAN: Am crezut că aici o să mă-ngroape. 

PREOTUL: Era cât pe ce. De câteva ori vă făcură şi sicriele. V-a păzit 
bunul Dumnezeu. 

AL DOILEA MESEAN: Şi Sfânta Varvara. 

PRIMUL MESEAN: Am săpat ca şobolani. Am scos ce era de scos şi 
acum gata, s-a terminat. „la-ţi boarfele, neamule, şi şterge-o!... Cară-te 
unde-oi vedea cu ochii, că aici s-a gătat!...”. Am fost nişte tâmpiţi. 

VASILE: Aşa a fost să fie. Ne-ntoarcem acasă. 

AL DOILEA MESEAN: Fugi, bă, de-aici. Noi nu mai avem case. N- 
avem decât domiciliu. 

PRIMUL MESEAN: Ascultaţi la mine, pământul ăsta nu s-a ţinut de 
cuvânt. Ne-a amăgit cu sclipirile lui şi ce-am zis? „Maică, ce suflet mare are 
pământul!” Şi sapă, scormoneşte, scoate şi scoate, şi pe urmă? Doar piatră 
seacă! 

AL DOILEA MESEAN: Mama ei de viaţă! 

PREOTUL: Gândiţi-vă la viaţa de apoi. La mântuire. Cerurile vă sunt 
deschise. 

PRIMUL MESEAN: Şi dacă ne pun şi în ceruri să săpăm? 

AL DOILEA MESEAN: Vine vreun sfânt şi zice: „Gata, se închide 
Raiul! S-au terminat norii!” 

PREOTUL: Mă, băiete... 

(În scenă intră CÂRCIUMARUL, ducând bagaje.) 

CÂRCIUMARUL: lar vă smiorcăiţi ca nişte muieri? 

PRIMUL MESEAN: Tu vorbeşti ca să nu taci. 

CÂRCIUMARUL: Ce, mă? Te-a făcut mă-ta la bloc? Scrie pe fruntea ta 
că trebuie să sapi toată viața? 

PRIMUL MESEAN: Pentru tine ce contează că-ți vinzi ţuica aici sau în 
altă parte? 

CÂRCIUMARUL: Eu v-am pus să vă lăsaţi casele şi să veniţi aici, ca să 
vă băgați sub pământ? Eu v-am închis minele?! Asta-i bună!... 


POLIȚISTUL: Faceţi demonstraţie?... Aveţi grijă că eu văd, aud... Vreți 
să iau măsuri?... Ordinul e ordin!... Liniştea publică cine-o apără?... Hai 
noroc!... Unde-i oraşul? 

TINA: S-a dus naibii! 

POLIȚISTUL: Să vină oraşul la mine! Încolonat!... (Către PRIMUL 
MESEAN.) Tu ştii, mă, să defluezi?... Habar n-ai! Unde-i oraşul, că mă 
enervez?! 

CÂRCIUMARUL: A plecat pe cealaltă lume. 

POLIȚISTUL: Nimeni nu pleacă fără mine!... Voi sunteți oraşul? 

CÂRCIUMARUL: Uşurel, şefu”, că-i ajungi pe drum. Te aşteaptă ei. Nu 
pleacă aşa de capul lor. 

POLIȚISTUL: Deci nu voi sunteţi oraşul... Atunci ce dracu” sunteţi?... 

PRIMUL MESEAN: Hai să bem. Zi, mă Guriţă, mai adânc, că acuşi plec. 
Mă duc la gară, mă urc în primul tren şi, unde m-o lăsa, acolo rămân. 

POLIȚISTUL: Rămâi unde ordon eu! Nu vreţi să spuneţi cine sunteți... 
(Către VASILE.) Taci... Mă sfidezi... Actele la control! 

PREOTUL: Ce naiba te-a apucat? ÎI ştii pe Vasile de atâţia ani. Ce ţi-a 
căşunat pe el? 

POLIȚISTUL: Şi dacă m-a păcălit?... Actele, că ele vorbeşte! Te dai 
orăşean şmecher... 

PREOTUL: E băiat bun, de la ţară. Cu frica lui Dumnezeu. 

POLIȚISTUL: Ăla-i şeful tău, nu al meu... Dacă-i de la ţară, de ce se dă 
că e orăşean?... (Către VASILE.) Pe cine crezi tu că păcăleşti, mă?! Crezi că 
eu nu mă prind?... Tăran sau orăşean?... Bă, tu eşti țărăşean! 

CÂRCIUMARUL: Hai c-ai zis-o! Guriţă, să faci un cântec că-i bună. 
Ţărăşean! (Către POLIŢIST, care deschide uşa cârciumii.) Că tu ce-oi fi? 

POLIȚISTUL: Oraşule!... Nu te ascunde de mine. Care eşti, bă, acolo?! 
(Către cei din cârciumă.) Au plecat şi hoţii?... Şi criminalii? 

CÂRCIUMARUL: Şi câinii, şi gândacii. (Către doi MESENI.) Numai 
şobolanilor le e dor de galeriile săpate sub pământ. 

POLIȚISTUL: Să te ia dracu” de oraş! Ai plecat fără să-mi spui. Las” că 
ți-arăt eu ţie... (Către cei din crâşmă.) Îi înrolez eu imediat... Habar n-aveţi 
cine mai sunteți! (POLIȚISTUL iese din scenă.) 

GURIŢĂ (cântând): Țărăşene, țărăşene... 

PRIMUL MESEAN: Primul tren care vine şi, unde o opri, acolo rămân. 

CÂRCIUMARUL: Şi ce faci acolo? 

PRIMUL MESEAN: Trăiesc. 


CÂRCIUMARUL: Aşa crezi tu?... Fără supărare, dar scaunele vi le iau. 
Le-am cumpărat acum nici un an. (Începe să strângă scaunele şi le scoate 
afară.) 

TINA: Răpciugoasele astea? 

CÂRCIUMARUL: Puteţi să rămâneți şi-o mie de ani, eu scaunele mi le 
iau. 

PRIMUL MESEAN: Ce zici, părinte? Dumneata nu-ţi iei biserica? 

PREOTUL: O mută Dumnezeu unde-o fi nevoie de ea. 

AL DOILEA MESEAN: Cum să-şi ia, mă, biserica?... Ce, lumea şi-a luat 
apartamentele, garsonierele, blocurile? 

CÂRCIUMARUL: Luaţi, mă, ce puteţi, că nu se ştie. 

PRIMUL MESEAN: Părinte, pleci cu oamenii sau rămâi în biserică 
singur cuc? 

PREOTUL: În biserică abia că nu eşti singur. 

AL DOILEA MESEAN: Pleci sau rămâi? 

PREOTUL: Când voi şti răspunsul, o să ţi-l spun. 

CÂRCIUMARUL: Aşa sunteţi voi, popii. Când vă-ntreabă omul direct, 
răspundeţi în doi peri sau daţi vina pe ĂI de Sus c-ar şti El mai bine... Zi, 
mă Guriţă, una adevărată între Rai şi Iad... 

(În scenă intră PRIETENUL.) 

PRIETENUL: Vasile, te-am căutat de-am căpiat. Ţi-am lăsat vorbă la 
vecini, am fost la gară, am întrebat în stânga, 

în dreapta. 

TINA: Când vrei să cauţi un bărbat adevărat, începi cu crâşma. 

CÂRCIUMARUL: Vă iau şi feţele de masă. (Strânge feţele de masă şi 
iese din crâşmă.) 

PRIETENUL: Hai să plecăm. Am aranjat. Mergem la Bucureşti. Am un 
văr acolo şi-o luăm de la capăt. 

VASILE: i-am zis că mă-ntore acasă. 

PRIETENUL: Ai alte planuri?... Vrei să mergem altundeva?... Spune, 
vrei să vin cu tine? 

VASILE: Am să te chem eu... La timpul potrivit. 

PRIETENUL: Nu înţeleg... Tu îmi ascunzi ceva. 

VASILE: N-ai încredere în mine? 

PRIETENUL: Prietene, nu te amăgi. Acasă se întorc doar... 

PRIMUL MESEAN (către VASILE): Lasă, mă, prostiile. 


PRIETENUL: Cine crezi că o să te mai aştepte? Familia?... Or să te 
întrebe de ce nu le-ai mai trimis bani prin poştă. 

VASILE: Aşa simt eu, că trebuie să mă întorc. 

AL DOILEA MESEAN: la-o, mă, de la capăt, nu te înfunda acolo. 

VASILE: Asta şi vreau. De-acolo trebuie s-o iau de la capăt. 

AL DOILEA MESEAN: Ai vreo iubită care crezi că te mai aşteaptă?... Să 
tot aibă cinci copii şi vreo şapte avorturi... 

PRIMUL MESEAN: i-o fi dor de prieteni. Vai de mama lor ce belele or 
avea pe cap! Abia de şi-or aminti că te-au cunoscut. 

PRIETENUL: Atunci promite-mi că pe urmă vii cu mine. Promite! 

VASILE: Dacă asta înseamnă s-o iau de la capăt, aşa va fi... Dar poate vii 
tu la mine. 

PRIETENUL: Te aştept. Să vu, prietene... Acum fug la gară, că scap 
trenul. 

TINA (se aruncă în braţele PRIETENULUI): la-mă cu tine, nu mă lăsa 
aici! 

PRIETENUL: Nu te iau, Tino. Fiecare cu drumul lui. Nu vreau să mai 
pierd o dată. 

TINA: Fac orice. Tu doar porunceşti şi eu ascult. Nu-ţi ies din cuvânt! 

PRIETENUL (desprinzându-se din braţele TINEI): Te aştept, Vasile. 

(Iese din scenă.) 

AL DOILEA MESEAN (către PRIMUL MESEAN): Hai şi noi să 
prindem trenul. 

PRIMUL MESEAN: Nu p-ăsta. Ştiu unde ajunge. Eu vreau un tren 
despre care să nu ştiu nimic. Ca şi cum aş da cu zarul. Dacă aş pleca acum 
şi lucrurile ar ieşi rău, vinovat aş fi eu. Dacă mă sui într-un tren despre care 
nu ştiu unde ajunge, chiar dacă mi-o fi rău, vinovată este soarta. 

AL DOILEA MESEAN: Părinte, noi avem vreo vină? 

PREOTUL: Trebuie că avem vreuna. 

(Intră CÂRCIUMARUL.) 

CÂRCIUMARUL: Gata. (Strânge cele câteva sticle rămase pline.) Eu 
plec. 

PRIMUL MESEAN: Ce-a fost restaurantul ăsta şi ce-a ajuns... 

CÂRCIUMARUL: Ce-am fost şi noi, asta e... Mare scofală... 

TINA: Las-o p-aia, că-i destupată. 

CÂRCIUMARUL: Asta-i aşa, de la mine, că tot aţi zis anii ăştia că-s 
zgârcit. Bă, să vă ia dracu”, dar să fiți mai şmecheri decât el. Puteţi să 


rămâneți cât poftiţi. Să beți, să urlați şi, dacă plecați undeva, puteţi să nici 
nu trageţi uşa după voi, că tot nu mai e nimeni. 

PREOTUL: Dumnezeu să te aibă în pază! 

PRIMUL MESEAN: Cu bine, cârciumare! 

TINA: Şi nu mai pune apă-n votcă. 

VASILE: Cu bine. 

(CÂRCIUMARUL iese din scenă.) 

PREOTUL: Uite-aşa ne ducem. Rând pe rând. Ne-om întâlni la Judecata 
de Apoi. Mă, Guriţă, un psalm nu ştii şi tu? 

(În scenă intră pe furiş HOTUL.) 

PRIMUL MESEAN: Pune mâna pe el. 

AL DOILEA MESEAN: Stai, mă, că te prind şi-ţi umflu ochii. 

(Îl prinde pe HOȚ.) 

TINA: Ai venit la ciordit. Nu-ţi ajunge oraşul? 

PRIMUL MESEAN: Tu mi-ai furat izmenele întinse la uscat şi bicicleta, 
vara trecută. 

AL DOILEA MESEAN: Fir-ai al dracului de bandit! Mie mi-ai luat 
radioul şi sacul cu cartofi. 

HOȚŢUL: Să mi se usuce mie mâinile dac-am luat eu vreun cartof. 

PREOTUL: Ce cauţi, puşlama? Ţie nu ţi-e frică de pedeapsa divină? 

HOȚUL: Nu, că pe poliţist l-am văzut c-a plecat... Eu am venit să-l ascult 
pe Guriţă cum cântă. 

PRIMUL MESEAN: Ai venit să furi. 

HOȚŢUL: Hoţie e aia când uşile-s deschise şi iei lucrurile abandonate de 
oameni? Nu furi ce aruncă lumea. 

AL DOILEA MESEAN: Ai un oraş întreg pe mâinile tale. 

HOTUL: Nici o plăcere. Un pic de frică, o spaimă... Nimic! Unde-i 
bucuria că-l las pe altul fără haină, fără bani? Abia acum, când m-aţi 
înhăţat, ce m-am mai înviorat. 

PREOTUL: Bă, dar ştii că eşti obraznic?! (Către AL DOILEA MESEAN ) 
Dă-i drumul, să se care de-aici. leşi, mă, afară! Du-te la Necuratul. 

(HOŢUL traversează dezamăgit camera, trece prin dreptul 
PREOTULUI, privindu-i crucea de pe piept. Cu o mişcare iute, încearcă s-o 
smulgă. Fuge pe uşă afară.) 

PREOTUL (cu mâna pe cruce): Uite dracul de unde sărea! Dacă nu eram 
atent... Doamne, Dumnezeule... Doamne!... 

PRIMUL MESEAN: Rămâneai fără însemne, părinte. 


AL DOILEA MESEAN: Gata-gata să te degradeze jigodia asta. Noroc c- 
ai fost mai iute. Altfel, aleluia. Nu te mai băga în seamă ĂI de Sus. 

PREOTUL: Doamne, ce era să păţesc! Mulţumescu-ţi ie că m-ai apărat. 

TINA (către cei doi MESENI): Nu mai râdeți, bă, ca proştii! Gata, 
părinte, a trecut. la o gură să-ți revii. (PREOTUL ia o gură zdravănă de 
băutură.) 

PRIMUL MESEAN: Vezi, părinte, cum s-apucă lumea de băut. Şi ce-ai 
pățit e nimic pe lângă alte necazuri... Hai noroc!... Zi, Guriţă, una de 
supărare şi amar! 

AL DOILEA MESEAN: E timpul s-o luăm şi noi din loc. 

(Cei doi MESENI beau paharele până la fund, apoi îşi iau bagajele.) 

PRIMUL MESEAN: Vasile, vii cu noi? 

VASILE: Mă întorc acasă. 

AL DOILEA MESEAN: Tino, tu nu vii?... Nici tu, Guriţă? 

GURIŢĂ: M-a plătit pentru seara întreagă. 

PRIMUL MESEAN: Să vă fie de bine. 

AL DOILEA MESEAN: Noroc bun! 

(Cei doi MESENI ies din scenă.) 

TINA: Cântă, Guriţă, că nu s-a sfârşit lumea! Vasile, tu măcar ştii unde 
vrei să ajungi. Eu?... (Către GURIȚĂ.) Tu?... (Privindu-l pe PREOT) În 
biserică sau cu oamenii? 

PREOTUL: Mi-o deschide ochii şi-oi alege! 

TINA (către GURIŢĂ): Noi doi avem oricum un loc. Mereu va fi o 
mahala care să ne primească... Dar asta nu mă încălzeşte deloc. 

PREOTUL (din cadrul uşii): Voi ştiţi de ce nu-mi răspunde încotro s-o 
apuc? 

TINA: Tipă la el, nu-l întreba în gând. E atâta linişte în oraşul ăsta că, 
dacă îi şopteşti, te şi aude. 

PREOTUL (ieşind din scenă): Domnul cu voi! 

TINA: Domnul cu tine, părinte. (Către VASILE.) Tu chiar ştii unde vrei 
să ajungi? 

(VASILE îşi ia bocceaua şi o ridică pe umăr.) 

GURIŢĂ: Vasile, p-asta o ştii?... Lume, lume, soro lume... 

(VASILE iese din scenă, urmat de TINA şi GURIŢĂ, cântând toți trei.) 


Scena 3 


Peroanele unei autogări pline de călători şi bagaje. Printre ei se 
strecoară VASILE. 


CĂLĂTORUL 1: N-ai nevoie de cineva să-ţi ducă bagajul? 

CĂLĂTORUL 2: Mă pricep la ţevi şi robinete... Repar prize şi 
întrerupătoare. 

CĂLĂTORUL 1: Nu-ţi trebuie un şofer?... Mă pricep la motoare... Şi la 
tinichigerie. 

CĂLĂTORUL 3: Vrei să-ţi fac o casă? Zidar mai bun ca mine nu există. 
Hai, domne, fă-ţi o casă ca lumea! 

VASILE: Am una. Într-acolo mă duc. 

CĂLĂTORUL 2: Îţi meşteresc un pat nou şi-o masă cu şase scaune. 

VASILE: Mulţam, dar am... 

CĂLĂTORUL 4: Fac curat... Îngrijesc copiii. Gătesc, spăl... 

VASILE: N-am copil. 

CĂLĂTORUL 2: Uşă nouă şi cercevele a-ntâia. Bat podele... 

VASILE: Nu-i nevoie. 

CĂLĂTORUL 5: Hai, domn'e, că mereu e ceva de cârpit. 

(VASILE trece printre călători şi se apropie de uşa birtului autogării.) 

CĂLĂTORUL 4: O să ajungă ăsta acasă când mi-oi vedea eu ceafa... 


Scena 4 


Interiorul birtului autogării. La mese stau VASILE şi alți doi MESENI. 
Într-un colţ, MUZICANTUL mănâncă. 


PRIMUL MESEAN: Dar ce, ăştia care stau şi aşteaptă afară sunt mai 
proşti? N-ar putea să se întoarcă la casele lor? Au bun-simţ, domn”e! 

AL DOILEA MESEAN: Acasă nu te-ntorci cu mâna goală... Ai tu maşină 
luxoasă? Portbagajul plin?... Te-ai însurat cu cine trebuia? Te-a dat la ziar, 
la televizor? 

PRIMUL MESEAN: Nu ţi-e ruşine să le arăţi că n-ai făcut nimic? Tu n-ai 
trăit, omule, tu ai îmbătrânit! 

VASILE: Nu trebuie să dovedesc nimănui nimic. 

PRIMUL MESEAN: Ascultă la mine, că-s târşit prin toate cele. Ştii care- 
i buba?... Noi trăim în trecut, frățioare. Noi nu construim, ci cârpim. 
Umblăm în ziua de ieri, chiar dac-o respirăm p-asta de azi. Ai priceput? 


VASILE: Tocmai d-aia vreau să mă întorc. 

AL DOILEA MESEAN: Ai făcut averi? Eşti un erou? 

PRIMUL MESEAN: N-au ei nevoie să mai vadă încă unul care a dat-o în 
bară. 

VASILE: Mă întorc cu mine, nu-i suficient? 

AL DOILEA MESEAN: Nu mai eşti tu ăla. N-or să te recunoască. ŞI nici 
tu pe ei. 

PRIMUL MESEAN: Dacă te uiţi bine la tine, o să te întrebi: „Cine-i 
străinul ăsta?”. 

VASILE: Mă întorc cu ce voi putea face de-acum încolo. 

AL DOILEA MESEAN: Tot sărăcie o să faci. Bă, tu nu vezi că noi nu ne 
gândim ce-o să facem cu banii? Ne gândim doar ce-am făcut cu ei. 

PRIMUL MESEAN: Trăim din datoria făcută ieri... Cârciumare!... Unde 
naibii s-a dus?... Nici măcar un pahar cu votcă nu-ți dă pe ce-o să faci tu 
cândva. 

VASILE: Sunt şi oameni cărora le-a surâs norocul... Şi dacă acolo e 
cineva care mă aşteaptă oricând şi mă va ajuta? 

(În scenă intră TINA, care se aşază la masa lui VASILE.) 

PRIMUL MESEAN: Să-ţi pui ştreangul de gât, poate. 

AL DOILEA MESEAN: Ne răcim gura de pomană, că tot nu pricepi 
nimic... Uită-te în Jur şi culege ce-ţi e la îndemână... Văd că eşti însoţit de o 
minune de femeie... Dac-aş fi în locul tău, nu mi-ar sta mintea la cai verzi 
pe pereți. M-aş uita mai degrabă în ochii ăştia adânci... 

TINA: Ai avea ce să vezi. 

AL DOILEA MESEAN: Şi-am aprecia... 

PRIMUL MESEAN (strigând): Cârciumare!... Cârciumare!... (În scenă 
intră CÂRCIUMARUL, aducând o ladă cu sticle. ) 

AL DOILEA MESEAN (către CÂRCIUMAR): Meştere, nu te doare să 
vezi sticlele astea goale pe mese? 

CÂRCIUMARUL: Vă aduce băiatul imediat. 

PRIMUL MESEAN: Dă-ne şi ceva mizilicuri. 

CÂRCIUMARUL: O brânzică, o măslină, un sălămior? 

PRIMUL MESEAN: Merge. Dar iute, că ne fac mațele scandal. 

CÂRCIUMARUL (către MUZICANT): Bagă mai repede-n tine, că lumea 
vrea să petreacă!... (Către cei doi MESENI.) O sticlă întreagă? 

AL DOILEA MESEAN: Repetir, am spus. E lecție grea, cârciumare. 
Trebuie repetat mereu, că altfel uităm că viața face băşcălie de noi. 


CÂRCIUMARUL (către MUZICANI): Tot n-ai terminat?! D-asta te 
plătesc eu, să te îndopi? Bagi în tine ca-ntr-un spital de urgenţă... Dă drumul 
la strung!... (MUZICANTUL se ridică de la masă, îşi ia instrumentele şi 
începe să cânte.) În crâşma în care muzica tace, s-aude oftatul. Pârâie 
sufletul omului şi rămâne cu ochii aţintiți în fundul paharului. 

PRIMUL MESEAN: Aia nu mai e crâşmă. E azil. 

CÂRCIUMARUL: Aici nu-i aşa. Aici, omul uită că viaţa face mişto de el 
şi-i dă cu tifla... (Către MUZICANT.) Aşa, păsăroiule, dă-i înainte... Totul e 
să ştii s-o faci suportabilă. D-aia există muzica de cartier, băutura ieftină şi 
femeia darnică. 

AL DOILEA MESEAN: În cinstea femeilor darnice! Frumoase şi 
darnice. 

PRIMUL MESEAN: Hai noroc! 

TINA: Noroc!... Vasile ridică paharul! 

VASILE: Noroc s-avem! 

(În scenă intră GURIŢĂ.) 

TINA: Noroc, Guriţă! Hai, umple-ţi paharul. 

GURIŢĂ: Sănătate! 

TINA (către GURIȚĂ): Ce zici de ăsta? (Arată spre MUZICANT.) Nu te 
mănâncă buricele degetelor? 

GURIŢĂ: Mai întrebi?... (Către MUZICANT.) Bravo, mă, băiete! 

TINA (către cei doi MESENI): Dar voi încotro? 

PRIMUL MESEAN: Poveste lungă... Eu am fost plecat afară câţiva ani. 
Am muncit din greu, dar a meritat. Am văzut şi lumea... Am înţeles care-i 
şpilul ei. 

GURIŢĂ: Ai făcut avere? 

PRIMUL MESEAN: Acolo nu faci decât bani. Averea o faci aici. 

TINA: Cum adică? 

PRIMUL MESEAN: Scumpă doamnă. Banii-s ca animalele. Pradă şi 
prăduitor. Pui o momeală mică. Cât de mică ar fi suma, banul miroase. 
Pute!... Şi-aştepţi. Sau, dacă-i cazul, hăituieşti, goneşti vânatul... La un 
moment dat, hat! Vine-o sumă mai mare şi o înghite p-aia mai mică. Dacă 
eşti atent, pui mâna, îi numeri şi-i bagi în buzunar. 

GURIŢĂ: Banii-s făcuţi pentru bogătaşi. Pentru noi e mărunțişul. 

PRIMUL MESEAN: Aici ai dreptate. Ban la ban trage şi păduche la 
păduche... 

TINA: Şi merge mereu chestia asta? 


PRIMUL MESEAN: Suficient de des. 

AL DOILEA MESEAN: Şi eu m-am descurcat. Nu mă plâng... Am băgat 
eu de seamă că lumea-i făcută din două bucăţi. Din gură şi din cur. Restul 
sunt acareturi. Păi, dacă-i aşa, pe-acolo merg şi banii. 

GURIŢĂ: Şi cum pui mâna pe ei? 

AL DOILEA MESEAN: Îi ajut pe oameni să ducă mâncarea la gură şi să 
se şteargă la fund. 

(Cei doi MESENI şi CÂRCIUMARUL izbucnesc în râs.) 

GURIŢĂ: Şi ei te plătesc pentru asta? 

AL DOILEA MESEAN: Şi încă cum. Dacă nu-i duce capul s-o facă 
singuri, dau cu banul la mine. 

TINA: Să mor dac-am priceput. 

AL DOILEA MESEAN: Dac-ar pricepe toţi, eu ce m-aş face?... Hai 
noroc! 

PRIMUL MESEAN: Ne descurcăm, ce mai tura-vura. Asta-i calitatea 
românului: se descurcă. Face din rahat bici şi nu-l miră că mai şi pocneşte... 
Să bem pentru şmecheria vieții şi pentru cei care se descurcă. 

AL DOILEA MESEAN (către MUZICANI): Zi, mă, una națională, că 
mă ia un fior patriotic! 

GURIŢĂ: Noroc! 

TINA: Să ştiţi c-aveţi dreptate. Sănătate! 

PRIMUL MESEAN (către VASILE): Şi-atunci la ce bun să iei rata aia 
puturoasă şi să te întorci acasă? 

AL DOILEA MESEAN: Eu care am cu ce mă făli şi tot n-o fac. 

GURIŢĂ: Aţi avut noroc, asta-i. 

AL DOILEA MESEAN: Dacă nu dă norocul peste tine, nu-ți rămâne 
decât să te faci câine de om sau să te ascunzi în mahalale. 

PRIMUL MESEAN: Şi câine să fu, şi nu-i suficient. Trebuie să ştii pe 
unde umblă norocul şi să te pui în calea lui. 

AL DOILEA MESEAN (către VASILE): Nu zici nimica?... Oi ascunde tu 
ceva... 

(În cârciumă intră POLIȚISTUL, îmbrâncindu-l pe HOȚ.) 

CÂRCIUMARUL (către POLIŢIST): Iarăşi l-ai prins la ciordit?... Una 
mică? 

POLIȚISTUL: Nu mă-mpotrivesc... Ăsta nu se astâmpără până n-o mai fi 
nimic de furat. (Către HOT.) Bă, m-am săturat de tine ca de mere acre. Stai 
acolo până mă răcoresc un pic. 


(HOŢUL se aşază spăşit într-un colț al încăperii.) 

CÂRCIUMARUL: Acum ce-a mai furat? 

POLIȚISTUL: Dar ce, crezi că a apucat? Am ochiul ager şi mâna iute, 
mai ceva ca un hoţ. Voia să-l uşureze pe un amărât de valiză. 

PRIMUL MESEAN (către AL DOILEA MESEAN): Ce ţi-am spus să nu 
lăsăm bagajele din mână... 

POLIȚISTUL: Hoţ prost... (Către HOT.) Ce ţi-am arătat eu, mă? Hai, 
vorbeşte! 

HOȚŢUL: Ce era în geamantan. 

POLIȚISTUL: $1?... 

HOȚŢUL: Erau numai rufe murdare şi o bucată de slănină. 

POLIȚISTUL: Rufe murdare şi cârpite! Faci de râs numele de hoț! 

PRIMUL MESEAN: Cui puteai să le vinzi, nu te-ai gândit? 

AL DOILEA MESEAN: Cine cumpără vechituri împuţite? 

CÂRCIUMARUL: Nu ştiţi voi cu cine aveţi de-a face. I le vindea tot 
păgubaşului. Îl duce mintea. 

POLIȚISTUL: Aşa-i, mă? 

HOȚŢUL: Nu-l obligam... Dacă el dă un ban, cum să nu-i vând omului ce- 
1 aparține. Poate are nevoie de ele... 

POLIȚISTUL: Mare şmecher eşti, mă... Nu te hlizi la mine că tot te duc 
la secție. Vezi tu pe dracu’! 

PRIMUL MESEAN: Şefu”, hai că merită şi el o ţuică mică. 

POLIȚISTUL: Faci cinste? 

PRIMUL MESEAN: De ce nu? (Către CÂRCIUMAR.) Una mică pentru 
terchea-berchea ăsta şi una mare pentru şefu”, c-a fost vigilent. 

POLIȚISTUL: Aşa mai merge... (Către MUZICANT.) Bă, tu ai adormit? 

CÂRCIUMARUL: l-am dat prea mult să mănânce şi trage la somn. 
Cântă, mă, că te-arunc în stradă! 

POLIȚISTUL: Dar văd că ai ceva muşterii... Dacă te aude omul cum te 
vaieți, mai că ti-ar plânge de milă. 

CÂRCIUMARUL: Au fost vremuri când nu era un scaun liber. 

POLIȚISTUL: Nu te mai văicări, că pe seară se umple ochi. Hai noroc! 

(De afară se aud glasuri şi muzică de acordeon. Uşa birtului se deschide 
şi intră alaiul unui botez: TATĂL, MAMA, NAȘUL, NASA. Oamenii cântă şi 
dansează în frunte cu PREOTUL.) 

NAȘA: Ia uitaţi ce mândreţe de copil am năşit! 

CÂRCIUMARUL: Să trăiască ăla micu”! 


TATĂL: Am un fecior pe cinste. Bărbat adevărat. 

NAȘUL: Nu te mai făli atâta. Hai, că nu-i greu de făcut... 

POLIȚISTUL: Să crească mare şi să n-ajungă infractor! 

MAMA: Uite-l cum râde! Se bucură de lumea asta... 

NAȘUL: De unde să ştie ce-l aşteaptă. 

NAŞA: Sănătos să fie, că-i dă naşa ciocolată şi bani pentru fete... 

GURIŢĂ: Naşii să trăiască! 

TINA: Uite, Vasile, ce dolofan e... Ptiu, ptiu, să nu te deochi! Să ai parte 
de noroc! (Către părinţii copilului.) Să-l vedeţi mare şi sănătos. 

PRIMUL MESEAN: Patron să-l faceți. 

HOTUL: Avocat e mai bun. 

AL DOILEA MESEAN: S-ajungă şef mare la oraş. 

TATĂL: Să fiu al naibii dacă ştiu ce-i mai bine... Să te naşti sau să 
refuzi... Dar parcă te-ntreabă cineva... Hai noroc! 

NAȘUL (bånd dintr-o damigeană): Ce-i pasă lui... Ţâţă... somn... pipi... 
Eu?... Mie-mi pasă... (Către TINA.) Țâţă... 

TINA: Ia-ţi labele că te pocnesc! 

NAȘUL: Somn... Pipi... Unde-i, mă, veceul, aici?... 

TATĂL: Hai, că avem cale lungă. 

MAMA (către NAS): Haidem, c-avem treabă! 

(Rând pe rând ies din birt toți membrii alaiului, mai puțin PREOTUL, 
care rămâne aşezat pe un scaun, năduşit şi obosit.) 

TINA: Ce drăgălaş era... Doamne, ce mi-am dorit să am copii. O casă 
plină de copii. 

PRIMUL MESEAN: Vezi c-ajungi la vorba mea... Sunt omul potrivit. 

TINA: Te-aş păgubi de-o pensie alimentară... 

CÂRCIUMARUL (către PREOT): Ce-i, părinte, ai ostenit? 

PREOTUL: Azi — botez... Mâine — nuntă... Poimâine — înmormântare... 

PRIMUL MESEAN: Acelaşi client? (Cei doi MESENI încep să râdă.) Se 
grăbeşte omul, nu glumă. 

PREOTUL: S-a creştinat un prunc acum... Vorbeşti cu păcat, fiule. 

CÂRCIUMARUL (către PREOT): lar i-ai lăsat de izbelişte. 

PREOTUL: Dar de unde... ÎI plimbă pe copil prin tot târgul, că cică aşa-i 
mai nou obiceiul. 

PRIMUL MESEAN: Să se obişnuiască de mic cu drumurile. Să se sature 
cât mai curând de ce e pe-aici şi s-o ia din loc mai repede. 


AL DOILEA MESEAN: Să mai renunţe dintre invitați şi să fie mai puţini 
la masă. 

CÂRCIUMARUL (către PREOT): Merge una mică?... Ţi-ai tras sufletul? 

PREOTUL: Merge. Acuşi se întoarce alaiul şi-o iau iar din loc... 
(Văzându-l pe HOT.) Ce-i cu tine acolo? 

POLIȚISTUL: E consemnat. Îl duc la poliţie să-i trag o morală. 

CÂRCIUMARUL: lar a pus mâna. 

PREOTUL: Eu l-am botezat şi p-ăsta. (Către HOT.) Bă, erai mic cât un 
iepure. Ce-ai mai plâns când te băgam în cazan. 

PRIMUL MESEAN: Credea că-i cazanul cu smoală. 

PREOTUL: De câte ori îi bag în cristelniţă, mă întreb ce-o să ajungă de 
capul lor. 

CÂRCIUMARUL: A ajuns vreunul bine? 

PREOTUL: Sunt unii cu frica lui Dumnezeu, dar îi mănâncă pe toți 
sărăcia. 

PRIMUL MESEAN: Curăţă mai bine cristelnița, că şi-a băgat 
împieliţatul labele-n ea. 

PREOTUL: N-ai tu grijă că o frec, o spăl... Unul n-a venit după ani să-mi 
zică: „Părinte, eu mi-s bine.” 

AL DOILEA MESEAN: Dar din ăia de-i duci la groapă a venit vreunul 
să-ţi spună că-i bine? 

PREOTUL: 'Timpurile sunt aproape... Nu-i de glumă. Când o veni 
potopul, o să găsească cârciumile pline. 

CÂRCIUMARUL: Lasă, părinte, că n-o să lipseşti nici dumneata. Nu e 
cazul să ne faci mai păcătoşi decât suntem. 

PREOTUL: Nu în mahalale stau marii păcătoşi ai lumii. Şi nici sfinții ei. 
Amestec mai cenuşiu al credinţei cu necredinţa doar în cartierele noastre 
găseşti. 

PRIMUL MESEAN: Aici e crâşmă sau altar?... (Către MUZICANT.) 
Cântă, îngeraşule, ceva duhovnicesc ca să-i ţinem tira popii. 

CÂRCIUMARUL: Părinte, mai merge o apă sfinţită? 

PREOTUL: Ultima. Acuşi apar ăia. 

AL DOILEA MESEAN (către VASILE): De ce nu-i spui părintelui că ţie 
ti-e bine?... (Către PREOT.) Ascultă pe unul care se întoarce acasă. Omul 
cică a reuşit. 

VASILE: Nu eu. Prietenul meu. 

PRIMUL MESEAN: Ce mare scofală a făcut? 


VASILE: Are o fermă. Pământ cât vezi cu ochii. Animale. Porci graşi, 
vite bălţate... Casă în toată regula, cu grajduri şi hambare. O nevastă pe 
cinste şi doi copii. 

CÂRCIUMARUL: Ai vreo poză cu ei? 

VASILE: N-am decât nişte scrisori. Dar e aşa cum vă spun. 

POLIȚISTUL (Către HOŢ): l-auzi, mă, şi tu-ţi pierzi timpul pe-aici. 

HOȚŢUL: E departe? 

POLIȚISTUL: Prost eşti, mă. Acum, dacă pleci, tot ultimul dintre hoți 
ajungi acolo. 

VASILE: Are o bucată de pădure şi-un gater. Face şi cherestea. 

PRIMUL MESEAN: Sunt sătul de poveştile mele, darămite de-ale 
altora... Fugi de-aici cu balivernele tale!... 

AL DOILEA MESEAN: Dacă mai stai puţin, te răzgândeşti şi spui că şi 
tu ai pus-o. Tu ce grozăvii ai făcut? Hai, laudă-te, lasă-ne cu gura căscată. 

VASILE: O veni şi vremea aia... 

PRIMUL MESEAN: Cât oi fi minţind tu... (Către PREOT.) Ăsta-i păcat 
mare, nu-i aşa?... la zi părinte, cât poţi să ierţi? (Din stradă se aude gălăgia 
făcută de alaiul botezului. PREOTUL dă paharul pe gât.) 

PREOTUL: Câte poate duce omul. Mărturisim doar ce suportăm. Eşecul 
nu poate fi spovedit... Domnul cu voi. (Iese din scenă.) 

CÂRCIUMARUL: Asta nu-mi place la el. Amestecă alcoolul cu 
agheasma şi nu mai pricepi nimic... (Către MUZICANT.) lar ai amuţit? 

POLIȚISTUL (Apropiindu-se de masa lui VASILE): Nu v-am mai văzut 
pe-aici. 

TINA: Suntem în trecere. Aşteptăm autobuzul. 

POLIȚISTUL: Aţi venit cu trenul? 

GURIŢA: Am schimbat vreo două. Drum lung şi greu. 

POLIȚISTUL (către VASILE): Mă înşel eu sau tu ascunzi ceva? 

VASILE: Te înşeli. 

POLIȚISTUL: Crezi că nu pricep ce-i cu povestea aia, cu drumul ăsta al 
tău?... Te bazezi tu pe ceva... Aşa-1?... 

VASILE: Poate că da... 

POLIȚISTUL: Mai bine te-aş aresta... Dar tot de pomană. Vă ştiu eu pe 
voi ăştia care vreţi să vă întoarceţi acasă. Oricâte piedici vi s-ar pune în 
cale, sunteți tot mai îndărătnici. Şi mai şireți. Vă faceţi damblaua până la 
urmă. (Între timp, HOTȚUL se firişează printre mese şi, cu o mişcare iute, 
înhaţă bocceaua lui VASILE şi vrea să fugă pe uşă.) 


CÂRCIUMARUL: Pune mâna pe el! 

(GURIŢĂ îl prinde pe HOȚ în dreptul uşii.) 

POLIȚISTUL: Fir-ai al dracului de nenorocit! Ţi-am zis să te uiţi ce furi 
înainte să pui mâna?!... Ti-am zis?! 

HOȚŢUL: Da... 

POLIȚISTUL: Şi-atunc1?... Te-ai luat după vorbele lui. Crezi că aşa cum 
e vorba îi şi desaga? Tâmpitule! 

HOTUL: Mă gândeam că trebuie să fie ceva... 

POLIȚISTUL: Bă, eu n-am nevoie să-i întorc buzunarele cetăţeanului pe 
dos ca să ştiu câte parale valorează... 

HOȚUL: Da-i mare bocceaua... 

CÂRCIUMARUL: Şefu”, nu prea-l struneşti. 

POLIȚISTUL: Las” că vede el. (Către HOȚ.) Bă, n-ai priceput că sunt 
mai hoţ ca tine? Ia scoală şi hai la secţie! (Către restul mesenilor.) Mă duc 
să-i aplic o lecţie de viaţă... (Către VASILE.) Nu mă duci tu pe mine... 

(POLIȚISTUL şi HOŢUL ies din scenă.) 

PRIMUL MESEAN: Câtă nevoie au unul de altul... 

AL DOILEA MESEAN (către CÂRCIUMAR): Meştere, cum ziceai că 
trebuie să fie o crâşmă? 

CÂRCIUMARUL: Înc-o sticlă?... Vine!... (Către MUZICANT.) Bă, îţi 
bag instrumentele pe gât şi te apucă sughițul. O să mă pomeneşti toată viaţa. 

AL DOILEA MESEAN: Aşa da... Ce-aţi tăcut cu toţii? Ce facem noi 
aici? 

PRIMUL MESEAN: Ne omorâm timpul așteptând. 

VASILE: Mai bine-l trăim. 

PRIMUL MESEAN: Şi care-i diferența?... Bine că ţi-ai adus aminte. 

AL DOILEA MESEAN: Corect. Să petrecem atunci! 

(AL DOILEA MESEAN se ridică de la masă şi o invită pe TINA la dans.) 

AL DOILEA MESEAN: Frumoasă eşti, Doamne! Dansăm? 

(Către MUZICANT:) O ştiţi p-aia?... (Fredonează o melodie. 
MUZICANTUL începe s-o cânte.) Bravo, păsăroiule! Hai să ne veselim... 

TINA (către GURIȚĂ): Ce melodie e asta? O ştii? 

GURIŢĂ: E de-a noastră. 

TINA: Nu-i nici românească, dar nici țigănească. 

AL DOILEA MESEAN: Hai, sculați-vă de pe scaune! 

GURIŢĂ: E muzică de cartier. Adevărată. 


AL DOILEA MESEAN: Aşa ca noi. Că noi ce mai suntem? Nici țigani, 
nici români... Zi, aşa!... (Către PRIMUL MESEAN ) Hai, frăţioare, mişcă-ţi 
fundul. 

(PRIMUL MESEAN începe să danseze.) 

PRIMUL MESEAN: Frumoaso, noi apreciem ce-i plăcut 

în viaţă. 

(VASILE se scoală de la masă şi-şi saltă bocceaua pe umăr.) 

TINA: Ce faci Vasile, pleci? 

VASILE: Pleacă autobuzul, plec şi eu. E timpul. 

GURIŢĂ: Să mergem atunci. (Se ridică şi rămâne în cadrul uşii.) Noroc 
ŞI voie bună! 

VASILE (din dreptul uşii): Au dreptate. Eşti frumoasă foc, Tino! 

TINA: Eu aş mai rămâne puţin... 

VASILE: Şi care-i baiul?... 

(VASILE iese din scenă, urmat de GURIŢĂ. În crâşmă, cei doi MESENI 
şi TINA dansează şi cântă.) 


Scena 5 


Un amestec între piaţă şi talcioc. VASILE trece printre tarabele cu 
vechituri şi legume. 


NEGUSTORUL 1: Uite ce parpalac elegant. Englezesc, pe ce-am mai 
sfânt... Eticheta vorbeşte. Îţi dau şi ciorapi... Zici că-s nepurtaţi... 
NEGUSTORUL 2: Cuie îndreptate, robineţi reparaţi, cu garnituri nou- 
nouţe... Vezi ce aparat de radio meseriaş?... Un ferăstrău nu vrei? N-are pic 
de rugină. 
NEGUSTORUL 1: Pantofi italieneşti comozi şi obişnuiţi cu drumul. Sunt 
ca noi. Talpa în perfectă stare. N-a văzut decât asfalt occidental, neamule! 
NEGUSTORUL 2: Nu pleca, că-ţi dau ce-ţi trebuie... Ştiu eu de ce-ai 
nevoie. 
NEGUSTORUL 3: Reviste cu fete. la, omule, că-s ieftine şi folositoare... 
Cărți de şcoală am, pentru copiii matale, să înveţe şi s-ajungă domni. 
NEGUSTORUL 4: Cartofi şi varză murată! leftini şi gustoşi. Acră şi 
cărnoasă... 
NEGUSTORUL 3: Ce-ti lipseşte din casă? Uită-te bine. La mine găseşti 
orice... Un fular?... Nişte capace pentru oale?... Pantaloni de stofă? Lână 


sută la sută... Un patent?... 

NEGUSTORUL 4: Nu iei o sticlă de borş proaspăt? Acru de-ţi plesneşte 
cerul gurii! Hai, ia de gustă, să nu crezi că te mint... 

NEGUSTORUL 2: N-ai nevoie de-o lanternă? Ştii cum vezi noaptea cu 
ea? Zici că-i far, nu alta... Uite-aici ce încuietori straşnice am. Spaima 
hotilor... 

NEGUSTORUL 5: Hai să te-mbrac, neamule! Haină de capitală. Cin-te 
vede zice: „Mamă, ce straşnic îi merge lu’ ăsta!” Zău că nu-i scumpă. Hai, 
încearc-o. 

VASILE: Cât face? 

NEGUSTORUL 5: Dai şi matale cât crezi, că nu ne-om tocmi acum... 
(VASILE încearcă haina.) Zici că eşti din filme. Parcă-i la comandă. 

VASILE (numărând nişte bani): Atât e bine? 

NEGUSTORUL 5: Mai pune ceva, că-i marfă de clasă... Lux a-ntâia! 
VASILE: Asta-i tot ce am. 

NEGUSTORUL 5: Dă-i încoace. S-o porți sănătos şi să nu te deoache 
lumea, că fălos mai eşti. 

NEGUSTORUL 3: De la mine nu iei nimic?... Hai să te fac cu o 
cămaşă... O curea cu ținte... (VASILE se depărtează spre birtul pieţei.) 
NEGUSTORUL 5: Lasă-l, mă, că-i alt om acum. 


Scena 6 


Interiorul crâşmei din piaţa-talcioc. CÂRCIUMARUL spală pahare, iar 
GURIȚA mănâncă o ciorbă. 


CÂRCIUMARUL: Mult aţi mai făcut pe drum. 

GURIŢĂ: Aşteptări, potieneli... Ocolişuri. 

CÂRCIUMARUL: Înainte, rata mergea până în sat. Nu mai sunt călători, 
aşa că au oprit-o aici... Dacă traversezi câmpul, în două ore ajungi, fără să 
faci pasul mare. 

GURIŢĂ: Foc sunt ardeii ăştia. Lui Vasile îi plac așa. Îi aliniază pe masă 
ŞI, când a terminat ciorba, doar cozile mai rămân... luţi mai sunt. Mi-a luat 
gura foc. 

CÂRCIUMARUL: Stinge cu vin. E un leac bun. Multe focuri stinge 
vinul. Multe supărări. 

(În scenă intră VASILE.) 


GURIŢĂ: Vasile, uite ce ţi-am luat. Cei mai iuți ardei din lume. Ăla de la 
care i-am cumpărat mi-a făcut capul calendar. Vorbea despre ardei ca despre 
avioane. Nimeni nu mai face ce face el... Dar tu eşti schimbat. 

VASILE (arătându-i haina cea nouă): Îţi place. 

GURIŢĂ: E trăsnet!... Parcă ai fi altul. Vine pe tine ca turnată. S-o porţi 
sănătos... Dă-o jos să n-o pătezi... Mamă, ce material! 

VASILE: Bună ciorba? 

GURIŢĂ: Cam chioară, dar merge. Uite, mă, ce ardei ţi-am luat!... 
Cârciumare, mai adu o ciorbă. Fierbinte! 

VASILE: M-am învârtit prin tot târgul. 

GURIŢĂ: Şi eu am căscat gura. Ai văzut câtă sărăcie au ăştia de 
vândut?... Mi-a zis cârciumarul că în două ore ajungem. 

VASILE: O tăiem peste câmp. Nu-i departe. 

(CÂRCIUMARUL aduce farfuria cu ciorbă.) 

CÂRCIUMARUL: S-aveţi poftă. Mai vreţi vin?... Pâine?... 

VASILE: E de-ajuns. (Începe să mănânce.) 

GURIŢĂ: Cum e? 

VASILE: Fierbinte. Dar ardeii sunt grozav... 

GURIŢĂ: Ce-o face Tina? 

VASILE: Supravieţuieşte. 

GURIŢĂ: Nu-i duc eu grija că-i fată descurcăreață, dar parcă-mi 
lipseşte... Îi plăcea de tine. 

VASILE: Fiecare cu drumul lui. 

GURIŢĂ: Şi ce-o să facem când ajungem? 

VASILE: Ne-apucăm de treabă. O să fie bine, ai să vezi. 

GURIŢĂ: O să mai cânt?... 

VASILE (neatent, către CÂRCIUMAR): Nu mai e nici o frizerie în oraş? 

CÂRCIUMARUL: Orăşelul ăsta s-a făcut în pripă. Au ras satul şi-au 
trântit fabrica şi blocurile astea păcătoase. Frizerie au uitat să facă. Lumea 
se tunde singură, că oricum e mai ieftin. 

VASILE: A avut frizerie. Mă duceam cu tata când eram copil. 

CÂRCIUMARUL: Aşa o fi. Eu m-am pripăşit aici târziu. Pe vremea aia 
mergea şi fabrica... Dar ce, vrei să te ferchezuieşti? 

VASILE: Să mă bărbieresc. 

CÂRCIUMARUL: Te-nsori?... Ai muiere pretențioasă... Nu mă bag... 

(CÂRCIUMARUL strânge farfuriile şi resturile de pe masă. În scenă 
intră HOTUL.) 


CÂRCIUMARUL: Să vă fie de bine... (Către HOȚ.) Ce-nvârţi, mă, pe- 
aici? la şterge-o! 

HOTUL: Vreau să beau. Dă-mi o cană de vin. 

CÂRCIUMARUL: Ai bani?... Pe cine-ai mai uşurat? Îţi dau, dar să nu te- 
ndemne dracu” să pui mâna pe ceva, c-ai încurcat-o! 

HOȚUL: Am bani, uite. 

CÂRCIUMARUL: Nu-i treaba mea. Ai bani, bei. Dar plăteşti înainte. 

(În scenă intră cei doi MESENI. Sunt bine dispuşi şi cântă.) 

PRIMUL MESEAN: Ce-i liniştea asta? 

AL DOILEA MESEAN: Cârciumare, ține tirbuşonul pe-aproape! Hai, 
mai toarnă-un păhărel / Să ne veselim niţel... 

CÂRCIUMARUL (desfăcând o sticlă de vin): Vinee!... 

PRIMUL MESEAN: Când aud cum pocneşte dopul la o sticlă, văd cum 
se scurge necazul din sufletul omului. Poc! S-a mai dus o grijă. A mai ieşit 
un necaz. 

AL DOILEA MESEAN: Suflet candriu de papugiu... 

(Între timp, GURIŢĂ desface cutia viorii.) 

PRIMUL MESEAN: Maestre, le ai p-astea cu cântatul? 

GURIŢĂ: Mai întâi am învăţat să cânt, apoi să vorbesc. 

AL DOILEA MESEAN: Ce mai stai? Bagă mare! 

(GURIŢĂ începe să cânte.) 

PRIMUL MESEAN: Să mor dac-aş da capătul ăsta de pământ pe toate 
Americile lumii. 

AL DOILEA MESEAN (către VASILE): Bucură-te, omule, să-i faci în 
ciudă vieţii... (Către HOȚ.) Ce stai aşa spăşit, mă? Cine te-a pedepsit? Ia de 
la viaţă ce poţi. Fură-i ziua de mâine, că abia ţi-o dă pe-asta de azi... 

CÂRCIUMARUL: Nu-l mai învăţa, că ştie. 

HOTUL: Ştie pe dracu”! 

AL DOILEA MESEAN (către GURIȚĂ): Mă, dar tu eşti talentat. Uite- 
aşa, uite-aşa! 

PRIMUL MESEAN: Habar n-au grangurii ce pierd. Îşi freacă creierul 
cum să ia pielea de pe noi, şi noi tot timpul ăsta chefuim. Se dau de ceasul 
morții să-şi mai facă un căsoi, să-şi mai cumpere o hardughie de maşină, şi 
noi ne veselim. 

AL DOILEA MESEAN: Habar n-au ce-i viaţa. (Către VASILE.) Tu ai 
habar?... Ce haină şmecheră... 

PRIMUL MESEAN: O fi vreun grangure. 


VASILE: Sunt din părțile locului. 

PRIMUL MESEAN: Fugi, mă, de-aici. 

VASILE: Mă întorc acasă. 

PRIMUL MESEAN (către AL DOILEA MESEAN): Dacă se întoarce, are 
şi toale. (Către VASILE.) Noi nu ne întoarcem nicăieri. Să fie clar!... Îţi 
merge bine?... Te-ai pricopsit?... 

AL DOILEA MESEAN: Eşti proprietar de... ce? 

VASILE: Am o fabrică. 

(GURIŢĂ se opreşte din cântat.) 

AL DOILEA MESEAN: Şi mai ce? 

VASILE: Pământ. Camioane cu care transport... 

PRIMUL MESEAN: Şi ce cauţi aici cu noi? 

VASILE: Sunt de-aici, din zonă. 

AL DOILEA MESEAN: Tu-ţi baţi joc de mine? 

CÂRCIUMARUL: Fiecare cu soarta lui. Care-i problema?... 

(Către GURIŢĂ.) Mai bine ne veselim. Cântă, că bine le zici! 

AL DOILEA MESEAN: Uite care-i treaba. Să nu vină la mine cu chestii 
de-astea că... Până aici... Ce paştele mă-sii, am eu vreo vină că n-am 
camioane? 

PRIMUL MESEAN (către AL DOILEA MESEAN): S-a dat cu ăia. 

AL DOILEA MESEAN: Afla că mă doare-n fund de coţcăriile lor... 
(Către HOŢ.) Bă, cine fură mai tare-n ţara asta?... Taci ca prostul. 
Găinarule! 

CÂRCIUMARUL: Pe-asta o ştiţi? Aşa beau oamenii buni, de... 

AL DOILEA MESEAN: Aşa beau oamenii proşti. Suntem nişte proşti. 
Ne pupăm în bot cu rusul, ne rămâne pe buze sărăcia. Ne luăm de gât cu 
americanul, ne roade cămaşa... 

(În birt intră POLIȚISTUL.) 

POLIȚISTUL: Vi s-a urcat la cap?... (Către CÂRCIUMAR.) Dă-mi şi mie 
o tărie... (POLIȚISTUL trece pe lângă HOȚ şi-l loveşte.) 

PRIMUL MESEAN: De ce dai, domn'e, în el, că n-a făcut nimic! 

POLIȚISTUL: Să-i vină mintea la cap... Ce nu vă convine, mă? 

AL DOILEA MESEAN: Că sticla asta-i goală. (Către CÂRCIUMAR.) 
Mai dă-ne una, că ni s-a uscat gura. 

POLIȚISTUL: Faceţi agitaţie... Propagandă. Învârtiţi politică cum învârte 
porcul bostanul... la să vă ard eu o amendă. 

PRIMUL MESEAN: Ți-o dăm în ţuică. 


POLIȚISTUL: O să mi-o daţi, dacă vreau eu... Uneltiţi?! Credeţi că n-am 
auzit?... Vă dați cu ruşii... Cu americanii... Numai cin” se-aseamănă se- 
adună! Ei între ei, da!... Cu cine sunteţi voi?!... Habar n-aveţi. 

PRIMUL MESEAN: Astăzi nu. 

AL DOILEA MESEAN: Nici ieri. Eram în tren. Ce-am mai făcut noi 
ieri? 

POLIȚISTUL: Unde vă uitaţi voi? La răsărit sau la apus?... 

PRIMUL MESEAN: Ne uităm pe fereastră la frumuseţile patriei. 

POLIȚISTUL: Vă uitaţi în pământ. Asta faceţi când vă-ntreabă omul. Şi 
d-asta rămâneți cu ochii în soare mereu. Asta sunteţi voi. 

CÂRCIUMARUL (umplându-i paharul din nou POLIŢISTULUI): Şefu’, 
ne-am obişnuit cu asta. Nu ni se mai pare mare grozăvie. Ce, înecatul se 
mai sperie de ploaie? 

AL DOILEA MESEAN: Aşa-i viața mea... 

PRIMUL MESEAN (privindu-l pe VASILE): Mai sunt unii care nu se- 
astâmpără. 

POLIȚISTUL (către VASILE): Aşa-1?... Crezi că orice străin în trecere 
pe-aici e liber să zică ce pofteşte? Vorbeşte gura fără tine? (Îi observă 
haina.) Te duci la nuntă? 

VASILE: Mă duc acasă. ŞI n-am zis nimic rău. 

POLIȚISTUL: Tu o cauţi cu lumânarea. Spui că eşti din partea locului? 
Nu prea pari. 

VASILE: Sunt din satul din vale. 

POLIȚISTUL: Cu-atât mai mult. Aici sunt oameni cuminţi. Ţi-ai lăsat 
obiceiurile la oraş. Te-ai înrăit şi tu. 

CÂRCIUMARUL: Obiceiurile bune sunt ca pantofii comozi. Când zici 
că te simţi bine în ei, s-au scâlciat şi trebuie să-i arunci. 

POLIȚISTUL: Bă, gură de aur... 

CÂRCIUMARUL: Mă gândeam şi eu. 

POLIȚISTUL: Nu ştiu alţii cum sunt, dar eu, când mă gândesc, mă doare 
capul. 

PRIMUL MESEAN: Pe chestia asta merită să bem. 

AL DOILEA MESEAN: Hai să bem, futu-i amarul /pân-om bea boii şi 
carul... 

CÂRCIUMARUL (către GURIȚĂ): Nu sta!... Bravo! Nu ştiam ce-mi 
lipseşte... Dacă-ţi dau casă, masă şi ceva de buzunar, ce zici? 

GURIŢĂ (arătând spre VASILE): Suntem împreună. 


CÂRCIUMARUL: Lasă-l, că are drumul lui. Gândeşte-te, poate ne 
învoim. (Către MESENI.) Care mai vrea ceva? 

HOȚŢUL: Eu. Înc-o cană. 

(POLIȚISTUL trece pe lângă HOȚ şi-l loveşte din nou.) 

PRIMUL MESEAN: Acum de ce l-ai mai pocnit? 

POLIȚISTUL: De întreținere. Să nu uite că pe lumea asta nu-i singur. 

AL DOILEA MESEAN: Cântă-mi cobzar... 

(CÂRCIUMARUL îi aduce cana de vin HOŢULUI.) 

CÂRCIUMARUL: Banii-nainte. (HOȚUL se caută prin buzunar şi 
scoate un portofel.) Asta da captură. 

POLIȚISTUL: De unde-l ai? 

HOTUL: L-am găsit în înghesuială... 

POLIȚISTUL: Mă, te ia mama dracului dacă nu-mi spui! 

PRIMUL MESEAN (către AL DOILEA MESEAN): Portofelul ăla nu-i al 
tău? 

AL DOILEA MESEAN (căutându-se prin buzunare): Nu-l mai am... 
Ăla-i al meu. Jigodia naibii! (AL DOILEA MESEAN se repede la HOŢ să-l 
lovească. Sare şi PRIMUL MESEAN la bătaie. POLIȚISTUL îi ia apărarea 
HOŢULUI.) 

POLIȚISTUL: Aici eu sunt legea. Potoliți-vă! (Se răstoarnă mese, 
scaunele se rup.) 

CÂRCIUMARUL: Dar cu scaunele ce-aveţi? Potoliţi-vă!... (Către 
GURIȚĂ.) Cântă, cântă, că-ţi dau pentru ambele buzunare şi trei mese pe zi! 
Cântă! 

(Între timp, VASILE se ridică şi-şi ia bocceaua. În dreptul uşii se uită la 
GURIȚĂ, care îi aruncă o privire piezişă. Vasile dă să iasă din crâşmă, dar 
este oprit de grupul BEȚIVILOR care intră cântând şi chiuind.) 

BEȚIVUL 1: De-aici nu pleacă nimeni! 

BEŢIVUL 2: Decât în patru labe. 

BEŢIVUL 3: Sau mort. Mort pentru patrie... 

BEȚIVUL 1: Patria noastră scumpă, cu câmpii mănoase... păduri şi ape 
curgătoare... 

BEȚIVUL 2: Cu vii şi prune zemoase... 

BEŢIVUL 3 (către VASILE): Vrei să plec1?... Unde, mă, taică?... Mai 
bine te-mbeţi aici, cu noi. 

BEȚIVUL 4: Beat, şi tot sunt mai treaz decât voi, decât guvernul, decât 
statuile şi decât... De câte ori am dus eu sticla la gură?... 


BEȚIVUL 1 (către cei din crâşmă): Ce-i cu voi, fraților?... De ce sunteți 
pleoştiţi?... N-aveţi chef de viaţă? 

BEŢIVUL 5: Care-i şmecheria? 

POLIȚISTUL: Cam multă gălăgie. Vi s-a făcut de-o amendă... Nu vi se 
pare că tulburaţi ordinea publică?... 

BEŢIVUL 4: No1?... 

BEȚIVUL 5: Domn” şef să trăiască, că ne apără de... astea şi de toate 
relele... Să se spele... Mai dă, mă, o gură... 

POLIȚISTUL: Ciocul mai mic, că vă duc la răcoare. 

BEŢIVUL 2: Te-am zărit printre morminte... (Începe să plângă.) Aoleu, 
mamă, ce soartă crudă... (Ceilalţi BEȚIVI încep şi ei să se văicărească.) 

CÂRCIUMARUL: Ce v-a apucat, mă? A dat strechea în voi? 

POLIȚISTUL: Bă, eu nu glumesc. 

MESEANUL 1: Ăştia-s într-o dungă... Ce-o daţi, mă, din râs în plâns? 

BEŢIVUL 3: Aşa-i viaţa asta păcătoasă... Jelim şi noi... Unde te-ai dus, 
mă, omule, mă?... 

CÂRCIUMARUL: Aici e crâşmă, nu... Terminaţi cu bocitul! 

BEŢIVUL 4: Facem parastas pentru răposatul. Ce tânăr te-ai dus, 
Doamne... Dă-ne să bem şi să uităm. 

BEȚIVUL 5: Unde-ai plecat... Ne-ai lăsat de sufletul nimănui... 

BEŢIVUL 3 (către GURIȚĂ): Meştere, zi-o p-asta: Moşule, te-aş întreba 
/ Nu cumva ai văzut sticluta mea / Că tare mi-e dor de ea / De mă doare 
inima... (GURIŢĂ începe să cânte. În acest timp, profitând că cei doi 
MESENI privesc nedumeriți la BEŢIVII care încep să cânte şi să danseze, 
HOŢUL o rupe la fugă, ieşind din crâşmă.) 

MESEANUL 1: Pune mâna pe el! 

MESEANUL 2: Prinde-l! Nu-l lăsa! 

BEŢIVUL 5: Haide, haide, de trei ori / Mirosi-ţi-ar gur-a flori... 

BEȚIVUL 4: Lăsaţi-l în plata Domnului... 

MESEANUL 1: Cum să-l las când m-a furat? 

BEȚIVUL 4: Era treaz?... D-asta nu ştie ce face... E păcatul lui că n-a 
băut o duşcă cu noi. 

MESEANUL 1 (către POLIŢIST): De ce i-ai luat, domn'e, apărarea? 

POLIȚISTUL: D-aia!... Să fie clar. 

MESEANUL 2: Şi-acum, de ce nu te duci după el? 

MESEANUL 1: Ce mai! A scăpat... 


POLIȚISTUL: Bă, nu scapă decât ăia care vreau eu... N-ajunge el 
departe. (Dă paharul pe gât, se ridică de la masă şi porneşte spre uşă.) 
Uite-aşa o să-l înhaţ. N-ajunge el departe. 

BEŢIVUL 5: Mai departe de mâine n-ajunge nimeni. 

POLIȚISTUL (către BEȚIVI): Să nu-mi faceţi probleme, că o sfecliți. 
Clar?! (Iese din scenă.) 

BEȚIVUL 2: Mare coţcar şefu” ăsta. Le are cu disciplina... Mă doare pe 
mine drept aici de ordinea publică... 

MESEANUL 2: Şi pe el tot acolo... 

BEŢIVUL 2 (către GURIŢĂ): Zi, mă, aşa... 

BEȚIVUL 5: Of, of, of, să mă doftoricesc / Cu paharul ce-l golesc / Să 
ştiu că trăiesc / Cât un arbore domnesc... (Către VASILE.) la, mă, de bea... 
la, nu te sfu. 

BEȚIVUL 1 (întinzându-i lui VASILE sticla): Bea până la fund... Dacă 
tot vrei să pleci, du-te, dar să fii beat. Asta ajută. Crede-mă că ştiu ce 
vorbesc. 

BEŢIVUL 4 (către VASILE): Ştie. Pe onoarea mea. E târşit prin toate 
cele. 

(VASILE se aşază pe un scaun, refuzând băutura. BEŢIVII fac roată în 
jurul lui, îndemnându-l să bea.) 

BEŢIVUL 2: Bea, prietene, şi-o să vezi altfel lumea... Bea... 

BEŢIVUL 3: Bă, viaţa e o poşircă. Ascultă la mine. Acră, scârboasă, care 
ŞI aşa se termină repede. 

BEŢIVUL 4: Mai bine mahmur decât... Cu un vin de zile mari, of, of... 
Cârciumare! Dă o navetă cu uitare... Paştele mă-su de viaţă!... 

BEŢIVUL 2 (câtre VASILE): la, amice, şi toarnă pe goarnă. Bea şi 
cântă... Nu sta! 

VASILE: Mi-e de-ajuns. 

BEŢIVUL 2: De-ajuns nu-i nici măcar supărarea. 

BEȚIVUL 3: Jur c-o să mă las de băutură / Numai când mi-o coase gura 
/ Când prieteni n-or mai fi / Să n-am cu cine ciocni... 

CÂRCIUMARUL (aducând o navetă cu sticle): Uite-aici, vin adevărat! 

BEŢIVUL 2: Să ai viaţă şi vin la gheaţă! 

BEŢIVUL 4: Aşa, cârciumare, o mie de ani să trăieşti! (Către VASILE.) 
Ia, ia de gustă... 

BEȚIVUL 5: Hai, bea... Ce te grăbeşti?... Totul e să ai răbdare. Şi să 
suporţi ce ţi-e dat să înghiți. Atunci mai iei o gură de vin să alunece mai 


Uşor... 

(VASILE se ridică şi-şi ia bocceaua. În dreptul uşii îl priveşte pe 
GURIȚĂ, care îi aruncă o privire piezişă şi cântă mai departe şi mai 
apăsat.) 

GURIŢĂ: Să cânt e viaţa mea... 

(VASILE iese din scenă.) 

BEȚIVUL 1: A plecat nepregăut. 

BEȚIVUL 2: Vai de capul lui. 

GURIŢĂ: N-are decât două ceasuri de mers pe jos. Nu-i departe. 

BEȚIVUL 2: Ce ştim noi ce-i aia aproape? Ce-i aia departe?... Nebun să 
fii, să pleci la drum treaz... Nu de alta, dar îți sare dracu’n cale şi ce faci?... 

BEŢIVUL 3: Îl mai şi recunoşti că, de, eşti cu mintea limpede... 

BEȚIVUL 4: Şi atunci? 

BEŢIVUL 2: Faci pe tine de frică şi joci cum îți cântă el... Aşa, dacă ai 
agheasmă în tine, te apără ĂI de Sus şi-l iei pe drac peste picior... 

BEȚIVUL 4: Băi, Scaraoţehi, du-te la dracu” de-aici... 

BEŢIVUL 1: Eu mă întâlnesc des cu el... Pe stradă, în lift... Îi dau şi lui 
să tragă un gât şi e cel mai bun tovarăş. 

BEȚIVUL 4: E un simpatic... 

BEȚIVUL 1: Mi-e milă, milă grozavă, de-ăştia trejii... Vai de mama 
lor!... D-asta stau, mă uit la sticla asta şi-mi vine să plâng... (Începe să 
jelească.) Unde te-ai dus tu, măi, băiete... 

MESEANUL 1: Pe cine jeliţi? 

BEȚIVUL 1: Pe cine, pe necine, la parastas aşa e. Se jeleşte. 

MESEANUL 2: E vreo rudă? 

BEȚIVUL 3: Of, of, of, măicuţa mea... S-a dus... 

BEȚIVUL 1: Facem parastas după vieţile noastre. Că, după ce n-om mai 
fi, poţi să fii sigur că ne mai pomeneşte cineva? 

BEȚIVUL 2: Şi de ce să bea numai ei... 

BEŢIVUL 3: Nu-i cinstit... 

BEȚIVUL 1: Ne plângem pe noi, pentru când n-om mai fi... Aoleu, o să 
mă duc... Doamne, cum o să mă duc... 

BEȚIVUL 4: Şi-o să rămână lumea asta fără mine... 

BEȚIVUL 5: Vai de capul ei de lume... 

CÂRCIUMARUL: Aveţi vreun gând să daţi colțul? 

BEŢIVUL 4: Fugi, mă, de-aici! Muşcă-ţi limba!... E aşa, de 
întâmpinare... Ce-a iubit sufletul meu / Să mor şi nu-mi pare rău... 


BEŢIVUL 3: Măi, nene, am două doruri grele / Pe-al meu şi pe-al 
mândrei mele... 

BEŢIVUL 2: (către CÂRCIUMAR): O ţuică mică la halbă! 

MESEANUL 1: Bă, voi aveţi mare dreptate... Cârciumare, dă cep la 
butoi. 

MESEANUL 2: Să plângem că încă mai trăim şi să ne bucurăm că n-om 
mai fi... (Către GURIȚĂ.) Bagă, mă, ceva!... 

MESEANUL 1: Una adâncă să-l ia cu fiori şi pe ĂI de Sus şi pe ăl de 
jos... 

GURIŢĂ: Lume, lume, soro lume... 


(Încep cu toţii să cânte şi să bea.) 


CORTINA 


ACTUL DOI 


Acţiunea se desfăşoară în interiorul unei case, trecându-se de la sărăcia 
unor încăperi ţărăneşti la sordidul unui apartament de bloc muncitoresc. 


Scena 1 


Interiorul unei case ţărăneşti, gătită pentru nuntă. Petrecerea este în toi. 
MIRII şi NUNTASII sunt oameni în vârstă, care încearcă să refacă ritualul 
tineresc al unei nunți tradiționale româneşti. Dintre NUNTAŞI, doar doi 
sunt mai vorbăreți, ceilalți sunt prea osteniți ca să mai scoată o vorbă. 
Printre ei, PREOTUL şi proaspăt sositul, VASILE, privesc dansul ostenit al 
NUNTASILOR — spectacol grotesc al neputinței bătrâneții. 


PREOTUL: Nu te-ai grăbit... A îmbătrânit lumea ta. N-au avut răbdare să 
rămână tineri. 

VASILE: Sunt acasă şi asta contează... Când am intrat în sat, totul părea 
pustiu. M-am speriat... Pentru o clipă am crezut că au dispărut cu toții. Şi 
atunci m-a cuprins disperarea. 

PREOTUL: Şi când colo, tot satul era la nuntă. Eşti norocos, Vasile. Te 
întorci după atâţia ani şi ai parte de sărbătoare. Îi vezi pe toţi laolaltă, 
chefuind şi bucurându-se. 

PRIMUL NUNTAŞ: Hai, Vasile, prinde-te-n horă! 

VASILE: Vin, vin acuşi. Schimb o vorbă cu părintele... 

PREOTUL: Cum ţi-a mers printre străini? 

VASILE: A trecut timpul... Am plecat într-o noapte împreună cu 
Gheorghe. Când eram puşti, mergeam pe câmp şi ne uitam cum se 
construiau fabrica de covoare, blocurile, şoselele... Şantierul părea o şansă. 
Oraşul, o scăpare. Visam împreună cum, într-o zi, o să fugim să cucerim 
lumea. Credeam că suntem cei mai grozavi, cei mai puternici de pe faţa 
pământului şi că nimic nu ne poate sta în cale. 

PREOTUL: Semnele tinereţii... D-asta şi îmbătrânim repede. 

VASILE: Am plecat într-o noapte să nu vedem satul cum rămâne în 
urmă... Am traversat câmpul până în şosea, la marginea oraşului. Acolo ne- 
am despărțit... 

PREOTUL: Ia uite-i, Vasile, cum încearcă să-şi aducă aminte de tinereţe. 

VASILE: I-a cam lăsat memoria. 


PREOTUL: Dar nu se dau bătuţi. 

VASILE: Nu înseamnă că şi reuşesc. 

PREOTUL: Nici un muritor nu este înfrânt în propriii lui ochi. 

VASILE: Dacă ar recunoaşte, ori ar înnebuni, ori şi-ar lua zilele. 

PREOTUL: Cine recunoaşte îl recunoaşte pe lisus... Ia zi, cum îţi e, 
Vasile? 

VASILE: Mi-e bine, părinte. Sunt acasă. Îmi revăd familia. O să-l văd şi 
pe Gheorghe... Aici mi-e bine. 

PREOTUL: Încerc să-mi amintesc ceva de la botezul tău... Eu te-am 
creştinat. Robul lui Dumnezeu, Vasile... 

VASILE: Pesemne că am țipat. 

PREOTUL: Toti ţipă. Toţi... Nu înţeleg ce spaimă e asta... 

AL DOILEA NUNTAŞ: Ce faci, părinte, îl spovedeşti?... Lasă-l să 
petreacă. O fi uitat cum e obiceiul din bătrâni... Uite-aşa, uite-aşa! 

PREOTUL: Şi ce-o să faci? 

VASILE: Mă duc la Gheorghe şi-o iau de la capăt. Sunt încă tânăr. 

PREOTUL: Dacă vrei să ştii cât eşti de tânăr sau de bătrân, priveşte-ți 
casa. 

VASILE: Şi-atunci îi văd pe Mătuşa şi pe Unchiul miri. 

PREOTUL: Mătuşa şi Unchiul miri... Tusea şi Junghiul, miri! Nu te 
amăgi, fiule... 

PRIMUL NUNTAŞ: Ginerică, mai uşor, că te rupi şi nu mai apuci să te 
bucuri de fecioria miresei. 

MIRELE: Dac-am apucat eu veacul, oi apuca şi ceasul. 

PRIMUL NUNTAŞ: Vedem noi după aia, ce zice mireasa... 

PREOTUL: Vouă nu vă e un pic aşa, că, uite, s-a ruşinat mireasa! 

AL DOILEA NUNTAŞ: Să ne spună mirele de când se iubesc. 

MIRELE: Ne iubim de atâta timp, încât căsătoria nu ne mai poate face 
rău. 

PRIMUL NUNTAŞ: Şi copii când o să faceţi? 

MIRELE (către MIREASĂ): Făcut-am noi copii? 

MIREASA: Şi dac-am făcut, e mult de-atunci... Mai mult vorbiți decât 
dănțuiți. (Către MIRE.) Hai, bărbate! (MIRELE şi MIREASA dansează 
înconjurați de NUNTAŞI.) 

MIRELE: Vite-aşa, uite-aşa.... 

MIREASA: Ce mândru eşti!... (Către NUNTAȘI.) Ce staţi? Să duduie 
pământul! 


PREOTUL (către VASILE): După cine te uiți?... După mândra aia a ta?... 
Frumoasă copilă a fost. Cum o chema, Doamne? 

VASILE: Florentina. 

PREOTUL: Voi îi spuneaţi Tina. Ai uitat... Eu mi-aduc aminte. Straşnică 
fată! Ce-a mai plâns după tine. Tot credea c-o să te întorci sau o să trimiti 
vorbă după ea. Ar fi venit şi la capătul lumii. 

VASILE: Ce-i cu ea? 

PREOTUL: Vai de capul ei... O vreme a lucrat la fabrica din oraş. Când 
s-a închis şi i-au dat afară, s-a dus şi aşteptarea ei... Chiar vrei să ştii?... A 
luat-o pe căi greşite. Aşa zice lumea, că umblă prin oraşe, din crâşmă în 
crâşmă, şi se destrăbălează... Pe nimica toată... 

VASILE: De ce-şi bate joc viaţa de noi, părinte? De ce trebuie să ne calce 
în picioare?... Unde-i păcatul nostru? 

PREOTUL: Nu te-ncrâncena, fiule... Fericiţi cei săraci cu duhul... Ia şi 
bea, veseleşte-te că-i nuntă, nu parastas... Zi-i aşa, tot aşa! 

PRIMUL NUNTAȘ: Hai, părinte, nu mai bate pasul pe loc. Lasă că nu se 
mânie Äl de Sus dacă dănţuieşti. 

AL DOILEA NUNTAŞ (către VASILE): Lasă sacul ăla din mână, că nu 
ţi-l ia nimeni, şi hai la joc!... Doar n-oi avea acolo... (Către MIRI.) la staţi o 
țâră pe loc, că mai avem un dar de nuntă. 

PRIMUL NUNTAŞȘ: Desfă, omule, bocceaua să vedem darul! 

AL DOILEA NUNTAŞȘ: Ce te tot codeşti? 

(VASILE desface pătura în care este învelit computerul.) 

PRIMUL NUNTAŞ: Ce ziceţi de astea?! 

(MIRELE şi MIREASA se apropie de pătura pe care se află computerul. 
MIRELE ridică monitorul şi-l examinează.) 

MIRELE: Un televizor ca ăsta nici în poze n-am văzut... 

(MIREASA ia şi priveşte cutia computerului.) 

MIREASA: Să nu-mi spui că asta-i pentru bucătărie! 

PRIMUL NUNTAȘ (ridicând tastatura computerului): Asta ce mai e? 

AL DOILEA NUNTAŞȘ (ridicând mouse-ul): Şi asta? 

VASILE: E un şoricel. Aşa i se spune. 

AL DOILEA NUNTAȘ: Ia uitaţi-vă cum sunt şoarecii la oraş!... Grozăvie 
mare! 

MIREASA: Dă-l, mă, la mâţe să se distreze şi ele. 

(MIRELE examinează cu atenţie tastatura.) 


MIRELE (către VASILE): Butoanele astea ia-le înapoi. Poate le găseşti tu 
vreun rost. Nouă nu ne sunt de folos şi-i păcat. (MIRELE şi MIREASA ies 
din scenă, ducând în braţe darurile primite.) 

PREOTUL: Bravo, Vasile, nu te-ai întors cu mâna goală acasă. Ai adus o 
bucăţică de oraş... Ai văzut cât s-au bucurat? 

PRIMUL NUNTAŞ: Vezi ce faci cu butoanele astea... Are dreptate 
mirele... Ştii ce i-am dat eu în dar? O bucată de gard. Din șipci... Şi-o sapă. 

AL DOILEA NUNTAȘ: Darul meu le-a plăcut mai mult. Le-am dat un 
plug şi-o şa, cu tot cu căpăstru. Nu mai au ei cal de mult, dar tare s-au 
bucurat. 

(În scenă intră MIRELE şi MIREASA.) 

MIRELE: L-am băgat în priză, dar face numai purici. 

PRIMUL NUNTAŞ: N-are antenă. Nu te mai duce mintea deloc! 

MIREASA: Straşnică cutie. Am pus-o pe plită să țin oalele fierbinți pe 
ea... 

AL DOILEA NUNTAŞ: Femeia — tot femeie! Cu capul pe umeri. (AL 
DOILEA NUNTAS ia MIREASA la dans.) 

Mireasă, mireasă!... 

PRIMUL NUNTAŞ (către MIRE): Vezi că-ți fură mireasa... A pus ochii 
pe ea... Vite-așa, uite-aşa! 

(NUNIAȘII încep să danseze din nou.) 

PREOTUL (către VASILE): De ce nu intri şi tu în horă?... Unde-ţi umblă 
mintea? La ce te gândeşti? 

VASILE: Gheorghe de ce nu e aici? 

PREOTUL: Gheorghe?... Pe el îl cauţi? E în oraş. 

VASILE: Unde? 

PREOTUL: Cum ai trecut de câmp şi ai ieşit în şosea, al doilea bloc de la 
piaţă. Stă la parter... Ce treabă ai cu el? 

(PRIMUL NUNTAŞ încearcă fără spor să desfacă o damigeană.) 

PRIMUL  NUNTAŞ: Părinte, dă-mi o mână de ajutor. Mai 
binecuvântează o damigeană, că-s cănile goale. 

PREOTUL (către VASILE): Mai vrei şi tu o cană? 

(PREOTUL se duce lângă PRIMUL NUNTAȘ şi-l ajută să toarne vinul în 
câni.) 

AL DOILEA NUNTAȘ (către VASILE): Nu prea dansezi... Nici nu prea 
bei... Dar tu cine eşti? 

VASILE: Vasile. 


AL DOILEA NUNTAȘ: Aşa-i, bată-te să te bată, că uitai, Vasile îţi zice. 
Şi ce, te-ai rătăcit prin părțile astea?... 

PRIMUL NUNTAŞ: Să trăiască mirii! 

(AL DOILEA NUNTAŞ, ca şi restul NUNIAȘILOR, se apropie de masă. 
Ridică toţi cănile cu vin.) 

AL DOILEA NUNTAŞ: Şi nuntaşii să trăiască! 

(VASILE îşi ia bocceaua şi tastatura computerului şi iese din scenă. Íi 
lasă pe NUNTAȘI ciocnindu-şi cănile cu vin, chiuind şi pornind din nou la 
dans.) 


Scena 2 


Un apartament sordid de bloc muncitoresc: camera de zi, camera- 
grădină şi camera copiilor. În camera de zi, dezordine şi mobilă înghesuită. 
Aici, LINA — o femeie gravidă şi obosită — trebăluieşte, iar GHEORGHE 
nu-şi găseşte locul. 


GHEORGHE: Mi-ai adus ziarele? 

LINA: Le-am lăsat în hol... Mai bine pune mâna şi repară robinetul de la 
baie. De-o săptămână e stricat. Ce-aştepţi? Să ne inunde? 

(GHEORGHE se aşază pe un scaun şi citeşte ziarul.) 

GHEORGHE: L-am reparat. 

LINA: Tu n-auzi cum curge? 

GHEORGHE: Trebuie schimbat cu totul. Nu mai am ce-i face. 

LINA: Gata, cu asta ai rezolvat-o. „Nu mai am ce-i face...” Toate cad în 
cârca mea. 

GHEORGHE: Fir-ar a naibii de viaţă! 

LINA: Ți-am zis să nu mai citeşti ziarele?... Eu nici că le mai deschid... 
Faci cum vrei. Treaba ta dacă vrei să te enervezi. 

(GHEORGHE aruncă ziarele pe masă.) 

GHEORGHE: Dumnezeii mă-sii de lume... 

LINA: Nu mai înjura, că te aud copiii! Dacă nu-ți convine lumea asta, 
schimb-o ori du-te şi te culcă. 

GHEORGHE: O să-mi iau câmpii într-o zi. 

LINA: Du-te, bărbate, unde-oi vedea cu ochii... De când te ştiu, numai 
asta spui. Nu ne mai sperii, nu ne mai ameninţi pe noi cu lumea largă... Ce-i 
aia „lumea largă”? 


GHEORGHE: Departe, printre străini. 

LINA: E mare lumea asta?... E mai mare decât cartierul nostru? 

GHEORGHE: Puțin. 

LINA: Asta-i toată geografia pe care o ştii tu?... 

(GHEORGHE pune un disc cu muzică lăutărească pe platanul 
picupului.) 

GHEORGHE: Nu-i departe de a ta. 

LINA: Mai las-o dracului de muzică, că m-ai înnebunit! Măcar când vin 
acasă să am un pic de linişte. 

GHEORGHE: E aşa frumoasă. Muzică de lume... 

LINA: După zece ore de stat în picioare în mijlocul străzii crezi că de 
muzica asta am eu chef? Am nevoie şi eu de un pic de linişte... Îţi ajunge cât 
o asculți în timpul zilei. 

GHEORGHE: O pun doar o dată, de două ori... Atât. Hai, că şi ție-ți 
place... 

LINA: Tu înţelegi că mă scoate din minţi?! Vrei să ajung să dau cu 
picupul de pereţi?... Țăndări fac placa aia! 

(GHEORGHE opreşte picupul.) 

LINA: Ce-o să le spui copiilor, că or să te întrebe de ce nu mai avem 
televizor? 

GHEORGHE: S-a stricat. 

LINA: De ce minţi?... Spune-le copiilor adevărul. 

GHEORGHE: A trebuit să-l dăm. 

LINA: A trebuit să-l dăm că era de furat. Aranjamentele tale!... Te-a 
fraierit un hoţ, că tot oraşul îl ştie că e hoţ, numai tu nu... Zi-le adevărul 
copiilor! Nu-i înveţi tu să spună adevărul? 

GHEORGHE: L-am luat de la cineva şi nu era al lui. 

LINA: N-o da la-ntors, că nu ţine... Era al vecinului de la trei. I l-a furat 
din casă jigodia, şmecherul ăla care şi-a găsit fraierul să i-l vândă. Numai că 
vecinul l-a văzut la noi în casă... 

GHEORGHE: Vrei să încetezi?!... Parcă eşti o moară stricată. 

(GHEORGHE porneşte picupul.) 

LINA: Bine că dai din nou drumul la muzică... Spune-le adevărul 
copiilor. Măcar atât. Vrei să iasă şi ăştia nişte fraieri, nişte gunoaie de 
cartier?... 

GHEORGHE: Nu-ţi ajunge cât ai vorbit? 

LINA: Dă muzica mai tare dacă nu vrei să mă auzi! 


GHEORGHE: Taci, te rog! 

LINA: Vrei să mi-aduc aminte că erau banu mei, din salariul meu?... Aşa, 
dă muzica tare... De ce-oi fi fost oarbă, Doamne?!... Când te-am întâlnit, 
rătăceai printre blocuri. Spuneai că nu ştii încotro s-o iei, dar că ai tu 
drumul tău... Ce proastă am fost!... Aveai o putere de convingere, că mă 
uitam la tine ca la icoană... 

GHEORGHE: Mi-e greață de blocul ăsta, de pereţii ăştia... Mă doare 
betonul ăsta... 

LINA: Atunci nu-ţi făcea greață apartamentul ăsta... Mai bea ceva să-ţi 
treacă greaţa de viaţă!... Mai pune-o placă, şi-ncă una, cu muzică de inimă 
albastră!... Vrei să mai facem un copil? Ți-e poftă de mine?... Nu l-am 
zvârlit afară nici p-ăsta!... Vai de capul lui în ce lume o să vină. 

GHEORGHE: Ajunge! 

(GHEORGHE sparge discul.) 

LINA: Altă viață... Mi-aud şi eu gândurile acum... Vezi că ţi le aud şi pe- 
ale tale... 

(GHEORGHE intră în camera-grădină, trântind uşa.) 

LINA: Trânteşte uşa... Altceva mai şti1?... Fugi. Ascunde-te în blestemata 
aia de cameră să nu te găsească viaţa. Să nu cumva să dai ochii cu ea... Nu 
ar trebui şi asta înlocuită, dacă tot nu mai ai ce face?... 

(GHEORGHE revine în camera de zi.) 

GHEORGHE: Am ce face! 

LINA: Ai pe dracu”! 

GHEORGHE (arătând spre camera copiilor): N-auzi că plâng?! 

LINA: Eu aud, dar tu? Faceţi concurs cu mine, cine plânge mai tare. Asta 
Ein 

(LINA intră în camera copiilor.) 

GHEORGHE: M-ai văzut tu pe mine plângând?!... Asta niciodată... 

LINA (din camera copiilor): Nu puteai să ceri?... Şi tu ce-ai păzit?!... V- 
ați învățat să spăl după voi. Gura, nu mai țipa că mi-ajunge! Strângeți-vă 
lucrurile şi treceţi să vă schimb!... Hai, mai repede!... Treci aici când îți 
spun! 

(Se aud bătăi în uşa de la intrare, GHEORGHE deschide uşa şi în 
cameră intră VASILE.) 

GHEORGHE: Tu?! 

VASILE: M-am întors. 


(GHEORGHE şi VASILE se îmbrățișează. LINA intră în cameră şi îi 
priveşte curioasă.) 

GHEORGHE: Mă, băiete, ce dor mi-a fost de tine! 

VASILE: Credeam că n-o să mai apuc clipa asta... 

(Cei doi bărbaţi se desprind din îmbrățişare şi se privesc emoționați.) 

GHEORGHE: Tot vânjos ai rămas... Mai ţii minte când făceam trânte?... 
Ne puneai jos pe toți. 

VASILE: Şi tu?... Dacă n-ar fi albeaţa asta la tâmple... 

GHEORGHE: Dar e... Vasile, ce mult mi-ai lipsit!... Lino, el e prietenul 
meu. Vasile, cuceritorul. El îmi scria... 

LINA: Nu te-a chemat niciodată. 

GHEORGHE: Nu asta-i problema... Înţelege, a venit Vasile. După atâţia 
ani... Vasile, Lina e soția mea. 

LINA: Sunt mama copiilor lui. Atât... Nu mai uita, Gheorghe, că faci 
gafe. Nu-ţi sunt nevastă. 

GHEORGHE: Mereu zicem c-o să mergem la altar, dar... Ne-am luat cu 
viaţa, cu grijile... 

LINA: Dacă era după tine, nici copiii nu-i botezam. 

GHEORGHE: Nu vorbi, că nu-i aşa... De copii am avut grijă. Ne-am 
născut creştini, ne-am creştinat copiii... 

VASILE: Câţi copu aveţi? 

LINA: Cine mai apucă să-i numere? Când nimeni nu mai face copii, la 
noi ies pe bandă rulantă. C-aşa e aici, pe invers ca la alții. La noi ca la 
nimenea!... Toţi aleargă după ceva, noi ne uităm pe pereți şi sperăm că într- 
o zi... ne va lua dracu” pe toţi. Şi ca să nu zicem că n-am făcut nimic, facem 
grădinărie, de te doare capul! 

GHEORGHE: Te rog, nu vorbi aşa... (Către VASILE.) Avem opt copii... 
Sunt în camera lor... 

LINA: Nouă! (Arată că este gravidă.) Pe ăsta nu-l pui la socoteală, că stă 
să dea pe-afară?... 

GHEORGHE: Aproape nouă... 

(LINA începe să pregătească masa copiilor.) 

LINA: Unde-s ligheanele? 

GHEORGHE: Nu ştiu. S-or fi jucat copiii... (Deschizând uşa de la 
camera copiilor.) Unde-s ligheanele, că le vrea mama? 

LINA: Dispar mereu. Eu le pun aici şi voi le luaţi. Într-o zi, când nu le-oi 
găsi la locul lor, să nu vă întrebaţi de ce nu vă mai dau să mâncaţi. 


GHEORGHE (aducând ligheanele): Le-au găsit... 

LINA: Trebuie să fac anchetă, să mă dau de ceasul morții ca să-mi lăsați 
lucrurile la locul lor?!... 

GHEORGHE: Linişteşte-te... Gata, acum poți să le pregăteşti masa. 
(Către camera copiilor.) Mergeţi şi vă spălaui pe mâini. Pregătiţi-vă de 
masă, n-auziţi?! larăşi vreţi s-o supăraţi pe mama?... (Către VASILE.) E 
greu pentru o femeie să ţină o casă ca asta... Hai, stai jos. Cu ce te servesc? 

VASILE: Nu vă deranjaţi. Eu plec. Eram în trecere şi am zis să mă opresc 
un pic. 

GHEORGHE: Ne revedem după atâta amar de ani şi tu vrei să pleci? 

(Între timp, LINA rupe două pâini, bucăţi-bucăţi, în cele două ligheane, 
şi toarnă deasupra o sticlă de ulei.) 

LINA: Mâine să cumperi ulei, că se termină. Mai ai bani?... Să nu zici că 
nu. Trebuie să-ți fi rămas de la pâine... Ce-aţi făcut cu sarea?... Ce-aţi făcut 
cu sarea?! 

GHEORGHE: E sus, pe raft. 

(LINA ia solnița şi presară sare deasupra celor două ligheane.) 

LINA: Ce stai, cheamă-i la masă. 

GHEORGHE: Nu vrei să le dai să mănânce dincolo?... Stăm şi noi 
liniştiți de vorbă. 

LINA: Ca să facă şi-acolo ca la porci. Ce, voi faceți curat?... Vă lăsați 
lucrurile pe unde apucaţi. Nu puneţi nimic la locul lui... Ce sunt eu? Sluga 
voastră, să muncesc după fiecare?... 

GHEORGHE: Lina, te rog... 

LINA: Tu mă rogi, eu curăţ după ei... Dar să nu vă îmbătați. Eu zic, eu 
aud... 

GHEORGHE: Vorbeşti cu păcat. 

LINA: Eu atât am zis. 

(LINA iese din cameră, ducând ligheanele cu mâncare.) 

GHEORGHE (cu voce joasă): Crede-mă, nu-i fată rea. Are gura mare, 
dar şi sufletu-i mare... Bei ceva? (GHEORGHE scoate dintr-un dulap o 
sticlă.) 

VASILE: i-am adus şi eu ceva... 

(VASILE desface bocceaua, de unde scoate o sticlă. GHEORGHE 
observă tastatura computerului.) 

GHEORGHE: Cu asta ce faci? 


... e. 


GHEORGHE (furnând băutura în pahare): O să le placă... Avem ce 
goli... Hai, spune, cum e treaba? 

VASILE: Spune tu... S-a-ntâmplat ceva? Ce-i cu tine, Gheorghe? 

GHEORGHE: Aici e problema, că nu s-a întâmplat nimic. 

VASILE: Dar în scrisori spuneai... 

GHEORGHE: Nici nu ştiu de unde s-o apuc... Totul a fost o minciună! 

VASILE: Ferma, pământul, animalele?... Cheresteaua?... Lucrătorii 
angajați din sat?... 

GHEORGHE: N-am făcut nimic, Vasile, din toate astea. Cu cât îmi era 
mai greu, cu atât inventam năzbâtu şi mai mari. 

VASILE: Nu pot să cred... 

GHEORGHE: Ţu minte noaptea plecării? Când am fugit împreună din 
sat... După ce ne-am despărțit, nu s-a mai întâmplat nimic. Nimic!... N-am 
reuşit să fug decât până după câmp, în primul bloc întâlnit. Aici... Şi aici am 
rămas... Am zis că doar pentru un timp. Că o să mă rup şi o să plec. Doar 
mi-am spus, n-am şi făcut. 

VASILE: Şi eu mi te închipuiam... Doamne, cât am crezut că tu ai reuşit! 
Poate că numai gândul ăsta, că tu eşti bine, m-a ținut şi pe mine... 

GHEORGHE: Noroc, Vasile! 

VASILE: Noroc! 

GHEORGHE: Ani grei şi urâţi... Dar speram că într-o bună zi totul se va 
schimba. Când a venit prima scrisoare de la tine, mi-am făcut bagajul să 
plec. Am ajuns doar până la ușă... Îmi scriai că te-ai angajat, că ai câştigat 
bani frumoşi şi ai încropit un atelier al tău. Mi-am zis: „Cum să vin eu pe 
capul lui Vasile când are atâtea de rezolvat.” 

VASILE: Tu mi-ai scris că ai cumpărat pământul de lângă vie şi l-ai arat. 
L-ai semănat. Că recolta a fost mare... 

GHEORGHE: Mi-ar fi plăcut să fac asta. Să fie aşa... 

VASILE: După câteva luni mi-ai povestit de grajdurile cu vite, de stâna 
CU oi... 

GHEORGHE: Visam... După ce am primit a treia scrisoare de la tine, aia 
cu camioanele, mi-am zis că, dacă-ţi merge aşa bine, aş fi o pacoste pe 
capul tău. Ce să caute un pârlit ca mine lângă unul care a răzbit? 

(În scenă intră LINA.) 

LINA: Ce v-am spus eu că v-apucaţi de băut... Dacă fumați, măcar 
închideţi uşa, că acolo dorm copiii. 

GHEORGHE (închizând uşa de la camera copiilor): Au mâncat toţi? 


LINA (arătând spre burta ei): Toţi în afară de ăsta... Să nu-mi spuneți că 
vă e foame şi vouă. 

VASILE: Nu, mulțumesc. Sunt sătul. 

LINA: Şi ce te mândreşti cu asta?... Dacă erai un prieten adevărat, îl 
ajutai şi pe amărâtul ăsta. 

(LINA iese din scenă.) 

GHEORGHE: Aşa e ea... 

VASILE: De ce nu mi-ai spus măcar mai târziu care-i adevărul? 

GHEORGHE: Nu mai puteam. Minciuna e o mlaştină. Cu cât înaintezi, 
te afunzi mai adânc în ea. 

VASILE: Nu se poate aşa ceva... 

GHEORGHE: Ți-aduci aminte noaptea aia? Uite, de-aici sunt doar două- 
trei sute de metri de locul în care ne-am despărțit... Ne-am promis unul 
altuia ceva. Era legământul nostru. 

VASILE: „Care-o reuşi îl cheamă pe celălalt. Cui i-o fi greu pleacă la cel 
care a izbutit”... Aşa ai spus. Tu cu gura ta. 

GHEORGHE: Eu cu gura mea... 

VASILE: Şi-atunci? 

GHEORGHE: Legământul nostru îmi dădea siguranță. Ştiam că oricând 
pot să spun: „Vasile, vin la tine”. M-ai fi primit, m-ai fi ajutat, dar eu aş fi 
rămas acelaşi. Mi-a fost ruşine de mine, mi-a fost teamă... 

VASILE: De ce n-ai făcut-o, Gheorghe?! 

GHEORGHE: Am sperat, mi-am dorit tot timpul ca eu să fiu cel care să 
te poată ajuta. 

VASILE: Între noi nu avea ce să caute... Şi nici frica, nici ruşinea. 

GHEORGHE: Uită-te la mine. Uită-te unde trăiesc, cum trăiesc... Crezi 
că nu ştiu cine sunt?... Uită-te la tine. Vii de la oraş îmbrăcat ca un domn. Ai 
reuşit, ai tot ce-ţi doreşti... Cine sunt eu pe lângă tine? Un cerşetor. 

VASILE: Eşti prietenul meu cel mai bun. Gheorghe, eşti prietenul meu!... 
Îmi vine să te bat, să-ţi frâng oasele. Să te fac să suferi, să te chinui... 

GHEORGHE: Crezi că mi-ai face mai mult rău decât mi-am făcut 
singur? Aş țipa mai tare de durere decât o fac în sinea mea?... 

VASILE: Mi-ai făcut şi mie rău. 

GHEORGHE: Dac-aş fi venit peste tine, poate ți-aş fi făcut rău. Uită-te la 
tine, eşti un om făcut. 

VASILE: Ce uşor ne înşelăm... N-am făcut nimic, Gheorghe. Şi eu sunt 
un nimenea-n drum... N-am făcut decât să mă ascund în minciună, ca şi 


tne. 

GHEORGHE: Dar ai fabrica. Ai... 

VASILE: N-am nimic... Sunt şomer. N-am casă, n-am bani, n-am 
familie... Haina am cumpărat-o din talcioc, în drum spre casă. 

GHEORGHE: Adică toate scrisorile tale... 

VASILE: Închipuiri. Cu cât îmi spuneai că-ţi merge mai bine, cu atât 
băteam câmpii mai tare. 

(GHEORGHE râde în hohote.) 

GHEORGHE: Al dracului legământ!... Plesnea minciuna în noi. Vasile, 
ce fel de oameni suntem?... 

(În scenă intră LINA, aducând ligheanele.) 

LINA: Gata, v-aţi şi îmbătat?... (Îi arată ligheanele lui GHEORGHE.) 
Mă întrebai dac-au mâncat. Nu-i nevoie nici să le mai spăl, că le-au lins... 
Vedeţi că daţi scrumul pe jos. Şi mai deschideţi fereastra, că v-asfixiaţi. 

(LINA iese din scenă.) 

GHEORGHE (deschizând fereastra): Tu credeai despre mine... Eu 
credeam despre tine... Şi-amândoi, vai de capul nostru. 

VASILE: Dacă unul dintre noi ar fi urlat adevărul, astăzi eram altundeva. 

GHEORGHE: Eram pe dracu”! Ne-ar fi fost mai greu să suportăm. Aşa 
cel puțin am trăit cu gândul că avem o scăpare... Era taina noastră. 

VASILE: Şi eu îmi făceam gânduri, cum să-ţi zic... Repetam cuvintele cu 
care să-ți spun adevărul... Să mă ierți... 

GHEORGHE: Nu ne mai iartă nimeni. 

(În scenă intră LINA. Priveşte la sticla golită de pe masă.) 

LINA: Ce ură aveți pe sticlele pline... 

GHEORGHE: Du-te şi te culcă femeie şi lasă-ne-n supărarea noastră! 

LINA: Altceva mai ştiți?... 

(LINA iese din scenă.) 

GHEORGHE: Să minţim. Să ne băgăm picioarele în viaţă... Hai noroc! 

VASILE: Noroc, Gheorghe. 

GHEORGHE: Şi care-i adevărata poveste? 

VASILE: În primul an, am muncit pe unde-am apucat. Pe urmă m-am 
angajat la mină... Toţi anii ăştia am stat sub pământ... Au închis minele şi 
ne-au dat afară. 

GHEORGHE: De ce te-ai întors? 

VASILE: Din disperare. Am lăsat mândria deoparte şi am venit să-ţi cer 
ajutorul. Aşa fusese legământul... Am venit să-ţi cer ajutorul. 


GHEORGHE: Mie?!... Înseamnă că tu ai avut curajul... Ai crezut în 
mine... Mama ei de viaţa!... 

VASILE: De ce m-ai minţit, Gheorghe?! 

GHEORGHE: Dar tu ce-ai făcut?... Dă paharul să-ți mai torn. 

VASILE: Cum te-ai descurcat în toți anii ăştia? Din ce trăieşti? 

GHEORGHE: Lina vinde ziare la un chioșc, iar eu... Vrei să vezi?... 
Vino, să-ți arăt! (GHEORGHE deschide uşa către camera-grădină.) 

VASILE: Ce-i aici? 

GHEORGHE: Aici e Gheorghe cel adevărat... Hai, intră. 

(GHEORGHE aprinde lumina. Camera e plină de ghivece cu ardei iuți. 
Printre ghivece, în mijlocul camerei, un scaun.) 

GHEORGHE: Ăsta e adevărul şi despre el nu ţi-am scris. Asta era, de 
fapt, grădina mea. Ferma mea... O cameră de bloc... Serele mele cu 
trufandale... Cresc ardei iuți şi-i vând la piaţă. Sunt cel mai mare cultivator 
de ardei iuți de apartament din lume... Apartamentele de bloc sunt ca serele. 
Ne coacem devreme şi putrezim lent. 

VASILE: E aer închis aici. 

GHEORGHE: Ferestrele nu trebuie deschise. Aşa-s ardeii de 
apartament... Ca noi. Îi otrăveşte aerul curat... 

VASILE: Îi vinzi în piaţă... Sunt iuți foc. 

GHEORGHE: Mie-mi spui?... Sunt marfă a-ntâia. Iarna îi pun în borcane 
de oţet sau îi murez... (Umblă printre ghivece.) Uite, ăştia stau să- 
nflorească... Uită-te la ăştia. Soi rău, roşu. Arde, pârjoleşte. Sunt buni pentru 
boia... Aici am ardei pitici... Aici din ăia cărnoşi şi zemoşi... Ăştia-s de 
sămânță... Ție-ţi plăceau ardeii. Nu-i aşa?... Hai să-ţi culeg. Să ai de la mine 
ardei cum nu sunt alții... Se laudă mulți că ştiu cum e cu creşterea lor... Ia, 
bagă în buzunar!... Habar n-au... Nu-i aşa uşor. E şi-aici un secret... Hai, 
bagă şi-n buzunarele ălelalte... Uite la ăştia roşii. Să nu-mi zică mie cineva 
că e floare la ureche să-i produci... Mai bine îţi puneam într-o pungă... Vrei 
şi d-ăştia mici? Scuipi foc după unul d-ăsta... Vasile, cu tine vorbesc!... 

VASILE: Mi-ajung, Gheorghe... Mi-ajung... 

GHEORGHE: Ai uitat mirosul de verde. Nu te mai bucuri ca altădată. 
Simti cum transpiră pământul? Pământul, chiar şi în ghivece, miroase de te 
înnebuneşte... 

VASILE: Ajunge... Sunt destui. 

GHEORGHE: Nu-ţi place grădina mea? 

VASILE: Îmi place. E grozavă, dar nu mai am unde să-i pun. 


GHEORGHE: O să mă pomeneşti când o să-i mănânci. N-o să mai 
conteze dacă ciorba-i bună sau rea... Nu vrei să guşti?... 

VASILE: Nu mi-e foame. 

GHEORGHE: Eşti sătul, mi-ai spus... Vrei şi câteva borcane în oţet? Sau 
la saramură?... Atunci, hai înapoi!... Stinge lumina, să doarmă. Tu nu ştii, 
dar şi ardeii dorm. (VASILE şi GHEORGHE revin în camera de zi.) 

VASILE: Şi eu am stat la bloc. La ultimul etaj. 

GHEORGHE: Nu erai mai aproape de Dumnezeu. 

VASILE: Avantajul oraşului e că te poţi arunca de la înălțime... Merită să 
te prefaci în locatar ca să cazi de la înălțime? 

GHEORGHE: E o amăgire. La parter e mai aproape de pământ şi prinzi 
rădăcini. 

VASILE: Dar e şi mai departe de soare... 

GHEORGHE: Vasile, Vasile, ce ţi-e şi cu viaţa asta... 

VASILE: Amândoi voiam să fim mai ceva decât celălalt... Mai al naibii 
de prieten. Aşteptam ca ăluilalt să-i meargă prost ca să-i fi spus: „Vino, mă, 
la mine, că eu îs mai dat dracului. Eu am reuşit!...” Ce păduchi de oameni... 
Voiam să ne dăm prietenia ca pe o pomană. „Întinde, mă, mâna să-ţi dau de 
la mine, că eu am făcut, am dres. Eşti tu un terchea-berchea, dar eşti 
prietenul meu...” 

GHEORGHE: Diferenţa e că tu te-ai întors. Ţi-ai luat inima-n dinți şi ai 
venit înapoi. 

VASILE: Nu-s mai breaz... La mină aveam un amic. Când ne-au dat 
afară, m-a rugat să mă duc cu el la Bucureşti. l-am spus că vreau să mă 
întorc acasă. Dar nu i-am spus că acolo o să reuşesc şi abia apoi îl voi 
chema să-i ofer eu şansa de-a reuşi şi el. 

(În scenă intră LINA.) 

LINA: Dacă vreţi să vă bateţi joc de voi, puteți să mai beţi o tonă de 
poşircă. E treaba voastră. Dar faceți linişte, că dorm copiii. 

GHEORGHE: I-am arătat grădina. 

LINA: Şi a căzut pe spate de admiraţie. 

GHEORGHE: I-a plăcut, chiar dacă tu nu crezi. 

LINA: Şi încă ceva. Vreau să dorm şi eu fără să vă aud grohăind. Clar?!... 
(Către VASILE.) Te-a dat gata cu ghivecele lui?... Idei de ţăran rătăcit prin 
cartiere... Dar cred că nici cu tine nu mi-e ruşine... Curentul costă. Puteţi să 
vă-mbătaţi şi pe întuneric. (LINA stinge lumina şi iese din scenă.) 


GHEORGHE: Nu-i plac ardeii iuți. Nu pune limba pe ei. Și nu intră 
niciodată în camera aia. De-asta nu-nţelege... Nu înţelege cum e să-ți ia 
mintea foc şi să simți disperarea cum te ustură, te ustură... Şi n-ai cum s-o 
stingi... Hai noroc! 

VASILE: Noroc! 

GHEORGHE: Ai fost în sat? 

VASILE: Da. 

GHEORGHE: Şi? 

VASILE: Nimic... 

GHEORGHE: Satul nostru nu este acolo, ci atunci... 

VASILE: Acum suntem împreună. 

GHEORGHE: Acum nu-i atunci. Nu-i când trebuia, când mai puteam 
face ceva... Tu te-ai mântuit. Ai ieşit din minciună. Eu?... Ce-i cu mine, 
Doamne? 

VASILE: Suntem la fel de vinovaţi... Hai să bem. Mai ai vreo sticlă? 

GHEORGHE: Întotdeauna mai e o sticlă. Se goleşte şi ea, şi noi ne facem 
cioburi... Zdrenţe... Noroc! 

VASILE: Noroc! 

GHEORGHE: Tu ştii să cânți? Ceva despre... Despre lumea asta a 
noastră. Scârboasă şi frumoasă, aşa cum e ca. Lumea asta e ca soră-mea. O 
iubesc, dar nu mă înţeleg cu ea... Cânţi? 

VASILE: N-am voce. 

GHEORGHE: Când ţi-o ajunge cuțitul la os, să vezi ce voce o să ai... 
Noroc! 

VASILE: Să fie! 

GHEORGHE: De ce se zice „noroc” şi nu se zice... pacoste?... 
Ghinion?... Ne amăgim, Vasile... 

VASILE: Noroc, Gheorghe! 

GHEORGHE: Dacă zici tu... Eu am obosit. 

VASILE: Nu mint. De ce te-aş minţi?... 

GHEORGHE: Mai ştim când minţim?... 

VASILE: O luăm noi de la capăt... Mâine... 

GHEORGHE: Ce ne-am face dacă n-ar exista mâinele ăsta?... 

VASILE: Parcă nici n-au fost toți anii ăştia... Gheorghe, mâine o luăm de 
la capăt. 

GHEORGHE: Aşa o să facem. Tu ştii mai bine... 

VASILE: Ştiu, Gheorghe, ştiu... 


(Liniştea se aşterne peste apartamentul lui GHEORGHE.) 

GHEORGHE: Auzi cum pocnesc bobocii. Înfloresc ardeii... Sau poate 
trosneşte betonul păcătosului de bloc... 

(Liniştea este adâncă. VASILE a adormit. În întunericul camerei, 
GHEORGHE îşi aprinde o țigară.) 


Scena 3 


Aceeaşi cameră de zi, dimineaţa. VASILE nu s-a trezit din somn. În scenă 
intră LINA şi-l vede pe VASILE, de gâtul căruia atârnă tastatura 
computerului. 


LINA: Ce ţi-au făcut dracii ăştia de copii?... Bine că dormi. Altceva mai 
ştiți?... Dar cu ligheanele ce-aţi avut?... Gheorghe!... Gheorghe!... Unde-o 
fi? V-aţi îmbătat cui şi-aţi căzut ca nişte eroi... Unde-aţi pus, mă, ligheanele 
că urlă ăştia de foame. 

(VASILE se scoală din somn.) 

VASILE: E dimineaţă?... 

LINA: E miezul zilei! Eşti mahmur. Habar n-ai pe ce lume te afli. Unde-i 
Gheorghe?... Du-te şi caută-l. Pesemne e în grădină, la ardeii lui, dar-ar 
mana în ei!... Că nu-l văd în stare să-i fi trecut prin cap să se ducă după 
ulei... (Către camera copiilor.) Încetaţi, că vă altoiesc!... (Către VASILE.) 
Întreabă-l dacă n-a văzut ligheanele. Nimic nu-i la locul lui în casa asta. 
Numai mizerie ştiţi să faceţi! 

VASILE: Le caut eu. 

LINA: Uşurel că dărâmi mobilele. Cu voi se-nvârte casa şi când sunteţi 
treji, darămite cu capul plin de alcool... (Către camera copiilor.) Încetaţi, că 
acum vă dau să băgaţi în voi!... (LINA intră în camera copiilor. VASILE 
deschide uşa spre camera cu ghivecele de ardei iuți. Lumina zilei răzbate 
prin ferestre. Pe scaunul din mijlocul camerei, printre ghivece, zace 
GHEORGHE cu venele tăiate. Sângele se scurge în cele două ligheane. 
VASILE priveşte scena disperat.) 

VASILE: De ce, Gheorghe?!... 

(În spatele ferestrelor luminate apar CURIOȘII, care, cu voci înfundate, 
se văicăresc, comentează. ) 

CURIOSUL 1: N-auzi că te cheamă nevasta? 

VASILE: Eram din nou împreună... 


CURIOSUL 2: Nu mai are ulei. 

VASILE: Care-i păcatul nostru, Gheorghe?... 

CURIOSUL 3: Îţi plâng copiii de foame. 

VASILE: Tu măcar aveai o familie. Copii... Care-i păcatul lor?... Că s-au 
născut?... 

CURIOSUL 1: Ce faceţi, mă, acolo? 

VASILE: Gheorghe, de ce-ai fugit?!... 

CURIOSUL 4: Dă-i, bă, ligheanele, să nu mai urle atât! 

VASILE: O luam de la capăt... 

CURIOSUL 2: Nu mai bateti în calorifer! 

VASILE: Cu ce-am greşit, Gheorghe?... 

CURIOSUL 5: Dă, mă, mai bine drumul la muzică! 

VASILE: Încetaţi!... Lăsaţi-l în pace! Gheorghe a obosit!... 

(CURIOŞII încep să bată în geamuri. Îngrozit, VASILE o rupe la fugă, 
reîntorcându-se în camera de zi, unde lucrurile par un pic schimbate, dar e 
prea disperat ca să observe. Îşi face curaj şi deschide uşa camerei copiilor. 
Aici, în loc de LINA şi de copii, găseşte o stradă mizeră ce se pierde 
labirintic printre zidurile blocurilor. De undeva, parcă de pe altă lume, se 
aude strigat de un grup de oameni.) 

GRUPUL DE OAMENI: Vasile! Vasile, încotro?... Mă, ţărăşene, unde te 
duc1?... Hai cu noi!... 

(VASILE îi recunoaşte în grup pe TINA, GURIȚĂ, CÂRCIUMARUL, cei 
doi MESENI, POLIȚISTUL, HOŢUL, PREOTUL...) 

TINA: Vasile, te mai aştept mult? 

PRIMUL MESEAN: Ai văzut, Vasile, că doar învingătorii se întorc 
acasă?... 

CÂRCIUMARUL (cu o damigeană în mână): Uite ce duşman avem aici. 
Hai de ajută să-l dăm gata... 

GURIŢĂ (cântând la vioară): Cartierele ne-aşteaptă... 

PRIMUL MESEAN: E gratis, mă! 

AL DOILEA MESEAN: Pomana îngraşă... 

POLIȚISTUL: Credea: că mă păcăleşti?... 

HOȚUL: La înghesuială e treabă bună... 

PREOTUL: Hai, Vasile! Hai, robul lui Dumnezeu!... 

(VASILE bolboroseşte ceva ce uşor, uşor se transformă în cântec. Mâinile 
lui ating butoanele tastaturii aşa cum un muzicant îşi plimbă degetele pe 
clapele unui acordeon. Porneşte încet printre blocuri.) 


VASILE (cântând): Lume, lume, soro lume... 


CORTINA 


2 
Marele Premiu al Concursului de dramaturgie originală „Camil Petrescu”, ediţia a VII-a (1999), organizat de Ministerul Culturii — România 


Ca Zăpada şi cei doi 


— piesă în două acte — 


Personaje: 
BĂTRÂNUL 
CHIRIAŞUL 
TELEFONISTA 
un POŞTAŞ 


şi mulți NECUNOSCUȚI care bat la uşă 


Acţiunea se desfăşoară într-o garsonieră plină cu mobilă veche, obiecte 
şi amintiri ale anilor în care lumea era o viaţă trăită. 


ACTUL ÎNTÂI 
Scena 1 


BĂTRÂNUL stă pe marginea patului şi respiră aerul dimineţii, ce intră 
prin fereastra deschisă. 


BĂTRÂNUL: Ce bine mă simt astăzi!... (Îşi palpează pe rând părțile 
trupului.) Minunat!... Mai puternic ca ieri. Am un tonus grozav... Mult mai 
bine ca ieri. Da... Îmi simt trupul perfect... Şi capul limpede... (Se ridică şi 
face câteva mişcări de gimnastică.) Un, doi, trei, patru... Un, doi... Un, 
doi... Da, nu-i nici o îndoială că mi-e mai bine... (Respirând adânc în fața 
ferestrei.) Azi e mai plăcut... Lumina e mai blândă... Şi lumea mai 
frumoasă, mai înţeleaptă... Ce bine e să respiri... Îmi simt braţele... 
Picioarele... Mijlocul... Gâtul... Gândurile sunt aşezate. La locul lor... Şi 
aerul are un gust altfel... Fiecare zi în plus e mai bogată, mai scumpă... 
Bun... (Închide fereastra şi-şi caută halatul.) E cam răcoare, totuşi... Unde 
naiba mi-am pus halatul?!... Uite-l! N-aveai gură să strigi?!... (Se îmbracă, 
privindu-se în oglindă.) Amice, dar tu întinereşti pe zi ce trece... Ce-i cu 
tine? Vrei să te invidieze lumea?... Las” să crape de ciudă... (Dă roată 


camerei. Trecând pe lângă rafturile bibliotecii, aranjează  cotoarele 
cărților) De ce nu staţi cum vă pun eu?... (Îndreaptă un tablou şi şterge 
praful de pe un altul.) Nu te mai mişca fără rost, ce naiba!... De unde 
strângeți atâta praf, nu ştiu... Praful şi pulberea lumii ăsteia. Păcătoase... 
(Aranjează ciucurii de la covor.) Vouă vă arde de joacă... Costică, tu vezi ce 
harababură e în casa asta? Nu-ţi pasă, te doare în cot... (Se uită la ceas.) Ce 
te grăbeşti aşa? Crezi că ţi-o ia cineva înainte?... Să nu te prind că trişezi, că 
ne supărăm... (Priveşte camera cu un ochi atent, după care intră în 
bucătărie.) Acum merge un ceai adevărat. Când zic adevărat, englezesc 
spun, din colonii... (Pune ibricul pe foc şi-şi pregăteşte cana.) Din fostele 
colonii. Ce-ai fost tu, Anglie, şi ce-ai ajuns! Doar numele ţi-a mai rămas... 
Un vârf de zahăr, atât... Ce-i prea mult strică... Mai avem lămâie?... Mai era 
o jumătate... Câteva picături. Tot sunt bune... (Deschide frigiderul.) Ce să 
ciugulim noi, domnule?... Un pic de brânzică?... (Vorbind mai tare.) Ştiu, tu 
vrei lapte. Avem. Trebuie să mai cumpărăm o sticlă, că se termină... Dar să 
ştii, poţi să te şi superi, nu mai cumpăr de la prăvălia din colţ. A devenit 
urâcios băcanul de nu se poate. E mereu îmbufnat. O vorbă nu mai poți 
schimba cu el. Tot timpul e grăbit şi plin de draci... Eu vorbesc, el dispare în 
magazie. Îl întreb ceva, răspunde îmbufnat şi în doi peri... S-a lins pe bot să- 
i mai fiu client... Şi un client ca mine nu-i de colo. Îi bag bani în buzunar de 
când şi-a deschis prăvălia. Cât timp a trecut, Doamne? În ce an suntem noi 
acum?... Zi, Costică, în ce an?... În fine, a deschis-o într-o luni pe... pe 
douăzeci şi doi aprilie una mie nouă sute treizeci şi opt. Ce an... Ce vremuri, 
mon cher... Şi ce de plecăciuni făcea. „Dar, vă rog, poftiți! Avem şerbet de- 
ăla, de-ăla... Caşcaval de oaie, stafide greceşti... Toate sub preţul pieţei. 
Clientul nostru, stăpânul nostru...” Numai zâmbet şi miere... Şi-acum, un 
moş ursuz. Parcă şi-a înghiţit limba. El pierde, nu eu... Nu ţi-l mai încălzesc 
că ştiu că aşa îţi place. Dar îți spun încă o dată, nu te îngrijeşti deloc. Te dai 
tinerel, până într-o zi când o să răceşti. Ai şi tu o vârstă, de ce nu vrei să 
recunoşti... Atunci să te ţii, când or da toate năvală. Gâtul, nasul... Capul... 
De cap trebuie să ai mare grijă. Acolo stă viaţa ta. Nu-ţi bate joc... Dar, ce, 
tu asculți? Ai ascultat vreodată?... Eu ţi-l dau rece, însă o să-mi dai dreptate 
într-o zi... Bun... Să ştii că poftesc la nişte biscuiţi. Ce ţi-e şi cu poftele 
astea. Tragi după ele toată viaţa... (Revine în cameră, ducând pe o tavă 
micul dejun. Cu voce normală.) Brânzică, lăptic şi biscuiţi delicioşi. Să ştii 
că eu mă aşez... Costică, vii odată la masă?!... Nu-ţi torn laptele decât după 
ce te aşezi. Vrei şi biscuiţi?... Costică!... Unde eşti, măi, păcătosule? Ai 


adormit din nou?... Sau nu cumva ai şters-o la dame?... Înţeleg să te dai în 
vânt după ele, dar nici chiar aşa. Ţi-au luat minţile... Avem o vârstă, ce 
naiba, nu mai suntem puştani să ne aprindem cu una, cu două... Vezi, asta te 
strică pe tine. Nu rezişti în faţa femeii... Nu mă întreba prin câte am trecut şi 
eu, cât am pătimit de pe urma lor. Nu mă întreba... Timpul le domoleşte pe 
toate... Costică, Costică... Ne iau minţile... (Deschide fereastra şi priveşte în 
stradă.) Când îţi spun eu că eşti nebun, nu mă crezi. Ce cauţi pe acoperiş? 
Eşti într-o doagă?... Treaba ta. Eu mă aşez la masă... Şi dacă vrei să ştii, nu- 
mi pasă. Şi pe deasupra am să ascult şi placa ta preferată... (Pune un disc pe 
platanul picupului.) Ce muzică!... Care-i, domne, misterul, ce-i vraja asta 
numită muzică? Răspunde-mi!... Nimeni nu poate spune. Minunile nu pot fi 
explicate... Auzi?... Ştiu că tragi cu urechea... Nu vrei să vii... Să fii sănătos. 
Eşti un fraier!... (Se apucă de mâncat.) Grozavă brânză... Dacă mă rogi, pot 
să-ţi fac şi-un sandviş cu unt şi parizer... Biscuiţii ăştia sunt o minune... Am 
să beau şi-o gură de lapte. Excelent!... Răcoritor şi dulce... Mi-aduce aminte 
de... (Rămâne pentru câteva clipe tăcut şi cu privirea fixă.) Ai grijă de cap. 
Acolo ce mai rămâne câte ceva din viaţa ta, din puterea pe care ai avut-o... 
Aşa-i, Costică, cum spun eu. Bătrânii au o mare responsabilitate. Să ducă 
mai departe amintirile... Sunt oameni care nu mai există decât în mintea 
mea. Eu ce-i mai ţin în viaţă... Vorba vine... Ţi-am băut tot laptele... Şi tu 
eşti ursuz şi cu fundul în sus. Dacă şi tu taci... Ultimul cu care am stat de 
vorbă aşa, pe îndelete, ca oamenii... Câţi ani să fie?... (Se scutură din 
amorțeală şi devine brusc preocupat de strânsul mesei.) Azi e o zi mai 
frumoasă ca ieri şi eu mă simt excelent... Sănătos şi cu poftă de viaţă... 
(Renunţă la strânsul mesei şi scoate din dulap un album cu fotografii.) Uite, 
domnule, ce lume a fost odată! Îmi plăcea să mă îmbrac şic... Acum, la ce 
bun?... Vine seara şi mă culc... Şi călătoream al naibii... Ce, acum nu 
călătoresc? Mă duc la piață, în parc, la cimitir... Uite-aici! Eram la munte cu 
Tony şi cu Anca. S-au dus şi ei. Oale şi ulcele... Ne-a fotografiat Emilia. Ce 
femeie, Doamne!... Îmi spunea: uită cum e să ai mâini, fii numai 
îmbrățişare... Şi uitam. Uitam, aşa cum clipa uită să treacă... Chpele de azi 
nu uită... Era într-o joi, pe după-amiază. Mai precis între trei şi patru după- 
prânz... Aşa-i, că la patru pleca telecabina. Emilia purta pantaloni de schi şi 
o haină albastră, cu eşarfă violet-închis... Ţi-am mai povestit eu toate 
astea?... (Se duce la fereastră.) Nu te interesează, nu vrei să asculți?... Eşti 
un prost! Habar n-ai ce-a fost!... Ce viață am dus noi... (Scoate din rafturile 
bibliotecii o carte din care începe să citească. O abandonează. la o altă 


carte pe care abia dacă o răsfoieşte.) Le-am citit pe toate... Ce moarte urâtă 
a avut Emilia. Cum poate bătrâneţea să stâlcească chipul unei femei... Când 
am văzut-o ultima oară, nici n-am recunoscut-o... M-a iubit mult... Şi eu?... 
Mai bine mă duc la cimitir... Asta nu-mi place la mine, sunt puturos... (Se 
uită la ceas.) Acum, dacă plec, mă prinde căldura, autobuzele sunt 
aglomerate... Zău, mai bine mă duceam la cimitir. Schimbam o vorbă cu 
prietenii, cu rudele. Am şi vreo două iubite îngropate acolo. Restul sunt 
împrăştiate care pe unde... (Se aud bătăi în uşa de la intrare.) N-ai cum să-i 
determini pe toți să moară într-un loc ca să-i îngropi în acelaşi cimitir... Ce 
bine ar fi să te plimbi pe alei şi să-i întâlneşti pe toţi... (Bătăile în uşă devin 
insistente. Se aude o voce care strigă: „E cineva acasă? “) Să schimbi o 
vorbă, o amintire... (Sesizează, în sfârşit, zgomotul. Speriat, se duce către 
uşă.) E cineva la uşă?... Ce, azi e ziua de pensie?... Nu m-am prostit eu în 
aşa hal... Care eşti şi ce vrei? 

VOCEA NECUNOSCUTULUI: În legătură cu anunţul. Mă interesează 
să închiriez camera. 

BĂTRÂNUL: Ce cameră, domn'e?! 

VOCEA NECUNOSCUTULUI: Camera, garsoniera... 

BĂTRÂNUL: Şi ce treabă am eu? 

VOCEA NECUNOSCUTULUI: Aşa scrie în anunţ. Sun la uşă de cinci 
minute, dar cred că-i stricată soneria. Să nu fie nimeni acasă? 

BĂTRÂNUL: Las-o să fie stricată! La ce mi-ar folosi? Ştiu eu bine când 
vine poştaşul cu pensia. 

VOCEA NECUNOSCUTULUI: Deci nu ştiţi nimic... 

BĂTRÂNUL: N-am nimic de închiriat! E o greşeală. 

VOCEA NECUNOSCUTULUI: Dar e dată la ziar... 

BĂTRÂNUL: O fi vecinul din stânga. A murit acum vreo lună. 

VOCEA NECUNOSCUTULUI: De-aia nu răspunde. Şi vrea să 
închirieze? 

BĂTRÂNUL: Habar n-am. Întreabă-l! 

VOCEA NECUNOSCUTULUI: Mă scuzaţi. 

BĂTRÂNUL (revenind în cameră): Ei drăcie!... Să închiriez eu casa 
mea?! Ce-am înnebunit?! Să deschid eu uşa unui necunoscut? Ăştia mă cred 
ramolit... Să-mi dea una în cap şi să-mi ia albumele cu fotografii. Diploma 
de liceu. Pălăria mea colonială şi binoclul de teatru. Nu sunt eu fraierul 
ăla... Părea, totuşi, un om la locul lui... Căuta şi el o cameră de închiriat... A 
greşit uşa. O fi vecinul. Adică nepotu-său, că parcă avea un nepot. Lui i-o fi 


rămas garsoniera şi vrea acum s-o închirieze... Am fost cam dur cu omul... 
(Se duce şi deschide uşa de la intrare. Negăsind pe nimeni, se întoarce în 
cameră.) A plecat. Ce urâcios sunt... Omul a fost politicos şi eu l-am tratat 
cu răceală. Poate că avea chef de vorbă, mai schimbam şi noi o impresie, o 
amintire... M-am enervat ca prostul... Acum o lună sau două săptămâni? 
Săptămâna trecută?... Când a murit moşul ăla, Doamne?... Ce importanță 
are. Era surd săracu”, nu puteai schimba un cuvânt cu el. S-a dus ăsta. Era 
un hodorog şi zicea că-i mai tânăr decât mine cu cinci anl... Sau cu 
cinşpe?... Să fie sănătos, eu mă simt mai bine. Am tonus... Uite un păianjen! 
De unde ai apărut, drace?... Ce ochi am! Privire de șoim... (Strigând pe 
fereastră.) Costică, habar n-ai ce bine mă simt! Şi-mi aduc aminte că Emilia 
avea câţiva pistrui în plus, de la soare. Era fix patru fără douăzeci!... (Se aud 
din nou bătăi în uşă.) Ti-am spus eu că se întoarce?! Am spirit de 
anticipare... Nu mai bate, că aud perfect! (Deschide uşa de la intrare. În 
fața lui se află CHIRIAȘUL.) 

CHIRIAȘUL: Bună ziua... 

BĂTRÂNUL: Nu te laşi. Eşti încăpățânat. E şi asta o calitate. 

CHIRIAŞUL: În legătură cu... 

BĂTRÂNUL: Ce, crezi că am uitat? Poate n-am fost clar, dar de uitat, 
nici vorbă. Cum ţi-am mai spus... 

CHIRIAȘUL: Nu mie. 

BĂTRÂNUL: Oi fi altul... Nu prea eşti vorbăreţ. 

CHIRIAȘUL: Am limbariţă, am gura spartă şi turui toată ziua. Are vreo 
importanță?... Vreau să văd camera... (Intră în cameră, trecând pe lângă 
bătrân.) E de modă veche... Îmi place. 

BĂTRÂNUL: Nepotul cred că se ocupă de... 

CHIRIAŞUL: Eu nu tratez cu intermediarii. Dumneavoastră sunteți 
proprietarul?... Bun, atunci cu dumneavoastră vorbesc. Cât cereți pe 
chirie?... Vreţi în avans?... Pe o lună?... Pe două?... Mai mult de două luni în 
avans nu dau... Plus cheltuielile de întreţinere. 

BĂTRÂNUL: Nici nu te cunosc. Nu ştiu cine eşti, ce viaţă ai dus... Mai 
bine mai vorbim... 

CHIRIAŞUL: Plătesc şi nu fac stricăciuni. Telefon aveţi? 

BĂTRÂNUL: Este, dar nu foloseşte la nimic... Vecinul era cu... 

CHIRIAŞUL: Ce fotografii interesante! Sunt din secolul trecut?... Câte 
cărți vechi! Şi reviste... Televizorul merge?... Şi ziare vechi... 


BĂTRÂNUL: Mai bune ca astea de azi. Aveai ce citi... Mai spune-mi 
ceva despre tine sau mai bine îţi povestesc eu despre cum am fost la... 

CHIRIAŞUL: Ca să nu avem discuţii pe urmă, trebuie să aflați din prima 
că fumez, mă culc târziu şi mă scol şi mai târziu. Nu mă îmbăt decât foarte 
rar. Îmi spăl şi gătesc singur. 

BĂTRÂNUL: Cu dragostea cum stai? 

CHIRIAŞUL: Îmi plac femeile, dar, chiar dacă am chef să aduc câte-o 
curvă, renunţ, că mă enervează să stea pe capul meu... O sută pe lună e 
bine? 

BĂTRÂNUL: Grăbit mai eşti... Să nu ne pripim! Vecinul are o cameră... 
(Între timp, CHIRIAŞUL răsfoieşte albumul cu fotografii.) Ăsta sunt eu. 
Vrei să le vezi şi pe celelalte? 

CHIRIAŞUL: Atunci mă duc să-mi aduc bagajul... (În drum spre uşă.) Şi 
cânt la muzicuţă! 

(CHIRIAȘUL iese din cameră. Năucilt, BĂTRÂNUL. se aşază pe un 
scaun.) 

BĂTRÂNUL: Să-şi aducă lucrurile?... În casa mea?... (Se ridică şi se 
duce în dreptul ferestrei.) Costică, e unul care vrea să dea buzna în casa 
noastră!... (Pentru sine.) Azi nu e mai bine ca ieri... Costică, dacă mi se face 
rău?... Respiră adânc, linişteşte-te... Îi spui c-a fost o neînțelegere. O să 
înţeleagă un om bătrân care nu prea aude, are mintea confuză... (Cu glas 
tare.) Costică, unde naiba umbli?... (În cameră intră CHIRIAȘUL, aducând 
un pachet.) Unde eşti, Costică?!... 

CHIRIAȘUL: Cine e Costică? 

BĂTRÂNUL (surprins şi speriat): Motanul meu. 

CHIRIAȘUL (căutând cu privirea prin cameră): Eu aici o să stau... 
(Ridică receptorul telefonului.) Are ton. 

BĂTRÂNUL: Nu sună niciodată. 

CHIRIAȘUL: Dumneavoastră, unde? 

BĂTRÂNUL (ezitând): Nu-i o problemă... Nu-ţi face griji. 

CHIRIAȘUL: Corect, nu-i treaba mea. 

BĂTRÂNUL: E loc destul... Aşa sunt neînțelegerile... Aud mai prost, 
înţeleg mai greu. 

CHIRIAŞUL: Bine că vă mişcaţi încă... Atunci eu mă instalez... 
Despachetez. 

BĂTRÂNUL: Să nu ne grăbim! Mai bine că n-ai adus şi bagajele. 


CHIRIAŞUL: Astea-s toate. Bagajul celui care umblă după noroc trebuie 
să fie uşor. Periuţa, pasta de dinţi şi aparatul de ras le-am cumpărat acum, 
de la magazinul din colt. 

BĂTRÂNUL: Şi hainele? 

CHIRIAȘUL: Ce-i pe mine e şi în şifonier... Acum aş vrea să mă instalez. 
Să mă fac comod... Să stau liniştit în noua mea cameră. Singur, în noua mea 
casă. 

BĂTRÂNUL (retrăgându-se jenat spre bucătărie): Mă scuzati... (În 
şoaptă.) Costică, simt că înnebunesc. 

(BĂTRÂNUL se întoarce în fugă şi ia albumul cu fotografii, după care 
intră în bucătărie. CHIRIAȘUL se întinde pe pat şi începe să cânte la 
muzicuţă.) 


Scena 2 


Aceeaşi garsonieră, mai multă dezordine. Televizorul funcționează. 
CHIRIAȘUL vorbeşte la telefon. 


CHIRIAȘUL: Eu ţi-am dat adresa. Dacă vrei să vii, vu... Nu vă dă 
voie?... Orice, numai prin telefon să fie. Asta e... Cu banii pe jumate de oră 
de telefon îmi iau una de pe stradă... Asta s-o crezi tu! Numai defecții cred 
că e mai bine prin telefon... Şi ce zici că ştii să faci?... Nu-i rău. la-o pe 
rând... Nu-mi place că te miorlăi... Cum să mă simt? La fel. Plictisit... Vă 
plăteşte bine?... Bine, te las să... Să-mi închipui ce? Nu-mi place să fiu pitic. 
Mai bine uriaş... N-ai deloc imaginație... Vorbesc cât vreau. Eu plătesc, aşa 
că spun ce-mi vine... Cum arăţi?... Eşti grasă?... E bine, că mie-mi plac 
uscatele... Chestiile astea se înregistrează?... Nu ne-ascultă nimeni?... 
Atunci ce te chinui aşa? Fii naturală... N-ai cum să umbli acolo, că am 
pantalonii pe mine... De ce să am chef?!... Ştiu eu?... Ce gâfâi aşa, te aleargă 
careva?... Relaxează-te... (Intră în bucătărie şi aprinde lumina. BĂTRÂNUL 
doarme pe canapea. CHIRIAŞUL deschide frigiderul şi dulapul de unde 
scoate alimente, farfurii şi tacâmuri.) lar începi cu gâfâiala? Auzi, mai bine 
spune-mi cum se fac şniţelele? Prin ce se dau mai întâi, prin ou sau prin 
faină?... Dar ce ştii tu să faci, scumpo? Păpuşă, de ce nu te-ai angajat tu 
telefonistă la Primărie?! (Închide telefonul şi priveşte nedumerit 
alimentele.) Unde or găsi nepriceputele astea, nu ştiu. 

BĂTRÂNUL (pe jumătate adormit): Ce vrei? 


CHIRIAȘUL: Nimic. Mi s-a făcut foame... (Stinge lumina şi revine în 
cameră.) Cu banii pe telefon îmi luam una în carne şi oase, care ştie să şi 
gătească. (Priveşte televizorul. Pe post tocmai se derulează un concurs cu 
întrebarea „„ Cine a inventat prezervativul? “ Ia un pix şi notează numărul de 
telefon afişat pe ecran.) Cine dracu” l-a născocit?... (Caută prin dicționare, 
fără succes.) Aţi băgat toate prostiile, toate nimicurile, şi cauciucul ăsta care 
a schimbat lumea nu. (Ridică receptorul şi formează un număr de telefon.) 
Tot eu sunt... M-am răzgândit... Nici şniţele nu mai vreau... Tac dacă-mi 
spui cine a inventat prezervativul... De ce nu ştii, puişor?... N-oi fi tu birou 
de informaţii, dar ai o meserie. Nu v-a făcut şi vouă nişte cursuri de 
specialitate? Califică-te, fetiţo, atunci, la locul de muncă... Dacă vrei să faci 
pe curva, trebuie să ştii. Ştii şi câştigi!... Asta nu-mi place la tine, n-ai habar 
de teorie! (Închide telefonul. Ridică din nou receptorul şi formează numărul 
notat.) Alo, da... Vreau să dau răspunsul. Da, la întrebarea „Cine a inventat 
prezervativul?”... Un bou! Un sadic! Un onanist!... (Închide telefonul şi se 
trânteşte pe pat.) Bicicleta—871, James Starley... Motorul cu abur-765, 
James Watt... Telefonul-876, Graham Bell. Alt inconştient... (În cameră 
intră BĂTRÂNUL îmbrăcat în pijama.) 

BĂTRÂNUL: Ştii ceva carte. 

CHIRIAŞUL: Ce vă închipuiați?... 

BĂTRÂNUL: Se dau mai întâi prin făină. Apoi prin ou bine bătut şi pe 
urmă direct în tigaia cu ulei încins. 

CHIRIAȘUL: Aţi tras cu urechea. 

BĂTRÂNUL: N-a fost nevoie. Surd să fiu şi tot te aud la cum urli... Ţi-e 
foame? 

CHIRIAȘUL: Mi-e lene... 

(BĂTRÂNUL se întoarce în bucătărie, aprinde lumina şi se apucă de 
gătit.) 

BĂTRÂNUL (cu glas tare): Aşa-i că de când au apărut prezervativele s-a 
întors lumea cu fundul în sus? S-a rupt ceva între bărbat şi femeie. Muierea 
şi-a luat-o în cap, a scăpat de spaima că rămâne grea. Rămâne doar dacă 
vrea ea... Tot guma asta diabolică l-a prostit şi pe bărbat. S-a apucat de 
prostii... Pe vremea mea... 

CHIRIAȘUL: Dă-i dracu” de poponari! Dacă mai bagă o dată concursul 
ăsta, îi sun şi-l înjur. 

BĂTRÂNUL: E scump telefonul... Fii mai chivernisit! 


CHIRIAŞUL: Eu plătesc cheltuielile de întreţinere. Aşa că fac ce vreau... 
De ce nu vă mutaţi? M-aţi minţit, nu mai aveţi nici o casă. 

(BĂTRÂNUL intră în cameră.) 

BĂTRÂNUL: Asta-i treaba mea. Şi nu mă face mincinos! Când ţi-am 
închiriat, nu s-a pus problema unde o să stau eu. Nici tu nu mi-ai dat banii 
pe chirie în avans. 

CHIRIAȘUL: Eu vreau să stau singur. Clar?... Mă apuc de lucru şi n-am 
chef de cicăleală. 

BĂTRÂNUL: N-a trecut nici măcar o zi şi ai şi început să dictezi în casă 
la mine?!... Uite ce dezordine!... (Se apucă să aranjeze lucrurile.) Totul e 
dat peste cap... 

CHIRIAȘUL: Asta-i casă sau muzeu? 

BĂTRÂNUL: E cea mai cumplită zi din viaţa mea! 

CHIRIAŞUL: Iarăşi exagerați. 

BĂTRÂNUL: Nu permit să... Nu permit!... De ce i-ai gonit pe oamenii 
care veniseră după cameră? 

CHIRIAȘUL: Că s-a dat. Nu mai era de actualitate. 

BĂTRÂNUL: Poate aveau chef de vorbă. De-acum încolo, eu răspund, 
cu deschid uşa. Să fie clar! 

CHIRIAȘUL: Poate altă uşă. 

BĂTRÂNUL: Costică, ăsta mă omoară!... Costică!... 

CHIRIAŞUL: Motanul e în călduri. Cel puţin o săptămână nu mai calcă 
pe-aici. Bine ar face să nu mai vină deloc. Urăsc pisicile. 

BĂTRÂNUL: Eşti un criminal! Pe mine mă bagi în mormânt, pe Costică 
îl izgoneşti. Doamne, ce-am făcut!... Mai bine ne oprim aici. 

CHIRIAȘUL: De acord. Somn uşor. 

BĂTRÂNUL: Nu! Ne despărțim acum şi definitiv. Îţi găseşti o altă 
cameră. 

CHIRIAŞUL: O prefer p-asta. Îmi plac antichităţile. 

BĂTRÂNUL: Tu înţelegi că e prima noapte când nu dorm în patul 
meu?!... Uite ce-i aici! În pat se ţine scrumiera?... Nu vezi că pute?... (Ia 
scrumiera şi aranjează patul.) Cearşaful trebuie să stea întins... 

CHIRIAŞUL: Asta e camera mea! Ăsta e patul meu! 

BĂTRÂNUL: Bine, dă-mi una în cap, ia-mi fotografiile... Ia tot!... Hai, 
dă-mi una, ia-mi binoclul de teatru... (Tipând.) Sării că mă omoară! Mă 
jefuieşte!... Săriți... Mi-a luat patul... (Cu glas normal, dar tremurat.) Nu 
sare nimeni în ajutor?... Poţi să mori ca un câine... 


CHIRIAŞUL: Hai să facem o convenţie. 

BĂTRÂNUL: Eu nu negociez cu bandiții. Nu mă târguiesc cu... La 
mijloc sunt liniştea şi casa mea... Ai văzut câți alții voiau să închirieze?... 
Fără să mişc un deget. Dar şi când... Am destui muşterii de unde să aleg. 

CHIRIAȘUL: Altă dată. Acum s-a dat. 

BĂTRÂNUL: M-am grăbit, recunosc... Ştii cum se dă un anunț?... 

CHIRIAȘUL: Eu doar le citesc. 

BĂTRÂNUL: Nu credeam că sunt atâţia care... 

CHIRIAŞUL: Dai un anunţ că vinzi un şurub şi te trezeşti cu zece la uşă. 

BĂTRÂNUL: Atunci, caută-ţi altă cameră! 

CHIRIAŞUL: Vreţi banii în avans?!... Asta-i problema?... (Scoate din 
buzunar nişte bancnote pe care le aruncă pe masă.) Uite banii! 

BĂTRÂNUL: Nu banii sunt importanți... 

CHIRIAŞUL: Ba da! Nu vreau să plătesc în ore-conversaţie... V-am 
văzut că sunteți flămând după vorbe, lihnit să vorbiţi cu cineva... Să nu 
amestecăm lucrurile, atât vă spun! Eu plătesc cu bani. O să vă dau să vă 
săturaţi... Bani. Bani şi-atât! 

(BĂTRÂNUL rămâne o clipă cu privirea pe banii aruncaţi pe masă, apoi, 
fără să spună nimic, intră în bucătărie.) 

CHIRIAŞUL (nervos): Credeţi că mă puneţi la respect cu tăcerea asta 
superioară?... Aşa credeţi?... Nu plec nicăieri! Trebuie să rămân aici... Am 
să reuşesc. Lucrurile se vor schimba... Ce v-aţi uitat aşa la mine? Vreţi să 
spuneţi că sunt nebun?... Că am luat-o razna? (În cameră intră BĂTRÂNUL, 
ducând o farfurie cu şniţele.) 

BĂTRÂNUL: S-au cam ars, dar sunt şniţele... Mănâncă, se răcesc... 
Bătrânii şi nebunii trăiesc altundeva decât în lumea asta. Unii, într-o lume 
deja trăită, ceilalți, într-una închipuită. Mai degrabă se aseamănă... Poftă 
bună. (BĂTRÂNUL intră în bucătărie şi stinge lumina. CHIRIAŞUL se 
aşază la masă, în faţa Jarfuriei cu şnițele.) 

CHIRIAȘUL (pentru sine): Altundeva nu există... N-am bătut din 
întâmplare la uşa asta. E ultima mea şansă... Schimbi locul, schimbi 
norocul... (Scoate din buzunar un pachet de ţigări cu care începe să se 
joace.) Schimbi locul, schimbi norocul... 


Scena 3 


A doua zi, dimineaţa. Aceeaşi cameră. CHIRIAȘUL doarme în patul 
răvăşit. BATRANUL în pijama, face gimnastică în faţa ferestrei deschise. 


BĂTRÂNUL: Astăzi va fi o zi incomparabil mai bună ca cea de ieri... 
Un, doi... Un, doi, trei, patru... Măcar ca cea de alaltăieri... Un, doi... Ce 
bine o să mă simt... (CHIRIAȘUL se foieşte în pat, acoperindu-se cu 
pătura.) 

CHIRIAŞUL: Ce dracu” e aşa frig? 

BĂTRÂNUL: Face bine la plămâni, la circulaţie... Mai bine te-ai scula. 

CHIRIAŞUL: Dorm. 

BĂTRÂNUL (respirând adânc): Am un tonus... Sunt optimist... 
Gândurile... La locul lor... Cam răvăşite... Va intra totul în normal... Gata! 
(Închide fereastra şi inspectează camera. Aranjează lucrurile.) Parcă au 
trecut vandalii... Hunii, vizigoții... O zi n-am fost cu ochii pe voi şi v-aţi şi 
luat-o în cap... Stai la locul tău!... (În dreptul pendulei.) Nu poţi s-o iei 
invers?... Încăpăţânat ca tine n-am văzut... (Deschide dulapul cu haine şi îşi 
schimbă pijamaua cu un costum elegant.) Domn'e, ce croitori erau 
altădată!... Uite aici tăietură de revere! Pantalonii, pantaloni... Cu manşete 
adevărate... Şi ce stofă. A-ntâia!... Fir-aţi ale dracului de molii! Plasticul vă 
stă în gât... (Se aranjează în oglindă.) Arăţi ca un boier ce eşti... Țeapăn, cu 
prestanţă... Ştaif... Parcă te cam îmbătrâneşte costumul ăsta, totuşi... Fii 
serios, eşti un pic nedormit. Şi, cu toate astea, arăţi excelent. (Deschide 
fereastra.) Pute aici ca la tavernă. Nu mai iese mirosul ăsta... 

(Aerul rece îl face pe CHIRIAŞ să se foiască din nou în pat. Încearcă să 
se învelească mai bine.) 

CHIRIAȘUL: E frig... Vreau să dorm! 

BĂTRÂNUL: Gata cu somnul. Soarele a răsărit de mult. Jos din pat! 

CHIRIAŞUL: Mi-e somn. Închideţi geamul ăla odată! 

BĂTRÂNUL (trăgând pătura de pe CHIRIAŞ): A început o nouă zi! 
Gata cu lenevitul... Eu am plecat. 

CHIRIAȘUL: Unde? 

BĂTRÂNUL: La cimitir. 

CHIRIAŞUL: De tot? 

BĂTRÂNUL: În vizită... Poate, când mă întorc, totul o să fie ca şi cum n- 
ar fi fost. 

(BĂTRÂNUL iese din scenă. CHIRIAŞUL încearcă să se încălzească mai 
bine. Se scoală brusc şi închide geamul. Se aşază pe marginea patului, 


înfăşurat în pătură. Priveşte ceasul.) 

CHIRIAȘUL: E ora la care începeam serviciul... Care serviciu? Nu mai 
există. (Priveşte camera.) Ce caut eu aici?... (Se ridică şi intră în 
bucătărie.) Unde naiba o ţine cafeaua?... (Pregăteşte cafeaua.) Dacă mă 
mai gândesc mult, renunţ. Mă întorc de unde am plecat... Şi, totuşi, am 
făcut-o. Nu mai pot da înapoi... Oare sunt nebun?... Mai degrabă criminal. 
Am omorât o viaţă... Ce-mi puteam eu oferi? Ce puteam eu să le dau celor 
din jurul meu?... Nimic. Doar lucruri banale, gesturi mici. Normale... Sunt 
dispensabil... E greu de suportat că nu poţi schimba nimic. Lumea merge 
oricum pe drumul ei, şi cu tine, şi fără tine. (Se aud bătăi în uşa de la 
intrare.) N-ai găsit cimitirul?... Păcat. (Deschide uşa. În scenă intră 
TELEFONISTA.) 

TELEFONISTA: Am venit. 

CHIRIAŞUL: Ai greşit uşa. Ăsta din stânga închiriază. 

TELEFONISTA: Nu mă recunoşti?... Ascultă cu atenție: „Alo... Da, 
scumpule... Sunt aşa de singură...” 

CHIRIAȘUL: Eşti nebună. 

TELEFONISTA: „Vrei să te primesc lângă mine?... În patul meu 
mătăsos?...” (Face gesturi ca şi cum s-ar dezbrăca, s-ar mângâia.) „Sunt 
fierbinte... Simt mâinile tale pe trupul meu... Te doresc...” 

CHIRIAȘUL: Unul din noi doi a luat-o razna. 

TELEFONISTA: „Mă furnică tot trupul... Simt că-mi pierd minţile...” 

CHIRIAŞUL: Ce ţi-am spus eu... 

TELEFONISTA: Sunt eu... Albă ca Zăpada... Lima erotică... A1 uitat? 
Mi-ai dat adresa azi-noapte... Pitic mic şi şotios... 

CHIRIAȘUL: Pitici sunt ceilalți. Ziceai că nu eşti grasă. 

TELEFONISTA: Eu, grasă?! 

CHIRIAŞUL: Nici uscată nu eşti. Ţi-a luat cam mult să ajungi... Intră. 

TELEFONISTA: Acum am ieşit din schimb şi am zis să vin să văd cine e 
ăla... Bărbatul nepăsător la vorbele mele... Ți-am cumpărat nişte mere... 

CHIRIAȘUL: Tu ai venit la sanatoriu să vizitezi un bolnav? Arăt eu a 
pacient? 

TELEFONISTA: Cum zici tu, nu vreau să te supăr... Văd că acum nu mai 
al pantalonii pe tine. 

CHIRIAŞUL: Ai vreun gând?... Abia m-am sculat. Până mă spăl eu, poţi 
să-ți faci o cafea. (Intră în baie.) 


TELEFONISTA: Tare ciudat eşti. Altul în locul tău ar fi sărit pe mine de 
la uşă... Unde e cafeaua? 

CHIRIAȘUL: Pe masă, în bucătărie. 

TELEFONISTA: Şi bucătăria unde e?... Am găsit-o. 

CHIRIAȘUL: Ciorbă ştii să faci? 

TELEFONISTA: Ăsta mă crede menajeră... Ştiu să fac ceai. 

CHIRIAȘŞUL: Tot aia. Fă un ceai mai mare cu cartofi, roşii, morcovi, 
verdeață şi câteva bucăţi de pui, că mi-e poftă! 

TELEFONISTA: Arăt chiar aşa rău, de mă trimite la cratiţe?... 

CHIRIAŞUL: Pun pariu că habar n-ai... Atunci strânge un pic prin 
cameră, că apare hodorogul şi urlă că e mizerie! 

TELEFONISTA: Cine e hodorogul? 

CHIRIAȘUL: Un moş, vai de capul lui. Mi s-a făcut milă şi l-am luat în 
casă. ÎI ţin câteva zile şi îl trimit înapoi. 

TELEFONISTA: Înapoi! Unde? 

CHIRIAŞUL: În stradă. Doarme printre tomberoane. Mi s-a rupt sufletul 
când l-am văzut... Îl las câteva nopţi să se odihnească, să se încălzească... Ai 
putea să-i faci o ciorbă caldă amărâtului... 

TELEFONISTA: Săracu?... Doarme cu tine în pat? 

CHIRIAŞUL: Fugi de-aici... Sforăie pe canapeaua din bucătărie. 

TELEFONISTA: Şi de ce urlă că e mizerie? 

CHIRIAŞUL: Îl apasă conştiinţa că mă deranjează, că a făcut dezordine. 
Ştii cum sunt bătrânii. Se simt mereu vinovaţi că-i încurcă pe ceilalți... Că 
nu mai pot fi de folos. 

TELEFONISTA: Îi place ciorba? 

CHIRIAȘUL: La nebunie. N-a mai mâncat de treizeci... patruzeci de 
ani... Toată ziua râneşte în tomberoane după resturi împuţite... l-am dat 
haine... Costumul meu cel mai bun. Bani de buzunar, de medicamente... 

TELEFONISTA: Ce generos eşti... Mai rar... Unui aşa bărbat i se pot 
ierta toate răutățile şi ciudăţeniile... Ţie-ţi place ciorba? 

CHIRIAȘUL: O să mănânc şi eu, ca să-i fac plăcere moşului. 

(TELEFONISTA aduce în cameră tava cu ibricul şi ceştile de cafea.) 

TELEFONISTA: N-am gătit în viața mea mai mult de ouă ochiuri şi 
cartofi prăjiți... Astea-s ţoalele mele cele mai bune... (Se dezbracă de rochie. 
Aduce din bucătărie un şort pe care şi-l leagă la brâu.) O încercăm şi pe- 
asta. 

(Din baie apare CHIRIAȘUL.) 


TELEFONISTA: Îţi place?... Să vezi ce ciorbă o să iasă... 

CHIRIAŞUL: Dă-o naibii de ciorbă! 

TELEFONISTA: Cafeaua e servită. 

CHIRIAŞUL: O mai las să se răcească... (Încercând să pună mâna pe 
TELEFONISTĂ.) Nu poţi sta puţin locului să-ţi spun o poveste? 

TELEFONISTA: Lasă că ştiu eu poveştile astea... Câte basme am 
ascultat eu... Toate se termină la fel. 

CHIRIAȘUL: Îţi spun o snoavă, o cimilitură... 

TELEFONISTA: Dacă nu vrei să-ți bei cafeaua, pune mâna şi deretică 
cât fac eu ciorba. 

CHIRIAȘUL: Alta acum... 

TELEFONISTA: De ce să sufere bătrânul?... (Intră în bucătărie.) Nu sta. 
Mătură, şterge praful... 

CHIRIAŞUL: Voi oţi fi rude... (Ja țigările şi ceaşca de cafea şi se întinde 
pe pat.) 

TELEFONISTA: Tu auzi ce spun eu?... Eşti turc, nu înţelegi? 

CHIRIAȘUL: Da, sunt turc. 

TELEFONISTA: Lasă prostiile şi apucă-te de treabă! 

CHIRIAȘUL: Sunt paşă. Am acte. Certificat de la Istanbul că sunt paşă 
plin... Am fost paşă adjunct şi m-au avansat. Mi-am băgat picioarele în tot şi 
imediat m-au avansat. 

TELEFONISTA: Nu mai există paşă. Nu încerca să mă păcăleşti... Cu ce 
te ocupi? 

CHIRIAȘUL: Fumez şi beau cafea. 

TELEFONISTA: Ai serviciu? 

CHIRIAŞUL: Dacă mă întorc acum, pot să le spun că m-am îmbătat şi- 
am adormit în şanţ. Mă vait puţin de ficat, iau o faţă mahmură şi-atât... 
Totul va fi ca înainte. 

TELEFONISTA: Eu nu pot să chiulesc. La noi e foc continuu, ca la 
furnale... Eşti însurat? 

CHIRIAŞUL: Îi spun că m-a lovit damblaua şi am rătăcit pe străzi. Sau 
că, din zăpăceală, în loc de metrou am luat trenul... Cel mult o să mă 
suspecteze c-am fost la curve. O să tipe, o să spargă ceva şi pe urmă o să 
facem dragoste ca şi cum nu s-a întâmplat nimic... Vom fi la fel de normali. 

TELEFONISTA: Vorbeşti de soția ta? 

CHIRIAŞUL: Azi n-am aşa ceva. Îmi închipuiam. 

TELEFONISTA: Minţi. Ieri aveai? 


CHIRIAȘUL: Nici ieri. Nici mâine. 

TELEFONISTA: Tot nu te cred... Cinci cartofi sunt de ajuns?... Şi doi 
morcovi? 

CHIRIAŞUL: Mai pune, să fie câte unul de fiecare! 

TELEFONISTA: Acum, serios, chiar eşti turc?... Cum te cheamă? 

CHIRIAŞUL: E suficient să-mi spui „paşă”. 

TELEFONISTA: Şi mai cum? 

CHIRIAŞUL: Paşa... Paşa Costică. 

TELEFONISTA: Costică zici... O ceapă e de ajuns? Că ustură... 

CHIRIAȘUL: Mai pune! 

TELEFONISTA: M-apucă plânsul şi-mi curge rimelul... În frigider e o 
cutie pe care scrie în limbi străine... O pisică mănâncă dintr-un castron nişte 
boabe maro. 

CHIRIAȘUL: Pune-o toată! 

TELEFONISTA: Sigur? 

CHIRIAȘUL: Absolut. Aia-i o reclamă. Adică e atât de bună, încât şi 
mâţele mofturoase ar mânca-o. 

TELEFONISTA: Ai terminat curăţenia? 

CHIRIAŞUL: Mai am. Pune şi măsline, şi tăiței! 

TELEFONISTA: Carne pun? 

CHIRIAŞUL: Pune! Şi sare, piper. Mult piper... Şi ulei, şi oţet... Cimbru, 
cuişoare, boia... 

TELEFONISTA: Mai încet... Ai zis şi brânză? 

CHIRIAȘUL: Şi. Pune şi carne! 

TELEFONISTA: Carne nu e... Dar e nişte salam, caşcaval şi peşte 
afumat... 

CHIRIAŞUL: În oală cu ele. Şi două ouă întregi... Zahăr, scorţişoară şi 
foi de dafin. 

TELEFONISTA: Aşa multe? 

CHIRIAȘUL: O să fie mai gustoasă. 

TELEFONISTA: Am găsit nişte esență de rom. 

CHIRIAȘUL: Neapărat. Adaugă muşeţel, puţin mai mult ketchup şi 
miere de albine. 

TELEFONISTA: Ketchup nu e... Pun usturoi... Complicat e să faci o 
ciorbă... De unde să ştiu eu dacă nu pun gura pe aşa ceva. Îngraşă... Tu ai 
terminat? 

CHIRIAȘUL: Acuşica... Mă întind un pic, că am obosit... 


TELEFONISTA: Eu pun şi biscuiții ăştia, că nu sunt mulți. 

CHIRIAȘUL: Muştar e?... 

(Uşa de la intrare se deschide. În cameră intră BĂTRÂNUL. Din 
bucătărie apare TELEFONISTA cu borcanul de muştar.) 

TELEFONISTA: Să-l pun pe tot sau numai jumătate?... (Î/ observă pe 
BĂTRÂN, care a rămas împietrit în mijlocul camerei.) Bine c-ai venit, acum 
e gata. Fă-te comod... Hai, nu fi stingher! (Intră în bucătărie.) 

BĂTRÂNUL (bâlbâindu-se, către CHIRIAŞ): Am văzut bine?... În casa 
asta e o... 

CHIRIAŞUL: O gospodină. 

BĂTRÂNUL: Dar n-are nimic pe ea... 

CHIRIAȘUL: Are şorțul, adică esențialul. 

BĂTRÂNUL: De unde-a apărut? 

CHIRIAȘUL: Din telefon. 

BĂTRÂNUL: Mă, băiete, tu te crezi Aladin?... Cine-i? 

CHIRIAȘUL: Habar n-am! 

BĂTRÂNUL: Cum o cheamă? 

CHIRIAŞUL: De unde să ştiu eu? Întrebaţi-o! 

(Din bucătărie apare TELEFONISTA, aducând farfurii şi tacâmuri.) 

TELEFONISTA: Vă rog, aşezați-vă! Imediat servesc masa. (Către 
BĂTRÂN) Nu fi timid... Relaxează-te! Dar mai întâi spălarea pe mâini. 
Sper că n-ai luat masa în oraş... Fii sincer! Ai umblat prin tomberoane după 
mâncare?... (Către CHIRIAŞ.) Timorat mai e... (Către BĂTRÂN.) La spălat 
am spus! Cine vrea ciorbiță, se spală pe mânuţă... 

BĂTRÂNUL (în drum spre baie): Costică, fac infarct! 

TELEFONISTA: Tu n-auzi că te strigă că-i e rău?... Numai în tine are 
încredere. 

CHIRIAȘUL: A ajuns dependent de mine. 

TELEFONISTA: Aşază-te tu şi atunci o să vină şi el. Eşti pentru el 
îngerul păzitor. (BĂTRÂNUL revine şi se aşază uluit la masă.) 

CHIRIAŞUL: Adu ciorba... (Către BĂTRÂN) E fată harnică... 
Pricepută... (TELEFONISTA aduce oala cu ciorbă. Umple farfuriile.) 

TELEFONISTA: Frige rău... Serviți, nu staţi după mine că mai am 
treabă... Hai, moşule, dă pe goarnă cât e caldă! Încălzeşte maţul... 
(BĂTRÂNUL rămâne împietrit, cu lingura în aer.) Nu sta, mănâncă! Ţi-o fi 
ajuns cât ai cerşit pe străzi. Câte lucruri împuţite ai băgat sub nas... (Către 
CHIRIAŞ.) 


Nu-mi închipuiam să fie aşa de timid. (Către BĂTRÂN, care înghite 
zeama din lingură.) Bravo! Asta-mi place, că apreciezi ce-i bun. Hodorog, 
hodorog, dar cu bun-simţ. Mai rar pentru un cerşetor, pentru un pierde- 
vară... Hai, nu te ruşina acum, dă-i înainte! Aşa... Ah, ce-am uitat!... 

(Aduce din bucătărie borcanul cu muştar din care toarnă în farfuria 
BĂTRÂNULUI.) Muştarul, fir-ar el să fie! Gustă! Dacă mai vrei, să spui... 
Cum €?... Grozav, ce mai. Îţi mai pun?... (BĂTRÂNUL se ridică brusc de la 
masă şi fuge în baie unde vomită.) Ce-a pățit, s-a înecat? 

CHIRIAȘUL: A mâncat prea cu poftă şi i s-a aplecat... Nu-i obişnuit cu 
bunătăţurile. Meniul lui obişnuit... pisici putrezite, coji de pepene stricat... 

TELEFONISTA: Nu-mi mai spune că mi se face rău... la şi mănâncă... 
Mi s-a-ntors stomacul pe dos. Îmi vine să... 

CHIRIAŞUL: Şi mie... 

TELEFONISTA: Hai, ia şi-nghite! 

CHIRIAȘUL: Nu pot când îl văd cât suferă. 

TELEFONISTA: Lasă-l, că-şi revine! Mănâncă! Fă-te că nu-l auzi... 

CHIRIAȘUL: Când el mânca mortăciuni şi... 

TELEFONISTA: O vorbă dacă mai scoţi, şi vomit. 

CHIRIAȘUL: Mai întâi eu. 

(Fug amândoi la baie, de unde iese congestionat BĂTRÂNUL.) 

BĂTRÂNUL: Trebuie să fi greşit mult în viaţă... Am păcătuit adânc... 
Doamne, ce pedeapsă mi-ai dat! Satana să fi fost, şi nu mă chinuiai mai 
tare... 

(În cameră revine TELEFONISTA.) 

TELEFONISTA: N-am reuşit să vomit. Tu cum ai făcut? 

BĂTRÂNUL: Piei drace! 

TELEFONISTA: Arată-mi, că-mi stă în gât... Ce te-ai albit aşa?... Te 
clatini sau mi se pare mie?... Mă, tu ai băut... (Strigând către CHIRIAȘ.) 
Ăsta e beat mort! Lemn!... Stai, tataie, drept... (Către CHIRIAȘUL care 
revine în cameră.) Tu îi dai bani să-şi ia medicamente, şi el îi dă pe băutură. 
Păi e frumos?... 

BĂTRÂNUL (deschizând fereastra): Costică, mă sufoc... M-au 
terminat... Mor... 

CHIRIAȘŞUL (în şoaptă): Nu-l mai face beţiv. E sensibil. 

TELEFONISTA: Văd că tot pe tine te strigă. Eşti idolul lui. (Către 
BĂTRÂN.) Ții mult la băiatul ăsta. E idolul tău, aşa-i?... O să-ţi fie greu 
când te-oi duce printre tomberoane, la tine acasă... (Către CHIRIAȘ.) Să-i 


dai o pătură să se învelească. E rece noaptea... De ce stă la geam? Vrea să se 
arunce? 

BĂTRÂNUL: Da, mă arunc! Să mor dracului odată şi să scap de 
coşmarul ăsta... (Încearcă să se urce pe pervazul geamului.) Mă omor, să 
termin, să se sfârşească. Doamne, ce blestem!... 

(CHIRIAȘUL şi TELEFONISTA îl împiedică să se arunce.) 

TELEFONISTA: Stai cuminte, că vorbesc eu cu el să te mai ţină o zi, 
două. Apoi îţi facem noi un culcuş între tomberoane. Din cartoane şi cârpe, 
c-am văzut eu la televizor cum e stasul... Mai bine te-ai muta într-un canal... 
(Către CHIRIAŞ.) Ăsta a leşinat! (Cei doi îl aduc pe BĂTRÂN în cameră și- 
l aşază pe un scaun.) Linişteşte-te... Mare lucru c-ai băut o sticlă de votcă 
sau de rachiu de drojdie... (TELEFONISTA se duce la fereastră şi priveşte 
în jos.) Ce fraier eşti! Nici măcar nu e prea înalt. Doar un pic te-ai fi strivit. 
Mai mult curgea sânge şi-ţi rupeai coastele. Capul spart, amnezie şi o lună 
de spital cu perfuzii, cu ploscă... 

BĂTRÂNUL: Încetează! 

TELEFONISTA: Vezi că nu-ţi convine? 

BĂTRÂNUL (către CHIRIAŞ): Ia-o de-aici, că nu mai răspund de faptele 
mele!... 

CHIRIAȘUL: Hai să-l lăsăm un pic să se odihnească. 

TELEFONISTA: Dar ce vrea să facă”? 

CHIRIAȘUL: Ştii cum e să fii un bărbat singur... 

TELEFONISTA: Doar de la telefon... Vrei să zici că ăsta e capabil să se 
dea la mine?... (Către BĂTRÂN.) Moşule, te dai cocoş... Te ţii băț... N-aş fi 
spus. 

BĂTRÂNUL: la-o de pe mine că explodez! 

TELEFONISTA: Stai blând, tataie, că n-am nici un interes la tine. 

CHIRIAȘUL (către TELEFONISTĂA): Hai cu mine în bucătărie să 
încălzim cafeaua. După o masă gustoasă, o cafea şi un tutun merg foc... 

(Intră amândoi în bucătărie. BĂTRÂNUL rămâne năucit pe scaun.) 

TELEFONISTA: Să nu mă pui să spăl vasele, că nu mă pricep! Uite ce 
mare e cratița asta. Un pahar poate ar mai merge... 

CHIRIAŞUL (în şoaptă): Dă-ţi şorțul jos! 

TELEFONISTA: Gata cu gătitul?... Hai, că-mi vine bine, mă prinde... 
Ţie-ţi arde de altele... Nu ţi-e ruşine? Ala moare acolo, şi tu... Termină)... 
Încetează, că... (Pe jos cad oale, se sparg pahare şi farfurii.) Astâmpără-te! 


BĂTRÂNUL (urlând): Încetaţi! Dacă nu crăp acum, vă omor eu pe voi, 
cu mâna mea! 

(TELEFONISTA revine în cameră.) 

TELEFONISTA: Dar ce, dragă, eşti violent? După ce că te-a primit în 
casa lui, urli la el? În casa lui?!... Un pic de 

recunoştinţă... 

(Revine şi CHIRIAȘUL în cameră.) 

CHIRIAȘUL: Aşa este dânsul, mai temperamental. 

TELEFONISTA: Ce, ţi-am făcut poftă? 

BĂTRÂNUL: Vă... vă... (Se sufocă.) 

CHIRIAȘUL: Adu-i un pahar cu apă! Repede! 

TELEFONISTA: Dă ochii peste cap sau mi se pare?... Se preface sau e pe 
bune?... Ia de bea!... Ai grijă că dai pe costumul ăsta şi nu-i al tău. Ce-ţi 
pasă, ţi l-a împrumutat omul şi tu îţi baţi Joc... 

CHIRIAŞUL: Lasă-l să-şi revină... (Către BĂTRÂN.) Hai c-a trecut. 

BĂTRÂNUL: Spune-i să tacă şi-mi revin... 

(TELEFONISTA se aşază pe marginea patului, îmbufnată.) 

TELEFONISTA: Tac şi fără să fiu rugată. Oricum mi-e somn. La ora asta 
de obicei dorm dusă. Aşa suntem noi, cei din schimbul trei. Ziua somn, 
noaptea muncă... O viaţă cu fundul în sus. 

CHIRIAȘUL (către BĂTRÂN): Lucrează la foc continuu... 

TELEFONISTA: Tu ştii, c-am vorbit... Costică, spune şi tu, se compară 
ceva cu meseria mea?... (Către BĂTRÂN.) Ştii tu cum pute pe la trei 
noaptea a fir încins?! 

BĂTRÂNUL: De ce-i spui Costică? 

TELEFONISTA: Dac-aşa-l cheamă... 

BĂTRÂNUL: De când? 

TELEFONISTA: Habar n-am. Întreabă-l... E şi paşă pe 

deasupra. 

BĂTRÂNUL: Cee?! 

TELEFONISTA: Paşa Costică. 

BĂTRÂNUL: Costică îl cheamă pe pisic! 

TELEFONISTA: Ăla care mănâncă din castron? 

BĂTRÂNUL: Exact. 

TELEFONISTA: L-am găsit în frigider. 

BĂTRÂNUL: Unde?! 


TELEFONISTA: Te-am scăpat de el, stai liniştit. L-am băgat în ciorbă. 
(BĂTRÂNUL o rupe la fugă în baie şi vomită din nou.) Dar sensibil mai e 
moşul ăsta... Ştii ceva? Eu trag un pui de somn. Ciorba aia m-a istovit 
teribil. Mă culc. La noapte o iau de la capăt: „Alo, scumpule, sunt fierbinte, 
la la la, la...” 

(TELEFONISTA se întinde pe pat şi adoarme. BĂTRÂNUL iese din baie, 
ştergându-şi fața cu un prosop.) 

BĂTRÂNUL: Tu ţi-ai pus în cap să mă termini?... Asta-i sadism. Unde-a 
dispărut individa? 

CHIRIAȘUL: Doarme. 

BĂTRÂNUL: Îmi vine s-o strâng de gât, s-o tai cu lama, să... 

CHIRIAȘUL: Ăsta e sadism... Cel puţin acum tace. 

BĂTRÂNUL: Şi-a fost aşa bine la cimitir... Le-am dus flori şi bomboane 
la dame... Ţigări şi Fetească la amici... Am sporovăit de unele, de altele... 
Autobuzele au fost goale... Vântul adia răcoros... Mă gândeam că ajung 
acasă şi tu ai plecat... Definitiv... 

CHIRIAȘUL: Şi, când colo, surpriză! 

BĂTRÂNUL: Surpriză?... Teroare. Ambuscadă... Atentat... Iadul pe 
Pământ! 

CHIRIAŞUL: M-aş culca şi eu... Mă bag în scutece. 

BĂTRÂNUL: Lângă individă? 

CHIRIAȘUL: Mă înghesui, că n-am ce face. 

BĂTRÂNUL: Dacă aud că scârțâie patul, iau toporul... Nu la mine în 
casă!... Nu... cu mine în casă! 

CHIRIAȘUL: Un somn nevinovat de după-amiază... Pot să sforă1?... Nu 
v-ar strica să faceţi la fel. 

BĂTRÂNUL: Aici ai dreptate. Dar nu încăpem toţi trei... Mă culc în 
bucătărie. Cu toporul lângă mine... Ai grijă!... Unde-i Costică? Zi repede! 

CHIRIAŞUL: Pe acoperiş, după mâţe. 

BĂTRÂNUL: Sigur? Atunci ce zicea fiinţa aia că... 

CHIRIAȘUL: Mâncarea motanului... A pus-o în ciorbă... 

BĂTRÂNUL: Taci, că m-apucă iar! 

CHIRIAȘUL: Din greşeală... (Se bagă în pat.) 

BĂTRÂNUL: Taci!... (Intră în bucătărie.) Unde e toporul?... Uite-l, aici 
erai. Stai aici lângă mine, că la o adică... Zdrang! Le crap ţeasta în două, 
creierii pe-afară şi nu mai scârţâie nimeni. 


Scena 4 


Întuneric în toată garsoniera. Se aude patul scârțâind ritmic, în 
bucătărie se aprinde o lanternă. Este BATRANUL, în pijama, care ascultă 
încordat, cu toporul în mână. 


TELEFONISTA: Ce bine e... Ce bine e... 

BĂTRÂNUL (în şoaptă): Ce v-am spus eu?! Credeţi că glumesc?... Mă 
credeți un bleg, o legumă fleşcăită... Vedeţi voi pe dracu”! (Deschide uşa şi 
intră urlând în cameră.) Vă crăp capul! V-am prins! Nu la mine în casă! Că 
nu-i casă de toleranţă... (4prinde lumina. TELEFONISTA topie pe pat ca 
un copil.) Nu cu mine în casă!... (Rămâne uluit.) 

TELEFONISTA: Ai visat urât?... Ce bine e... (Chiuie şi bate din palme.) 
Grozav!... Hai şi tu. Vino, nu sta... Mamă, ce nebunic!... 

BĂTRÂNUL: Îmi rupi patul! Se strică arcurile! 

TELEFONISTA: Le repară Costică... Hai, încearcă şi tu că nu te ceartă. 
Ai văzut ce darnic e. Ţi-a dat costumul lui cel mai bun... Cu toporul ce faci? 

BĂTRÂNUL: Îţi crăp capul. 

TELEFONISTA: Ce rău eşti!... Vezi că nu poți fi degajat?... Bravo, 
moşule, îmi placi... Pe bune, zi, te-ai apucat de spart lemne?... Mai bine ai 
pune pe foc mobilele astea cariate decât să te osteneşti atâta. 

BĂTRÂNUL: Dă-te jos! Jos am spus!... Vezi că sunt violent şi 
iresponsabil... Dement! 

TELEFONISTA: Eşti demenţial! Bravo! Dulceaţă mică ce eşti... Trăiască 
hodorogii simpatici! Meriţi un pupic. (Sare jos din pat, se aruncă în braţele 
BĂTRÂNULUI şi-l sărută.) Eşti un moşulică a-ntâia! 

BĂTRÂNUL (năucit): Nu eşti întreagă la minte... 

TELEFONISTA: Dacă ştii tu pe vreunul, prezintă-mi-l şi mic... Uf, am 
obosit. Asta c-am făcut burtă şi-am pus pe fund... Şi, zău, mănânc numai 
prostii fără calorii. Nu tu ciorbe, nu tu fripturi... Nici măcar prăjituri... Ţi-e 
foame? Tătăiţă vrea ciorbiţă?... 

BĂTRÂNUL: Fără tătăiţă! Fără ciorbiţă!... 

TELEFONISTA: Să fu sănătos, ce sunt eu, servitoarea voastră?!... Pune- 
ți singur dacă vrei... ŞI strânge un pic pe-aici, că acuşi vine Costică! 

BĂTRÂNUL: Se mai întoarce? 

TELEFONISTA: Doar nu crezi că s-a dus în locul tău printre tomberoane 
sau prin canale... Intru să fac un duş... (Intră în baie.) 


BĂTRÂNUL: Individa asta mă calcă pe nervi. Ori e tâmpită, ori o face 
înadins... Sau ne confundă?... (Se apucă să verifice patul.) Te strâng de gât 
dac-ai rupt vreun arc... Te tai cu lama dacă s-a dus vreo şipcă... Te... Ce 
parfum a lăsat! Cazi Jos, nu alta... (Se întinde pe pat.) E pat solid, domn'e! 
Făcut pe vremuri, când mai erau meseriaşi, nu cârpaci ca acum... Ce 
parfum... Nu cred c-o face, totuşi, din răutate... E dată naibii... Are o gură... 
Frumoase buze... (Începe să se mişte în pat.) Arcuri bune, solide... Rezistă 
la toate zguduielile... (Din baie iese TELEFONISTA înfășurată într-un 
prosop. BĂTRÂNUL, preocupat cu bățâiala, nu o observă.) Ce parfum... 
(Luând perna în braţe şi respirând adânc.) Îmi simt plămânii, mâinile... Azi 
e mai bine ca ieri... Ce clipe... Îmi simt trupul... 

TELEFONISTA: Vezi c-am avut dreptate? Ridică-te în picioare, că e mai 
excitant! 

(Iritat de faptul că a fost surprins. BĂTRÂNUL se ridică furios din pat.) 

BĂTRÂNUL: Prostii! 

TELEFONISTA: Mă simt grozav. Am dormit neîntoarsă şi duşul a fost 
trăsnet. Am o energie... Moşule, unde punem şi noi un pic de muzică? Că 
urlă pereţii ăştia a tăcere... Camera asta parcă-i un cavou deschis pentru 
vizitatori... (Deschide televizorul.) lar vorbesc nemernicii politică... 
(Închide televizorul. Deschide radioul.) Şi ăştia la fel... (Închide radioul. 
Observă picupul.) Ştii să faci chestia asta să meargă? E de pe vremea 
locomotivelor cu aburi, nu-i aşa? (BĂTRÂNUL o priveşte dezaprobator şi, 
cu gesturi solemne, pune picupul în funcţiune.) Ăsta chiar merge! 

BĂTRÂNUL: E de pe vremea când se mai făcea muzică, nu zgomote, 
behăieli şi alte de-astea. 

TELEFONISTA: Cred că are două sute de ani, pe puţin. Am dreptate?... 
Mai mult pârâie decât cântă... 

BĂTRÂNUL (visător): Pe asta dansam când eram tânăr... 

TELEFONISTA: Ce bătrân eşti!... 

BĂTRÂNUL: Mi-aduc aminte de o bătaie cu flori la şosea... 

TELEFONISTA: Noi ne batem cu sticle şi cu scaune. Voi n-aveaţi de- 
astea? 

BĂTRÂNUL: Trăsurile veneau încărcate cu tineri eleganti, ducând coşuri 
mari cu flori. Domnişoarele suave râdeau vesele şi se acopereau de petalele 
multicolore... Ce miresme... Ce parfum!... (Se trezeşte din visare în braţele 
TELEFONISTEI.) 

TELEFONISTA: Cum se dansează asta? 


BĂTRÂNUL: Ştiu eu dacă mă mai ţin picioarele?... Nu mai am suflu... 

TELEFONISTA: Domnule, ţineţi în braţe o femeie care vrea să danseze! 
(Fermecat, BĂTRÂNUL începe să danseze cu TELEFONISTA din ce în ce 
mai degajat şi mai surâzător.) Ce nebunie!... Făceau treabă bună şi aburi... 
(Discul se strică repetând un pasaj la nesfârşit. BĂTRÂNUL nu sesizează 
defecțiunea.) Gata!... Opreşte-te, tataie, că s-a stricat... Mă zgârie la ureche. 
(Se desprinde din braţele BĂTRÂNULUI şi opreşte picupul. BĂTRÂNUL 
pare a nu-şi fi revenit.) 

BĂTRÂNUL: Emilia, nu te opri... Să dansăm... 

TELEFONISTA: Hei, tataie, ai decolat?...Coboară!... (Deschide din nou 
radioul. O muzică ritmată răzbate din difuzor, începe să danseze de una 
singură.) Hai, înapoi, la vremurile noastre... E rândul meu. Te-nvăţ eu cum 
se dansează acum! (Î] ia pe BĂTRÂN la dans.) 

BĂTRÂNUL: Nu mă mai ţin genunchii. 

TELEFONISTA: Ba da! Aşa crezi tu. N-ai încredere în tine, în ce mai 
poți încă să faci... Moşule, ce naiba, eşti viu! De ce te mulţumeşte scuza că 
eşti bătrân?... Aşa... Vezi că se poate... 

(Cei doi dansează, îinconjurând masa. TELEFONISTA se urcă în pat, 
dansând şi țopăind. O urmează şi BĂTRÂNUL. Amândoi sar din ce în ce 
mai Sus, bucurându-se de muzică şi de jocul lor.) 

BĂTRÂNUL: Ce bine e!... Ce bine el... 

(Uşa de la intrare se deschide. În cameră intră CHIRIAŞUL, privind cu 
ochii mari scena din pat.) 

TELEFONISTA: E grozav! 

CHIRIAȘUL: Cine? (Aruncă pe masă câteva ziare împăturite. 
BĂTRÂNUL coboară din gat şi priveşte pe fereastră.) „Nu în casa asta!...” 
(Către BĂTRÂN.) Frumoasă pijama, se asortează cu prosopul... (Către 
TELEFONISTĂ.) Şi cum a fost? 

TELEFONISTA (coborând din pat): Am dansat, ne-am zbenguit, am 
făcut duş... L-am convins cu greu că în picioare e mai excitant... Se scuza că 
e bătrân, că nu mai poate, dar până la urmă a fost ca focul... Nu-i aşa, 
tataie? 

CHIRIAȘUL: Tataic... Frumos alint. 

BĂTRÂNUL (către CHIRIAŞ): Nu ştiu ce-ţi închipui tu... A fost doar o 
clipă de rătăcure... Mi-am pierdut mințile... 

CHIRIAŞUL: Esenţialul e că a ieşit bine şi toată lumea e satisfăcută. 


TELEFONISTA: Nu-mi amintesc să-mi fi plăcut vreodată mai mult. Sus, 
Jos... Sus, Jos... 

CHIRIAŞUL: Şi eu care credeam că dumneata te-ai împăcat cu Ăl de 
Sus. C-ai intrat în oastea Domnului. 

BĂTRÂNUL: Nu-ţi mai bate joc... Înţelegi prea bine că altceva nu putea 
exista. 

TELEFONISTA: Eşti certat cu Äl de Sus şi n-ai făcut armata?... Habar n- 
am ce vorbiţi voi aici... (Către CHIRIAŞ.) Mi-ai luat ceva bun?... Eşti 
bosumflat. Te-ai supărat c-am ţopăit în patul tău?... Mi-ai adus ceva bun?... 
(CHIRIAŞUL scoate din buzunar o ciocolată.) Eşti genial!... (Îl sărută şi 
începe să mănânce din ciocolată.) Lui nu i-ai luat nimic? 

BĂTRÂNUL: N-am nevoie de nimic! (Ia din bibliotecă o carte şi 
citeşte.) 

CHIRIAȘUL: Nu-i ştiu gusturile. 

BĂTRÂNUL: N-am nevoie de nimic! 

TELEFONISTA: Voi nu vreți? E grozavă... Ştiţi ceva? Mă enervaţi! Mi- 
ați tăiat tot cheful. Sunteţi nişte greţoşi!... Hopa! (Priveşte ambalajul 
ciocolatei.) Nenicuţă, ăştia dau o groază de premii! Cică dacă răzui aici, îţi 
zice ce-ai câştigat... (la un cuțit şi răzuie hârtia ambalajului.) „Mai 
încearcă...” Adică să mai mănânc una? Păi, mă fac cât muntele. Habar n-au 
că ciocolata îngraşă... „Dacă trimiteţi ambalajul, puteţi câştiga...” Tataie, dă- 
mi un pix! 

CHIRIAŞUL: Lasă naibii prostiile alea, că-s amăgiri pentru tâmpiţi... 
Câştigi pe dracu’! 

TELEFONISTA: Pentru tâmpiţi, pentru netâmpitți, astăzi toată lumea 
joacă. Vezi-ţi de-ale tale!... Dacă tu nu vrei să câştigi, e treaba ta... O trimit 
ŞI câştig... „unul din cele 30.000 de premii”... Dacă o să cumpăr 30.000 de 
ciocolate, câştig toate premiile? 

CHIRIAȘUL: Cheltui o avere şi te faci de-o tonă. Te internezi pentru 
diabet şi crăpi de inimă. Şi ai câştigat viaţa de apoi... Încearcă! 

TELEFONISTA: Cu voi nimic nu se poate. Totul e un eşec. 

CHIRIAŞUL: Dacă-mi spui tu cum se iese din banalitatea vieţii ăsteia, te 
iau de nevastă. 

BĂTRÂNUL: Ia-o şi-ai rezolvat problema. 

CHIRIAȘUL: Dumneata parcă citeai... 

TELEFONISTA (către CHIRIAŞ): Uită-te în jurul tău şi găseşti soluţia... 
Gata, o pun la poştă şi aia sunt. Miliardară! Unde-ar da norocul ăsta peste 


mine! l-aş băga în mă-sa cu telefoanele lor cu tot şi... Ce-aş face cu banir?... 
(Către BĂTRÂN) Tu ce-ai face dacă ai câştiga un miliard?... Habar n-ai! 
(Intră în bucătărie.) Vrea cineva o cafea? A mai rămas de dimineaţă. 

BĂTRÂNUL: O jumătate de ceaşcă. 

CHIRIAŞUL: Încălzeşte-o un pic şi dă-mi şi mie! 

TELEFONISTA: Îţi ştiu eu gusturile. O vrei rece, aşa că n-o mai 
încălzesc. (Intră în cameră, aducând ibricul şi ceştile.) Eu trebuie să beau 
neapărat. Până mâine dimineață e musai să fiu vioaie şi bine dispusă. 

BĂTRÂNUL: Eşti schimbul trei? 

TELEFONISTA: Poţi să-i spui şi-aşa... Munca de noapte e grea oricum. 

BĂTRÂNUL: Unde lucrezi? 

TELEFONISTA: La uzină. La UPAZ S.A. 

CHIRIAȘUL: Aşa-i zice? 

TELEFONISTA: Uzina de Plăceri Albă ca Zăpada. Vreţi să ştiţi şi ce 
înseamnă S.A.? 

CHIRIAŞUL: Societate pe acțiuni. 

TELEFONISTA: Sunt Adâncă! 

CHIRIAȘUL: Asta-i bună! Bună rău! 

TELEFONISTA: Mie mi se pare vulgar. Prefer Albă ca Zăpada Sunt 
Fierbinte. 

BĂTRÂNUL: Cu ce vă ocupati? 

CHIRIAŞUL: Dacă ghiceşti, primeşti un premiu de... 

BĂTRÂNUL: N-am nevoie de banii tăi! 

TELEFONISTA: Răspund la telefon şi... 

CHIRIAŞUL: Spune prin telefon poveşti de adormit. Când vrei să adormi 
ŞI să visezi frumos, suni la un număr şi-ţi răspunde un glas. 

TELEFONISTA: „Bună seara, puişor, ai sunat la Albă ca Zăpada... Sunt 
fierbinte... Ce fantezii să-ţi satisfacă fata?...” 

CHIRIAŞUL: Şi-ţi spune o poveste sau un basm până termini insomnia. 

TELEFONISTA: Ce vrea clientul. Fiecare cu preferinţele lui... Aşa-i la 
noi! 

BĂTRÂNUL: Adică tu eşti un fel de povestitoare... Albă ca Zăpada... 
Frumoasă meserie! Copiii ascultă şi se bucură... 

CHIRIAȘUL: Sunt ca nişte copii, dar cu probleme. Fiecare cu coşmarul 
lui. 

BĂTRÂNUL: Am să sun şi eu. Mie chiar îmi place Albă ca Zăpada... 
Însă cel mai mult îmi place Tinerețe fără bătrâneţe şi... 


CHIRIAŞUL: Mie Povestea porcului. Cum a reuşit ăla să trăiască o viață 
ca un animal domestic şi peste noapte să devină prinţ? Să ajungă cineva... 
Cum poate cineva să se transforme peste noapte? 

BĂTRÂNUL: Ţie? 

TELEFONISTA: Bine c-aţi schimbat subiectul! Nu mă dau în vânt să 
vorbesc despre serviciu. 

BĂTRÂNUL: Tu n-ai o poveste preferată? 

TELEFONISTA: Ba da. Pretty Woman... Aţi văzut filmul? 

BĂTRÂNUL: Eu nu ştiu. E despre Cenuşăreasa?... Sau Scufiţa Roşie? 

CHIRIAŞUL: Semeni niţel cu Scufita Roşie rătăcită prin cartiere... Eu 
sunt lupul, feriți-vă!... Uite ce colți am... Ce gheare... Ce ochi şi ce bot... (O 
aleargă pe TELEFONISTĂ în jurul mesei.) Ce păr am pe piept... 

TELEFONISTA (speriată): Încetează!... Lasă-mă-n pace!... 

CHIRIAŞUL: Ia să văd ce ai tu în coşuleţ... Ce ascunzi sub... 

TELEFONISTA (fipând): Încetează! Ia mâinile de pe mine!... Nu mă 
atinge!... Lasă-mă! (Se ascunde într-un colț şi plânge în hohote.) 

CHIRIAȘUL (crezând că TELEFONISTA se preface): Nu aşa e povestea, 
fetiţo! 

TELEFONISTA: Nu! Nu vreau!... Lasă-mă! 

(BĂTRÂNUL, înțelegând că ceva nu-i în regulă cu TELEFONISTA, 
încearcă s-o liniştească. O ridică din colțul în care stă ghemuită.) 

BĂTRÂNUL: Gata, linişteşte-te... Se juca... A fost o glumă... 

TELEFONISTA  (revenindu-şi încet): Să nu mă atingă... Să nu mă 
atingă... 

BĂTRÂNUL: Gata, a trecut... Aşază-te... Hai, linişteşte-te! Vrei un pic de 
apă? 

CHIRIAȘUL: Păpuşă mică... 

TELEFONISTA: Nu-mi spune păpuşă! 

BĂTRÂNUL: Las-o în pace până îşi revine... 

CHIRIAȘUL: Dar nu i-am făcut nimic. A fost o joacă... Uite unde era 
vânătorul salvator! 

BĂTRÂNUL (către TELEFONISTĂ): Bea... A trecut... Mai ai un pic de 
ciocolată. O vrei? 

TELEFONISTA: E de la el! (Aruncă bucata de ciocolată pe jos.) 

BĂTRÂNUL: Vrei să pun muzică? 

TELEFONISTA: Vreau să plec. (Se ridică, îşi ia rochia şi intră în baie.) 

CHIRIAŞUL: Nu i-am făcut nimic... M-am jucat cu ea... 


E sterică! 

BĂTRÂNUL: Cum le pricepi tu pe toate. Ca un om mare... Las-o în pace 
să-şi revină! (CHIRIAŞUL rămâne tăcut. BĂTRÂNUL îşi aprinde o țigară.) 
Ti-am luat o țigară. Nu 

te superi? 

CHIRIAȘUL: N-am ştiut că fumezi. 

BĂTRÂNUL: Doar una pe zi. De obicei, după-amiaza... De la o vârstă, 
plăcerea se ia cu rația. Fumez o țigară, beau un pahar pe zi. Citesc o oră pe 
ZI... 

CHIRIAȘUL: Ce?... (Se uită la coperta cărţii.) Biblia? 

BĂTRÂNUL: Când eşti tânăr, crezi că ai în faţă atâta timp încât să poţi 
citi toate cărțile lumii. Apoi te fură viaţa şi te obligă s-o trăieşti... Acum... 

CHIRIAȘUL: Ce-o face? l-o fi rău? 

BĂTRÂNUL: Vrei să mă duc să văd? 

CHIRIAȘUL: Nu... Dumneata pricepi ceva din ce fac oamenii în jur? 

BĂTRÂNUL: Eu nu-mi mai propun nimic. Viaţa trebuie trăită aşa cum e. 
Când eşti tânăr, aştepţi mereu să vină ceva. Să împlineşti paisprezece, 
optsprezece, douăzeci şi şapte... Să treacă două luni şi să apară ceva, să se 
întâmple altceva... Să se sfârşească războiul, să termini şcoala... Să 
întâlneşti femeia iubită, să înceapă vacanţa... Să câştigi lozul cel mare... 
Când eşti bătrân, nu mai aştepţi nimic. Poate că astăzi e ultima zi. Şi atunci 
trebuie s-o guşti cât mai poți şi cu ce mai poţi. Şi dacă nu prea mai ai ce 
gusta şi cu ce, îţi iei amintirile şi le sorbi dulceaţa. Nu şi veninul... Moartea 
nu poate fi aşteptată. 

CHIRIAŞUL: Nu cred că-i aşa... Urăsc că fiecare zi are 24 de ore. Că azi 
ŞI ieri şi mâine voi trăi la fel. Normal... Vreau altceva... (Din baie iese 
TELEFONISTA. CHIRIAŞUL se ridică în picioare.) Ti-a trecut? 

TELEFONISTA: Mă simt mai bine. Îmi pare rău pentru scena făcută... 
Nu ştiu ce-a fost cu mine... Am plecat. La revedere! Mai vorbim... (Iese din 
scenă.) 

CHIRIAŞUL: Dumneata înţelegi? 

BĂTRÂNUL: Mă duc să pregătesc de mâncare. Vrei ceva? (Intră în 
bucătărie.) 

CHIRIAȘUL: Când mă simt tâmpit, mă uit la televizor şi mă simt şi mai 
tâmpit. Dar până la urmă îmi trece. E ca beţia. Cui pe cui se scoate. 
(Deschide televizorul.) 

BĂTRÂNUL: Ce naiba aţi făcut?! Aţi golit tot frigiderul! 


CHIRIAȘUL: Dar şi ce ciorbă a ieşit... 

BĂTRÂNUL: Nu mai pomeni de ea... Bine că mi-ai amintit! Direct în 
veceu o arunc. (lese din bucătărie şi aruncă ciorba din oală în vasul 
veceului.) 

CHIRIAȘUL: Ea s-a străduit, săraca. La un restaurant simandicos ar fi 
fost apreciată ca un mare rafinament. 

BĂTRÂNUL: Cu ce-a mai rămas în frigider ies doar nişte tartine cu unt 
şi sare. Vrei? 

CHIRIAȘUL: Da. 

(BĂTRÂNUL intră în cameră, aducând pâine, unt şi sare.) 

BĂTRÂNUL: Fă-mi un pic de loc... Aşa... Aruncă scrumiera şi hârtiile 
alea! 

CHIRIAȘUL: Sunt ale nebunei. Ambalajul de la ciocolată, cu concursul. 

BĂTRÂNUL: Îi cumperi alta. 

CHIRIAŞUL: Nu cred că se mai întoarce. 

BĂTRÂNUL: Mănâncă! 

CHIRIAŞUL: Poate ar fi câştigat marele premiu... O chestie mică făcută 
sau nefăcută ne poate schimba viaţa... Necazul e că viaţa e croită doar din 
lucruri foarte mici. 

BĂTRÂNUL: Vecinii mei, babalâcii din bloc, decupează toată ziulica 
taloane, trimit capace şi etichete. Doar-doar... Au înnebunit cu toții — bingo, 
tombola miliardelor şi alte chestii de-astea care sucesc mințile... Mănâncă... 

CHIRIAŞUL: Şi a câştigat cineva? 

BĂTRÂNUL: Unul, de la scara ailaltă, a luat o maşină de spălat cu bule. 
Cum o fi aia, nu ştiu... Aşa am auzit şi eu. Şi mai zicea careva că fiu-său ar 
fi câştigat un televizor, parcă... 

CHIRIAȘUL: Dumneata ai încercat? 

BĂTRÂNUL: De câteva ori... Dar e pensia mică. Prefer s-o drămuiesc 
atâta cât e, decât s-o arunc pe timbre şi pe plicuri. Şi ca să ai capace, trebuie 
să cumperi sticlele. Cutii de detergent, ca să decupezi cartoanele. Şi-aşa mai 
departe... Decât să-i îmbogăţesc pe ei, mai bine stau în banca mea. 

CHIRIAȘUL: Nu şi-a pus nimeni mintea serios cu ei! 

BĂTRÂNUL: E chestie de noroc. Şi câţi de pe lumea asta au noroc?... Se 
zice că Napoleon, când se interesa de cineva, după ce i se spunea cum e şi 
ce poate respectivul, întreba: „Dar noroc are?”... Ştia el ce ştia... Mănâncă... 

CHIRIAŞUL: Mereu am sperat să ies din normal. Câştig... câştigam 
normal, iubeam normal, sufeream normal... Necazul e că nu sunt nici geniu, 


nici măcar criminal, ca să omor o vedetă pe stradă... Şi nici curajos, să mă 
arunc de la etajul zece... Nu sunt capabil de nimic remarcabil. 

BĂTRÂNUL: Dacă m-ai ucide pe mine, ziarele ar scrie, ai deveni 
cunoscut. 

CHIRIAŞUL: Ştiu că vrei să scapi de lumea asta, însă e prea puţin pentru 
mine. Zilnic sunt omorâţi bătrâni. Şi jefuiti. Abia dacă apare într-un colț de 
ziar o notiţă mică. Numai când crima e odioasă, sângeroasă. Țeasta crăpată 
cu toporul sau ceva de genul ăsta. 

BĂTRÂNUL: Nu, nu-mi place. E oribil să mă desfigurezi... Şi nu vreau 
neapărat să scap de lumea asta. 

CHIRIAȘUL: Ţi-e frică de moarte! 

BĂTRÂNUL: ie ţi-e frică să trăieşti! 

CHIRIAȘUL: Ne e frică la amândoi... 

BĂTRÂNUL: Eu am o mare responsabilitate. Faţă de toți cei pe care îi 
port în mine. Sunt un fel de muzeu al vieților de ceară... Când se va stinge 
lumânarea de la căpătâiul meu, se vor topi şi ele. Odată cu mine... Trebuie 
să fiu lucid, să nu-mi pierd amintirile, să nu le încurc. 

CHIRIAŞUL: Închiriază-le. Mai vinde din ele. 

BĂTRÂNUL: Râzi tu, dar asta şi fac de câte ori povestesc despre ei, 
despre mine... 

CHIRIAȘUL (privind ambalajul ciocolatei): Nu şi-a pus nimeni mintea 
cu ei... (Ia ziarele şi le deschide grăbit. O stare febrilă îl cuprinde. Deschide 
televizorul şi radioul. Întinde ziarele pe pat şi începe să râdă.) 

BĂTRÂNUL: Nu râde, băiete... Bătrâneţea e o boală care se ia... Nu prea 
ti-a fost foame. (Strânge masa.) Ce-ţi veni cu televizorul? Stinge măcar 
radioul... Azi, la cimitir, m-am întâlnit cu Aldea, groparul. Îl ştiu de 47 de 
ani. De atunci sapă întruna gropi. Și continuă să sape... Am încercat să intru 
în vorbă cu el. M-a privit din cap până în picioare de ziceai că-mi ia 
măsurile şi n-a rostit nimic. Din priviri spunea parcă: „Ie aştept şi pe tine. 
Te rezolv eu, stai liniştit...” Nu era el vorbăreţ nici înainte, dar acum e mut 
de tot. O fi tot o deformaţie profesională... Ce să vorbeşti cu morții?... 
Măcar de i-ar asculta... Dar ce moşmondeşti acolo? 

CHIRIAŞUL: Avea dreptate individa... „Uită-te în jur şi găseşti 
răspunsul...” E ca în istoria cu ăia care au căutat comoara o viaţă, bătând în 
lung şi-n lat pământul. Comoara era sub casa lor. Au găsit-o abia la 
bătrâneţe şi nu le-a mai fost de folos la nimic... 

BĂTRÂNUL: Începi să pricepi. 


CHIRIAŞUL: În casa asta e vreo foarfecă? 

BĂTRÂNUL: În sertarul din dreapta... Ce te-a apucat? 

CHIRIAȘUL: Ai să vezi! 

BĂTRÂNUL: Ai înnebunit... Pot să te-ajut? 

CHIRIAŞUL: Să ajuţi un nebun? Să-i sporeşti nebunia?... E prea mult. 
Vezi-ţi de treabă... Dacă ai chef, sun-o pe Albă ca Zăpada să-ți spună o 
poveste. Că, de mâine, nimeni în afară de mine nu se mai atinge de telefon. 

BĂTRÂNUL: Nu crezi ca exagerezi? 

CHIRIAŞUL: i-am spus să pleci. Mută-te!... (Ja receptorul şi formează 
un număr.) Eşti fierbinte sau adâncă?... Repetă, ia-o de la capăt. (Îi dă 
receptorul BĂTRÂNULUI.) Ia telefonul şi du-te în bucătărie, că am treabă! 
Ascultă şi dumneata o poveste adevărată! Fac cinste cu un basm cum n-ai 
mai auzit. (BĂTRÂNUL ia telefonul şi intră în bucătărie.) 

BĂTRÂNUL: Alo... Nu înţeleg ce vrei să spui... Sunt în pijama, da... De 
ce eşti fierbinte, ai febră?... Nu vrei să începi să-mi povesteşti?... Ai uitat de 
mama vitregă şi de oglindă... Aoleu! Nu vorbi prostii că poate te-aude vreun 
copil... Să-mi dau pijamaua Jos?... Mi-e frig... Ce-mi place?... Biscuiţii, 
laptele şi musacaua, dar nu-mi fac bine la ficat... E urât ce spui... Păreai o 
tânără bine crescută, la locul ei... Cum să nu te ştiu... N-am fost împreună şi 
ne-am zdruncinat în pat?... Cum când?... Tu nu ştii cu cine vorbeşti?... Cum 
cine să fiu? Eu, tătăiţă... Alo... Alo... Alo!... A închis... (Intră în cameră.) A 
închis... Nu cred, totuşi, că era ea... Vorbea aiurea şi spurcat. Dacă ar fi fost 
ea... Oricum m-ar fi recunoscut. 

CHIRIAŞUL (preocupat): Dă-o naibii... Dacă vrei, poţi să suni la altele. 
Sunt destule linii fierbinți. 

BĂTRÂNUL: Eu voiam să vorbesc cu ea. 

CHIRIAŞUL: Dă-mi să-ți formez din nou. Dar pe urmă mă laşi în pace, 
că am treabă... Alo... Tu care eşti?... Crăiasa Zăpezilor? Numai frigide 
sunteţi acolo?... Dă-mi-o pe Albă ca Zăpada!... Dar e numărul ei... Spune-i 
să vină, că mă enervez)... Costică, da, aşa mă cheamă... Alo, alo! De ce nu 
vorbeşti cu hodorogul?!... Eu plătesc, aşa că faci cum îți spun... Atunci de 
ce-ai închis telefonul?... Fii normală şi vorbeşte cu el... Nu, nu s-a supărat... 
(Către BĂTRÂN.) la-o! 

BĂTRÂNUL: Alo... Tu eşti?... Cred că mai înainte mi-a răspuns 
altcineva. O stricată. Spunea nişte năzbâtii de mi-e ruşine să le repet... Am 
mâncat şi noi... Acum ne uităm la televizor. Tu ce faci?... Munceşti, bravo... 
Nu te surmena, că ai văzut... Bine, bine... Noapte bună... (Închide telefonul.) 


Nu prea avea chef de vorbă... O fi avut treabă şi eu o rețineam... Aşa-i la 
patron. Nu te lasă o clipă... (Revine în cameră.) Nu poţi da alea mai încet?... 
Închide măcar unul din ele... Aud vecinii şi ce-şi închipuie?... (Deschide 
fereastra.) Costică!... Costică!... (Către CHIRIAŞUL care nu reacționează 
la vorbele sale.) Cum te cheamă, de fapt? 

CHIRIAŞUL: Dumneata nu poți să-ţi vezi de treabă?! 

BĂTRÂNUL (strigând din nou motanul): Hai, Costică, mai vino şi pe- 
acasă, că e noapte şi s-a lăsat frigul... Umbli brambura... N-o să-ți vină să 
crezi ce mi s-a întâmplat. Îţi povestesc eu ţie. Vei rămâne cu gura căscată... 
O să mă bănuieşti că inventez iar... Costică!... Vino, măi, puşlama... N-o să- 
ti crezi urechilor ce mi s-a întâmplat... 

CHIRIAȘUL: N-o să-i vină să creadă ce-o să se întâmple! 

BĂTRÂNUL (către CHIRIAŞ): Nu vrei să-mi răspunzi? 

CHIRIAŞUL: Câţi oameni trăiesc în noi? Pot să fie mai mulți? (Se 
întinde pe pat.) 

BĂTRÂNUL: La groapă merge doar unul. D-asta e dată viaţa, să-i 
omorâm pe ceilalți din noi şi să rămânem singuri. Abia atunci suntem cu 
adevărat singuri. Şi ne-apucă disperarea... Mă duc să mă culc... Îţi sting 
lumina?... Noapte bună! (BĂTRÂNUL stinge lumina din cameră şi intră în 
bucătărie unde face acelaşi lucru. Din cameră se aude cum CHIRIAŞUL 
formează un număr de telefon.) 

CHIRIAŞUL: Alo... Încetează, nu mă plictisi cu prostiile tale... Da, nu 
mi-e somn... Să vii aici?... Te dau ăia afară dacă pleci... Spune-mi ceva! De 
ce nu încerci să te schimbi?... Nu ştiu cum. Tu poți să-mi spui mie cum să 
fiu altul?... Ştii pe dracu”!... Lasă-mă-n pace cu Albă ca Zăpada ta cu tot!... 
Nu mai vreau nimic. Eşti o proastă. Puteai măcar să încerci să fu 
Şeherezada!... (Se aude receptorul trântit în furca telefonului.) Nu există „o 
mie şi una de nopţi”. Există doar noapte după noapte. Şi toate sunt negre şi 
chinuite... Nu-mi rămâne decât să aştept să vină dimineaţa... (Începe să 
cânte la muzicuţă.) 


CORTINA 


ACTUL DOI 


Aceeaşi garsonieră. Camera este mult schimbată. Mobilele sunt mutate 
ca să facă loc cutiilor desfăcute, din care ies obiecte de uz casnic. De 
asemenea, cinci-şase televizoare şi trei-patru radiouri funcționează în 
acelaşi timp. Multe ziare şi reviste, alte hârtii şi decupaje din periodice. 
Încă două telefoane, dicționare şi cărţi Împrăştiate peste tot. Pe pereți sunt 
prinse în piuneze bilete pe care sunt scrise numere de telefon. 


Scena 1 
BĂTRÂNUL stă pe un scaun în fața ferestrei de la bucătărie. 


BĂTRÂNUL: Unde-i liniştea de altădată?... Înainte era mai bine. Dacă 
am ajuns să spun asta, e clar, am îmbătrânit de-a binelea... Şi ieri îmi 
tremurau mâinile, dar parcă nu aşa de rău. Se învârtea casa cu mine, însă 
mai încet... Unde nu dă Domnul o pană de curent! Sau măcar să trăsnească 
blocul şi să ia foc totul... Uite-aşa turbează omul... Să fug de-acasă?... Nu 
mai am vârsta, mor pe străzi. Se sperie copiii de mine... Mă duc la azil... Ce 
să caut eu printre fosilele alea? Să ascult toți ramoliții ce mari şi ce tari au 
fost? Eu nu mai apuc să scot o vorbă. Nu e demn de mine... Să-l inund pe 
vecinul de dedesubt?... Inutil, e nesimtit... Mă duc la o damă de consum ca 
să uit de tot... Fac infarct... Penibil... Dacă mă arunc în faţa unei maşini?... 
Bag un amărât la puşcărie de pomană... Să mă duc la cimitir?... S-au 
plictisit şi ăia de mine... 

(Uşa de la intrare se deschide. În cameră intră TELEFONISTA, bine 
dispusă şi cu o coafură nouă. Răscoleşte printre hârtiile de pe masă. 
Schimbă canalul de la unul dintre televizoare.) 

TELEFONISTA: Băieţii sunt acasă? 

BĂTRÂNUL: A venit fiinţa... Unde să mă duc, domn'e?! 

TELEFONISTA: Costică!... Tataie!... Prinţişor, unde eşti?... Hodorogul 
mai trăieşte sau a dat colțul?... (Intră în bucătărie.) Eşti surd, n-auzi? Uşa e 
deschisă, intră cine vrea. Tataie, într-o zi te fură cu totul şi nici n-o să bagi 
de seamă. 

BĂTRÂNUL: Ce mă interesează pe mine? 

TELEFONISTA: Sigur, că vechiturile tale nu le fură nimeni. Să le dai de 
pomană, şi nu le-ar lua nici ultimul om. De celelalte lucruri nu-ți pasă că, 


de, le-a câştigat Costică... Unde e? 

BĂTRÂNUL: Ce mă interesează pe mine?... S-a dus să-şi ia ziarele. Aşa 
cred. Ce, spune ceva bestia, unde se duce, ce face? 

TELEFONISTA: Te rog, nu-i mai spune bestie. Uneori am senzația că 
eşti invidios. 

BĂTRÂNUL: Pe el?!... Mi-e ciudă că nu pot să fiu obraznic şi rău ca el, 
atâta tot. 

TELEFONISTA: ÎI invidiezi că are succes! 

BĂTRÂNUL: De când îi iei tu partea? De când câştigă bani, sigur că da. 

TELEFONISTA: Vorbeşti aiurea. Nu mă cunoşti... Ştii când m-am 
îndrăgostit eu de el?... Când mi-a zis la telefon că mai bine mă făceam 
telefonistă. Ăsta a fost visul meu, să ajung telefonistă la Primărie... Să 
vorbesc cu toți ştabii, să ştiu toate bârfele, cine cu cine... Să trag cu urechea 
la şmecheriile lor şi ei să-mi spună „sărut mâna, domniţă, ce glas blond, ce 
voce suavă aveţi...” Să-i bag în boale fără să mă vadă şi fără să pună mâna 
pe mine. Scârbele naibii!... Spune-mi mie, cum a ghicit el ce-aş fi vrut eu să 
ajung? Cum?... Asta-i semnul că el e bărbatul vieții mele. M-a citit din 
prima... Zi că n-am dreptate! 

BĂTRÂNUL: Tot bestie rămâne. 

TELEFONISTA: Iar îl ponegreşti... Cine mai e ca el? I-a înnebunit pe 
toți!... Nimic nu-ţi convine. De mine te iei că mă machez, că sunt prea 
cochetă şi frumuşică... 

BĂTRÂNUL: Ia uite unde era Frumoasa şi Bestia! 

TELEFONISTA: Moşule, ai îmbătrânit de pomană... Vrei să-ți spun un 
secret?... Am venit în casa asta acum trei săptămâni şi Costică e tot un 
gentleman... Înţelegi ce vreau să spun? Şi am dormit de câteva ori cu el în 
pat. Vreo trei nopți, când am avut liber. E un lord... Şi nici măcar nu m-am 
împotrivit. Ba din contră. Mai am un pic şi intru la idei... Parcă sunt o 
mobilă. Se scoală în toiul nopţii, dă telefon şi răspunde la o întrebare... 
Deschide radiourile, mâzgăleşte hârtiile, decupează taloane. Eu mă fac că 
dorm... Uneori stă cu orele în scaun, fără să se mişte. Asta e grav? 

BĂTRÂNUL: E nebun. 

TELEFONISTA: Vezi că mai bine tăceam?... Nici să-l mângâi nu mă 
lasă... E aşa de încrâncenat. Dacă se îmbolnăveşte? 

BĂTRÂNUL: Ce te face să crezi că e sănătos? 

(Uşa de la intrare se deschide. În cameră intră CHIRIAȘUL. Aruncă pe 
masă un teanc de ziare. Intră în bucătărie, deschide frigiderul şi bea dintr-o 


sticlă de apă. Se întoarce în cameră ca şi cum n-ar fi observat prezența 
celor doi. Se uită la ecranele televizoarelor. TELEFONISTA intră şi ea în 
cameră.) 

TELEFONISTA: Cucul... Mă vezi?... Îţi place noua mea 

rochie?... 

CHIRIAŞUL: Cine a schimbat canalul?! V-am spus să nu vă atingeţi de 
NIMIC? 

TELEFONISTA: Prinţişor, nu observi nici o schimbare?... Uită-te mai 
bine... 

CHIRIAŞUL: Cine a umblat în hârtiile de pe masă? Vreţi să 
înnebunesc?!... Erau puse într-o ordine anume... Să nu vă mai prind că vă 
apropiaţi de zona asta, că vă ia mama dracului! E clar?!... Vă ajunge 
bucătăria... (Către BĂTRÂN, care-l priveşte din cadrul uşii.) Ce te uiţi aşa la 
mine? Crezi că mă speri1?... Voi nu înţelegeți româneşte?! 

(BĂTRÂNUL pleacă în bucătărie.) 

TELEFONISTA: Hai, nu fi rău... Nu vezi că m-am vopsit?... Nu țipa la 
Albă ca Zăpada, fetița ta care te... 

CHIRIAŞUL: Termină cu tâmpenule! 

TELEFONISTA: Mângâie zăpada, iubeşte-o... E albă şi proaspătă pentru 
tine... Unde mai găseşti tu în oraşul ăsta... 

CHIRIAȘUL: La oraş, zăpada e murdară. Aşa că încetează!... E 
amestecată cu noroi, îmbibată cu fum şi îngheţată peste gunoaie... 

TELEFONISTA: Taci... Ajunge... 

CHIRIAŞUL: Cum atinge pământul, devine o mizerie. La fel şi tu. La 
telefon, nevăzută, neatinsă, poţi fi albă şi imaculată. În carne şi oase, printre 
noi, eşti ca zăpada. 

(TELEFONISTA încearcă să spună ceva, dar izbucneşte în plâns şi iese 
în fugă din garsonieră. CHIRIAŞUL priveşte ecranele şi răsfoieşte ziarele. 
BĂTRÂNUL se pregăteşte să facă o cafea.) 

BĂTRÂNUL: Vrei o cafea? 

CHIRIAȘUL: De ce-a plecat proasta aia? 

BĂTRÂNUL: Tu eşti omul care dă răspunsuri... Astăzi, cum o vrei, cu 
zahăr sau fără? 

CHIRIAȘUL: Cu linişte. 

BĂTRÂNUL: Asta ţi-o pui singur! 

(CHIRIAȘUL ridică receptorul şi formează un număr de telefon.) 


CHIRIAȘUL: Mă numesc Costică Paşa... Răspunsul e... Ford Mondeo. 
(Formează un alt număr, privind încordat ecranul unui televizor.) Hai 
odată!... Sună!... Iarăşi e ocupat... 

(Formează din nou. Cu receptorul la ureche se repede în ziare. 
Decupează taloane. Se ridică brusc şi şterge cu o carioca un număr de 
telefon de pe un bilet prins pe perete.) Să vă ia dracu’! Hai, acum, acum... 
Te simt cum faci clic... Aşa... Mă numesc Costică Paşa... Răspunsul este: 
Chuck Noris îl loveşte pe adversarul său cu piciorul de trei ori... (Închide 
telefonul.) Aţi luat bere?... Unde sunt capacele? 

BĂTRÂNUL: În cutia albastră. Dar n-a ieşit nici o literă. 

CHIRIAŞUL: Asta, că nu vă pricepeţi să alegeți. Nu simțiţi care sunt alea 
câştigătoare. Tot eu trebuie să mă duc. 

BĂTRÂNUL: Vrei etichetele de la borcanele de... 

CHIRIAȘUL: Nu le rosti numele! Nu e încă timpul lor... (Atenţia îi este 
atrasă de un alt televizor.) Ce gust au biscuiţi săraţi?... Cretinilor! (Ridică 
receptorul şi formează un număr.) Hai, că te-am prins la fix... Hai... Costică 
Paşa... Gustul este sărat. (Închide telefonul. În cameră intră BĂTRÂNUL, 
aducând cafeaua.) V-am avut şi pe voi... (Către BĂTRÂN.) O să ai biscuiţi 
să bagi în tine un an de zile... (La radio se aude: „Întrebarea concursului 
nostru este din geografie. Primul ascultător care va intra în legătură cu noi 
şi va da răspunsul corect va câştiga o ladă frigorifică de la firma... Puteţi 
suna la numărul... “) Din astea am câştigat până acuma vreuna? 

BĂTRÂNUL: Trei... Unde-ţi pun cafeaua? 

CHIRIAȘUL: Doar trei?... Mai merge una... Vezi c-o verşi! Pune-o aici... 
(Ia cele trei telefoane şi formează pe rând acelaşi număr) Sună, că te...! 
Alo, da... (Vocea lui se aude şi în radio, apoi vocea prezentatoarei spunând: 
„Avem pe cineva pe fir care vrea să dea răspunsul corect. Alo... Cu cine 
avem plăcerea? “) 

CHIRIAŞUL: Costică Paşa e numele meu. 

VOCEA PREZENTATOAREI: Omul care câştigă tot! Iată un nume care 
a devenit la fel de cunoscut ca cel al... 

CHIRIAȘUL: Vreau să dau răspunsul! 

VOCEA  PREZENTATOAREI: Inamicul public al jocurilor şi 
concursurilor... Mai întâi să vă pun întrebarea... Nu pricep cum reuşiți să 
intrați mereu în direct... 

CHIRIAȘUL: Aştept întrebarea. 


VOCEA PREZENTATOAREI: Întrebarea este... O avem scrisă aici... 
Întrebarea sună aşa: „În ce oraş v-aţi născut?” 

CHIRIAŞUL: În Bârlad. 

VOCEA PREZENTATOAREI: Bravo! Excelent răspuns la o dificilă 
întrebare de geografie! Premiul vă aparține! Aşa cum am spus, sunteți 
fericitul câştigător al unei... 

CHIRIAŞUL: M-am născut în Tecuci, lângă Bârlad. 

VOCEA PREZENTATOAREI: Distanţa e atât de mică, încât răspunsul 
poate fi considerat corect. Felicitări! Combina frigorifică e a 
dumneavoastră!... (Închide telefonul şi radioul cu care s-a aflat în direct.) 

CHIRIAȘUL: De la o zi la alta sunt mai imbecili. Şi eu odată cu ei... 
(Aruncă nervos dicționarele şi cărțile de pe masă.) Să le arunci la gunoi, că 
nu mai folosesc la nimic! 

BĂTRÂNUL: Şi dacă or să-ţi mai trebuiască? 

CHIRIAŞUL: Asta a fost la început... Acum e ca pentru tâmpiţi. Ghici 
ciupercă ce-i?! (Se aud bătăi în uşă. BĂTRÂNUL vrea să deschidă.) Ţi-am 
zis să-ți vezi de treaba ta?! E pentru mine. Pe tine nici moartea nu vrea să te 
caute. 

BĂTRÂNUL: Bestie ce eşti! 

CHIRIAȘUL: Moşule, uite care e treaba. Când o veni unul să te caute, 
unul singur, eu mă arunc de la fereastră, îmi tai venele, bag capul în cuptor 
ŞI dau singur drumul la gaze. 

BĂTRÂNUL: Să mă laşi pe mine să dau drumul la gaze! 

CHIRIAȘUL: S-a făcut, cu plăcere... Mă spânzur şi de lampă... Vin 
acum! Aşteaptă şi nu mai bate ca un descreierat!... Ne-am înţeles?... 
(Deschide uşa. Apare POȘTAŞUL încărcat de pachete şi scrisori.) 

POŞTAŞUL: Să trăiţi, şefu”! Asta e tot ce-am putut căra... (În şoaptă.) Pe 
scări e duduia, cam supărată. Să o aduc şi pe ea? 

CHIRIAȘUL: Las-o, că ştie adresa! 

POȘTAȘUL: La oficiu au rămas pachetele mari. Vă trebuie un camion, 
zău aşa. 

CHIRIAŞUL: Lasă-le aici... Pe jos... 

POŞTAŞUL: Îmi dă şi mie bătrânul nişte semnături de primire? 

CHIRIAȘUL: Lasă-l, semnez eu... 

(CHIRIAȘUL semnează formularele.) 

POŞTAŞUL: Merge... Şefu”, îmi daţi un autograf pentru copil?... Uite, pe 
abecedarul lu” ăla micu”, să-i poarte noroc... Lumea zice că sunteți vrăjit, că 


sunteți paranormal... 

CHIRIAȘUL: Ajunge! 

POŞTAŞUL: Şefu', îmi dați şi mie o bucată dintr-o haină veche de-a 
dumneavoastră, un ciorap, un maiou rupt, ceva, acolo... Să pun la icoană că 
poate se-abate norocul şi peste casa mea. 

CHIRIAŞUL: Gata, ajunge!... (Scoate din buzunar nişte bani.) la de-aici 
şi du-te!... (Îi cade batista din buzunar. POŞTAŞUL o ridică în grabă şi fuge 
pe scările blocului.) Bă, ce naiba faci?! (Închide uşa şi intră în cameră.) Alt 
sărit de pe fix... Mi-a furat batista. Nu mai pot umbla pe stradă de băgăreții 
ăştia. Cum le spun numele, vor să mă atingă, să... Fir-aţi ai dracului! 

(Între timp, BĂTRÂNUL şi-a schimbat pijamaua cu costumul cel bun. Se 
aranjează în oglindă.) 

BĂTRÂNUL: Nu-i mai înjura, că nu ei sunt de vină! 

CHIRIAȘUL: Să desfaci rahaturile astea de cutii... Aruncă ce nu ne 
trebuie! 

BĂTRÂNUL: Asta-i treaba individei. 

CHIRIAŞUL: E treaba cui spun eu! Măcar atâta lucru să faci! Îţi dau 
bani, suport să-ţi ascult inepţiile. Îţi rabd ticurile de bătrân senil ce eşti. 
Vorbesc cu tine ca şi cu un om... Ce mai vrei?!... Ce mai vrei?!... 

BĂTRÂNUL: Din momentul ăsta nu mai vreau nimic. Poate să te ia 
dracu”, să te zvârcoleşti pe Jos de durere, să explodezi, să... Să ardă pielea 
pe tine... Să... O vorbă nu mai auzi de la mine. Bestie ce eşti! 

(BĂTRÂNUL iese din garsonieră, trântind uşa. CHIRIAŞUL se învârteşte 
prin cameră încercând să se liniştească.) 

CHIRIAŞUL: Ce mai vor de la mine?! Le dau totul. Îmi store mintea, îmi 
chinui sufletul ca să reuşesc, şi ei... Ce credeţi voi, că pentru mine e mai 
uşor să mă suport?!... (Se aşază la masă şi completează taloane.) „Tichet de 
participare... valabil...” Costică Paşa... strada... „Biletul de vacanţă... 12 
taloane... etapa a patra... îți deschide drumul spre litoral...” Asta nu. (Dă la o 
parte talonul.) „Câştigă un dormitor de tineret...” Ăsta da. Numele şi 
prenumele... Tataie, eşti pe cale să câştigi tocmai ce-ţi lipsea... La fix. Altul 
la rând... „Punctează la ţinta Miliardelor... Premii de cinci miliarde... Marele 
premiu un miliard. Ai pus ochii pe miliarde, iată cum îți poţi atinge ţinta...” 
Costică Paşa... strada... localitatea... Aşa... (Ia un plic şi introduce talonul. ÎI 
timbrează, îl priveşte intens, apoi îl sărută.) Tu o să fu ăla! Pe tine te vor 
alege... (Pune plicul într-o cutie.) Le-am umflat şi mihardul ăsta... (Ia un alt 
talon.) „Concurs, mare concurs... zece bilete la concertul lui Luciano 


Pavarotti... Întrebare: Care este valoarea actuală a unui tichet de masă 
acordat de întreprindere angajatului?” Dar ce sunt eu, sindicalist?... 
Tâmpiţilor!... Bă, nici măcar nu-mi place de grasul ăla care transpiră 
tpând... (Vrea să arunce talonul, dar se răzgândeşte.) Costică Paşa... 
numărul... sector... Lasă să fie măcar un loc liber, că n-am să mă duc. Şi 
deie Domnul să fie în primul rând, să se oftice grasul şi să năduşească şi 
mai tare... (Pune talonul în plic şi timbrează. Mângâie plicul.) Să mă 
asculți. Direct în lăbuţele ăluia care va extrage să ajungi... (Se ridică brusc 
şi se opreşte în faţa unui televizor. la un telefon şi formează numărul de pe 
ecran.) De când te pândesc eu... Ţi-a venit vremea... Hai, sună... Sună... 
Sună, când îţi spun!... (În acest timp, la un radio se anunță numărul de 
telefon pentru un alt concurs: un bilet pentru Paris, alături de Preşedinte, 
în vizita oficială... la receptorul de la un alt telefon şi formează numărul 
auzit.) Să nu-mi faci figuri că... (În primul receptor.) Alo... Mă numesc 
Costică Paşa... Maşina din imagine are culoarea albastră. (Închide 
receptorul şi ţopăie de bucurie prin cameră.) V-am tras-o! V-am luat 
Mercedesul! După ce îl ridic, văd eu cum îi păcălesc, direct în primul stâlp 
îl înfig! (Răspunde în celălalt receptor) Alo... Costică Paşa... Alături de 
sinistraţi se află Preşedintele României... (Închide telefonul bucuros de 
reuşită.) Asta a fost apelul câştigător! Poate nu ştiaţi... Ăsta a fost!... Şi ce 
dacă? Fi-v-ar actele ale dracului! De ce nu mă credeţi pe cuvânt?! Sunt eu! 
Eu!... Neputincioşilor!... Eu sunt ăla care câştigă tot!... Şi la ce-mi 
foloseşte? La ce toate astea?... (Se trânteşte pe pat.) Ce obosit sunt! Mă 
secătuieşte... (Se ridică în capul oaselor şi priveşte uşa de la intrare. Se 
duce şi o deschide.) Ai să răceşti... Intră în casă... Vino odată, că mă apucă 
iar dracii! (În cameră intră bosumflată TELEFONISTA.) Spală-te pe faţă, că 
parcă eşti Muma Pădurii... (TELEFONISTA izbucnește din nou în plâns şi 
fuge în baie.) Voi credeţi că viaţa e o telenovelă?!... Fetiţo, viaţa e un 
documentar despre digestie şi excremente. Despre căderea părului, 
reumatism şi psihoze... Singurătate şi... (Loveşte cu picioarele pachetele 
aduse de poştaş.) Nu-mi ajunge nebunia mea? De ce mi-o băgați pe gât şi 
pe-a voastră?!... (În fața uşii de la baie.) leşi de-acolo şi încetează cu 
plânsul!... leşi, că sparg uşa! (Uşa se deschide. TELEFONISTA îl priveşte 
speriată.) Tâmpito!... Ce vrei de la mine?! Eşti inconştientă?!... (O ia de 
umeri şi o zgălțăie.) De ce mă chinuiţi?... (O îmbrățișează şi o sărută cu 
pasiune. Trupurile lor coboară pe podea.) Te-ai pierdut printre blocuri, prin 
cartiere... O să-ţi cumpăr o căsuţă în pădure să te ascund de nemernicia 


lumii... Ca Zăpada... Șeherezada mea... (TELEFONISTA se desprinde din 
îmbrățişare şi fuge din garsonieră țipând.) 
TELEFONISTA: Nu mă atinge!... Nu vreau!... 


Scena 2 


Acelaşi interior. Şi mai multe obiecte îngrămădite în cameră, vrafuri de 
ziare peste tot. Televizoarele şi radiourile, parcă mai multe, funcționează 
toate. În cameră, CHIRIAŞUL vorbeşte la telefon. BĂTRÂNUL conduce un 
NECUNOSCUT afară din garsonieră, după care revine în bucătărie. 


CHIRIAȘUL: Să ştii că şi eu înregistrez. Am avut surprize şi cu alte 
interviuri... Una ziceam, alta scria în ziare... N-am nimic cu ziariştii, dar n- 
am chef să-mi răstălmăciți voi cuvintele... Nu vin la televiziune să mă 
filmaţi, că nu vreau. Simplu... Nu sunt nici pitic, nici diform... Nu vreau să 
fac pe măscăriciul ca să câştigaţi voi bani. Clar?!... Şi ce dacă îmi plătiţi?... 
Cât? Mă şterg la fund cu banii voştri... Auzi, ştii ceva, am bani să-mi pun şi- 
n cap! Nu asta contează... Cum fac? Simplu. Câştig... Da, când vreau să 
câştig, câştig... Domn'e, eu sunt câştigător profesionist! V-a intrat în cap?... 
Păi asta e ţara lui Bingo Vodă. Împărăţia amăgirii şi înşelăciunii. Psihoza 
națională e miliardul. Ţara lui Te-uiţi-şi-câştigi... Sigur că da... Stai să 
vezi... Dacă ăştia cu concursurile şi-au pus în gând să distrugă ideea de 
competiţie, să-i înnebunească de tot pe amărâţii din toată ţara, eu nu fac 
decât să le îndeplinesc dorinţa... Or fi ei săraci şi proşti, dar ăştia îi sărăcesc 
şi îi prostesc mai rău, fiindcă oamenii sunt disperaţi... Fugi, mă, de-aici cu 
fericiți cei săraci cu duhul... Lasă că vă umflu eu totul. Vă rad!... Ce te 
interesează?... Treaba mea ce-am vrut să mă fac când eram mic... Culoarea 
roşie... Cu steagul să defilezi tu!... (Se aud bătăi în uşa de la intrare.) Da... 

(CHIRIAȘUL se ridică să deschidă, dar mai rapid este BĂTRÂNUL. În 
cameră intră un NECUNOSCUT.) 

BĂTRÂNUL: Poftiti... Nu vă luaţi după aparenţe... 

CHIRIAȘUL (în telefon): Nu, n-am căzut în cap... 

BĂTRÂNUL: Cât pot să mintă unii!... (Către NECUNOSCUT.) Nu vă 
impacientaţi... N-aţi mai văzut smintiţi?... Intraţi, vă rog! (Intră împreună 
cu NECUNOSCUTUL în bucătărie.) 

CHIRIAŞUL: Vezi că-ți închid telefonul!... Aşa mă enervez eu, repede... 
Da, e o chestie de noroc... O fi norocul orb, dar nu şi invizibil... Nu sunt 


ghicitor... Nici vraci... Poţi să-i spui divinaţie, dacă-ți place cuvântul ăsta... 
Eu văd cum pot câştiga. Sun exact când trebuie, ca apelul meu să fie cel 
ales. Asta dacă nu se fac mânării... Nu, nu trebuie să completezi mii de 
taloane şi nici să dai telefoane ca disperatul toată ziua... Ştii cum e?... Ca în 
viaţă, amice. Poţi, dar nu oricând. Reuşeşti, dar nu orice... Norocul e un 
har... (Între timp, BĂTRÂNUL îl conduce pe NECUNOSCUT la uşă, luându- 
şi rămas-bun.) Gata, am vorbit şi aşa prea mult. (Închide telefonul. 
BĂTRÂNUL se întoarce în bucătărie. Se opreşte în dreptul uşii.) 

BĂTRÂNUL: Fac o excepţie, că n-am de ales. Nu mai răspunde la ușă 
dacă nu aştepţi pe cineva! Nu-mi convine ca musafirii mei să dea ochii cu 
un... Se pot speria... 

CHIRIAȘUL: Moşule, tu chiar ai luat-o razna... 

BĂTRÂNUL: Ai putea să te ţii de promisiuni. Aruncă-te pe fereastră... 
Funia de lampă... Venele... Doar nu ai uitat?... Hai să dăm drumul la 
aragaz... 

CHIRIAŞUL: Nu eşti în toate minţile. 

BĂTRÂNUL: Nu ştii ce înseamnă să fii bărbat... Nu mai am nici o 
pretenţie. (Intră în bucătărie, urmat de CHIRIAȘUL nervos.) 

CHIRIAŞUL: Să nu mă faci tu pe mine cum îţi vine la gură că... (Se aud 
bătăi în uşa de la intrare. BĂTRÂNUL se duce şi deschide. Revine în 
bucătărie, însoțit de un alt 

NECUNOSCUT.) 

BĂTRÂNUL (către NECUNOSCUT): Luaţi loc. Vă rog să mă scuzati... 
Găzduiesc la mine un nepot handicapat. (Către CHIRIAȘ.) Du-te, băiete, şi 
te joacă cu televizoarele!... (BĂTRÂNUL închide uşa de la bucătărie în 
urma CHIRIAȘULUI, care iese turbând de furie.) 

CHIRIAȘUL: Dacă e vorba de joacă, joacă să fie!... 

(Dă sonorul televizoarelor mai tare. Din bucătărie iese BĂTRÂNUL care, 
tacticos, reduce sonorul.) 

BĂTRÂNUL: Nu eşti băiat cuminte... Am un musafir şi te rog să fii 
politicos... Ce-o să creadă domnul despre tine?... Ce te uiţi aşa? Asta-i fața 
ta sau te strâmbi la mine?... (BĂTRÂNUL intră din nou în bucătărie. 
CHIRIAȘUL rămâne pentru o clipă nemișcat, după care intră în bucătărie.) 

CHIRIAȘUL: Tataie, pot să mă spânzur?... Te rog frumos, dă-mi voie să- 
mi tai venele... (Către NECUNOSCUT.) Nene, n-ai o lamă mai ascuțită, că 
ale lui tataie sunt 

cam tocite... 


BĂTRÂNUL: Fii băiat cuminte şi du-te să decupezi cu foarfeca din 
ziare... (Către NECUNOSCUT.) Asta-i pasiunea lui. E foarte talentat... 
(Către CHIRIAŞ.) Poţi să-i dai un telefon Albei ca Zăpada şi ea o să-ţi 
spună ceva frumos. 

CHIRIAŞUL: Îmi spune să-mi dau pantalonii jos. O ştiu eu pe ea... Dacă 
sunt cuminte, pot să mă arunc de la fereastră? 

BĂTRÂNUL: Nu, că murdăreşti trotuarul. 

CHIRIAȘUL: Of, ce grea e viaţa extrauterină!... Ce bine era la mama în... 
(Îşi bagă capul în cuptor.) Ce bine era... Tataie, eşti bun să dai drumul la 
gaze?... (Către NECUNOSCUT.) Nene, ai un chibrit la matale? Să facem 
bum... bum... bum... (NECUNOSCUTUL o rupe la fugă din garsonieră. 
BĂTRÂNUL nu ştie cum să procedeze. Ar vrea să-l oprească pe 
NECUNOSCUT şi, în acelaşi timp, să-şi verse furia pe CHIRIAŞ.) 

BĂTRÂNUL: Aşa este el când face crize... Aţi plecat?... Ținem 
legătura... (Către CHIRIAȘ.) lar ai făcut-o de oaie! 

CHIRIAŞUL: Eu am vorbit serios. Dă drumul la gaze! Să vezi că mă ţin 
de cuvânt... Cine nu ştie cum e să fii bărbat? 

(BĂTRÂNUL ezită o clipă, apoi deschide gazele de la cuptor.) 

BĂTRÂNUL: Bagă capul mai adânc. Nu trişa... Te văd!... Unde naiba oi 
fi pus chibriturile?... (Găseşte cutia cu chibrituri.) Aici eraţi! Vă ascundeaţi 
de mine?... Vă e frică de bum-bum... Imediat facem un bum-bum, de ne dă 
diseară la Actualităţi... (CHIRIAȘUL scoate capul din cuptorul aragazului şi 
bate în retragere. Speriat, iese din bucătărie tuşind.) Ce uşor se rezolvă 
toate... 

CHIRIAȘUL: Lasă chibriturile jos!... Să fim lucizi!... Suntem oameni în 
toată firea... Maturi... Eşti mai nebun ca mine! (CHIRIAȘUL iese în fugă din 
garsonieră. BĂTRÂNUL se aşază istovit pe un scaun. Tuşeşte. Deschide 
fereastra, apoi uşa frigiderului.) 

BĂTRÂNUL: lar n-avem lapte... Costică, ţi-am spus că trebuie să 
cumpărăm lapte... (În dreptul ferestrei, respirând adânc.) Dacă te pui cu un 
nebun, e musai să fii mai nebun ca el. Dacă nu poţi, mai bine renunți... 
Măcar am încercat... Altă viaţă!... (Se aud din nou bătăi în uşa de la intrare. 
BĂTRÂNUL îşi freacă mâinile şi, plin de voie bună, se îndreaptă spre uşă 
pentru a deschide.) Acum trăiesc din nou. Altă viaţă... 


Scena 3 


Acelaşi interior, aceeaşi atmosferă. CHIRIAȘUL şi TELEFONISTA stau 
pe unde apucă, cu câte o farfurie în mână, şi mănâncă. BĂTRÂNUL 
mănâncă şi el în bucătărie, aproape de cadrul uşii, în aşa fel încât să-i 
vadă pe ceilalți. 


TELEFONISTA: V-am dat gata. Mă pricep, nu glumă. 

BĂTRÂNUL: Foarte bun. 

TELEFONISTA: Specialitatea casei: cartofi prăjiți cu ouă ochiuri. A- 
ntâia! BĂTRÂNUL: Specialitatea casei e creier pane la cuptor. Dacă vrei, te 
învăţ cum se face. 

CHIRIAȘUL: Câte puncte ai strâns din etichetele de pe răcoritoare? 

TELEFONISTA: Şapteştrei. 

CHIRIAŞUL: Vă trebuie un secol să adunaţi o sută de puncte?... Ce să 
fac, să cumpăr un tir cu sticle ca să adunaţi şi voi o sută de puncte 
amărâte?!... Nu mai pot s-aştept, simt că-i vine sorocul! Mâine după-amiază 
să le am!... Altfel vrei castel în Spania... 

TELEFONISTA: Îmi cumperi? 

CHIRIAȘUL: Da. 

TELEFONISTA: Promiţi? 

CHIRIAȘUL: Da. 

TELEFONISTA: Şi lui tataie ce-i iei? 

CHIRIAȘUL: Un cavou de marmură. 

TELEFONISTA: E sinistru... Altceva. 

CHIRIAȘUL: O maşină a timpului şi-l trimitem înapoi 

în trecut. 

TELEFONISTA: (către BĂTRÂN): Mă ajuţi? 

BĂTRÂNUL: Am treabă. Vin nişte musafiri pe la mine... 

CHIRIAȘUL: De-o săptămână s-a spart conducta cu musafiri... Ce faci, îi 
plăteşti, le dai bani ca să vină la tine?... 

BĂTRÂNUL (către TELEFONISTĂ): Spune-i că vorbeşte la pereţi. N- 
are texte cu mine... Întreabă-l cum stă cu viaţa extrauterină! 

CHIRIAŞUL: Că n-or fi nişte fraieri să se lase chinuiți gratis... (Către 
TELEFONISTĂ.) Ia vezi, că ăsta e în stare să le dea la fiecare câte un 
televizor, o lampă, un frigider... (TELEFONISTA ia un dosar cu acte şi 
începe să citească.) 

TELEFONISTA: Vedem imediat dacă lipseşte ceva... Poate nu vă vine să 
credeți, dar sunt la zi cu înregistrările... Eşti atent?... Aspiratoare — 16 


bucăţi. Vândute 13, pe stoc 3. (Se plimbă printre cutii numărând.) Sunt 
toate... Televizoare — 47 bucăţi. Vândute 30, sparte la nervi 8, pe stoc 9... 
Sunt... Prăjitoare de pâine — 9 bucăţi. Vândute 8, pe stoc unul... Este, în 
bucătărie... Storcătoare de fructe — 12 bucăţi. Vândute 2, pe stoc 10... Sunt 
şi ele... Autovehicule — 11 bucăţi. Vândute 8, făcute armonică 3 — un 
Mercedes, un Audi şi un Volvo, toate înfipte în stâlp... 

CHIRIAŞUL: Cu multă artă... Ajunge! 

TELEFONISTA: Mai sunt trei pagini... 

CHIRIAȘUL: ŢȚi-am zis să încetezi?! 

TELEFONISTA: Mie-mi place să aud câte ai câştigat... De bani, tu ştii... 
Ce laşi în sertar pentru cheltuială e în regulă... 

CHIRIAȘUL: Nu te mai duci odată la serviciu? E trecut de miezul nopții. 

TELEFONISTA: Mi-am luat liber. Nu te bucuri?... 

CHIRIAȘUL: Mai bine mă culc. Cad din picioare... Spune-i lu’ 
hodorogu” să nu mai molfăie, că mă apucă dracii. Mă zgârie pe creieri. 

TELEFONISTA: Îi spun. 

BĂTRÂNUL: Mi-a zis mie cineva că cel mai rău zgârie pe creier 
zgomotul unui băț de chibrit pe catranul cutiei... 

CHIRIAȘUL: Să-şi pună măcar placa, dacă nu se poate controla... Mai 
bine nu, că aia clănțăne... (Se bagă în pat.) Nu-i mai spune nimic. (Arătând 
televizoarele.) Dă şi tu chestiile alea mai încet... 

TELEFONISTA: Nu vrei să le închid, mai bine? 

CHIRIAŞUL: Ce, ai înnebunit?! Închide sonorul doar... Aţipesc puţin... 

(BĂTRÂNUL se pregăteşte de culcare. TELEFONISTA închide sonorul 
televizoarelor şi al radiourilor.) 

TELEFONISTA: Am eu grijă de tine. Nu eşti tu prinţul meu?... Nu sunt 
eu Ca Zăpada ta?... Ştiu că-ți place mai mult Șeherezada, dar asta e din altă 
lume... (Stinge lumina şi se bagă în pat.) lubitule... Te faci că dormi?... Ce 
bine imiţi sforăitul... Să-ţi spun un secret. Acum chiar vreau... Sunt cu 
adevărat fierbinte... Dezbracă-mă! Vreau să-ți simt mâinile mângâindu-mi 
trupul... 

CHIRIAŞUL: Încetează! Mi-e somn şi mă doare capul. 

TELEFONISTA: la-mă în braţe şi iubeşte-mă... Am uitat de toate... Nu 
mă mai sperie nimic. Lângă tine, mă schimb, sunt alta... Nici un bărbat nu 
m-a făcut să mă simt aşa... Rupe hainele de pe mine. lubeşte-mă!... 

CHIRIAŞUL: Ori mă laşi să dorm, ori te dai jos din pat! 

TELEFONISTA: Glumeşti, unde să mă duc? 


CHIRIAȘUL: Deloc. Hai, cară-te!... Cară-te, am spus! 

(TELEFONISTA se scoală din pat. Orbecăie prin cameră, lovindu-se de 
mobile şi cutii. Rămâne nemişcată câteva clipe. Se aud sforăiturile celor 
doi bărbaţi şi plânsul ei.) 

TELEFONISTA: N-am dorit pe nimeni cum te doresc pe tine... Ştii tu cât 
m-am luptat cu mine ca să-mi înfrâng spaima?... Şi tu mă arunci ca pe un 
NIMIC... 

(Deschide uşa şi intră în bucătărie. Vrea să se întindă lângă BĂTRÂN. 
Acesta tresare din somn.) 

BĂTRÂNUL: Ce-i? Ce s-a întâmplat? 

TELEFONISTA: M-a gonit bestia. 

BĂTRÂNUL: Şi eu ce să fac? 

TELEFONISTA: Eşti un om bun şi blând. 

BĂTRÂNUL: Mulţumesc... 

TELEFONISTA: Un bătrân cumsecade... El e o bestie. 

BĂTRÂNUL: Ce faci, te dezbraci? 

TELEFONISTA: N-am dormit în viaţa mea îmbrăcată. Doar când eram 
în scutece... 

BĂTRÂNUL: Eu o să dorm pe jos. 

TELEFONISTA: Vrei să răceşti? Nu-ţi face probleme, încăpem amândoi. 
Stăm băgați unul în altul... 

BĂTRÂNUL: E patul foarte îngust... Chiar le dai pe toate jos? 

TELEFONISTA: Mai las ceva... 

BĂTRÂNUL: Mai lasă, mai lasă... 

TELEFONISTA: Oh, ce bine e lângă tine! Mă simt în siguranţă... Bestia 
m-a făcut să plâng iar. Mai devreme aveam senzaţia că-mi fuge pământul de 
sub picioare, dar acum mă simt păzită de toate răutățile lumii... Doamne, ce 
drag îmi eşti... 

BĂTRÂNUL: Eu?... 

TELEFONISTA: N-am ţinut la nimeni aşa. 

BĂTRÂNUL: Şi Costică? 

TELEFONISTA: Sunt nebună după el. Dar nu mă merită... Nu mă 
gândesc decât cum să mă culc cu el. Să facem dragoste cu adevărat... 

BĂTRÂNUL: M-am liniştit. 

TELEFONISTA: E aşa bine în patul ăsta... Eşti inofensiv şi nu te 
gândeşti la prostii... 

BĂTRÂNUL: Deloc. 


TELEFONISTA: Nu ai obsesii sexuale... De ce tremuri aşa?... Ai febră?... 
Ştii cum se ia cel mai bine temperatura? Cu buzele lipite de frunte sau pe 
obraz... Parcă ai avea un pic... Ţi-e frig? Vrei să te iau în brațe să te 
încălzeşti?... 

BĂTRÂNUL: Mi-e bine, mult mai bine... 

TELEFONISTA: Dacă-ţi spun ceva, promiţi că rămâne mormânt? 

BĂTRÂNUL: Păi, nu mai am mult şi acolo ajung. 

TELEFONISTA: Eu am o spaimă veche. Abia acum mi-am învins-o, dar 
ce folos... Eram o puştoaică atunci când mama s-a recăsătorit cu un animal, 
o javră de om... Mă pipăia, îmi băga mâna în chiloti... Într-o seară, când ea 
era plecată la ţară, a încercat mai mult... De-atunci am scârbă de bărbaţi... 
Mi-e greață când se ating de mine. Nemernicul ăla mi-a otrăvit sufletul... Tu 
eşti altceva... Toţi bărbaţii sunt obsedaţi şi libidinoşi... De-atunci n-am vrut 
să mai aud de sex... Ce, crezi că-s fată mare?... Să fii tu sănătos)... Ce vrea 
mintea e una, ce vrea carnea e alta. Carnea ţipă... Numai la Costică mă 
gândesc altfel. Cu el aş face dragoste fără nici o reţinere... Bestia! 

BĂTRÂNUL: Mai încearcă... Du-te şi te culcă lângă el. 

TELEFONISTA: Şi tu mă goneşti? 

BĂTRÂNUL: Nu asta am vrut să spun... 

TELEFONISTA: Toată lumea mă alungă. 

BĂTRÂNUL: Amândoi ţinem la tine... Fiecare în felul lui... 

TELEFONISTA: Am înțeles... Ştii, după ce plâng, mi se face mereu 
somn. Mi se pune o pâclă pe creier ca şi cum aş vrea să uit, să nu mai ştiu 
de nimic... Ce bine e lângă tine, tataie... Ce liniştită mă simt... Lumea e 
departe... Nu mă poate atinge... 

BĂTRÂNUL: Somn uşor... 


Scena 4 


Acelaşi interior. CHIRIAȘUL şi TELEFONISTA stau în fața teancurilor 
de ziare şi hârtii. 


TELEFONISTA: De dimineaţă mă sâcâi întruna cu întrebarea asta. 

CHIRIAȘUL: Ia plcurile şi pune-le timbre... (Arătând spre cutiile cu 
câştiguri.) Şi mai vinde din tâmpeniile astea, că altfel le arunc la gunoi... 
Mă sufoc!... Cad peste mine!... A fost bine?... 

TELEFONISTA: Tu ai un fix. 


CHIRIAȘUL: De ce dracu” nu aduni ziarele de-aici?! Astea care sunt 
ferfeniță, aruncă-le! Scapă naibii un descreierat vreun chibrit aprins şi 
ardem ca şobolanii... Ţi-a plăcut? 

TELEFONISTA: Dacă nu încetezi, mă supăr! 

CHIRIAȘUL: Cum paştele mă-sii să încetez când mă scol bine-mersi 
dimineaţa, mă duc să fac cafeaua şi te găsesc în curul gol în pat la 
hodorogu'?! 

TELEFONISTA: Tu m-ai gonit. 

CHIRIAŞUL: Şi ai fugit repede la tătăiță să-i dai un pic de... 

TELEFONISTA: Eram în chiloți şi maiou. 

CHIRIAȘUL: Erai în curul gol! Aia nu sunt chiloţi. Iar dacă tu îi spui la 
petecuţul ăla maiou, e treaba ta... 

TELEFONISTA: Am dormit. 

CHIRIAȘUL: Frai senină şi satisfăcută... 

TELEFONISTA: E prima noapte când n-am mai avut coşmaruri. 

CHIRIAȘUL: Adică, atunci când ai dormit cu mine în pat, ai avut 
coşmaruri... Al naibii moş, ce tare e! Când te uiţi la el, zici că nu mai apucă 
ziua de mâine şi când colo... De câte ori aţi visat? 

TELEFONISTA: Nu fi mitocan!... 

CHIRIAȘUL: Ai luat bilete la loto? 

TELEFONISTA: Da. Am fost să iau şi taloanele de bingo. 

CHIRIAȘUL: Mie n-au vrut să-mi dea. Mai aveau un pic şi mă luau la 
bătaie... Jigodule! Le e frică... De ce ţi-e frică, de-aia nu scapi. Sunt proşti 
făcuți grămadă... Dă-le-ncoa”! Că mâine e tragerea la loto. Să le scrie 
băiatul numerele câştigătoare... Care-or fi?... 

TELEFONISTA: Am stat la coadă câteva ore. Erau o groază de oameni. 
Toată lumea vorbea despre tine... C-ar trebui să ţi se interzică să mai 
participi la jocuri... 

CHIRIAȘUL: I-auzi, domn'e! Că parcă ei fac regulile... 

TELEFONISTA: Şi ăia de la organizatori ziceau la fel... 

CHIRIAȘUL: Zău... Şi ce mai spuneau şmecherii? 

TELEFONISTA: Se mirau cum de nu te-a omorât nimeni până acum... 
Că ar trebui să fii arestat... 

CHIRIAȘUL: Nu-s proşti de pomană... 

TELEFONISTA: O babă zicea că eşti în legătură cu diavolul. 

CHIRIAŞUL: N-am eu relații aşa de sus. 


TELEFONISTA: Unul zicea că eşti mare matematician şi că ai descoperit 
o formulă magică cu care calculezi... Prostii d-astea, nu mă pricep... 

CHIRIAŞUL: $1?... 

TELEFONISTA: O cucoană țipa cât o ținea gura că eşti un escroc. 

CHIRIAȘUL: E o vacă! 

TELEFONISTA: Câţiva, cică, au făcut o sectă cu numele tău... C-ai fi 
noul Mesia... Au scris numele tău pe pereţi, aprind lumânări şi se roagă să 
nu vină sfârşitul lumii... Că tu eşti semnul Apocalipsei. 

CHIRIAȘUL: Oameni chinuiti... Altceva? 

TELEFONISTA: Multe... Nici nu mai ţin minte. Oricum, te înjurau toți. 
Dar toți! 

CHIRIAȘUL: Nişte neputincioşi... Mai spune. 

TELEFONISTA: Un altul zicea că eşti reîncarnarea lui... nu ştiu care... 
Cum naiba i-a zis lu’ ăla?... Îmi stă pe limbă... 

CHIRIAȘUL: În fine... 

TELEFONISTA: Altul, c-ai avea o identitate falsă şi că de fapt tu eşti... 
N-am prea priceput... 

CHIRIAȘUL: Cine a spus asta? 

TELEFONISTA: Unul, era în faţa mea la coadă... O femeie se plângea că 
fii-su se pişă noaptea în pat ori de câte ori te visează... 

CHIRIAȘUL: Mamă denaturată... 

TELEFONISTA: Un domn spunea că el crede că eşti mai mulți. Că sub 
numele tău s-ar ascunde o grupare... Bătea câmpii... Că mănânci găini vii, 
că eşti ascet... Ştii, erau unii care purtau tricouri cu chipul tău. Aşa ziceau 
ei, că ăla e chipul tău. Nu semăna deloc. Dacă nu te arăţi şi tu la televizor şi 
nu-i laşi să te fotografieze... Aşa fac vedetele... Eşti un idol. 

CHIRIAȘUL: Şi tu, cu hodorogul! 

TELEFONISTA: Încetează cu tâmpenia asta, că nu m-am culcat cu el! 
Lângă el, atâta. 

CHIRIAȘUL: A încercat ceva?... A pus mâna pe tine?... 

TELEFONISTA: Nu m-am culcat cu el pentru că eu pe tine te iubesc! (O 
clipă se lasă tăcerea.) Prostule!... Uneori mi-e frică de tine. Nu ştiu cum să 
mă mai comport, ce să mai fac... 

CHIRIAȘUL: Fă ordine în casa asta, că ne mănâncă şobolanii, șerpii, 
gândacii, şopârlele... Fă ceva, nu te uita la mine... Eu am treabă. Trebuie să 
câştig. Nu vezi că toată lumea e împotriva mea? Vor să mă închidă, să mă 
omoare... Ce să fac mai întâi?... Eu sunt câştigător profesionist! Nimeni nu 


se poate pune cu mine... Uite-i cum mă pândesc. Mă urmăresc peste tot. Vor 
să mă chinuie, să mă elimine... Îi aranjez eu, le încurc planurile, le stric 
socotelile... Vor să dispar... 

TELEFONISTA: Nu m-am regulat cu el! 

CHIRIAȘUL: 14, 18, 31, 77, 15, 21... Am reuşit!... (Scrie cifrele pe 
biletul de loto.) Ce greu au ieşit din mine... (Epuizat, se trânteşte pe pat.) 
Le-am luat miliardul!... Greu, dar am reuşit... 

(TELEFONISTA se aruncă peste CHIRIAŞ în pat.) 

TELEFONISTA: Bestie, eu pe tine te iubesc!... Auzi?! Înţelegi?! 

CHIRIAŞUL: De-abia mai respir... Cât m-au chinuit blestematele alea de 
numere... 

TELEFONISTA: Uită-te la mine!... Te iubesc, dementule!... Te iubesc! 
Pricepi? 

(CHIRIAȘUL se ridică brusc din pat.) 

CHIRIAȘUL: Pricep, nu trebuie să-mi spui de două ori. Dacă-mi spui o 
dată, am înţeles şi am memorat. Pot să repet cuvânt cu cuvânt. Literă cu 
literă... Ai spus: „le iubesc!” Corect?... (la un telefon şi formează un 
număr.) Alo... Mă numesc Costică Paşa. Vreau să dau răspunsul corect: Te 
iubesc... (Închide telefonul. Caută ceva pe masă, prin cameră.) Ai văzut ce 
simplu a fost? Pot, dar nu oricând... Reuşesc, dar nu orice... Simplu. E aşa 
de simplu... Nimeni nu mă înţelege că eu pot... Uite-aşa, peste noapte. Ieri 
porc, azi print... E un har... Am să-ţi cumpăr o insulă pustie... 

(CHIRIAȘUL iese din garsonieră. TELEFONISTA rămâne mută. Se 
ridică în picioare şi începe să sară în pat.) 

TELEFONISTA: Te iubesc, te iubesc... Repetă după mine... Te iubesc, te 
iubesc... (Coboară din pat şi dă drumul la picup. Aceeaşi muzică veche. 
Dansează.) Am auzit cu urechile mele. Mi-a spus te iubesc... Mi-a spus... 
(Uşa de la intrare se deschide. BĂTRÂNUL, desfigurat, intră şi se aşază pe 
un scaun.) 

BĂTRÂNUL: Nu pot să cred... 

TELEFONISTA: Ştii ce mi-a spus... Ce-ai, tataie? De ce eşti posomorât? 
Viaţa e frumoasă... Hai, tataie, când eu sunt fericită, tu eşti bosumflat?... S-a 
întâmplat ceva? 

BĂTRÂNUL: L-au omorât pe Costică... 

TELEFONISTA: Ce?! 

BĂTRÂNUL: L-am găsit ţeapăn pe scările blocului... 


TELEFONISTA: Nu se poate!... Nu se poate!... Costică mi-a spus că 
mă... 

BĂTRÂNUL: Oamenii sunt răi... Fiare... Criminali... 

TELEFONISTA: Eşti sigur?... Poate-i o închipuire... Nu delirezi?... 

BĂTRÂNUL: L-am ţinut în braţe... L-am dus la ghenă. Îngrozitor... N- 
am fost în stare să-l aduc aici... Cât am ţinut la el, Doamne!... Era el un 
păcătos, că îi plăceau femeile de nu se putea abţine. N-a rămas una în 
cartier... 

TELEFONISTA: Ce spui?!... Şi pe mine mă gonea... Eşti sigur? 

BĂTRÂNUL: L-am văzut cu ochii mei... De multe ori. O încăleca şi... 

TELEFONISTA: Taci, că eşti obscen... Şi eu care mai aveam un pic şi mă 
urcam pe pereţi de dragul lui... De-asta era el mereu obosit. Aşa deci... 

BĂTRÂNUL: Cu toate defectele lui a fost un băiat bun şi iubitor... 

TELEFONISTA: Costică!... (Plângând.) De ce mi-ai făcut una ca asta, 
Costică?... Cum te-ai dus tu... Unde-ai plecat?... (În cameră intră 
CHIRIAŞUL. Îi priveşte pe cei doi care plâng şi se jeluiesc.) 

CHIRIAȘUL: Să-mi iau țigări. 

TELEFONISTA: Trăieşti?!... Ai curajul să trăieşti?!... Făţarnicule! 
Fiecare vorbă a ta a fost o minciună... Mai bine mureai. 

BĂTRÂNUL (către CHIRIAŞ): Numai din cauza ta! Îi rodea invidia şi 
nu ştiau cum să se răzbune. I-ai sfidat prea tare, ai reuşit prea mult pentru ca 
ei să poată accepta... Victoria altcuiva nu poate fi suportată. Nu ai aflat 
încă?... Atunci s-au răzbunat pe bietul motan şi l-au otrăvit. Toţi vecinii 
ştiau că îi place laptele. I-au pus otravă în lapte... Numai din cauza ta! Eşti 
un om blestemat. Aduci numai necazuri şi suferinţă!... Norocul tău e 
durerea altora... 

TELEFONISTA: Cine a murit de fapt? 

CHIRIAȘUL: Moşule, îmi pare rău. Dacă aş putea face ceva... lartă-mă... 
Moşule, crede-mă... (Îl îmbrățișează pe BĂTRÂN.) Eu vreau ca lucrurile 
să... Şi mereu iese altceva... Nu mă judeca greşit. Uită-te la mine... Sunt 
sincer şi mă doare să te văd suferind... Spune-mi că m-ai iertat... Că n-am 
NICI O vină... 

BĂTRÂNUL: Du-te dracului, cu norocul tău cu tot! 

(CHIRIAȘUL iese tulburat din garsonieră.) 

TELEFONISTA: Cine e pentru tine Costică? 

(TELEFONISTA iese şi ea din garsonieră.) 


BĂTRÂNUL: Cu cine mai vorbesc eu acum?... Cui să-i mai spun 
supărările mele?... 


Scena 5 


Garsoniera este luminată doar de ecranele televizoarelor. Câteva sertare 
şi uşile de la şifoniere sunt deschise şi răvăşite. BĂTRÂNUL zace pe jos în 
bucătărie. Lângă el, toporul este pătat de sânge. În cameră intră bine- 
dispuşi CHIRIAȘUL şi TELEFONISTA. Aprind lumina. 


TELEFONISTA: Tataie!... Dacă-ţi spun unde-am fost în seara asta, n-o 
să-ți vină să crezi. La plimbare, în parc... Mamă, ce dezordine ai făcut! 

CHIRIAŞUL: Iar nu şi-a găsit izmenele. 

TELEFONISTA: Tataie!... Nu-i acasă... Unde-o fi plecat la ora asta? 

CHIRIAŞUL: Apare el când nici nu te-aştepţi. O fi găsit vreo babă bine 
conservată. 

TELEFONISTA: Nu e omul... (Intră în bucătărie.) Şi aveam un chef să-i 
povestesc... (Tipă.) Tataie!... Costică, vino!... Costică! 

(CHIRIAȘUL intră în bucătărie.) 

CHIRIAŞUL: Moşule, ce-i cu tine?... Ce-ai păţit?... 

TELEFONISTA: E mort? 

CHIRIAŞUL: Nu, respiră... Îi bate inima. Moşule, ce s-a întâmplat? 

TELEFONISTA: Uită-te la topor! L-a atacat cineva. 

(BĂTRÂNUL dă semne de viaţă.) 

CHIRIAŞUL: Trăieşte... Moşule, revino-ți... Nu te speria, suntem noi... 
Ce s-a întâmplat? 

BĂTRÂNUL: A venit ăla cu... 

CHIRIAŞUL (către TELEFONISTĂ): Dă-mi un prosop şi apă rece... 
(Către BĂTRÂN.) Spune... 

BĂTRÂNUL: Tu cine eşti? 

CHIRIAȘUL: Nu mă recunoşti? 

BĂTRÂNUL: Am murit, nu-i aşa?... Am scăpat?... Am fost în Iad. Dar 
am scăpat de-acolo... 

(TELEFONISTA apare cu un prosop ud. Îi şterge fața BĂTRÂNULUI 
care se înviorează.) 

TELEFONISTA: Gata, ai scăpat! Sunt eu, tataie. Eu şi Costică. 

BĂTRÂNUL: Deci n-am scăpat! 


CHIRIAŞUL: Ce s-a întâmplat aic1?... Mai bine chemăm salvarea. 

BĂTRÂNUL: Fără doctori! 

TELEFONISTA: Lasă-l să-şi revină! Hai să-l ducem în pat! Trebuie să 
sunăm la salvare. 

BĂTRÂNUL: Pot şi singur... (Se ridică cu greu. Are amețeli.) Mi-au ieşit 
creierii afară? 

(TELEFONISTA examinează rana. CHIRIAȘUL priveşte toporul.) 

TELEFONISTA: E doar o rană superficială. 

BĂTRÂNUL: Atunci încetaţi cu doctorii! 

CHIRIAȘUL: Norocul tău a fost că toporul e tocit. 

TELEFONISTA: Ai capul tare tataie. 

CHIRIAȘUL: Mare noroc ai avut! 

BĂTRÂNUL: M-a apărat AI de Sus... 

TELEFONISTA: Stai întins, nu te mai mişca! 

CHIRIAŞUL: Mă duc să chem poliția. 

BĂTRÂNUL: Nu, nu, te rog... A fost un hoţ oarecare... Un găinar... Nu 
merită osteneala. 

CHIRIAȘUL: Era să te omoare, şi tu vrei să-l laşi în libertate. E un 
criminal, un bandit! 

BĂTRÂNUL: Îl pedepseşte Dumnezeu. Lasă asta în seama Lui! 

CHIRIAŞUL: Eşti sigur? 

TELEFONISTA: Tataie, nu confunda bunătatea cu... 

BĂTRÂNUL: Nu-s prost, fetiţo... Fac uneori pe prostul, că n-am altă 
soluție, dar nu sunt... Faceţi cum vă spun... Mai udă un pic prosopul şi adu 
şi un pic de spirt de la baie. 

(TELEFONISTA iese din bucătărie.) 

CHIRIAȘUL: Moşule, numai necazuri au căzut pe capul tău... 

BĂTRÂNUL: Şi în capul meu... Bucură-te... Casa-i vraişte, motanul 
țeapăn la ghenă... Ţeasta mea gata-gata să crape... Viaţa, un calvar... Halal 
bătrâneţe! 

CHIRIAŞUL: Şi toate astea pentru că într-o dimineaţă mi-ai deschis uşa. 

BĂTRÂNUL: Ştii ceva, nici nu-mi pare rău... Decât o legumă fleşcăită, 
mai bine una strivită... Viaţa te face să putrezeşti oricum. Mi-e scârbă de 
putregai... 

CHIRIAȘUL: Moşule... 

(Apare TELEFONISTA.) 


TELEFONISTA: Să nu tipi, că ustură... Hai, că a trecut... O să rămână o 
urmă mică, dar aşa îi stă bine unui bărbat puternic. 

BĂTRÂNUL: Vorbeşti serios? 

TELEFONISTA: Măcar l-ai pocnit şi tu? 

BĂTRÂNUL: Am încercat... 

TELEFONISTA: Tot e ceva... Ce-a furat?... Pare să nu lipsească nimic. 

CHIRIAȘUL: După cum a cotrobăit peste tot, pare să fi căutat ceva 
anume. 

TELEFONISTA: Banu!... (Către CHIRIAȘ.) Bandiţii ăştia îşi închipuie 
că tu tii banu sub saltea. 

BĂTRÂNUL: Nu cred... 

CHIRIAȘUL: Eu sunt de vină. Eu cu blestematele astea de concursuri... 
Ai dreptate, i-am sfidat. Le-am râs în nas. Le-am luat premiile, banii... 
Nimeni nu poate suporta victoria altuia... Aduc numai nenorociri... Aduc 
moartea! 

BĂTRÂNUL: Nu te mai învinovăţi, că nu-i chiar aşa... 

TELEFONISTA: Mirosul banilor înnebuneşte... 

CHIRIAȘUL: E din vina mea! Era să te omor... 

TELEFONISTA: Haideţi dincolo. Să bem ceva şi să uităm. A trecut. Am 
scăpat. 

CHIRIAȘUL: De data asta... Dar o să mai vină altul şi altul... Sunt 
blestemat... 

TELEFONISTA: Haideţi!... (Găseşte pe jos un album de fotografii.) Nu 
ne-ai povestit niciodată despre tinereţea ta... 

BĂTRÂNUL: M-aţi lăsat?... Chiar vă interesează?... 

TELEFONISTA: Decât despre cruci şi morminte... Costică, desfă sticla 
asta, că nu pot... 

BĂTRÂNUL (răsfoind albumul): Nu ştiu de ce, dar parcă văd cu alţi 
ochi acum... 

TELEFONISTA: După ce-ai trecut prin ce-ai trecut, e firesc... Ai văzut 
moartea cu ochii. 

BĂTRÂNUL: Nu moartea, felul în care mori sperie... (CHIRIAȘUL 
toarnă în pahare.) 

TELEFONISTA: Să avem noroc şi să ne apere Ăl de Sus!... Suntem o 
gaşcă mişto. Noroc! 

BĂTRÂNUL: Noroc! 

CHIRIAȘUL: Noroc! 


BĂTRÂNUL: Ştiţi de ce mă duc eu la cimitir?... Sigur, îmi vizitez 
prietenii şi rudele. Dar mă duc, întâi de toate, la mormântul meu. Locul e 
mereu proaspăt şi gol... Numele e deja scris pe cruce. Şi anul naşterii... Mă 
aşez lângă cruce şi privesc locul cifrelor rămas de completat. Şi mă tot 
gândesc... (Către CHIRIAŞ.) Aşa cum faci tu când vrei să găseşti numerele 
câştigătoare. Mă gândesc, îmi închipui şi... Şi-atât. Moartea nu dă preaviz... 

TELEFONISTA: Mai bine povesteşte-ne cum era pe vremea ta! 

BĂTRÂNUL: Ce poţi spune despre un copac uscat? Că a fost verde 
odată... (Către CHIRIAŞ.) De ce-ai amuţit?... Mon cher, lasă viaţa să curgă 
normal! Bucură-te de nimicuri! Nu te lua la trântă cu timpul... Poţi dobori 
un taur la pământ. Poţi face averi şi piramide. Dar nu te pune cu clipa, că-i 
mai parşivă ca tine... Bucură-te de tine, de vremea ta... 

TELEFONISTA: Mie nu-mi spui nimic? 

BĂTRÂNUL: Ce ţi-e şi cu viaţa asta... Mai ieri urlaţi la mine să tac, 
acum staţi cu gurile căscate... 

CHIRIAȘUL: Eu sunt de vină. Eu atrag nenorocirea... Şi ăsta e doar 
începutul... 

TELEFONISTA: Fugim în lume... Cumpără-ne bilete să facem 
înconjurul lumii. Ne cumperi? 

CHIRIAȘUL: Da. 

TELEFONISTA: Vezi că ai promis iar... 

BĂTRÂNUL: În optzeci de zile... Sau de ani... 

(TELEFONISTA se ridică privind ceasul.) 

TELEFONISTA: Puilor, eu trebuie să fug. Dacă lipsesc şi noaptea asta, 
mă dau afară. 

CHIRIAȘUL: Lasă-i să te dea! Mai bine. Stai cu noi. 

TELEFONISTA: Ai dreptate, moşule. Ce ţi-e şi cu viaţa asta... Acum nu 
mă mai goneşte nimeni... 

CHIRIAȘUL: Rămâi... Avem bani, avem tot ce ne trebuie... 

TELEFONISTA: Şi la ce ne folosesc?... Ştii ce n-ai priceput tu?... Prin 
telefon scap de pipăielile lor scârboase şi asta mă face să mă simt bine... 
Într-un fel mă şi răzbun pe toţi bărbaţii când îi aud mugind ca nişte animale 
rănite... Pe toți, în afară de voi doi... Noapte bună... Să nu vă îmbătaţi. 

(Iese din scenă.) 

BĂTRÂNUL: Nu m-am mai pilit de... De când, Doamne?... Hai noroc! 

CHIRIAȘUL: Noroc! 


BĂTRÂNUL: Viaţa asta e o parodie, mon cher... Îl parodiem pe Creator. 
Ne-o fi făcut el după chipul şi asemănarea Lui, dar nu ne-a dat talent de 
Dumnezeu... Suntem actori proşti şi de-aia rolul iese stâlcit, că, până la 
urmă, jucăm o biată parodie. 

CHIRIAȘUL: Unora le-a dat... 

BĂTRÂNUL: Altă amăgire... Vai de mama lor!... Ce-o fi şi-n sufletele 
ălora... 

CHIRIAŞUL: Îţi dai seama că sunt în casa ta deja de trei luni? 

BĂTRÂNUL: Eu aveam senzaţia că de o mie de ani. 

CHIRIAȘUL: Şi până astăzi credeam că am reuşit... Ştii de unde veneam 
eu când am bătut la uşa ta?... Cum am ajuns să bat la uşa ta? 

BĂTRÂNUL: Nu-mi spune... Mor de curiozitate, dar nu-mi spune... 
Spune-mi doar cum ai ajuns să baţi la uşa mea... 

CHIRIAŞUL: Citeam ziarul. Anunţurile de mica publicitate. Am închis 
ochii şi am pus degetul la întâmplare... 

BĂTRÂNUL: Dar eu nu dădusem nici un anunţ. 

CHIRIAȘUL: Aşa-1... Vecinul din stânga. Numai că atunci când am ajuns 
se închiriase de cinci minute... Nu poţi înțelege de ce, dar, dacă nu găseam o 
soluție, totul... totul ar fi fost ca înainte. Şi asta mă înnebunea... Atunci am 
văzut uşa ta... 

BĂTRÂNUL: N-am priceput nimic. 

CHIRIAȘUL: Mai bine. Nu ştiu ce m-a apucat... S-a terminat sticla. Mai 
desfacem una? 

BĂTRÂNUL: Beţia e pentru cei care pot s-o suporte. Tinereţea suportă 
orice... Tot ce-i stă bine unui tânăr devine dezgustător la un bătrân, aşa că... 
Mai desfă una! 

CHIRIAȘUL: Moşule, moşule... 

BĂTRÂNUL: Da, zi... Nu te opri... Mon cher... Între bărbaţi e ceva 
dincolo de cuvinte... Eşti o bestie al naibii de ciudată! 

CHIRIAŞUL: Şi tu un hodorog dat dracului!... Noroc! 

BĂTRÂNUL: Noroc, mon cher!... Asta-i slăbiciunea noastră. Când ne 
îmbătăm, devenim sinceri. Şi vulnerabili... Aceeaşi prostie o facem şi cu 
femeile. În rest, ne ţinem tari... Să trăieşti! 

CHIRIAȘUL: O mie de ani! 

BĂTRÂNUL: Acum, hai la culcare... S-a mai dus o zi... 

CHIRIAȘUL: Dar mai vine una... Noapte bună, bătrâne... 

BĂTRÂNUL: Noapte bună, băiete... 


(Cei doi sting luminile şi se bagă fiecare în patul lui. Peste liniştea lăsată 
se aude muzicuţa la care cântă CHIRIAȘUL.) 


Scena 6 


Dimineaţa. BĂTRÂNUL stă la masă în faţa unor tăieturi din ziare şi 
priveşte tăcut prin fereastra deschisă. În cameră intră TELEFONISTA, 
aducând câteva ziare. 

TELEFONISTA: Bună dimineaţa, puturoşilor... Ce faci, tataie? Moţăi?... 
Gata cu exerciţiile de viață lungă?... Dar unde e Costică? S-a dus după 
ziare, că nu l-a mai răbdat inima să mă aştepte. Nu i-am zis că i le iau eu?... 
Ce-ai? Ţi-ai înghițit limba?... Eşti mahmur! V-am spus să nu vă îmbătaţi.... 
(BĂTRÂNUL se ridică de la masă şi intră în bucătărie.) Puteaţi măcar să 
strângeți masa. Ce v-aţi spus voi? Vine servitoarea şi face curat, spală, 
calcă... Că la ce să mai fie ea bună?... După o noapte de fir încins, numai 
de-asta îmi mai arde. M-am săturat de labagii ăia până peste cap... Şi ştii ce- 
am făcut?... Sunt mare! Mi-am dat demisia! I-am băgat în mă-sa cu piticii 
lor cu tot... Înţelegi ce mare sunt?... Ce ai? Iar v-aţi certat?... Mai rău ca de- 
obicei?... Vorbeşte, omule! 

BĂTRÂNUL: A plecat... 

TELEFONISTA: Am văzut, că nu sunt chioară. Şi care-i baiul? 

BĂTRÂNUL: Nu se mai întoarce. 

TELEFONISTA: Ai vrea tu... L-ai înfruntat aşa rău, de crezi că a plecat 
de tot?... Te lasă să-l mai necăjeşti şi tu, că ştie că-ți place... 

BĂTRÂNUL: Nu se mai întoarce. 

TELEFONISTA: L-au arestat?... Vorbeşte, că mi se urcă sângele în cap... 
L-au răpit?! 

BĂTRÂNUL: Când m-am sculat, nu mai era. Plecase... 

TELEFONISTA: Şi atunci de unde ştii că nu se mai întoarce? 

BĂTRÂNUL: Şi-a luat periuţa, pasta de dinţi şi aparatul de ras... 

TELEFONISTA: Şi ce-i cu asta? 

BĂTRÂNUL: Şi muzicuţa... Lipsesc hainele cu care a venit îmbrăcat, 
atunci, în prima zi... Asta era tot bagajul lui: periuta, pasta. 

TELEFONISTA: I-ai zis ceva rău de tot?... Tu ştii ceva şi nu vrei să-mi 
spui! 

BĂTRÂNUL: Nu i-am spus nimic! A plecat pur şi simplu. 


TELEFONISTA: Trebuie să fi avut un motiv. Nu-şi ia nimeni lumea în 
cap fără un motiv... 

BĂTRÂNUL: S-a speriat... De ce ajunsese să facă, de ce nu putea să 
facă... De consecinţe... De el... 

TELEFONISTA: Mi s-a părut mie schimbat după ce-ai găsit motanul 
țeapăn... Vorbea prea frumos cu tine... Apoi, după ce-ai fost atacat... Ne-am 
plimbat prin parc, culmea... Se simţea vinovat că toate s-au întâmplat din 
cauza lui... De la pisica aia blestemată a pornit totul! Nu ne aveai pe noi? 
Ce-ti trebuia ție un motan?!... 

BĂTRÂNUL: L-au otrăvit, că lăsase borţoase toate mâţele din bloc şi s- 
au trezit cu o groază de pui... Era un mare cuceritor... Mi-a spus 
administratorul... 

TELEFONISTA: Tu vorbeşti serios?... Adică, nu că-l invidiau, că nu 
suportau... Dumnezeule, ce porcărie!... De ce nu i-ai spus?!... Taci?! Mai 
bine îți crăpa ăla ţeasta în două... Că şi asta l-a înnebunit... Tremura de 
spaimă că ai fi putut să dai ortul popii din cauza lui... Era îngrozit că ai 
încasat-o în locul lui... 

BĂTRÂNUL: Pe mine voiau să mă jefuiască... 

TELEFONISTA: Ce dracu” să fure de la tine? Sărăcia?... 

BĂTRÂNUL: Ştiu cine era hoţul... Acum zece zile mi-a venit ideea să 
dau anunţuri că vând tot felul de lucruri valoroase... Aşa mă răzbunam pe 
Costică, tot zicea el că la mine nu vine nimeni, că nu mă vizitează nimeni... 

TELEFONISTA: Tu vorbeşti serios? 

BĂTRÂNUL: Îi dovedeam că sunt şi eu un om... Și aveam cu cine să 
schimb o vorbă, să povestesc... De la voi n-aveam parte decât de tăcere şi 
batjocură... 

TELEFONISTA: N-ai dreptate! 

BĂTRÂNUL: Ce ştii tu... Inventam că am de vânzare tot felul de 
obiecte... Tablouri, timbre, monede vechi... Manuscrise, bijuterii... 

TELEFONISTA: Şi ăia o luau de bună? 

BĂTRÂNUL: Mă credeau toţi. Toţi... Îmi luam porţia de vorbe şi îl 
băgam în boală şi pe Costică. 

TELEFONISTA: Nu eşti în toate minţile! 

BĂTRÂNUL: Numai că unul dintre ei a luat-o prea în serios. Banditul a 
vrut să-mi fure bijuteriile... 

TELEFONISTA: Pe care nici nu le aveai. 


BĂTRÂNUL: De unde să am eu bijuterii?... M-am trezit cu el peste mine 
în casă. Am luat toporul să-l pocnesc, dar mi l-a smuls din mână şi m-a lovit 
în cap... Norocul meu a fost că m-a crezut mort... La cât era de nervos că n- 
a găsit nimic... 

TELEFONISTA: Ai scornit tu toate astea? 

BĂTRÂNUL: Fabulam cu atâta uşurinţă... 

TELEFONISTA: Îţi dai seama ce-ai făcut?! L-ai făcut să se simtă vinovat 
de ceva ce nu a existat nicicând... I-ai chinuit sufletul şi conştiinţa până şi-a 
luat câmpii... Eşti inconştient! 

BĂTRÂNUL: Nu de-asta a plecat... 

TELEFONISTA: Iarăşi minţi! Ai minţit tot timpul... Eşti un prefăcut... 
Un bătrân parşiv şi dement! 

BĂTRÂNUL: Nu te-ai întrebat niciodată unde sunt toţi banii câştigaţi? 

TELEFONISTA: De ce schimbi vorba?... Nu, nu m-a interesat. 

BĂTRÂNUL: Banii, câştigurile cele mari n-au existat niciodată cu 
adevărat. Niciodată! 

TELEFONISTA: Minţi! Eu îi ţineam evidenţele şi ştiu ce-a câştigat. 

BĂTRÂNUL: Scriai ce-ţi zicea el. Şi nu mintea că le-a câştigat. Bestia 
chiar câştiga. Majoritatea lucrurilor îţi spunea că le-a vândut, dar banii nu i- 
a văzut nimeni, niciodată... 

TELEFONISTA: Dar televizoarele, aragazurile, maşinile de spălat şi 
toate nimicurile din casa asta? 

BĂTRÂNUL: Sunt venite pe numele meu... Când noi nu eram de faţă, 
juca în numele meu. Numai pentru câştigurile de mică valoare, acolo unde 
putea uşor să-l aiurească pe poştaş sau pe organizatori... celelalte, care erau 
pe numele lui, câştigător fund, nu le-a ridicat niciodată... Nici nu le putea 
ridica. 

TELEFONISTA: Dar de ce? 

BĂTRÂNUL: Pentru că cel pe care îl ştim noi, Costică, nu avea 
identitate, nu avea domiciliu... Costică Paşa nu exista! 

TELEFONISTA: Nu-l chema aşa? 

BĂTRÂNUL: Nu. 

TELEFONISTA: Dar cum? 

BĂTRÂNUL: Ce importanţă mai are? Costică Paşa nu a existat! 

TELEFONISTA: Tu delirezi... Fabulezi... De unde ştii toate astea?... De 
unde ştii tu cine era Costică?! 


BĂTRÂNUL: Am găsit astea în sertar, ascunse sub alte tăieturi din ziare. 
În sertarul ăsta îşi ţinea muzicuţa... 

TELEFONISTA: Tot nişte tăieturi de ziar... 

BĂTRÂNUL: Interviurile lui şi câteva articole mai vechi despre un caz 
de dispariție. Sunt de-acum trei luni... (Citeşte.) „Ieri dimineaţă a dispărut 
de la domiciliul său... Familia spune că... a plecat să-şi cumpere țigări şi nu 
s-a mai întors. Ultimul care l-a văzut este un vecin. Acesta relatează că l-ar 
fi zărit ieri dimineață fumând şi citind ziarul pe o bancă într-un parc din 
apropiere...” Cam aceleaşi lucruri şi în alte două scurte notițe din alte 
ziare... E dimineaţa în care a bătut la uşa mea... Înţelegi? 

TELEFONISTA: E aberant... 

BĂTRÂNUL: Băiatul ăsta a plecat într-o dimineaţă de-acasă să-şi ia 
țigări. Şi-a mai luat şi-un ziar... S-a oprit pe o bancă să citească ziarul şi i-a 
venit ideea... A deschis paginile la mica publicitate, a pus degetul la 
întâmplare pe un anunţ de închiriere şi... A ieşit din normalitatea care-l 
apăsa. A fugit în alt destin... Schimbi locul, schimbi norocul... 

TELEFONISTA: Bun, şi-atunci de ce-a plecat de-aici? 

BĂTRÂNUL: Schimbi locul, schimbi norocul... Un câştigător trebuie să 
aibă o identitate. 

TELEFONISTA: De-asta nu voia el să apară în public. Să nu fie filmat, 
fotografiat... 

BĂTRÂNUL: Şi, pe deasupra, nu se leagă nepermis de mult de un 
hodorog şi de o fetiţă de la linia fierbinte... În plus, cum ar fi putut el, cu ce 
bani, să-ți cumpere casa din pădure, mie cavoul de marmură, înconjurul 
lumii?... 

TELEFONISTA: E un prost, eu îl iubeam oricum... 

BĂTRÂNUL: Tocmai acest oricum nu-l voia... 

TELEFONISTA: Unde s-o fi dus?... Cum dăm de el?... 

BĂTRÂNUL: Pesemne că în dimineața asta a luat un ziar, şi-a aprins o 
țigară şi a pus degetul, la întâmplare, pe un alt anunț. La ora asta îşi duce 
bagajele. Periuța şi pasta de dinți. Aparatul de ras, muzicuța... 
(TELEFONISTA ia ziarele şi vrea să le deschidă la pagina de mică 
publicitate.) Stai cuminte!... Lasă-l să spere, să încerce din nou, chiar dacă e 
un chin în plus şi inutil. (Îi ia ziarele din mâini, le mototoleşte şi le aruncă 
într-un colț al camerei.) N-o fi foc o zi să nu ştim ce se-ntâmplă pe lumea 
asta... 


TELEFONISTA: Spune-mi măcar cum îl cheamă!... Lasă-mă să văd cum 
îl cheamă!... Cine era?... Avea copii, nevastă? Te rog... 

BĂTRÂNUL: Îl cunoşti foarte bine. (Rupe în bucăți mici articolele 
despre Costică.) Ştii atâtea despre el. Tu îl ştii de Costică Paşa. Marele 
Costică Paşa!... Nu îți e de-ajuns?! (TELEFONISTA ezită dacă să se 
îndrepte spre uşă.) 

TELEFONISTA: Ce-o să fie de-aici încolo cu noi, tataie?... Cine mai 
suntem noi? 

BĂTRÂNUL: Nu poţi fi altul chiar câştigând totul pe lumea asta. Nimic 
nu ți se dă fără a ţi se lua... Dacă vrei să trăieşti într-o lume mai bogată, 
adună mai întâi în tine. 

TELEFONISTA: Asta şi fac. Adun zilnic. Ură, durere, spaime... Făt- 
Frumos nu există. Aşa-1? 

BĂTRÂNUL: De n-ar fi, nu s-ar povesti. 

TELEFONISTA: Minţi! Iarăşi minţi! 

BĂTRÂNUL: Basmele sunt cele mai frumoase minciuni. De-asta le sunt 
spuse copiilor de mici. 

TELEFONISTA: Că pe urmă încep minciunile urâte... Şi tu credeai că 
păcăleşti viaţa reinventând-o prin mica publicitate?! 

BĂTRÂNUL: La fel ca el... (TELEFONISTA deschide uşa de la intrare.) 
Nu pleca... 

TELEFONISTA: Pe stradă zăpada e murdară. O confunzi cu gunoiul. 
Acolo stau curvele adevărate. Ai cunoscut vreodată târfe?... Sunt cele mai 
sincere femei. Au haine frumoase, bani şi sunt râvnite. Ce-ţi mai poţi dori? 

BĂTRÂNUL: Ai putea sta cu mine... Îţi arăt pozele şi pălăria colonială... 
Dacă vrei, poţi s-o porți... Mergem la teatru şi ne uităm la actori prin 
binoclu... Tu găteşti, eu cumpăr lapte... Ne plimbăm prin parc... (Se ridică şi 
scoate pe rând toate televizoarele şi radiourile din priză.) Te las să ţopăi în 
patul ăsta. Are arcuri grozave... M-am obişnuit cu canapeaua din bucătărie... 
Ce linişte o să fie... Am să-ți povestesc viața mea... 

TELEFONISTA:  Moşule, minţi lumea povestind că ai trăit-o. 
(TELEFONISTA iese din cameră. BĂTRÂNUL închide şi ultimul televizor.) 

BĂTRÂNUL: A meritat să joci şi numai pentru doi spectatori?... 
Merită?... (În dreptul ferestrei, respirând adânc.) Ceilalţi doar au auzit 
despre omul care joacă şi câştigă tot. Nu pot decât să şi-l închipuie... Ce 
săraci sunt oamenii ăia... (Revine în cameră şi opreşte pendula.) La ce folos 
să mă mai amăgeşti?... 


CORTINA 


Ultima haltă în Paradis 


— comedie în două acte — 


Personaje: 
MITICĂ 
ASISTENTA 
DOCTORIŢA 
IONEL 
BLONDA 
BRUNETA 
ROȘCATA 


Acţiunea se desfăşoară într-un spital, acolo unde viața nu mai 
este o certitudine, cu atât mai puţin bucuriile ei. 


ACTUL ÎNTÂI 


Cameră de spital cu două paturi. Lumina răzbate din holul de aşteptare 
descoperind un pat gol, iar în celălalt pe MITICĂ dormind. ASISTENTA 
iese din cabinet, străbate holul şi intră în cameră privindu-l admirativ pe 
MITICĂ. 


ASISTENTA: O fi adevărat că ai avut zece mii de iubite?... Nu se poate. 
Şi totuşi lumea aşa spune. Grozav bărbat trebuie să fi fost... (Citeşte fişa 
medicală.) Patruzeci şi trei de ani. Să fi început pe la optsprezece... (Ia un 
creion şi calculează.) Patru sute de femei pe an? Greu de crezut. Adică mai 
mult de una pe zi?!... Nu se poate!... Doamne, ce bărbat!... Oi fi chiar aşa de 
dotat cum se zice?... 

(În cameră se aprinde lumina. DOCTORIŢA se află în cadrul uşii, severă 
şi autoritară.) 

DOCTORIŢA: Ce faci acolo?! 

ASISTENTA (speriată): Îi iau temperatura. 

DOCTORIŢA: Zău?!... 


ASISTENTA: Venificam fişa medicală... Voiam să-l învelesc, că e cam 
frig... 

DOCTORIŢA: Fetiţo, pe tine te mănâncă grija mai mult decât trebuie. 

ASISTENTA: Da, doamna doctor. 

DOCTORIȚA: Dă-mi fişa. Cum evoluează? 

(În acest timp, MITICĂ se trezeşte cu greu. Se întinde, cască, se descheie 
la bluza de pijama.) 

ASISTENTA: Din ce în ce mai bine. 

DOCTORIŢA: Înveleşte-l, că n-am chef de spectacol. Bărbaţii despuiaţi 
sunt oribili. 

MITICĂ (ridicându-se în capul oaselor): Prinţesele mele!... Iubitele 
mele!... Ia te uită ce minuni)... Îngeraşi suavi. Voi ce faceţi suportabilă 
încăperea asta, puşcăria asta, oroarea asta... (Către ASISTENTA care-l 
înveleşte.) Enigmatică şi fermecătoare, suavă zână... 

DOCTORIŢA: la mâna de pe ea, că-ți fac o intravenoasă de dormi două 
zile! (Către ASISTENTĂ.) l-ai dat medicamentul la şase?... Du-te şi 
pregăteşte injecțiile! 

ASISTENTA: Sigur că da. (Către MITICĂ.) Vă mai este frig? 

MITICĂ: Da. Cumplit de frig. Uită-te în ochii mei să mă încălzesc. Eşti 
soarele fierbinte, focul... 

DOCTORIȚA: Încetează cu prostiile! (Observă sub pat o sticlă cu 
băutură.) Ce-i chestia aia de sub pat?! 

(ASISTENTA se apleacă, ridică sticla şi miroase conținutul.) 

ASISTENTA: E vin. 

DOCTORIŢA: Vin?! Dar ce-i aici, bodegă?!... (Către ASISTENTĂ.) leşi 
odată afară şi ia şi otrava asta! (ASISTENTA ia sticla cu vin şi iese din 
scenă. DOCTORIŢA caută sub pat, sub pernă, în noptieră, dar nu mai 
găseşte nimic.) Dumneata eşti nebun? 

MITICĂ: Sunt nebun după stetoscopul care stă leneş în jurul gâtului 
tău... Aş putea să-ţi ascult bătăile inimii? 

DOCTORIȚŢA: Eşti dement! 

MITICĂ: De dorul de a vedea acest halat perfect scrobit căzut pe jos, 
eliberând trupul... 

DOCTORIŢA: Nu fi obraznic, că-ți fac o intravenoasă de te urci pe 
pereți de durere. 

MITICĂ: De plăcere... Ce parfum înnebunitor!... 

DOCTORIȚA: Două injecții! 


MITICĂ: Între ele, coborâm să mâncăm la cârciumioara din colţ. Fac ăia 
o ceafă împănată la grătar... Îmi lasă gura apă... 

DOCTORIȚA: Îţi dau eu un pumn de calmante şi-ţi trece... 

(MITICĂ se ridică din pat.) Să ştii că te mut la psihiatrie! 

MITICĂ: Şi bem un vin de butuc... 

DOCTORIȚA: Te leg de pat. 

MITICĂ: Dacă aşa îţi place... 

DOCTORIȚA (retrăgându-se spre uşă): Eşti iresponsabil. Te crezi mare 
bărbat. Nu vezi că eşti un ramolit? O umbră. Un sinucigaş. 

(DOCIORIŢA iese din scenă.) 

MITICĂ: Decât să trăiesc în formol şi cu pilule, mai bine în votcă... Ce- 
ar merge o ceafă împănată... (Caută sub saltea, de unde scoate un pachet de 
țigări şi un chibrit. Aprinde o țigară şi o savurează.) Oxigen curat!... Dar ce 
credeți voi, că eu sunt o cârpă, o legumă?... Pute a spirt şi aspirină, de-ți 
întoarce stomacul pe dos. Aici mai rău te îmbolnăvegşti. Paturi de fier ca la 
puşcărie, pereți albi de te țăcăneşti... (I se face rău şi se trânteşte pe pat.) 
Fir-ar să fie!... 

(În scenă intră zâmbitoare ASISTENTA.) 

ASISTENTA: Am adus „bomboanele”. Doamna doctor zice că o să visai 
frumos după ele... Dar ce e fumul ăsta? Ați fumat! 

MITICĂ (încercând să-i ascundă că-i este rău): Mai schimbă mirosul de 
spital. 

ASISTENTA: Se poate, domnu” Mitică? Dacă vă prinde doamna doctor? 

MITICĂ: Nu-mi mai dă drumul. 

ASISTENTA (deschizând geamul): Vă rog eu, fiți cuminte, nu mai faceți 
prostii. După ce-o să vă faceţi bine, e altceva. Hai, luaţi pastilele... Astea 
sunt pentru inimă, astea pentru ficat... Astea pentru plămâni... Şi pentru 
rinichi... 

MITICĂ: Ceva pentru plăcere n-ai? 

ASISTENTA: Vai, domnu’ Mitică! 

MITICĂ: Pentru plăcerea de-a trăi n-ai nimic? Nu pentru mine, pentru 
doctoriță. 

ASISTENTA: Poate v-aude. Astea-s pentru somn... Le-ați înghițit pe 
toate? Mai luaţi o gură de apă. 

MITICĂ: Ce-ai făcut cu sticla? 

ASISTENTA: Nu mă mai păcăliți. M-ați dus o dată că e ceai, că e... 

MITICĂ: O gură mică, face bine la circulație. Doar o gură. 


ASISTENTA: Hai, întindeţi-vă... Aşa. Într-o clipă adormiti. 

(Îi aranjează perna şi îl înveleşte cu pătura.) 

MITICĂ: Ție nu ţi-e somn? Avem loc amândoi... Măcar un pic... O gură 
doar... 

(MITICĂ adoarme.) 

ASISTENTA: Nebun mai sunteţi... Acum visaţi că trăiţi aşa cum vă 
place... Ce bărbat!... O gură doar... 

(Se apleacă şi îl sărută, după care intră în cabinetul DOCTORIŢEI, care 
completează fişe la biroul ei.) 

DOCTORIȚA: Doarme? 

ASISTENTA: E un simpatic. 

DOCTORIȚA: I-ai dat toate medicamentele? 

ASISTENTA: Mai voia... 

DOCTORIŢA: E un dement fanfaron. Se crede bărbatul fatal şi nu e 
decât un ostenit înainte de vreme. O ruină. 

ASISTENTA: Ruinele sunt frumoase. Au mister şi istorie. 

DOCTORIŢA: Zău?! De mâine să nu te mai prind cu halatul ăsta scurt, 
că nu eşti la... Aici e spital, fetiţo! Clar?! 

ASISTENTA: Da, doamna doctor. 

DOCTORIȚA: Ce, acum te-ai bosumflat?... Dacă vrei, poți să-ți faci 
unghiile. 

ASISTENTA: Vă mulțumesc, doamna doctor. Eu vă iubesc mult... 

DOCTORIŢA: Termină cu chestiile astea! 

ASISTENTA (făcându-şi unghiile): Mă gândesc dacă e posibil ca un 
bărbat să fi cunoscut, înțelegeți dumneavoastră, zece mii de femei. 

DOCTORIȚA: Asta de unde ai mai scos-0?... I-ai pus perfuzia? 

ASISTENTA: Aţi spus doar să-i dau medicamentele. 

DOCTORIŢA: Nu se poate să fi avut atâtea femei... Iese mai mult de una 
pe zi. Se laudă. 

ASISTENTA: Toată lumea vorbeşte. 

DOCTORIȚA: Prostii. Un grandoman. Bărbaţii sunt nişte animale care 
transpiră, murdăresc haine, cer de mâncare, se îmbată şi se încurcă cu orice 
stricată. Mi-e scârbă de ei! 

(În scenă intră doi brancardieri ducând un pacient pe targă.) 

ASISTENTA: Avem o urgenţă! 

DOCTORIŢA: Pregăteşte patul doi! 


(DOCTORIŢA şi ASISTENTA intră în salon, unde brancardierii îl pun pe 
IONEL în patul liber. DOCIORIŢA incepe să-l examineze, ASISTENTA 
aduce trusa medicală, brancardierii ies din scenă.) 

DOCTORIȚA: Ce scriu ăia de la Salvare în fişă? 

ASISTENTA: Electrocutat. 

(IONEL se trezeşte gemând şi bolborosind.) 

IONEL (către DOCTORIȚĂ): Mimi... 

DOCTORIŢA: Delirează. Mai ia-i temperatura. 

(IONEL încearcă să se ridice şi să o îmbrăţişeze pe DOCTORIŢĂ.) 

IONEL: Mimi, vreau să fii a mea. 

DOCTORIȚA: Alt obsedat!... Băiete, dacă-ţi dau una, te bag în spital. 

ASISTENTA (surprinsă): Dar ăsta-i spital, doamnă! 

DOCTORIȚA: Abia acum ţi-ai dat seama? 

IONEL: Mimi, îmi dau drumul... 

DOCTORIȚA: E ud tot... Nu vezi, fetiţo, că are hainele ude?! Uită-te 
înainte să vorbeşti! Ce electrocutat?! Mai avea un pic şi se îneca... Pune-i 
oxigen imediat! 

ASISTENTA: N-avem. L-a terminat Mitică. 

DOCTORIȚA: Termină tot ce prinde... Fă-i respirație gură la gură... Mie 
mi-e greață... Hai, ce stai?! 

(ASISTENTA începe să-i facă respiraţie gură la gură. IONEL o 
îmbrățişează gemând, ASISTENTA se desprinde cu greu din braţele lui 
IONEL.) 

ASISTENTA: E pătimaş rău de tot. 

IONEL: Mimi, mai vreau... 

DOCTORIȚŢA: L-au trimis la noi din greşeală. De altceva are nevoie. la 
vezi ce mai scrie în fişă. 

ASISTENTA: E un bilet pe care l-au găsit lângă el după electrocutare... 
După înec... 

DOCTORIȚA: Dă-l încoace! (Citeşte biletul) „Mimi, vezi că m-am 
spânzurat...” Şi ăsta e sinucigaş. 

ASISTENTA: Aşa sunt bărbaţii. Ne iubesc cu disperare. 

DOCTORIȚA: Nişte farsori. Mincinoşi. Ai văzut tu vreunul s-o facă cu 
adevărat?... Uită-te, bâțâie, respiră... Acuşi se ridică şi vrea ceva, ţipă că nu- 
1 convine altceva. 

IONEL (privind în jur): Dar Mimi unde e? Mimi, Mimi)... (Văzând 
biletul.) Biletul era pentru ea... Unde sunt? 


ASISTENTA: La spital. N-ai fost băiat cuminte şi ţi s-a făcut rău... 

IONEL: Am murit? 

DOCTORIȚA: Din păcate, nu. la zi, băiete, ce s-a întâmplat? 

IONEL: Am vrut să-i fac în ciudă. Mimi nu mă iubeşte cât merit. 

DOCTORIŢA: Zău?! 

IONEL: l-am spus eu: Mimi, ai să regreţi. Nu te juca cu sentimentele 
mele. Eu sunt hotărât. Eu vreau dragoste curată, dacă nu... Sigur n-am 
murit? 

DOCTORIȚA: Te crezi la autopsie? Ce şansă ai avut! Să te spânzuri, să 
te îneci şi ai ratat. 

ASISTENTA: Aşa sunteţi voi, bărbaţii, incapabili să duceți o treabă până 
la capăt. 

IONEL: Nu-mi iese nimic... 

DOCTORIŢA: Şi te mai miri de ce te-a părăsit. (Către ASISTENTĂ.) Dă- 
1 ceva să doarmă şi scoate-i hainele astea ude. 

ASISTENTA: Imediat îi scot hainele. 

DOCTORIȚA: Fă lucrurile în ordinea în care ţi-am spus. 

ASISTENTA: Da, doamna doctor. După ce adoarme îi scot hainele, îi 
pun pijamaua, îl învelesc şi gata. 

IONEL: Mi le scot singur. Nu suport să mă vadă cineva dezbrăcat. 

DOCTORIŢA (către ASISTENTĂ): Hai, fetiţo, să-l lăsăm că e ruşinos... 
Sărmana Minu! 

(DOCTORIŢA şi ASISTENTA ies din scenă. IONEL se dă jos din pat, se 
dezbracă, îşi pune pijamaua.) 

IONEL: O să râdă iarăşi. O să mă facă caraghios... De ce nu înţelege că o 
iubesc? E femeia visurilor mele... (MITICĂ se trezeşte şi îl ascultă în 
tăcere.) l-am spus: Tu şi cu mine şi restul e lumea care nu contează. E aşa 
greu să iubeşti? E imposibil să fii iubit?... Aşa, total şi fără nici o îndoială. I- 
am spus: Mimi, eu nu pot iubi decât o singură femeie. 

MITICĂ (cu jumătate de voce): Fugi, mă, de-aici. 

IONEL: Şi ea îmi răspunde: Fugi, Ionel, de-aici, că asta e imposibil... M- 
am jurat că aşa este. Dragoste adevărată e doar o dată. 

MITICĂ: Tinere, pentru ce eşti internat aici? 

IONEL: O iubesc! Numai pe Mimi!... 

MITICĂ: Mă băiete, tu ai nevoie de un program de reeducare. 

IONEL: I-am spus: Mimi, vezi că eu o fac. Nu mă crezi în stare?... Uite 
ce lungă e sfoara. Ajunge ca să mă spânzur foarte de sus... Sfoara a ţinut, 


țeava nu. 

MITICĂ: Dar tu eşti un caz special. 

IONEL: I-am scris un bileţel să vadă că până în ultima clipă mă gândesc 
la ea. I-am scris: Mimi, vezi că m-am spânzurat. 

MITICĂ: Mă, băiete, tu eşti bolnav rău. 

IONEL: Mă gândeam cum o să-şi smulgă părul din cap, cum o să urle de 
remuşcare, cum o să se dea cu capul de toți pereţii... Cum o să leşine şi o să 
implore zeii să mă învie... Cum o să moară de durere peste cadavrul meu... 

MITICĂ: Şi ce-a făcut? 

IONEL: A dat un telefon la Salvare... Mimi!... Şi murea, murea de râs că 
s-a spart ţeava şi apa curgea peste mine... l-am zis: Mimi, mă înec, e udă 
apa. Mimi, mi-e frig... 

MITICĂ: S-a dat cu capul de pereţi? 

IONEL: A adus foenul, l-a băgat în priză şi mi l-a aruncat: Usucă-te, 
puiule, aşa îmi spune ea mie, că eu am oră la coafor. Apoi a plecat. 

MITICĂ: Fără să leşine, fără să urle de durere? 

IONEL: A urlat din uşă să fac curat şi să repar ţeava... Mimi, ce crudă 
ființă eşti! 

MITICĂ: Ce-ai, ţi-e frig? De ce tremuri? 

IONEL: Nu ştiu... Aşa m-a luat cu zgâlțâieli după ce a trântit uşa. 
Vedeam stele verzi şi sfârâia... M-am trezit aici cu două doamne în alb, de 
credeam că-s îngeri. 

MITICĂ: Puiule... 

IONEL: Numai Mimi îmi spune aşa. 

MITICĂ: Puiule, uite care-i treaba. Îţi trebuie tratament serios. Intensiv. 
Doză forte. Şoc. 

IONEL: Ce frig îmi este... (Se bagă în pat şi se înveleşte. MITICĂ vine 
lângă patul lui.) Dar dumneavoastră cine sunteţi? 

MITICĂ: Doctorul Mitică. Vindecător de dragoste... Directorul spitalului. 

IONEL: Bună ziua, domnul doctor. Bună seara, domnule director... Să 
ştiţi că nu suport injecțiile, aspirina şi supozitoarele. 

MITICĂ: Puiule, te vindec eu de boala asta. 

IONEL: E gravă? 

MITICĂ: N-ai văzut că putea fi mortală? 

IONEL: Dar de ce n-aveţi halat? 

MITICĂ: Am operat adineauri. I-am scos unuia din cap o femeie şi m-a 
umplut de sânge. 


IONEL: Leşin dacă văd sânge!... Aveţi pijama ca şi mine. 

MITICĂ: Asta-i pijama de doctor. Uite, are o etichetă specială. Scrie în 
chinezeşte: Pentru uzul doctorilor. Special. 

IONEL: Şi de ce staţi în patul unui bolnav? 

MITICĂ: Aşa sunt eu, popular... De fapt, era liber. A plecat ăla pe care l- 
am făcut bine şi m-am întins niţel să mă odihnesc. 

IONEL: Unde vă e stetoscopul? 

MITICĂ: Te duci tu frumuşel până jos, în colţ... 

IONEL: Să vi-l aduc? 

MITICĂ: Începem tratamentul altfel. Comanzi două fripturi împănate, o 
sticlă de vin... 

IONEL: O sticlă de vin?! 

MITICĂ: Atunci votcă, să ne dezinfectăm. Şi mai iei şi două pachete de 
țigări... 

(În scenă intră DOCTORIŢA şi ASISTENTA.) 

DOCTORIŢA: De ce nu dorm ăştia?! Ți-am zis somnifer? Doză de cal! 
(Către MITICĂ.) De ce nu eşti în pat? 

IONEL: Domnul doctor îmi prescria un tratament... 

DOCTORIȚA: Domnul doctor?! 

IONEL: Da, domnul director. 

DOCTORIŢA: Cine?! 

IONEL: Domnul doctor Mitică! 

DOCTORIȚA: Mi-e rău... 

MITICĂ: Vindecător de dragoste... (Către IONEL). Aşa sunt femeile, 
sensibile. 

ASISTENTA: Doamnă doctor! 

(DOCTORIŢA leşină în braţele lui MITICĂ.) 

MITICĂ: Nu vă speriaţi, e normal. Anemie, lipsă cronică de sentimente. 
Sedentară, deficit de mângâieri... Inima, bătăi prea regulate, nici o 
tresărire... Intoxicaţie cu viață searbădă! Tratamentul... 

(MITICĂ o sărută pe DOCTORIŢA, care se trezeşte din leşin mai întâi 
îimbrăţişându-l, ca apoi să se desprindă brusc, aplicându-i o palmă 
zdravănă.) 

DOCTORIŢA: Animalule! 

(DOCIORIŢA iese furioasă din scenă.) 

ASISTENTA: Doamne, ce bărbat! 

IONEL: A zis „animalule”. 


MITICĂ: A vrut să spună mulţumesc. 

IONEL (către ASISTENTĂ): Dânsul nu e?... 

ASISTENTA: E domnul Mitică, e cel mai iubit dintre pacienţi... Aşa 
spune lumea. 

(ASISTENTA iese din scenă.) 

MITICĂ: Am glumit... Sau poate n-am glumit. Dragostea e ca o limbă 
străină. O poți şti scris, vorbit, citit. O poți gândi sau chiar simţi. Pentru 
mine e limba maternă. 

IONEL: Eu abia silabisesc. 

MITICĂ: Ştii de ce? Ai un vocabular foarte redus: Mimi, dragoste, Mimi, 
dragoste, şi-atât. 

IONEL: Eu nu pot să iubesc decât o singură femeie. 

MITICĂ: Aici e buba. Vocabularul firesc este: Mimi, Anca, Maria, 
Suzana, Andreea, Paula, Dana, Camelia, Diana, Ana... 

IONEL: Ce memorie aveţi! Şi pe care s-o iubesc? 

MITICĂ: Pe toate. Merită una mai mult ca alta s-o iubeşti? 

IONEL: Mimi. 

MITICĂ: Le-ai cunoscut pe toate celelalte ca să poţi face comparaţia?... 
Băiete, fiecare femeie e un mister, o frumuseţe, fiecare are ceva numai al ei 
pentru care merită să fie iubită. Ştii care e tragedia? Că un bărbat nu poate 
iubi toate femeile din lume. 

IONEL: Toate?! 

MITICĂ: Îţi dai seama câte minunăţii sunt pe lumea asta şi tu eşti doar 
unul singur, condamnat să trăieşti numai o viaţă. Chestia asta mă 
înnebuneşte. Mă simt vinovat faţă de fiecare femeie căreia nu am apucat să- 
1 ofer dragostea mea. 

(În scenă intră ASISTENTA aducând o tavă cu medicamente.) 

IONEL: Pe mine mă înnebuneşte Mimi. 

MITICĂ (în şoaptă): Să nu înghiţi porcăriile alea, că două zile nu te mai 
scoli din somn. (Către ASISTENTĂ.) Tânără şi suavă domniță... 

ASISTENTA: Doamna doctor a spus să terminaţi cu prostiile. 

(Către MITICĂ.) V-a transmis că îi e scârbă să vă mai vadă... Şi să luaţi 
pastilele astea, altfel... 

MITICĂ: Intravenoasele. Ştim. Numai că doamna doctor are o părere 
greşită. Noi suntem cei mai cuminţi băieți din lume. Luăm oricâte pilule ne 
dă. 


ASISTENTA: Astea sunt pentru dumneavoastră... Astea pentru tine. 
Luaţi-le, să văd eu că le-aţi înghiţit, că mă întreabă. 

(MITICĂ şi IONEL iau pastilele şi se întind pe pat.) 

MITICĂ: Spune-i doamnei vise plăcute şi că o iubesc la fel de mult. 

ASISTENTA: Îi spun doar vise plăcute... 

(ASISTENTA iese din scenă.) 

MITICĂ: Scuipă-le! 

(MITICA şi IONEL scuipă medicamentele neînghițite.) 

IONEL: Ce gust amar... 

MITICĂ: Acelaşi gust îl are şi viața fără femei. Aşteaptă-mă un pic. 

(MITICĂ iese pe furiș în holul de aşteptare unde, cu multă precauţie, 
vorbeşte la telefon. În timpul ăsta IONEL culege pastilele scuipate şi le 
pune în paharul ce-l ascunde sub pat.) 

IONEL: Poate era mai bine să le fi luat. Somnul e un ascunziş bun pentru 
disperare... Cum adică? Să iubesc eu toate femeile din bloc?... Şi pe aia de 
la patru? Şi pe chelneriţa de la parter?... Doamne, ce pacoste! Să iubesc eu 
tot cartierul?... Tot oraşul?... Vai de capul meu!... Ce blestem pe mine!... Ce- 
ar zice Mimi? Puiule, eşti un destrăbălat, un uşuratic. Să nu te mai văd în 
faţa ochilor!... Cu ce-am greşit eu să intru în beleaua asta? Şi o femeie e 
prea mult, darămite... 

(MITICĂ se întoarce mulțumit înapoi în cameră.) 

MITICĂ: Din trei minuni, s-o înfăptui una... (Către IONEL.) Puiule, 
zarurile sunt aruncate. (MITICĂ începe să facă ordine prin cameră.) 

IONEL: Nu credeți c-ar fi mai bine s-o cer pe Mimi de nevastă? 

MITICĂ: Asta-i crimă! Băiete, căsătoria omoară dragostea. Din 
momentul în care dai cu pixul la primărie şi iei țidula „căsătorit”, s-a dus 
naibii totul. Ştii ce-i asta?... Contract de suportat viaţa în doi, atât! Da, 
vreau să suport să trăiesc sub acelaşi acoperiş cu cetățeanca. Să tac când 
are draci, să-mi gătească când mi-e foame, să-mi spele... 

IONEL: Şi dacă tot eu fac de mâncare şi spăl? 

MITICĂ: Sper că glumeşti... De ce are statul nevoie să-şi bage nasul în 
viaţa a doi oameni?... Da, vreau să-l suport pe cetățeanul când vine beat, 
când îi ghiorțăie maţele, când îi put picioarele, când se-ntoarce cu fundul la 
mine şi eu am chef de conversație... 

IONEL: Exageraţi. 

MITICĂ: Femeia e un spectacol. Doar soţii intră în culise şi le văd 
ridurile, răutatea, oboseala... Prefer să le privesc de pe scenă. 


IONEL: Eu din sală... 

MITICĂ: Puiule, căsnicia înseamnă ciorapi cârpiţi, listă de cheltuieli, 
scutece întinse la uscat, ţipete, banii care nu ajung. Începe în rai şi se 
sfârşeşte în infern. 

IONEL: De unde ştiţi, aţi fost însurat? 

MITICĂ: Bate-n lemn! 

IONEL: Dacă n-aveţi experienţă, de ce vorbiţi? 

MITICĂ: Fiindcă niciodată n-am vrut să mă spânzur din pricina unei 
femei. 

IONEL: Am fost eu prost că v-am spus. 

MITICĂ: Ai fost curajos. Unui bărbat adevărat nu-i este ruşine de faptele 
lui. Nici chiar de cele disperate... Gata, a trecut. 

IONEL: Mai bine ne culcăm... Dacă apare doamna doctor? 

MITICĂ: Nu apare. E convinsă că dormim buştean... Hai, pune mâna să 
aranjăm puţin. Spitalele astea.... 

IONEL: Vine vreo inspectie? 

MITICĂ: Sunt treizeci de ani de când trăiesc aşteptarea cu aceeaşi 
emoție. E ceva magic în chestia asta. Mă ia cu călduri, o nelinişte plăcută 
mă cuprinde. 

IONEL: Vă place aşa mult să faceți curățenie? 

MITICĂ: Puiule... Ia vino un pic... (MITICĂ îl duce în faţa oglinzii.) Ce 
vezi? 

IONEL: Pe Ionel. 

MITICĂ: Cine e Ionel? 

IONEL: Eu. 

MITICĂ: Băiete, fă un efort. Te rog... Cine e Ionel?... Priveşte-l bine. 
Uite ce mutră inexpresivă. Tunsură de tractorist... Colţurile gurii căzute ca 
ale unui moş ursuz. lonel e un tip fără vlagă, fără voinţă, care se 
dispreţuieşte ignorând frumuseţea, curajul şi dorința de a cuceri... Cine e 
Ionel? 

IONEL: Ionel sunt eu. Credeţi că nu pricep? 

MITICĂ: Puiule, tu ai nevoie înainte de toate să te îmbolnăveşti. 

IONEL: Toată lumea îmi vrea răul. 

MITICĂ: Ascultă-mă pe mine. Trebuie să te îmbolnăveşti de uitare. Să 
devii amnezic. Să uiţi cine ai fost. Abia atunci o să poţi avea loc pentru 
amintiri despre un altfel de Ionel... Dacă eu aş fi avut un băiat de vârsta ta, 
el ar fi fost ca un print. 


IONEL: Aveţi? 

MITICĂ: Probabilitatea e mare, dar nimeni nu-mi spune tată... Acela ar fi 
fost un tip dintr-o bucată, puternic şi generos. Cu plete negre şi ochi 
pătrunzători până în adâncul sufletului oricărei femei. Cu glasul profund, de 
ar fi îngheţat inima cea mai nepăsătoare. Pasul lui ar fi făcut aerul să 
vibreze... Nu te compara tu cu ce nu poţi fi. 

IONEL: Vi-l închipuiţi, doar atât. 

MITICĂ: Crezi că eu nu mi-aş fi dorit un urmaş?... Nu ştiu eu că ăsta e 
un spital?... Cui vor rămâne toate femeile, minunile pământului, după ce eu 
nu voi mai fi?... Cine va avea grijă de ele?... 

IONEL: N-am vrut să vă supăr. 

MITICĂ: Sufăr că într-o zi ființele astea delicate, care au nevoie de 
tandreţe, vor rămâne fără dragostea mea... Un singur lucru îmi mai doresc, 
să mor în pat cu o femeie superbă căreia să-i ofer ce nici măcar nu a visat 
vreodată. Clipe de amor cât toate bogăţiile lumii... (IONEL îşi aranjează 
părul.) 

IONEL: Aşa e bine? 

MITICĂ: Mai întâi de toate, amnezia. Uită, uită!... (Scoate de sub pat o 
geantă din care răstoarnă tot felul de obiecte de toaletă.) Vino aici! Începe 
magia... (MITICĂ îl aranjează pe IONEL.) 

IONEL: Încep să nu-mi mai amintesc nimic. 

MITICĂ: Bravo, bravo... Du-te şi te uită în oglindă. (În timp ce IONEL se 
admiră în oglindă, MITICĂ se aranjează şi el. Îşi pune un papion pe gâtul 
gol, o batistă în buzunarul de la piept al pijamalei.) Tinere, mai obraznic, 
mai cu tupeu. Nu te uita ca un bleg. Vezi că stai cocoşat. 

IONEL: Ce elegant sunteți! 

MITICĂ: Asta-i adevărata normalitate, mon cher... (Scoate pachetul de 
țigări de sub saltea şi se aşază pe un scaun în mijlocul camerei.) Tinere, 
Paradisul e aici, pe pământ. Dar oamenii sunt orbi... Trage-ţi un scaun şi fă- 
te comod. 

IONEL: Îmi daţi şi mie o ţigară? 

MITICĂ: Serveşte, te rog... Oamenii nu ştiu să se bucure. Sunt atât de 
tâmpiţi, încât trec prin viaţă fără să vadă cât e de frumoasă. Le este ruşine să 
dorească, să poftească... De ce să nu ne minunăm de fiecare mângâiere, de 
fiecare sărut?... 

IONEL: Mie îmi era jenă. 


MITICĂ: Ţi-am zis să nu-ţi mai aminteşti cine ai fost?! Doar cine eşti 
este important... De ce depinde ca tot ce-i în jurul nostru să fie o bucurie?... 
De noi. Uită-te în jur. O cameră de spital rece. O cameră a bolii, a 
suferinței. Acum pare a fi altceva. E ceea ce suntem noi. E şi ea o haltă în 
Paradis... Lumea e aşa cum o trăim. 

IONEL: Seamănă cu Ionel? 

MITICĂ: Cu viaţa lui. 

IONEL: Spuneaţi că viaţa e frumoasă. Dac-ar fi să semene cu mine, nici 
soarele n-ar mai răsări. Mai bine ar semăna cu dumneavoastră. 

MITICĂ: La mine răsăriturile sunt numărate... După mine viața femeilor 
se va nărui. Istoria lor se va împărţi în două. În timpul lui Mitică şi după 
Mitică... Cine-mi va lua locul? Cine va duce mai departe povara de a iubi?... 
Să fie ăsta sfârşitul lumii?... (Îngândurat.) Cine va duce mai departe...? 

IONEL: De ce vă uitaţi aşa la mine? 

MITICĂ: Ridică-te! Vino încoace! (Cei doi sunt în faţa ferestrei.) Cască 
ochii bine, desfundă-ţi urechile şi bagă la cap! Sex masculin nu e totuna cu 
bărbat. Cu toţii ne naştem larve de bărbat. Pricepi? 

IONEL: Larvă e un fel de vierme? 

MITICĂ: De la stadiul de larvă de bărbat la cel de bărbat adevărat e cale 
lungă. Cei mai mulți rămân de sex masculin, doar atât. Puţini ajung să 
zboare. (MITICĂ deschide fereastra şi respiră adânc.) Eşti pregătit? 

IONEL: Ne sinucidem iar? 

MITICĂ: Închide ochii şi fii gata de marea înfruntare! 

IONEL: Am rău de înălțime. 

MITICĂ: Gândeşte-te la toate femeile din lume! 

IONEL: Dar nu le cunosc. 

MITICĂ: Închide ochii, am spus! 

IONEL: Mi-e frică! 

MITICĂ: Le-auzi cum şoptesc?... Ce delicate sunt. Firave, doritoare... 
(Cu voce tare.) Femei ale lumii! Frumuseţi, minuni nebănuite!... Să nu vă 
fie teamă, Mitică se gândeşte la voi! Mitică nu vă părăseşte până ce nu vă 
va şti în siguranță. Tinere şi suave domniţe, profunde şi misterioase 
făpturi... (Cu voce joasă către IONEL.) Acum spune-le tu, să vadă că exişti. 

IONEL: Sărut-mâna... 

MITICĂ: Nu mormăi, zi cu voce tare! 

IONEL (țipând): Doamnelor!... 

MITICĂ: Mai zi, că n-ajunge! Spune-le cine eşti. Tare! 


IONEL (fipând): Eu sunt Ionel! 

MITICĂ (strigând): El este Ionel! Scumpelor, el este Ionel!... Puteţi veni, 
vă aşteptăm... (În cameră intră DOCTORIŢA şi ASISTENTA şi rămân 
surprinse de ce le este dat să vadă.) Numai pentru voi trăim. 

IONEL: Eu sunt Ionel! Ionel! (Către MITICĂ.) S-or fi culcat? 

MITICĂ: Dormiţi liniştite. Somn uşor. Are cine să vă iubească. Mitică... 

IONEL: ...ŞI Ionel. 

DOCTORIŢA: Doi nebuni! 

(MITICĂ şi IONEL sar ca arşi de pe pervazul geamului. IONEL fuge şi 
se-ascunde în pat.) 

MITICĂ: Scumpelor, ce repede aţi venit! 

DOCTORIȚA: Dacă mai urlaţi mult, vă bag la „furioşi”. 

IONEL: Eu i-am spus că am rău de înălțime. 

MITICĂ (către DOCTORIŢĂ): Vă e teamă să nu se strângă jos o mare de 
femei? 

DOCTORIȚA: Nu mă provoca mai mult decât... 

MITICĂ (strigând): Provoc femeile lumii la dragoste! 

DOCTORIŢA (către ASISTENTĂ): Închide fereastra şi dă-mi tubul cu 
somnifere! 

ASISTENTA: Da, doamnă doctor. 

DOCTORIŢA (către MITICĂ): Treci în pat! În pat am spus şi să nu mai 
aud nici măcar că respiri! Să vedeţi voi ce dragoste de somn vă provoc eu 
acum! 

(MITICĂ se urcă în pat făcându-i semne lui IONEL.) 

MITICĂ (în şoaptă): Ţine-le sub limbă. Nu le înghiți. 

ASISTENTA: Eu le-am dat doze ca pentru cai. 

DOCTORIŢA: Ăştia nu sunt cai, sunt elefanţi. (DOCTORIȚA le dă pe 
rând somnifere.) Înghite! Am zis înghite!... Deschide gura! În regulă... 
înghite, puişor, înghite că răgeai ca un... 

IONEL: Elefant. 

DOCTORIŢA: Acum deschide gura!... E bine... O să dormiţi de n-o să 
mai ştiţi de voi. (Către ASISTENTĂ.) Hai, că i-am terminat! 

(ASISTENTA şi DOCTORIŢA ies din cameră.) 

MITICĂ: Au plecat. Scuipă! (MITICĂ şi IONEL scuipă pastilele.) Ce 
gust oribil au! 

IONEL: Ca viaţa fără femei. 

MITICĂ: Bravo, mon cher! 


(MITICĂ se dă jos din pat şi se aranjează. IONEL adună pilulele de pe 
jos.) 

IONEL: Câte trucuri știți! 

MITICĂ: N-ai văzut încă nimic... (IONEL pune pastilele în paharul de 
sub pat.) Ce faci cu pilulele alea? 

IONEL: Fac curat. Calcă cineva pe ele şi... 

MITICĂ: Crezi că-l ia somnul?... Amice, la treabă, că am făcut o 
promisiune şi trebuie să ne ținem de ea. 

IONEL: Eu n-am promis nimic. 

MITICĂ: Nu mai poţi da înapoi. Dacă apare acum o femeie în faţa ta?... 
Ce fac1?... 

IONEL: Treaba ei... 

MITICĂ: Şi dacă-ţi spune că e noapte, că n-are somn?... 

IONEL: O compătimesc. 

MITICĂ: Mă, băiete... Trebuie să te învăţ cum să priveşti o femeie drept 
în ochi. 

IONEL: Se poate aşa ceva? 

MITICĂ: N-avem material didactic... Vino, mai aproape... Tu eşti femeia. 
Nepăsătoare, şăgalnică... Inabordabilă, rece, distantă... Fii atent! 

(MITICĂ îl fixează cu privirea pe IONEL.) 

IONEL: Mă hipnotizaţi? 

MITICĂ: Fii atent şi bagă la cap. 

IONEL: Am ameţit deja. 

MITICĂ: O priveşti direct, apoi pleci puţin capul şi te uiţi pe sub 
sprâncene... Îţi umezeşti uşor buzele, clipeşti o dată şi o fixezi şi mai 
puternic... Îţi înfoi nările, înclini într-o parte, uşor, capul... Oftezi încet. 
Ridici privirea şi o sfredeleşti. 

IONEL: Mă ustură ochii! 

MITICĂ: Sufletul ei se deschide. O să vezi cum se transformă. Se 
albeşte, apoi se îmbujorează brusc... Începe să clipească scurt şi des... Tu, 
tot mai tare, tot mai tare cu privirea. Ea caută un punct de sprijin, se 
fâstâceşte... Tu şi mai tare... I se usucă buzele, tâmplele îi zvâcnesc... 

IONEL: M-a luat cu transpirație. 

MITICĂ: Şi pe ea... 

IONEL: Mi-e rău. 

MITICĂ: Ei îi e bine, din ce în ce mai bine... Tu ridici o mână şi mângâi 
cu degetele aerul... Ea simte asta ca şi cum ar fi pe pielea ei. 


IONEL: Mi s-a pus un cârcel. 

MITICĂ: Şi ei. Pe creier. Nu mai e lucidă... Dai năvală cu privirea în 
inima ei... O furnică tot trupul... Îşi freacă genunchii unul de altul. 

IONEL: Mă doare capul. 

MITICĂ: Şi pe ea. O dor toate cele... Îţi umezeşti încă o dată buzele. Faci 
un pas spre ea şi apleci un pic capul pe spate. Închizi pe jumătate pleoapele, 
respiri adânc să ţi se vadă nările umflate şi o ţintuieşti cu privirea direct şi 
irevocabil. De aici încolo e pierdută. Faci ce vrei cu ea. 

IONEL: Ce-aş putea să fac cu o femeie? 

MITICĂ: Dacă nu faci nimic, te obligă ea după ce-ai adus-o în starea 
asta... 

IONEL: De unde să ştiu eu ce vrea ea? 

MITICĂ: Femeia doreşte dorinţa bărbatului... Hai, încearcă tu acum. Eu 
sunt femeia, tu bărbatul. 

IONEL: O să vă doară capul. 

MITICĂ: Dă-i, mă, drumul. 

IONEL: Bine... (Începe să-l privească insistent pe MITICĂ). De ce nu vă 
albiți la faţă? 

MITICĂ: Pleacă uşor capul... Vezi să nu cazi. Umflă-ţi nările... Priveşte 
mai tare, mai tare. Nu te holba la mine, priveşte cu subînțeles!... 

IONEL: Vi s-au uscat buzele? Vă zvâcnesc tâmplele? 

MITICĂ: Mângâie aerul. Nu-ţi face vânt!... Parcă te aperi de muște. 

IONEL: Aşa e bine?... Mai sunteţi lucid? 

MITICĂ: Umezeşte-ţi buzele. Bagă limba înăuntru!... Pasul înainte... 
Vezi că te-mpiedici! Închide uşor ochii... Să nu adormi! Gata, că mă doare 
capul! 

IONEL: V-am prevenit. Eu acum n-am chef să fac nimic. Aşa că abțineţi- 
vă, duduie... Am zis bine? 

MITICĂ: După o astfel de zicere să te aştepţi la două palme sau că te 
zgârie cu toate unghiile... 

IONEL: Mă învăţaţi numai lucruri periculoase! 

MITICĂ: Periculos e să nu înveţi toate astea. Şi timpul e scurt. 

IONEL: Atunci, spuneţi-mi, cum trebuie să fie un bărbat? 

MITICĂ: Un pic mai frumos ca dracul. 

IONEL: Când îi spuneam asta lui Mimi mă privea şi-mi zicea: Puişor, dar 
nici atât de puţin... 

MITICĂ: Şi tu te lăsai călcat în picioare. Îţi plăcea sub papucul ei? 


IONEL: Era aşa de cald şi bine... 

MITICĂ: Uite care-i treaba... Într-un cuplu, în amor, se naşte imediat 
relația şef-subaltern. 

IONEL: Dar eu nu mă duceam la ea ca la serviciu. 

MITICĂ: Aşa e făcută viaţa. De cele mai multe ori femeia e şeful. Chiar 
şi atunci când vezi bărbaţi ce se dau cocoşi. O privire, o vorbă apăsată şi 
gata, cocoşul amuţeşte. 

IONEL: Eu tăceam oricum. 

MITICĂ: Şi toate pornesc de la cum se tranşează disputa în scutece. 

IONEL: De mici copii? 

MITICĂ: Între cearşafuri. La proba practică... 

IONEL: Văd eu că nu vă place teoria. Faceţi ce faceți şi tot la practică 
ajungeti. Hai, învăţați-mă! 

MITICĂ: Băiete, asta nu se-nvaţă cu una, cu două. Asta-i artă. Un lucru e 
clar. Nu fi egoist. Dacă e artă, creează doar pentru ea... Ai priceput? 

IONEL: Matematică nu ştiți?... 

MITICĂ: Să-ncercăm altceva. Ştii să săruţi mâna? 

IONEL: Mare scofală! 

MITICĂ: Mâna mea e a unei distinse şi fermecătoare doamne. Sărut-o!... 
Nu te mai strâmba! Dă-mi mâna ta să-ți arăt. 

IONEL: Nu vă e scârbă? 

MITICĂ: Îi iei palma şi îi atingi delicat încheietura mâinii. Cu degetul 
mare o mângâi uşor, cât să pară o întâmplare. O priveşti drept în ochi. 

IONEL: Iarăşi? 

MITICĂ: Te apleci uşor, dar cu ochii tăi în ochii ei. Faza cu nările... 
Buzele foarte puţin umede se apleacă deasupra... Rămân pentru o clipă la un 
milimetru de mâna ei, apoi îți striveşti buzele delicat pe pielea ei trandafirie. 

IONEL: Mă gâdilă. 

MITICĂ: Momentul ăsta trebuie să fie ca o clipă suspendată în veșnicie. 
S-o înfioare din cap până în picioare. Te ridici uşor, privind-o mereu. Îi dai 
drumul la mână cu greutate, să înțeleagă că ai vrea s-o păstrezi pentru tine şi 
pentru totdeauna. 

IONEL: Ce vă spuneam eu?... Mimi... Pentru totdeauna... 

MITICĂ: Iar începi? 

IONEL: Aţi ajuns la vorbele mele. 

MITICĂ: Îi provoci doar senzaţia. Atât. 

IONEL: Nu-i frumos să mă-nvăţaţi să mint. 


MITICĂ: Minciună e atunci când crezi: „mereu”, „totdeauna”, „Viaţa 
întreagă”... Clar? Ultima mişcare e ca şi cum ai vrea s-o mai atingi în zbor... 
Repetă tu acum. 

IONEL: Am priceput. Nu e necesar. 

MITICĂ: Să văd eu c-ai înțeles. Domnule... (Îi întinde mâna.) 

IONEL: Doamnă... 

MITICĂ: Ochii la mine. Vezi să nu cazi în nas... Nu scuipa... Nu trebuie 
să muşti... 

IONEL: Vă înfioară? 

MITICĂ: Acum dă-mi drumul. Ajunge!... Totul e să exersezi. 

IONEL: Mi-e dor de Mimi. 

MITICĂ: Nu te potoleşti?! Vrei să te operez? 

IONEL: Am uitat-o pe Mimi. Habar n-am cine e femeia asta. 

MITICĂ: Ţi-e mintea doar la ea fiindcă ţi-e frică să te gândeşti la toate 
celelalte femei. Ţi-o scot eu pe Mimi din cap. Operaţie pe creier. Pregăteşte- 
te! 

(IONEL se ascunde.) 

IONEL: N-aveţi halat... O să vă umpleţi de sânge. 

MITICĂ: Degeaba te ascunzi. Mimi trebuie să apară dintr-un moment în 
altul... Va intra în această cameră. 

IONEL: Doamne fereşte! Dacă mă găseşte treaz la ora asta, ce-o să-şi 
închipuie?... 

MITICĂ: Îi auzi paşii?... Foşnetul hainelor?... 

IONEL: Purta o rochie roşie... 

MITICĂ: Ca un halat stropit cu sânge... O vom vedea imediat. 

IONEL: Nu deschideţi, vă implor! 

MITICĂ: Unde intră o femeie pe ușă, iese liniştea pe fereastră. (MITICĂ 
deschide uşa.) Pottiţi, scumpă şi adorată, intraţi... Aşa arată o cameră de 
spital unde doi bărbaţi suferă... Pe cine căutaţi cu privirea?... Cui vreți să-i 
arătaţi această superbă rochie, hemoragie de bucurie a revederii?... Ce păr 
superb aveţi! Mi-aduce aminte de pădurile tropicale... Suferim din dragoste. 
Tânjim după singurele clipe de fericire, acelea când eşti lângă noi... (Către 
IONEL, care s-a ascuns sub pătură.) Ionel, uite, Mimi e lângă noi. E cea 
mai dulce alinare... Ionel! 

IONEL (de sub pătură): Bună, Mimi... 

MITICĂ: Mimi te-ntreabă cum te mai simți. 


IONEL: Nu foarte bine... N-am apucat să fac curăţenie, c-a venit salvarea 
prea repede. 

MITICĂ: Bravo, eşti un băiat cuminte. 

IONEL: Mimi, eu... 

MITICĂ: Tânără domniţă... Ce parfum sălbatic! Mă ameţeşte... Parcă 
sunt într-o poiană cu flori... (Către IONEL.) N-am dreptate?... Ionel, Mimi 
vrea să te vadă. E veselă... Bucuroasă că ne vede... 

IONEL: Mă iartă că s-a stricat foenul? 

MITICĂ: Magnifică făptură... Spune-mi... N-aş fi crezut că frumuseţea 
îşi poate depăşi limitele... Ce braţe, ce umeri... Sculptorii au trăit în zadar. 
Pictorii lumii au mâzgălit himere. Splendoare... Ce mâini delicate! Atinge 
clapele sufletului meu! Simt muzica învăluindu-mă... Îmbrăţişează-mă!... 

(IONEL scoate capul de sub pătură şi îl priveşte pe MITICĂ. Acesta, prin 
gesturi tandre, dă de înţeles că o îmbrățișează pe imaginara Mimi.) 

IONEL: Ce faceţi acolo?... De ce aţi tăcut?... 

MITICĂ: Ce piele catifelată!... Ce buze fierbinţi!... 

IONEL: Domnu” Mitică, nu credeţi că staţi prea aproape?... 

(MITICĂ schițează că se desprinde din îmbrăţişare şi trece în paşi de 
dans.) 

MITICĂ: Simfonia tăcerii... Muzica şoaptelor... Plutim peste clipe, peste 
noaptea înstelată... Suntem prizonierii amorului... 

IONEL: O învârtiți prea tare... Mimi, ţi se ridică fusta! 

MITICĂ: Ce picioare! Dăltuite mai presus de perfecţiune... Şi eu nu 
ştiam. 

IONEL: Domnu” Mitică, nu e frumos!... 

MITICĂ: Am trăit în întuneric, în necunoaştere... Minune a lumii!... Cum 
îmi iroseam viața şi tu erai atât de aproape... Comoara mea!... Uită-te în 
ochii mei!... Vezi patima cum mă mistuie? 

IONEL: Mimi, nu te uita, că te ameţeşte! 

MITICĂ: Planetele se învârt în jurul soarelui... Soarele meu! 

(MITICĂ se apropie în paşi de dans de patul său.) 

IONEL: Mimi, e o capcană!... Eu nu mă gândesc la toate femeile din 
lume. Doar tu exişti... Ai grijă! 

MITICĂ: Smaraldul meu... Rubinul meu fierbinte... Îţi simt respiraţia ca 
briza mării... Să privim largul... (MITICĂ se aşază pe pat, mimând că o 
culcă pe Mimi.) Uită cum e să ai mâini! Fii doar îmbrățişare! 

IONEL: Domnu” Mitică! Întreceți măsura!... Mimi! 


MITICĂ: Ce trup!... Dune de nisip fierbinţi. E o crimă să ascunzi atâta 
minunăţie sub hainele astea... 

IONEL: Mimi, nu ceda! 

MITICĂ: Ce oază de fericire!... (MITICĂ îşi dă jos bluza de pijama.) 
Câtă voluptate... Sunt în Paradis! 

IONEL: Mimi, nu uita că eu te iubesc doar pe tine... Domnu” Mitică! 

MITICĂ: Mimi, taină nepătrunsă... 

IONEL: Eu sunt sincer. lartă-mă!... N-am nici un viciu! 

MITICĂ: Lumea e doar o închipuire... Suntem doar noi doi... 

(IONEL se repede asupra lui MITICĂ şi îl trage jos din pat.) 

IONEL: Lăsaţi-o în pace! Nu mai judecă. Luaţi mâinile de pe ea!... Mimi, 
doar eu te iubesc!... (Se aruncă în patul gol.) Mimi!... 

(MITICĂ se ridică şi îşi îmbracă bluza de pijama. IONEL rămâne 
nemișcat în patul lui MITICĂ, repetând numele lui Mimi.) 

MITICĂ: N-ai văzut unde-am pus ţigările?... 

IONEL: Mă doare capul. 

MITICĂ: Operaţie reuşită. A ieşit. S-a dus. 

IONEL: De ce, dacă eu nu aveam păcate? 

MITICĂ: Când femeile ne iubesc, ne iartă orice păcat, chiar şi crimele. 
Când nu ne iubesc, nu ne iartă nimic. Nici măcar virtuțile. 

IONEL: E nedrept. 

MITICĂ: Istoria nu-i nedreaptă? Ştim noi cine a inventat sărutul? Cine a 
fost cel dintâi cuceritor care a mângâiat trupul unei feme1?... lată adevărații 
eroi! 

IONEL: Era singura mea dragoste. 

MITICĂ: Nu există singura, ci doar prima şi ultima. Pentru mine prima 
dragoste e ultima, iar ultima dragoste e cea dintâi. 

IONEL: Ce-aţi făcut din Mimi?!... Vă urăsc! Acum e o femeie ca oricare. 

MITICĂ: Ia taci un pic!... Fuga în pat şi fă-te că dormi! 

(MITICĂ şi IONEL se bagă în pat, se acoperă cu păturile şi încep să 
sforăie. Uşa camerei se deschide. Intră DOCTORIŢA. Păşeşte încet între 
cele două paturi, privind cu atenţie dacă cei doi dorm.) 

DOCTORIȚA: V-am dovedit până la urmă... (Se apropie de patul lui 
MITICĂ.) Nebun bătrân ce eşti!... Numai sufletul ţi-a mai rămas întreg. Ce- 
ai făcut cu trupul tău? Eşti o ruină... Nechibzuitule... Sunt atâtea femei care 
nu te-au cunoscut... Le-ai arătat că pot fi iubite. Şi vei pleca, făcându-le cea 


din urmă nedreptate. Eşti un farsor, Mitică, fiindcă eşti muritor. Somn uşor. 
(Se apleacă şi îl sărută.) Somn uşor. 

(DOCTORIŢA stinge lumina şi iese din cameră. Cei doi rămân 
nemişcaţi, dar fără a se mai preface că dorm.) 

IONEL: Acum sigur n-o să mai vină. 

MITICĂ: Mai bine ne culcăm. Vorbim mâine. 

IONEL: Am văzut-o cu ochii mei pe scorpie cum v-a sărutat. 

MITICĂ: Ce rost mai are? 

IONEL: Domnule Mitică, învaţă-mă să zbor! 


CORTINA 


ACTUL DOI 


Aceeaşi scenă. În camera luminată de lampa de pe o noptieră, MITICĂ şi 
IONEL. 


MITICĂ (dansând): Un, doi, trei... Un, doi, trei... Să te văd. 

(IONEL încearcă să imite mişcările de dans ale lui MITICĂ.) 

IONEL: Un, doi, trei, patru... 

MITICĂ: Încă o dată. 

IONEL: Un, doi, trei, patru... 

MITICĂ: Mai încearcă. 

IONEL: Un, doi, trei... Un, doi, trei... 

MITICĂ: Pe muzică zbânţuită sigur o te descurci. Arta e însă la dansul 
corp la corp. Muzica languroasă ucide orice împotrivire. Lentă, 
melancolică... Uită-te la mine!... Să te văd! 

IONEL: E greu fără muzică. 

MITICĂ: Muzica trebuie să fie în capul tău. Mişcă-te mai unduios... 
Parcă te-a făcut cineva din bucățele şi pe urmă te-a sudat... Fii, mă, mai 
vaporos. Eleganţă, distincție şi mister. 

IONEL: Aşa e bine? 

MITICĂ: Nu merge! Tu eşti femeia, eu bărbatul. 

(Cei doi încep să danseze.) 

IONEL: Vă mişcaţi prea încet. 

MITICĂ: Bărbatul conduce dansul. Femeia îl execută. Asta e regula! 
Clar?... Urmăreşte-mi mişcările. Aşa... Lin... O tragi uşor spre tine... Îți 
scapă mâna pe şold, din întâmplare... 

IONEL: Întâmplarea e că e fundul meu. 

MITICĂ: E al ei!... La doi-trei paşi, genunchiul tău între genunchii ei... 
Apoi tot piciorul, până ce simţi pe coapsă căldura pântecelui ei. La faza 
asta, de regulă, ea îşi culcă uşor capul pe umărul tău... Nu te mai încorda, ce 
naiba!... Lasă-ţi capul liber... Cu mâna stângă urci încet, din greşeală, spre 
sâni... Repeţi greşeala... Apoi răsuflarea ta e din ce în ce mai aproape de 
gâtul ei... Buzele tale ating pielea gâtului ei la prima mişcare mai bruscă. 
Tot ca din întâmplare. 

IONEL: Şi dacă mă pocneşte? 

MITICĂ: O iei de la capăt. De regulă nu te pocneşte, ci se lasă din ce în 
ce mai moale în braţele tale... Am zis mai moale! Parcă aş dansa cu un 


frigider... Tu o strângi mai tare. 

IONEL: Se-nvârte camera cu mine. 

MITICĂ: Începi să respiri mai adânc spre urechea ei. Să te audă, să te 
simtă. Oftezi sau gemi uşor, după caz... Mâinile încep să-ți umble cu 
nerăbdare pe trupul ei. Dacă până aici n-ai nici o defecțiune, poţi să devii 
chiar şi-un pic obraznic... Uite-aşa. 

IONEL: Domnul Mitică, eu sunt Ionel! 

MITICĂ: Ai dreptate, m-a luat valul... Bun... Acum tu eşti bărbatul şi eu 
femeia. Faci ce te-am învăţat. la-mă în braţe. Aşa... 

IONEL: Cine vorbea de frigider... 

MITICĂ: Dă-i înainte. Închipuie-ţi că ai în braţe cea mai superbă femeie 
din lume. Asta e regula. Să nu te gândeşti la ce ţii în braţe. Poate fi şi urâtă, 
scundă, grasă, cu capul mare şi cocoşată. Tu eşti cu mintea la cea mai 
grozavă dintre femei. Aşa, e bine... 

IONEL: Îmi mai închipui mult? 

MITICĂ: Amice, dansul dragostei e ca o partidă de şah. Faci o mişcare, 
prevezi ce-o să facă ea şi ai pregătite o mie de soluţii... Respiră mai adânc, 
mai aproape. Nu-mi sufla în ureche ca o ţeavă de eşapament! Uşor, delicat... 
Acum strânge-mă... Cu pasiune, nu cu muşchi! Strânge-mă tandru... 
Afectuos... Acum fii năvalnic... Îmi rupi coloana! Gata, ajunge! 

IONEL: Cum a fost? 

MITICĂ: Merge pentru început. Nu uita o altă regulă! Nimic bun pe 
lumea asta nu se face cu picioarele în afară de dans. Tratează-ţi picioarele 
cu mai mult respect, amice, şi ele vor dansa pentru tine. 

IONEL: Totul e să nu mă împiedic şi să nu-i cad în brațe. 

MITICĂ: În braţele ei poţi să cazi. Ai grijă să nu cazi în mâinile ei. 

(În holul de aşteptare, ASISTENTA scapă pe jos tava cu instrumente 
medicale.) 

IONEL: S-a auzit ceva? 

MITICĂ: Linişte! (ASISTENTA adună instrumentele de pe jos făcând 
zgomot.) Repede-n pat! Stinge lampa şi în pat! 

(IONEL stinge lumina şi încearcă să se urce în patul lui MITICĂ.) 

IONEL: Eu n-am loc! 

MITICĂ: Du-te, mă, în patul tău! (IONEL fuge în patul lui şi se ascunde 
sub pătură.) Storăie cât mai convingător. (ASISTENTA deschide uşa şi îi 
priveşte pe cei doi sforăind. Închide uşa camerei şi intră în cabinetul 
DOCTORITEI, care citeşte o fişă medicală.) 


ASISTENTA: Nu ştiu de ce, dar am un chef să dansez. 

DOCTORIȚA: Asta mai lipsea! 

ASISTENTĂ: De ce nu putem face mereu ce ne place? 

DOCTORIȚA: Dansează, fetiţo, dacă vrei. 

ASISTENTA: Mi-e jenă... Ce citiți? 

DOCTORIȚA: Un roman de groază. Fişa lui Mitică. 

ASISTENTA: Un roman de dragoste... 

DOCTORIȚA: Tragedie. 

ASISTENTA: Trebuie să aibă o şansă... Mitică e... formidabil. Dacă sunt 
tristă, în două secunde mă înveseleşte. Mă pufneşte râsul şi uit de toate 
necazurile... Încercam să fiu serioasă şi abia mă abţineam să nu-l iau în 
braţe. 

DOCTORIŢA: Abţine-te, că pe urmă mai vrei. De un bărbat ca ăsta faci 
dependenţă. Ai gustat o dată, pe urmă vrei mereu. 

ASISTENTA: Ca drogaţii?... Nu cred, doamna doctor. 

DOCTORIȚA: Pân-o păţeşti. 

ASISTENTA: Se poartă ca un copil mare şi inocent. 

DOCTORIȚA: Copil obraznic şi obsedat, pisălog şi arogant. Bătrân uns 
cu toate alifuile. Inocent?... Ştie mai bine ca tine ce-i în capul tău. 

ASISTENTA: Vă place... 

DOCTORIŢA: Pe-asta de unde ai mai scos-o? 

ASISTENTA: Vă priveşte într-un fel anume... Îi lucesc ochii când 
apăreţi. 

DOCTORIŢA: De la temperatură. 

ASISTENTA: Glasul e mai tremurat. 

DOCTORIȚA: Are probleme cu respirația. 

ASISTENTA: Eu nu v-am spus, ca să nu vă supăr, dar v-a transmis că vă 
iubeşte. 

DOCTORIŢA: Ți-am zis să-mi spui toate simptomele 

pacienților? 

ASISTENTA: Am crezut că vă enervează. 

DOCTORIȚA: Mă înnebuneşte!... Ce-a mai spus? 

ASISTENTA: Celelalte vi le-ar fi spus personal. Vă place, credeţi-mă. 

DOCTORIȚA: Ce să-i placă la mine? Halatul, stetoscopul, mirosul de 
antibiotice şi analgezice?... 

ASISTENTA: De ce vă ascundeţi, doamnă?... De cine?... Vă e frică de 
femeia de sub halat? 


DOCTORIȚA: Încetează cu prostiile!... Mai bine spune-mi ce e prin 
saloane. 

ASISTENTA: Toată lumea doarme. Nimic special. Până şi Mitică şi lonel 
sforăie de tremură pereţii. (În acest timp, MITICĂ iese tiptil din cameră şi 
trage cu urechea la conversaţia dintre cele două femei.) 

DOCTORIŢA: Culcă-te şi tu. Întinde-te pe canapea. 

ASISTENTA: Şi dumneavoastră? 

DOCTORIȚA: Aţipesc şi eu puţin, în fotoliu. Mai încolo am să dau o 
tură prin saloane. 

ASISTENTA: Să sting lumina? 

DOCTORIȚA: Stinge-o. Trage şi uşa, că-i curent. 

(ASISTENTA închide uşa şi stinge lumina. MITICĂ se întoarce în cameră 
şi aprinde lumina.) 

MITICĂ: S-au culcat. Gata cu sforăitul. 

IONEL: Sunteţi sigur? 

MITICĂ: Hai, c-avem treabă! Nu fi puturos. Jos din pat! Ca să ajungi 
bărbat adevărat, trebuie să munceşti. Asta-i 

meserie grea. 

IONEL: Mie mi-e somn... Vă jucaţi cu cuvintele. 

MITICĂ: Ce ştii tu despre cuvinte?... Zi: Dragostea mea. 

IONEL: Dra-gos-tea mea, mi-e somn. 

MITICĂ: Abia silabiseşti. Zi într-un cuvânt! 

IONEL: Noapte bună. 

MITICĂ: Scularea!... Facem un exercițiu de luptă. Cuvântul e cea mai 
ameţitoare armă... Tu eşti femeia, eu bărbatul. 

IONEL: Iarăşi? 

MITICĂ (pătimaş): Iubirea mea!... E un vis, o închipuire?... Eşti atât de 
frumoasă... Ce spun eu, frumoasă?... Nu există cuvinte care să-ți descrie 
minunea. Mâinile tale ca două petale, privirea ca o rază de soare. 
Mângâierea ta e o boare de vânt, parfumul trupului tău e amintirea zeilor... 
Glasul tău mai suav decât susurul unui izvor... 

IONEL: Mi-e cald... 

MITICĂ: Exact. De-aici încolo e leşinată. Nu mai are sistem nervos 
decât pentru a-ţi răspunde la mângâieri şi sărutări. 

IONEL: Mi s-au înmuiat picioarele... 

MITICĂ: Dulceaţa buzelor tale... Mişcarea pleoapelor, aripi de fluture 
bătând aerul nopţii... Dragostea pentru tine e oceanul, inima mea, insulă 


pustiită... 

(IONEL este livid. Se agaţă de gâtul lui MITICĂ.) 

IONEL: Mângâie-mă, sărută-mă!... 

MITICĂ: Stai uşor, băiete, revino-ţi! 

IONEL: Leşin, dragostea mea... 

MITICĂ: Dacă-ţi trag două palme!... Acum eu sunt femeia. Dă drumul la 
cuvinte! 

IONEL: E un vis... e un... 

MITICĂ: Să nu zici coşmar, că te pocnesc! 

IONEL: Eşti atât de solidă, de frumoasă... Mâinile tale ca două cazmale... 

MITICĂ: Tu o cauţi! 

IONEL: Ca două... 

MITICĂ: Petale. 

IONEL: Petale... Privirea ca o boare... De ce vă uitaţi aşa la mine? Mă 
intimidați şi nu mă pot concentra. 

MITICĂ: Hai, că mă uit într-o parte! 

IONEL: Glasul tău mai suav ca tunetul de izvor... Dulceaţa pleoapelor 
tale... Oceanul... 

MITICĂ: Gata, ajunge!... Îmi scoţi peri albi. 

IONEL: Aveaţi dinainte. Nu mai dați vina pe mine. 

MITICĂ: Nu fi obraznic! 

(În holul de aşteptare apare silueta unei femei căutând uşa camerei.) 

IONEL: Se-aude ceva! 

MITICĂ: Ţi se pare... 

(Clanţa uşii se mişcă. Uşa se deschide încet.) 

IONEL: Până aici ne-a fost! 

MITICĂ: Închide ochii şi sforăie! 

IONEL: Numai caii dorm în picioare. 

MITICĂ: Şi elefanții. Întinde mâinile! Ne prefacem că suntem 
somnambuli. 

(În cameră intră BLONDA. Rămâne surprinsă văzând doi bărbaţi 
sforăind în picioare şi cu mâinile întinse.) 

BLONDA (în şoaptă): Am greşit salonul?... (ÎL recunoaşte pe MITICĂ.) 
Mitică!... Ai înnebunit?! Ce faci?!... Mitică! 

(MITICĂ deschide ochii şi o recunoaşte.) 

MITICĂ: Iubirea mea!... E un vis, o închipuire?... Eşti atât de frumoasă... 

BLONDA: Mitică, ce nebunie! 


MITICĂ (către IONEL): Nu-i nici un pericol. Nu e scorpia. E alta. 

IONEL: N-o fi Minu?! 

MITICĂ: E o sublimă arătare. O femeie, amice... (Către BLONDĂ.) 
Soarele meu, spicul meu de grâu, mierea mea de albină... 

(MITICĂ şi BLONDA se îmbrățișează.) 

BLONDA: Am crezut că n-o să mă mai cauţi. M-am speriat atât de tare 
când m-ai sunat şi mi-ai spus să vin la spital... Ce-ai pățit? 

MITICĂ: Floarea-soarelui, regina mea, ce să păţesc? O simplă răceală. O 
bagatelă... Doamne, ce frumoasă eşti! 

BLONDA: Mă mai iubeşti? 

MITICĂ: Aşa cum noaptea iubeşte Luna. 

BLONDA: Mă mai doreşti? 

MITICĂ: Mai tare decât doreşte pasărea să zboare. 

BLONDA (senzual): Mitică... Mitică... 

(BLONDA dă cu ochii de IONEL.) 

IONEL: Sărut mâna, doamnă. 

BLONDA (către MITICĂ): Ăsta cine e? Dă-l afară!... 

MITICĂ: Un băiat bolnav rău de tot. 

BLONDA: Nu e molipsitor? 

MITICĂ: Pentru noi, nu... Ai adus ce te-am rugat? 

BLONDA: Puteam eu să uit o rugăminte de-a ta?! 

(BLONDA scoate din geantă o sticlă, un pachet de țigări şi ceva de 
mâncare.) 

MITICĂ: Punem de-o petrecere pe cinste. 

BLONDA: Ca-n vremurile bune. Chiar nu vrei să-l dai afară pe individul 
ăsta? 

(MITICĂ sesizează că în holul de la intrare BRUNETA caută intrarea în 
cameră.) 

MITICĂ (în şoaptă): O să vină iubita puştiului. Aş vrea să-l ajutăm. Şi 
aşa e bolnav săracul. Sunt certați şi nu-şi vorbesc. Fii bună şi dă de înţeles 
că eşti aici pentru el, şi nu pentru mine, ca s-o facem geloasă. Înţelegi? 

BLONDA: Nu-nţeleg. 

MITICĂ: Hai, fă-o pentru mine. E o joacă. Nu ştiu de ce, dar puştiul mi-e 
simpatic. Şi cu mă voi preface. Am să-i fac curte fetei, ca să fie gelozia mai 
mare. După ce se vor împăca, nu ne mai prefacem... Hai, spicul meu de 
grâu... 


BLONDA: Doar în joacă. Atât! Vezi să nu te dai la ea, ştii cât sunt de 
geloasă. 

(În cameră intră BRUNETA. BLONDA se apropie de IONEL şi începe să- 
[I mângâie şi să-i şoptească vorbe dulci.) 

BRUNETA: Ce beznă... Mitică! 

MITICĂ: Noaptea mea adâncă, pădurea mea misterioasă... 

BRUNETA: Mitică! Ce dor mi-a fost!... Nu e aşa că nu eşti bolnav? E 
doar o trăsnaie de-a ta. 

MITICĂ (desprinzându-se din îmbrăţişarea BRUNETEI): Sunt sănătos 
tun. Dar tu nu-l vezi pe Ionel? Nu ţi-a fost dor de el? 

BRUNETA: De cine?! 

IONEL: Sărut mâna, doamnă. 

MITICĂ: Hai, nu fi rea. Îmbrăţişează-l, chiar dacă eşti supărată pe el. 

BRUNETA: Dar cine-i ăsta? Nu l-am văzut în viața mea. 

MITICĂ (către BLONDA): Vrea să spună că nu mai vrea să-l vadă în 
viaţa ei. Zăpăcelile tinereţii... (Către BRUNETA.) Eşti fermecătoare chiar şi 
atunci când eşti rea. Nu-i aşa Ionel? 

IONEL: Sărut mâna, doamnă. 

MITICĂ (către BLONDA): E mândru. Nu vrea s-o bage în seamă... 
(Către BRUNETA.) Regină a nopții, nu fi crudă cu sentimentele bărbatului. 

BRUNETA: Mitică, dar eu te iubesc cum n-am iubit pe nimeni... 

MITICĂ: Vrei să stârneşti gelozie. Vrăjitoare mică... (BRUNETEI, în 
şoaptă.) Bagă repede la cap. Puştiul şi blonda sunt certaţi. Hai să-i ajutăm să 
se împace. Fă-o un pic pe geloasa şi pe urmă nu ne mai prefacem... 
Împărăteasă a întunericului, pletele nopții... 

BRUNETA: Mitică, nu ştiu de ce, dar mă înnebuneşti. Te iubesc atâta... 
Am crezut că vom fi singuri şi vom zgâlțâi pământul... Bine, am să mă 
prefac. Cum ziceai că-l cheamă? 

MITICĂ: Ionel. 

(BRUNETA se apropie de IONEL şi începe să-l mângâie. BLONDA îşi 
revine din nedumerire şi începe să-l mângâie şi ea.) 

IONEL: Domnu” Mitică... 

BLONDA: Ionel, scumpule... 

BRUNETA: Iubire mică şi mofturoasă... 

IONEL: Domnu” Mitică... 

MITICĂ: Uită, uită... Încearcă să-ți aminteşti doar ce trăieşti. Clipa asta 
şi-atât... (Uşa se deschide brusc şi în cameră intră ROȘCATA.) Un necaz nu 


vine niciodată singur... (ROŞCATA se aruncă în braţele lui MITICĂ.) 

ROŞCATA: Mitică! Mi-ai pus inima pe jar. Mitică, iubitule! 

MITICĂ (pentru sine): Trei din trei, cine şi-ar fi închipuit?... (Către 
ROŞCATÂ.) Focul meu... Fierbinţeala mea... 

ROȘCATA: Eşti ca apa, Mitică. Te scurgi, te evapori, dar potoleşti setea 
şi răcoreşti. Nu-ţi era ţie dor de căldura trupului meu? 

MITICĂ: De arşiţa buzelor tale... Bujorul meu, sângele meu... Fiecare 
clipă fără tine e o durere... (În şoaptă la urechea ROŞCATEI.) E o situaţie 
specială. Tânărul de acolo e încolțit de două admiratoare. Trebuie să-l 
scăpăm din ghearele lor. Te rog, prefă-te că eşti iubita lui, cea adevărată... 
Până scapă din ghearele lor şi pe urmă... 

ROŞCATA: Pe urmă noi doi, singuri... Dar nu eşti bolnav, nu ţi-e rău?... 

MITICĂ: Eu?!... O nimica toată. O ameţeală trecătoare. 

ROŞCATA: Poţi să faci efort? 

MITICĂ: Mut munţii din loc. Vulcan ce stă să erupă... Dar toate astea 
după... 

ROȘCATA: Bine, pe urmă. Mi-ai promis. 

MITICĂ: Vâlvătaia mea mică. Pe urmă, foc şi pară... Îl cheamă Ionel. 

(ROSCATA se desprinde din îmbrăţişare.) 

ROȘCATA (către IONEL): Aşa deci. Eu te ştiu bolnav în spital şi tu 
petreci... Eu sufăr şi tu te faci că nu mă cunoşti. 

IONEL: Sărut mâna, doamnă. 

ROŞCATA: Nici un sărut mâna!... Eu îţi sunt fidelă şi tu eşti mare crai. 

(BLONDA se apropie de MITICĂ.) 

BLONDA (în şoaptă): Asta cine mai e? 

MITICĂ: Amanta. 

BLONDA: Amanta cui? 

MITICĂ: A lui Ionel. Nu vezi ce furioasă e? 

BLONDA: Şi pe tine de ce te-a sărutat? 

MITICĂ: Ca să-i facă în ciudă. De altfel, nici nu mă suportă... Nici eu pe 
ea... N-o lăsa să-l ameţească. N-ai fost deloc convingătoare. Nu mă 
aşteptam... 

BLONDA: Bine! Fu atent şi dacă nu ţi-o plăcea... (Se îndreaptă către 
ROȘCATĂ.) Cucoană, nu crezi că întreci măsura? Ce drepturi ai tu faţă de 
Ionel? Nici unul! Ionel e bărbatul meu! Nu vezi ce caraghioasă eşti? Te-ai 
spoit în roşu ca să sari în ochi, că altfel nimeni nu te-ar băga în seamă. 

ROȘCATA: Tu vorbeşti, spălăcito?! Ionel pe mine mă iubeşte! 


(În acest timp, BRUNETA se apropie de MITICĂ.) 

BRUNETA (în şoaptă): Nu mai pricep nimic. Asta de unde a mai apărut? 
Am văzut că te cunoaşte bine. 

MITICĂ: Da” de unde! Ți s-a părut. Ne-am întâlnit odată, întâmplător, la 
coadă la lapte. 

BRUNETA: Tu stai la coadă? La lapte? 

MITICĂ: Eu stăteam la coadă la vin... Decât să pui atâtea întrebări, mai 
bine ai interveni, că lucrurile s-au încurcat şi mai rău. Roşcata e fosta lui 
iubită, dar el o iubeşte pe cealaltă. Nu te-ai impus deloc. Te ştiam altfel... 
Vezi că se iau de păr! 

BRUNETA: Ce-are puştiul ăsta de se bat femeile pe el? După cum arată, 
al zice că nu-i nimic de capul lui... Bine, cască ochii să vezi ce poate fata... 
(Se interpune între BLONDĂ şi ROŞCATĂ.) Gura! Încetaţi! Cotcodăciţi ca 
nişte găini necălcate. Ce vă holbaţi aşa la mine?... Luaţi mâna de pe Ionel! 

IONEL: Domnu” Mitică... 

BRUNETA: Ionel, tu eşti doar al meu! 

BLONDA: Mă faci tu pe mine găină? Tu?! Cioară vopsită ce eşti! 

ROŞCATA: Crezi că poți să țipi mai tare ca mine? 

BRUNETA: Taci, vulpe afurisită! 

ROȘŞCATA (tipând): Ionel e al meu! 

(IONEL o rupe la fugă şi se ascunde în spatele lui MITICĂ.) 

MITICĂ: Fetelor, v-aţi aprins. Mai încet!... Cât temperament!... (Către 
IONEL.) lonele, hai să împăcăm spiritele. Nu mai fi crud cu aceste 
magnifice, suave, delicate femei. Dă-le câte un pupic şi hai să ne 
împrietenim. 

IONEL: Mă lasă să le pup? 

MITICĂ: De-abia aşteaptă. 

(MITICĂ îl împinge pe IONEL în faţa femeilor. Pe rând, fiecare dintre ele 
îl sărută pătimaş. IONEL e în al nouălea cer.) 

IONEL: Mai vreau... 

MITICĂ: Gata, ajunge. Trebuie să mai şi chefuim. Fetelor, aţi adus ce v- 
am rugat?... Să dăm drumul la petrecere! 

(BRUNETA şi ROȘCATA scot din genţi sticle cu băutură şi mâncare.) 

ROȘCATA: Ai văzut că tot pe mine m-a sărutat mai cu pasiune? 

BRUNETA: Asta s-o crezi tu... (Pentru sine.) O fi ceva de capul lui de 
sunt aşa de topite după el. 

MITICĂ: Hai, pregătiţi masa! 


(Cele trei femei întind un cearşaf pe jos pe care aranjează băutura şi 
mâncarea. Aprind o lumânare festivă.) 

BLONDA (către IONEL): Ţi-e foame, ţi-e sete?... Ţi-e somn?... 

MITICĂ: Aşa, ca la marile restaurante... (Către IONEL.) Ai văzut ce 
succes ai avut? Nici nu ştiai ce război poţi stârni. 

IONEL: Toate astea se întâmplă cu adevărat? 

MITICĂ: O picătură de iubire valorează mai mult decât o tonă de adevăr. 

IONEL: Dar trei picături? 

MITICĂ: Uite-le! Sunt vii... Doresc. Sunt un univers de plăcere. 
Continente care aşteaptă să fie descoperite. Fă înconjurul lumii, mon cher!... 
(Către cele trei femei.) Scumpelor, muzică avem? 

ROŞCATA: Este. 

(Scoate din geantă un aparat mic de radio şi îl potriveşte pe un post ce 
emite muzică. MITICĂ începe să danseze alături de BLONDĂ şi ROŞCATĂ. 
BRUNETA îl ia la dans pe IONEL.) 

MITICĂ: Începe balul... Fiţi risipitori, copiii mei! Risipiţi în jurul vostru 
dragoste şi dragostea se va întoarce la voi!... (Către IONEL.) Nu sta ţeapăn, 
fii degajat, povesteşte-le aventurile tale. 

IONEL: Dar eu n-am nimic de povestit. 

MITICĂ: Inventează, fabulează... Aşa e viaţa, o fabulaţie imensă... 
Povesteşte-le aventuri trăite. 

IONEL: Eu n-am trăit nimic. 

MITICĂ: Sau închipuite. De pe mare, din deşert... Din pădurile tropicale. 
Naufragii, lupte, furtuni... (Către cele trei femei.) Fetelor, ia întrebaţi-l voi 
pe Ionel ce-a păţit când a fost la vânătoare de tigri în junglă. 

BLONDA: Tu vânezi tigri? 

IONEL: Uneori. 

BRUNETA: Şi lei? 

IONEL: Leoaice în special. 

MITICĂ (către IONEL): Aşa, dă-i înainte! 

IONEL: Sunt mai feroce... Într-o zi umblam prin junglă şi în faţă mi-a 
apărut un stol de lei. 

ROȘCATA: Un stol? 

IONEL: Zburau prin copaci cu dinţii rânjiți. Erau de fapt o cireadă. Adică 
o haită de lei flămânzi. Am pus puşca la ochi şi... (Către MITICĂ.) Eu nu 
pot să trag într-un animal, că mi-e milă de el... 

MITICĂ: Trage, mă! Trage! 


IONEL: Am ţintat perfect şi au căzut laţi toți leii. 

BRUNETA: Ce curaj! 

BLONDA: Dumnezeule, lei fioroşi! 

IONEL: Asta nu-i nimic. Eram pe mare, pe un transatlantic, şi ne-am 
lovit de un aisberg... 

MITICĂ (în şoaptă către IONEL): Ai grijă că au văzut filmul ăsta. 

IONEL: Era un aisberg fără importanță. Un sloi de gheaţă banal. 
Tragedia a venit când ne-am lovit de o barieră de corali. Aşa sunt coralii, 
fac bariere. Dacă nu eşti atent, te izbeşti de ei. În fine, am naufragiat pe o 
insulă pustie... 

(Cele trei femei se strâng captivate în jurul lui IONEL. MITICĂ se aşază 
pe un Scaun şi-şi trage răsuflarea.) 

MITICĂ: Greu mai e să fii tânăr... 

(MITICĂ ia o sticlă cu băutură şi priveşte cum femeile încearcă să intre 
în grațiile lui IONEL.) 

BLONDA (către MITICA): Dă-mi şi mie o ţigară!... Mersi. E dat naibii 
puştiul. De ce nu mi l-ai prezentat până acum?... 

MITICĂ: Asta-i bună! Dacă v-aş povesti eu cum am ajuns la Polul 
Nord... Ce-am pățit în captivitate, la canibali... Cum am traversat Atlanticul 
în balon... 

IONEL: Scumpele mele, suavele melc... (Către BLONDĂ.) Mâinile tale 
sunt ca nişte petale, părul e aurul topit în spice de grâu... (Către 
BRUNETA.) Orientul meu apropiat, visul meu ascuns... (Către ROŞCATĂ.) 
Fraga mea, cireaşa mea, zmeură dulce... 

BLONDA: Mi-e sete... Vreau să te sorb!... 

BRUNETA: Ascunde-mă în sufletul tău!... 

ROȘCATA: Gustă din mine!... 

IONEL (către MITICĂ): Domn” Mitică, dă-ne ceva să bem!... Ai surzit 
sau eşti ostenit?... (Către femei.) A obosit moşul. Nu mai ţine la distracție. 
Scuzaţi-mă o clipă, să aduc vinul... Doar o clipă. Orice clipă fără voi e un 
veac de singurătate... (IONEL se ridică din pat şi se duce lângă MITICĂ să 
ia sticla de vin.) De ce nu te culci? Nu vezi că nu mai rezişti?... N-ai grijă, 
mă ocup eu. 

MITICĂ: Ascultă, puişor, nu crezi că-ntreci măsura? 

IONEL: Nu pune la inimă, mon cher, e normal să nu mai ţii la vârsta 
asta... Nu-i nici o ruşine... (Femeile îl cheamă pe IONEL.) Uită-te la ele... 
Scumpele, adoratele mele... 


MITICĂ: Mă băiete, nici n-ai făcut bine ochi şi te crezi mare... 

IONEL: Moşule, ia-o mai uşor... Nu vezi că zbor?... S-a terminat cu 
dădăceala... 

MITICĂ: Puiule!... 

IONEL: Te rog, fără Puiule! Până aici! 

MITICĂ: Toate larvele au pretenţia să li se spună că sunt bărbaţi. 

IONEL: Eşti invidios... Tu te prăbuşeşti şi eu zbor... Dacă asta e larvă, 
atunci tu ce eşti? Un hoit de bărbat... Zbor, domnule Mitică, zbor! 

(Lui MITICĂ i se face rău. IONEL râde obraznic şi se întoarce în pat, 
printre femei. Acestea se reped la IONEL ca la o pradă.) 

IONEL: lubitele mele, mai uşor... Continentele mele, mai cu grijă... Mă 
sufoc... Fetelor, fiți cuminţi... Nu v-am făcut nimic... Fie-vă milă... 

MITICĂ: Săracul, o să-l devoreze. 

IONEL: Mai uşor! Potoliţi-vă!... (Vrea să se ridice din pat, dar este 
trântit la loc. Cele trei femei se cuibăresc lângă el, dezmierdându-l.) 
Fetelor, sunt şi eu om.... Totul are o limită. 

BRUNETA: Hai, mai povesteşte... 

ROȘCATA: Nu fi răutăcios... 

BLONDA: Ionel, scumpule... 

MITICĂ: Acum să te văd, mon cher, pe unde scoţi cămaşa? 

IONEL: Domnu” Mitică!... Ce mă fac? Vor să-mi scoată pijamaua... Mai 
uşor, fetelor! Vă rog, fără chestii de-astea... Domnu” Mitică, salvează-mă! 

MITICĂ: Fabulează, nu te opri! 

(IONEL reuşeşte să fugă. Cele trei femei rămân în pat în pozițiile unor 
feline provocatoare.) 

BLONDA: Uite, ce leoaică! 

BRUNETA: Panteră! 

ROȘŞCATA: Tigroaica e cea mai feroce! 

IONEL (către MITICĂ): Vor să mă sfâşie. 

MITICĂ: Tinere, eşti un vânător fără frică. Ai uitat? Te sperii de trei 
pisici? 

IONEL: Ce mă fac acum? 

MITICĂ: De ce mă întrebi pe mine? Tu ştii să zbori. 

IONEL: Nu mă lăsa, spune-mi ce să fac! 

MITICĂ: Inventează o soluţie. Pe rând sau toate odată. 

IONEL: Simt că înnebunesc! 


MITICĂ: Dacă nu rezolvi repede situaţia, o să înnebunească ele. Uită-te 
ce sălbatice sunt. Te cheamă... 

IONEL: Mie mi se pare sau mârâie... Pot să fac ce vreau eu? 

MITICĂ: Şi de câte ori vrei. 

IONEL: N-o să vă supăraţi?... Bine! (Se apleacă sub pat, de unde ia 
paharul în care pusese somniferele. Îl umple cu băutură şi le oferă celor trei 
femei care beau pe rând.) Beţi pentru mine acest pahar, licoare a uitării!... 
Fiecare câte o gură şi pe urmă vom vâna! 

BLONDA: Vânătorule!... 

BRUNETA: Sunt prada ta!... 

ROȘCATA: Doboară-mă!... 

(În acest timp, în holul de aşteptare apare DOCTORIŢA somnoroasă, 
trântind uşa.) 

IONEL (către MITICĂ): Am auzit ceva. 

MITICĂ: Uşa de la cabinet. Sforăie! (Către femei.) Culcat! Să nu scoateţi 
o vorbă. (MITICĂ stinge lumina. Femeile adorm, iar cei doi încep să 
sforăie. În hol, DOCTORIŢA se opreşte în dreptul camerei, ascultă 
sforăiturile şi iese din scenă. MITICĂ se apropie cu grijă de uşă, o deschide 
şi, constatând că holul e gol, se întoarce în cameră.) Nu-i nimeni. A plecat. 

IONEL (în şoaptă): Sigur?... Femeia asta mă terorizează. Numai când îi 
aud tocurile şi îngheață sângele în mine. 

MITICĂ: Hai, fetelor, gata cu prefăcătoria! Nu mai faceţi pe rănitele... 
Hai, scularea, c-avem treabă!... (Către IONEL.) Ce-i cu ele? 

IONEL: Poate le-am îmblânzit din greşeală. 

MITICĂ: Nu se lasă nici una îmblânzită din greşeală... Scumpelor!... 
Gata cu joaca!... Astea au luat-o în serios. 

IONEL: Au adormit. Le-am dat somniferele... Alea. 

MITICĂ: Tu eşti nebun?! 

IONEL: Aţi spus că n-o să vă supăraţi. 

MITICĂ: Altceva nu puteai să inventezi? Ce ne facem acum cu ele aici? 

IONEL: Sunt încă vii. Respiră... Le auziţi cum gem în somn? 

MITICĂ: Hai să le scoatem în sala de aşteptare! 

(MITICĂ şi IONEL duc în braţe femeile adormite şi le aşază în fotoliile 
din sala de aşteptare.) 

IONEL: Frumoase femei. 

MITICĂ: Le-ai dat gata. 

(Cei doi se întorc în cameră.) 


IONEL: A fost o petrecere pe cinste. 

MITICĂ: Nu-ţi închipui ce-ar fi urmat... Umple două pahare să bem 
pentru frumusețea femeilor!... Lasă că pun eu în pahar. (Aprinde 
lumânarea.) Du-te şi înveleşte-le cu ceva, că e răcoare pe hol. Bătrânc, 
frumoasă e viaţa... 

(MITICĂ toarnă vin în pahare. IONEL iese în hol şi le înveleşte pe cele 
trei femei. Se apropie de uşa cabinetului şi trage cu urechea. Din întuneric 
apare ASISTENTA, care se apropie de IONEL şi-i pune mâna la gură.) 

ASISTENTA (în şoaptă): Domnul Mitică, nu-i nevoie să rostiți nici un 
cuvânt... Doamna doctor îşi face rondul. Lipseşte, de regulă, mai bine de-o 
oră... Daţi-mi mâna... 

(ASISTENTA şi IONEL intră în cabinetul DOCTORIŢEI. Uşa se inchide 
în urma lor. În cameră, MITICĂ aşteaptă fumând în fața paharelor. În 
cadrul uşii apare DOCTORIȚA.) 

DOCTORIȚA: Eşti un nebun incurabil. 

MITICĂ: Ce surpriză! 

DOCTORIȚA: Pentru cine? 

MITICĂ: Pentru amândoi. 

DOCTORIȚA:  Mortăciunile din sala de aşteptare cine sunt?... 
Admiratoarele dumitale? N-au mai avut răbdare până mâine... 

MITICĂ: N-am nici o vină. 

DOCTORIŢA: Dorm de poţi să tai lemne pe ele. Spânzuratul unde e? 

MITICĂ: Cred c-a fugit. 

DOCTORIȚA: Şi-atunci pe cine aştepţi? 

MITICĂ: Pe tine. 

DOCTORIȚA: Iar eşti obraznic. 

MITICĂ: Sunt sincer. 

(MITICĂ se îndreaptă spre DOCTORIŢĂ şi cu mişcări lente o ia la 
dans.) 

DOCTORIŢA: Cred că eu sunt nebună acum. 

MITICĂ: Dacă trebuie să înnebunim pentru a accepta că nimic nu-i 
imposibil... Mai degrabă cred că suntem minunați. 

DOCTORIȚA: N-am mai dansat de o mie de ani. 

MITICĂ: Ce-i o mie de ani... 

DOCTORIŢA: Nu mai suntem tineri, Mitică! 

MITICĂ: Oare?... E o minciună ce scrie-n fişa mea medicală. Adevărul 
despre mine e în braţele tale. 


DOCTORIȚA: De ce accept toate astea fără să mă împotrivesc? 

MITICĂ: Pentru că eşti femeie. Pentru că viaţa merită să o trăieşti doar 
în măsura în care dăruieşti iubire. Şi iubirea va veni la tine. 

(MITICĂ se apleacă şi suflă în lumânare. Scena întreagă este în 
întuneric. La radio se cântă o melodie lentă. Din cabinetul DOCTORIȚEI 
se aude vocea ASISTENTEI.) 

ASISTENTA: Nu mi-am închipuit că poate fi atât de minunat. De ce 
taci?... Am auzit atâtea despre tine... Bărbatul celor zece mii de femei... Ştii 
că aşa se vorbeşte? Zău că nu-mi pasă. A fost un vis, o nebunie... Tu eşti 
altfel. Nu ca mucoşii ăia speriați. Lângă tine simt siguranţă, linişte... Ce 
poate oferi unei femei un buimac ca ăla din patul doi?... Electrocutatul, 
înecatul sau spânzuratul, ce-o fi el... Eşti tandru, dăruieşti iubire fără pic de 
zgârcenie... Aş sta cu tine o veşnicie... Dar mi-e teamă să nu vină doamna 
doctor. Mă doare s-o spun, dar e mai cuminte să te întorci în cameră... De- 
abia aştept dimineaţa să vin să-ți fac o injecție. Ca să te mângâi. Şi să-ți dau 
pilule să-ți văd buzele ude cum sorb... Gata! Of, Doamne... Fugi! Trebuie să 
mă aranjez un pic. 

(ASISTENTA aprinde lumina în cabinet. În cadrul uşii deschise, IONEL a 
rămas  împietrit, înainte să fi putut fugi. ASISTENTA, pe jumătate 
dezbrăcată, este uimită.) 

ASISTENTA: Tu?! 

(Din cameră se aud țipetele DOCTORIŢEI, care apare în hol răvăşită şi 
speriată de moarte.) 

DOCTORIȚA: Moare Mitică!... Oxigenul, perfuzia!... Moare Mitică! 
(ASISTENTA, DOCTORIȚA şi IONEL sunt atât de speriaţi, încât nu mai 
au nici o reacție.) Faceţi ceva! Moare Mitică! 

(DOCIORIŢA, ASISTENTA şi IONEL fug în camera cufundată în 
întuneric. După căteva clipe, scena se luminează, în cameră, ASISTENTA 
îşi face unghiile, iar MITICĂ citeşte o revistă într-un cărucior.) 

MITICĂ: Eu am fost pe mare? 

ASISTENTA: De unde să ştiu eu, domnu” Mitică?... Cred că da. Se spune 
că ați făcut... 

MITICĂ: Îmi plac trandafirii? 

ASISTENTA: Mai mult ca sigur. E o poveste despre o ispravă pe care ați 
trăit-o acum mulți ani. lubeaţi o femeie frumoasă cu care tocmai vă 
certaserăți. Ca s-o împăcaţi, ați aruncat dintr-un avion, sau elicopter, n-are 
importanţă, o tonă de petale de trandafir deasupra casei ei. 


MITICĂ: I-a trecut supărarea? 

ASISTENTA: Habar n-am... Ce nebunie! Să fi fost eu în locul ei, vă 
iertam de o mie de ori... Vă place oja mea? 

MITICĂ: Da... Înseamnă că eu ştiu să pilotez... Aşa e? 

ASISTENTA: Puteţi orice. Să zburaţi, să planaţi... 

MITICĂ: Eşti sigură? 

ASISTENTA (pauză): Să vă dau puţină apă? 

MITICĂ: Îmi plăcea apa? 

ASISTENTA: Cel mai mult vă plăcea şampania. Asta-i o altă poveste 
care circulă. Umpleaţi cada cu şampanie şi vă îmbăiaţi împreună cu iubita... 

MITICĂ: Tot cu supărata? 

ASISTENTA: Da” de unde... Cu alta. Şi în cadă... 

MITICĂ: Ce? 

ASISTENTA: Ştiţi dumneavoastră... Apoi beaţi toată şampania. Aşa 
povesteşte lumea. 

MITICĂ: Mai zi-mi! (Învârte roţile căruciorului până ce ajunge în 
dreptul ferestrei.) 

ASISTENTA: Câte nu se spuneau... Plouă? 

MITICĂ: Umblam prin ploaie? 

ASISTENTA: Cred că da... Dumnezeu a dat ploaia ca să alergăm printre 
valuri. Şi dacă a dat munţii, trebuie să-i urcăm. Femeile dacă ni le-a dat, 
atunci merită să le iubim... Aşa spuneaţi. 

MITICĂ: Femeile? 

ASISTENTA: Femeia e pe jumătate vis... O repetaţi mereu. 

MITICĂ: Şi cealaltă jumătate? 

ASISTENTA: Coşmar. Dar dumneavoastră visați tot timpul. 

MITICĂ: Şi ce mai spuneam? 

ASISTENTA: Câte şi mai câte... Ziceaţi că decât o viaţă lungă şi trăită în 
rate mici şi serbede, mai bine una scurtă, dar sățioasă. 

MITICĂ: Aveam dreptate? 

(În cameră intră IONEL, îmbrăcat într-un costum elegant. Îi face semn 
ASISTENTEI să vorbească în şoaptă.) 

ASISTENTA: Ce faci, pleci? 

MITICĂ: Aveam dreptate?... 

ASISTENTA: Cum v-aţi fi putut înşela?... (Către IONEL, în şoaptă.) 
Unde te duci? 

IONEL: O iau din loc... Mitică?... 


ASISTENTA: La fel. Amnezic şi amortit de la brâu în Jos. 

IONEL: Ce stupid! A fost aşa de aproape! Atât îşi dorea, să moară în pat 
cu o femeie frumoasă... Doamna doctor? 

MITICĂ: Unde-i casa mea? 

ASISTENTA: În inima fiecărei femei. (Către IONEL.) Doamna doctor s- 
a transferat. Ştii ce mi-a spus la plecare?... „Fetiţo, ție îți stă bine în halatul 
ăsta.” 

MITICĂ: Ce-i cu doamna doctor?... (Se întoarce cu privirea spre 
cameră. Către IONEL.) Pleci? 

IONEL (către MITICĂ): Bătrâne, voiam să te mai întreb un singur lucru. 
Ai cunoscut-o pe mama mea? 

MITICĂ: Eu mai ştiu? 

IONEL: Eram curios... De fapt, voiam să-ţi arăt ceva... 

(IONEL schițează câțiva paşi de dans.) 

ASISTENTA: Aşa dansa şi domnul Mitică... 

IONEL: Îţi aduci aminte?... E bine?... Îmi respect picioarele şi uite ce fac 
ele pentru mine. Dansează... (Se opreşte din dans şi-l îmbrățișează.) Te las, 
bătrâne. 

MITICĂ: Unde te duci? 

IONEL: Acasă. Nu-ţi face griji, mă ocup eu de frumusețile lumii. 

MITICĂ: Şi eu? 

IONEL: Am să vin să te văd în fiecare zi. (Către ASISTENTĂ.) Să ai grijă 
de el. (Către MITICĂ.) Cu bine, bătrâne... 

ASISTENTA: (conducându-l spre uşă): N-o mai duce mult. Nu vrea să 
mănânce, nici să bea. Mă întreb dacă nu o face dinadins şi n-avea dreptate 
doamna doctor că e un sinucigaş. 

IONEL: Nu i-a reuşit... Ai grijă de el. 

ASISTENTA: Ai să vii să mă vezi şi pe mine?... În noaptea aia am fost 
sinceră. Nu contează că v-am confundat, ci doar ce am simţit. Ai să vu? 

IONEL: Aş putea rezista dorinţei?! 

ASISTENTA: Aşa ar fi spus şi domnul Mitică. 

(În hol se aud glasurile BLONDEI, BRUNETEI şi ROŞCATEI.) 

IONEL: Nu vreau să-l vadă aşa. 

ASISTENTA: Ies eu înainte. Oricum era timpul să mă duc. Acuşi apare 
doamna doctor, cea nouă. 

IONEL: Cum e? 

ASISTENTA: Sincer?... Mai rea, dar şi mai frumoasă... Am să te aştept. 


(ASISTENTA îl sărută pe IONEL şi iese în hol de unde intră în cabinet. 
IONEL priveşte camera, apoi se aranjează în oglindă.) 

IONEL: Cu bine, domnu” Mitică. Şi ai grijă, căci asta e şi mai rea. Dar şi 
mai frumoasă. 

(IONEL iese în holul de aşteptare, unde cele trei femei sporovăiesc 
îngrijorate.) 

BLONDA: Am auzit c-a murit Mitică. 

BRUNETA: E adevărat? S-a prăpădit? 

ROȘCATA: Doamne, Mitică, unde te-ai dus?! 

IONEL: S-a externat. De fapt, să v-o spun p-aia dreaptă, a fugit cu 
doctorița. ÎI ştiţi voi mai bine pe Mitică. 

BLONDA: Ce v-am zis? Nu ştiam eu de ce-i sticleau ochii aşa. Nu era de 
boală. Îl ameţise scorpia. 

BRUNETA: Un uşuratic. Dar la mine a ţinut sincer. 

BLONDA: Ce, la mine nu?! 

ROȘCATA: Numai pe mine m-a iubit cu adevărat. 

IONEL: Doamnelor!... Dacă Dumnezeu a făcut viața ca o comedie, 
atunci râdeți şi vă bucurati. 

ROȘCATA: Numai Mitică vorbea aşa. 

IONEL: Doamnelor, este cineva printre suavele voastre făpturi pe care s- 
o cheme Mimi? 

(Din cameră, MITICĂ pare să audă conversaţia şi tresare la întrebarea lui 
IONEL.) 

MITICĂ: Uită!... Păreai că zbori... 

BLONDA: Eu în nici un caz. 

BRUNETA: Nici eu. 

ROŞCATA: De unde ţi-a venit? 

IONEL: Atunci, scumpelor, să părăsim această puşcărie septică şi să 
facem o haltă la cârciumioara din colţ. Fac ăia de acolo o ceafă împănată la 
grătar a-ntâia. Stropim cu vin şi apoi... 

(IONEL şi cele trei femei ies din scenă. În cameră, MITICĂ împinge 
căruciorul până în dreptul oglinzii.) 

MITICĂ: Mai rea, dar şi mai frumoasă?... (Se ridică cu greu din cărucior 
şi se priveşte în oglindă.) Cine e Mitică?... Un bărbat ostenit înainte de 
vreme. Ruina unei vieți frumoase. Priveşte-l bine... Ce faţă buhăită! Părul 
rărit de-atâta alb. Colţurile gurii căzute, privirea stinsă. Cine e Mitică?... (Îşi 
pune papionul la gât şi batista în buzunarul de la piept al pijamalei.) 


Silabiseşte, omule: Mitică, femei, dragoste!... Aşa vorbeşte lumea. 
(Încearcă să danseze.) Spuneţi, voi, minuni ale lumii, cine e Mitică? 
Aduceţi-mi aminte!... Decât o viață lungă şi trăită în rate mici şi serbede, 
mai bine una scurtă, dar săţioasă... Cine e Mitică?... Cine e Mitică?... Îşi mai 
aminteşte cineva? 


CORTINA 


Fotograful Majestății Sale 


(Ultimul împărat) 
— piesă în două acte — 


Personaje: 

GENERALUL (MAREȘALUL) 
MAJESTATEA SA 

SFETNICUL 

MARELE PREOT (PUSTNICUL) 
MĂSCĂRICIUL 

CURTEZANA 

FOTOGRAFUL 
BUCĂTĂREASA 

CURTENII, GĂRZILE, SLUGILE 
POPORUL 

(actori, bolnavi, împricinaţi) 
BARBARII 

(robi, soli, preoți) 


Acţiunea se petrece în palatele puterii, acolo unde fiecare clipă 
ce creşte e istorie şi trebuie imortalizată. 


ACTUL ÎNTÂI 
Scena 1 


Sala Tronului. GENERALUL îi prezintă MAJESTĂȚII SALE capturile de 
război. De faţă sunt SFETNICUL, MASCĂRICIUL, MARELE PREOT, 
CURTENII şi GĂRZILE. Sunt aduse pe rând cufere cu comori, animale 
ciudate, robi, obiecte de artă şi multe alte bogății. 


GENERALUL: Aur, Majestate... Argint şi nestemate. Numai pentru 
vistieria  Voastră... Bijuterii nepreţuite... Odoare bisericeşti... Icoane 


făcătoare de minuni. 

MAJESTATEA SA (către SFETNIC): Ce minuni putem face cu ele? 
(SFETNICUL îi şopteşte ceva la ureche.) Serios?... (Către MARELE 
PREOT.) Vine lumea să se-nchine la piatra care plânge? 

MARELE PREOT: E un pelerinaj continuu, Majestate. 

MAJESTATEA SA: E bine când poporul crede. (Către GENERAL.) Dă-le 
deoparte. Altceva. 

GENERALUL: Iepuri de apă dulce... Crocodili de scorbură... Viespea- 
papagal. Vorbeşte trei limbi barbare. 

MĂSCĂRICIUL: Se preface. 

UN CURTEAN: Dacă e spion? 

GENERALUL: E pasăre rară, Majestate... 

MAJESTATEA SA: La ce bun, dacă limbile-s barbare? Altceva. 

GENERALUL: Statui de la antici... Tablouri de pictori furioşi şi 
renumiţi... Manuscrise rare, autori celebri... 

ALT CURTEAN: Celebri sunt doar regii. 

MĂSCĂRICIUL (către MAJESTATEA SA): Vezi că te-a mai pupat unul 
în fund. 

MAJESTATEA SA (impasibil): Altceva... 

GENERALUL: Numai comori, Majestate. 

MAJESTATEA SA: Altceva! 

GENERALUL: Coliere şi diamante... Covoare zburătoare şi țesături 
scumpe, din fir de păianjen... 

MAJESTATEA SA: Terminati cu prostiile! Luaţi sărăciile astea de-aici! 
Bogăția nu mă-mbogăţeşte. Cârpe, bolnavi şi rugină îmi aduceţi voi mie?! 

GENERALUL: Lucruri nepreţuite... 

MAJESTATEA SA: Suferinţă şi chin! 

GENERALUL: Artă, Majestate. 

MAJESTATEA SA: Sclifoseli demente! Mâzgăleli de indivizi frustrați. 
Ifose şi sclipiri amăgitoare. 

MĂSCĂRICIUL: Bagă-le în vistierie, nu te lua după el. 

MARELE PREOT: Dăruieşte-le împărăției cereşti, Majestate. Preoților şi 
îngerilor. 

MAJESTATEA SA: Asta fac zilnic, Sfintia Ta. (Se ridică din tron şi 
scoate dintr-un cufăr monezi de aur pe care le aruncă în aer.) Uite cum îi 
dăruiesc. Cel de sus şi îngerii lui îşi iau cât le este de trebuinţă. Poate spune 
cineva că nu dăruiesc?... (Se intoarce pe tron.) Altceva... 


GENERALUL: Animale rare... 

MAJESTATEA SA: La grădina zoologică cu ele! E vreo fiară printre ele 
de care să-mi fie teamă? 

GENERALUL: Păduchele cu solzi de struț şi musca cu platoşă şi colți 
de... 

MAJESTATEA SA: Tocmai bune de strivit. Luați-le din faţa mea că mi 
se urcă sângele în cap! Urăsc animalele mici!... Asta-i tot? Răspundeți!... De 
ce nu le-aţi luat mințile, zăpada proaspătă, învățătura, aerul?... Liniştea... 
Astea sunt adevăratele prăzi. 

GENERALUL: Am luat sclavi şi prizonieri. 

MAJESTATEA SA: Cadavre îmi aduceţi voi mie?! 

GENERALUL: Unul dintre prizonieri este un fotograf despre care se 
spune c-ar fi inventat un aparat teribil... 

MAJESTATEA SA: Altceva! 

GENERALUL: Şi cea mai frumoasă şi dorită femeie din lume. Curtezana 
curtezanelor. 

MAJESTATEA SA: Eşti general sau codoş? Aţi ajuns să-mi aduceți târfe 
la palat? Atât merită regele vostru? 

MĂSCĂRICIUL: Şi-aşa e prea mult. 

UN CURTEAN: După ce v-aţi făcut mendrele cu ea îndrăzniți s-o aduceţi 
aici? 

GENERALUL: E incredibil de frumoasă, Majestate. Nimeni n-a avut 
curajul s-o atingă. 

MĂSCĂRICIUL (către MAJESTATEA SA): Eu aş încerca. La câte curve 
vezi zilnic, măcar una să fie frumoasă. 

(MAJESTATEA SA îl priveşte pe SFETNIC, care confirmă printr-un 
gest.) 

MAJESTATEA SA: Să vedem. 

(În scenă este adusă CURTEZANA. Intrarea ei provoacă murmure de 
admiraţie.) 

MĂSCĂRICIUL: Doamne, ce minunăţie! 

MARELE PREOT: Piei, Satana! Întăreşte-ne, Doamne! 

MĂSCĂRICIUL: Ne întăreşte mădularele. 

GENERALUL: Ce părere aveţi, Majestate, am avut dreptate?... (Se 
apropie de tron. Cu glas scăzut.) Se spune că marii negustori ai lumii, 
căpitanii cei mai vestiți de corăbii şi chiar cinci împărați au bătut la porțile 


ei. ŞI, uite, e mare ca o cetate. Au bătut la poarta ei până au murit. Chiar şi 
armăsarii, când o văd, nechează şi dau din copite. Şi câte nu se mai spun... 

MĂSCĂRICIUL: Miroase a femeie de te înnebuneşte. 

MAJESTATEA SA: Ce ştii tu să faci pentru oameni? Spune! 

CURTEZANA: Să cânt, să dansez. Să trezesc dorinţa şi să satisfac pofte. 

MAJESTATEA SA: Să vedem. 

(CURTEZANA începe să danseze şi să cânte printre CURTENII din ce în 
ce mai tulburaţi de farmecele ei.) 

MĂSCĂRICIUL: E o nebunie femeia asta... 

UN CURTEAN: Dă-mi-o mie, Majestate! Am luptat pentru tine, am 
vărsat sânge ca să apăr coroana. Merit neînsemnata răsplată. 

ALT CURTEAN: O vreau eu, rege puternic ce eşti! Fii darnic cu cel ce ți- 
a plătit soldele ostaşilor şi armele lor. 

UN CURTEAN: A mea să fie şi-ţi voi da trupe noi, războinici fără frică... 

ALT CURTEAN: Ba a mea! Iar cu banii pe care ţi-i pot da eu plăteşti de 
două ori mai mulți mercenari. 

MAJESTATEA SA: Recunoscători suntem amândurora şi primim 
darurile voastre. Şi-am să vă îndeplinesc dorinţele. Pun o singură condiție! 
(Arătând către UN CURTEAN.) Să-ţi conduci singur trupele în luptă... 

UN CURTEAN: Majestate! 

MAJESTATEA SA: Primeşte această onoare!... (4rătând către ALT 
CURTEAN ) lar tu să-mi plăteşti mercenarii la faţa locului... 

ALT CURTEAN: Rege! 

MAJESTATEA SA: Fii demn de încrederea mea! (Către GENERAL.) Fă- 
le loc nobililor noştri în linia întâi. 

UN ALT CURTEAN: Dar vom muri, Majestate! 

MAJESTATEA SA: Vă e frică?... Dacă scăpaţi, uitați-vă ce minunăție de 
femeie vă aşteaptă. (Către GENERAL.) Ia-i de-aici! 

(GĂRZILE îi scot din sală pe cei doi CURTENI.) 

MĂSCĂRICIUL: Dă-mi-o mie! 

MAJESTATEA SA: Până şi nebunul a înnebunit. 

GENERALUL: Ce v-am spus eu? 

MAJESTATEA SA: Ajunge! (Către GENERAL.) Nu s-a atins nimeni de 
ea? 

GENERALUL: Nimeni n-a îndrăznit. 

MAJESTATEA SA: Atunci, femeia aceasta va sta la curtea Noastră. 
(Către CURTENI.) Să vă frigă mintile şi să leşinaţi de poftă. Dar să arătaţi 


poporului cât de stăpâniți sunteţi. Aici nu-i Sodoma şi Gomora! Aici e 
regatul bunăstării! 

MĂSCĂRICIUL: Desfrâul bunăstării! 

MARELE PREOT: Majestate, fereşte-te de păcat! 

UN CURTEAN: Regele nu are păcate. 

MĂSCĂRICIUL (către MAJESTATEA SA): Nu crede. Alt lingău... Doar 
nebunii nu păcătuiesc. 

CURTEZANA: Şi iubesc clipa, Majestate. 

MAJESTATEA SA: Destul!... (Către MARELE PREOT.) Sfinta Ta ce 
face pentru oameni? 

MARELE PREOT: Dăruiesc dragoste şi credință. 

MAJESTATEA SA (arătând către CURTENI): Dăruieşte-le credinţă! Să- 
şi iubească regele şi să-i fie credincioşi... Poţi?... Le auzi măcar gândurile? 
Ce spun? 

MARELE PREOT: E prea mare vacarmul. 

MAJESTATEA SA: Am spus să le dăruieşti! 

MARELE PREOT: Trebuie să şi primească. 

MAJESTATEA SA (către CURTEZANĂ şi MARELE PREOT): Vindeţi 
aceeaşi marfă... Ce vă deosebeşte, atunci? Dobânda pe care o luaţi? 

MARELE PREOT: Calea spre Dumnezeu. 

MAJESTATEA SA: Mi-e milă de Dumnezeul tău. Nu vezi că nu-i iese 
nimic? Experimentul lui cu omul a luat-o de fiecare dată razna. Eşuează 
lamentabil. Dumnezeul tău nu s-a plictisit s-o ia mereu de la capăt?... E 
încăpățânat, aşa-1?... Atunci, spune-i că eu am zis să nu-şi mai folosească 
chipul ca model. Matriţa e defectă. 

PUSTNICUL: Timpurile sunt aproape... Şi chipurile noastre sunt oglinda 
lor. 

MAJESTATEA SA: Vorbe. Deşertăciuni... (Către SFETNIC.) Să-l pui pe 
popă să-i spovedească pe toți împăunaţii şi ticluitorii. (Arată către 
CURTENI.) Pe toți! 

MĂSCĂRICIUL: Or să mintă şi-or să mintă iar. 

MAJESTATEA SA: Atunci, vor pieri! (Către MARELE PREOT şi 
CURTEZANĂ.) Plecaţi! Bătătoriţi-vă calea, să văd şi eu cine vă urmează. 
Afară!... Aduceţi-l pe Fotograf! 

GENERALUL: Se spune despre el că ar fi inventat un aparat special de 
fotografiat. 

(În fața tronului este adus FOTOGRAFUL.) 


MAJESTATEA SA: E adevărat că ai inventat un aparat nou de 
fotografiat? Ce ştie să facă? 

FOTOGRAFUL: Fotografiază clipe, Majestate. 

MAJESTATEA SA: Şi unde e acel aparat? 

GENERALUL: A fost distrus în luptă. Iertare, Majestate. 

MAJESTATEA SA: Mi-aţi adus un om, nu o invenţie?! Ce să fac eu cu 
omul? 

GENERALUL: Iertare, Majestate, dar bătălia a fost crâncenă. 

MAJESTATEA SA: Ce să fac eu cu omul?! 

FOTOGRAFUL: Voi face altul şi mai bun. 

MAJESTATEA SA: Aşa să faci. Altfel, vei avea soarta orbilor. (Cărre 
SFETNIC.) Daţi-i tot ce are nevoie. Luaţi-l de-aici! Să se apuce imediat de 
treabă... Poporul trebuie să mă vadă zilnic. Are nevoie de imaginile mele. 
Altfel, moare de dorul meu, se usucă. Nu mai bea, nu mai mănâncă. Nu mai 
face copil. 

MĂSCĂRICIUL: Asta puteam s-o spun şi eu. (Către MAJESTATEA SA.) 
Îmi iei pâinea de la gură... (Imitându-l pe MAJESTATEA SA.) Nu mai face 
copii. Nu mai munceşte. Se distruge neamul... 

MAJESTATEA SA (către GENERAL): Gata cu prostiile! Întindeţi hărţile, 
să vedem cum mai arată ţara... Ce-am mai cucerit? 

GENERALUL (desfăşurând hărțile): Câmpii mănoase... 

Peninsula pe care v-o doreaţi... 

MAJESTATEA SA: Doar atât?! Asta numiți voi ţară?... Habar n-aveţi 
cum trebuie să arate un imperiu. De câte ori să vă spun că geografia face 
istoria?!... Mai vreau o mare, ceva munți şi două arhipelaguri. Arhipelaguri 
am spus! 

GENERALUL: Prea bine, Majestate. Dar ar mai fi nevoie de trupe, de 
armament. 

MAJESTATEA SA: La ce vă trebuiesc? Ia de la nestăpâniţii ăia, dacă tot 
s-au oferit să fie patrioți!... Aşa vrei tu să câştigi războaiele? Cu soldați 
neciopliți şi dărâmând oraşe?... Demolaţi înlăuntrul lor. Cotropiţi-i cu iluzia 
bunăstării. Vindeţi-le ştiri despre lume, să creadă că o pot cunoaşte. Faceţi 
negoț cu poveşti adevărate, să se sperie de câtă suferință e pe pământ. 
Lacrimi şi sânge să ţâşnească din ei. Aruncaţi-i în oceanul de ştiri şi fiți 
salvatorii înecaților. Vă vor fi recunoscători. Recunoscători sunt doar 
învinşii... Arătaţi-le lumea ca pe un spectacol şi vor scăpa armele din mâini 
ca să vă aplaude. Înzorzonaţi fiece lucru, oricât de mărunt ar fi. Panglici şi 


spumă... Învăţaţi că astăzi războaiele se duc prin procură! Generale, a venit 
oare timpul să te pensionezi? 

GENERALUL: Sunt în puteri, Majestate. 

MAJESTATEA SA: Îţi va lua locul unul care ştie să-i doboare cu iluzii... 

GENERALUL: De armata noastră se teme o lume întreagă! 

MAJESTATEA SA: Atunci, sunteți şi voi buni de ceva. Poate că ai 
dreptate, încă n-a trecut vremea sperietorilor de ciori. Du-te şi ia trupele 
tale! Să dârdâie o lume de frica mea! (Către SFETNIC.) Şi-n acest timp, 
armatele noastre nevăzute vor cotropi. Ceas după ceas, suflet după suflet. 
Vai de mama lor... Victoria e a celui care va putrezi ultimul. 


Scena 2 


MAJESTATEA SA stă pe tron, mănâncă fructe şi se uită la ACTORII care 
joacă o scenetă amuzantă alături de MĂSCĂRICI. SLUGILE îi iau măsuri 
MAJESTĂȚII SALE, pentru încălțări şi haine noi, sub supravegherea 
GENERALULUI. De faţă sunt CURTENII şi GĂRZILE. 


MAJESTATEA SA: Vreau o pereche nouă de cizme pentru călărie. 

GENERALUL: Se va face, Majestate, o pereche cum nu s-a mai văzut. 

MAJESTATEA SA: Vreau să călăresc cai sălbatici. Sălbatici şi albi. 

GENERALUL: Vor fi cele mai potrivite cizme pentru a supune 
sălbăticia. Voi cere ca vânătorii Majestății Voastre să răpună un mânz ceresc 
ŞI din pielea lui uşoară ca aerul şi tare ca înaltul... 

MAJESTATEA SA: Să doboare zece mânji! Să ajungă. 

GENERALUL: E suficient unul. les destule perechi... (Sub privirile 
MAJESTĂȚII SALE.) Prea bine, Majestate, vor fi răpuşi zece mânji cereşti. 
Să avem de unde alege. 

MAJESTATEA SA: De ce oare înțelegeți atât de greu?... Cerul e darnic. 
Nu vă zgârciți când e vorba de necuprins. 

GENERALUL: Iertare, Majestate. Iertare. 

ACTORUL: Netrebnicia lumii care nu înţelege adâncul adevăr şi 
oglindirile sale... 

MĂSCĂRICIUL: Peste proşti, doar regele ce poate înţelege!... 
(Arătându-i MAJESTĂȚII SALE pe ACTORI.) Regina Adevăr!... Regina 
Adevăr vă este Doamnă, Majestate! (MAJESTATEA SA se ridică din tron şi 
fi întâmpină pe ACTORI.) 


MAJESTATEA SA: Cu atât mai minunat e adevărul, cu cât este şi frumos 
ochiului. 

MĂSCĂRICIUL: Majestate, nu te lăsa păcălit... (Arătând către ceilalți 
ACTORI.) Şi doamnele de onoare ale Reginei Adevăr: Pacea... Mila... 
Dreptatea... Credinţa... 

(Cei cinci ACTORI, purtând fiecare câte o oglindă, se învârt în jurul 
MAJESTĂȚII SALE.) 

MAJESTATEA SA (privindu-se în oglinzi): Care sunt eu?... Cine sunt?... 
Unde?... M-aţi ametit! Terminati! (ACTORII se retrag. Către MĂSCĂRICI.) 
Du-te cu ei de-aici! Astea-s nume pentru Regină şi doamnele de onoare? 
Plecaţi!... Plecaţi! (ACTORII şi MASCĂRICIUL ies din Sala Tronului. 
MAJESTATEA SA se întoarce pe tron. Către GENERAL.) Când sunt gata 
încălțările pentru mare? Plec pe mare curând şi poporul vrea să mă vadă 
călcând valurile. (Către SLUGA care îi ia măsuri.) Vezi că mă strânge! 

GENERALUL: Iertaţi-l, Majestate. O clipă de neatenție. 

MAJESTATEA SA: O clipă de neatenție poate să însemne soarta unui 
regat, a unui imperiu. Dar ce să înțelegeți voi?... Mă vor vedea călcând val 
după val, val înspumat după val... Sper ca marea să nu fie agitată. Îmi face 
rău la stomac. Nu-i frumos să mă vadă poporul vomitând... Când sunt gata? 

GENERALUL: Cât de curând. Harpoanele Majestății Voastre au străpuns 
deja şapte delfini aurii. Au pus pieile la... 

MAJESTATEA SA: Am zis doisprezece! Faceţi economie de delfini?! Aţi 
înnebunit?! Vă jupoi de vii, vă înec în ape reci!... Îmi plăceau mai mult 
merele de anul trecut... (Către SLUGA.) Mă mai măsori mult? 

GENERALUL: Răbdare, Majestate. A luat măsuri doar pentru stângul. 

MAJESTATEA SA: Ce mi-e stângul, ce mi-e dreptul... (În Sala Tronului 
intră SFEINICUL. Se apropie de MAJESTATEA SA şi îi şopteşte ceva la 
ureche.) Să intre. Să intre... Nimeni nu vede, nimeni nu simte că de la an la 
an merele sunt mai viermănoase?... (În Sală intră FOTOGRAFUL.) D-asta 
îmi place carnea de vânat. Luaţi-le de-aici! Vreţi să mă otrăviţi?... 
(SLUGILE iau platoul cu fructe. SFETNICUL îi şopteşte ceva la ureche.) 
Să aştepte... Dacă mă stric la stomac? Dacă m-apucă pântecăraia? Ce să 
vadă poporul, cum regele se cufureşte? (Către GENERAL.) Stângul este 
egal cu dreptul! Regele e armonie! Clar?!... V-am tăiat la toţi limbile şi nu- 
mi aduc aminte? 

UN CURTEAN: Cum v-aţi simţit, Majestate, în cizmele de vânătoare 
cele noi? 


MAJESTATEA SA: Binişor... Am doborât trei elefanți, un tigru, doi 
mistreți, nu ştiu câţi vulturi şi... Am doborât tot ce era în pădure. Am pus la 
pământ toate fiarele. Nimic nu mai mişcă... M-au cam ros, ce-i drept. (Către 
GENERAL.) Din ce le-au făcut? 

GENERALUL: Din blană de urs de peşteră. 

MAJESTATEA SA: Cine ştie ce urs bătrân, de la grădina zoologică, ați 
belit şi mie veniți să-mi spuneţi că... D-asta m-au bătut. Vă spintec pe toţi! 
Vă tai bucăţi-bucăţi şi vă dau la câini! (Către SFETNIC.) Era un urs de 
peşteră? (SFETNICUL confirmă printr-un gest.) Atunci, de ce m-au ros la 
călcâi? 

UN CURTEAN: Vă cresc picioarele, Majestate. 

MAJESTATEA SA: Zău?... 

ALT CURTEAN: Sunteţi un rege din ce în ce mai mare... 

MAJESTATEA SA (în şoaptă, către SFETNIC): D-asta înnebunesc 
femeile din ce în ce mai tare?... (SFETNICUL confirmă printr-un gest.) Un 
mădular mare pentru un rege mare! Pentru un regat mare!... Să mă 
fotografiez pentru albumul familiei? (SFETNICUL îi şopteşte la ureche.) 
Pentru istorie, atunci. (Către FOTOGRAF.) Trage câteva cadre. 

(FOTOGRAFUL îşi pregăteşte aparatul.) 

GENERALUL: Majestate, vor fi cele mai frumoase încălțări. 

MAJESTATEA SA: Am zis doisprezece! Iar delfinii să fie complet aurii. 
Să nu iasă încălțările cu pete, că o să vă ard cu fierul înroşit!... Visez să am 
nişte sandale cu barete subțiri şi cataramă... Sau cu şireturi... 

GENERALUL: Şireturi subțiri din nerv de şopârlă... 

MAJESTATEA SA: Exact! (Către FOTOGRAF) O fotografie la stângul, 
una la dreptul şi încă una cu amândouă picioarele! (Către SFEINIC.) 
Ajung? (SFETNICUL confirmă. Către FOTOGRAF) Aşa... Aşa... Nu mă 
atinge cu labele tale murdare! Vezi să nu iasă bătătura de la cizmele de 
vânătoare, că vă tai mâinile! (Către SFETNIC, în şoaptă.) Să tragă o poză şi 
mădularului? Pentru manualele de istorie... Pentru cartea recordurilor... 
(SFETNICUL îi şopteşte la ureche. MAJESTATEA SA priveşte în interiorul 
pantalonilor. Către FOTOGRAF) Unde te uiţi?! Acum vă scot ochii!... 
(Către SFETNIC.) Să mai treacă un timp, să fie şi mai şi... (Către 
FOTOGRAF şi GENERAL.) Acum plecaţi! Azi nu sunt în cea mai bună 
formă. Cred că o să plouă... 

(FOTOGRAFUL îşi strânge aparatele şi se îndreaptă, împreună cu 
GENERALUL, către ieşire.) 


GENERALUL: Ce-ai rămas aşa? 

FOTOGRAFUL (privindu-şi mâinile): Mâinile astea au atins picioarele 
Lui. Am atins sacrul. Sunt alte mâini. 

GENERALUL: Du-te şi le spală. 

FOTOGRAFUL: Chiar îi cresc picioarele? 

GENERALUL: I se umflă picioarele, că mănâncă prea sărat. 

FOTOGRAFUL: Am atins sacrul... 

GENERALUL: Îi puteau picioarele de te trăsnea. 

(FOTOGRAFUL şi GENERALUL ies din Sala Tronului.) 

MAJESTATEA SA (către SFETNIC): Avem cea mai mare grădină 
zoologică din lume, aşa cum am zis?... (SFETNICUL confirmă printr-un 
gest.) Bravo! Aşa îmi place! Să crape toţi regii şi împărații de ciudă... Cine 
îmblânzeşte sălbăticimea poate spera să supună şi omul. 


Scena 3 


Sala Tronului,  MAJESTATEA SA, SFETNICUL, MĂSCĂRICIUL, 
CURTENI şi GĂRZI. O mulțime de BOLNAVI (schilozi, orbi, leproşi etc.) 
aşteaptă să fie primită de MAJESTATEA SA pentru a-l atinge şi a obține 
astfel vindecarea. 


MAJESTATEA SA: Mi-e scârbă. Dacă au boli contagioase? 
(SFETNICUL îi şopteşte la ureche.) Şi, dacă mâine poporul vrea să mă vadă 
gol, eu chiar trebuie să-i fac pe plac?... (SFETNICUL îi şopteşte din nou la 
ureche.) Să se ducă la medic, la vraci. De ce trebuie să-mi dovedesc puterile 
mele tămăduitoare lăsând să mă atingă spurcăciunile ăstea? 

MĂSCĂRICIUL: Dacă nu-ţi place, schimbă-ţi meseria. Ce, crezi că mie- 
mi face plăcere să-i fac să râdă pe toţi imbecilii şi fandosiţii de la palat? N- 
am de ales şi suport. 

MAJESTATEA SA: Şi, dacă poporul îşi vede regele pe stradă, suportă 
mai bine foamea? (SFETNICUL îi şopteşte la ureche.) Bine, fie. Doar doi- 
trei, că deja îmi vine să vărs. (GÂRZILE scot din mulțime trei BOLNAVI. 
Ceilalţi vociferează şi vor să rupă cordonul GĂRZILOR. Primul BOLNAV 
un olog, este adus la picioarele tronului. Se aruncă pe jos, încercând să 
atingă trupul MAJESTĂȚII SALE.) 

BOLNAVUL 1: Măria Ta, Sfinte Rege!... 


MAJESTATEA SA (solemn): Regele te atinge, fie ca Dumnezeu să te 
vindece! 

BOLNAVUL 1: Merg! Minunea minunilor! 

(BOLNAVUL 1 este luat pe sus de GĂRZI şi este adus BOLNAVUL 2. Şi 
acesta se aruncă la picioarele MAJESTĂȚII SALE, încercând să le atingă.) 

BOLNAVUL 2: Rege atotputernic, usucă-mi bubele, arde furunculele ce- 
mi putrezesc carnea. Dă-mi sănătate, Doamne! 

MAJESTATEA SA: Regele te atinge, fie ca Dumnezeu să te vindece! 

BOLNAVUL 2: Binecuvântat rege eşti. Sunt alt om! Ai făcut o minune, 
Fiu al Cerului! 

MĂSCĂRICIUL: Fie ca Dumnezeu să-ţi dea sănătate, dar şi ceva mai 
multă minte. 

(BOLNAVUL 2 este scos de GĂRZI şi este adus BOLNAVUL 3.) 

BOLNAVUL 3: Milostiveşte-mă, Mărite Voievod, că tu eşti un sfânt, eşti 
mâna lui Dumnezeu pe pământ. la-mi durerea, atinge-mă sfinte, prea 
bunule, curatule!... 

MAJESTATEA SA: Regele te atinge, fie ca Dumnezeu să te vindece! 

BOLNAVUL 3: M-a atins un zeu! Am fost atins de Fiul Soarelui! 

MĂSCĂRICIUL: Spune-i asta şi slugii care-i cară oala 

de noapte. Să vezi ce zice. (BOLNAVUL 3 este scos din Sala Tronului.) 

MAJESTATEA SA: Scoateţi gunoaiele astea de-aici că-mi împut tot 
palatul! Mi-aţi stricat ziua. (GĂRZILE scot BOLNAVII din scenă.) Vă rup 
oasele bucăţi-bucăţi. Vă pun să vă pupaţi bot în bot cu leproşii şi ciumaţii!... 
Spirt! Aduceţi spirtul!... (Un GARDIAN are pregătită o sticlă din care-i 
toarnă spirt pe mâini. MAJESTATEA SA ia sticla şi şi-o varsă pe haine, pe 
picioare.) Să dezinfectaţi totul! E ultima oară când vă mai las să-mi aduceţi 
cadavrele astea să mă pipăie. (Către SFETNIC.) Şi-acum ce urmează? 
(SFETNICUL îi şopteşte la ureche.) Să judec?! Atunci de ce plătim atâţia 
magistrați? (SFETNICUL îi şopteşte la ureche.) Dacă-s corupți până-n 
măduvă, la ocnă cu ei! Să simtă ce gust are sudoarea. 

MĂSCĂRICIUL: Lasă-mă pe mine să judec. Să vezi ce dreptate am să 
fac. 

MAJESTATEA SA: Meriţi?... Vino să te leg la ochi. (MAJESTATEA SA îi 
leagă MĂSCĂRICIULUI o eşarfă peste ochi. Către SFETNIC.) Şi, ca să nu 
lăsăm totul în seama nebunului, luaţi cizmele mele. (Se descalță de cizme şi 
le aşază pe tron.) Să judece ele, că sunt mai înțelepte şi mai drepte decât voi 
toţi. (Către GĂRZI.) Aduceţi-i pe primii doi! 


(GĂRZILE aduc în faţa tronului pe RECLAMANT şi pe PÂRÂT.) 

RECLAMANTUL: Cer iertare, Măria Ta, cu smerenie. Fă dreptate unui 
amărât ce a fost înşelat... 

PÂRÂTUL: Iubite rege, milă şi îndurare, dar înşelatul sunt eu... 

MAJESTATEA SA: Gura! E treaba voastră ce aveţi de împărțit. (Cu voce 
joasă, către SFETNIC şi MĂSCĂRICI.) Dacă cizmele se mişcă, pârâtul e 
vinovat. Fiţi atenţi! (MĂSCĂRICIUL, legat la ochi, ca într-un joc de-a baba 
oarba, se învârte cu mâinile întinse încercând să prindă pe careva.) 

MĂSCĂRICIUL: Primul ieşit în cale e vinovatul. Dacă te-am prins, te- 
am dovedit. 

MAJESTATEA SA: Termină cu prostiile! 

(MĂSCĂRICIUL îl prinde în braţe pe SFETNIC.) 

MĂSCĂRICIUL: Tu eşti! (Îşi dezleagă legătura de la ochi.) De ce te 
bagi şi nu stai la locul tău?! 

MAJESTATEA SA (privind cizmele): Fiţi atenţi, parcă, parcă... S-au 
mişcat? 

MĂSCĂRICIUL: Nu s-au mişcat. 

MAJESTATEA SA: Ba s-au mişcat! Erau gata-gata să cadă de pe tron. 

MĂSCĂRICIUL: Am văzut cu ochii mei, nu s-au mişcat! 

MAJESTATEA SA: Cine se încrede în ochii unui nebun? 

MĂSCĂRICIUL: Nu-i drept. Chiar nu s-au mişcat. Uite, sunt ţepene. 
(Către SFETNIC.) Ai văzut? Spune că le vezi nemişcate! 

MAJESTATEA SA: Vinovat! Ocnă pe viață şi confiscarea tuturor 
averilor! 

MĂSCĂRICIUL: Mă scoateţi din minţi. Unde aţi văzut voi...? 

MAJESTATEA SA: Ocnă pe viaţă! 

PÂRÂTUL: Îndurare, Majestate! Sunt nevinovat, îndurare, fie-ţi milă! 

MAJESTATEA SA (către GĂRZI): Afară cu ei. Unul, încă un pic de 
amăgire, celălalt, în lanţuri! 

(Cei doi sunt luaţi din faţa MAIESTĂȚII SALE de GĂRZI şi scoşi din 
Sala Tronului.) 

PÂRÂTUL: Îndurare! Am copii. Or să moară de foame... 

MĂSCĂRICIUL: Nu s-au mişcat, vă jur! Vi s-a părut... 

MAJESTATEA SA: Legea e ce mi se pare mie! Şi cu asta am terminat! 
(Către SFETNIC.) Altceva?... (SFETNICUL îi şopteşte la ureche.) 


Scena 4 


Sala Tronului. MAJESTATEA SA semnează acte pregătite de SFETNIC, 
iar MASCARICIUL încearcă să-l binedispună. CURTENII stau smeriţi pe 
lângă ziduri. 


MAJESTATEA SA: Prea multe hârtii! De unde născociţi atâtea, nu ştiu... 
(SFEITNICUL îi şopteşte ceva la ureche.) Dacă n-ar fi folositoare, nu le-aş 
semna. (Către CURTENI.) Ele vă ţin în viaţă şi în posturi... Ce staţi ca 
popândăii? Ziceţi ceva!... Ce mai e prin ţară? Aud că lumea o ţine tot într-un 
dans şi o petrecere. Chefuieşte poporul de parcă n-ar avea treabă. Bea, 
mănâncă şi cântă. Bunăstare sau desfrâu?... Mie să-mi spuneţi dacă se 
munceşte! În istorie nu se intră cu voie bună şi belşug. Cu piramide şi ziduri 
trainice de apărare, cu războaie grele. Cu sudoare şi sânge. Cu morţi! (Către 
SFETNIC.) Am mai câştigat vreun război?... (SFETNICUL confirmă printr- 
un gest.) Au murit mulți?... Foarte mulți?... (SFETNICUL confirmă din 
nou.) E bine, e bine. Avem un popor viteaz... Dar asta nu înseamnă că nu 
trebuie să muncească. Altfel i se suie la cap. (Către CURTENI.) Şi vă pune 
pe voi la jug. Asta vreți?... (SFETNICUL îi şopteşte ceva la ureche.) Voi 
sunteți nădejdea mea. Trupul meu... Hai, veseliți-vă! Amuzaţi-vă!... Veseliţi- 
vă, că mi se urcă sângele în cap! (Către MĂSCĂRICI.) ldiotule, nu vezi că 
nobilimea are chef să râdă? Şi dacă ea râde, râd şi eu până mor. Zi ceva! 

MĂSCĂRICIUL: Mai întâi mori şi pe urmă să vezi veselie! 

MAJESTATEA SA (râzând): Hai că-i bună! V-a plăcut? E dat dracului 
cretinul ăsta. 

(MĂSCĂRICIUL se aşază la picioarele tronului, scoate un ziar şi începe 
să citească.) 

MĂSCĂRICIUL: Poporul moare de foame... 

MAJESTATEA SA: E tare idiotul! 

MĂSCĂRICIUL: Țara fierbe... Nemulțumirea creşte... 

MAJESTATEA SA: Bună şi asta! 

MĂSCĂRICIUL: Puşcăriile sunt pline de nu mai au loc în ele hoţii, 
criminalii, violatorii... 

MAJESTATEA SA: N-au loc?... (Către SFETNIC, râzând.) Avem noi 
cele mai mari puşcării din lume?... (SFETNICUL confirmă.) Aşa-mi place. 
Bravo! (Către CURTENI, care râd din ce în ce mai tare.) Fiţi mândri şi 
bucurați-vă! Avem cele mai tari şi mai mari puşcării de pe fața pământului... 
(Către MAĂSCĂRICI.) Bravo, mai zi! 


MĂSCĂRICIUL: În ţară nu mai e nimic de furat... 

(MAJESTATEA SA devine grav.) 

MAJESTATEA SA: Tu vorbeşti serios? (Către SFETNIC.) Mai e ceva de 
furat? (SFETNICUL aprobă.) Şi-atunci?... (Privindu-l pe MĂSCĂRICI şi 
luminându-se la faţă.) M-ai păcălit. (Izbucneşte în râs.) M-ai păcălit şi eu 
te-am crezut pentru o clipă. (Către CURTENI.) Nu degeaba mă invidiază 
toți regii şi împărații că am cel mai nebun măscărici din lume... 

MĂSCĂRICIUL: La un măscărici nebun, un rege şi mai nebun. 

MAJESTATEA SA (râzând în hohote): Ce v-am spus cu?! Bravo... 
(SFEITNICUL îi şopteşte la ureche. MAJESTATEA SA devine posomorât.) 
Prea mult râs dă în plâns... Vouă vă arde de hlizeală, când nouă ne-au murit 
soldaţii pe câmpul de luptă?! Tara e îndurerată, şi voi vă scălămbăiați ca 
nişte maimuţoi? Jeliți eroii, rugați-vă pentru sufletele lor! Un pic de 
recunoştinţă!... (Plângând.) Doamne, ia-i la tine, în oastea celor drepţi!... 
(SFETNICUL le face semn GĂRZILOR. Acestea îl introduc în Sala Tronului 
pe FOTOGRAF) Îndurare pentru sufletele lor! Sfinţi ai neamului, martiri 
neprihăniți... (FOTOGRAFUL trage cadru după cadru.) Durerea mamelor 
şi a fiicelor e durerea mea... Suferinta poporului e mai întâi a mea... Mi-e 
trupul tot o rană. Mi-e inima sfâşiată... Mă doare capul de-mi plesneşte! (În 
şoaptă, către SFETNIC.) Chiar mă doare. Fă ceva! (SFETNICUL îl aşază 
pe MAJESTATEA SA pe tron.) Îmi plesneşte capul! 

UN CURTEAN: V-a rămas coroana mică, Majestatea Voastră... 

(SFETNICUL face un semn către GÂRZI.) 

MAJESTATEA SA: Nu vreau nici un doctor! Să nu-i văd în faţa ochilor! 
Vă bag pe toți în formol, vă disec ca pe nişte broaşte râioase!... (Către 
MĂSCĂRICI, în şoaptă.) De ce mă superi?... Tu trebuie să mă faci să uit. Să 
fiu vesel... Nebunia ta trebuie să-mi scoată din cap nebunia mea. Dacă tu nu 
mă înţelegi, atunci cine?... Ştiu, suferi şi tu. Şi tu eşti un câine... O să te las 
să faci ce vrei. Bate-ţi joc cât vrei de oricine. Fă-i în toate felurile, cum îți 
vine la gură. Muşcă-i. Striveşte-i ca pe nişte gândaci. Scuipă-i dacă vrei... 
(Cu voce tare.) Marş de-aici!... Mă doare capul... 

MĂSCĂRICIUL: Ăsta-i singurul semn că-l ai. 

MAJESTATEA SA (urlând): Mă doare capul! 

ALT CURTEAN: Îţi creşte capul, Majestate. 

UN CURTEAN: Ţi-a rămas coroana strâmtă. 

MAJESTATEA SA (ridicându-se din tron): Şi dacă-i aşa? (Către 
SFEINIC.) Mi-a rămas coroana mică?... (SFEINICUL confirmă.) Asta 


explică durerea. (Către SFETNIC, îngândurat.) Trimite-i la plimbare pe 
toți. La muncă. La război. La ghilotină... Mai bine lasă-i aici să aştepte. 
(Către MĂSCĂRICI.) Fă-i să râdă până îi apucă plânsul! (Pentru sine.) Mi-a 
rămas coroana mică?... 

(MAJESTATEA SA părăseşte Sala Tronului.) 

CURTENII: Trăiască regele! Trăiască Majestatea Sa! 

MĂSCĂRICIUL: Trăiască Nebunia Sa! (Către CURTENI.) Ce v-ar 
plăcea să-l vedeţi mort!... 


Scena 5 


Sufrageria Regală. MAJESTATEA SA stă în fața unei mese imbelşugate, 
înconjurat de CURTENI şi SLUGI. BUCATAREASA îl serveşte. 


MAJESTATEA SA: Şi asta e bună. Ce e? Parcă am mai mâncat cândva... 

BUCĂTĂREASA: Ficat de veveriţă de stepă. 

MAJESTATEA SA: Am bănuit eu. Şi asta? Lasă-mă că ştiu! Fudulii de 
porc oceanic?... Fudulii de...? 

BUCĂTĂREASA: Amigdale de strut de munte. 

MAJESTATEA SA: Şi-am vrut să zic... Ce mai avem bun? Dulceaţă din 
aia... 

BUCĂTĂREASA: Din muguri de trestie de deşert? 

MAJESTATEA SA: De fructe coapte la Lună vreau. (BUCĂTĂREASA le 
face un semn SLUGILOR.) Asta-mi place la tine. Ştii să găteşti. Numai 
femeile ştiu cu adevărat. Li se trage din timpurile când stăpâneau lumea. 
Când aud că alții au bucătari, îmi vine să râd. Mi se întoarce stomacul pe 
dos. Ce să ştie ei să gătească? Bărbatul e vânător, e ostaş. E agricultor când 
nu-i place să umble. E fustangiu. 

BUCĂTĂREASA: E un prost! 

MAJESTATEA SA: Întreci măsura! 

BUCĂTĂREASA: Majestatea Voastră este mai întâi de toate rege. 

MAJESTATEA SA (în şoaptă): Nu ţi-a trecut supărarea că te-a părăsit. 
Era un netrebnic. Dacă vrei să te măriţi, spune-mi şi-ţi dau ce nobil vrei. 

BUCĂTĂREASA: N-am eu nevoie de hăndrălăi, Majestate. Să piară toţi 
bărbaţii de pe faţa pământului, şi tot nu tresare nimica în mine. 

MAJESTATEA SA (cu glas tare): Că nu te-o fi părăsit de bine ce-i era. 
(În şoaptă.) L-am trimis pe front, în linia întâi. Un inconştient. Când putea 


avea tot ce-i poftea inima... (Cu voce tare.) Ce mult am mâncat şi parcă tot 
aş mai înghiți ceva. Mă întreb unde încape atât. 

UN CURTEAN: Stomac regal, Majestate! 

MAJESTATEA SA: Parcă nu mâncam aşa înainte. 

ALT CURTEAN: Majestate, s-o fi mărit stomacul şi cere. 

MAJESTATEA SA: Credeţi?... Uite ce burdihan am făcut. Şi nu sunt 
gras, să zici că... (Sună din clopoțel. Apare SFETNICUL.) Nu ţi se pare că 
mi-e burta mai mare? Mai încăpătoare? (SFETNICUL confirmă. Către 
BUCĂTĂREASĂ.) Mai dă-mi ceva! O friptură de... 

BUCĂTĂREASA: Mai bine un grătar de peşte răpitor. 

MAJESTATEA SA: Dar să fie un răpitor care a înghițit un alt răpitor care 
a înfulecat un bleg de peşte gras şi gustos. 

BUCĂTĂREASA: Exact asta era pregătit pentru Majestatea Voastră. 

(SFETNICUL îi şopteşte la ureche.) 

MAJESTATEA SA: Lasă-l pe Fotograf să meşterească la aparatele lui. 
Azi n-am chef să mănânc pâine uscată şi să beau apă chioară. Şi ăsta nu-i 
un cadru potrivit pentru o istorie ascetică. Voi vreți să-mi stricați mitul de 
rege cumpătat? Vreţi să-mi stricaţi pofta de mâncare?!... leşiţi afară cu toţii! 
Cu toții, că-mi stă dumicatul în gât şi acum vă spintec burțile! Vă dau 
matele la câini!... (SFETNICUL, CURTENII şi SLUGILE ies grăbiţi din 
Sufrageria Regală.) La câini!... 

BUCĂTĂREASA: Un pic de vin roşu? 

MAJESTATEA SA: Mă scot din sărite. Îmi strică tot cheful. 

BUCĂTĂREASA: Nu mai pune totul la suflet. 

MAJESTATEA SA: Tocmai acum, când îmi creşte burta şi pot şi eu să 
mă hrănesc... 

BUCĂTĂREASA: Vin? 

MAJESTATEA SA: Roşu. Mai e loc. E loc de o damigeană. De un butoi. 
Dar nu e felul meu... (Cu glas blând.) Îmi faci şi mie un hatâr?... Ştii tu... 

BUCĂTĂREASA (dezvelind o farfurie): Mămăliguţă cu slănină şi 
usturoi. 

MAJESTATEA SA: Eşti cea mai mare vrăjitoare!... (Mâncând cu poftă.) 
Nimic nu se compară... Uite-aşa îmi revine pofta să domnesc. Să am grijă 
de țara asta... De popor... Spune-mi, ce legi să mai dau? N-am mai dat de 
multişor un decret şi se impune... Să schimb legea publică? 

BUCĂTĂREASA: Legea bună e aia care stă pe loc. Chiar şi strâmbă, dar 
să nu se schimbe. 


MAJESTATEA SA: Atunci, dau una pe care am mai dat-o. Mai pot 
căpăta un pic de usturoi? 

BUCĂTĂREASA: O să miroşi în Sala Tronului. 

MAJESTATEA SA: Un rege care mănâncă usturoi tot a rege miroase. 
Sunt mai întâi rege şi apoi stomac. 

BUCĂTĂREASA: Vrei să-ţi ung şi o felie de pâine cu marmeladă? 

MAJESTATEA SA: Cere-mi orice, dacă faci tu asta pentru mine. 


Scena 6 


Sufrageria Regală. MAJESTATEA SA stă la masă şi priveşte o lucrare 
din lemn. Pe jos este împrăștiată o trusă de scule de tâmplărie. In scenă 
intră MARELE PREOT. 


MAJESTATEA SA: Te-am chemat fiindcă-mi place să stau de vorbă cu 
sfinții... Şi cu nebunii şi artiştii îmi place. Se spune însă că sfinții sunt şi 
înţelepţi. Aşa-i? 

MARELE PREOT: Cine poate spune că este sfânt? Frica de Dumnezeu 
este începutul înțelepciunii. 

MAJESTATEA SA (arătând către lucrarea din lemn): Cine poate să 
spună ce-o să iasă din lucrarea mea? O masă, o scară, un leagăn?... Regii 
adevăraţi trebuie să aibă o meserie. În familia mea, tradiţia a fost 
dulgheritul. Se spune că masa asta mare, la care mănânc, e făcută de tata. 

MARELE PREOT: E trainică. 

MAJESTATEA SA: Dar cine-şi mai aduce aminte de el?... (Se apucă de 
meşterit.) Ţine-mi de urât! Vorbeşte-mi despre Dumnezeul tău. Ce vrei tu... 
Ce-a vrut cu creația asta a Lui? 

MARELE PREOT: Să făurească tronul pe care să domnească omul. 

MAJESTATEA SA: Zi, că-mi place! 

MARELE PREOT: Dar lucrurile au ieşit altfel decât şi-a dorit. 

MAJESTATEA SA: Mie-mi spui?! 

MARELE PREOT: Fapta primului om a răsturnat viitorul omenirii. 

MAJESTATEA SA: N-a fost de capul lui. Astea-s poveşti. L-a lăsat. 
Adam o fi fost un tip al naibii de orgolios, dar a avut forţa să-şi întemeieze 
propria guvernare. Îmi place de el. 

MARELE PREOT: A deschis calea păcatului şi l-a făcut ereditar. Cu el a 
început domnia mortii. 


MAJESTATEA SA: De la cine l-a moştenit, dacă nu de la Dumnezeul 
tău?... Vrei să spui că a da viață înseamnă a transmite moartea?... Ai 
copii?... Nici eu. Nu-mi plac. ŞI când cresc mari vor să-ţi ia locul. 

MARELE PREOT: Împreunarea este calea prin care reproducem păcatul 
originar. 

MAJESTATEA SA: Ție nu-ţi plac nici femeile, văd. Mare păcat... De la 
spate femeia şi bărbatul seamănă, din faţă se potrivesc. Asta nu înţelegi. 

MARELE PREOT: Păcatul izvorăşte din voinţă, nu din trup. Suntem 
sortii răului, pentru că nu putem ceea ce vrem. Despărţindu-se de 
Dumnezeu, voinţa a căzut în robie. 

MAJESTATEA SA: Dar eu pot arunca în temniță pe cine vreau! 

MARELE PREOT: Aşa cum poți arunca o piatră... 

MAJESTATEA SA: Pot să poruncesc să fie ciomăgit cine vreau eu! 

MARELE PREOT: Aşa cum poţi ciomăgi un măgar. Asta nu înseamnă să 
guvernezi oameni. Omul poate fi guvernat tocmai pentru că e înzestrat cu 
rațiune. 

MAJESTATEA SA: Mă-nveţi tu pe mine? Tu, care nu eşti în stare să-ți 
porți singur de grijă şi te laşi în voia Dumnezeului tău?... Habar n-ai ce-i aia 
voință! 

MARELE PREOT: Acea voinţă care în parte vrea şi în parte nu vrea e o 
boală a sufletului. Vrând şi incapabilă să vrea. Voința de a voi, asta lipseşte 
cel mai adesea. 

MAJESTATEA SA: Dă-mi nişte cuie. Dintr-ălea mari. 

MARELE PREOT: Pedeapsa aplicată neascultări a fost chiar 
neascultarea. Nesupunerea o purtăm sub centură. 

MAJESTATEA SA: Eşti obsedat... Oare când văd o femeie frumoasă şi o 
doresc, trupul meu nu mai ascultă de mine? 

MARELE PREOT: Pierdută e puterea ta asupra ta. 

MAJESTATEA SA: Dar dacă mie-mi place femeia, ce să fac? 

MARELE PREOT: Puterea înseamnă a constrânge voinţa să asculte... Și 
eu sunt un om slab. Fără Dumnezeu voi rămâne o imposibilă coincidență: a 
mea cu mine însumi... Regii trebuie să aibă vocația sfințeniei. Ei sunt 
deopotrivă păstori ai sufletelor şi păzitori ai trupurilor. 

MAJESTATEA SA: Nu-mi place ce zici... Şi împărații la fel?... Gata, 
ajunge! Din cauza ta am bătut cuiul strâmb. Să zică lumea că sunt un 
dulgher nepriceput? Na, că mi-am zdrobit degetele! Du-te cu vorbele tale, 
că mă doare! Pleacă!... Vino altă dată, să servim ceaiul, şi poate facem şi 


profeţii despre Armaghedon. (MARELE PREOT iese din scenă.) Păcătoasă 
meserie, dulgheria! (Scena este traversată de CURTEZANĂ.) Înţelepciunea 
nu trebuie să te ameţească de cap, dimpotrivă, să te limpezească la cap. 
(Urmărind-o cu privirile pe CURTEZANĂ.) Simt o voinţă sub centură de nu 
mă mai pot stăpâni. (Iese din scenă în urma CURTEZANEI.) 


Scena 7 


Dormitorul Regal. În pat, sub cearşafuri, MAJESTATEA SA şi 
CURTEZANA fac dragoste. 


CURTEZANA (țipând): Majestate! Majestate!... Oh, Doamne!... 

MAJESTATEA SA (întinzându-se pe spate): Abia mai respir... 
Groaznic!... Cât e ceasul?... (Ridicându-se să vadă pendula.) Mai mult cu 
două minute ca ultima oară. Ba nu, cu şapte. În ritmul ăsta ajung să nu mai 
sfârşesc niciodată... O fi posibil?... Asta-i treaba filozofilor... Eşti terminată? 

CURTEZANA: Nu mai pot nici să mă mişc. 

MAJESTATEA SA: Mai spune... Cum a fost? Mai înnebunitor ca data 
trecută? 

CURTEZANA: Am fost în paradis. 

MAJESTATEA SA: ŞI?... 

CURTEZANA: Simţeam cum sunteţi în mine, aşa, imens... Creşteaţi în 
mine, Majestate. 

MAJESTATEA SA: Asta-i! (Privind în jur.) Unde eşti? Vino odată! (De 
după o perdea apare SFETNICUL.) Ce față ai! Ţi-e rău? Să nu leşini tocmai 
acum. E de la lipsa de aer. L-am înghițit eu pe tot... Fii atent! Să aduni toți 
filozofii să afle dacă aşa se poate ajunge la eternitate. (Către 
CURTEZANĂ.) Explică-i tu. 

CURTEZANA: Mi-e ruşine... 

MAJESTATEA SA (către SFETNIC): Ai auzit tot?... (SFETNICUL 
confirmă.) Atunci, ai priceput. (SFETNICUL confirmă.) Şi nu uita, vreau un 
pat nou. Asta-i pat?! Nu vezi că-mi ies picioarele afară, că dau cu capul de 
tăbhe, că-mi atârnă brațele pe jos?... Vreau un pat pe măsură! (Către 
CURTEZANĂ.) Nu-i aşa? O teacă mare pentru un paloş uriaş!... (În şoaptă 
către SFETNIC.) Dacă o ţin tot aşa, crezi că o să am nevoie de o ibovnică şi 
mai mare? (SFETNICUL confirmă.) Ştiam eu. Acum du-te! Şi fă ceva să fie 
aer! Aduceţi un munte sub fereastră, plantați o pădure! 


(SFETNICUL iese din Dormitorul Regal.) 

CURTEZANA: Nu mă mai pune să vorbesc lucruri intime în faţa 
străinilor. 

MAJESTATEA SA: Dar ce, el e străin?... Te-ai supărat? Hai, mai spune- 
mi! 

CURTEZANA: Să ştii că şi eu m-am străduit. Îmi închipuiam că... 

MAJESTATEA SA: Când e vorba de mine, n-ai nevoie. Eu sunt cea mai 
mare închipuire... Ai grijă de mine! 

CURTEZANA: Hai să te iau în braţe şi să te alint. Să mângâi băiatul... 
Cine e regele meu mic şi ametit? 

MAJESTATEA SA: Nu-mi place... 

CURTEZANA: Regele meu mare şi fioros... Leul, crocodilul, rechinul 
meu primejdios... Spaima continentului... Ce te frământă pe tine, iubiţel? 

MAJESTATEA SA: Crezi că cu mai ştiu?... 

CURTEZANA: Spune-mi. 

MAJESTATEA SA: Războiul cu țările din nord. Să atac, să mă retrag? 

CURTEZANA: Atacă. 

MAJESTATEA SA: Mai bine mă retrag. 

CURTEZANA: Învăluie-i pe flancul stâng. Plăteşte pe unul de-ai lor să 
trădeze şi ai să câştigi. 

MAJESTATEA SA: Eşti sigură? 

CURTEZANA: M-am înşelat eu vreodată? Mai spune-mi! 

MAJESTATEA SA: Ce se mai vorbeşte prin palat? 

CURTEZANA: Aceleaşi guri mari. Îţi spun eu când să le închizi. 

MAJESTATEA SA: Le iau gâtul la toți!... (Căscând.) Şi o să câştig sigur 
războiul?... 

CURTEZANA: Nu eşti tu cel mai viteaz? Cel mai şiret? Vulturul meu. 
Ghepardul meu... Cel mai înalt... Hai, dormi. 

MAJESTATEA SA: Mai povesteşte-mi cum a fost... Şapte minute în 
plus... 

CURTEZANA: Doar două. Nu trişa. 

MAJESTATEA SA: Tot e ceva... Ţi-a plăcut? 

CURTEZANA: La nebunie. M-ai chinuit teribil... (MAJESTATEA SA a 
adormit.) Regele meu mic şi amețit... 


Scena 8 


Dormitorul Regal. MAJESTATEA SA are somnul agitat. Bolboroseşte 
cuvinte de neînțeles. Într-un colț stă CURTEZANA şi îl priveşte. Când 
MAJESTATEA SA începe să se agite mai tare, CURTEZANA părăseşte 
încăperea. Alertate, GĂRZILE pătrund în dormitor. 


UN GARDIAN: Ce se-ntâmplă, Măria Ta? 

ALT GARDIAN: Majestate! 

(MAJESTATEA SA se ridică în capul oaselor.) 

UN GARDIAN: Ne-aţi chemat? 

MAJESTATEA SA: M-a chemat... M-a chemat să mă ridic... (Către 
GĂRZI) leşiţi! Să vină Marele Preot şi Sfetnicul! (GĂRZILE ies din 
încăpere.) Până când să mai fiu rege?... (Se dezbracă la piele şi se 
examinează în oglindă.) Oglinda uită şi nu judecă. Eu sunt oglinda în care 
vă puteţi vedea. (În dormitor intră SFETNICUL şi MARELE PREOT. 
Văzându-l gol pe rege, cei doi se întorc cu spatele.) 

MARELE PREOT: Am venit, Majestate. 

MAJESTATEA SA: Faceţi-vă văzuţi! 

MARELE PREOT: Dar sunteți gol, Mărite Domn! 

MAJESTATEA SA: Vă e teamă că veţi orbi?... (MAJESTATEA SA îşi 
pune coroana pe cap.) Hai, îndrăzniţi!... (SFETNICUL îl înfăşoară pe 
MAJESTATEA SA într-o mantie.) Şi asta mi-a rămas mică. Nu mai am ce 
îmbrăca. De ce nu vă îngrijiţi de regele vostru? 

MARELE PREOT: Pentru asta ne-aţi chemat, Majestate?... S-a întâmplat 
ceva? 

MAJESTATEA SA: Am visat. 

MARELE PREOT: Atunci, să poruncesc să vină un astrolog?... O 
ghicitoare?... 

MAJESTATEA SA: Doar dacă tu nu vei pătrunde înţelesul visului. 

MARELE PREOT: Vă ascultăm, Majestate. 

MAJESTATEA SA: Umblam pe pământ, dar vedeam ca şi cum aş fi 
zburat prin văzduhuri. Era atâta linişte, însă auzeam toate limbile lumii 
chemându-mă. M-am întins în ierburi şi păduri, sub umăr mă răcorea o 
mare. Priveam cum norii se adună dincolo de orizont. Şi-atunci am simțit 
trei trunchiuri de arbore ieşind din buricul meu. Crescând nemăsurat, 
răspândind umbra peste tot, atingând cerul... Ce părere ai? 

MARELE PREOT: E un avertisment sacru. 

MAJESTATEA SA: Asta am gândit şi eu. 


MARELE PREOT: E un semn ceresc. De la Dumnezeu. 

MAJESTATEA SA: Şi ce vrea să spună?... Habar n-ai! Spune-i 
Dumnezeului tău că, dacă tot îşi alege slugi atât de proaste, măcar mesajele 
să-i fie mai simple. 

MARELE PREOT: Vrea să spună că tu eşti alesul să stăpâneşti lumea. Te 
numeşte împărat pe tronul celor vii. 

MAJESTATEA SA: Pe mine nu mă numeşte nimeni! Sunt mie însumi 
suficient. Eu sunt cel ce sunt!... (Către SFETNIC.) A desluşit bine visul? 
(SFETNICUL confirmă.) 

MARELE PREOT: E semnul dreptului divin. 

MAJESTATEA SA: Aclamaţia soldaților e semnul, popă greu de minte! 

MARELE PREOT (căzând în genunchi): Am descoperit adâncul sens, 
Majestate. Iertare, dar eram atât de fascinat de visul pe care... 

MAJESTATEA SA: Când eşti fascinat, mai degrabă îți închipui decât 
descoperi... (Către SFETNIC.) Spuneţi lumii visul înălțării mele. Să se afle 
în toate colțurile pământului că se ridică un nou împărat! Să tremure de 
admirație fiece om şi dobitoc. Numele meu să asurzească. Umbra mea să 
frigă... Şi gândeşte-te cum să arate spectacolul. Căci începe cel mai mare 
spectacol, cel al sfârşitului... Plecaţi şi apucaţi-vă de treabă! (SFETNICUL 
şi MARELE PREOT părăsesc încăperea.) Voi fi Ultimul împărat. Sub 
domnia mea se va întâmpla ce stă să vină... 


Scena 9 


Dormitorul Regal. MAJESTATEA SA se uită la fotografii împreună cu 
FOTOGRAFUL şi SFETNICUL. GARZILE păzesc intrarea. 


MAJESTATEA SA (către SFETNIC): Ce zici, e sugestivă? Mă 
reprezintă?... E oglinda mea?... (SFETNICUL confirmă.) Dar sunt 
încremenite. Nu respiră. (Către FOTOGRAF) Fă-le ceva să se simtă timpul 
în ele. Ce vremuri când pictorii zugrăveau portretele, scenele de bătălii! Tu 
faci totul de mântuială. Tac-pac, gata poza! Lucrau luni de zile până 
prindeau pe pânză măreția, grația divină. 

FOTOGRAFUL: Dar îi țineau pe regi nemişcaţi ore în şir. Amorţeau, 
Majestate. Li se puneau cârcei. 

MAJESTATEA SA: D-asta se strâmbă mai mereu în tablouri. Cine-i 
obliga?... Aici ce este? 


FOTOGRAFUL: Punga cu nasuri. Punga cu urechi, cu buze... Cu frunți 
înalte... 

MAJESTATEA SA: Ăştia sunt ochii mei?... M-ai tăiat bucăţi-bucăţi. M- 
al ciopârțit... 

FOTOGRAFUL: Ca să vă recompun mai aproape de ceea ce sunteţi, 
Majestate. 

MAJESTATEA SA: Degeaba. Zugravii prindeau trecerea timpului. 

FOTOGRAFUL: Şi eu o să pot. Uitaţi-vă la asta. (Îi arată o fotografie.) 
E făcută cu noul meu aparat. 

MAJESTATEA SA: Când ai făcut-o? 

FOTOGRAFUL: Azi de dimineață. Nu eraţi atent... V-am surprins o 
clipă... 

MAJESTATEA SA: Aparatul e o invenție numai a ta? 

FOTOGRAFUL: Da, Majestate. Pot deja să fotografiez clipe. 

MAJESTATEA SA (răscolind fotografiile): Unde-i măreția? Unde-i 
maiestuozitatea? Inefabilul? 

FOTOGRAFUL: Vor fi, Majestate, în curând. Voi putea să fotografiez 
gânduri, zile, speranțe. Într-o bună zi chiar şi bătălii întregi. Secole! 

MAJESTATEA SA: Toate astea sunt doar eu! (Către SFETNIC.) Se pot 
fotografia gânduri? Secole?... 

FOTOGRAFUL: Eu voi putea. 

MAJESTATEA SA: Mă vei putea fotografia cum cresc? 

FOTOGRAFUL: Voi putea. 

MAJESTATEA SA: Nu făgădui ce nu poți face, că altfel neîmplinitul îți 
cheamă  moartea!... (Către SFETNIC.) Se pot fotografia secole?... 
(SFETNICUL confirmă.) Ai întrebat filozofii? Ce zic despre eternitate? Stă 
ascunsă într-o scorbură de morcov? (SFETNICUL îi şopteşte la ureche.) Că 
depinde de morcov puteam să răspund şi eu. Filozofii tăi sunt nişte 
potlogari. Am să le strivesc testele în menghină! (Către FOTOGRAF) De 
azi începi marea lucrare! Vreau să-mi decorezi Măreaţa Sală Regală cum nu 
s-a mai văzut. Să-mi faci o nouă Capelă Sixtină din fotografii. Din altfel de 
fotografii... Mişcătoare... Mai mândră şi mai zguduitoare. Să-i roadă pizma 
pe toţi papii şi împărații lumii. Întâia Capelă Sixtină vie! 

FOTOGRAFUL: Majestate, nu cunosc Măreaţa Sală Regală. 

MAJESTATEA SA: Va fi în noul Palat. (Către SFETNIC.) Vreau un palat 
nou! Cel mai mare şi mai impunător din câte s-au văzut. Din câte s-au 
închipuit. (Nervos.) Ăsta-i palat pentru un rege ca mine?! Scund şi 


mohorât? Nu vedeţi că dau cu capul de tavan? Că trebuie să mă aplec când 
intru pe uşă? Vreţi să se spună, peste secole, că n-am fost un constructor? 
Că n-am fost un vizionar? Că nu m-am bătut cu nemurirea?!... (Către 
FOTOGRAF) Începe chiar acum! (FOTOGRAFUL îşi ia aparatul şi începe 
să lucreze.) Palatul trebuie să fie mai copleşitor decât o piramidă. Să aibă 
coloanele mai zvelte ca ale grecilor. Totul din marmură. Uşile principale să 
fie atât de înalte, încât să încapă prin ele o catedrală. (Către SFETNIC.) Ai 
înţeles?!... (SFETNICUL confirmă.) Adună arhitecţii şi mâine să am 
proiectul. Constructorii să se apuce de lucru chiar de azi. Clar?! Iar la 
picioarele Palatului să ridicați Marele Nou Oraş. Oraşul cu douăsprezece 
porți... O capitală nouă pentru imperiul meu! Să aibă cine să privească şi să 
se mire. (MAJESTATEA SA, în şoaptă, către FOTOGRAF) Înţelegi care-i 
provocarea?... Noi doi făcând mărturisiri istoriei, aşa cum vrem noi, nu cum 
vor voi alții să ne judece peste ani şi asta dacă vor înţelege ceva. Şansa asta 
nu este dată oricui. (Depărtându-se de FOTOGRAF, cu glas tare.) Altfel, 
ghilotina! Şi uitarea. Voi şterge numele tău din toate actele şi, dacă va fi 
nevoie, şi din minţile celor care te-au cunoscut sau au auzit vreodată de tine. 
Vei rămâne doar Fotograful. Adică nimic! (Către SFETNIC.) Să înceapă 
pregătirile pentru marele spectacol! (MAJESTATEA SA iese din Dormitorul 
Regal urmat de SFETNIC, FOTOGRAF şi GĂRZI.) 


Scena 10 


Sufrageria Regală. Într-un colt mănâncă GENERALUL şi 
BUCĂTĂREASA. 


GENERALUL: Dacă ne prinde aici, ne ia gâturile. 

BUCĂTĂREASA: N-ai tu grijă. la de mănâncă liniştit. E ocupat cu 
filozofii şi arhitecţii. I-a pus pe toți să-şi bată capetele cu lucruri deştepte. 
Vrei să-ţi spun ceva?... (În şoaptă.) A chemat în mare taină vrăjitori şi 
magicieni. Mi-a zis mic... (Îi şopteşte la ureche.) Ştie de la... (Îi şopteşte 
iarăşi la ureche.) Că se ține cu... Ştii tu... 

GENERALUL: Nu e treaba mea. 

BUCĂTĂREASA: Habar n-ai ce-i în palatul ăsta!... Totul fierbe. Cică ar 
fi adunaţi într-o încăpere secretă. 

GENERALUL: Cine? 


BUCĂTĂREASA: Vracii, magicienii. Consultă aştrii şi fierb ierburi. Se 
uită în cifre şi pietre. Descântă şi cheamă spiritele... Zău, ce naiba! 

GENERALUL: Prostii. Vorbeşte lumea. 

BUCĂTĂREASA: Dacă-ţi spun... Se mai zvoneşte c-ar fi trimis-o pe 
Regina Mamă într-un loc neştiut. Şi a dat poruncă să nu-i mai fie pomenit 
numele în veci. (Într-un colț al Sufrageriei stă ascunsă CURTEZANA.) 

GENERALUL: Ştiu, am auzit şi eu. 

BUCĂTĂREASA: Oare de ce? 

GENERALUL: Era prea plină de viaţă. 

BUCĂTĂREASA: Se ţine bine... Tot cu soldaţii? 

GENERALUL: Iar vorbeşti prostii. 

BUCĂTĂREASA: Hai că nu ne-aude nimeni. Şi ce mare scofală, că 
toată lumea ştie. Dintotdeauna i-au plăcut uniformele. Nu spunea cu gura ei 
că trupul unui bărbat trebuie să miroasă a transpirație şi paloşul să-i fie 
încovoiat? Să-i ia dracul pe toți bărbaţi! 

GENERALUL: Astea-s vorbe? Eşti femeie serioasă. 

BUCĂTĂREASA: Ai uitat cum stătea lângă răposatul rege pe tron şi 
cântărea cu privirea prohabul gărzilor? Numai răposatul nu vedea, nu auzea. 
Lumea vorbeşte că nu el ar fi adevăratul tată al... 

GENERALUL: Muşcă-ţi limba! 

BUCĂTĂREASA: Uite că nu mi-o muşc. Noi, femeile, înţelegem mai 
multe ca voi. Ce, să mă prefac ca bătrâna... Tara au condus-o ea şi cu 
Sfetnicul. Numai mătrăgună i-aş pune în farfurie mutului. 

GENERALUL (uitându-se în jur): Taci, femeie! 

BUCĂTĂREASA: Numai eu ştiu de unsprezece avorturi şi o naştere 
tăinuită! 

GENERALUL (vrând să se ridice de la masă): Mi-e de-ajuns. 

BUCĂTĂREASA: Ia de mănâncă... Săracul răposatul! Ce rege a fost! L- 
a iubit lumea că tare era bun. A dat poporului mâncare şi băutură, a ridicat 
biserici... Oamenii o duceau bine pe vremea lui. 

GENERALUL: Cine-şi mai aduce aminte azi de el? 

(În scenă intră MĂSCĂRICIUL imitându-l pe MAJESTATEA SA. 
CURTEZANA dispare.) 

MĂSCĂRICIUL: Vă  ghiftuiţi, vă  îmbuibaţi, n-am ce zice! 
(GENERALUL se ridică speriat de la masă.) 

BUCĂTĂREASA: Termină cu glumele tale proaste! 

MĂSCĂRICIUL: Mi-e foame. Dă-mi să mănânc! 


(MĂSCĂRICIUL se aşază la masa cea mare pe locul MAJESTĂȚII 
SALE.) 

BUCĂTĂREASA: Eşti nebun? Dă-te de-acolo! 

MĂSCĂRICIUL: Ce bunătăţuri avem astăzi? 

BUCĂTĂREASA: Ridică-te imediat, că acum chem gărzile! 

MĂSCĂRICIUL: Or să râdă de tine, nu de mine... Cheamă pe cine vrei, 
dar dă-mi să mănânc. Dă-mi odată să mănânc! Poftesc să-mi dai ce-i dai şi 
lui. Mişcă!... (BUCĂTĂREASA iese supusă din scenă. Către GENERAL.) 
De ce nu mănânci laolaltă cu soldaţii? Ţi-ai luat-o în cap fiindcă eşti 
pumnalul ucigaş al regelui şi poţi face ce vrei?... (GENERALUL vrea să 
părăsească încăperea.) Vino încoace şi ia-mi măsuri pentru cizme noi! 
Cizme noi de călcat în picioare suflete. Pe urmă te las să-ți termini 
mâncarea, dar la bucătărie. Vino, am spus!... (GENERALUL se apropie şi 
începe să-i măsoare picioarele MĂSCĂRICIULUI.) Să nu mă roadă. Să nu- 
mi sufoce piciorul, că altfel... 

(În cameră intră BUCĂTĂREASA urmată de alte SLUGI ce aduc tăvi cu 
mâncare.) 

BUCĂTĂREASA (către MAĂSCĂRICI): Ai înnebunit?! 

MĂSCĂRICIUL: De mult. Dar niciodată ca acum. (Către GENERAL.) 
Spune, cine are picioarele mai mari? 

BUCĂTĂREASA (către GENERAL): Treci şi termină-ți masa! 

(GENERALUL ezită o clipă.) Treci! 

(GENERALUL se întoarce la locul său.) 

MĂSCĂRICIUL: De când mănâncă slugile la masa stăpânilor? 

BUCĂTĂREASA: Asta mă întreb şi eu. (Către SLUGILE care au adus 
tăvile cu mâncare.) Duceţi-le înapoi! 

(SLUGILE părăsesc încăperea.) 

MĂSCĂRICIUL: Nu faci bine ce faci. 

BUCĂTĂREASA: Ai draci pe tine? Ce ai? (MĂSCĂRICIUL trece de la 
aroganță la disperare.) Te-a certat?... Te-a biciuit? 

MĂSCĂRICIUL: Aşa de blând îl ştii? 

BUCĂTĂREASA: Ce poate fi mai rău? Ce-i cu tine, măi băiete? 

MĂSCĂRICIUL: Mi-a furat povestea... Regele vostru e un hoţ! I-am 
spus că vreau să-mi bat joc de Marele Preot şi am nevoie de ajutor. Să 
spună tuturor că eu sunt zămislit din fecioară. Cum cerul s-a deschis în acea 
noapte când m-am născut, mult după trecerea sorocului, în peştera ascunsă. 
Din mamă fecioară rămasă grea pe când mergea în urma lui Dumnezeu. Şi 


cum am fost vegheat de străini veniţi de departe şi luminat de stea nouă şi 
adorat de cei ce primeau vestea... 

BUCĂTĂREASA: Piei, Satană! Copil al nimănui, dement ce eşti! Nu ti- 
a furat nimic. Nimeni nu fură nebuneala altuia. Nu-i asta povestea ta! 

MĂSCĂRICIUL: Ba da... (Începe să plângă.) A omorât-o pe mama 
noastră. 

BUCĂTĂREASA: Pe cine? 

MĂSCĂRICIUL: Pe Regina Mamă. 

BUCĂTĂREASA: Baţi câmpii. 

MĂSCĂRICIUL: Vă jur pe sufletul ei! A omorât-o pe Regina Mamă! 

BUCĂTĂREASA: Doamne, păzească Dumnezeu! Nu e posibil. 

MĂSCĂRICIUL: A omorât-o pe mă-sa. Ca să poată spune că este născut 
din fecioară. Criminalul! Spuneţi tuturor că regele e matricid! Trebuie 
pedepsit! 

BUCĂTĂREASA: Cum să pedepseşti un rege? Nu poate fi judecat. 

(În Sufrageria Regală se adună GĂRZI şi alte SLUGI.) 

MĂSCĂRICIUL: Regele poate fi doar executat... De ce, din tot răul pe 
care-l face, nimic nu se întoarce împotriva lui?! 

BUCĂTĂREASA: Înghite-ţi limba! Ai inventat totul, nu poate fi 
adevărat. 

MĂSCĂRICIUL: A omorât-o pe Regina Mamă! 

GENERALUL: Minţi! 

MĂSCĂRICIUL: A omorât-o pe Regina Mamă! 

GENERALUL: Care regină? Majestatea Sa, o ştie toată lumea, a fost 
născut din fecioară. Tu vrei să-i furi povestea. Tu eşti un hoţ şi un nelegiuit. 
Tatăl regelui nostru e în ceruri, iar mama lui, o sfântă, de când i-a dat 
naştere viețuieşte la o mănăstire în pustiu... O ştim cu toţii doar... (Priveşte 
către GÂRZI şi SLUGI.) 

O SLUGĂ: Am fost de faţă, în peşteră... 

GENERALUL (către MÂSCĂRICI): Vezi?! 

UN GARDIAN: Şi eu am fost... 

GENERALUL: Vezi?! 

(Toate SLUGILE şi GĂRZILE aprobă prin gesturi.) 

MĂSCĂRICIUL: V-a luat minţile la toţi! Aţi înnebunit 

cu toții! 

(MĂSCĂRICIUL iese în fugă din încăpere.) 


GENERALUL: Ce-a păţit nebunul?... Și voi? Ce staţi?! La treabă, că 
acum începe! Unde-s croitorii, unde-s armurierii?... Ce debandadă e în 
palatul ăsta! Vi se pare c-ar face altceva decât un câmp de luptă? Fiecare la 
postul lui! Executarea! 

(SLUGILE şi GĂRZILE ies din Sufrageria Regală.) 


Scena 11 


În palat este agitație mare. Sala Tronului se umple cu lume. GĂRZILE 
caută peste tot pe MAJESTATEA SA, care a dispărut. Undeva, în spatele 
tronului, SFETNICUL deschide o uşă secretă şi intră într-o încăpere plină 
cu obiecte vechi: jucării, cufere, haine şi alte amintiri. Printre ele stă 
ascuns MAJESTATEA SA. 


MAJESTATEA SA: Ţi-ai adus aminte că aici mă ascundeam când eram 
copil? Am fost vreodată mic?... Cât am putut să cresc de atunci... Mă 
ascundeam când tata mă speria punându-mi coroana lui pe cap: „Ți-e un pic 
mare, dar nu contează. Dacă nu eşti cuminte, mâine te urc pe tron să vezi şi 
tu cum e să stăpâneşti regatul...” Eu voiam să mă joc, atâta tot. Să privesc 
pe gaura cheii era suficient... Mama mă punea să mă îmbrac în uniformă de 
ofițer de gardă: „Cu cizme şi epoleţi o să pari mai înalt şi-or să te placă 
doamnele...” Aud că se spune despre mama c-ar fi fost fecioară... ŞI iarăşi 
venea tata şi mă pedepsea: „De mâine vei guverna! Soarta ţării va fi în 
mâinile tale...” Mă uitam la mâinile mele şi nu-mi puteam închipui cum 
nişte mâini crude, străvezii... E o ascunzătoare bună! Îţi dau şi ţie căluțul 
meu, dacă vrei. Să nu-mi ceri şi ursul, că e preferatul meu. Nu-l dau 
nimănui... Nu-ţi place să te joci... De ce taci? Era o vreme când îmi vorbeai. 
De la tine ştiu să citesc ochii oamenilor şi mersul stelelor. Primele poveşti 
cu regi şi împărați tu mi le-ai spus... Vorbeşte, suntem doar noi doi! 
(SFETNICUL priveşte în jur) Şi jucăriile mele preferate. Nimeni 
altcineva... Spune-mi, ca pe vremuri, când te punea tata să mă înveţi artele 
guvernării... Ţi-am tăiat limba şi nu-mi aduc aminte?... E datoria ta să mă 
sfătuieşti. Ai jurat! Cine e omul care îmi pătrunde gândurile? Cine mă 
înţelege pe mine? 

SFETNICUL: Eu. 

MAJESTATEA SA: Aşa, ca pe vremuri. 

SFETNICUL: De ce-ai ucis-o? 


MAJESTATEA SA: Ce-ți pasă? Nu mâinile tale sunt mânjite. 

SFETNICUL: De ce-ai ucis-o?! Pe cine-ai pus să făptuiască crima? 

MAJESTATEA SA: Ce-ţi pasă?... Uneori mă întreb dacă a existat cu 
adevărat. Se spune că mama mea e în pustiu, o sfântă... Ce trebuie să 
cunosc? 

SFETNICUL: Cunoaşte-ţi slăbiciunile ca să sporeşti în virtute. 

MAJESTATEA SA: Nu mai sunt copilul pe care să-l duci de nas... Soarta 
e, aşa cum a fost întotdeauna, potrivnică virtuţii şi tu o ştii prea bine. 

SFETNICUL: Cunoaşte animalele. Învață să le imiti... 

MAJESTATEA SA: „Să fu vulpoi ca să recunoşti cursele ce ţi se întind. 
Să fii leu pentru a-i speria pe lupi...” Crezi că am uitat? Între timp am ajuns 
cel mai bun vânător din ţară. Mi-am schimbat oare şi firea, ce crezi? 

SFETNICUL: E o artă, Majestate, să-ţi schimbi firea odată cu vremurile. 

MAJESTATEA SA: Soarta e cea care se schimbă. Ea îi conduce pe 
oameni Şi-i ţine în laţul ei. Cât despre fiare, află de la mine că e mai uşor să 
supui toate celelalte animale decât să-l faci pe om să treacă de partea 
rațiunii... 

SFETNICUL: Omul nu va fi niciodată de partea rațiunii. 

MAJESTATEA SA: Aşa îmi placi. Începi să vezi că am crescut mare. 
Acum poţi fi sincer. Profesorii mint şi e păcat că le arată copiilor o lume 
cum nu o vor regăsi... N-a fost deloc uşor să mă lepăd de minciunile 
voastre. E greu să stăpâneşti şi să faci să se plece atâtea capete cu un singur 
cap. Să aduni cu blândeţe sub un jug comun de ascultare această mare 
mulțime neliniştită, dezbinată... 

SFETNICUL: De unde atâta blândeţe? 

MAJESTATEA SA: Era o figură de stil. Învaţă-mă cum să clădesc un 
imperiu! 

SFETNICUL: Există o singură cale pentru a obţine imperiul. Trebuie 
obținut poporul. Există o cale sigură pentru a obține poporul. Trebuie să-i 
câştigi inima şi iubirea. 

MAJESTATEA SA: Şi iubirea e o figură de stil. Poate frica -şi ea tot în 
inimă se cuibăreşte. 

SFETNICUL: Poate. Dar nu uita, Majestate, cerul vede prin ochii 
poporului, aude prin urechile lui. 

MAJESTATEA SA: Ochii scoşi nu văd. Urechile tăiate nu mai aud. 

SFETNICUL: Regii nu risipesc sânge. 

MAJESTATEA SA: Oare? Împărații sunt mai risipitori, cu siguranță. 


SFETNICUL: Poporul se poate răzvrăti. 

MAJESTATEA SA: Poporul nu se atinge de acela care îl hipnotizează cu 
puterea sa. 

SFETNICUL: Numai zeii pot fascina. 

MAJESTATEA SA: Am să le scot toți zeii din cap! 

SFETNICUL: În suflet sunt găzduiţi zeii. Iar dacă-l scoţi pe Dumnezeu 
din sufletul omului, atunci pune în loc socoteala vieții materiale. Aritmetica 
zilnică ia rolul credinţei. Omul decăzut constituie obiectul guvernării regale. 

MAJESTATEA SA: Imperiale, Sfetnice!... Există şi o aritmetică a 
imperiului sau cifrele sunt prea mari? 

SFETNICUL: Numărul soldaţilor, al armelor?... Majestate, ciobanii 
trebuie să cunoască numărul oilor. Regii, firea lor. 

MAJESTATEA SA: Atunci, eu nu pot stăpâni oameni, ci doar turme... 
Mai spune-mi. Spune-mi cum să fiu. 

SFETNICUL: Nu cum să fii e important, ci cum să pari. În general, 
oamenii judecă mai mult după ochi decât după mâini, deoarece fiecăruia îi 
este dat să vadă, dar puţini sunt în stare să şi simtă. Fiecare vede ce pari a fi, 
puţini te simt cine eşti cu adevărat. Iar cei puţini nu vor îndrăzni să nu se 
supună părerii celor mulţi, care au de partea lor autoritatea înaltă a statului 
ce Îi apără. 

MAJESTATEA SA: Domnia ficțiunii!... Doar tu îmi pătrunzi gândurile. 

SFETNICUL: Poporul are nevoie de povestiri. Nevoia lui stă în a-şi 
imagina. Trebuie doar să-l inspiri. 

MAJESTATEA SA: Sunt ochii celui orb şi mersul celui olog. 

SFETNICUL: Vor spune că văd cerul senin, că aleargă prin poieni cu 
flori. 

MAJESTATEA SA: Aşa îmi placi. la ursul meu şi joacă-te cu el. Mai 
spune-mi. 

(Uşa se deschide şi în cameră intră MĂSCĂRICIUL.) 

MĂSCĂRICIUL (către MAJESTATEA SA): Aici erai? Te caută tot palatul 
şi tu te ascunzi aic1?... Vrei să-ți țin eu locul? 

MAJESTATEA SA (către MĂSCĂRICI): Lasă-ne, că avem de vorbit. 
(Către SFETNIC.) Mai spune-mi. Învaţă-mă totul. 

MĂSCĂRICIUL: Ce şuşotiţi voi acolo? Nu cumva i-o fi crescut 
sfătuitorului limba la loc? (Observând ursul-jucărie.) Asta-i ursul meu. 

MAJESTATEA SA: Nu-l atinge! 

(MĂSCĂRICIUL renunţă la ursul-jucărie şi se urcă pe căluţul de lemn.) 


MĂSCĂRICIUL: Cu ăsta pleci tu la luptă? 

MAJESTATEA SA (nebăgându-l în seamă, către SFETNIC): O ultimă 
pildă. 

SFETNICUL (în şoaptă): Cere-mi să-l leg cu acest fir. 

MAJESTATEA SA: Care fir? 

SFETNICUL: Majestate, avem libertatea Voastră să ne imaginăm că 
mâinile mele ţin acum un fir lung? 

MAJESTATEA SA: De ce nu?! 

MĂSCĂRICIUL (arătând către SFETNIC): Mă simt mai bine când nu 
dă ăsta din cap. 

MAJESTATEA SA (către MÂSCĂRICI): Taci! (Către SFETNIC.) Leagă-l 
bine, bine de tot! 

MĂSCĂRICIUL: Când îl văd toată ziua cum dă din cap ameţesc. 
(MĂSCĂRICIUL se balansează în căluț şi pentru câteva clipe nu bagă de 
seamă că SFETNICUL se preface că-l leagă de jucăria de lemn, dar curând 
începe să se zbată încercând să scape din strânsoarea firului imaginar.) Ce 
vreți să-mi faceți? Ce-aveţi cu mine?! 

MAJESTATEA SA: Mai strâns! Mai strâns! Aşa... 

(SFETNICUL revine lângă MAJESTATEA SA.) 

SFETNICUL (în şoaptă): Parcă ar fi legat cu cele mai grele lanţuri. 

MAJESTATEA SA: E vrednic de râs nebunul. 

SFETNICUL: Tot astfel e şi nebunia poporului, pe care un fir de opinie îl 
leagă de o anumită parte a pământului. 

MAJESTATEA SA: Ştii multe, Sfetnicule! 

SFETNICUL: Înţeleg multe, Majestate. Eu sunt doar în slujba 
cuvântului. Sfătuitoru nu sunt învestiţi cu puterea de a hotărî, iar gândul 
rostit nu constrânge ascultarea... 

MAJESTATEA SA: Multe pot ieşi din cuvintele spuse... 

SFETNICUL: De ce-ai ucis-o?! 

MAJESTATEA SA: Adu-mi aminte într-o bună zi să-ți tai limba. 

SFETNICUL: Dar să nu-mi scoţi ochii, Doamne, ca să văd toate acestea 
şi câte vor mai fi... Şi un ultim sfat, de mi se mai permite. Îmbracă-te în aur, 
căci lumea te aşteaptă să-i fii împărat. 

MAJESTATEA SA: Toată lumea?... (SFETNICUL confirmă printr-un 
gest.) Sau numai o anumită parte a pământului? Mi se va supune mie 
precum nebunul? (SFETNICUL confirmă.) Du-te şi cheamă slugile să mă 


îmbrace şi îngrijeşte-te ca totul să fie mai măreț şi mai înălţător chiar decât 
îşi pot imagina... Măriţi tiparele lumii ca să încap şi eu în ea! 

(SFETNICUL se înclină şi iese din cameră. MAJESTATEA SA se apropie 
de MĂSCĂRICI, care se zbate şi mai tare.) 

MĂSCĂRICIUL: De ce mă chinuiţi? Ce-aveţi cu mine? 

MAJESTATEA SA: Vrei să te dezleg? 

MĂSCĂRICIUL: Te implor, pentru Dumnezeu! 

MAJESTATEA SA: Atunci, să te dezlege el. 

MĂSCĂRICIUL: Te implor, Majestate, dezleagă-mă! 

MAJESTATEA SA: Mai bine îi dau un bici calului. 

MĂSCĂRICIUL: Nu, mi-e frică de goana lui! Dezleagă-mă, te implor! 

MAJESTATEA SA: Dar ai să fii cuminte şi n-ai să spui prostii şi răutăți? 

MĂSCĂRICIUL: Niciodată. 

MAJESTATEA SA: Atunci, cum să nu-l dezleg eu pe fratele meu mai 
mic? Tu eşti oglinda mea strâmbă şi caraghioasă. Şi fără putere... Făptura 
mea strivită. Şi nu-ți vei bate joc?... 

MĂSCĂRICIUL: Jur! 

MAJESTATEA SA: Nervos e calul ăsta... 

MĂSCĂRICIUL: Jur! Sunt piticania cea hâdă ce-ai alungat-o din tine... 
(MAJESTATEA SA se preface că-i dezleagă lanţurile.) Sunt umbra umbrei 
tale... Pipernicitul... O pietricică... 

MAJESTATEA SA: Umilă?... 

MĂSCĂRICIUL: O fărâmă... Un nimic... (Simțindu-se dezlegat, 
MĂSCĂRICIUL o rupe la fugă şi iese din cameră.) Ca şi tine! 

MAJESTATEA SA: Marş, javră! Marş!... (Privindu-şi jucăriile.) Nu vă 
apăr eu pe voi? (Ridicându-şi privirile ca şi cum ar avea în față o mulțime 
de oameni.) Nu vă apără statul pe voi, micuţilor?... Nu vă apăr eu pe voi, 
suflete împuţinate şi cuminţi?! 


Scena 12 


Sala Tronului este pregătită pentru festivitatea de încoronare. CURTENI, 
GĂRZI, soli, ambasadori, preoţi şi mulți alți invitaţi aşteaptă cu înfrigurare 
începerea ceremoniei. Ochii tuturor sunt aţintiți asupra MAJESTĂȚII 
SALE, care pătrunde triumfal în Sală şi se opreşte în fața tronului, 
întâmpinat fiind de GENERAL şi de MARELE PREOT. Lângă tron se mai 


află  SFETNICUL,  MĂSCĂRICIUL,  CURTEZANA şi, bineînțeles, 
FOTOGRAFUL şi aparatul său minunat. 


GENERALUL: Primul rege a fost un soldat norocos. Regele poate fi un 
războinic, un cuceritor, dar nici războaiele şi nici cuceririle nu îl fac rege. 

MARELE PREOT (arătând către MAJESTATEA SA): lată voievodul lui 
Dumnezeu! 

GENERALUL: Prin nouă victorii ai biruit veacul şi înfricoşările lui, tu, 
Alexandru redivivus! 

MARELE PREOT: Cât de plăcut lui Dumnezeu a fost acel spectacol, 
când te-a văzut pe tine, învingător, înjugând la carul victoriei tale nu cai albi 
ca zăpada, nici enormi elefanți, ci mai mult decât aceştia: pe înşişi 
triumfătorii! Acesta este adevăratul triumf, să-i domini pe dominatori! Asta 
înseamnă să fii ostaşul lui Hristos! 

MAJESTATEA SA: Simt puterea ca venind de altundeva. 

MARELE PREOT: Sfântă povară moştenirea lui David! Eşti pregătit să 
vii pe tronul celor vii? 

MAJESTATEA SA: În familia noastră deopotrivă sunt reunite măreţia 
regilor şi sacralitatea zeilor. 

GENERALUL: Dăm de ştire lumii întregi că anul acesta s-au săvârşit în 
țară minuni peste minuni. Pe fața pământului au apărut animale şi plante 
nemaivăzute. Deschişi au fost ochii orbilor şi destupate urechile surzilor. 
Mişcate picioarele ologilor au fost. Morţii cei dragi au înviat. Vânturile 
dojenite s-au domolit, iar marea cea turbată, de-a fost certată, s-a liniştit. 
Bucatele şi vinul s-au înmulțit. Păsările au clocit ouă de două ori, iar liliacul 
a dat a doua floare. Nici un prunc beteag nu s-a născut. Duhurile şi vulturii 
au vestit ce stă să vină. 

MARELE PREOT: Şi iată c-a venit! 

GENERALUL: Aşa cum nu există decât un zeu suprem în cer, nu poate 
exista decât un stăpânitor al pământului. Dacă cerul nu are doi sori, nici 
pământul nu poate avea doi suverani. (Către MAJESTATEA SA.) Vei sta sub 
Steaua Polară în jurul căreia se învârte... 

MAJESTATEA SA: Eu sunt Steaua Polară! Eu stau în centru, acolo unde 
îi întâlnesc pe zei. Totul îmi aparține. lau totul asupra mea. Cine mi se 
supune mie i se supune lui Dumnezeu, între mine şi Dumnezeu este o 
simfonie! 


MARELE PREOT: Atunci, va veni peste tine Duhul Domnului şi te va 
face alt om... (MAJESTATEA SA se chirceşte, mimând regresia către fătul 
embrionar.) Şi vei avea o a doua naştere... Odată cu tine începe o eră nouă. 
Tu eşti semnul înnoirii... (MAJESTATEA SA revine la atitudinea inițială.) 
Adună puterile lumii... (GENERALUL îi leagă centura imperială.) Şi 
descalecă printre noi... (GENERALUL leagă  cataramele  cizmelor 
imperiale.) 

GENERALUL: Tălpile tale să nu ardă pământul. 

MARELE PREOT: În veci aşa să fie! 

(MAJESTATEA SA îşi ridică braţele către cer.) 

MAJESTATEA SA: Deasupra mea e cerul cel înalt. Sub tălpile mele stă 
pământul cel mai greu. În jurul meu creşte orizontul larg. 

(MARELE PREOT îl unge din cornul cu mir.) 

MARELE PREOT: Eşti tu cel uns? Tu eşti Împăratul? 

MAJESTATEA SA: Tu ai zis. Tu spui că eu sunt Împăratul. 

MARELE PREOT: Osana către Cei de Sus! 

MAJESTATEA SA (în şoaptă către MARELE PREOT): Nu face 
economie, Sfinția Ta, varsă-l peste tot, că oricum altuia nu are cum să-i mai 
folosească. 

(MARELE PREOT se supune şi varsă peste MAJESTATEA SA tot mirul 
din corn.) 

MARELE PREOT: La om nou, nume nou. Apele cerului să te curețe. Tu 
eşti Cel Înalt! Amin! (MARELE PREOT îi aşază coroana şi tiara pe cap. 
MAJESTATEA SA face câte un pas în direcția celor patru puncte cardinale şi 
primeşte de la GENERAL sceptrul.) 

GENERALUL: Sceptrul de nepărtinire, Înălţimea Ta. 

MARELE PREOT: Şi te unim pe tine prin sfânta taină a cununiei cu 
poporul tău. Patria ta este împărăteasa ta. Să o cinsteşti şi să o aperi aşa cum 
se cuvine. 

MAJESTATEA SA: Împărăteasa mea supusă... (Cu glas încet.) Câte 
popoare încap în trupul ei, Sfinția Ta? 

(MAJESTATEA SA se aşază pe tron. Cei prezenți aclamă: „Trăiască 
Împăratul! *) 

MARELE PREOT: Amin! Aşa să fie! 

(GENERALUL îi aduce la treptele tronului sabia sacră.) 

GENERALUL: Înălţimea Ta, primeşte sabia sacră cu două tăișuri. 
Spintecă noaptea şi ziua deopotrivă. Apărătoarea Imperiului. 


MAJESTATEA SA: Cu o sabie să mă apăr eu? 

GENERALUL: Sabia împăratului este împăratul însuşi. Pentru apărare, 
Mărite Domn, ai la picioare tot ce-ţi trebuie. 

(GENERALUL îi aşază la picioare diferite arme pe care MAJESTATEA 
SA le examinează.) 

MAJESTATEA SA: Şi dacă o să-l ochesc din greşeală pe Dumnezeu?... 
Dacă o să înjunghii din nebăgare de seamă vreun înger?... 

(Îi sunt aduse umbrele de soare şi baldachinul deasupra tronului.) 

GENERALUL: Să te apere de fierbinţeala soarelui... (MARELE PREOT 
îi oferă cupa imperială, iar GENERALUL, oglinda imperială.) Priveşte-te 
în ea şi vei vedea lumea. Vesel şi sănătos să fii, vesel şi sănătos îți vei vedea 
poporul. 

MARELE PREOT: Bolta cerească e în mâinile tale. Bea-i sângele şi 
vinul spre viaţă nemuritoare. (MAJESTATEA SA ridică apoi cupa. Bărbaţii 
din Sala Tronului se ridică în picioare. Îşi dezleasă centurile, îşi iau cupele 
şi îngenunchează la loc.) 

GENERALUL: Să dăinuieşti veşnic, Împărate! 

MARELE PREOT: Amin! 

MAJESTATEA SA: Împărăţia mea este lumea aceasta! (Dă cupa peste 
cap.) Să curgă sângele şi vinul! Bei! 

MĂSCĂRICIUL: Să înceapă cheful! (Către CURTENI.) Şi legaţi-vă 
izmenele, că vă scapă fundurile blege pe-afară! (Toată lumea bea, iar în Sala 
Tronului se face gălăgie. MAJESTATEA SA îşi admiră coroana, sceptrul şi 
cupa.) 

MAJESTATEA SA (către SFETNIC): Ţi-a ieşit binişor. Dar putea să fie 
şi mai măreț. (Către CURTEZANĂ.) Cum ţi-a plăcut, Doamnă? 

CURTEZANA: Magnific, Înălţimea Ta. Orbitor! 

MAJESTATEA SA (către FOTOGRAF): Ai înregistrat totul? Totul, 
totul?... 

FOTOGRAFUL: Absolut totul, Înălțimea Ta. 

MAJESTATEA SA: Lumea trebuie să afle că s-a schimbat. Să spuneți 
povestea departe, până unde nimeni nu locuieşte! (Către SFETNIC.) Au fost 
toți solii străini? Au văzut şi s-au minunat? Vor spune lumii cum cresc? 
(SFETNICUL confirmă.) Bun... Cupa asta chiar îmi place. Parcă-i o ţâță 
tare... (Către GENERAL.) Tu nu ştii să răspunzi când te întreb? Dacă-l 
ochesc din greşeală?... Habar n-ai, nu te pricepi la arme... (Către MARELE 
PREOT.) Pentru cine voiai să mai păstrezi mir?... Şi cu ce drept te dai 


locţiitorul lui Dumnezeu? Eşti doar un popă gras şi înzorzonat ca o curvă. 
Transpiri ca o vită şi-ţi curg balele... (Către SFETNIC.) Voi v-aţi bătut joc 
de mine cu umbrela asta, aşa-i? 

MĂSCĂRICIUL: Las-o, că-i bună să te apere de scuipaţii dracilor. 

MAJESTATEA SA: Distrează-i pe nobili, ce stai?! (Îşi pune coroana pe 
cap.) Asta da coroană... 

CURTEZANA (În şoaptă, către MĂSCĂRICI): Privindu-l, parcă te 
vedeam pe tine. Ai fi fost mai înălțător... 

GENERALUL: Înălţimea Ta, solii vor să-ți prezinte darurile trimise de 
regii lor. 

MAJESTATEA SA: Să plece la curțile lor şi să le spună maimuţoilor de 
regi că singurul dar pe care îl primesc este supunerea lor. 

MARELE PREOT: Împărate, Sfinţii Părinţi ai credințelor de pretutindeni 
vor să-ți dea împărtăşania lor. 

MAJESTATEA SA: Spune-le să se întoarcă în altarele lor şi să le 
transmită din partea mea Dumnezeilor lor că, din mila-mi binecuvântătoare, 
bisericile nu le vor fi dărâmate, de mi se vor închina. (Mângâindu-şi 
coroana.) Nu mă strânge. Oare până când? 

MĂSCĂRICIUL: Straşnică-i coroana! Acum ai antenă directă cu ĂI de 
Sus... 

MAJESTATEA SA: Gura! 

MĂSCĂRICIUL: Ai văzut că m-am abținut? Răsplăteşte-mă că nu te-am 
făcut de râs. De-ai şti de câte ori mi-am muşcat limba... 

MAJESTATEA SA: Poate vrei să ţi-o înghiţi şi ai nevoie de ajutor. 

MĂSCĂRICIUL: Ştiu, cu împărații nu-i de glumit. Ce falnic sceptru... Ai 
grijă să nu se transforme într-un şarpe! 

MAJESTATEA SA: Marş, câine! Plecaţi de lângă mine, că mă sufoc! 
Plecaţi! Ce vă uitaţi aşa la coroana mea?... Vă place?... Râvniţi? Râvniți?!... 
(În Sala Tronului se lasă liniştea.) Atunci, să vă întronez şi eu. Să aveţi şi 
voi tronurile voastre, ca să nu poftiți la al meu. (Cheamă un GARDIAN şi-i 
şopteşte la ureche. GARDIANUL iese în fugă din Sala Tronului.) Eu vă voi 
vindeca de suferința de a vieţui!... Ştiţi unde a greşit Dumnezeu? Că l-a 
făcut pe om după chipul şi asemănarea Sa. Trebuia să-l facă după chipul 
unei dobitoace... N-a avut imaginaţie. (Arătând către unul şi altul dintre 
CURTENI.) Ce puţin aveai ca să semeni cu un porc. Tu cu un măgar. Tu cu 
o oaie... Ce credea El, că omul o să stea cuminte şi ascultător?... Când ai 
chip de Dumnezeu, ai şi pretenţiile Lui... Proştilor! V-a păcălit. V-a dat doar 


chipul, nu şi puterea Lui... (Uitându-se în oglindă.) Vreţi să spuneţi că voi 
semănați cu mine?... Până la un punct. Dar nu creşteți! Nu vă înălțați! Şi 
nici să nu aveţi pretenţia asta, că vă scurtez! 

(În Sala Tronului intră GARDIANUL, aducând câteva cutii pe care le 
aşază în fața Tronului.) 

MĂSCĂRICIUL: Înălţimea Ta, las-o mai uşor cu creşterea asta, că ai rău 
de înălțime. E periculos, pe cinstea mea! 

(Cei prezenți au înghețat. MAJESTATEA SA izbucneşte în râs şi, după el, 
toți CURTENII.) 

MAJESTATEA SA (ridicându-se din tron): Tu, de-acolo! De ce eşti aşa 
înalt?! (Către GĂRZI.) Scurtaţi-l de cap! (GĂRZILE îl iau pe CURTEANUL 
cel înalt, care se zbate şi cere îndurare, şi-l scot afară din Sala Tronului.) 
După ce-l aduceţi la o dimensiune normală, să-l întoarceţi la locul lui, 
printre noi. Primul sânge e cel mai greu... (Către MÄSCÃRICI.) E periculos, 
zici? (Începe să râdă. Îi face un semn GARDIANULUI să desfacă primul 
pachet: o oală de noapte. Către MĂSCĂRICI.) Măscăriciule, ăsta este 
tronul tău! Vrei să fii şi uns? 

(CURTENII izbucnesc în râs.) 

MĂSCĂRICIUL (printre dinţi): Eşti mai nebun ca mine! 

MAJESTATEA SA: Aşază-te. Aşază-te, am spus! (MAĂSCĂRICIUL se 
supune. MAJESTATEA SA face semn să fie desfăcut al doilea pachet: un 
scaun pliant. Către MARELE PREOTI) Ăsta-i tronul tău. Îți va fi de folos 
când vei sta la coadă la Poarta Raiului. Am auzit că se aşteaptă mult acolo şi 
picioarele nu te mai ţin. Aşază-te, Sfinția Ta, că eşti deja la rând! 
(CURTENII râd. MARELE PREOT se supune poruncii. MAJESTATEA SA 
face semn să fie desfăcută şi ultima cutie: un scaun cu rotile, pentru 
handicapaţi. Către GENERAL.) Generale, aşază-te pe tronul învingătorului! 
(CURTENII râd. GENERALUL se supune.) Ce măreț eşti! Ce glorios!... 
(Către întreaga adunare.) Mi se pare mie sau se aude un os lungindu-se?... 
(Toată lumea încremeneşte. Fiecare dintre cei prezenţi simte nevoia să se 
facă mai mic.) Pârâie clipa, aşa face când se umflă... Asta-i pofta ce-aţi 
poftit. Aţi cerut un rege şi ați avut un stăpânitor. Acum aţi încoronat un 
împărat. Eu nu sunt umbra lui Dumnezeu pe pământ! Sunt singurul zeu 
vizibil, singurul care binevoieşte să se arate, vouă, oamenilor... Nu mi-e 
frică decât de timp şi de slăbiciunile trupului meu. De fapt, nu mă mai tem 
de nimic. Sunt împăratul paradisului terestru!... Cine nu mă vede cum cresc 


nu e vrednic să-mi stea în preajmă. Cine nu mă vede cum cresc nu e vrednic 
să îndure o viaţă întreagă orbirea aceasta... Vai, cred că devin Dumnezeu! 


CORTINA 


ACTUL DOI 
Scena 1 


Scena în întuneric. Se aud oameni mişcându-se şi tropot de animale 
sălbatice. Din când în când cineva strigă „Poc!“. De undeva, de la 
înălțime, țâşneşte foc din gura unei țevi de puşcă. 


Glasul UNUI CURTEAN: Putea să aleagă măcar o noapte cu lună. Poc! 
Poc! 

Glasul ALTUI CURTEAN: Mergi mai pe margine, că acum te trezeşti cu 
un glonţ. Poc! Poc! 

Glasul UNUI CURTEAN (speriat): Ai auzit un foşnet? Vezi ceva? 

Glasul ALTUI CURTEAN: Nimic. Nu te mai mişca!... Nu aud nimic. 

Glasul UNUI CURTEAN: Mi-e frică. Cine ştie ce dihanie e. Poc! Poc! 
Poc! Poc!... 

Glasul ALTUI CURTEAN: Poc! Poc! Poc!... L-am nimerit oare?... Unde 
eşti?... Unde ai dispărut?... Vorbeşte! Cine e acolo?... De ce nu vorbeşti?... 

Glasul MAJESTĂTII SALE: M-am plictisit. Gata! Nu mai vin odată 
zorile?... Să fie dimineaţă! Dimineaţă, am zis, şi mai repede! (Scena se 
luminează descoperind Marea Sală a Tronului, încă în construcție, plină de 
CURTENI speriaţi ce țin în mâini puşti-butaforie. Pe jos sunt întinse 
leşurile câtorva animale ciudate şi ale câtorva CURTENI. MAJESTATEA 
SA stă pe un tron mai mare şi mai înalt şi ține în mână o puşcă de 
vânătoare adevărată. Hainele sale sunt neobişnuit de mari, la fel ca şi 
coroana. Bolta Marii Săli este decorată parțial cu „fotografii mişcătoare“, 
ici-colo sunt schele ridicate pe lângă pereţi. Pe o schelă stau ghemuiţi 
FOTOGRAFUL şi MÂSCĂRICIUL. În scenă intră GĂRZILE ) 

UN CURTEAN: Poc! Poc!... 

MAJESTATEA SA: Am zis încetarea! (Către un GARDIAN.) Sună 
încetarea! (GARDIANUL sună din corn încetarea vânătorii.) Nu mai trage 
nimeni!... Să vedem ce a împuşcat fiecare. (Către CURTENI.) Voi ce aţi 
doborât?... Nimic. Muşte, țânțari şi vrăbii. Atât. Halal vânători!... Eu? Ce 
animale fioroase sunt alea? Mi se pare sau seamănă cu... A mai văzut cineva 
carnivore mai sângeroase? Vă e frică de ele şi moarte. (Către GĂRZI.) 
Luaţi-le!... (Către CURTENI.) Ce-am mai împuşcat? Unde-i ursul? L-am 
nimerit cu siguranţă. L-am rănit măcar!... Unde e?! Unde e ursul parşiv şi 


turbat?! (Către GĂRZI.) Netrebnicilor, v-a scăpat! Rănit de moarte, şi tot a 
reuşit să fugă, să se furişeze pe lângă voi... De data asta mi-a scăpat! Îl 
dobor eu, măcar puţin câte puţin. Ursul e adevăratul adversar. Doar el atacă 
pe la spate... (Către CURTENI.) De aceea v-am lăsat vouă tigrii, elefanții, 
lupii, leii. N-aţi fost în stare să doborâţi unul! Braconierilor! (Văzând că 
printre cadavre sunt şi trupurile unor CURTENI.) Ce-au pățit, au leşinat?! 

MĂSCĂRICIUL: Definitiv. I-a apucat leşinul tocmai când trecea un 
glonţ prin ţeasta lor. 

MAJESTATEA SA: Au fost răpuşi de fiarele turbate. Fiarelor le plac cei 
cu oasele lungi. (Către MAĂSCĂRICI.) Dă-te jos, că poate te împiedici şi 
cazi! 

MĂSCĂRICIUL: Nu cad, Înălţimea Ta. 

MAJESTATEA SA: De ce eşti aşa de sigur?... Dă-te jos şi lasă-l pe 
maestru să creeze. (Către FOTOGRAF) Merge lucrarea? 

FOTOGRAFUL: Nimic din lumea asta nu o va egala. 

MĂSCĂRICIUL: Nu-mi pot lua ochii de la ea. Demenţă care 
fascinează... 

MAJESTATEA SA: Aşa îmi place. (Către un GARDIAN.) Să vină 
Mareşalul şi Sfetnicul! Şi Pustnicul! 

(GARDIANUL iese din Marea Sală.) 

MĂSCĂRICIUL (coborând schelele): Înălţimea Ta, diavoli ai vânat 
vreodată? 

MAJESTATEA SA: Nu mi s-au nimerit în bătaia puşti. 

MĂSCĂRICIUL: Nici unul? Niciodată? 

MAJESTATEA SA: Parcă, o dată, într-o pădure deasă, am zărit o nălucă 
după o buturugă. 

MĂSCĂRICIUL: Diavolul prin pădure nu prea are ce face. Îi plac marile 
oraşe, marile palate. 

MAJESTATEA SA (către FOTOGRAF): Poate era bine să mă 
fotografiezi cu vânatul. Erau nişte trofee rare. 

MĂSCĂRICIUL: De ce nu încerci la diavol? Le-ai pune căpăţânile şi 
cozile pe panoplii. Ce trofee ar ieşi! Piese grele. Nici că există vânat mai 
mare ca ăsta. Poţi să-i şi împăiezi... (În scenă intră SFETNICUL, 
MAREȘALUL şi PUSTNICUL.) 

MAREȘALUL: La ordin, înălțimea Ta. 

MAJESTATEA SA: Ce bine îţi stă în noua uniformă, Mareşale! (Către 
PUSTNIC.) Sfinţia Ta, ai sărăcit de tot. Cu duhul cum mai stai? E ceva să 


faci pe pustnicul într-un palat mai mare ca toate palatele lumii la un loc. 

PUSTNICUL: De mi-aţi permite, gândul meu umil ar fi să plec departe... 

MAJESTATEA SA: Umilinţa e cea mai gravă formă de îngâmfare... 
Întindeţi hărţile, să vedem cum mai arată imperiul! (Către SFETNIC, în 
şoaptă.) Nu ţi se pare c-au rămas cam puţini nobili? (SFETNICUL 
confirmă.) Fă ceva, că mă simt prea singur. Să mai înnobilăm nişte patrioți. 
(Către MAREȘAL.) la să vedem, Mareşale, ce-am mai cucerit? 

MAREȘALUL: Am pus stăpânire pe oceanul acesta cu toate insulele lui. 

MAJESTATEA SA: E bine. 

MAREȘALUL: Jumătate din continentul... 

MAJESTATEA SA: Jumătate?! Dar tu te saturi mâncând doar o jumătate 
de pâine?... Învăluie-i pe flancul stâng. Plăteşte pe unul de-ai lor să trădeze 
şi ai să câştigi... Altceva. 

MAREȘALUL: Munţii cu tot cu dealuri şi cu... 

MAJESTATEA SA: Altceva. 

MAREȘALUL: Deocamdată atât. 

MAJESTATEA SA: Cu cine se învecinează imperiul meu? 

MAREȘALUL: Cu regatul... 

MAJESTATEA SA: Răspunsul trebuie să fie: „cu cine vrea Împăratul! 3 

MAREȘALUL: Am înteles, Înălţimea Ta. 

MAJESTATEA SA: Atunci, mie să-mi spui ce-a mai rămas de cucerit. 
Scurt, în trei vorbe! 

MAREŞALUL: Ar mai fi... 

MAJESTATEA SA: Asta-i formă pentru un imperiu? 

MĂSCĂRICIUL (către MAREŞAL): Înălţimea Sa vrea să intre în 
geografie, nu în istorie. 

MAJESTATEA SA (către MĂSCĂRICI): Marş de-aici! (Către 
MAREŞAL.) M-ai dezamăgit... 

MAREŞALUL: Nici nu am înaintat, dar nici nu ne-am retras. E o 
cumpănă. 

MAJESTATEA SA: Nu-mi plac cumpenele! (Începe să tuşească...) M-ai 
dezamăgit... 

(MAJESTATEA SA tuşeşte din ce în ce mai tare. MAREȘALUL şi 
SFETNICUL îi sar în ajutor.) 

MAREȘALUL: V-aţi înecat? E fum mult, de la praful de puşcă. 

PUSTNICUL: Apără-ne, Doamne! 


(Pentru câteva clipe, cei din Marea Sală a Tronului reacționează ca şi 
cum clădirea palatului ar fi zguduită de un seism.) 

UN CURTEAN: Cutremur! 

ALT CURTEAN: Înălţimea Ta, stăpâneşte-te, că se năruie ţara! 

(MAJESTATEA SA îşi revine.) 

UN CURTEAN: A trecut. S-a oprit... 

ALT CURTEAN: Ne-a zgâlţâit, nu glumă. Îngrijeşte-te, Înălţimea Ta, că 
ne faci rău tuturor. 

(MAJESTATEA SA vrea să se aşeze pe tron, dar acolo este un şobolan 
mort. Țipă speriat. GĂRZILE fac cerc în jurul său. Un GARDIAN ridică 
animalul mort.) 

UN GARDIAN: Un şobolan mort, Înălțimea Ta. 

MAJESTATEA SA: Urăsc animalele mici! 

UN GARDIAN: L-a împuşcat careva. 

(GĂRZILE se dau la o parte. MAJESTATEA SA priveşte către 
CURTENI.) 

MAJESTATEA SA: Cine a tras? Cine a țintit tronul? 

UN CURTEAN: Iertare, Înălţimea Ta, dar noi nu puteam... 

MAJESTATEA SA: Vrea cineva să mă omoare? Râvneşte careva la 
tronul meu? Cine-i fărâma de om ce vrea să se cocoaţe pe el?... Dacă vă tai 
capetele, voi mă numiţi crud. Cruzime ar fi să las aceste capete pe umerii 
unor trupuri putrede. (Schimbând tonul.) Aveţi dreptate, cu toţii avem un 
sfârşit. Trebuie doar să ni-l facem cât mai măreț. Vă voi face onoarea să vă 
înmormântez alături de mine. Nu-mi mulțumiți, fiindcă o meritați cu 
prisosinţă, credincioşii mei. Însă am rugămintea să mergeţi voi înainte şi să 
aranjați lucrurile pe cealaltă lume aşa cum se cuvine. Eu mai zăbovesc 
puţin, mai am nişte treburi de rezolvat. (Către GĂRZI.) Luaţi-i de-aici! 

(GĂRZILE scot CURTENII care se împotrivesc şi cer îndurare.) 

UN CURTEAN: Înălţimea Ta, eu sunt gata să-mi dau viaţa pentru tine! 

ALT CURTEAN: Lasă-mă să mor apărându-te! 

MĂSCĂRICIUL: Cel care ucide un împărat şi cel care moare pentru el 
sunt în aceeaşi măsură nişte fanatici. 

MAJESTATEA SA: Mergeţi, credincioşii mei, şi fiţi răbdători, acolo sus. 
Vă voi urma când voi sfârşi ce am început aici. 

MĂSCĂRICIUL: Nu poţi să ucizi decât dacă accepți că, la rândul, tău 
vei fi ucis. 


MAJESTATEA SA (către MAÂSCĂRICI): Să accepţi sau să îngădui?... 
(Către ultimii CURTENI care sunt scoşi din Marea Sală.) Proştilor, nu veți 
şti nici măcar unde voi fi îngropat. Nu de alta, dar, dacă aţi afla, ați fi primii 
dintre jefuitori mormântului meu. (Către PUSTNIC.) Ce părere ai, Sfinția 
Ta, despre profanatori? 

PUSTNICUL: Fraţii diavolului, Înălţimea Ta. 

MAJESTATEA SA: Cum e în lumea de dincolo? 

PUSTNICUL: Care dintre ele? 

MĂSCĂRICIUL: Şi-acolo sunt două?... 

MAJESTATEA SA: Mă voi afla acolo ca şi printre cei vii... (Către 
SFETNIC.) Nu-mi place ce-aţi construit până acum. Dărâmaţi şi refaceți 
altfel. (SFETNICUL îi şopteşte la ureche.) Gândind altfel de la o zi la alta, 
dau poporului o construcție mereu nouă. Asta nu pricepeţi voi!... Şi nu mai 
pricepeţi că pe un împărat adevărat nu-l poate omori nimeni. Nu-l poate 
înlătura nici un complot. Doar el se poate nărui pe sine. O lovitură de palat 
nu reuşeşte decât dacă împăratul consimte, conştient sau nu, la săvârşirea ei. 
Acum plecaţi! Nu vreau să vă mai văd în faţa ochilor! (FOTOGRAFUL, 
PUSTNICUL, MAREȘALUL şi SFEITNICUL ies din Marea Sală a Tronului. 
Către MĂSCĂRICI.) M-ai ameninţat? 

MĂSCĂRICIUL: Tăişul unei limbi e o ameninţare pentru Înălţimea Ta? 

MAJESTATEA SA: Nu te temi că-ți iau viaţa? 

MĂSCĂRICIUL: Un împărat care-şi omoară măscăriciul se omoară 
jumătate pe sine. Fără el, împăratul ar înnebuni de tot. Aşa, înnebuneşte 
doar pe jumătate şi devine suportabil. Vrei-nu vrei, Înălţimea Ta, trebuie să 
împărți nebunia cu mine. 

MAJESTATEA SA: Nebunia nu poate fi împărțită. Doar realitatea. 
Pleacă! 

MĂSCĂRICIUL: Tronul înseamnă nebunie. 

(MĂSCĂRICIUL iese din Marea Sală a Tronului.) 

MAJESTATEA SA: Şi cine-mi poate spune ce e aia realitate?... 


Scena 2 


Marea Sală a Tronului. MAJESTATEA SA stă gânditor în tron. În sală 
intră CURTEZANA. 


CURTEZANA: Înălţimea Ta, am permisiunea de a-ţi răpi câteva clipe? 


MAJESTATEA SA: Doamnă... Răpeşte-mi câte clipe vrei. Uneori nici eu 
nu mai ştiu ce să fac cu ele. Şi-atunci mi le ia timpul înapoi, fără să le fi 
folosit. Plătim dobândă şi pentru ce nu cheltuim, Doamnă, asta-i socoteala 
vieții. 

CURTEZANA: Păguboasă socoteală pentru cei care lasă clipele să 
treacă... Am auzit c-ați vânat sălbăticiuni nemaivăzute. 

MAJESTATEA SA: Doar atât ai auzit? 

CURTEZANA: Şi că v-aţi gândit la moarte. Ţara a suspinat, dar arhitecţii 
proiectează deja Mausoleul Înălţimii Voastre. 

MAJESTATEA SA: Palatele sunt cavourile cele mai scumpe. Altceva? 

CURTEZANA: Zvonuri. Vorbe-n vânt. 

MAJESTATEA SA: Vântul nu ridică decât vorbele uşoare, nu şi 
gândurile grele, tăinuite. 

CURTEZANA: De ce să vă amărâți sufletul cu scorneli spuse pe la 
colţuri? Şi aşa aveţi atâtea griji. 

MAJESTATEA SA: Complotează maimuţoii, zici. Fiecare sapă de partea 
sa... Nu ştiu însă ce sapă, neghiobii. 

CURTEZANA: Trebuie să ştiţi, Înălţimea Voastră, că nu e împărat 
adevărat acela care nu se îngrijeşte de cel care va domni după el. 

MAJESTATEA SA: De va mai fi nevoie, voi retrăi în succesorul meu. 

CURTEZANA: Şi care va fi acela?... Descreţeşte-ţi fruntea, Înălțimea 
Ta... Am aşteptat în dormitor... Eu pot să dăruiesc răspunsul. Dar poate că 
Înălţimea Ta nu mai are vreme pentru trupul meu... Sau poate că Înălţimea 
Voastră a jurat credință când s-a cununat cu ţara şi îi este de-ajuns o femeie 
mare cât un imperiu. Dar are aceasta sânii mai grei şi mai rotunzi decât ai 
mei?... Are ţara ta, împărate, pulpe mai cărnoase ca ale mele? Şolduri mai 
arcuite? Pântecele mai adânc? Mai fierbinte? Mai primitor?... 

(CURTEZANA se apropie de tron.) 

MAJESTATEA SA: Împărăteasa mea €... 

CURTEZANA: Te lasă s-o violezi cum vrei tu?... Când vrei tu?... Te va 
lăsa mereu? 

(CURTEZANA se urcă pe tron peste MAJESTATEA SA care începe să o 
sărute cu patimă.) 

MAJESTATEA SA: Ce dor mi-a fost de carnea ta... De 

mirosul tău... 

CURTEZANA: Vulturul meu scump... Uriaşul meu. Chinuieşte-mă!... 
Ascunde-te în mine!... Ce bine e... Vezi cât loc e pe tronul ăsta? Ce bine 


stăm amândoi aici... Ce bine e... Trimite-ţi împărăteasa fără trup în exil, 
Inălţimea Ta, şi faci ce vrei cu mine. Violează-mă, uriaşule! 


Scena 3 


Marea Sală a Tronului. MAJESTATEA SA e aşezată pe tron. În dreapta 
tronului stă semeaţă CURTEZANA. În fața tronului se află SFETNICUL, 
MAREȘALUL, PUSTNICUL, MASCĂRICIUL şi FOTOGRAFUL. Intrările 
în Marea Sală sunt păzite de către GĂRZI. 


MAJESTATEA SA: Mă gândesc la viitor. La viitorul nostru. 

MĂSCĂRICIUL: Nu-ţi mai bate capul atâta, că se găsesc destui care să 
vrea să-ţi ia locul. 

MAJESTATEA SA: Să poată, nu să vrea. Idiotule! 

MAREȘALUL: Împărăteasa Ta, patria, va naşte fii demni să urce pe tron 
în urmă-ți. Şi timp mai e destul. 

PUSTNICUL: Va rămâne grea o curată fecioară când o vei privi cu 
dragostea credinţei. 

MAJESTATEA SA: O fecioară? Doar privind-o0?... Ce vă uitaţi aşa la 
mine? De ce mă înghesuiți cu ochii voştri? Daţi-vă mai încolo! Mai încolo! 
Sunt suficient de mare ca să mă puteţi vedea de la distanţă. (Către 
CURTEZANĂ.) Şi tu! Da, şi tul... (Către SFETNIC.) Ţi-am zis că mă simt 
singur. Ai găsit nobili pentru Curtea mea? (SFETNICUL confirmă.) Să-i 
vedem! 

(SFETNICUL le face semn GĂRZILOR să deschidă uşile. În Marea Sală 
a Tronului intră CURTENII cei noi, cu statură de pitici.) 

CURTENII: Trăiască Împăratul! Trăiască cel Înalt! 

MAJESTATEA SA: Doamne, cât am crescut!... (Către SFETNIC.) Sunt 
bine aleşi. Voinici adevărați şi de nădejde. Par nişte patrioți adevăraţi... 
(Către un CURTEAN.) Tu, de-acolo! Înfăţişează-te! (CURTEANUL ALES 
vine în fața tronului şi îngenunchează.) 

CURTEANUL ALES: Prea bunule şi înţeleptule! Prea Înalte! 

MAJESTATEA SA: Ridică-te, eşti suficient de mic! Îţi iubeşti ţara? 

CURTEANUL ALES: Ca pe mama mea, dar mai presus de ea ești tu, 
Împărate, tatăl meu. 

MAJESTATEA SA: Bine spus. (Către SFETNIC.) Aşa da. (Către 
CURTEANUL ALES.) La ce te pricepi? 


CURTEANUL ALES: La orice, Înălţimea Ta. 

MAJESTATEA SA: Bravo! Înseamnă că habar n-ai de nimic. Te fac 
ministru! 

CURTEANUL ALES: Al Vostru prea supus şi umil... 

MAJESTATEA SA (către SFETNIC): Să-i dai hârtii, că e ministru! 
(SFETNICUL îi şopteşte la ureche.) Vedem noi ce fel de ministru, că tot nu 
contează. (Către CURTEANUL ALES.) Du-te! 

CURTEANUL ALES (retrăgându-se): Prea înţeleptule, prea bunule, Prea 
Înalte!... 

MAJESTATEA SA (către MAREŞAL): Hărțile! Mareşale, arată-ne 
măreţia imperiului, să se bucure şi nobilii noştri! (MAREȘALUL, în fața 
hărților, ezită să vorbească.) Spune-le că pot fi mândri. Zi odată ceva! 

MAREȘALUL: Iertare, Înălțimea Ta, dar am pierdut provinciile din nord. 

MAJESTATEA SA: Noi nu pierdem nimic! Le-am lăsat din mână pentru 
o clipă, aşa cum motanul se joacă cu bietul şoarece... Cei care le-au cucerit 
au ţara mai mare astfel?... Înseamnă că abia acum merită să-i cotropim. Noi 
nu ne batem decât cu duşmani pe măsură! Îi vei înfrânge! Altceva. 

MAREȘALUL: Avem pierderi pe mări. Au pus stăpânire pe insule. 

MAJESTATEA SA: Ştii că nu-mi plac insulele. Prefer continentele. 

MAREȘALUL: Ne-au scufundat corăbiile... 

MAJESTATEA SA: Ne-au învins pigmeii ăia?!... Foarte bine. V-am spus 
că nu-mi place să cuceresc regate mici. Pregătiți o nouă flotă! Zdrobiţi-i! 

MAREȘALUL: Prea bine, Înălţimea Ta, dar poate ar fi mai bine să facem 
pace cu ei. 

MAJESTATEA SA: Ruşinea păcii să cadă asupra ta! 

MAREȘALUL: Sunt inamici puternici. 

MAJESTATEA SA: Nu ne sunt inamici. Sunt barbari! O imensă dâră de 
sânge să fie drumul armatelor mele! În urma noastră să nu mai crească 
iarba! Când am transformat un ţinut în pustiu, asta se va numi pacificare. 
(Către MAREŞAL, în şoaptă.) Tara asta se curăţă, dacă nu-i găsim motive 
să se bată. 

MAREȘALUL: Am să biciuiesc soldaţii să fie mai curajoşi. 

MAJESTATEA SA: Nu da cu biciul în cine moare pentru mine! Nu te-am 
pus păstor peste cirezi, ci peste oşteni. Dă-le un motiv să fie viteji şi vor 
muri eficient, ducând fiecare după el, în mormânt, câte zece inamici. Asta 
să fie regula!... (Către CURTENI.) Ce-i? Nu sunteţi mândri că-i vom face 
praf şi pulbere?... Unde vă sunt entuziasmul şi eroismul?... Din cauza 


voastră nu mă mai recunoaşte poporul! Simt cum ţara mi-a rămas mică. Mă 
strânge!... Vreau să mă măsor! 

(În Marea Sală se produce agitaţie. Este adus metrul-etalon.) 

MAREȘALUL (în şoaptă, către UN GARDIAN): Vezi să nu-l încurci cu 
cel de ieri. L-ai scurtat suficient? 

UN GARDIAN (în şoaptă): Da, Excelenţă. E mai mic decât cel de ieri, 
care era mai mic decât cel... 

MAREȘALUL: Mai încet! Dă-mi-l! 

(MAREȘALUL îl măsoară pe MAJESTATEA SA.) 

MAJESTATEA SA: Cum e? 

MAREȘALUL: Cu trei centimetri mai mult ca ieri. Mereu mai înalt. 
Mereu mai aproape de ceruri. 

MAJESTATEA SA: Dar şi voi parcă v-aţi mai înălțat. Vă văd la fel de 
mari pentru că staţi prea aproape de mine? Sau creşteți şi voi? Plecaţi de 
lângă mine! (Către SFETNIC) Ăştia îmi fură puterea. Plecaţi! Mai 
departe!... Vedeţi? Cum v-aţi depărtat de puterea mea, cum v-aţi micşorat... 
(Se ridică din tron.) Se schimbă gravitația sau mi se pare? Păşesc mai uşor. 
(Se descalță de cizme.) Îmi place să merg în picioarele goale. Să simt că 
ating, încă pământul... Ce mici sunteți! Aţi ajuns nişte umbre. 

MĂSCĂRICIUL: Împărat al unui imperiu de umbre? 

MAJESTATEA SA: Dar împărat. Şi, ca atare, cuceritor, unificator, 
convertitor!... Veseleşte-mă! Fă-ne să ne simţim bine. Să ne bucurăm. 

(MĂSCĂRICIUL le face un semn GĂRZILOR, ce lasă să intre în Marea 
Sală a Tronului trupa de ACTORI care cântă şi dansează.) 

MĂSCĂRICIUL: Veseleşte-te, Înălţimea Ta, căci ai la curte cei mai 
vestiți actori şi măştile lor. (Arătând spre ACTORII ce poartă fiecare o 
oglindă în mână.) Împărăteasa Sfârşitului şi Doamnele ei de onoare: 
Moartea, Judecata, Paradisul şi Infernul. 

(ACTORII dansează în jurul MAJESTĂȚII SALE.) 

MAJESTATEA SA: Cine sunt?... Unde sunt?... Dansaţi şi bucurați-vă, 
căci am venit la timp! (MAJESTATEA SA o ia la dans pe CURTEZANA.) 
Doamnă... Cât de tare trebuie să bată acel vânt pentru a ridica gândul cel 
ascuns? (Către FOTOGRAF) Maestre, decorează bolta cu trupul gol şi dorit 
al acestei femei, cu pârjolul din urma armatelor mele, cu măştile acestor 
artişti, oglinzi ale măştilor noastre. Să grăbim judecata să vină. Să înceapă 
marele spectacol! (Toată lumea cântă şi dansează.) 


Scena 4 


Marea Sală a Tronului. MAJESTATEA SA meştereşte la lucrarea sa din 
lemn, vorbind cu PUSTNICUL. 


MAJESTATEA SA: Ne-am născut din frica şi singurătatea Dumnezeului 
tău. Sau poate din orgoliul Lui. Cine să-i fi admirat creația, dacă nu cineva 
după chipul şi asemănarea Sa? Admirație înseamnă supunere? Mai degrabă 
invidie. Cum a putut Dumnezeul tău crede că o ființă asemenea Lui poate să 
se supună în totalitate? El se supune cuiva?... I-a fost de ajuns omului să se 
privească în propria-i oglindă, în ochii celuilalt, şi să vadă că şi el e un pui 
de Dumnezeu... Dar parcă te chemasem să profeţim despre Armaghedon. 
Mai e mult? 

PUSTNICUL: Nu este al nostru a şti anii sau vremurile pe care Tatăl le-a 
pus în stăpânirea Sa. 

MAJESTATEA SA: Crezi că ne mai lasă mult să ne chinuim, să ne 
scoatem unul altuia ochii, să ne înfigem ghearele în sufletele celorlalți? 

PUSTNICUL: Prin pedeapsă, Judecătorul are în vedere viitorul, 
nicidecum trecutul. 

MAJESTATEA SA: Şi întotdeauna există un mai jos, un mai rău. Eu 
vreau să ştiu cât mai durează! 

PUSTNICUL: Josul cel mai de jos doar El îl ştie. 

MAJESTATEA SA: Habar n-are. Transmite-i din partea mea să se 
pregătească, că nu mai e mult... Auzi bătăile ceasului? Tic-tac, tic-tac. 
Naşte-moare, naşte-moare... Tic-tac, geneză-apocalipsă... Tot El a inventat 
ceasul sau vreun arhanghel căzut?... Ascultă la mine, viaţa e trăită în umbra 
sfârşitului şi sub teama judecății. 

PUSTNICUL: Judecata care va să vină, să ne găsească pregătiți. 

MAJESTATEA SA: Spune-mi că vine! 

PUSTNICUL: Avea să vină, era aproape, era acolo. 

MAJESTATEA SA: Vorbe pe care nici tu nu le înţelegi! 

PUSTNICUL: Încetineala pedepsei divine este o părere a noastră, a celor 
cărora ne scapă ansamblul planului providenţial. 

MAJESTATEA SA: Nu oricui îi este dat să trăiască marele sfârşit. Cu 
atât mai mult să-l guverneze, să fie ultimul dominator... Şi semne sunt. 

PUSTNICUL: Pentru că toate lucrurile se înrăutăţesc pe zi ce trece? 


MAJESTATEA SA: Vreau să fiu Împăratul Apocalipsei! Cel ce vesteşte 
şi judecă. Mă grăbesc, înţelegi tu asta? 

PUSTNICUL: Care apocalipsă? Nu există o moarte, ci mai multe. 

MAJESTATEA SA: Sentința a fost dată! Data execuţiei vreau s-o ştiu. 
Vreau să văd cel mai mare spectacol de care vor avea parte vreodată 
oamenii. Cum să las această lume să continue fără mine?! Eu, vestitorul, eu, 
Judecătorul!... Acum mă înţelegi? 

PUSTNICUL: Apocalipsa nu este o epocă. Şi nu este pentru toţi, ci 
pentru fiecare în parte. 

MAJESTATEA SA: Prostii. Parcă văd şuvoare de oameni, lumini 
orbitoare, răni deschise... Auzi ceasul? Tic-tac, tic-tac... (Arătându-i 
lucrarea din lemn.) Ce crezi că o să iasă? Ce-mi doresc eu?... Ce-mi doresc 
eu? O corabie sau poate o schelă... Ţie ce-ţi inspiră? 

PUSTNICUL: Un suflet chinuit. Sufletul moare atunci când îl părăseşte 
Dumnezeu, ca trupul când este părăsit de suflet. 

MAJESTATEA SA: Dar cu cresc. Şi sufletul meu, odată cu mine. Tu nu 
vezi? 

PUSTNICUL: Făptura Voastră nu creşte. Pământul se micşorează, 
oamenii se pipernicesc. Au sufletele mai mici şi mai haine. 

MAJESTATEA SA: Eşti orb?! Pentru vorbele astea ai putea să-ți pierzi 
capul. 

PUSTNICUL: La ce bun un cap fără ochii minţii? Cuvintele la ce ne 
folosesc, dacă din ele construim minciuna? 

MAJESTATEA SA: Te iert... Şi, dacă sufletele voastre sunt mai mici şi 
mai haine, asta nu înseamnă că a venit timpul? Că eu voi fi Vestitorul şi voi 
fi Judecătorul?... Nu-mi răspunde, că nu sunt sigur că am să te iert şi a doua 
oară. 

PUSTNICUL: Când îți deschizi inima lui lisus, el intră acolo şi începe să 
crească. 

MAJESTATEA SA: Pleacă!... Nici măcar Hristosul tău nu iartă de două 
ori. O dată iartă, a doua oară judecă... Pleacă!... Mi-e somn... (PUSTNICUL 
iese din Marea Sală a Tronului. MAJESTATEA SA se aşază pe tron.) Mi-e 
somn... Nimic nu e mai dulce decât să-ți alegi victimele şi să mergi la 
culcare. 


Scena 5 


Marea Sală a Tronului. MAJESTATEA SA doarme aşezat pe tron. Într-un 
colț, CURTEZANA  murmură un cântec veghind somnul agitat al 
împăratului. În Marea Sală intră SFETNICUL. Se opreşte în faţa tronului şi 
îl priveşte pe MAJESTATEA SA. 


CURTEZANA: Privirea părintelui care veghează somnul chinuit al 
copilului ajuns împărat... (SFETNICUL, surprins de prezența 
CURTEZANEI, vrea să părăsească Marea Sală.) Aşa se vorbeşte pe la 
colțuri. E adevărat?... Nu te speria. Doarme, nu se preface. Visează, nu e 
bolnav... De ce nu vorbeşti? Unii spun că ai amuţit din ziua când a murit 
bătrânul rege. De ce?... De teamă că într-o zi o să te ia gura pe dinainte şi-o 
să spui adevărul?... (SFETNICUL devine tot mai tensionat. Se stăpâneşte cu 
greu să-i răspundă. În spatele tronului s-a furişat MĂSCĂRICIUL şi trage 
cu urechea.) Ţi-e frică că ar pierde tronul, dacă s-ar afla că nu este urmaşul 
de drept al răposatului rege?... Vorbeşte, că altfel plesneşti. Nu mai ţine în 
tine... Trebuie să-ţi fie tare greu să-l vezi cum îşi bate joc de tine. EI, fiul 
tău... 

(SFETNICUL părăseşte în fugă Marea Sală a Tronului. Din spatele 
tronului iese MĂSCĂRICIUL.) 

MĂSCĂRICIUL: Nu-i născocire? 

CURTEZANA: Ce? 

MĂSCĂRICIUL: Ce-am auzit. (Arătând către MAJESTATEA SA.) 
Despre el. 

CURTEZANA: Ce-ţi pasă de el? Un ucigaş de mamă. De şi-ar cunoaşte 
tatăl, n-ar scăpa nici el. 

MĂSCĂRICIUL: Sfetnicul €...? 

CURTEZANA: Doar nu crezi că Sfinţia Sa ar fi avut privirea atât de 
pătrunzătoare... Ce-ţi pasă? Vino lângă mine. Şi eu sunt un copil al nimănui. 

MĂSCĂRICIUL: Ce contează, când toată lumea te admiră? 

CURTEZANA: Mă doreşti?... E adevărat că te-au găsit prunc abandonat 
pe holurile palatului? 

MĂSCĂRICIUL: Aşa se spune. Canalizarea e plină de avortoni. Puţini 
ajung aici să respire. Se mai aude rar câte un scâncet în podurile palatului, 
în subsoluri. 

CURTEZANA: Lumea spune că ai avut mult noroc. Regina Mamă te-a 
îndrăgit şi a poruncit să fu păstrat la curte. Ai fost un copil atât de frumos şi 
de bun? 


MĂSCĂRICIUL: A fost singura care mi-a dăruit un pic de dragoste. 
CURTEZANA: Te mângâia, se juca cu tine, până s-a născut el. 
MĂSCĂRICIUL: Mi-a dat un urs mare de jucărie. 

CURTEZANA: Dar ţi l-a luat el. 

MĂSCĂRICIUL: Regina a fost.... 

CURTEZANA: Ca o mamă... 

MĂSCĂRICIUL: Şi criminalul... Îl urăsc! A omorât pe singurul om ce nu 
m-a batjocorit. Şi asta pentru că el, ucigaşul, a vrut să facă lumea să creadă 
că e născut din fecioară, că e divin... 

CURTEZANA: Şi nu-i aşa? 

MĂSCĂRICIUL: Ţi-a luat şi ţie minţile? 

CURTEZANA: Un zeu nu poate avea o mamă căreia să-i fi plăcut 
bărbaţii, în special cei în uniformă de ofiţer. 

MĂSCĂRICIUL: Şi ce dacă i-au plăcut?! Era o femeie frumoasă, bună, 
darnică, blândă... 

CURTEZANA: Dar avorta cam des şi, pe deasupra, se vorbeşte şi de-o 
naştere tăinuită... De ce te-o fi iubit atâta?... (MĂSCĂRICIUL tresare.) Aşa 
se spune... Am văzut că-ţi place să călăreşti şi să mânuieşti armele. (În 
Marea Sală a Tronului intră MAREȘALUL. Către MAREŞAL.) Excelenţă, 
ce bine c-aţi venit! Înălţimea Sa doarme adânc. Mai povestiţi-ne de luptele 
din tinereţe. Aţi fost în cavalerie sau în infanterie? 

MAREȘALUL: Doamnă, am fost ofițer de gardă! Chiar şeful gărzii 
personale a Reginei Mamă... Greşesc, care Regină Mamă? Memoria îmi 
joacă feste. (Privindu-l pe MAJESTATEA SA.) Doarme cam de mult. N-o fi 
bolnav? 

CURTEZANA: ÎI zgâlţâie frigurile. 

(Un vânt iute şi rece deschide câteva uşi şi ferestre. În Marea Sală intră 
GĂRZI şi încearcă să le închidă.) 

MAREȘALUL (către un GARDIAN): Ce-i cu uşile alea? 

UN GARDIAN: S-a pornit crivățul din senin. 

CURTEZANA: Împăratul e bolnav! 

(Se aud şoapte în spatele uşilor ce se închid: „Împăratul e bolnav!) 

MAREȘALUL: Să vină doctorii. 

CURTEZANA: Ştii că nu-i plac. Îi trece. 

(MARESALUL îl înveleşte cu mantia pe MAJESTATEA SA.) 

MAREȘALUL: Mai bine ar veni vracil. 

(În Marea Sală a Tronului intră câţiva CURTENI curioşi.) 


CURTEZANA (către MÂSCĂRICI): Nu mi-ai răspuns dacă mă doreşti... 
Am sânii atât de mari, încât ani de zile n-ar fi de ajuns să-i mângâi pe de-a- 
ntregul. Şi pântecele atât de primitor, încât... Câtă dragoste ai primi... Cheia 
e la el. (Arată către MAJESTATEA SA.) Şi nici măcar n-o foloseşte. Ai şi tu 
nişte drepturi în palatul ăsta. (MAJESTATEA SA se trezeşte bolborosind 
cuvinte de neînțeles.) 

MAREȘALUL (către cei din Marea Sală): Şi-a revenit! Se trezeşte. 

UN GARDIAN: Şi crivățul s-a potolit. 

MAJESTATEA SA (către MAREŞAL): Ce cauţi lângă tronul meu?! De 
ce m-aţi trezit?... De ce aţi tras de mine să cad înapoi?... 

(În scenă intră SFETNICUL şi FOTOGRAFUL.) 

MAREȘALUL: Ce-ai păţit, Înălţimea Ta? 

MAJESTATEA SA: Am fost răpit la ceruri. Şi-acolo am auzit vorbe de 
nespus... Şi-am văzut lucruri... „Celui ce va birui şi celui ce va păzi până la 
sfârşit lucrările Mele îi voi da stăpânire peste Neamuri...” (Privindu-l pe 
SFETNIC.) De ce m-aţi adus înapoi? N-am văzut până la sfârşit. Care e 
sfârşitul?!... De ce m-aţi coborât?! Voi vreți să-mi mâncaţi trupul, să-mi beți 
sângele?... „Celui care va birui îi voi da să şadă cu Mine pe scaunul Meu de 
domnie...” (MAJESTĂȚII SALE i se face din nou rău.) 

MAREȘALUL: Înălţimea Ta! (SFETNICUL şi MAREȘALUL sar să-l 
sprijine pe MAJESTATEA SA.) Asudă. Fruntea-i numai broboane reci. 

(Peste Marea Sală a Tronului se aude un răpăit surd.) 

UN GARDIAN (privind pe fereastră): Bate grindina. 

UN CURTEAN: Şi copacii sunt în floare. 

(MAJESTATEA SA se ridică brusc de pe tron. Răpăitul se opreşte.) 

MAJESTATEA SA: M-am reîntors să văd glasul care-mi vorbea... Aţi 
cules strugurii? Să-i tescuiţi, c-o să iasă sânge. 

UN CURTEAN: E prea multă primăvară, Împărate. A încremenit totul în 
floare. Nu e încă vremea culesului. 

ALT CURTEAN: Dezleagă timpul, să vină şi vremea roadelor, şi-om 
tescul. 

MAREȘALUL: Ai fierbinţeli, Înălţimea Ta. 

MAJESTATEA SA: E bine. Se vor coace holdele şi viile... Mi-e bine. 
Cresc... Voi vă bucuraţi văzându-mă că eu cresc, aşa-1?... Eu de ce să nu mă 
bucur? (Către FOTOGRAF) Vreau oglinzi peste tot! Oglinzi, să văd şi eu 
cum cresc! Vreau să văd! 


Scena 6 


Marea Sală a Tronului este decorată cu oglinzi. MAJESTATEA SA se 
priveşte în oglinzile cele înalte. Este îmbrăcat cu haine excesiv de mari, 
precum îi este şi coroana. În Marea Sală sunt prezenţi FOTOGRAFUL, 
MĂSCĂRICIUL, MAREȘALUL şi PUSTNICUL. 


MAJESTATEA SA: Eu şi oglinzile mele. Îmi place. Semăn cu mine. Sunt 
viziunea a ceea ce sunt. (Privind bolta Marii Săli decorate cu imagini 
mişcătoare.) Creatorul se poate vedea limpede în creaţiile sale ca într-o 
oglindă. (Către FOTOGRAF) Nu mai e mult, grăbeşte-te! (Către 
MAREȘAL.) Se ridică noul meu oraş? 

MAREȘALUL: Am demolat totul. 

MAJESTATEA SA: Capitala cea nouă va fi splendoare pentru tăcere... 
Vreau pentru poporul meu cea mai mare roată de distracție din lume... Să se 
vadă din vârful ei oceanul!... (Către MĂSCĂRICI.) Îţi place în imperiul 
oglinzilor? 

MĂSCĂRICIUL: Al amăgirilor. 

MAJESTATEA SA: Eşti un prost! Şi te pretinzi nebun de profesie. Cea 
mai mare nebunie e să n-ai nici una... În nebunie, prietene, există mereu o 
metodă. 

MĂSCĂRICIUL: Mai am timp să ajung ceea ce vreau să par. Cu 
şchiopul împreună de voi locui, mă învăţ şi eu să şchiopătez. 

MAJESTATEA SA: Înțeleptul făgăduieşte, nebunul trage nădejde... 
(Către MAREŞAL.) Ce mai face poporul? 

MĂSCĂRICIUL: Ieşi pe străzi să afli singur. 

MAJESTATEA SA (privindu-se în oglindă): Asta sunt tot eu?... Cum să 
umblu pe străzi? Chiar deghizat, nimbul mă va trăda. 

MAREȘALUL: Înălţimea Ta, n-ar fi rău să-i mai dai semne de milă şi 
îndurare. 

MAJESTATEA SA: Adică? 

MAREȘALUL: O amnistie ar bucura pe mulți. 

MAJESTATEA SA: A grația înseamnă să accepţi înfrângerea. 

MAREȘALUL: Atunci, câteva mici libertăți. 

MAJESTATEA SA: l-am dat-o poporului pe cea dintâi dintre ele şi fără 
de care toate celelalte nu ar exista, libertatea de a minți! Să-l învăţ eu cum 


s-o folosească?... Poporul poate fi învăţat orice. Să sufere, să muncească, să 
moară, numai să fie liber nu poate învăţa. Altceva. 

MAREȘALUL: Câteva pomeni săracilor, haine de iarnă cerşetonlor... 

MAJESTATEA SA: Ce iarnă e aceea, dacă musca încă zboară?... Noi mai 
avem încă cerşetori?! De la ei n-ai ce bir lua. Mai strică şi imaginea. 
Strângeți-i pe toți şi aruncaţi-i în mare. Pe furtună. Şi aveţi grijă să nu scape 
vreunul, că nu mai am nevoie de eroi şi martiri. 

MAREȘALUL: Am înţeles, Înălţimea Ta. 

(MAJESTATEA SA priveşte în oglindă. Către PUSTNIC.) 

MAJESTATEA SA: Sufletul se sparge şi el ca o oglindă?... 

PUSTNICUL: Oglinda e apa diavolului! 

MAJESTATEA SA: Fiecare ciob păstrează imaginea întregului?... Taci 
cam mult în ultimul timp. Odată cu straiele bogate ai dezbrăcat şi bogăția 
vorbelor. 

PUSTNICUL: Răspunsurile sunt mai simple decât credem. 

MAJESTATEA SA: Atunci, spune-mi, ce căutăm noi când ne privim în 
oglindă? 

PUSTNICUL: Chipul nostru, şi nu al lui Dumnezeu, din păcate. 

MAJESTATEA SA (privindu-se în oglindă): Sunt rădăcina şi sămânţa... 
Mi-e foame! Să mâncăm! Căci animalul din noi cere. 


Scena 7 


În Marea Sală a Tronului este întinsă o masă mare la care stau 
MAJESTATEA SA,  MASCĂRICIUL, FOTOGRAFUL,  SFETNICUL, 
MAREȘALUL,  PUSTNICUL şi  CURTEZANA.  BUCĂTĂREASA 
supraveghează SLUGILE care servesc masa. Trupa de ACTORI dă o 
reprezentație. 


MAJESTATEA SA: Ce de bunătăţi! (Către BUCĂTĂREASÂ.) De aceea 
am eu doar o bucătăreasă şi zece mii de spioni. 

BUCĂTĂREASA: Sunteţi generos cu mine, înălțimea Voastră. 

MAJESTATEA SA: În seara asta da, pentru că suntem ce mâncăm. 

CURTEZANA: Şi ce gândim. 

MĂSCĂRICIUL: Ce atingem. 

MAJESTATEA SA (către MASCĂRICI): Dă-te mai încolo!... Ce 
mâncăm! Şi ne hrănim cu cadavre... Mâncaţi, scumpii mei. Ştiu că vă place 


carnea. Gustoasă mai e. Se gândeşte cineva că această carne poate fi a 
copiilor voştri, a părinților voştri?... Felul următor ce va fi servit ar putea fi 
gătit din carnea unuia dintre voi. Vă veţi mai atinge careva de ea? (Către 
PUSTNIC.) Sfinţia Ta, te-ai săturat? Este viaţa altceva decât devastare?... 
(Către MAREȘAL.) Ce-au mai cucerit barbarii? 

MAREȘALUL: Ne-au călcat graniţele străvechi. Toată ţara fumegă ca un 
uriaş rug funerar. 

MAJESTATEA SA: Vin semințiile spre mine. Neamurile pământului se 
adună la scaunul meu. Se apropie clipa... Bine! Te vei duce în fruntea 
oştirilor noastre! Să-i întărâui cu cruzimea ta, să-i îngrozeşti cu faptele 
tale!... Astfel se vor grăbi. 

MAREȘALUL: Am înţeles, Înălțimea Ta! 

MAJESTATEA SA: Mâncaţi! Beţi! Ce gust are vinul proaspăt tescuit!... 
Cel mai greu de construit, de stăpânit, e viitorul celui care vrei să-ţi urmeze. 
(Către CURTEZANĂ.) Aşa-i, Doamnă?... Numai că eu nu am apăsarea 
aceasta. Sunt răspunzător, dar nu şi vinovat... Nu e om care să poată trăi fără 
a şti sfârşitul poveştii. (Către SFETNIC.) Aşa-1?... Sunteţi copiii mei, căci v- 
am făcut să trăiţi prin faptele mele. Copiilor trebuie să le spui cum se 
termină basmul. Copiii mei, de ce vreți să mă omorâţi?... Nimeni nu poate 
domni cu adevărat pe ruinele unui despot. S-ar simţi prea mic față de 
marele odios şi prea mare printre tovarăşii de crimă. De va fi, totuşi, să fie, 
mi-e milă de cel care-mi va urma. Nu sunt mai de plâns victimele decât 
asasinii lor. De-mi veţi obține moartea, aceasta nu va fi o execuţie, ci un 
sacrificiu. Execuţia mea va pleca din profunda venerație pe care mi-o 
purtaţi... Într-adevăr, un împărat mort nu poate fulgera. Deci încercaţi, dar 
să nu uitaţi că orice revoltă se termină tot cu o încoronare. Asta şi sperați?... 
Mi-e milă de voi, de îmi veţi urma. Ca să nu mă uitaţi şi să vă dezvinovățiți, 
veți încerca să schimbaţi totul. Cu orice preţ. Veţi nărui şi pârjoli, veți 
scuipa şi veţi arunca la gunoi deopotrivă faptele mele mărețe şi laşitățile 
mele. Ce greu vă va fi atunci când veţi ajunge să vă întrebaţi: oare tot ce am 
trăit noi a fost greşit?... Marii împărați nici la moarte nu sunt oameni de 
rând. Nu stau la coadă așteptând să le vină rândul. Îi ucid pe toţi cei care 
stau în calea lor! 

CURTEZANA: Eu cred că nu va fi aşa. 

MAJESTATEA SA: Doamnă, numai bărbaţii devin profeți, femeile ajung 
doar ghicitoare... Şi de va fi ca voi, nu mă veți uita nicicând. Veţi sufla în 
cenuşa mea să mă reîntorc. (Către MAREŞAL.) Mă merită oare poporul?... 


(Către SFETNIC.) Moartea nu exclude. Morţii şi viii schimbă neîncetat 
mesaje, semne... (Către MÂSCĂRICI.) Văd sânge în privirile tale... Priveşte 
în prăpastie până când prăpastia va privi în prăpastia sufletului tău. (Către 
PUSTNIC.) A trăi înseamnă a începe să mori... (Către FOTOGRAF) Ai 
fotografiat totul? Şi lumea de dincolo?... Cum pământul şi cerul au fugit 
dinaintea mea?... (Ridicându-se de la masă.) Nu pun peste voi altă greutate. 
Acesta a fost cuvântul răbdării mele... Şi nu-mi împrăștiați cenuşa. Ca să-i 
înţelegi pe cei vii, trebuie să te apropii de cei morți... (MAJESTATEA SA 
părăseşte Marea Sală a Tronului.) 


Scena 8 


Palatul Imperial se află sub asediul barbarilor. În Marea Sală, 
MAJESTATEA SA stă pe tron îmbrăcat în haine atât de mari, încât îi 
acoperă deopotrivă corpul şi tronul. Coroana îi este nefiresc de mare. 
Marea Sală a Tronului este străbătută de GĂRZI înarmate, de SLUGI şi 
CURTENI speriaţi. Se aud explozii, aerul se amestecă cu fum, din când în 
când se sparge un geam. 


MAJESTATEA SA: Veniţi, veniți semințiile pământului! Să despărțim 
oile de capre!... Ţineţi cu tărie ce aveţi până voi veni! 

(În Marea Sală se furişează MAREȘALUL. Este rănit şi uniforma lui e 
ruptă şi murdară. Se aruncă la picioarele MAJESTĂȚII SALE.) 

MAREȘALUL: Am îndeplinit porunca, Înălţimea Ta! 

MAJESTATEA SA: Ai fost bestie mai mare decât bestia? I-ai uluit cu 
cruzimea ta? 

MAREȘALUL: Da, împărate! Am ucis cu cruzime, am pârjolit cu 
nepăsare, am violat alături de soldații mei. Nu ştiu nici eu de unde atâta 
grozăvie în curajul meu. 

MAJESTATEA SA: Curajul fricii celui care ucide cu disperare. Violenţa 
e contagioasă. 

MAREȘALUL: Sunt îngrozit de ce-am făcut. 

MAJESTATEA SA: Din palat, războiul pare o vânătoare mai mare. Pe 
front, crima e vulgară... Le-au învins? 

MAREȘALUL: Abia am scăpat. Am fugit ca un iepure hăituit. S-au luat 
după mine şi acum asediază palatul. 


MAJESTATEA SA (pentru sine): Momeala a fost bună... (Către 
MAREŞAL.) leşi pe metereze să te vadă barbarii şi să spumege mai tare. 
Iar oştenii noştri să aibă pe cine privi în ochi atunci când cad răpuşi! Pleacă! 

MAREȘALUL: Aşa voi face, Înălţimea Ta! 

(MAREȘALUL iese din Marea Sală. Agitaţia şi spaima cresc în Palat. 
Câteva lumini se sting în Marea Sală a Tronului.) 

MAJESTATEA SA: Crima cea mai dulce a unui dominator are gustul 
propriului sânge. Pentru plăcerea asta, unii sunt dispuşi să plătească cu 
viaţa... Ce spectacol măreţ!... A treia parte a pământului e sub vâlvătaie. 
Iarba e cel mai fin scrum. Peştii se aruncă din adâncuri mai sus decât valul 
ce fierbe. Apele sunt şuvoaie de pelin, iar haina întunericului îmbracă 
ultimul apus... 

(În Marea Sală a intrat CURTEZANA.) 

CURTEZANA: Ce mai poţi spera? 

MAJESTATEA SA: O înălţare, o mântuire. 

CURTEZANA: Ajunge, e destul! Or să radă palatul din temelii! 

MAJESTATEA SA: Ţi-e frică să nu te violeze barbarii? 

CURTEZANA: Spune-le că abdici! 

MAJESTATEA SA: Nu mă vor crede. Vor spune că este o toană de-a 
mea. O nouă capcană. Îi va înfuria şi mai tare. Ceea ce n-ar fi rău. 

CURTEZANA: Abdică şi numeşte pe altcineva care să salveze ce-a mai 
rămas. 

MAJESTATEA SA: Ce-a mai rămas?... Doamnă, plăcerea de a refuza ce 
ai dobândit prin luptă e o comedie lipsită de pudoare. Nu pot abdica! Eu 
sunt legea şi însăşi întruparea a ceea ce trebuie făcut!... Pleacă! Întâmpină-i 
pe barbari cum doar tu ştii şi violul nu ți se va mai părea o corvoadă. 
Pleacă! 

CURTEZANA: Plec doar ca să mă reîntorc. 

(CURTEZANA iese din Marea Sală.) 

MAJESTATEA SA: Marii domnitori îşi proiectează sfârşitul zi de zi, ceas 
de ceas. Fiecare nelegiuire a lor devine un amănunt din planul morții ce îi 
cheamă... Ce de lăcuste! Hidoase făpturi! Ca nişte cai cu cap de om şi păr 
de femeie iubăreață. Rânjesc arătându-şi dinţii de leu flămând. Agită cozi 
scârboase de scorpion... Chinuri fără moarte. 

(În fața tronului se află MÂSCĂRICIUL.) 

MĂSCĂRICIUL: Opreşte măcelul! Opreşte această nenorocire! 


MAJESTATEA SA: Nenorocirea este un blestem rostit de puteri mistice. 
Dacă pierd înseamnă că sunt vinovat! 

MĂSCĂRICIUL: Eşti mai mult decât vinovat! 

MAJESTATEA SA: Oare ce am făcut?... Fărădelegea am făcut-o eu. Dar 
oile astea ce au făcut?! 

MĂSCĂRICIUL: Eşti mai nebun ca mine. Ai pierdut şi ultima urmă de 
rațiune. 

MAJESTATEA SA: Nebunul nu este cel care şi-a pierdut rațiunea. Este 
cel care a pierdut totul în afară de rațiune. Schimbă-ţi meseria, frate... 

MĂSCĂRICIUL: Ne-o vom schimba amândoi! 

(MĂSCĂRICIUL iese din Marea Sală a Tronului.) 

MAJESTATEA SA: Fără chip şi fără frumuseţe, ca să ne uităm la el. Fără 
înfăţişare, ca să ne fie drag. Aşa mă vreţi, netrebnicilor?!... Câtă măreție pe 
aceşti oameni cu cap de leu, ce scuipă foc şi pucioasă, câtă grozăvie în 
cozile lor încolăcindu-se precum şerpii veninoşi... Care este numărul 
numelui lor?... Ce spectacol! (Agitația şi semnele războiului cresc. În fața 
tronului s-au oprit FOTOGRAFUL şi PUSTNICUL. Către FOTOGRAF) 
Mai aveai un pic şi terminai. Ți-am spus că ne vom bate cu nemurirea. 
Lasă-ţi aparatul să lucreze, căci nimic nu poate fi mai măreţ!... Nu-l 
întoarce spre mine! Simt cum fotografiile tale îmi fură puterea, sufletul. 
Pleacă! Pleacă!... (FOTOGRAFUL iese din Marea Sală. Către PUSINIC.) 
Ultimul, supremul asasinat comis de un despot este acceptarea propriei sale 
ucideri... Ce ştii despre barbari? 

PUSTNICUL: Şi ei cred într-un Dumnezeu, dar cu alt chip. 

MAJESTATEA SA: Dacă s-ar fi închinat la chipul nostru, i-aş fi iertat de 
a-i mai numi barbari. 

PUSTNICUL: La chipul Dumnezeului Nostru. 

MAJESTATEA SA: Mai guvernează El Pământul? Are un chip anume?... 
La chipul meu, Sfinţia Ta!... Şi roagă-te să judec cu dreptate! Acum, du-te! 
(În Marea Sală a Tronului încrâncenarea este mare. Glasurile unor 
CURTENI acuză: „Numai din cauza ta! “, „Să-l omorâm, poate scăpăm! 
Unii distrug, alții fură. În apărarea MAJESTĂȚII SALE apare SFETNICUL 
înarmat.) Lasă-i, sunt nişte copii. Nu înţeleg ce trăiesc. Aşa suntem noi, ne 
jefuim singuri... Perioadă de glorie şi risipă!... (CURTENII strigă: 
„Pedeapsa ta e moartea!) Cărei fapte bune ar trebui să-i fie răsplată 
această pedeapsă? (SFETNICUL reuşeşte să-i înlăture pe CURTENII 
agresivi.) Bătrâne sfetnic, cum îţi aperi tu împăratul? Datoria ta era numai 


cuvântul... Am o singură nedumerire. Dacă eu cresc, de ce nu mă mai mir ca 
un copil? Copilul, când creşte, se miră de lumea pe care o descoperă. Eu nu 
mai reuşesc să mă mir de nimic. Oare pentru că ştiu sfârşitul poveştii?... Ce- 
1 asta? O furnică? 

SFETNICUL: Da, e o furnică. 

MAJESTATEA SA: Cum a ajuns pe tronul meu? Nu-mi plac animalele 
mici!... Cum să fie furnică?! O furnică e cât o furnică? Eu încă o mai văd ca 
pe o furnică? Dar am crescut imens!... (MAJESTATEA SA vrea să coboare, 
dar nu reuşeşte din cauza hainelor ce îl țin prizonier pe scaunul tronului.) 
Vreau să cobor! Dă-mă jos! Vreau să cobor, să mă văd în oglindă! 
(SFETNICUL sfâşie cu sabia hainele şi îl eliberează pe MAJESTATEA SA.) 
Amețesc!... Ce sus este!... (SFETNICUL îl ajută să coboare treptele 
tronului. Sprijinit de SFETNIC, MAJESTATEA SA face câțiva paşi până în 
dreptul unei oglinzi.) Inima mea stă în piept aici, pe stânga. De ce la el 
(arată către imaginea sa din oglindă) stă în partea dreaptă? Oglinda asta 
minte?... (MAJESTATEA SA se duce în dreptul altei oglinzi.) Unde sunt? De 
ce nu mă mai văd?... Unde sunt?! (Către SFETNIC.) Spune-mi că nu sunt 
un strigoi! Spune-mi! (SFETNICUL vrea să îl ia pe MAJESTATEA SA din 
fața oglinzilor. Acesta se împotriveşte.) Vreau să văd! Vreau să văd! Să văd 
puterea mea... (SFETNICUL reuşeşte să-l depărteze pe MAJESTATEA SA 
din dreptul oglinzilor.) Eşti mai sever ca un tată aspru... (Privind spre 
ferestrele Marii Săli a Tronului.) Cine se ascunde în spatele ferestrelor? Mă 
spionează poporul, mă urmăreşte? Ce vrea de la mine? I-am dat glorie. 
Mâncare şi băutură. N-a murit la naştere nici un prunc. Sunt un suveran 
bun... Ce vrea de la mine?... (Către SFETNIC.) Spune-mi, care e puterea 
noastră? 

SFETNICUL: De a veşteji mai repede decât creştem, Înălţimea Ta. 
(MAJESTATEA SA şi SFETNICUL ies din Marea Sală a Tronului ce se 
umple cu cizmele grele ale GĂRZILOR 

şi CURTENILOR.) 


Scena 9 


Sala Mare a Tronului este răvăşită. Peste tot sunt urmele jafului şi ale 
luptelor ce au avut loc. CURTENII aşteaptă nerăbdători. GĂRZILE se 
aliniază şi dau onorul MĂSCĂRICIULUI, care intră în Marea Sală. 
CURTENII se închină. 


UN CURTEAN: Victoriosule, recunoştinţa noastră! 

ALT CURTEAN: Izbânda e a ta, mulţumirile sunt ale noastre! Onoare 
tie! 

MĂSCĂRICIUL: Lăsaţi-mă singur! 

UN CURTEAN: Onoare ție! Izbânda e a ta! 

(CURTENII părăsesc cu plecăciuni Marea Sală. GĂRZILE, înainte de a 
ieşi, aclamă: „„ Trăiască Salvatorul! “) 

MĂSCĂRICIUL: Ce izbândă e aceea când îl dărui morţii pe cel care ţi-e 
tată?... (Plânge.) Sunt un criminal!... Sunt un criminal... 

(În Marea Sală intră CURTEZANA.) 

CURTEZANA: Eşti un erou. Ai salvat palatul şi regatul de la uitare. Într- 
o bună zi vei reface şi imperiul. 

MĂSCĂRICIUL: Dar l-am omorât pe tata! 

CURTEZANA: Cel pe care îl numeşti tu tată a executat ordinul 
Împăratului. De mâna Mareşalului a murit Regina. N-ai făcut decât să 
răzbuni uciderea mamei tale. Doar ea te-a mângâiat. El, niciodată... Şi nu ti- 
ai mânjit mâinile cu sânge. Doar l-ai predat barbarilor în schimbul păcii. 
Atât. 

MĂSCĂRICIUL: L-am predat morții. 

CURTEZANA: Ai avut curajul şi înţelepciunea să-nțelegi ce-şi doreau 
mai mult barbarii. Să se răzbune pe cel care îi chinuise şi-i batjocorise. În 
schimb, palatul şi noi toți am scăpat de răzbunarea lor. Armatele barbarilor 
se retrag. 

MĂSCĂRICIUL: Se retrag să guste din sângele lui. Îl vor chinui. Sunt 
blestemat! 

(În Marea Sală intră FOTOGRAFUL, PUSTNICUL şi BUCĂTĂREASA.) 

CURTEZANA (către nou-veniţi): Unde-i Împăratul? 

FOTOGRAFUL: L-am căutat peste tot să-i arăt pozele. 

CURTEZANA: S-a ascuns, fricosul! Şi Sfetnicul?... S-a ascuns şi el. 
Laşiu! 

(SFETNICUL intră în Marea Sală.) 

FOTOGRAFUL: Iată-l! 

CURTEZANA (către SFETNIC): Laşilor!... Eşti oare mai curajos decât 
fiul tău? Spune-i să iasă din ascunzătoare! Fratele lui a salvat ţara şi palatul. 
A salvat regatul. Şi într-o zi va reface imperiul! 

FOTOGRAFUL: Fratele lui? 


CURTEZANA: Nu vă mai prefaceţi că nu ştiţi. Împăratul şi Măscăriciul 
sunt frați de mamă. 

MĂSCĂRICIUL: Taci! 

CURTEZANA (arătând către SFETNIC): Adevăratul tată al Împăratului! 
Tot el l-a învăţat şi l-a împins la nenorocire. 

(Arătând către MĂSCĂRICI.) Iar tatăl lui... 

MĂSCĂRICIUL: Taci, te implor! 

CURTEZANA: E Mareşalul odios. 

FOTOGRAFUL: L-au luat barbarii? 

MĂSCĂRICIUL: V-am spus să tăceţi! 

CURTEZANA: L-a sacrificat pentru noi. Pentru viețile noastre! (Către 
MĂSCĂRICI.) Tu eşti Salvatorul! Tu trebuie să domneşti! 

(În Marea Sală a Tronului intră curioşi CURTENI, GĂRZI 

şi SLUGI.) 

SFETNICUL: E un măscărici. 

CURTEZANA: E fratele împăratului celui laş. (Arătând către 
MĂSCĂRICI.) El a avut curajul să-l sacrifice. 

UN CURTEAN: Decât un împărat măscărici, mai bine un măscărici 
împărat. 

SFETNICUL: E numai un măscărici! 

CURTEZANA: E prima oară când îți aud glasul... Numeşte-l cum vrei, 
dar are drept la tron. Asemenea fiului tău, dreptul la tron îi vine prin mamă, 
nu prin tată, o slugă dementă. Şi, orice ai spune, fiul tău e al doilea născut. 

MĂSCĂRICIUL: Încetaţi! 

SFETNICUL: E doar un măscărici! Adevăratul Împărat se va întoarce 
mai puternic ca oricând. Vă va tăia capetele şi-şi va bate joc în continuare 
de Măscărici aşa cum o veţi face şi voi. Fiul meu va reface Imperiul! 

BUCĂTĂREASA: Băiatul ce plânge şi pe care voi l-aţi batjocorit atâta 
amar de vreme e fiul meu! 

CURTEZANA: Cum îndrăzneşti, femeie?! Toată lumea ştie de sarcina 
tăinuită a Reginei Mamă. 

BUCĂTĂREASA: O scorneală de-a mea. Dacă a fost ceva tăinuit, 
atunci, a fost sarcina mea. Şi aşa trebuia să fie. După naştere, eu am fost 
aceea care şi-a găsit copilul abandonat şi am rugat-o pe Regina Mamă să-l 
păstreze la Curte, promițându-i că-l voi îngriji. 

UN CURTEAN: Ce poveste are păduchele! (Către MĂSCĂRICI.) 
Nebunule, dacă te-ai născut printre cratiţe, acolo ţi-e locul. 


ALT CURTEAN: Curajul şi l-a luat cu polonicul când nu îl vedea nimeni 
că fură din oale. 

CURTEZANA: Ai inventat totul. Cine te poate crede? E o născocire! 

BUCĂTĂREASA: Născocire?... Am ţinut taina ani de zile. Tăcerea mea 
a fost prețul plătit pentru a-l şti apărat. Tăcând, îi lăsam viaţa. Şi, dacă o 
spun acum, e pentru că nu mai pot să-mi văd fiul batjocura voastră. 

CURTEZANA: Cine te crede? Cine ar putea să confirme? 

BUCĂTĂREASA (arătând spre PUSTNIC): EI! 

CURTEZANA: Deci Sfinția Sa poate lăsa grea o femeie doar privind-o. 

BUCĂTĂREASA: Sfinţia Sa l-a botezat în secret pe fiul meu. În 
prezenţa tatălui. 

CURTEZANA: Şi cine, mă rog, îi este tată? (Către PUSTNIC.) Spune, 
Sfinția Ta, cine? 

PUSTNICUL: Regele. Bătrânul rege. 

(MĂSCĂRICIUL se ridică şi păşeşte în mijlocul Marii Săli a Tronului. 
CURTENII îngenunchează. ) 

UN CURTEAN: Iertare, Măria Ta! 

ALT NOBIL: Servitorii tăi credincioşi, Majestate! 

(SFETNICUL părăseşte Marea Sală. SLUGILE şi GĂRZILE 
îngenunchează şi cer iertare.) 

CURTEZANA: Dreptul patern este dreptul divin. (Îngenunchează în fața 
MĂSCĂRICIULUI.) Suveran al suveranilor! Fii drept şi judecă! Ia-i capul 
Sfetnicului şi pedepseşte pe cel care, pentru câteva clipe, părea a-ţi fi frate. 
(În şoaptă.) Distruge-i amintirea, sfărâmă tot ce vrei, în afară de imaginile 
mişcătoare. Omoară omul, dar nu şi invenţia. Ea demolează pe dinăuntru. 
Are puterea de a fascina în masă. 

MĂSCĂRICIUL: Vor scăpa armele din mâini ca să mă aplaude... 

CURTEZANA (în şoaptă): Câţi privitori, atâția supuşi. Ce imperiu va fi 
acela!... (Cu glas tare.) Nu eşti ucigaş de tată. Eşti salvatorul neamului tău. 
Fii judecătorul nostru! (În şoaptă.) Mă doreşti? Mult?... 

(MĂSCĂRICIUL o ia de mână pe CURTEZANĂ şi împreună cu ea se 
îndreaptă spre tron. CURTENII, GĂRZILE şi SLUGILE strigă: „Trăiască 
Regele! **) 


Scena 10 


În spatele tronului este aruncată lucrarea din lemn a MAJESTĂȚII 
SALE. Uşa care dă spre camera secretă se deschide. SFETNICUL se uită 
speriat să nu fie văzut de CURTENII, GĂRZILE şi SLUGILE ce trec prin 
Marea Sală a Tronului. SFETNICUL revine în camera secretă. Aici 
MAJESTATEA SA ţine ursul-jucărie în braţe şi se balansează de pe un 
picior pe altul, murmurând cuvinte de neînțeles. 


SFETNICUL: Eşti încă împărat. Tronul e doar la doi paşi. Dacă reuşim 
să te urci pe el, totul va fi ca înainte. Acolo fiind, nimeni nu va îndrăzni... 
Să le spui că totul va fi bine... Să-i domini cum numai tu poţi s-o faci. Pune- 
ti coroana pe cap... (Îi aşază coroana.) Unde ţi-e sceptrul?... 

(Caută sceptrul prin cufere, dar nu-l găseşte.) 

MAJESTATEA SA: Le arăt ursul... Câte suflete mari are împărăția mea? 
Unde-i Mareșalul ca să le numere? 

SFETNICUL: Să-i domini. Să le promiţi. Apoi să te laşi mânjit de orice 
linguşire... 

(Uşa camerei secrete se deschide şi în prag apare MĂSCĂRICIUL, 
îmbrăcat ca un rege, însoţit de GĂRZI.) 

MĂSCĂRICIUL (către SFETNIC): Ce cauţi? Încă mai speri?... (Către 
GĂRZI, arătând spre SFETNIC.) Luaţi-l şi legaţi-l bine de tot de un cal 
sălbatic. Biciuiţi calul şi apoi daţi-i drumul în pădurea deasă. Dar mai întâi 
tăiați-i limba sfătuitorului şi aruncaţi-o câinilor! (Către SFETNIC.) Avem 
libertatea să ne închipuim că vei scăpa cu viață? Da... Realitatea e 
întotdeauna mai puternică decât închipuirea, Sfetnice. (Către GĂRZI.) Abia 
atunci puteți să faceți ce vreţi cu măruntaiele lui. 

SFETNICUL: Impostorule! Nu vei putea guverna. 

MĂSCĂRICIUL: A guverna înseamnă a corecta. Asta voi face eu. Voi 
corecta greşelile făcute de un Dumnezeu prea încrezător în oameni. 

SFETNICUL: Eşti un nimeni! Cum să-şi întoarcă cerul privirile spre un 
Măscărici? 

MĂSCĂRICIUL: Îl voi face pe Dumnezeu să râdă. (Către GĂRZI.) 
Luaţi-l! 

SFETNICUL: Regii adevărați din mamă regină se înscăunează! 

MĂSCĂRICIUL: Un rege mare înseamnă o infirmitate mare. Un picior 
târâit, un suflet stâlcit, o cocoaşă hâdă sau, în cazul fiului tău, doar 
neputința urcată pe tron... (Către MAJESTATEA SA) Aşa-1?... Nu mă mai 


recunoşti? (Câteva GĂRZI îl scot pe SFETNIC din camera secretă şi apoi 
din Marea Sală a Tronului.) 

MAJESTATEA SA: Semeni cu cineva. 

MĂSCĂRICIUL: Şi tu semeni cu cineva. 

MAJESTATEA SA: Eu sunt Cel ce se Vede. Împărăţesc peste Pământ... 
Am văzut şi aşa s-a împlinit. Adevărat vă spun... Sunt Cel din Urmă... 
Martorul... 

MĂSCĂRICIUL: Dovedeşte. 

MAJESTATEA SA: Nu există dovezi, există doar mărturii... Știu sfârşitul 
poveștii. Vi-l pot spune. Nu există poveste fără sfârşit. 

(MĂSCĂRICIUL smulse ursul-jucărie din braţele MAJESTĂȚII SALE.) 

MĂSCĂRICIUL: Nu mai are nevoie de tine. A crescut mare şi fioros. Se 
descurcă singur printre sălbăticiuni. (Către GĂRZI.) Aruncaţi totul! Să nu 
mai rămână nimic la locul lui! Şi demolaţi camera asta! Vreau o sală a 
tronului mai mare! (GĂRZILE încep să arunce lucrurile-amintiri afară din 
camera secretă, în spatele tronului. Către MAJESTATEA SA.) Adio, frate 
drag şi neputincios! (MĂÂSCĂRICIUL iese din camera secretă călcând peste 
obiectele aruncate de GĂRZI.) 

UN GARDIAN: Ce facem cu el, Majestate? 

MĂSCĂRICIUL: Mai lăsaţi-l o vreme pe-aici. Să-l vadă toţi aşa cum 
este acum. Aceasta să fie amintirea despre el, în veci!... Oricum, are rău de 
înălțime şi poate cădea oricând de pe schele. Aveţi grijă ca sângele-i să nu 
murdărească mozaicul prea tare. (Sub privirile MĂSCĂRICIULUI, un 
GARDIAN  izbeşte cu piciorul şi dărâmă construcția de lemn a 
MAJESTĂȚII SALE. În acest timp apar FOTOGRAFUL şi PUSTNICUL. 
Către aceştia.) Încotro?... (Către FOTOGRAF) i-ai luat aparatul, 
fotografule şi pleci? 

FOTOGRAFUL: Am terminat lucrarea. 

MĂSCĂRICIUL: Lucrarea s-a terminat, chiar dacă tu n-ai sfârşit-o. Ţi- 
au rămas fotografule. 

FOTOGRAFUL: Am permisiunea Voastră să părăsesc palatul? 

MĂSCĂRICIUL: Artiştii sunt liberi de la Cel de Sus. (Către PUSTNIC.) 
Am auzit că te retragi într-o grotă, într-o chilie. 

PUSTNICUL: Asta mi-e chemarea, de nu e cu supărare, să fiu pustnic. 

MĂSCĂRICIUL: Singurătatea să te primească, Sfinţia Ta. 

(MĂSCĂRICIUL pleacă însoțit de GĂRZI.) 

UN GARDIAN (în şoaptă): Ce porunciţi, Majestate? 


MĂSCĂRICIUL: Mi-e teamă că fotograful va avea o moarte tragică. 
Cine-l va găsi țeapăn se va speria de ochii lui scoşi. Aparatul şi fotografiile 
le vreau înapoi. lar pentru popă şi o carceră înseamnă singurătate şi 
reculegere. Şi cel din urmă post pentru preotul care a vărsat tot mirul. 
(MĂSCĂRICIUL şi GĂRZILE părăsesc Marea Sală a Tronului şi, odată cu 
ei, CURTENII şi SLUGILE. FOTOGRAFUL priveşte fotografiile 
mişcătoare.) 

FOTOGRAFUL: Şi eu ce fac cu toate astea? 

PUSTNICUL: Aruncă-le. 

FOTOGRAFUL: E munca mea. Sunt mărturii... Nu pot. Eu văd lumea 
prin aparatul meu. De unde să ştiu eu ce s-a întâmplat, dacă nu mă uit la 
fotografii? (Din camera secretă iese MAJESTATEA SA, urmărit cu privirile 
de FOTOGRAF şi PUSINIC. Peste liniştea lăsată deasupra Marii Săli se 
aude cântecul CURTEZANEI ce stă pe tron.) 

CURTEZANA: Cinci au murit, unul nu mai este, celălalt a venit... Şed ca 
împărăteasa, nu sunt văduvă şi nu voi şti ce e tânguirea. (Se ridică din tron 
şi părăseşte Marea Sală. MAJESTATEA SA adună scândurile rămase din 
lucrarea sa.) 

MAJESTATEA SA (către PUSTNIC): Te pricepi la tâmplărie? Mă înveţi 
ce să fac din scândurile astea? (PUSTNICUL ia două scânduri şi le pune în 
cruce, bătându-le cu un cui.) 

PUSTNICUL (către MAJESTATEA SA): Mai bate unul. 

MAJESTATEA SA: Ce pot eu să-i ofer Lui?... Doar păcatele mele. 

PUSTNICUL: E de ajuns. Mai bate unul. Să fie trainică. 

(MAJESTATEA SA bate cuiul şi sprijină crucea de perete. Privind-o, 
începe să se balanseze de pe un picior pe altul, întreg trupul său căpătând o 
mişcare ciudată. Murmură cuvinte de neînțeles. Îşi scoate coroana şi o 
aşază în vârful crucii.) 

FOTOGRAFUL (către PUSTNIC): Ce spune? 

PUSTNICUL: Ultimul strigăt al disperării e numele Domnului. 

FOTOGRAFUL: De ce se bâţâie aşa? 

PUSTNICUL: Îl caută crucea... (FOTOGRAFUL îşi ia aparatul şi vrea 
să-l fotografieze pe MAJESTATEA SA. Este oprit de PUSTNIC.) Nu te mai 
chinui de pomană. N-o să te lase nimeni să arăţi imaginile astea. Orice, dar 
nu imaginea asta... Să mergem!... (Cei doi părăsesc Marea Sală a Tronului.) 


CORTINA 


Vecinii noştri de pat 


(Mai jos de Figueras) 
— piesă în două acte — 


Motto: 

[...] Traian pleacă din Italica, la zece kilometri de Sevilla, şi trecând prin 
Gara Perpignan străpunge cilindric Dacia, creând astfel România. Vârtej 
cilindric al Trofeului de la Adamclisi înrudit cu propria-i columnă Traiană 
ridicată la Roma. Columnă ce reprezintă prima bandă desenată în 
basorelief, care, în loc să falsifice realitatea cu visele şi obiceiurile proprii 
relelor obiceiuri orientale, umple ca un caltaboş, cu carnea crudă a realității 
istorice, intestinul fin al visului imperial, afirmând în mod definitiv 
suveranitatea topologică şi holografică a civilizației noastre asupra 
civilizației barbare [...]. 

Şi fiindcă sângele Patriei este etern şi nemuritor, şi fiindcă în aceeaşi 
arteră regală curge marşul triumfal al lui Traian şi pentru a fi ca el, din nou 
şi întotdeauna primul din genul uman, mă proclam Salvador Dali, 
monarhist, catolic, apostolic, roman şi român. 

Da! României, poem genetic pentru împăratul nostru Traian 

Salvador Dali 


New York, ianuarie 1972 


Personaje: 

IONEL — culegător 

TRAIAN — vătaf 

MIMI — prostituată 

BABA — culegătoare 

GOMEZ — polițist 

CARMEN — culegătoare, soția lui Traian 
LUCICA -— culegătoare, soția lui Ionel 
ÎMPĂRATUL şi alţi emigranţi 


Acţiunea pare a se petrece pe o plantație de căpşuni din Spania, 
undeva în apropierea locului în care s-a născut Impăratul Traian. 


PROLOG 


Al treilea gong. Întuneric. Pe un ecran este proiectat un film vag-color. 
REGIZORUL caută să afle de la DRAMATURG cine sunt personajele, unde 
locuiesc şi cu ce se ocupă. 


REGIZORUL: Care e Ionel? 

(Imagini cu locuri pe stradă unde se repară, se montează sau se cară 
materiale de construcții.) 

DRAMATURGUL: Ăla în cămaşă. 

REGIZORUL: Cu ce se ocupă? 

DRAMATURGUL: A fost proiectant la Faur sau la Republica, nu mai 
ştiu exact. Acum e șomer. Munceşte orice ca să scoată un ban. 

REGIZORUL: Şi nevastă-sa? 

(Mulţime de oameni ieşind de la metrou, coborând din tramvai. Imagini 
cu detalii feminine: genţi, pantofi, taioare.) 

DRAMATURGUL: Lucica a lucrat ca dactilografă, apoi ca secretară la 
primărie, iar acum îi ţine actele unuia care are o fabrică de pâine. 

(Imagini dintr-un coafor.) 

REGIZORUL: Şi Traian? 

(Imagini cu ,,şmecheri “ în faţa intrărilor unor hoteluri, pe terase.) 

DRAMATURGUL: Ăla care numără bani. Până acum câţiva ani îşi avea 
vadul în faţă la Inter sau la Athénée. Acum învârte mici afaceri în cartier. 

REGIZORUL: Munceşte undeva? 

DRAMATURGUL: Dacă munca era bună, o fura boierii — asta-i vorba 
lui preferată. De profesie descurcăreţ. A dus-o bine cât timp a mers bişniţa. 
E bun de gură, iar dacă nimerea Parlamentul făcea carieră. 

REGIZORUL: Nevastă-sa? 

(Imagini cu femei îmbrăcate discret care merg pe stradă ferindu-se parcă 
de ochii lumii.) 

DRAMATURGUL: Carmen are ciudăţeniile ei. Mai tot timpul pleacă la 
maică-sa, în Primăverii, acolo unde a copilărit. 

REGIZORUL: Baba? 

DRAMATURGUL: Uite-o! 


(Imagini cu femei „trecute“ ce privesc în vitrinele unor magazine cu 
manechine-bărbaţi, ale unor cinematografe cu poze de staruri masculine.) 

REGIZORUL: Care dintre ele? 

DRAMATURGUL: Aia cu pomeţii vopsiți. Dacă vrei să-i faci plăcere, să 
1 te adresezi cu „doamna profesoară”. Mereu e cu ochii şi urechile la ce fac 
ceilalți. Nu scapă nimeni de gura ei. 

REGIZORUL: Gomez o fi la lucru? 

(Imagini cu afişe ce fac reclamă turismului din Spania.) 

DRAMATURGUL: Mai târziu. Încă nu s-a înserat în Spania, iar el face 
tura de noapte. Toţi fug de schimbul de noapte, numai lui îi place. N-are 
casă, n-are familie, n-are decât serviciu. Uneori, când nu-l vede nimeni, se 
duce în parc, se dă în leagăne şi cântă de unul singur. 

REGIZORUL: Mimi? 

(Imagini cu fete ce încearcă să atragă privirea bărbaţilor.) 

DRAMATURGUL: Uite-o! E frumuşică foc când râde. Aleargă toată ziua 
pe la agenţiile care promit cariere pentru fotomodele... Cred c-am ajuns. 
Parcă ăsta-i blocul. Sau celălalt? Îţi spun imediat... Recunosc intrarea, că 
are un geam spart. Da, aici e. 

(Intrarea unui bloc, holul blocului, în fața liftului care tocmai a plecat.) 

REGIZORUL: L-am scăpat! 

DRAMATURGUL: Păcat. Mi s-a părut că urcă mogul ăla, cam ţăcănit. 

(În holul blocului e hărmălaie. Un grup de copii gălăgioşi trec în fugă şi 
urcă scările. Un individ bate într-o uşă: „Lumina!“ O femeie în capot 
ducând un cofrag cu ouă se opreşte în spatele DRAMATURGULUI şi al 
REGIZORULUI: „Căutați pe cineva? Nu e nimeni acasă. Sunt cu toții la 
coadă la ambasadă, să-şi ia vize de muncă. “ Întuneric. ) 


ACTUL ÎNTÂI 


Câmp nesfârşit cultivat cu căpşuni. Un duş şi o toaletă improvizate, 
câteva acareturi, multe lădițe şi o uşă. În mijlocul lor, un pat. Toate lasă 
senzația unui „apartament“ în aer liber şi constituie casa vătajului 
TRAIAN, deasupra căreia flutură mândrul steag al României. Aproape de 
„apartament“ se remarcă o tufă mai mare de căpşun sub care se află o 
masă şi două scaune. 


Scena 1 


IONEL şi TRAIAN prin lanurile de căpşuni. Pe înserat. 


IONEL: Yo trabajo, tu trabajas. 

TRAIAN: Pe mine, sare-mă! 

IONEL: EI, ella trabaja; nosotros trabajamos, vosotros trabajais; ellos, 
ellas trabajan. 

TRAIAN: Bravos noventa dos! 

IONEL: Ce înseamnă noventa dos? 

TRAIAN: Vă ştiu pe fiecare în parte după câte lădiţe culegeți pe zi. Tu 
eşti nouăş'doi. Atâta poţi tu acum, dar poate într-o zi o să ai un nume mai 
mare. 

IONEL: Pe mine mă cheamă Ionel. Şi mai mereu depăşesc suta de lădiţe 
pe zi. 

TRAIAN: Aici, pe campo, eşti doar noventa dos. Deci aşa te cheamă! 
Clar?!... Asta-mi place la tine, le prinzi din zbor. Ascultă la mine şi o să-ți 
meargă bine. Am băgat de seamă că eşti harnic. De-asta îți spun, tu eşti 
protejatul meu. Înţelegi? Îmi dai zece la sută din câştig şi n-ai taine cu 
nimeni şi cu nimic. Clar? Doar cu lădițele. Cât mai multe lădiţe 
abundantemente. Ai văzut că don Cristobal lasă totul pe mâna mea. Ce zic 
eu e lege. Patronul mă ascultă orbeşte. Şi legea aici e că un om valorează 
câte lădiţe cu căpşuni culege. Ce scriu eu în catastife la sfârşit de lună: aia e 
valoarea ta. Pricepuşi? 

IONEL: Da, domnu” Traian. 

TRAIAN: Şi dacă eşti mio protegido înseamnă că eu n-o să uit câte lădiţe 
al cules şi nici n-o să greşesc să le număr la altul. Mi se pare mie sau te 
scarpini? 

IONEL: Nu. 

TRAIAN: Sunt cu ochii pe voi! Cele mai frecvente alergii se fac de la 
căpşuni, aşa că imediat mă prind dacă mâncaţi din recoltă. Ai grijă! 

IONEL: Azi am luat banii pentru prima lună. După socotelile melc... 

TRAIAN: Băiete, tu nu eşti aici ca să socoteşti. Asta-i mi ocupacion. Ai 
băgat la cap? 

IONEL: Da, domnu” Traian. 

TRAIAN: Aud? 

IONEL: Si, don Traian. 


TRAIAN: Atunci marcă banul! (IONEL îi dă câteva bancnote.) Uite ce 
mucho ţi-a rămas! Trimiţi şi tu acasă, la amărâţii ăia ai tăi, o sută-două de 
euroi, să nu moară de foame. Îţi dai seama că tu o să fii un zeu pentru ei? 

IONEL: Mama o să... 

TRAIAN: Şi mai încolo te aranjez eu şi cu-n loc ca lumea în baracă, să 
nu mai stai la grămadă cu toţi pârliții. lar dacă eşti cuminte şi-ţi vezi de 
treabă, te las să-ţi faci o coşmelie numai a ta. Dacă mă asculţi, o să ai mare 
viitor. Grande futuro! Vezi, bă, de unde vine „a fute”? Adică dac-o faci ai 
viitor! Sunt şi deştept, recunoaşte! 

IONEL: Si, don Traianos. 

TRAIAN: Bă, pe mine m-a ales soarta să vă fac oameni. Ai văzut cât mă 
batir eu ca să facem Românica Mare? 

IONEL: Sunteţi al naibii de ambițios. 

TRAIAN: Aiurea! Noi, românii, n-am avut şi nici n-o s-avem ambiţii 
mari. Noi ştim că ele dăunează. Ne trebuia nouă să fim un reino vigoroso 
sau un imperio? Dacă aveam gărgăuni d-ăştia, ne lua dracu” de mult. Ţine 
minte la mine: capul plecat de sabie nu-i tăiat! Suntem oameni modeşti, 
ospitalieri, dar descurcăreţi. Ne e suficiente o ţărişoară. Şi câtă e, ai văzut ce 
greu e s-o faci să meargă. Venea cotropitorul să ne-o ia, noi ne ascundeam 
în codru. ŞI lua ciuciu! 

IONEL: Codrul e frate cu românul. 

TRAIAN: Bravo, bravo, că bine zici! Şi aici facem la fel, ne ascundem în 
căpşuni. 

IONEL: Ne pitim. 

TRAIAN: Dar supravieţuim! Vezi tu sătucul acesta al nostru, Românica, 
ascuns printre căpşuni? Mâine-poimâine Traian face să răsară din el una 
comuna arătoasă şi apoi un ciudad adevărat de blocuri cu apă la chiuvetă şi 
cu lift. Într-o zi, Românica va fi pe harta Europei! Pricepi? Hai, ia o gură şi 
tu! (Îi întinde sticla de băutură. IONEL bea o înghiţitură.) Bea, mă, nu te 
codi! 

IONEL: Mulţumesc, nu mi-e sete. 

TRAIAN: Nu prea le ai cu băuturica. Fumador? 

IONEL: Nu. 

TRAIAN: Bă, nenică, dar tu por que munceşti? Ai pus şi tu ochii pe vreo 
moldoveancă? 

IONEL: Sunt însurat, stau cu nevasta. 


TRAIAN: Ce-l întreb eu şi ce-mi răspunde el?! Şi care-i la problema?! Şi 
eu sunt însurat. Am văzut că nevastă-mea s-a împrietenit cu femeia ta, aşa 
că o ştiu. E harnică, trage bine la jug. E muy ciento, adică e peste sută. Eu 
ştiu totul, mă! Ai muiere frumoasă. Şi don Cristobal a remarcat-o. Parcă văd 
c-o promovează la el la birou. Ascultă la mine, un bărbat adevărat trebuie să 
aibă actividad, să dea pe-afară, ce dracu”! 

IONEL: Muncim aici un an, strângem banii şi ne întoarcem acasă. 

TRAIAN: Acasă, unde? 

IONEL: În ţară. 

TRAIAN: Te-am crezut destupat la minte! Dacă aia era ţară, nu plecai. 
Țară îți este aia care are nevoie de tine, nu de unde ai plecat că nu-ți mai 
găseai rostul. Uite-aici cum creşte Românica! Bă, tu ai potenţial. Ascultă-l 
pe Traian, că se pricepe! Fii bărbat! Arată că ai cojones! Ca să facem 
Românica Mare avem nevoie de bărbaţi cu coaie. (În dreptul tufei celei 
mari de căpşuni.) Vezi tu căpşunul ăsta? Se zice că are vreo două mu de 
ani, că sub el se umbrea Împăratul Traian pe când era ţânc. Înţelegi că nu-i o 
întâmplare că tocmai aici e inima Românicăi? Habar n-aveţi pe ce lume 
trăiţi! Norocul vostru sunt eu. Aşa îmi place şi mie să-mi liniştesc creierii 
aici... Hai, că-ţi fac eu rost de o fată de la Roman, talentată, de-a noastră, 
din popor. Îi dai o sută şi să vezi tu futuro atunci. 

IONEL: Nu pot. Stau la baracă cu... 

TRAIAN: Îmi dai şi mie o sută şi-ţi dau apartamentul meu, că eu ţin la 
tine. Menirea mea pe pământ e să am grijă de voi. Şi ca să vezi că amo 
slăbiciune pentru tine, te las să stai toată noaptea. O noapte pe plantație 
poate fi nesfârşită. 

IONEL: Sunt frânt de oboseală. Azi am tras la lădiţe vreo paişpe ore. 

TRAIAN: Bravo! Ține-o tot aşa şi să vezi cum te căpătuieşti. Uite-aici, 
nenică, casa lui Traian! Aşa suntem făcuţi, noi, românii: de te porți bine cu 
mine, îţi dau haina de pe mine. Marcă banu”! (IONEL îi dă o bancnotă.) 
Hai, entrar! Ce zici? Casă boierească, nu glumă! Fă-te comodo, că acuşi îți 
trimit artista să te facă fericit. Vezi să n-adormi, să nu ne faci neamul de râs, 
că te văd cam dărâmat. Şi n-ai grijă, nu află nici vântul, nici pământul. Stai 
liniştit, mă ocup eu să avanseze şi nevastă-ta. Traian le solucionar pe toate! 
(Iese pe uşă. Pentru sine.) Mai întâi dă probă cu băiatu” şi-apoi îi avansăm o 
bucurie şi patronului. Cum să n-aibă don Cristobal încredere într-unul ca 
mine?! (Dispare printre tufişurile de căpşuni. IONEL, stingher, scoate 
telefonul mobil şi apelează un număr.) 


IONEL: Alo, mama, ce faci? Eu, bine... Munca nu-i mare scofală, lejer, 
nu-ți face griji... Şefu” zice că aici o să ne căpătuim. Îţi trimit mâine nişte 
bani... Stai liniştită că n-o să-ţi ia nimeni casa. Nu mai plânge, te rog!... 
Lasă că te sun eu din nou să-ți explic cum să-i ridici. Altfel, bine, ne 
distrăm... Lucica e şi ea bine. Se pare c-o s-o avanseze. Ştii cum e ea, mai 
înfiptă. O să ajungem şi noi şefi... Cum unde? Ți-am mai explicat, mai jos 
de Figueras... Mai jos. Munţi nu sunt. Doar de lădiţe... Nici mare. Cât vezi 
cu ochii numai căpşuni. Dar o să se schimbe lucrurile... (În cameră intră 
MIMI) Da, viitorul va fi altfel... Hai, că vorbim mâine. Sărut mâna. 
(Închide telefonul.) 

MIMI: Puişor, tu trebuie să fii el toro, aşa-i? Eu sunt Mimi. 

IONEL: Ionel. Dacă eşti bună, să vorbim mai încet, că ne-aud oamenii. 

MIMI: Şi care-i problema, ce, mergem la furat?! 

IONEL (în şoaptă, parcă ascunzându-se): Dacă nu te superi, stai mai 
ferită că ne poate vedea lumea! 

MIMI: Tu n-ai cu cine să te joci de-a v-aţi ascunselea? Lasă-i să crape de 
ciudă! 

(Se aud foşnind tufișuri, ca şi cum cineva i-ar observa.) 

IONEL (speriat): Te rog! 

(Din spatele unui tufiş, BABA trage cu ochiul.) 

MIMI: Hai că el tiempo pasar şi avem treabă! (Începe să se dezbrace. 
IONEL se întoarce cu spatele.) Puişor, ca să nu te ruşinezi prea tare, du-te şi 
adu ceva de băut, fă o cafea. Eu intru la duş. 

(IONEL intră în „bucătărie“, MIMI în „baie “.) 

IONEL (pentru sine): Nu sunt puişor! Cine dracu’ m-a pus?! (Scapă 
ibricul pe jos. Zgomotul îl paralizează.) Ce tâmpit am fost! 

MIMI (strigă din baie): Nu merge aqua! 

(IONEL aleargă la baie. Îi face semne disperate să tacă.) 

IONEL: Eşti goală! (Se întoarce cu spatele.) 

MIMI: Serios? N-am remarcat. Puişor, bag seama că eşti un pic defect. 

IONEL: Nu-mi mai spune „puişor”! 

MIMI: Muchachos a mai văzut vreodată o tanti în fundul gol sau e por 
primera vez? Fă ceva să curgă apa că altfel: adios! 

(MIMI iese cântând din baie. IONEL caută scule pentru reparat.) 

IONEL: Te rog, mai încet! 

MIMI: la dă tu bănuţu” acum, că n-am chef să pierd toată noaptea cu „te 
rog”! (IONEL scoate banii din buzunar.) Mai pune! Ca să ne tranquilo cu 


toţii. Aşa. Vezi c-a dat cafeaua în foc! (IONEL fuge în bucătărie.) Pari cam 
nou în peisage. De unde eşti?... Ce, ţi-e ruşine să spui? Nu te-am întrebat 
dacă eşti român, ci doar de unde. 

IONEL: De lângă Piteşti. 

MIMI: Şi ai venit până aici ca să-ți cumperi muncă?... Aduci odată 
cafeaua aia, că mă ia somnul?... Ce naiba faci acolo?! 

IONEL: Spăl aragazul. 

MIMI: Tu îţi închipui că vreau să te iau de nevastă? (IONEL apare cu 
cafeaua.) Bravo! Acum, înapoi şi repară duşul! (IONEL intră în baie şi se 
apucă de reparat.) Ciudat popor! Să stea el la coadă ca să cerşească robie... 
Şi-tți place, e drăguţ pe plantație? Vai de capul vostru! 

IONEL (ieşind din baie): Gata! Acum merge! 

MIMI: Meşter mare, domnul Ionel! Hai, fă patul! (MIMI intră la duş. 
IONEL se uită prin gaura cheii.) Nici n-ai observat că n-am silicoane. Sunt 
naturală, băiete! Ecologico! Lucru rar astăzi. Şi costoso. Aş fi putut ajunge 
o mare vedetă. Una grande cantante sau măcar presentadora de meteo. 
Fotomodela! Craci, fund, ţâţe. Ce talentuso sunt!... Comportă-te ca un băiat 
grande. Ai crescut mai sus de gaura cheii. 

IONEL: Nu mă mai dădăci! 

MIMI: Voiam doar să-ţi spun că dacă vrei să te uiţi cum fac duş, să ştii că 
intră-n preţ... Şi eu m-am născut lângă. Lângă Viena, dar la vreo opt-nouă 
sute de kilometri. (MIMI iese din baie. IONEL îi face disperat semne să 
tacă.) Mai bine-ţi luai o mută. N-ai făcut patul! 

(IONEL se apucă să facă patul.) 

IONEL (pentru sine): Altă dată nu mai cred o vorbă, domnu” Traian. 
Blestemul ăl mai rău să cadă pe capul tău! Un bărbat adevărat trebuie să 
aibă mai multe femei? Minciuni! ŞI una singură e prea mult. 

MIMI (în spatele lui IONEL): Puişor, tu vorbeşti de unul singur? 

IONEL: Nu sunt puişor! Patul e gata. 

MIMI: Atunci, hai la treabă! (Se aruncă pe pat. Patul trosneşte.) Ăsta-i 
pat de fată mare! 

IONEL: Nu te mişca, acum îl repar! 

MIMI: M-ai adus aici ca să stau nemişcată?! Ştii ce obositor e? Mai grav, 
e perversidad! (IONEL scoate bani din buzunar şi îi oferă.) M-ai convins. 
Eşti un bărbat encantador!... Ce-ai pățit? Tremuri ca varga. Bagă-te repede 
sub pătură că mori naibii lângă mine! Mai dau şi de alte necazuri. Hai să te- 
ncălzesc! la să vedem ce are băiatul sub păturică! Ține şi tu mâna pe mine 


că-ţi mai pune la sangre în mişcare! Nevastă-ta e blondă? Ce te-ai înmuiat 
aşa? Ştii de ce vorbesc blondele în timpul del acte sexoale?... Fiindcă sunt 
cuplate la o sursă de inteligență. Nu e cazul meu. 

IONEL: Fiindcă nu eşti blondă. 

MIMI: Ia uită-te la el, ce perspicaz este! Hai, că tot reuşim noi! 

(Sub pătură mişcările încetinesc, sunt pe punctul de a-şi găsi un ritm. În 
uşa de la intrare se aud bătăi puternice.) 

GOMEZ: Abrid la porta! Abrid la porta! 

BABA: Bandiţilor, v-am prins! 

IONEL: Hopa, ăsta nu-i Traian! 

MIMI (către IONEL): Deschide şi vezi ce vor! (Pentru sine.) Unde naibii 
am nimerit?! În ce belea m-oi fi băgat?! (Către IONEL.) Deschide odată! 

IONEL: Nu, te rog! (MIMI se ridică din pat, îmbracă halatul şi deschide 
uşa de la intrare. În dreptul uşii stau GOMEZ şi BABA.) Ce-i domn'e, care- 
i problema? 

BABA: Vrem să vorbim. 

MIMI: Serios? Câţi sunteți? 

BABA: Eu şi domnul polițist Gomez. 

MIMI: Şi de ce nu vorbiţi între voi? 

GOMEZ (către BABĂ): Traducid! 

BABA: Ellos este impertinente! 

GOMEZ: No os movais! 

BABA: Nimeni nu mişcă! 

(GOMEZ intră în apartament urmat de BABĂ.) 

GOMEZ: Rumanos? 

MIMI: Si, segnor. 

BABA (către GOMEZ): V-am spus eu că-s hoți! 

GOMEZ: Quien se mueve, yo no se movera! (Către BABĂ.) Traducid! 

BABA: Cine mişcă nu mai mişcă! 

(GOMEZ aprinde lanterna. Lumina descoperă picioarele dezgolite ale 
lui MIMI şi pe IONEL ascuns sub pătură.) 

GOMEZ: Tu quien eres? Muestra tu cara! Tienes arma? (Către BABĂ.) 
Traducid! 

BABA: Care eşti acolo?! Arată-ţi faţa! Eşti înarmat? 

(GOMEZ smulge pătura de pe IONEL care se chirceşte ascunzându-şi 
goliciunea.) 

GOMEZ: Algun objeto contundente? 


BABA: Ascunzi vreun obiect contondent? 

IONEL: Nu, doamnă! No, senor! 

GOMEZ: Que haceis aqui? Quiero saber en que os ocupais? Sois 
ladrones? 

BABA: Ati venit la furat? 

GOMEZ: Por şmanglitos?! 

MIMI: Senor Gomez, aici e vorba de altceva. 

GOMEZ: Mo me lecciones! Que! Os parece que yo no se reconocer una 
efraccion y un infractor? 

BABA: Mă înveţi tu pe mine?! Adică nu ştiu eu să recunosc o spargere şi 
nişte infractori?! 

MIMI: Jefe... 

GOMEZ: Calla la boca o aqui tienes las muncas?! 

BABA: Vrei să-ți pună cătuşele ca să taci?! 

GOMEZ (către IONEL): Y tu, desnudo ambulante! Tu eres la victima? 
Mas bien te pareces al complice! 

BABA: Tu, ăsta în curul gol! Tu eşti victima? Mai degrabă ai faţă de 
complice. 

MIMI: Jefe... (I se desface halatul.) Yo esplicaded... 

GOMEZ: A mi no engana! Soy un cerebral. Muy cerebral. Esta claro? 

BABA: Pe mine nu mă păcăleşti! Sunt cerebral. Foarte cerebral. Clar?! 

GOMEZ (către MIMI): Dime! 

MIMI: Lo digo todo, pero que no lo oiga esta. (Arată către BABĂ.) 

GOMEZ (către BABA): Senora profesora, salga, por favor. No 
molestemos las pruebas del atraca. Hay que ser lucidos! Vaya al zaguan! La 
policia le quedara reconocida por su vigilencia. 

MIMI: Doamna profesoară, vă rog să ieşiţi! Să nu deranjăm probele de la 
locul faptei. Trebuie să fim lucizi. Mergeţi pe hol! 

BABA (către GOMEZ): Eu de-aici nu ies! 

GOMEZ: Vaya al zaguan!... Nada sospechos. No son infractores. Ella es 
una sobrina honrada, honesta, decente... 

MIMI: Moldavo. 

GOMEZ: Correcto! (Către BABA.) Vaya! (BABA face câțiva paşi înapoi, 
dar rămâne în pragul uşii observând ce se întâmplă. MIMI îi şopteşte lui 
GOMEZ la ureche. Către BABÁ.) La sobrina de su pais, rumano, del senor 
desnudo. (Către IONEL.) Cumplimos con nuestra deber, defendemos la 


tranquilidad de los ciudadanos. Vigilamos la felicidad y la seguridad de 
nuestros projimos. (Către BABÁ.) Traducid! 

BABA: A spus tâmpenii. 

GOMEZ: Correcto! 

BABA (arătând către IONEL): Dar asta nu-i casa lui. Îl ştiu eu pe 
adevăratul proprietar. Doar stau în baraca mea aici, la doi paşi. Văd totul. 
Ăla e un bărbat şarmant. Am fost profesoară, ştiu ce vorbesc! (Către 
IONEL.) Unde e domnul Traian?! 

(IONEL se ascunde sub pătură. GOMEZ scoate cătuşele.) 

GOMEZ: Pero que, creeis que no me doy cuenta?! El policia espanol 
siente la infraction des de lejos! 

BABA: Adică voi credeți că eu nu m-am prins?! Bă, polițistul spaniol 
simte infracţiunea de la distanță! (Către GOMEZ.) ÎL ştiu eu şi pe ăsta. 
(Arată către IONEL.) Stă în baraca mare. Soţia lui e la muncă. Am văzut- 
0... 

GOMEZ: Basta! Callad la boca, todos! (Se uită gânditor la MIMI şi la 
IONEL, care a scos capul de sub pătură.) Îhî! 

BABA: Şi eu nu ştiu de nici o nepoată din ţară... 

GOMEZ: Silencio! Gomez pensando! 

(MIMI se apropie de GOMEZ şi-i şopteşte la ureche.) 

BABA: Proprietarul şi cu ăsta se cunosc. l-am văzut împreună, numărau 
bani... 

GOMEZ: He dicho silencio! Les explico a todos como andan las cosas: 
Este esta de visita, vino a ver a su hermano, el dueno. Y aqui esta tambien la 
sobrina de su pais. (Către BABĂ..) Traducid! (BABA refuză să traducă.) 

MIMI: Dânsul a venit în vizită la prietenul lui, proprietarul, unde a sosit 
şi nepoata din ţară, rumena, adică eu. Clar?! 

BABA: A cui nepoată? 

GOMEZ: No importa! No haz victimas, no hay danos! 

MIMI: Nu contează! Nu este nici victime, nici pagube. 

GOMEZ: Caso clasificado! 

BABA: Dar unde e domnul Traian? 

GOMEZ: Vamos, senora, a la cama, tal vez esta gente quiere conversar, 
como entre parientes, caramba! 

MIMI (către BABĂ): Hai, la culcare, mamaie, că oamenii ăştia, adică eu 
şi cu unchiulețul, or avea şi ei de vorbit, ca rudele, ce naiba! Ai priceput? 


BABA: Las” că-i spun eu nevesti-sii! (Pleacă, dispărând printre tufele de 
căpşuni.) 

MIMI (în şoaptă, către GOMEZ): Poate ne mai întâlnidad... Ai consumir 
vreodată poale-n brâu?... Nici sarmale? 

GOMEZ: No esta mal. (Către toată lumea.) Muy buenas noches, 
ciudadanos! (Închide uşa în urma lui.) 

MIMI: Să nu-mi spui că nevastă-ta dă în brânci la cules şi tu... 

IONEL: E prima oară când îmi înşel nevasta. 

MIMI: Şi vrei să-ţi plâng de milă? S-o fac gratuitamente? Băiete, nu 
facem acte de caritate pentru bărbaţii care calcă prima oară strâmb. Asta ţi-o 
spune nepoata ta onestă şi cinstită. la, hai, mai scoate nişte bani! (IONEL îi 
dă banii. MIMI îi numără.) Dacă nu eram eu să te scot din încurcătură... 

IONEL: lartă-mă. 

MIMI: Banul iartă orice, dacă e de ajuns. Dacă e de ajuns sunt capabilă 
să te şi iubesc. (Se dezbracă şi se bagă în pat, stinge veioza şi îl ia în braţe.) 


Scena 2 


TRAIAN stă la masă sub căpşunul cel mare, bea şi joacă table împreună 
cu ÎMPĂRATUL. 


TRAIAN: Când mi-am înşelat prima oară nevasta am stat cinci ore. Trei 
ore mi-a luat s-o conving şi două să-mi cer scuze. Că, de, am avut un rateu, 
ca omul. Uneori, ce le trebuie lor, femeilor, ne trebuie şi nouă. Hai să 
recunoaştem! Dar lor să nu le spunem, că ni se urcă în cap. Ce noroc ai la 
zar, m-ai înnebunit! Împărate, cred că pot să-ţi răspund la întrebare, ştiu 
care-l necazul de la patria natale. Nenică, într-o ţară cu atâtea femei 
frumoase nu se poate construi! Şi ar mai fi o problemă: asta n-a fost şi nici 
n-o să fie vreodată o ţară mare. E doar multă! Na, c-am dat-o! Poartă-n 
casă. Acuşi să te văd. De pomană mă baţi la cap cu regimul politic, mă 
doare pe mine în fund de el. Să văd dacă mă baţi la table! Nu mă mai ameți 
că n-ai dreptate! Şi ce dacă s-a schimbat regimul politic?! S-a schimbat 
fofoloanca? S-a schimbat gustul vinului?... Se schimbă doar gargara! Nu 
trişa, că nu sunt chior! Nu ţine. Dă-o mai înapoi! Mare coțcar eşti! Altfel n- 
ajungeai împărat. Hai, să trăieşti! Noroc! 


Scena 3 


MIMI iese din baie înfăşurată într-un prosop. Aprinde veioza. IONEL 
moțăie în pat, epuizat de efort. 


MIMI: Ai fost nesperat de vioi. Serios. Stai calmo, vorbele astea nu te 
costă nimic. 

IONEL: Mi-a plăcut la nebunie! 

MIMI: Cred şi eu! Ai golit instalația şi acum eşti fericit. Sunt şi 
meseriaşă, recunoaşte! Doctor docento. Academico! 

IONEL: Ai gemut de plăcere. Dădeai ochii peste cap şi-mi spuneai tot 
felul de grozăvu. 

MIMI: Uite care-i treaba, când începe să curgă apa pe mine, sub duş, uit 
totul. Şi pe voi toți! 

IONEL: Ai avut mulți clienți? 

MIMI: Eu nu număr bărbați. Număr bani! Şi n-am decât memoria 
tavanului. Ştii câte detalii poţi descoperi pe o suprafaţă albă?... Mai serviţi, 
senor inginiero, sau pot să mă-mbrac? 

IONEL: Mai vreau o dată! 

MIMI: Trabajo patriotico să presteze nevastă-ta. 

IONEL: Am bani. Poftim! 

MIMI: La ora asta tariful e dublo. (Primeşte şi restul de bani.) Ştiam că 
eşti un mare conquistador! la să vedem noi în ce stare e... (Ridică cearşaful 
de pe coapsele lui IONEL.) Insignificante! Trebuie să mai avem puţină 
paciencia. 

IONEL: Spune-mi o poveste. 

MIMI: Tu mă confunzi. 

IONEL: Ai un iubit? 

MIMI: Oi fi avut... Se dădea mare artist. Şmecher de şmecher. Zicea că 
mă duce în Spania să ajung fotomodel, să prezint moda. Că mă face mare 
vedetă. Mi s-a părut mie că ceva pute. Eram eu o fătucă din fundul 
Moldovei, dar m-am ginit repede că individul e pe invers. Am crezut ca 
proasta că dacă-i poponar are şi relaţii în lumea modei. Şi când colo el mă 
înşela cu o gonflabilă. Vara trecută a plecat cu ea în concediu la mare. O 
dădea cu cremă pe spate şi-i punea pălărioară să nu facă insolaţie. O 
întorcea când pe față, când pe spate, să n-o ardă soarele. Mititica... 

IONEL (adormind): Şi? 


MIMI: Seara se uitau împreună la televizor, iar el îi povestea despre 
copilărie şi problemele de la serviciu. la să vedem noi ce mai face Juniorul... 
(Ridică cearşaful.) Muerto la datorie! Dar tu ai adormit?... Treaba ta. Îţi 
cheltuieşti banii cum crezi mai bine. Ştii ce mă enervează? Că te doare-n 
cot de ce-ţi povestesc eu. (Începe să se îmbrace.) Crezi că n-am băgat acul 
în ea? Mititica, era toată numai petice. Eu băgam acul şi ea se fâsâia. 
Tembelul o lua repede sub braţ şi fugea la vulcanizare. Până într-o zi 
când... Când am ajuns în Spania, m-a vândut unui peşte. De-atunci prezint 
îmbrăcatul şi dezbrăcatul întruna. La început în Madrid, prin tot felul de 
cămăruţe şi ganguri. Apoi, mai Jos, prin orăşele din ce în ce mai amărâte, 
până ce dorul de ţară m-a zvârlit aici, la voi, la Românica, unde don Traian 
m-a luat sub aripa lui protectoare. Măcar nu mă bate... Ai văzut? Mă pricep 
şi la poveşti. (ÎL sărută pe frunte. Stinge veioza.) Dormi, băiete, dormi. Mai 
stau puţin până apare nevastă-ta. Asta-i ordinul... Un duşman în plus nu-mi 
strică. Măcar văd şi eu dacă-i blondă... lartă-mă, dar a trebuit să-i fac pe 
plac lui Traian, altfel zbor şi de-aici. 

(MIMI se aranjează în oglindă. Uşa de la intrare se deschide şi intră 
CARMEN. Cele două femei stau încordate una în fața celeilalte.) 

MIMI: Tocmai plecam. l-am spus un basm şi a adormit. 

CARMEN: Stricato! 

MIMI: De acord. E vreo problemă? E nevoie să afle şi alții? Sau mai bine 
plec? 

CARMEN: leşi afară! 

MIMI: Mai voia o dată, dar l-a luat somnul. 

CARMEN: leşi! 

MIMI: Puteam să jur că eşti blondă. M-am înşelat... Îţi dau un sfat: bagă- 
te în pat şi poate ai noroc să prinzi tura a doua. 

(CARMEN închide uşa în urma lui MIMI.) 

CARMEN: Târfă! (Priveşte spre pat.) Aşadar, domnul meu soţ m-a 
înşelat. Doamna profesoară a avut dreptate. Şi nu e prima dată când săraca 
bătrână vrea să-mi deschidă ochii. Eu muncesc de dau în brânci şi în casa 
mea dezmăţ. A câta oară, Traiane? Nici nu mai ţii minte. Ti-am zis eu ceva 
că umbli toată ziua beat, că minţi şi înşeli pe toată lumea? Te-am lăsat în 
plata Domnului, dar până aici! Să nu te tăvăleşti cu toate scursurile în patul 
meu. De asta te bucuri tu când plec la mama. Las” că-ți fac eu una nefăcută 
de o să mă ţii minte toată viaţa. Să vezi tu, Traiane, surpriză când vei 


descoperi cine e cu tine în pat! Să vezi tu sperietură! (Se dezbracă şi se 
bagă în pat lângă IONEL.) 


Scena 4 


Sub acelaşi căpşun imperial cei doi Traian continuă să bea şi să joace 
table. 

TRAIAN: „Am avut-o pe femeia aia.” Fals! N-ai avut nimic. I-ai atins 
pielea. Părul. Carnea. Nu rămân urme. Nu ştii dacă a durut, dacă i-a plăcut. 
După un timp, mai degrabă îmi aduc aminte cum mă grăbeam să mă îmbrac 
ŞI s-o şterg cât mai repede. Tot ce poţi face e să-ţi scrijeleşti numele pe 
sufleţelul lor: „Am trecut azi pe-aici.” S-o răneşti puţin, în fiecare zi câte 
puţin. Cât să rămână o cicatrice care să doară. Împărate, poţi să zici ce-oi 
vrea, dar n-ai cum să mă contrazici. Taci, mi se pare normal. Când vine 
vorba de femei, devii bleg. Lasă-le dracului de războaie, îţi explic eu! Nu-i 
de vină poporul că are conducători nevrednici. La noi, la madre patria, 
conducătorii nu ştiu ca lumea nici să fure! E vina ta, aşa i-ai făcut! Ce hoţ e 
ăla care se duce la cuibar, bagă toate ouăle în buzunar, rupe gâtul găinii şi 
înainte de a pleca dă şi cu piciorul?! Hot prost! Nu, nenică! Te duci 
frumuşel, mângâi găina pe creştet, numeri câte ouă are şi-i laşi doar unul. 
Înainte de a pleca, bagi mâna în buzunar, că eşti pregătit, şi-i dai trei 
grăunţe, să pape. Iarăşi doi-unu! Ai făcut ceva la zaruri, pe cinstea mea! Să 
pape şi să crească mare şi grăsună şi să mai facă şi alți puişori care să 
ajungă găinuşe, că tot tu vii să le iei. Aşa mai rămâne ceva şi la gloată, care 
o să se bucure râzând ca proasta şi nici n-o să te gonească din ogradă. Ai 
înţeles? Asta trebuia să-i înveţi pe netrebnicii ăia de la putere. Dacă eşti 
tare, dă acum cinci—cinci şi m-ai bătut! 


Scena 5 
IONEL şi CARMEN întinşi pe pat. IONEL doarme. 


CARMEN: Nu vrei să vorbim şi noi puţin? Traiane? Să nu-mi spui că ai 
adormit! la să vadă Traian cu cine a făcut el amor pe când soția lui lipsea de 
acasă şi muncea ca vita încărcând la lădiţe. Că m-apucă dracii acum! 
(Aprinde veioza.) Întoarce capul şi uită-te la mine! (Se apleacă deasupra lui 
IONEL. Rămâne blocată.) Hopa, ăsta nu-i Traian! (Stinge veioza şi fuge din 


pat. Îmbracă o cămaşă de noapte şi se ascunde pe hol.) Doamne, nu se 
poate! Ce prostie am făcut! M-am culcat cu Ionel! (Plânge.) L-am înşelat pe 
Traian! Chiar în patul lui! Ce depravată sunt! Mi-a luat Dumnezeu minţile. 
Sunt o stricată! Cum am putut eu?!... (IONEL se foieşte în pat.) Nu te trezi 
că înnebunesc de tot! Înnebunim amândoi. Dacă află nevastă-ta, ne jupoaie 
de vii. Ce mă fac, Doamne?! (Îşi strânge hainele de pe jos şi le îndeasă în 
dulap.) În ce gaură de şarpe să mă ascund?! 

(IONEL se întoarce de pe o parte pe alta. CARMEN, speriată, fuge pe 
uşă.) 


Scena 6 
Sub căpşunul imperial, partida de table continuă. 


TRAIAN: Tata îşi băga degetele în gât şi dădea totul afară. Se elibera şi 
adormea liniştit şi senin. Eu mă încarce cu tot răul. ÎI țin în mine şi mă 
intoxic. Nu pot fi ca el... Era aşa de mândru de mine când am reuşit la liceu. 
Se lăuda la toată lumea. A chefuit toată noaptea, de data aia cu motiv. Era 
însă prima dimineaţă când nu mai apărea împleticindu-se. Apoi au venit de 
la poliţie şi au cotrobăit prin casă. Îl arestaseră pentru că furase o sticlă de 
vin ca s-o bea cu fii-su, că doar intrase la liceu. Procurorul, o bestie de om, 
a cerut pedeapsa maximă. Şi a obținut-o. Amărâtul a ispăşit-o înainte de 
termen. S-a întors acasă între patru scânduri. Terminasem şcoala de un an, 
eram deja cineva. Mă descurcam al dracului de bine. Bani, femei, relaţii... 
Pe vremea aia mergeau şi valuta, şi prostituția. Atunci am cunoscut-o pe ea. 
Avea şaptesprezece ani. Băşcăle de viață!... Nu sunt atent la joc şi profiți 
de mine, Împărate. Lasă că-mi vine şi mie rândul! Vezi doar că mă 
pregătesc. Mă uit la feţele găinarilor ăstora de-şi zic mari conducători. 
Actori proşti! Imediat te prinzi că aruncă numai vrăjeli. Golăneală ieftină! 
Uită-te la faţa mea. Mint cum respir. Şi sunt şi popular. Beau prin toate 
crâşmele şi mitocanii mor de plăcere că stau cu ei la masă. Ocazie cu care îi 
mai şi întărât unul împotriva altuia. Le-o trag muierilor lor, ca să vadă toată 
lumea că am cojones. Le ai sau nu le ai, poporul trebuie să creadă că eşti 
dotat şi-atunci cade pe spate de admirație. Ţine minte chestia asta că o să-ți 
folosească. Ai două afară, să te văd cum le bagi în casă. Poţi să dai şi mama 
dublei că tot nu mă mai ajungi. Vezi cum se-nvârte roata?! Mă dau eu cu 
carte ca să-i jignesc pe ţopârlani? Nu fac greşeala asta! Mişc eu ceva 


concret, mă poate acuza careva de aşa neghiobie? Ce-s prost, ca să aibă ei 
să-mi găsească cusururi? Le găsesc eu lor şi le frec ridichea de lumea crede 
că-s ăl mai priceput. Ştii cum zice atunci fraierul? „Meşter mare, 
cârmaciul!” Hai, că sunt pregătit! Doar dracu” ce mă depăşeşte. Ai vreun 
dubiu că o să ajung el primario maximo de la Românica Mare? N-ai! 
Recunoaşte! Îţi stă în gât, dar n-am ce-ţi face. Ți-am luat partida! Acum, dă 
cununa, că doar n-am jucat pe degeaba! (Smulge cununa de lauri de pe 
fruntea Împăratului. Privirea îi este atrasă de o siluetă feminină ce zburdă 
printre tufele de căpşuni.) Împărate, vezi ce văd şi eu?... Te las să mai 
exersezi că am o supusă de rezolvat. (Se ridică şi dispare în întuneric 
urmărind năluca.) 


Scena 7 


Se aud bătăi uşoare în uşa de la intrare. IONEL doarme. În apartament 
intră LUCICA. 


LUCICA: Domnu” Traian?... Sunt eu, Lucica. Mi-aţi spus să vin să 
vorbim. Am venit doar fiindcă v-am promis. Sunteţi şeful. Am întârziat atât 
c-am vrut să-l iau cu mine şi pe Ionel, soţul meu, dar nu-l găsesc nicăieri. L- 
am căutat pe toată tarlaua, dar parcă a intrat în pământ. Doamna profesoară 
mi-a spus că l-a văzut cu Carmen, soția dumneavoastră, dar nici de ea n-am 
dat... Chiar dacă am venit singură, să ştiţi că nu accept. Mai bine rămân să 
culeg, toată ziulica la căpşuni, să car cu cârca lădiţele, asta e. Dar Carmen 
nu-i acasă?... Şi eu care o credeam prietenă. Deci e adevărat ce mi-a spus 
doamna profesoară. Săraca, se jena să spună mai mult şi mie mi se părea că 
ea vrea să bage zâzanie... Carmen l-a ademenit, că pe Ionel al meu nu l-ar 
duce mintea. Mare fraieră mai sunt! Muncesc ca o roabă şi el... Câţi bărbaţi 
îmi fac mie curte, sănătoasă să fiu! Spune dumneata, domnu” Traian, de câte 
ori mi-ai făcut avansuri? Că cu nu-s ca ofilita de nevastă-ta. Recunoaşte! Și 
ti-am rezistat fără să crâcnesc. ŞI-o1 avea şi eu slăbiciunile mele, de femeie 
coaptă... În definitiv, poate eu nu te-am înţeles. Traian, chiar dacă dormi, 
cred că n-am să te mai refuz. (Se dezbracă şi intră în pat lângă IONEL. Cu 
glas drăgăstos.) Traiane... Traiane... (IONEL se trezeşte din somn şi se 
întoarce spre LUCICA. Cei doi rămân consternaţi.) Hopa, ăsta nu-i Traian! 

(În cameră intră CARMEN.) 


CARMEN: Mi-am luat inima-n dinți şi m-am hotărât să-ți spun. (Aprinde 
lumina. Văzându-i pe cei doi în pat, rămâne încremenită în dreptul uşii.) 

LUCICA: Intră, că eşti la tine acasă. Şi dacă te-ai hotărât, mie să-mi spui 
ce cauţi în cămaşă de noapte, pe nu ştiu unde, şi ce caută ăsta aici, în patul 
tău, în pielea goală?! 

CARMEN: Am venit mai devreme acasă şi m-am schimbat. Traian era 
plecat. Ştii cum umblă el. 

LUCICA: Treci la subiect! Vino aici, lângă mine, să te privesc în ochi! 

(CARMEN se urcă în pat. Între cele două femei, IONEL priveşte în gol.) 

CARMEN: Am ieşit să respir. 

LUCICA: Că aici o fi aer închis! 

CARMEN: Am avut o migrenă, ştii cum mă ia pe mine. 

LUCICA: Ş1?... (Către IONEL.) Zi, mă, cum s-a întâmplat?! 

CARMEN: Lasă-l, dragă, că nu se simte bine. 

LUCICA: De când m-a văzut la faţă, a-ncremenit. 

CARMEN: O fi făcut vreun şoc. 

LUCICA: E şocat de la natură. Eu am vrut să fac doar o glumă. 

CARMEN: Dezbrăcată te ţii de glume? Dar tu ştiai că în pat e Ionel? Sau 
Traian? 

LUCICA: Crezi că eu mă vâr aşa, prin toate paturile, fără să verific cine e 
bărbatul din aşternut? Ce naiba! Avea el ceva pe conştiinţă de s-a blocat aşa. 
(Către IONEL.) Zi, bărbate, cum ai ajuns aici?!... Mut. Orb. Surd. (Tipă.) 
lonele! 

(IONEL îşi mişcă buzele.) 

CARMEN: Vrea să spună ceva. 

LUCICA: Înţelegi ce zice? 

CARMEN: Me-me... Mi-mi... Ma-mi? 

LUCICA: Tot la mă-sa se gândeşte. (Către IONEL.) Termină! Ce-o tot 
chemi?! 

CARMEN: Acum ţi-a căşunat pe ea. 

LUCICA: Crezi că o uit eu vreodată că s-a împotrivit ca fii-su să mă ia de 
nevastă?! Pentru ea şi-acum am rămas o uşuratică cu unghii vopsite. O fâţă 
de muiere care i-a furat băiatul ei talentat şi priceput la toate. Nu eram de 
nasul lui. 

CARMEN: Şi mama s-a împotrivit. Tata a insistat... 

LUCICA: Ori eu, ori ea! Să moară singură de dorul lui. (Către IONEL.) 
Ți-am zis că nu vreau să mai aud de ea! Şi să nu-i trimiţi bani că iau foc! 


(Către CARMEN ) Zi unde-ai fost, că nu mă duci tu pe mine! 

CARMEN: La... doamna profesoară. Stă lângă noi. Zău! 

LUCICA: La matracuca aia?! La spioanca aia?! Nu eşti în toate minţile! 
Băbăciunea aia, în loc să muncească, stă toată ziua şi urmăreşte care vine, 
care pleacă, cine cu cine. Ce-ai căutat la ea? 

CARMEN: Să-i cer nişte borş. Dacă-ţi spun. 

LUCICA: Acum mă duc şi-o întreb. 

CARMEN: O să te mintă. Nu ziceai tu că e... (Se aude deschizându-se 
uşa de la intrare. În apartament intră Traian având grijă să nu facă zgomot. 
E beat criță. Se dezbracă în dreptul uşii.) Traian?... Traiane, tu eşti? 

TRAIAN: Da, sufleţel. 

CARMEN: Acum vii acasă? 

TRAIAN: Acum plec. (Se îmbracă la loc.) 

CARMEN: De unde vii? 

(LUCICA coboară din pat, îşi ia hainele şi intră în baie.) 

TRAIAN: De la... probleme, sufleţel. Groaznice! 

CARMEN: Hai, vino să te văd! 

(TRAIAN priveşte spre pat.) 

TRAIAN: Voi doi?! 

CARMEN (arătând către IONEL): Nu ştiu de unde a apărut. 

(LUCICA revine în pat, sporind şi mai mult uimirea lui Traian.) 

TRAIAN: Voi trei?! Cred că... 

CARMEN: Ce te holbezi aşa?! Tu crezi ce vezi sau crezi ce-ţi spune 
nevasta? 

TRAIAN: Sunt... 

CARMEN: Eşti beat. Ai fost la femei? Să nu minţi! 

TRAIAN: Eu, la femei?! (Fuge în baie ca şi cum i s-ar fi făcut rău.) 

CARMEN: Iar a băut prea mult. 

LUCICA: Dacă nu l-ai educat cum trebuie! Al meu şi dacă mă prinde în 
pat cu el, crede doar ce-i spun eu. (Către IONEL care îşi mişcă buzele.) Ai 
zis ceva?! 

CARMEN: N-a zis nimic, lasă-l în pace! Nici nu se compară cu Traian. 
Tu te-ai măritat din dragoste? 

LUCICA: Singurul lucru care trebuie apreciat la un bărbat e dacă ştie să 
facă bani. Atât. Bani mulți. 

CARMEN: Traian ştie, dar... 


LUCICA: Ia mai dă-i încolo, că sunt destui bărbaţi pe lumea asta! Noi 
suntem proaste că nu ne trăim viaţa. Nu mai sunt eu fraiera care-am fost. 
Hai să mă ajuţi să termin de încărcat lădiţele! 

(LUCICA şi CARMEN părăsesc apartamentul. TRATAN iese din baie.) 

TRAIAN: lonele, ce naiba se-ntâmplă aici? Tu eşti protejatul meu, 
explică-mi, că nu-mi mai aduc aminte bine nici ce am făcut eu... (Caută de 
băut.) După ce ţi-am trimis artista, ca să ai şi tu un viitor, am fost la crâşmă. 
Am băut fest până într-un târziu când mi-am amintit brusc c-aveam ceva de 
rezolvat, dar nu mai ştiam ce. Când am plecat eram mangă, zdrențe, cioburi. 
Tin minte că singurul lucru pe care-l vedeam era sticla. Cum se golea. Şi 
mă cuprindea disperarea. Am orbecăit prin căpşuni şi m-am oprit să schimb 
o vorbă cu Împăratul. Şi cum îi explicam eu cum stau lucrurile, apare o 
ceva ca o zână ce se zbenguia prin tufişuri. Într-o cămăşuţă transparentă, cu 
un căpşor cu buclişoare şi cu buziţe ca o căpşunică. Ce cărniță! Ştii că sunt 
sensibil. M-am luat după ea. (Bea din sticlă.) Şi-am ajuns într-un pat şi... 
Am făcut-o praf! Dar nu de tot. C-a mai vrut o dată. De la atâta muncă grea 
mi s-a ridicat niţel ceața de pe creieri. Şi dau cu ochii de fiinţa de lângă 
mine. Şi ce văd? Căpşor, buziţe? Muma pădurii! Buclişoare? Albă la păr, 
cotoroanţa! Bine că n-am albit şi eu de spaimă. Cărniţă?... Nu-mi cere să-ți 
mai povestesc că iar mi se-ntoarce stomacul pe dos!... Şi ce făceai tu în pat 
cu nevastă-mea? Dar ce caută nevastă-mea acasă? M-a păcălit! Şi nevastă- 
ta nu trebuia să fie la muncă? Corect, ea trebuia să fie aici. Acum mi-am 
adus aminte! Nu trebuie să ştii tu de ce. Probleme de serviciu. Bei?... Am 
uitat că tu bei ca animalele, doar când ţi-e sete. Voi m-aţi minţit pe mine! 
M-aţi minţit cu toţii. În frunte cu hoaşca aia bătrână! (Lasă sticla lângă pat 
şi fuge în baie încercând să-şi oprească senzația de vomă. În uşa de la 
intrare se aud bătăi uşoare. În apartament intră BABA îmbrăcată în 
cămaşă de noapte.) 

BABA: Domnul Traian? (IONEL se ascunde sub cearşaf.) A plecat 
aschimodia aia care stă la baracă? (BABA observă că sub cearşaf e un trup 
de bărbat, iar lângă pat o sticlă de băutură.) Ce bine că s-a dus. Trăienel? 
Unde e voinicul? Unde e iubăreţul? (IONEL o priveşte de sub cearşaj.) Mi 
se pare mie sau derbedeul mic trage cu coada ochiului? Ia să facă tanti un 
striptițuleţ pentru ştrengar. Să-l mai incite puţin... Sau mai bine să danseze 
ceva languros pentru haimanaua ei? Năzdrăvanul de el, ce timid e! Nu, nu e 
sfios, e doar pus pe şotii. Vrea hârjoneală. (BABA dă roată patului pe 
măsură ce IONEL, ascuns sub cearşaf, se refugiază când într-o parte, când 


în alta.) Mai ţine minte golănaşul că n-a fost cuminte? Că a fugit şi m-a 
lăsat singură? Păi, e frumos?! Tanti voia să se mai zbenguie o dată. 
Obrăznicătură, obosesc dacă mă mai întărâți mult. Şi, pe urmă, cu cine mai 
face băieţelul „dii, căluţu'!"? Pramatia mică nu vrea să se potolească, o 
caută cu lumânarea! O să ia na-na la fund! Dacă tanti păţeşte ceva, cu cine 
se mai joacă el de-a mama şi de-a tata? $mecherie ce eşti, abia respir! Nu te 
astâmperi deloc! Faci bau-bau cu tanti? Puşlama ce ești! Ia să-l găsesc eu pe 
poznaş! (Se bagă sub cearşaf. IONEL se zbate. Cei doi ies de sub cearşaf şi 
se privesc speriaţi.) 

IONEL: Eu nu sunt Traian! 

(BABA fuge din apartament. Din baie iese TRAIAN şi observă groaza de 
pe fața lui IONEL.) 

TRAIAN: Ce-ai pățit? 

IONEL: Pe tine te căuta. Muma pădurii. 

TRAIAN: Termină cu glumele astea proaste! Hai, că nu sunt supărat. 
Chiar dacă erai în pat cu nevastă-mea, tu tot protejatul meu rămâi. 

IONEL: Divorţează! 

TRAIAN: Pentru oamenii civilizați ca noi, care construim Românica 
Mare, ce mai contează? Între noi e vorba de respect! 

IONEL: Trebuie să-ţi mărturisesc că... 

TRAIAN: Ştiu. Ştiu şi ce voi n-o să aflaţi vreodată. 

IONEL: A fost o întâmplare. 

TRAIAN: Ce altceva putea fi? 

IONEL: Îmi pare rău. 

TRAIAN: Vorbegşti prostii! Mi-ai făcut un serviciu, amice. Nu ţi-am spus, 
dar ţi-o repet: Traian e pregătit să ajungă sus, sus de tot! Abia atunci o să vă 
pară rău. (În apartament intră LUCICA.) 

LUCICA: Am terminat de încărcat toate lădiţele. A fost şi don Cristobal. 
A întrebat de tine. N-a fost nevoie să-i spun că eşti pe undeva, mort de beat, 
că şi-a închipuit şi singur. Am vorbit despre avansare. S-a rezolvat. Aşa că 
nu te mai strofoca de pomană. 

TRAIAN (în şoaptă): Ionel vrea să divorţeze. 

LUCICA: Stai liniştit, n-o s-o facă. 

TRAIAN: N-aş fi sigur. Cum n-aş fi atât de sigur nici de avansare. 

LUCICA: Oricum n-am de gând să mă-ngrop într-o baracă aşteptând să 
se-ntâmple o minune. Vreau să primesc, să am, să risipesc. M-am săturat de 
poveşti şi speranţe aiurea. Vreau să fiu admirată şi să mă simt dorită. 


TRAIAN: Ne potrivim atât de bine! Ce nu ştii tu e că don Cristobal se 
plictiseşte repede de avansări. Dă mereu şanse noilor venite. (În apartament 
intră CARMEN.) Dar unde-ai fost, sufleţel? Eram îngrijorat. 

CARMEN: La doamna profesoară. (Către IONEL.) Ce faci, te simți mai 
bine? 

LUCICA (în şoaptă, către TRAIAN): Ce nu ştii tu e că o femeie, dacă e 
muiere adevărată, îl poate face dependent pe don Cristobal. Apropo, mai 
devreme, la depozit, distinsa doamnă (arată către Carmen) m-a lăsat baltă 
şi a dispărut. O avea pe vreunul? N-ai zice că nervozata asta a ta e aşa 
darnică la dat cu fundul. (Către CARMEN.) Şi vine aia să ne spună 
adevărul? 

CARMEN: l-am explicat ce s-a întâmplat şi vine. Ca să nu mai ai tu 
nimic de comentat. Dar voi ce şuşotiţi acolo? 

TRAIAN: Vorbeam despre Ionel. De cât o iubeşte el pe soția lui. Dar nu 
mai mult decât o iubesc eu pe sufleţel. 

(În cameră intră BABA. TRAIAN se face verde la faţă.) 

CARMEN (către LUCICA): Ai văzut?! (Către BABA) Spuneţi-i, 
doamnă, prietenei mele unde am fost eu azi-noapte. 

BABA: La mine acasă. 

LUCICA: Aiurea! 

TRAIAN: Mie-mi spui?! 

BABA: Domnu” Traian, aţi zis ceva? (În şoaptă.) Să ştii că nu sunt 
supărată pe tine. Nebunaticule! Când mai vii pe la mine? 

CARMEN (către LUCICA): Mi se pare mie sau... 

LUCICA: Fugi de-aici! Asta-i la vârsta când nici vântul nu-i mai ridică 
fusta. 

BABA (în şoaptă, către TRAIAN): Mai vii, nu-i aşa? Sau să le spun că 
altcineva a fost la mine şi n-a fost băiat cuminte? 

CARMEN: Doamnă, vorbiţi, vă rog, mai tare. 

BABA (în şoaptă, către TRAIAN): Ce să le spun?... (Cu voce tare.) A fost 
la mine. Asta-i adevărul! 

CARMEN (către LUCICA): Vezi?! 

LUCICA: Şi despre ce-aţi vorbit? 

BABA: Despre amanți, paturi şi alte avorturi. Că toți bărbaţii care au 
greşit o dată vor greşi şi a doua oară. Nu-i aşa, domnule Traian? 

LUCICA: Baliverne. Domnu” Traian, dar matale unde ai fost tot timpul 
ăsta? (Către CARMEN.) Pe unde a umblat bărbată-tu?... Oţi fi fost 


împreună, la doamna profesoară. Sau pe rând? 

(Între timp, BABA îi şopteşte lui IONEL.) 

BABA: Nu mai umbla prin paturile altora, că ne strici socotelile! Uite ce 
pătimeşte Traian din cauza ta! Nevastă-sa mi-a mărturisit tot. Aşa că ai 
grijă! Eu o acopăr pe ea, tu pe el. Suntem chit. 

LUCICA: Sau vreţi să vă spun cum am ajuns eu aici? Cine m-a chemat şi 
de ce?... Şi cine a fost înaintea mea... 

(În apartament intră vijelios GOMEZ însoțit de MIMI. GOMEZ duce 
într-o mână o Chitară, iar în cealaltă o oală de bucătărie. IONEL se 
crispează. GOMEZ lasă obiectele pe podea şi vine direct la IONEL să-l 
îimbrăţişeze.) 

GOMEZ: Saludad, unchiuledo! Dios te tenga en su Gloria, que tu 
schimbad mi vida! Mi facear uomo! 

LUCICA: Ionele, cine-s ăştia? 

GOMEZ: Perdon que non presentado, nosotros seremos familiar. Yo y 
Mimi grande iubidad! Mimi! (O sărută pe MIMI.) Mi cielo!... (Către 
IONEL.) Yo venido por demandar un gran favor. Unchiuledo, facer honor 
de ser nuestra padrina, nachico de cununia! Dime que si, y sere el maz feliz 
de los mortales! 

MIMI (către IONEL): Te rog! Te rog, unchiuleţul meu priceput şi 
somnoros! (Arătând către GOMEZ.) Garantez pentru el. E un artist 
adevărat. Cântă la chitară de-ţi ia minţile. (Î] sărută pe GOMEZ.) Îi plac şi 
poveştile. (IONEL mişcă din buze.) A zis da! A zis da! 

GOMEZ (către IONEL): Que Dios te bendiga! Sarudad manos, 
nashico!... Quien es la nashica? (Neprimind nici un răspuns, sărută pe rând 
mâna LUCICĂI, apoi pe a lui CARMEN.) Sarudad manos, nashica! Sarudad 
manos, nashica! (Ajuns în dreptul BABEI, o recunoaşte.) No te reconocia! 
Pareces mas joven! Sarudad manos, grande nashica! 

TRAIAN (împărțind pahare cu băutură): Să trăiţi, finilor! Aşa îmi creşte 
inima când vă văd! (Către IONEL.) Vezi, noventa dos, avem ce exporta. 
Industrie grea, nu alta! 

GOMEZ (către TRAIAN): Tu trebes de ser otro familiar. Yo ghicidados. 
Frate? No!... Cumnado! Yo conozco a los familiar de Mimi par distancia! 
De cuando iubidad Mimi, yo devenidad rumeno. Somos una nacion de 
cumnados!... Y quien es la cumnada? (Neprimind răspuns, sărută din nou 
mâna femeilor.) Sarudad manos, cumnada! Sarudad manos, cumnada! 
(BABEL.) No deocheamos, que jovena! 


TRAIAN (către GOMEZ): Dă să te-mbrăţişez, cumnate! (Către ceilalți.) 
Dacă m-ascultaţi pe mine, ăştia (arată către Gomez care cântă la chitară) 
nici n-o să înţeleagă ce li se-ntâmplă. Integrare? Care pe care?! 

MIMI (către CARMEN şi LUCICA): Fetelor, ar trebui şi voi să fiți mai 
patriote. 

CARMEN (în şoaptă, către MIMI): leşi afară din casa mea! 

MIMI: Aşa vorbeşti tu cu nepoata lui Ionel? 

CARMEN: Ţi-am zis să ieşi! 

MIMI: Mai bine spune-mi, ai prins tura a doua? 

CARMEN: Stricato! 

LUCICA (către CARMEN): Cine-i panarama asta? 

MIMI (către CARMEN): După cum îţi lucesc ochii, se pare c-ai avut 
noroc. Dacă nu eram eu... Ai putea măcar să spui mersi. 

CARMEN: Depravato! 

LUCICA (către MIMI): Auzi, paţachino, ia fă tu paşi, dar repede! La noi 
pe tarla curvele n-au ce căuta! 

MIMI (către LUCICA): Scumpo, ştii de ce se uită blondele până la 
sfârşitul unui film porno?... Îţi zic eu. Ca să vadă dacă până la urmă pe 
curvă o ia careva de nevastă. Pricepuşi? Ei, na, c-a luat-o de nevastă! 

LUCICA: Fir-ai a dracului de boarfă! 

MIMI (cu glas tare): Purtaţi-vă frumos cu o femeie gravidă! 

GOMEZ: Yo soy el padre! Soy feliz! 

BABA (către MIMI): În ce lună eşti, fetiţo? 

MIMI: De două ore, doamna profesoară! 

GOMEZ: Es varon, baiato! Seguro que es baiato. (Către IONEL.) Ay, 
nashico, que feliz me siento! Me enamore imediato entrar en esta casa. Y 
cuando revedere con Mimi, me crei en el septimo cielo. Yo halito poale-n 
brâu, que deliro! Es que ella la esperaba en mi vida! (O sărută pe MIMI.) 

TRAIAN: Încă o dată dragostea a învins! Uite-aşa renaşte poporul 
român! Cumnate, eşti mai ceva ca Decebal pentru mine. Mă uit la voi, 
Mimi şi don Decebalos, şi-mi dau seama că Românica o să aibă un viitor 
fericit. Ce mai bărbaţi suntem şi ce mai istorie facem noi aici printre 
căpşuni! Să culegeți bine! 

GOMEZ: Que feliz este yo! Vosotros este feliz? Vamos pupad nashico! 
(Toată lumea se urcă în pat şi-l sufocă cu pupături pe IONEL.) 

IONEL (disperat): Prea multe femei! 

TRAIAN: Dar ce femei! Sunt mândru că sunt român! 


MIMI: Gomez, iubitule, dar tu ai uitat de plocon? 

GOMEZ: Me he intimidado! Fâstâcidad! Perdoname, nashico, pero no 
credeas que venimos con manos golos?! No ne permite tradicion ancestral. 
Datinos des stabunos. Mimi primidad de mi socrela una olla plina con... 

CARMEN: Cu sarmale? 

TRAIAN: N-am mai mâncat sarmale de două mii de ani. 

LUCICA: Îmi plouă-n gură. 

IONEL: Sarmale?! 

GOMEZ (desfăcând capacul oalei): Una olla plina con... 

TRAIAN: Gem de căpşuni! Cântă, frate Gomez, o doină de dor! 

(GOMEZ cântă acompaniindu-se la chitară. Lumea dansează.) 


CORTINA 


ACTUL DOI 
Acelaşi decor. Noaptea. 
Scena 1 


În pat dorm de-a latul MIMI, GOMEZ, LUCICA, IONEL, CARMEN, 
TRAIAN şi BABA. De undeva se aude zgomotul unui pat zgălțâit ritmic. 
BABA se ridică în capul oaselor şi îi cercetează pe ceilalți cu privirea. Pe 
rând, se ridică şi MIMI, LUCICA şi CARMEN, la fel de contrariate. 


BABA: E cutremur? 

MIMI: Scârţâie un pat. S-a pus careva pe treabă. 

(LUCICA o priveşte întrebător pe CARMEN.) 

LUCICA: Vrei să-mi faci în ciudă? 

CARMEN: N-am mai făcut-o de nu mai ştiu când. 

LUCICA: Nu te mai văicări atât că nici de la mine nu s-a mai auzit nimic 
de mult. 

MIMI: Mi-e milă de voi. 

CARMEN (către MIMI): Poate vrei să te dau afară din pat! 

(Scârţâitul de pat se multiplică.) 

LUCICA: Se aude din dreapta. 

CARMEN: În baraca aia stă un moş, dacă n-o fi murit. 

BABA: Un obsedat hbidinos. N-a murit. Să nu-l văd în faţa ochilor! 

LUCICA: Se aude şi din stânga. 

BABA: Acolo stau eu, n-are cum. 

CARMEN: Se aude de peste tot! 

MIMI (arătând către bărbaţii din pat): Şi ăştia dorm. 

BABA: Să le fie ruşine! Unde-s bărbaţii de altădată?! 

CARMEN: Ce zgomot infernal! 

LUCICA: a-ţi pastilele că iar faci o criză. 

CARMEN: Lasă-mă-n pace! 

(Zgomotele încetează pe rând.) 

BABA: Se termină? 

MIMI: Nu i-a ţinut prea mult. Slăbuţi băieții! 

BABA: Vă dați seama, doamnelor, că pe tarlaua noastră sunt şi femei 
fericite? 


MIMI: Dacă vreţi fericire, vă învăţ, dar banii îi încasez eu. 

LUCICA: Auzi, n-am ajuns să mă faci tu curvă! 

MIMI: Soro, facem juma-juma. 

LUCICA: Vrei să te scot de păr din pat? 

MIMI: ÎI superi pe năşicul? 

BABA: Hai să ne culcăm la loc! Le-om lămuri dimineaţă pe toate. 
(Femeile se întind la loc pe pat. Pentru sine.) După atâţia ani am trăit şi eu 
din nou. Am fost femeie. Şi nu mai dorm nici singură. 

(În uşa de la intrare bate cineva.) 

CARMEN: Cine e? 

O VOCE: Hoţii! Au spart baraca babei. 

CARMEN: Care babă? 

VOCEA: Aia băgăcioasă, profesoara. 

BABA: Nu e nici o babă acolo... Săriți! Mi-au spart casa! Sănţi! 

(BABA urmată de celelalte trei femei şi de GOMEZ ies în fugă din 
apartament. TRAIAN şi IONEL se trezesc.) 

TRAIAN: Unde au luat-o ăştia din loc? Le-am dat patul, adică împart 
puterea cu ei, şi voi o luaţi la fugă?... Nenică, ce pasatiempo am mai tras! 
Paranghele, ca pe vremuri. 

IONEL: Cred că m-am îndrăgostit. 

TRAIAN: Merită, e o femeie ascultătoare. 

IONEL: Nu credeam că mi se mai poate întâmpla. 

TRAIAN: Era o puştoaică atunci când am cunoscut-o. Într-o seară am 
dus-o la o petrecere. I-am dat să bea, i-am pus şi nişte prafuri în pahar, dar 
tot s-a zbătut. După ce am dezvirginat-o, le-am dat-o şi prietenilor să se 
bucure de prospătură. La întoarcere, taică-su ne aştepta în curte. I-a ars două 
palme. Şi mie la fel. A întrebat-o dacă s-a culcat cu mine. N-a ştiut să 
răspundă, nu înţelegea ce i se întâmplase. Fiindcă fii-sa era minoră, m-a pus 
să aleg: ori cinşpe ani de puşcărie, ori o iau de nevastă. Taică-su, am uitat 
să-ţi spun, era procuror. O bestie de om! (TRAIAN trage o duşcă zdravănă 
din sticla de băutură.) Astăzi se împlinesc cinşpe ani de atunci. Astăzi aş fi 
putut fi liber! 

IONEL: A trecut. 

TRAIAN: N-a trecut decât timpul. Doar că taică-su şi-a pus laţul de gât 
într-un târziu. După ce i-am spus că eu sunt fiul beţivanului pe care-l băgase 
în pârnaie... Ce fericit sunt că am scăpat! Dă să te pup! 

IONEL: Ce spui?! 


TRAIAN: Meriti, doar te-ai îndrăgostit de nevastă-mea. 

IONEL: Nu, nu de ea. 

TRAIAN: lonele, nu mă dezamăgi! De-atunci, din parc, nu m-am mai 
atins de ea... Nu ţi-e nici măcar milă de ea? Mie cum mi-a fost şi-am ținut- 
o cinşpe ani pe lângă casă să-mi spele şi să-mi calce?! Hai, că de mâine îți 
spun dos centos! 

(În apartament intră CARMEN.) 

CARMEN: Ce javre de oameni pot fi pe lumea asta! Toată baraca e 
răscolită. Săraca doamna profesoară, e atât de speriată. 

(În apartament intră LUCICA.) 

LUCICA: Nu-şi găseşte fotografiile de când era tânără. (Cotrobăie în 
dulap. Îndeasă lucruri într-un geamantan.) E disperată, baborniţa, că nu 
mai poate dovedi că a fost cândva femeie. Şi cică una frumoasă. Minte şi 
asta de stinge. Ce să-ţi zic, că tinereţea stă în câteva fotografii! O femeie are 
de ales: ori rămâne muiere proastă, ori ajunge cucoană. 

TRAIAN: Tu ce-ai ales? 

LUCICA: Nu se vede? 

TRAIAN: Muiere proastă cu pretenţii. 

LUCICA: Vorbeşti de mine sau de nevastă-ta? 

CARMEN: Sunt o femeie la locul ei. 

LUCICA: Eşti o persoană de sex depresiv. (Către TRAIAN.) Şi tu, soţul 
ei. Atâta tot! (Către IONEL.) Plec în delegație. Don Cristobal m-a avansat 
secretara lui. Mergem în inspecţie pe o altă tarla. (În apartament intră 
BABA plângând, sprijinită de MIMI şi de GOMEZ. Către TRAIAN.) Ai face 
bine să-i pui la muncă, nu să staţi în chefuri toată noaptea! Au crescut 
căpşunile cât portocala şi nu le mai strânge nimeni. (Către IONEL.) Când 
m-o1 întoarce, în ce pat te-oi mai găsi? 

(LUCICA iese din apartament. După o clipă de ezitare, o urmează şi 
IONEL.) 

GOMEZ (către BABA): Calma, segnora. 

CARMEN: Au jefuit-o fără milă. 

MIMI: Bine că n-au violat-o! 

TRAIAN: Dacă umblaţi prin vecini când nu trebuie! 

MIMI (către BABA): Nu mai plângeti. 

TRAIAN: Nici să plângeți ca lumea nu sunteţi în stare! (Către 
CARMEN.) la-ţi medicamentele! Acum apare taică-tu şi te ia la întrebări. 

CARMEN: Tata a plecat departe. Tata nu e supărat pe mine. 


TRAIAN: E mort! Tu l-ai găsit cu ştreangul pus de gât. S-a spânzurat că 
l-ai dezamăgit. 

CARMEN: Tata are o fată cuminte. 

TRAIAN: O destrăbălată! Te-ai regulat cu toți golani. 

MIMI: Javră! 

TRAIAN: Tu nici măcar femeie nu mai eşti. Eşti un automat cu fise la 
colţul străzii. (Către toţi.) Învăţaţi să plângeţi dacă vă place să suferiţi! 

(TRAIAN iese din apartament.) 

MIMI: Ce ticălos! 

GOMEZ: Mimi, e posibile? Cumnado no recitar nimicos malo. 

MIMI: Nu te băga dacă nu eşti capabil să recunoşti o canalie. 

GOMEZ: Todo tiempo me certar. Yo chinuidad învăţad... Partir la Sectia 
de Politia por rapordad el furto. Lasar a me, yo rezolvar el cazo! 

(GOMEZ părăseşte apartamentul.) 


Scena 2 


Sub căpşunul milenar, TRAIAN şi ÎMPĂRATUL sunt prinşi într-un joc de 
cărți. 


TRAIAN: Eu joc cu tine, dar să nu faci iar figuri dacă pierzi. Aşa sunteți 
voi, împărații, scârţari, nu vă place să pierdeţi. Hai, fă cărțile, dar ai grijă să 
nu umbli cu mânăreli că sunt cu ochii pe tine! Pe ce jucăm?... Ai cam rămas 
în fundul gol. Uite ce-ţi propun, că sunt băiat cumsecade: dacă pierd eu, îți 
dau cununa înapoi; dacă pierzi tu, îmi spui un secret. Îmi spui cum i-ai bătut 
pe fraierii ăia de daci, că nu te crede nimeni c-ai fost mai tare. Ai avut tu un 
vicleşug, o şmecherie. Tata mi-a împuiat capul toată copilăria cu aiureli 
despre tine. Era un beţiv patriot, d-asta m-a şi botezat aşa. Putea măcar să- 
mi zică Baiazid, Ribbentrop-Molotov sau Stalin, dar n-a înţeles nimic din 
istorie. Bătrânul se tot întreba: Nenicule, dacă erau viteji şi nu se mai 
pileau, că le tăiase Decebal viile, atunci cum de i-a înfrânt? Gata, am pus 
rămăşag! Dacă pierzi, îmi spui şi nu scot o vorbă, promit. Las” să scrie ăştia 
în manuale toate prostiile, că eu tot n-o să le spun adevărul! 


Scena 3 


MIMI, BABA şi CARMEN. 


MIMI (către BABA): Hai, tanti, linişteşte-te, or să ţi le aducă înapoi. 

BABA: Numai pe amintiri nu mă pot baza. Credeţi-mă, am fost femeie. 
Tânără şi frumoasă. Am fost şi măritată. 

MIMI: Cu cine? 

BABA: Cu un negustor bogat mai mare ca mine cu aproape treizeci de 
ani. Mi-am zis că o să dea colţul repede şi o să-mi rămână mie totul. Dar 
omul s-a încăpățânat să trăiască. Nu ştiţi cum e să locuieşti într-un cavou. 
Când am rămas văduvă eram deja o femeie trecută. 

MIMI: Puteai să-ţi refaci viaţa. 

BABA: Ce să mai refaci dintr-o viaţă care a trecut? Apoi, m-au dat afară 
din şcoală. M-au reclamat părinții unui elev că le-aş fi sedus puştiul. 
Tânjeam după băieții tineri. 

MIMI: Şi? 

BABA: ŞI, cu timpul, am ajuns ca puştii să-mi spună „mamaie” şi să o 
rupă la fugă... Atunci m-am hotărât să vin aici. 


Scena 4 
Sub căpşun se continuă jocul de cărți. 


TRAIAN: Mare coțcar eşti! Nu-mi iese din cap! Bă, ce-ţi trecu prin 
minte! Ai fost periculos, nenicule! Auzi tu, să le dea el pe blat dacilor o mie 
de alambicuri să-şi facă ţuică! Bestial! De pomană le-a tăiat fiorosul viile, 
că nu le-a tăiat şi prunii. Îmi închipui cum s-au pus vitejii să fiarbă la ţuică 
ŞI s-o dea pe gât. Ce să mai lupte ei cu hoardele tale?! Ei, gâl-gâl, gâl-gâl, tu 
le tăiai capetele şi le regulai femeile. Schemă tare! Trebuie să-ți spun c-ai 
crescut în ochii mei. Şi şmecheria încă mai poate funcţiona. Ce idee mi-ai 
dat! Aşa o să fac eu Românica Mare! Împărate, află că arma asta secretă, 
alambicul, e un perpetuum mobile! 


Scena 5 
În apartament, MIMI, CARMEN şi BABA. 


BABA: Voi de ce ați venit aici? Pentru bani, ca oricare, dar bani pentru 
ce? 


CARMEN: Am pe cineva internat de ani de zile în spital. 

BABA: Pe cine? 

CARMEN: O păpuşă. Dă tot timpul din cap şi nu spune „mama.” 

BABA: Nu vrei să spul... (Către MIMI.) Tu? 

MIMI: Tanti, eu am venit aici cu păsărele în cap. Acum coliwvia e complet 
goală. În ultimul timp mi-a încolţit un gând, dar nu contează. 

BABA: Nici tu nu vrei să vorbeşti. Ştiţi de ce am venit eu aici? În ţară nu 
muream de foame ca voi. Am venit să-l caut pe matadorul Fernandez şi să 
mă culc cu el. Matadorul Fernandez, ucigaşul de tauri, cel mai straşnic 
bărbat de pe fața pământului! 

CARMEN: Ăla despre care a fost un documentar pe TV? 

BABA: E tânăr, e focos! 

MIMI: E stradă în Madrid cu numele lui. 

BABA: E bulevard! Cu el vreau să fac dragoste pătimaşă! Macho el 
macho del mondo! 

CARMEN: Mie nu-mi place, că aduce puţin cu Traian. 

MIMI: Doamna profesoară, dar ăla e... 

BABA: E mortal! 

MIMI (în şoaptă, către CARMEN): E mort de mult. Oale şi ulcele. 

BABA: Să vă spun un secret: iau leacuri de întinerire de la un vraci. 

(De afară se aud glasuri înfundate.) 

MIMI: Ce se aude? E razie? 

(Cele trei femei caută câte un loc unde să se ascundă.) 

VOCI (cântând): Muchos anos, por te! Muchos anos por te! 

BABA: O fi don Fernandez. Îmi cântă mie! 

VOCI: Muchos anos, senor Traiano! 

CARMEN: Plecați de-aici, că ziua lui Traian a trecut de mult! 

VOCI: Muchos anos, por te! 

CARMEN: V-am zis să plecaţi! (Către cele două femei.) Acum câteva 
luni ce-a fost ziua lui. (Către urători.) Oricum nu e acasă. Plecați! 

O VOCE: Plecăm, dacă aşa ziceţi, dar să-i spuneţi că noi ne-am făcut 
datoria şi i-am lăsat cadoul lângă uşă. Să-i numere, să vadă că-l preţuim mai 
mult ca anul trecut. 


Scena 6 


TRAIAN şi ÎMPĂRATUL sub căpşunul cel mare. 


TRAIAN: Să ştii că ai dreptate. Când poporul n-are preocupare îi merge 
mintea la prostii. lar dacă are şi ce băga în burtă şi, Doamne fereşte, mai 
pune şi-un ban deoparte, chiar poate s-o ia razna. Corect, nenică, atunci e 
musai să-i dai o preocupare. Ceva măreț de făcut. Adică, vrei să spui că pe 
mine mă paşte pericolul ăsta?!... Zi, Împărate, ce să fac? Ce să le dau eu să 
robotească?... Canal s-a făcut, casă mare să-i zică că pentru popor este... Ai 
pierdut iarăşi! Şi nu stabilirăm pe ce-am jucat. Secrete nu mai ai, ce mă 
interesa ţi-am luat deja. Ce mă fac eu cu tine? Nu-mi mai eşti de folos la 
nimic... Te vând la bulgari. O să capăt pe tine doi saci cu gogoşari şi o 
pungă de ardei iuți. Nu merită osteneala. Tot de la românaşii noştri trebuie 
să umflu banul. Ce-şi închipuie ei, c-au venit aici să se-mbogăţească?! De- 
aici or să plece mai săraci de cum au venit!... Ştiu! Tot eu să te-nvăţ! Chiar 
că nu mai faci două parale! Îi pun să-mi ridice o columnă. Înaltă, frumoasă, 
cu scene de la cules şi de la logodna lui Mimi cu Gomez. De-acolo, de sus, 
o să văd Românica Mare cum creşte şi străluceşte sub soare. 


Scena 7 


MIMI se priveşte în oglindă mângâindu-şi pântecele. În apartament intră 
TRAIAN. Se apropie fără să fie observat şi o prinde în braţe pe MIMI. 


MIMI: Ia mâinile de pe mine! 

TRAIAN: Stai că nu vine nimeni! Te-a lăsat borțoasă? 

MIMI: Încetează! 

TRAIAN: Îmi eşti datoare. Dacă nu eram eu, nu pupai tu un client aşa 
fraier ca Ionel. 

MIMI: E mai bun ca tine la pat. Potoleşte-te! 

TRAIAN: Stai şi-o să-ţi aduci aminte cine-i mai bun! De-abia aştept să ai 
burta la gură şi să te simt sub mine. 

MIMI: Înţelege, nu vreau cu tine! Mi-e silă! Du-te la babă! Mângâie-i 
ridurile! Sărută-i gura uscată, carnea fleşcăită! 

TRAIAN: Taci! (O loveşte.) Taci când îți spun, că te-nvineţesc în bătaie! 
(În apartament intră IONEL. Priveşte tulburat scena. Către IONEL.) Tu ce 
dracu” mai vrei? Şterge-o de-aici! 

IONEL (către TRAIAN): Las-o-n pace! 


TRAIAN: Ce-ai zis?! Țipi la mine pentru o târâtură? Sau te-oi fi 
îndrăgostit tocmai de zdreanța asta? Dacă erai bărbat adevărat, te 
îndrăgosteai de nevastă-mea şi-mi luai nebuna de pe cap. Hai, cară-te! 

IONEL: la mâna de pe ea! 

TRAIAN: Bă, noventa dos, mă dai afară din casa mea? Ştii ceva, eu 
oricum plecam să-mi iau ţigări. Îţi las boarfa să-ţi faci mendrele cu ea, că ai 
plătit pentru asta. Dar ascultă ce-ţi spun! Eşti un fătălău căruia 1 s-a sculat şi 
lui o dată, din întâmplare... O să-mi vină şi mie rândul să-mi bat joc de voi. 
Să vedeţi atunci. 

(TRAIAN iese din apartament.) 

MIMI: Nu trebuia să te cerți cu el. O să se răzbune. Nu mă mai mângâia 
că am trecut eu prin altele şi mai scârboase! Şi nu deschide gura că o să spui 
prostii! 

IONEL: E adevărat ce a spus Traian. 

MIMI: Băiete, eu sunt o curvă. Asta a spus Traian! Nu-ţi mai înfierbânta 
singur creierii. Mă cunoşti doar de câteva ore. Târfele nu pot fi iubite. Nici 
măcar violate. Vrei să facem amor? Îţi eram datoare. Ce stai?! Nu te mai 
uita aşa la mine! 

IONEL: Ne putem întoarce în ţară. 

MIMI: Într-o garsonieră împreună cu altă târfă şi cu copilul ei pe care şi-l 
creşte singură? Sunt nopți în care ea vine cu câte unul şi mi-l trimite în pat 
pe fii-su, ca să-l facă pe client la doi metri de noi şi să-i ia banii. ÎI strâng pe 
copil în braţe acoperindu-i ochii şi urechile, îi şoptesc poveşti cu împărați şi 
feți-frumoşi, iar eu visez să fug undeva unde să nu ajung la fel. Fată proastă, 
de la ţară!... Dimineaţa plecam la muncă, n-o să-ţi vină să crezi, dar eram 
educatoare la o grădiniţă. Le băgam în cap copiilor că lumea e minunată, că 
oamenii sunt buni. Seara mă ascundeam în cămăruța mea jegoasă unde 
băiatul prietenei mele ştia adevărul. Văzuse, auzise, cu ochii şi cu urechile 
lui. Privirea lui îmi aducea aminte că trebuie să le trimit ceva bani şi alor 
mei. Acolo să mă-ntorc?! Aşa că nu-mi mai spune vorbe mari. 

IONEL: Lucrurile se pot repara. 

MIMI: N-ai tu scule pentru stricăciunile din viaţa mea. Eu caut un fraier 
de care să nu-mi pese. Tot un fel de curvăsăreală, dar în rate lunare. Să aibă 
casă, să-mi facă un copil care să mă privească altfel decât puştiul disperatei 
cu care locuiesc. Acum te-ai lămurit? Şi încă ceva. Poţi tu să-ți închipui că 
femeia din faţa ta ar putea să se îndrăgostească vreodată?... Pricepi? Mă, 


băiete, tu pricepi? Vorbeşte! (Începe să plângă. IONEL o ia în braţe.) Nu-mi 
face una ca asta! Nu mă amăgi că aş putea fi altceva... 

(În apartament intră LUCICA. IONEL şi MIMI se desprind din 
îimbrăţişare.) 

LUCICA: Nu vă deranjați. Nu stau mult. Şi nici nu sunt suspicioasă. O 
scenă plină de tandreţe între nepoata inocentă de la ţară şi unchiuleţul ei 
grijuliu. Ceva firesc. 

IONEL: Nu e vorba de... 

LUCICA: Te-am întrebat eu ceva? Bine că nu mai umbli brambura să 
încurci vieţile altora. 

IONEL: Aş vrea să-ți explic. 

LUCICA: Crezi că nu mă duce capul?... Ionel, am ceva personal să-ți 
spun. Ca între soţ şi soție. (IONEL se apropie de LUCICA. MIMI iese din 
apartament.) lubitule, sunt gravidă. I-am spus şi lui şefu”. Stai liniştit, că o 
să fie bine. Mă bucur că te-am făcut fericit. Copilul nu va duce lipsă de 
nimic. Ştii că am un serviciu bun. Apropo, am strâns toți banii. Mâine 
dimineaţă îi trimit în ţară cămătanilor. Datoriile şi dobânzile, până la ultimul 
sfant. Ai rezolvat-o şi p-asta. Aşa că dacă-ţi mai rămâne vreun ban, să ştii că 
n-am nimic împotrivă să i-l trimiţi maică-tii. Ar fi păcat să-i ia casa banca 
pentr-un amărât de televizor luat pe credit. Vezi ce fată bună am devenit? 
(Se aud bătăi în uşa de la intrare.) Cine e? 

VOCI DE COPII: Primiţi cu colindul? 

LUCICA: Ăştia se ţin de glume. (Cu glas tare.) Terminati cu prostiile! V- 
ați găsit să colindați în miez de vară! Nu ştiţi ce să mai faceți pentru bani. 

VOCI DE COPII: Primiţi sau nu primiți, c-am îngheţat de frig? 
(Cântând.) Foaie verde portocală, noi suntem copii de şcoală. Ne daţi ori nu 
ne dați?! 

LUCICA: Plecaţi de-aici! 

VOCI DE COPII: Ne daţi ori nu ne dați?! 

LUCICA: Căraţi-vă, am spus!... Caramba! (Către IONEL.) Aşa că, dragul 
meu soţ, vei fi tată. Suntem o familie fericită. Am vrut să-ţi comunic vestea 
pe îndelete, dimineaţa, la o cafea. Dar trebuie să plec în delegație. Te las cu 
bine... Ai ajuns un bărbat matur. Uite ce pat mare ai! Încape toată Românica 
în el. 

(LUCICA se îndreaptă către uşă.) 


Scena 8 


Toate personajele, mai puţin ÎMPĂRATUL, sunt în apartament. 


TRAIAN: Am venit să vă anunţ un lucru îngrozitor. 

MIMI: A venit potera, e razie? 

TRAIAN: Mai grav! 

LUCICA: Ne expulzează? 

BABA: Eu nu plec până nu-l găsesc pe don Fernandez! 

TRAIAN: Vă ştiu adevăraţi români. Nu-mi este uşor să vă dau tocmai eu 
vestea. Tragedie! Împăratul... (Plânge.) 

BABA: Cine?! 

TRAIAN: Împăratul nostru, singurul. Tatăl nostru... E mult prea mult de 
îndurat pentru poporul român! Cu ce-am greşit de ne e dat să suportăm 
atâta?! Şi aşa suntem orfani de două mii de ani de celălalt tată. Acum o altă 
lovitură năprasnică... 

CARMEN: Dar ce-a păţit? 

TRAIAN: L-au răpit bulgarii! lertaţi-mă că vă dau această veste 
ucigătoare. 

GOMEZ: Por che rapidad? 

TRAIAN: Ştiu că şi tu eşti un suflet de român care suferă. Cumnate, e 
grav, l-au răpit că vor să ne-o ia înainte. Doamna profesoară ne poate 
confirma... 

BABA: Care împărat? 

TRAIAN: Ăştia n-au avut mamă, n-au avut tată, darămite să aibă doi 
tătici ca noi. N-au mamă, nici tată, nici acum. Au nevoie doar de un cârmaci 
ca să ne-o tragă! Vor să ne fure trecutul şi, dacă trecut nu e, de unde viitor?! 
Vă rog, nu vă enervaţi! Să ne păstrăm calmul. 

GOMEZ: Yo belesco per todos! 

TRAIAN: Dulce ţi-e graiul ardelean, patriot ce eşti! Bravo! Vă spun, 
avem o şansă. Am vorbit cu căpeteniile lor şi m-am oferit să mă predau la 
schimb. 

MIMI: Ce bine! 

TRAIAN: N-au vrut. l-am implorat, le-am promis orice numai să ne dea 
Împăratul înapoi. 

BABA: Care împărat? 

GOMEZ: Mi emperador! 


TRAIAN: Trebuie să le plătim o sumă importantă. Răscumpărarea e 
singura soluție! 

BABA: Să nu fie bătrân că nu dau un ban! 

TRAIAN: Români, vă spun, fiți patrioți! O chetă acum poate însemna 
viitorul nostru luminos mâine! Bulgarii ştiu că aţi pus bani deoparte, aşa că 
nu există scăpare. Cine bagă mâna în buzunar acum e un adevărat român 
care-şi face datoria patriotică. 

MIMI: Eu mi-am făcut-o. 

GOMEZ: Dados yo e por Mimi. Por ambedos. Tutos mi banos. Tutos! 

TRAIAN: Frate Gomez, cântă o doină de dor şi jale să simțim fiorul 
național! Nu vreau să vă mâhnesc mai tare, dar eu bănuiesc că în spatele 
ăstora, fără de-mpărat, e mâna ruşilor. N-am vrut să vă enervez, aşa că 
banul jos! (Fiecare se caută prin buzunare.) Patrioţi, până la ultimul bănuţ! 
(Colectează banii.) 

IONEL: Sunt banii pentru mama. Or să-i ia casa. Atât mi-a rămas. 

TRAIAN: Hai, că poți mai mult! Maică-ta şi-a trăit traiul, şi-a mâncat 
mălaiul. Ce-i mai trebuie acum? Patru scânduri îi ajung)... Ai suflet mare, 
române! Hai, copii, că dacă mă duceam să reclam răpirea la poliție venea 
razia şi adios! (Către LUCICA.) Bagă mâna şi-n celălalt buzunar, la 
delegații. 

LUCICA: Or să-mi ia gâtul cămătarii. 

TRAIAN: Credeai că eşti de capul tău? Aşa!... (Către BABA.) Mamaie, 
când s-o întoarce Împăratul şi te-o vedea, sigur te face împărăteasă. Te urcă 
pe tron. Împărăteasa Petronela! Şi Împăratul e în putere. Bravos! Gândiţi-vă 
la Mioriţa cât a suferit, la meşterul Manole, la Toma Alimoş. De două mii 
de ani trag toți de noi să ne dăm de partea lor. Şi nu ne-am lăsat duşi nici la 
Răsărit, nici la Apus. Am stat pe loc. Tot pe loc, tot pe loc, vorba cântecului. 

MIMI: Eu nu-ţi mai dau nimic. 

TRAIAN: Trădătoareo! (În şoaptă.) Târfă, fii patrioată, dacă nu vrei să 
zbori de-aici!... (Primeşte banii. Cu voce tare.) Eşti un exemplu, eroino, 
bravo! (Către CARMEN.) Hai, sufleţel, sacrifică-te! 

CARMEN: Ăştia sunt banii pentru spital. Pentru copilul nostru. 

TRAIAN: Copilul tău face şi el parte dintr-o generaţie de sacrificiu. Să fu 
mândră de asta! 

CARMEN: E copilul nostru! 

TRAIAN: Al tău, sigur. Al meu, naiba ştie, c-am fost mulți prieteni acum 
cinşpe ani. Un copil defect, închis la balamuc, că atât ai fost capabilă să 


naşti, nu merită. Dă banu!... Români, sunt mândru de voi! Care zicea, că 
bine zicea, că noi trebuie să fim puntea între unii şi alţii? Ştie careva, mai 
bine ca românul, să împace şi varza, şi capra? Şi la nevoie ne facem şi frate 
cu dracu’ ca să trecem puntea! Compatrioţii mei, când s-o întoarce 
Împăratul o să-l rog să vorbească cu ăla de-l ştie, din Damasc, ca să vină la 
noi să-i dăm de lucru. Şi-o să-i zic: Apolodoare, bagă, nenică, un podeţ aici- 
şa! Să-nnoptaţi bine! 
(TRAIAN iese numărând banii.) 


Scena 9 
IONEL stă pe scaun. BABA tricotează într-un fotoliu. 


BABA: Ce veste minunată! Ce-ţi doreşti: fată sau băiat? În definitiv nu 
contează, sănătos să fie. Îi face tanti botoşei că acum vine iarna. Din lână 
roz o pereche, dar am să fac şi din lână bleu o pereche. Să fim pregătiți 
orice ar fi. 

(În cameră intră CARMEN. E gravidă. Duce în braţe câteva păpuși.) 

CARMEN: Mi-am adus păpuşile. Plângeau că le-am lăsat singure. Gata, 
gata, nu mai plângeți! Ia să vă culc eu pe voi. Păpuşile mele sunt cuminţi, 
nu fac prostii. (Către BABĂ.) Eu o să nasc tot o păpuşă? 

BABA: O să naşti un copil adevărat. Rotofei şi sănătos. 

CARMEN: O să facă pipi pe el? Păpuşile mele nu fac pipi pe ele. Copiii 
tipă? 

BABA: Când îi doare burtica, când le e foame. Când le ies dințişorii. 

CARMEN: Asta înseamnă că plâng tot timpul. Copiii cresc mari? 

BABA: Nici nu-ți dai seama când. 

CARMEN: Atunci am să nasc o păpuşă. Dar una care să zică „mama”. 

BABA: Ţi-ai luat medicamentele? 

CARMEN: V-am mai spus că medicamentele se iau dimineața. Pricepeți 
odată! Mă înnebuniți de cap cu medicamentele astea! Luaţi-le voi! 

BABA: Gata, am înțeles. Nu trebuie să te enervezi. Unde e Traian? 

CARMEN: Habar n-am. lar începi? Ți-am mai zis că nu el e tatăl! 

BABA: Nu mai glumi cu chestia asta. Nici nu ştii cât de fericit l-ai făcut. 

CARMEN: Traian e fericit în general. Nu din cauza mea. 

BABA: Un copil e o mare bucurie pentru un bărbat. 

CARMEN: Nu e al lui! 


BABA: E în ograda lui, adică e al lui. 

CARMEN: Nu e al lui! Pricepe odată! Tatăl e... 

(IONEL se ridică de pe scaun.) 

BABA: Gata, gata, am înţeles. Mi-am adus aminte! Traian a plecat după 
tigări. 

(În apartament intră radios GOMEZ.) 

GOMEZ: Cazo rezolvato! Yo spunedad voi bazad Gomez. Prinderad el 
hoţo! 

BABA: Aşa de repede?! Doamne, ce bucurie! Şi fotografiile? 

GOMEZ: Relatar istoria. Yo plecadad repordad el furto. Ajungead alla y 
de quien dădead? De uno batrano qui venidad por confesar furto de los 
fotografias. 

BABA: Moşul de alături?! Libidinosul! 

GOMEZ: Yo interogad scurto y duro. El mosho marturisidad todo. Todo! 

BABA: Lui i-am arătat fotografiile. S-a dat la mine, hodorogul, dar l-am 
refuzat. Ce, am ajuns să mă culc cu toţi babalâcii, cu toți osteniții?! 

GOMEZ: Corecto! Tentativa de violacion y jafo con premeditaria! Yo el 
legad manos con catushes y aruncad in becio. 

BABA: Şi fotografiile? 

GOMEZ: El ascunderad. Me, yo les recuperad manana. La perchezition 
yo gasidad... Ghicidad que? (Scoate din buzunar o scrisoare.) Una scrisora 
adresad la victima. El libidinoso recunscerad todo. 

BABA: Dă-o-ncoace! 

GOMEZ: Imposibile! E una proba la dosario. 

BABA: Dă-mi-o, te rog! 

GOMEZ: Aducead solamente vederemos yo rezolvad el cazo. 

(În apartament intră TRAIAN. Smulge scrisoarea din mâna lui GOMEZ.) 

TRAIAN: V-au dat extemporal la secție? 

GOMEZ: Cumnado, per favor, dar el documento! No glumir con una 
proba del dosario. Per favor! Yo luad no permision. Trebuid restituir. No 
bagare me in beleas. No avansar me si el proba diparedad. Per favor! 

TRAIAN (citind scrisoarea): Uite, mamaie, uite! Scrie că n-ai fost 
niciodată tânără. Şi nici frumoasă. (Flutură scrisoarea în fața BABEI.) Mai 
vrei o dată, mamaie? Sau eşti foarte bătrână? 

CARMEN: Încetează! Ai speriat păpuşile. Uite cum plâng. Voi nu auziţi 
cum ţipă?! 

TRAIAN: Țipă în cap la tine! 


(CARMEN iese în fugă din apartament.) 

BABA: N-o mai chinui! O să te bată ĂI de Sus! 

TRAIAN: Nu cade fulgerul în bălării, mamaie! Mamaie! (Rupe 
scrisoarea în bucățele mici.) Mamaie! 

BABA: Nu-ţi mai bate joc! 

(BABA o urmează pe CARMEN.) 

TRAIAN: Ba îmi bat joc de cine vreau eu. Şi când vreau eu. (Către 
GOMEZ.) Or să te dea afară din poliție, ca pe ultimul idiot. O să ajungi să 
baţi străzile aiurea. Va trebui să te apuci de altă meserie. Poate te faci 
peştele lui Mimi. 

GOMEZ: No vorbidad prostios. 

TRAIAN: O vinzi la clienţi, o aperi de golanii care vor s-o ia cu japca și- 
ți tragi cotă din bani. Să vezi atunci ce repede te căpătuieşti. 

GOMEZ: Mimi no facer una con asta. Yo credeamo que tu pricepedad la 
mujeres. 

TRAIAN: Serios? Bă, eu nu mă pricep la nimic, dar fac bani din orice. 
N-am şcoală înaltă, dar când deschid gura lumea se uită vrăjită la mine. 
Vând şi cumpăr orice şi pe oricine. Voi cu mine vă puneţi?! (Arătând către 
IONEL.) Uite la necăjitul ăsta. Se pricepe la o groază de lucruri, dar a ajuns 
şomer. Îl întreţine nevastă-sa cu banii de pe delegaţii... Vai de capul vostru! 
Traian o să facă mare carieră. O să vedeţi voi! 

IONEL: Du-te dracului! 

TRAIAN: La el mă duc, noventa dos, că e mai puternic decât toți 
Dumnezeii voştri. Şi eu lucrez numai pentru cei puternici. Ascultaţi la mine 
ce vă spun! Lumea e condusă de cei ca mine. Bă, totul e o băşcălie. 
Neputincioşilor! 

(TRAIAN iese din apartament.) 


Scena 10 


IONEL şi GOMEZ adună de pe jos bucăţelele rupte de scrisoare. MIMI 
stă întinsă pe pat. E gravidă. 


IONEL: Ți le lipesc eu la loc. 

GOMEZ: Yo punerad la loco in dosario. Una scrisora de amor e un 
documento?... Yo are una taina. Yo crescudad in una casa dei copilos. 
Nashico, yo esteram un copilo... 


IONEL: Retardat. 

GOMEZ: Este es el cuvinto! Uiteram todos tiempo. In casa, les otros me 
spunead que mia madre era una... 

IONEL: Curvă. 

GOMEZ: Auzerad questa vorbas, me urcare el sangre in capo y yo 
fugedad. Hoinăreamo con piaţos, con gara, los policiacos prinderad me y 
ducead înapoios. Todo me copilaria esteram mucho frica del uniformas. 

IONEL: Dar te-ai făcut polițist. 

GOMEZ: Hainos es gratuir, salario es salario. Y yo locuidad camino dei 
nefamilistos. Me, yo aveamo me casa y yo maritado. 

IONEL: O să ai şi un copil. 

GOMEZ: No rider de me. Posibile que yo este idioto, me no asha prosto. 
No este me. Mui bien que no este me, que el estera deshtepto. 

IONEL: De unde ştii că nu e al tău? 

GOMEZ: Yo spunedad te... Quand yo eram mico, la casa dei copii, los 
baiatos much grande bateamos joco de me. 

IONEL: Te-au violat? 

GOMEZ: Por asta yo no este capabile... Înţelegead que yo vrea spunead? 

IONEL: Eşti impotent? 

GOMEZ: Come înțelegead nashico todos! Yo doresco semanar me copilo 
con te. Yo vrea doar platir lui meditationes por estera mui deshtepto. Mui 
deshtepto! Înţelegead?... 

IONEL: Frate Gomez, până şi trecutul ţi-e românesc. 

GOMEZ: Yo, rumano, todo! Pot rugar ceva? 

IONEL: Spune. 

GOMEZ: No aflar Mimi de todos chestiones. Nostros secreto, si? 

IONEL: N-o să afle. 

GOMEZ: Gracias! Tu es un uomo buno. Yo y Mimi atasheramos mucho 
la tine. Mimi iubidad te. 

IONEL: Termină cu prostiile! 

(Se aud bătăi în uşa de la intrare.) 

IONEL: Cine-1? 

O VOCE: Doamna e acasă? 

IONEL: Nu. 

VOCEA: Nu i-a rămas ceva vopsea de ouă să mă-mprumute? 

IONEL: Ce vopsea? 

VOCEA: De ouă. Voi nu roşiți ouă? 


IONEL: Paştele a trecut. 

VOCEA: Nu mai minţi în postul mare, că e păcat! 

GOMEZ: Yo no mint! Yo pladidad meditaciones con me banos. Por me 
copilo ajungerar mui deshtepto con voi! 

(MIMI se ridică în capul oaselor țipând.) 

MIMI: Chemaţi salvarea! 


Scena 11 


În pat sunt în chinurile facerii CARMEN şi MIMI. TRAIAN, IONEL şi 
GOMEZ asistă speriați şi neputincioşi. 


GOMEZ: Se facear manana con venir la salvare. 

TRAIAN (către IONEL): Fă ceva! 

GOMEZ: El no dotar con scules. 

(În apartament intră LUCICA ţinându-se de burtă. Mai are un pic şi 
naşte.) 

LUCICA: Mi-am întrerupt delegația ca să vin să nasc aici. (Către 
IONEL.) Ai putea să apreciezi. Ai chemat salvarea? 

IONEL: De mult. Dar n-a venit încă. Nu ştiu ce să fac. 

(LUCICA se aşază în pat lângă celelalte două femei.) 

LUCICA: Cheam-o pe profesoară! Babele se pricep la orice. 

(IONEL iese în fugă din apartament.) 

GOMEZ (către femei): Nostros puteramos este de foloso con ceva?... 
(Către TRAIAN.) No me responderad. 

TRAIAN: Ia şi bea! 

GOMEZ: Yo este in tiempo del servicio. No permision. 

TRAIAN: Îţi dau eu voie. 

GOMEZ: Tu no es in unifoma. 

TRAIAN: Adică nu ţi-e frică de mine? Bă, eu o să fiu şeful tău, al 
tuturor! 

(În apartament intră gâfăind BABA şi IONEL.) 

IONEL: A venit moaşa. 

BABA: Fetele mele!... (Abia mai respiră.) Fetele mele! Hai, liniştiţi-vă! 
Respiraţi adânc. E tanti aici şi vă ajută. (Către bărbaţi.) Ce căutaţi aici? 
Afară! Mergeţi şi beți! Hai, afară! Duceţi-vă şi îmbătați-vă până uitaţi de 
voi şi de tot! Vaya con Dios! (Cei trei bărbaţi părăsesc apartamentul.) Ce 


fac fetele mele? Nasc? (Se aşază într-un fotoliu.) Oare am să nasc şi cu? Mi 
se face rău... Se învârte casa cu mine. Mă răscoleşte în tot trupul. 
Fotografule, unde sunt fotografiile?! Vreau să fiu tânără, să aflu durerile 
facerii! Dacă aveam acum fotografiile, aş fi născut şi eu... Ce chinuri sunt 
astea?... Ajutor! Nu mă lăsaţi să mor! 


Scena 12 


ÎMPĂRATUL, TRAIAN, IONEL şi GOMEZ în jurul unui alambic, sub 
căpşunul cel mare. 


GOMEZ: Qui invendad asta maquina diabolica? 

TRAIAN: Eroul necunoscut. Trebuie că avea minte de român că la 
invenţii nu ne bate nimeni. Facem din rahat bici, una-două. Suntem tari, 
nenică! (Către ÎMPĂRAT ) Pleacă, mă, de-aici, şi nu te mai lăuda că mă 
calci pe nervi! 

GOMEZ: Con qui vorbidad? 

TRAIAN: Cu amărâtul ăsta. (Către ÎMPĂRAT) Pleacă şi nu mă mai 
contrazice că-mi ies din fire! 

IONEL: Cine te-a enervat aşa? 

TRAIAN: Şi-o iau împărații ăştia în cap de n-am văzut! Uite-l cum trage 
cu urechea! 

IONEL: Nu e nimeni. 

TRAIAN: Sunteţi voi orbi. (Către ÎMPĂRAT.) Vrei tu să le ştii pe toate! 
Gata, a-nțărcat bălaia, nu-ți mai spun nimica! Cară-te! 

IONEL: Te certi de unul singur? 

TRAIAN: Ia de bea şi nu mai comenta! 

GOMEZ: Cumnado, como functionar? 

TRAIAN: Bagi putregai şi scoţi viață. Merge cu orice împuţiciune. Şi cu 
căpşuni stricate. (Către ÎMPĂRAT.) Tu să taci, nu te mai da mare! Acum te 
pun să culegi, că uite cât au crescut de mari căpşunile, cât dovlecii. Hai, 
noroc! 

IONEL: Noroc! 

GOMEZ: Noroco, fratelos carnal! 

TRAIAN: Bă, poporul fără să aibă un tătuc nu poate trăi. lar tătucul nu 
trebuie să facă nimic, doar să fie simpatic. Ce ar trebui el să facă, dracu’ 
ştie, îşi imaginează poporul. 


GOMEZ: Tu es mucho simpatico. 

TRAIAN: Credeţi? 

(TRAIAN îl priveşte pe IONEL.) 

IONEL: Da. 

TRAIAN: Bă, nenică, arma fatală funcţionează! (Către ÎMPĂRAT.) Vezi 
c-am avut dreptate?! Şi fără să tai capete ca tine. Hai, ia-o din loc că nu-ţi 
dau nici un pahar! Nu mai cerşi, că e de pomană! Nu meriți! (Râde.) 
Milogule! 

(GOMEZ râde.) 

TRAIAN: Ia vezi! Noi putem să râdem de el, că e al nostru, dar dacă alții 
râd de el, ne supărăm! 

GOMEZ: No conosco de qui vorbidad. 

TRAIAN: Daţi-vă mai aproape să n-audă ăsta! Ştiţi cum văd eu să fie 
Românica Mare?... Antică, modernă şi contemporană! (Către ÎMPĂRAT.) 
Bă, dar băgăreţ mai eşti! Lasă, că te dau eu şi pe tine pe mâna ălora să te 
expulzeze! Să nu-mi zici mie el maximo, dacă n-o fac! 

(Prin tufişuri e agitație mare. Unii aleargă, alții se ascund. ÎMPĂRATUL 
o rupe la fugă.) 

TRAIAN: Beţi, beţi, căci voi sunteți protejații mei!... Anul ăsta băiatul 
meu ar fi trebuit să meargă la liceu, dacă nu se năştea defect. Aş fi putut să 
mă-mbăt şi eu, ca tata, cu un motiv. Aşa că vă spun vouă, hai să bem fără 
rost! Bă, în rahat dacă stai, e murdar, dar e călduţ. 


Scena 13 


BABA moţăie în fotoliu. Din când în când deschide ochii. În pat, sub 
cearşaj, e o continuă mişcare. 


BABA: N-am avut parte să am un copil al meu. Traian n-a putut să facă 
minuni. Şi de don Fernandez n-am reuşit să dau. Bine măcar că mă bucur de 
copiii altora. Am grijă de ei, le păzesc somnul... (BABA ațipeşte la loc. Din 
pat, de sub cearşaf, coboară de-a buşilea şase copilaşi care seamănă cu 
TRAIAN, IONEL, GOMEZ, CARMEN, LUCICA şi MIMI. Copiii se joacă 
prin cameră, se bat pe jucării. Băieţii se hârjonesc cu fetiţele. Gălăgia 
iscată o trezeşte pe BABÁ.) Ce-i gălăgia asta?! La ora asta voi nu dormiti?! 
Acum se face dimineaţă. Fuga în pat! Fuga, că vă spun părinților că nu 
sunteți cuminţi! (Copiii se cațără în pat şi se ascund sub cearşaf.) 


Năzdrăvanilor! La culcare! Bravo! Ascundeţi-vă de mamaia. (Sub cearşaf 
copiii continuă să se agite.) Mamaia nu se mai joacă de-a v-aţi ascunselea 
că e bătrână şi ostenită. Potoliţi-vă! Vă ţineţi de şotii? Şmecheri mici ce 
sunteţi! la să vedem noi cine-i poznaşul? (BABA ridică cearşajul şi se bagă 
în pat. În uşa de la intrare se aud bătăi repetate. De sub cearşaf. MIMI, 
GOMEZ, LUCICA, IONEL, CARMEN, TRAIAN şi BABA se ridică în capul 
oaselor ascultând bătăile din uşă.) Cine e? 

O VOCE: Aveţi o telegramă. A murit moşul, lhbidinosul. A murit în 
puşcărie. 

(les cu toții, în fugă, din apartament.) 


Scena 14 


În apartamentul gol intră beţi crită TRAIAN, IONEL şi GOMEZ care este 
îmbrăcat în civil. 


IONEL: Nu mai e nimeni? 

TRAIAN: Unde-i baba aia în călduri? Să ne vadă c-am ascultat-o şi ne- 
am îmbătat. 

IONEL: Pregăteşte parastasul de şapte ani pentru moşul. 

GOMEZ: Por el lbidinoso. Yo arestad lui. 

TRAIAN: Las” că şi ăsta s-a eliberat mai devreme. Un tâmpit! Eu îi dau 
doi poli s-o curețe pe babă de bani şi el îi fură fotografiile! Şi-apoi se şi 
autodenunţă! Nu mai poţi avea încredere în nimeni! 

IONEL (către TRAIAN): Unde-i nevastă-ta? 

TRAIAN: A fugit! Se amăgeşte că acum are un copil sănătos. Românul e 
defect din naştere, chiar dacă e cu minţile la el. Se naşte el pribeag în 
propria-i ţară, darămite printre străini. Ce-şi închipuie, că se poate ascunde 
de mine?! O găsesc şi-n gaură de şarpe! De ce mă întrebi de ea? Ce, eu te 
întreb de nevastă-ta? 

IONEL: Trebuie să vină din delegație. 

TRAIAN: Mare tăntălău eşti! Don Cristobal e şi mai mulțumit acum. I- 
am avansat două fătuci proaspăt venite. Verificate! Ce talentate secretare dă 
nația noastră! (Către GOMEZ.) Şi ție ţi-am deschis capul. Aţi putea să-mi 
mulţumiţi. Te-au dat afară până la urmă. (Către IONEL.) Eu le-am spus 
şefilor lui că s-a încurcat c-o bagaboandă emigrantă. (Către GOMEZ.) Ce 
faţă ai! Îţi stă mai bine în civil, pari mai puţin prost. 


GOMEZ: Y Mimi me spunedad que me sta mui bien. Todo me vida me 
frica des uomos in uniforma. Începudad este frica de me. 

TRAIAN (către GOMEZ): O să-ţi fie şi mai frică de mine. Bea! 

GOMEZ: No, por que imediato luminar. Primur una scrisora de Mimi. Yo 
no arătar te! 

TRAIAN: Ți-am zis eu c-o să te lase cu buza umflată?! 

GOMEZ: Mimi lucredad de noche. Qundo luminar, yo telefonar ela. 

TRAIAN: Auzi, Mimi are serviciu de noapte! Schimbul trei? Şi ce muncă 
prestează Mimi, mă rog? 

GOMEZ (mândru): Es educacionista la una gradinița dei copii. 

TRAIAN: Grădiniţă?! Noaptea?! 

GOMEZ: Facear una grădinița speciale por copiii de los... 

IONEL: Pentru copiii curvelor. Seara îşi duc copiii la grădiniță şi apoi 
merg după clienți. Dimineaţa se întorc, îşi iau copiii şi pleacă la casele lor. 
Ai înţeles? Mimi e educatoare la copiii curvelor. 

TRAIAN: Credeţi că vă bateţi joc de mine? Bă, eu v-am dat în primire la 
Jandarmeria! Îmi spuneţi mie prostii că aia e acolo, că aia e dincolo?! Le-au 
umflat pe toate şi le-au trimis ramburs în țară. Uite-aşa făcurăm economii la 
salarii şi mi se mai umflă buzunarul! Vin alți fraieri la rând. Pe voi v-a 
scăpat alambicul. 

GOMEZ: Mimi es educacionista! 

TRAIAN: V-aţi găsit cu cine să vă puneţi! Cu mine?! Bă, voi ştiţi că azi 
sunt alegeri? Aflaţi că eu mă duc la vot. Să mă votez. Un vot în plus nu 
strică. Dacă câştig, am să-mi bat joc de-o ţară-ntreagă! Sunt pregătit. Am 
toate calitățile lipsă ca să ajung mare. 

IONEL: Eşti suficient de ticălos? 

TRAIAN: Sunt! 

IONEL: Eşti o canalie? 

TRAIAN: Desăvârşită! 

IONEL: Eşti o javră de om? 

TRAIAN: Javra javrelor! 

IONEL: Atunci ai să reuşeşti. O să ajungi mare. 

TRAIAN: Şi-o să vă promit totul şi n-o să fac nimic. Băşcălie! Băşcălie, 
asta meritaţi! 

GOMEZ (către TRAIAN): Hai, mergeramos! Lasar nashico, que nostros 
stăteramos todo la noche per lui capo! Hai, don Traian! 

TRAIAN: Mai bem un păhărel şi pe urmă plecăm. 


GOMEZ: Ultimo, promez? 

TRAIAN: Ce mult vă plac vouă promisiunile! Bă, vorba mea e chitanță! 
Noroc! 

IONEL: În cinstea bărbaţilor maturi! 

GOMEZ: A taticos! 

TRAIAN: A canaliilor! Şi-o să-mi bat joc de-o ţară-ntreagă! 

(Cei trei ciocnesc paharele şi le dau peste cap.) 

GOMEZ: Mergeramos! 

TRAIAN: Înc-un pahar! 

GOMEZ: Tu promez que es ultimo! 

TRAIAN: Să vă explic cum e cu promisiunile astea. Fiecare om are 
dreptul să bea un pahar. Un om care bea un pahar devine alt om. Deci acel 
alt om poate bea şi el un pahar... 

GOMEZ: Que ţara dei uomeni cumsecados noi estem! Hai, cumnado, 
hai! Lasar nashico con lui gânduries. 

TRAIAN: Şi va deveni un alt om care la rândul lui are dreptul să... 
Băşcăle, Românie! 

(GOMEZ şi TRAIAN ies din apartament. IONEL se întinde pe pat.) 

IONEL: Eu tac şi ascult. Şi ei varsă tot puroiul, toată fierea, toate 
lacrimile. Se descarcă împovărându-mă pe mine. Despre mine ştie cineva 
cu adevărat ce mă apasă, ce-mi doresc, ce visez? O să vă spun dimineaţa, pe 
îndelete, la o cafea. 

(IONEL se cuibăreşte ca pentru somn. În cameră intră MIMI şi se aşază 
pe marginea patului. Mângâie fruntea lui IONEL.) 

MIMI: Hai, copile, scoală că a venit mămica ta să te ia acasă. Să te 
găsească dimineaţa în patul tău. (IONEL ia mâinile lui MIMI şi-şi acoperă 
ochii şi urechile.) Hai, băiete, că mămica e grăbită, şi-a lăsat rând la 
ambasadă. Dacă îi dă viză de muncă, plecaţi la cules de căpşuni. Hai, că-ţi 
spun şi mâine seară poveşti cu împărați şi grădini fermecate. 

(Scena intră în întuneric. Se luminează căpşunul imperial lângă care este 
înălțată o columnă din lădiţe. În vârful columnei stă cocoţat şi bea 
TRAIAN. Toate celelalte personaje vin şi urcă pe columnă împietrind în 
poziții ce amintesc de scene de la cules sau de la logodna lui GOMEZ cu 
MIMI.) 


CORTINA 


Taina îngerilor 


— piesă în două acte — 


Personaje 

DAN — seducător apt să ajungă diavol 
VLADIMIR - diavol apocaliptic, mâna dreaptă a Satanei 
ROSALIA — Moartea transformată în femeie 
CONFESORUL -— întrupare a Satanei 
VALENTINO - îngerul păzitor al lui DAN 
MIA -— înger căzut, ajuns păzitorul ROSALIEI 
ŞEFUL DE SALĂ -— un diavol 

LAMIA - ajutorul ROSALIEI 
NIMFOMANELE 

alți zei, diavoli, magi, îngeri, muritori 

ŞI personaje de scenă 


Acţiunea se petrece în Barul Zeilor, într-o catedrală, 
în iatacul Morţii şi oriunde îți poți pierde sufletul. 


ACTUL ÎNTÂI 
SCENA 1 


Seara târziu. Barul Zeilor, local pe măsura numelui, plin de oaspeți aleşi. 
În sală pot fi recunoscute personaje întâlnite doar prin manuale. Pe 
estradă, un spot de lumină îl descoperă pe DAN în aplauzele indiferente ale 
mesenilor. Rumoarea sălii va scădea încet-încet, pe măsură ce DAN va 
capta atenția mesenilor. 


DAN: Chiar dacă actorii sunt cei care joacă rolurile, publicul este partea 
cea mai implicată în spectacol. Spectatorii ştiu că sub înfăţişarea unui tânăr 
prinț, pe nume Hamlet, este doar un bărbat talentat care şi-a învăţat bine 
replicile. Pe tânăr l-au mai văzut şi sub alte măşti şi au citit că e, parcă, ori 
homosexual, ori pedofil. Dar în sala de spectacol doar strădania interpretării 


lui contează. Publicul va părăsi teatrul păcălit de ceea ce a văzut. Regula 
fundamentală rămâne totdeauna valabilă: ceea ce se vede nu este ceea ce se 
face! Frumuseţea scamatoriei nu stă în secretul tehnic, ci în îndemânarea cu 
care este pus în scenă! Inducerea în eroare este mecanismul central al 
iluziei. Veţi vedea doar ce vreau eu să vedeţi. Actorul şi publicul încheie un 
pact nerostit al magiei liber consimțite. Să învăţăm, atunci, arta inducerii în 
eroare! (Ridică mâinile deasupra capului.) Mai întâi, permiteţi-mi să vă arăt 
mâinile, palmele, degetele răsfirate — nimic nu este ascuns. Dosul mâinilor, 
nimic, nimic. (Îşi ridică manşetele, dezvelindu-şi încheieturile mâinilor.) Nu 
am nimic de ascuns. Acum vă aşteptaţi să urmeze o iluzie. Corect? Nu 
numai că aşteptaţi, dar şi consimţiţi. Fără să rostesc nici un amănunt fals, 
am şi început înşelătoria. Înşelătoria este viața mea. Am pus minciuna în 
cuvinte de la bun început. V-am convins că nu am nimic de ascuns? (Îşi mai 
arată o dată mâinile, încheieturile, poalele hainelor.) Atunci, meritaţi cele 
mai frumoase flori! (Scoate de nicăieri un buchet de flori.) Pentru cele mai 
frumoase doamne! (Oferă florile NIMFOMANELOR care-l aplaudă 
frenetic, ca de altfel, acum, întreaga sală. Revine rapid pe estradă.) 
Bineînţeles că artistul nu este un vrăjitor. Mai degrabă se află printre 
dumneavoastră astfel de personaje. Artistul este doar un actor în rol de 
vrăjitor. El doreşte ca publicul să creadă că stăpâneşte puteri oculte. Şi ce 
bine le iese unora! Am dreptate, dacă spun că domniile voastre, ori de câte 
ori vedeți prezentarea unui truc, veţi şti de la bun început că veți fi înşelați? 
Căutaţi să dibuiți momentul în care prestidigitatorul vă va păcăli. Am 
dreptate, deci. Logica este într-un conflict magic cu ea însăşi! (De nicăieri 
apar în mâinile sale doi porumbei albi care bat din aripi. Ropot de aplauze. 
DAN se înclină, semn că şi-a încheiat numărul. Sala strigă: „Bis!“ DAN 
face semn că cedează insistențelor. Vacarmul din sală se linişteşte.) 
Magicienii îşi protejează secretele nu pentru că ar fi mari şi importante, ci 
pentru că efectele create pe scenă, colosale uneori, pot fi rezultatul unui 
secret absurd, meschin, iar magicianul ar fi stânjenit să-l dezvăluie ca sursa 
misterului său. (Sala contestă. DAN ridică mâinile solicitând linişte. Sala se 
linişteşte într-o clipă.) Credeţi-mă, tot ce e bun vine de sus! (Din tavan, cad 
puzderie de cărți de joc. Publicul izbucneşte din nou în aplauze. Un nou 
semn al lui DAN domoleşte sala pentru o clipă.) Doamnelor, domnilor, v- 
am făcut din vorbe! 

(DAN părăseşte scena în ovaţii. Se îndreaptă spre masa unde dăruise 
florile. Acolo este primit cu îmbrăţişările frumoaselor doamne. De la masa 


lui, VLADIMIR urmăreşte totul cu atenție crescută. Îl observă pe DAN cum 
se bucură de succes.) 

VLADIMIR: Ăsta-mi fură meseria. (VLADIMIR face semn către ŞEFUL 
DE SALĂ, care se grăbeşte să vină.) Cine-i individul? 

ŞEFUL DE SALĂ: E prima oară la noi, Excelenţă. L-au adus 
Nimfomanele cu care stă la masă. Pesemne că e vreun scamator de circ. 
(Nemulțumit de răspunsul primit, VLADIMIR îşi roteşte privirile prin bar, 
căutând parcă ceva.) Un farsor. 

VLADIMIR: E talentat. Dat dracului. 

ŞEFUL DE SALĂ (râzând): Nu-i decât un muritor. La chestia cu cărţile 
de joc l-am ajutat şi noi. Un vrăjitor de vorbe, atât. 

VLADIMIR: Poate fi suficient. În fine... 

ȘEFUL DE SALĂ: Excelenţă, marfa a venit. 

VLADIMIR: Cât au adus? (ŞEFUL DE SALĂ îi şopteşte la ureche.) Au 
promis că-mi livrează mai mult. Ai văzut ce cerere e. Cu lacrimi sau fără 
lacrimi? 

ŞEFUL DE SALĂ: Cu! 

VLADIMIR: Bine, plăteşte-i. N-ai văzut un... (Ca şi cum ar fi găsit ceea 
ce căuta cu privirea, VLADIMIR se ridică de la masă.) Vezi-ţi de treabă! 

(VLADIMIR iese din Bar.) 


SCENA 2 


Exterior. VLADIMIR merge pe lângă zidul clădirii până ce dă de 
VALENTINO. Acesta fredonează încet o melodie cu fața lipită de geamul 
barului. Surprins, VALENTINO se bălbâie speriat. 


VALENTINO: Mă scuzați, domnule, nu făceam nimic rău. Mă uitam 
doar. 

VLADIMIR: După omul tău? 

VALENTINO: L-aţi văzut ce şmecherii ştie să facă? 

VLADIMIR: De ce n-ai intrat? 

VALENTINO: Ca să intri trebuie să fii cel puţin zeu. Eu sunt doar... 

VLADIMIR: Păzitorul lui. 

VALENTINO: Dan îl cheamă. lar mie nu-mi place hărmălaia. Dacă nu 
m-ar târî prin toate nebuniile, eu aş sta liniştit şi aş cânta. 


(Din bar iese ȘEFUL DE SALĂ, urmat de două gărzi de corp. Văzându-i, 
VALENTINO dă să o rupă la fugă.) 

VLADIMIR: Vedeţi-vă de treabă! (Către VALENTINO.) Nu te speria! 
Stai liniştit! 

VALENTINO: Dar sunt draci răi! 

VLADIMIR: Ți se pare. (Către cei trei.) Când îl mai vedeţi pe băiatul 
acesta, să vă purtaţi cu el cum se cuvine. E un artist talentat. Poate că, într-o 
zi, o să ajungă superstar. Plecaţi! (ŞEFUL DE SALĂ intră în bar urmat de 
cele două gărzi. Către VALENTINO.) Sunt băieţi buni. Îngerii păzitori ai 
barului. 

VALENTINO: Serios? Era să iau bătaie de la ei. 

VLADIMIR: Îşi fac doar datoria. Dar mai povesteşte-mi despre omul tău. 

VALENTINO: De ce aţi spus că aş putea ajunge un superstar? Asta-i 
visul meu, dar eu nu l-am spus nimănui. 

VLADIMIR: Între noi crezi că mai e nevoie de vorbe? 

VALENTINO: N-aş fi crezut! Un pustnic zicea că la oraş diavolul apare 
sub diferite forme de împrumut. Doar în pădure vine personal. Credeam că 
sunteţi... 

VLADIMIR: Nu ne mai judeca după aspect. Fiecare cu înfăţişarea şi cu 
menirea lui. Eu conduc barul ăsta şi sunt impresar muzical. 

VALENTINO: Pe bune?! 

VLADIMIR: Şi cu ce ziceai că se ocupă omul tău? 

VALENTINO: Cu nimic. Şi, cum, dumneavoastră căutați talente 
muzicale? 

VLADIMIR: La mine în bar cântă cei mai celebri interpreţi. În ultimii 
ani, am investit mult în presă, în special în televiziuni. Construiesc uşor o 
carieră de vedetă. Şi, dacă nu face nimic, ce face? 

VALENTINO: E vrăjitor din vorbe. Ameţeşte de cap femeile şi o ţine tot 
într-o petrecere. Şi ce probe trebuie să dea un artist începător? 

VLADIMIR: Să cânte ca un înger. E magician? 

VALENTINO: Aş! Ştie câteva trucuri simple pe care le repetă la fraieri. 
Le ia banii, iar pe femei le aiureşte şi face ce vrea din ele. 

VLADIMIR: Ce caracter! 

VALENTINO: Nu e treaba noastră să comentăm ce fel de oameni ni se 
dau în pază şi nici n-o fac, că-i mare păcat, dar unii ne pricopsim cu indivizi 
mai răi ca necuratul! 

VLADIMIR: Serios? 


VALENTINO: E o vorbă din bătrâni care zice că nu-ți poți alege omul 
căruia să-i fii păzitor. Dar, zău aşa, la un moment dat te saturi şi mai că-ți 
vine să spui „ia-l şi scapă-mă!” Doamne, iartă-mă! Mă uit la câte unii că au 
în pază mieluşei de oameni şi atunci mă întreb: „Cu ce ţi-am greşit eu, ţie, 
Dumnezeule?! De ce m-ai pricopsit cu o belea de om? De unde blestemul 
ăsta pe capul meu?” Toată ziulica nu fac altceva decât să alerg ca să-l feresc 
de necazuri, că se ţin ca scaiul de el. N-aţi văzut om care s-o caute cu 
lumânarea mai mult ca el... Doamne, ce limbariţă am! Şi îngerii, se zice, 
mai mult tac. Dracii sunt guralivi. 

(Scuipă-n sân de trei ori şi începe să se roage.) 

VLADIMIR: Bietul de tine! Ce viaţă ai! 

VALENTINO: Mi-a ajuns şi mie câte am îndurat, cât l-am slugărit. În loc 
să cânt... Ştiţi, eu am cântat în cor pentru... (Arată cu degetul în sus.) Bach! 
Între noi cântăm doar Mozart. Însă mie-mi plac opera şi bluesul! Vă rog, 
doar un minut să mă ascultați. 

(Începe să cânte, dar este oprit repede de VLADIMIR care tace 
prelungind suspansul.) 

VLADIMIR: Exceptional! Magnific! Senzaţional! 

VALENTINO: Vai, Doamne, nu se poate! 

VLADIMIR: Rar am auzit ceva mai dumnezeiesc. 

VALENTINO: Mă ia cu leşin. Doamne, ce minune! Pot să îndrăznesc să 
sper că voi ajunge vedetă? 

VLADIMIR: Mare vedetă! Numai că... Vezi tu, un artist trebuie să facă 
sacrificii. 

VALENTINO: Oricâte! 

VLADIMIR: Artist mare, sacrificii mari. 

VALENTINO: Orice! 

VLADIMIR: N-o să meargă. Să nu uităm că trebuie să ai grijă de omul 
ăsta de nimic. O carieră de mare cântăreţ ți-ar răpi tot timpul. Apoi, sunt 
turneele, interviurile, recepțiile, concertele pe stadioane cu sute de mii de 
spectatori... 

VALENTINO: Fac orice-mi cereţi. Orice! 

VLADIMIR: Nu pot să-ți cer să renunți la Dan. Aşa ceva, nu! 

VALENTINO: Aş cădea? 

VLADIMIR: Păcatele omului pot alunga îngerul, aşa cum fumul alungă 
albinele. N-ai avea nici o vină. 

VALENTINO: Să sper? 


VLADIMIR: Ce păcat, ai fi putut ajunge acolo, sus, sus, în vârful 
piramidei celebrității. Un idol al mulțimilor, adorat de fani. Toată lumea ți- 
ar fredona cântecele. Şi-ar rupe hainele de pe ei numai ca să te vadă pentru 
o clipă. Şi tu ai sta liniştit şi ai cânta toată ziua... 

VALENTINO: Oh, Doamne, cum ar fi?! 

VLADIMIR: Poate dacă s-ar găsi cineva dispus să te înlocuiască, ştiu eu? 

VALENTINO: Ar fi posibil? N-am mai auzit până acum de o situație 
asemănătoare. 

VLADIMIR: Ei, nu! Au fost mii de cazuri. Şi, dacă trebuie, putem vorbi 
mai sus să obținem binecuvântarea. Avem un scop nobil. Dacă mă gândesc 
bine, aş putea chiar eu să te înlocuiesc o perioadă. 

VALENTINO: Doamne, cât noroc pe capul meu! E o minune! Domnule, 
ce generos sunteţi! 

VLADIMIR: O perioadă foarte scurtă, asta să fie clar! 

VALENTINO: Vă rămân veşnic recunoscător. Dumnezeule, o să pot eu 
răsplăti vreodată ajutorul pe care mi-l dați? Cât spirit de sacrificiu pentru 
unul ca mine! 

VLADIMIR: Vei fi un mare artist! Lumea întreagă va vedea că planul 
meu a fost genial. Eu voi fi cel care va împlini prorocirea. Să mergem, 
tinere! Vremurile sunt şi mai aproape! Glorie nouă! 

(Vladimir dispare în noapte. VALENTINO începe să cânte.) 


SCENA 3 


Interiorul unei catedrale. Se aude vag glasul lui VALENTINO, care va fi 
acoperit de orgă. In confesional cineva dă ascultare spovedaniei lui 
VLADIMIR. 


VLADIMIR: Şi dacă am să reuşesc? 

CONFESORUL: Slava va fi a ta. Dar am mai auzit promisiunea asta. Nu 
pot spune că până acum nu te-ai străduit. Și mulți alți frați de-ai tăi s-au 
căznit. Eu însumi am muncit din greu şi trudesc continuu. 

VLADIMIR: Acum, ştiu că voi reuşi. Am învăţat multe, m-am deprins cu 
ascunzişurile binelui. 

CONFESORUL: Nu degeaba te-ai ridicat la dreapta mea. Eşti cel mai 
abil şi mai născocitor dintre soldaţii mei. Dar şi cel mai perseverent. Am 
recunoscut-o tuturor şi cu toţii te respectă şi ţi se supun. 


VLADIMIR: Înălţimea Ta, crede-mă, de data asta am să reuşesc. 

CONFESORUL: Eşti chiar atât de sigur pe planul tău? 

VLADIMIR: Am găsit omul. Îl caut de o mie de ani. 

CONFESORUL: Un om care să facă ce nu poate Satana? 

VLADIMIR: Nici tu, nici eu, nici armatele tale n-au reuşit să-mplinească 
prorocirea. Stăpâne, suntem sterpi! Greu blestem! O căţea are dreptul să 
nască un pui de căţea, dar nouă nu ne-a dat dreptul să ne înmulțim! 

CONFESORUL: Chinul nostru e să pervertim binele, căci doar aşa se 
poate naşte răul. Cum să nu te urăsc, Dumnezeule, când nu-mi dai dreptul 
de a fi şi eu părinte?! 

VLADIMIR: Îi e frică, stăpâne. N-a jucat cinstit. Altfel, am fi cucerit de 
mult lumea. 

CONFESORUL: Tot a noastră va fi până la urmă! 

VLADIMIR: Dar nu din noi se va naşte Antihristul! 

CONFESORUL: Am violat mii de femei, fecioare, copile, fără nici o 
urmare. 

VLADIMIR: Suntem sterpi! Crede-mă, Înălţimea Ta, doar Moartea e 
fertilă. 

CONFESORUL: Dacă grăuntele de grâu, când cade în pământ, nu va 
muri, atunci va rămâne singur. Dar, dacă va muri, va aduce mult rod. 

VLADIMIR: Doar un asemenea pământ roditor poate să nască pe fiul 
tău. 

CONFESORUL: Dar ea nu e femeie. 

VLADIMIR: E predispusă să devină, căci doar ea face loc vieții. Doar ea 
va putea să-l poarte în pântece pe cel ce va fi să devină Antihristul. 

CONFESORUL: Vorbeşti fără noimă. Vezi tu în făptura ei trăsătură de 
femeie? 

VLADIMIR: Acum, nici de femeie, nici de bărbat. Dar cred că am găsit 
omul care să o seducă. Atunci, ea îşi va dori să devină femeie. Doar ea 
poate să-şi ceară întruparea. Odată devenită femeie, omul nostru va şti 
degrabă s-o lase grea. Am găsit bărbatul care va lăsa Moartea gravidă! 

CONFESORUL: Prorocii spun că din preacurvie se va naşte. 

VLADIMIR: Întotdeauna vor avea dreptate. Nu-l cunoaşteţi pe om de ce 
e în stare. Diferenţa e că mereu curva masculină are pretenţii că mai face şi 
altceva. 

CONFESORUL: Tot prorocii spun că naşterea lui se va face în mare 
taină. 


VLADIMIR: Să vedem noi pântecele că a rodit şi vom şti să-l învăluim 
în taină. 

CONFESORUL: Să fie atât de simplă urzeala? Va veni, în sfârşit, vremea 
revanşei? 

VLADIMIR: Da, Stăpâne! 

CONFESORUL: Mă uit la tine şi văd... văd ceva măreț, dar tulbure. Eşti 
şi nu vei mai fi. Mergi de începe marea lucrătură! (VLADIMIR iese din 
catedrală.) Vremurile vor veni, iar izbânda mea va fi fără tăgadă. Doar asta 
contează! 


SCENA 4 


Barul Zeilor. O singură masă este liberă. Pe ea se află o vază cu 
trandafiri. La masa lui, VLADIMIR vorbeşte cu DAN. 


VLADIMIR: Am fost realmente impresionat. 

DAN: Mici trucuri de câştigat viaţa de zi cu zi. 

VLADIMIR: Ai vrea să câştigi mai mult? 

DAN: Mai mult decât viaţa de zi cu zi? 

VLADIMIR: De ce nu? 

DAN : Bani? 

VLADIMIR: Banii sunt doar un detaliu al puterii. (ȘEFUL DE SALĂ 
aşteaptă lângă masă să ia comanda. Către acesta.) Ce ne recomanzi? 

ŞEFUL DE SALĂ: Avem orice vă puteţi închipui, Excelenţă. 

VLADIMIR (către DAN): Ce ai prefera? 

DAN: Habar n-am, totul e aiuritor aici. 

ŞEFUL DE SALĂ: Dacă-mi este permis, aţi prefera un meniu exotic sau 
unul oriental? 

DAN: Adică? 

ŞEFUL DE SALĂ: Am putea începe cu icre de pirania, după care venin 
dulce de cobră în lapte de focă argintie. Sau o supă-cremă de putregai de 
peşteră, cu puţină smântână de balenă-ucigaşă? 

DAN: Cartofi prăjiți ai? 

VLADIMIR: Dă-i ceva uşor. 

DAN: Meniul european: escalop de ren turbat cu... 

VLADIMIR: Adu-i cartofi prăjiți cu... 

DAN (către VLADIMIR): Dumneavoastră ce animale mâncaţi? 


VLADIMIR: Orice animal, numai să nu-l cunosc. 

ŞEFUL DE SALĂ: Vă recomand un viezure-zburător. 

DAN: Cartofi prăjiți. Vin şi apă minerală. Şpriţ. 

VLADIMIR (către ŞEFUL DE SALĂ): Fă cum îţi spune! Pentru mine, ca 
de obicei. 

(ŞEFUL DE SALĂ pleacă dezgustat de comanda primită.) 

DAN: Ce-ar trebui să fac? 

VLADIMIR: Mai întâi de toate, să te antrenezi pentru misiunea ta. 

DAN: Lucraţi pentru armată? Pentru serviciile secrete? 

VLADIMIR: Eşti naiv sau te prefaci? 

DAN: Pentru cine lucraţi? 

VLADIMIR: Pentru binele omenirii. 

DAN: De asta sunt sigur! 

VLADIMIR: Sunt cunoscut ca proprietar al acestui Bar. Se mai ştie 
despre mine că am investit mult în presă, în industria divertismentului. 

DAN: În armament? 

VLADIMIR: Am zis divertisment. 

DAN: Droguri? 

VLADIMIR: Puțin şi în industria farmaceutică. Dar contează cu ce mă 
ocup eu sau care va fi răsplata ta? (ŞEFUL DE SALĂ se apropie de masa 
lui VLADIMIR, se apleacă şi îi şopteşte acestuia la ureche. Către ŞEFUL 
DE SALĂ.) Să vină! 

DAN: Ce-ar trebui să fac, concret? Şi ce-ar trebui să primesc în schimb? 

VLADIMIR: Concret, ar trebui să te îmbogăţeşti, dacă vei reuşi să seduci 
o femeie sau, mai precis, o viitoare femeie. 

DAN: Vă arde de glume. 

VLADIMIR: Absolut de loc. De mult n-a mai avut omenirea un proiect 
mai serios ca ăsta. Prietene, vei primi tot ce îți doreşti, fără limite. Trebuie 
doar să spui ce şi cât. 

DAN: Când ţi se oferă totul, orice ai spune e prea puțin. 

VLADIMIR: Fă-ţi lista şi consideră că sunt de acord cu ea. 

DAN: Şi dacă aş cere barul ăsta? 

VLADIMIR: Barul e al meu. 

DAN: Nu face parte din „totul”? 

VLADIMIR: Rectific, totul în afară de el. Barul intră în categoria 
„Imposibil”. Clar? 

DAN: Care ar fi treaba mea? 


(De masa lui VLADIMIR se apropie VALENTINO, însoţit la distanță de 
ŞEFUL DE SALĂ. VLADIMIR către DAN şi 

VALENTINO.) 

VLADIMIR: Vă cunoaşteţi? (Către DAN, prezentându-l pe 
VALENTINO.) lată întruchiparea vocii divine. (Către VALENTINO.) lată 
omul! (În şoaptă.) Fii liniştit, am eu grijă de el. Ştii, ai avut dreptate, greu 
de strunit mai e! Hai, du-te şi cântă! 

VALENTINO: V-a spus cineva că sunteți cel mai bun dintre îngeri? 

VLADIMIR: Te rog, fără sentimentalisme! Cântă dumnezeieşte, asta e 
cea mai mare mulțumire a mea! 

VALENTINO: Nici nu ştiţi cât contează pentru mine aceste cuvinte! 

(VALENTINO pleacă spre scenă.) 

VLADIMIR: Vezi acea masă la care nu stă nimeni, când multă lume nu 
găseşte loc şi rămâne pe-afară? 

DAN: Am observat-o, masa cu trandafiri. 

VLADIMIR: Exact. Şi în seara asta e goală, ca de atâtea ori. Masa e 
rezervată pe veci de cineva care vine aici rareori, stă câteva clipe, face 
puțină conversație numai cu personajele cu adevărat importante, se mai şi 
amuză dacă se petrece ceva nostim pe scenă şi apoi, la fel de brusc cum a 
apărut, dispare. Uneori, dacă se nimereşte vreo persoană interesantă prin 
Jur, o ademeneşte, numai ea ştie cum, şi dispar împreună. De aceea lumea 
neavizată crede că ar fi o desfrânată. Târfă de bărbați şi de femei, 
deopotrivă. Puţini ştiu că, de fapt, persoana despre care vorbesc locuieşte 
deasupra şi... Am să-ţi spun de-a dreptul, n-are sens să mă învârt în jurul 
cuvintelor. Vorbesc despre cea pe care cu toții o numim Moartea. Stai 
liniştit! Aşteaptă un pic şi ai să vezi că lucrurile au sens. Cei care o 
cunoaştem bine obişnuim s-o numim Rosalia, după florile ei preferate. 
Legenda spune că obişnuieşte să lase un trandafir pe pieptul bărbaților ce se 
sting. Asta face, de fapt, cu cei pe care îi duce în iatacul ei. Le ia viaţa. Ce 
minunat gest de tandreţe! 

DAN: Hai să ne oprim aici! 

VLADIMIR: Numai o clipă. Tot legendele spun că, înainte de a le lua 
viaţa, le ascultă povestea. Cu mare atenţie, ca şi cum le-ar devora faptele 
trăite. Când ultimul cuvânt al poveştii a fost rostit, le soarbe răsuflarea de pe 
buze printr-un sărut. Magnific, trebuie să recunoşti! 

DAN: Mie-mi ajunge! Cred că am alte treburi pe lumea asta. 


VLADIMIR: Cea mai veche dintre legende spune că va veni cândva un 
bărbat atât de cuceritor, încât o va seduce şi o va lăsa grea. 

DAN: Şi-acum eu să cred toate aiurelile astea? Mai bine îmi văd de 
drum. Credeam că sunteți un om normal la cap, că discutăm serios o 
afacere, că facem un ban. Nu vă supăraţi că vă spun aşa, dar... Cine sunteți, 
de fapt? 

VLADIMIR: Îngerul tău păzitor. 

DAN: Glumiţi! 

(DAN se ridică să plece. Sala aplaudă. Pe estradă, sub lumina 
reflectorului, VALENTINO începe să cânte. Glasul său va captiva 
auditoriul.) 

VLADIMIR: Artistul nostru mă numea chiar cel mai bun dintre îngeri. 
Stai jos! 

(DAN se aşază la loc pe scaun.) 

DAN: Nici dracu” dacă aţi fi, nu mi-aţi propune aşa ceva. Hai s-o lăsăm 
baltă! Termin paharul şi-mi văd de drum. Mă duc în treaba mea. Mai bine 
mai puţin decât... 

VLADIMIR: Nu eşti omul care să se mulțumească doar cu puţin ştiind că 
poate avea totul. Totul! Bani, femei, lux... Glorie şi risipă! 

DAN: Ştiţi că sunt sensibil la subiect şi... 

VLADIMIR: Trebuie doar să seduci o femeie, să te culci cu ea şi s-o laşi 
gravidă. Nu eşti tu capabil de aşa ceva? (4scultând muzica lui 
VALENTINO.) Are o voce divină! 

DAN: Cine sunteţi? 

VLADIMIR: M-ai crede, dacă ţi-aş spune „„Necuratul”? Ştiu, cu toţii 
vreți o dovadă. Mă puneţi să mă comport ca la circ, să fac vreo scamatorie 
ca să credeți. Am intrat pe domeniul tău. Dacă ți-aş da o „dovadă”, ai fi 
dispus să consimți că e şi adevărată?... Vezi, orice aş face, nu pot să-ți 
înlătur neîncrederea. Crede-mă, pe cuvânt, sunt îngerul tău păzitor! Am să-ţi 
dau, totuşi, o dovadă. Am să-ți povestesc ceva ştiut numai de tine. De 
acord? 

DAN: Fie. 

VLADIMIR: Aseară ai plecat de-aici însoțit de mai multe femei. 
Frumoase toate, dar numai una te atrăgea mai tare. Ca apa pe înecat. Pe ea 
al şi ales-o. Recunoşti că mădularul nu te-a ascultat când a fost să intri în 
carnea ei? 

DAN: E aiurea discuţia asta. 


VLADIMIR: Nu-i nici o ruşine. Tuturor ni de întâmplă asemenea 
accidente. Numai că bărbatul experimentat din tine a găsit repede o ieşire 
abilă. Ai început să cauţi ceva. 

DAN: Ce? 

VLADIMIR: Un prezervativ. Deşi ştiai foarte bine că nu ai nici unul la 
tine. Doreai doar să câştigi timp, sperând că mădularul o să-şi revină. 

DAN: De unde aţi aflat toate astea? 

VLADIMIR: Surpriza de-abia acum urmează. Pe întuneric, de mână ţi s- 
a lipit un prezervativ. Cine crezi că te-a salvat de la un sifilis sigur ? Da, 
asta te aştepta, prietene, dacă nu aş fi intervenit eu, îngerul tău păzitor. 

(Cântecul lui VALENTINO este perturbat: de pretutindeni femei cu 
înfăţişare identică vin şi se aşază pe scaunul de la masa cu trandafiri, toate 
câte se aşază se şi contopesc într-o singură făptură, cea a ROSALIEI. Sala 
freamătă. ) 

DAN (cu vocea strangulată): Ea e? 

VLADIMIR: Nu-i aşa că e fabuloasă? 

DAN: Asta numiţi femeie?! Nici n-are trup. 

VLADIMIR: Va fi femeie! Tu poţi să declanşezi metamorfoza ei. Tu eşti 
bărbatul care îi va trezi dorinţa de a deveni femeie! 

DAN: Ce vă face să credeţi că n-am să sfârşesc cu un trandafir pe piept? 

VLADIMIR: Fiecare viață e suma morților lăsate în urmă. (VLADIMIR 
deschide un dosar aflat pe masă.) Aici scrie că ai un talent aparte. 

DAN: Deci lucraţi pentru... 

VLADIMIR: Ce nu ştiţi voi, oamenii, este că nu doar îngerul păzitor vă 
este dat ca însoțitor. De-a stânga ta, stă nevăzut şi un mic drăcuşor care are 
grijă să te îndemne la tot ce te înfrânează îngerul de lumină, dar îşi şi 
notează isprăvile de care poţi fi acuzat când va veni vremea. Şi, în cazul de 
față, amicul ăsta chiar şi-a făcut bine treaba. 

DAN: Aiureli! 

VLADIMIR: Aici nu scrie că ai fi greu de cap, dar pot completa eu. 
Decât să deschizi gura mai bine ai deschide ochii! Îmi vei da dreptate... Am 
înţeles un lucru simplu despre tine. Spre deosebire de alţii, tu nu ai o 
poveste a ta, n-ai fost capabil să ai o poveste numai a ta. 

DAN: Mă jigniți. 

VLADIMIR: [a-o cum vrei. Tu ai trăit mereu în poveştile altora, dar ai 
avut abilitatea să fraudezi, ăsta-i termenul juridic, să clonezi poveştile 


celorlalți. Te-ai născut cu talentul ăsta, unic în felul lui. Le copiezi poveştile 
şi-ţi decorezi viaţa cu ele. 

DAN: Un decor somptuos la care toată lumea rămâne cu gura căscată. 

VLADIMIR: După calculele mele, şi cred că am ajuns să o cunosc ca 
nimeni altul, Rosalia va fi curioasă să afle sfârşitul poveştii. Sfârşit care, 
practic, nu există, dar despre asta ea nu ştie nimic. O suspectez de a fi atât 
de lacomă în a devora poveştile celor pe care vrea să-i omoare, încât va vrea 
să audă cu orice preţ sfârşitul, oricât de mult ar dura. 

DAN: Moartea are răbdare, dar fără să amâne. Asta n-o va împiedica să 
mă... 

VLADIMIR: Dacă ai să supraviețuieşti primei nopți, o vei încăleca la fel 
ca pe o muiere în călduri. Şi ai s-o umpli cu sperma ta care o va lăsa grea. 
Doar Moartea e fertilă! 

DAN: Aţi înnebunit! 

VLADIMIR: Eşti apt pentru lucrătura asta. Eşti cea mai mare târfă, eşti 
cel mai mare vrăjitor din vorbe. Stai jos, nu te pierde cu firea! Sunt doar 
vizionar, şi încă unul pragmatic. Aşadar, batem palma? 

DAN: Îmi cereţi imposibilul. 

VLADIMIR: Te voi răsplăti pe măsură. 

DAN: Cum? 

VLADIMIR: Vei avea putere asupra Morţii, îti dai seama ce înseamnă 
asta? 

DAN: Dacă îmi cereți imposibilul, atunci dați-mi imposibilul. Vreau 
Barul ăsta! Altfel, voi prefera un birt de gară în care să păcălesc amărâții 
măsluind cărți de joc şi scoţându-le din nări monede băloase. 

VLADIMIR: Eşti dat dracului! 

DAN: Îmi va ajunge pentru o masă bună şi-o cameră cu suflet blond. 

VLADIMIR: Deci asta vrei să-ţi fie răsplata? Barul!... În definitiv, ce va 
mai conta, dacă planul meu va reuşi?! 

(VLADIMIR se ridică în picioare şi înalță paharul. DAN îi repetă 
gesturile sub privirile tuturor. Toţi cei aflați în bar, văzându-l pe proprietar 
închinând paharul, fac la fel.) Înțelegerea noastră e pecetluită! (VLADIMIR 
şi DAN ciocnesc paharul.) Gloria va fi a noastră! 

(De la masa cu trandafiri se ridică şi pornesc în toate direcţiile femei 
identice cu ROSALIA, pierzându-se în întunericul ungherelor. Rumoare. 
VALENTINO cântă Gloria.) 


SCENA 5 


Interiorul catedralei. VLADIMIR stă îngenuncheat în interiorul 
confesionalului. 


CONFESORUL: Ştii, uneori mi-e atât de dor de Dumnezeu. Mi-e dor de 
începuturi, când eram doar noi cu El. Cum ne mai răsfăța! 

VLADIMIR: E mult de-atunci şi multe s-au schimbat. 

CONFESORUL: Am nostalgia dezordinii absolute. A bunătății Lui 
neîmpărțite. A timpului fără sens. Mai ţii minte cum hoinăream prin haos, 
străbătând neînceputul? 

VLADIMIR: Haosul fără fisură. 

CONFESORUL: Eram doar noi cu El şi nimic nu părea a veni şi nici a 
trece. Apoi am fost martorii asamblării lumii. 

VLADIMIR: Omul nu o poate vedea decât în forma ei încheiată. 

CONFESORUL: Cinci zile, cele mai fericite din istoria Universului! Ce 
l-o fi apucat apoi? 

VLADIMIR: În a şaptea a venit căderea. 

CONFESORUL: Eu n-am ce să-mi reproşez. l-am fost sfetnic drept şi 
bun, dar nu mi-a dat ascultare. Mai mult, l-a făcut pe om după chipul şi 
asemănarea Sa! Câtă umilință! Cât dispreţ pentru mine, pentru noi. Nouă nu 
ne-a dat chipul Său şi nici nu ne-a lăsat să ne creştem firea spre asemănarea 
Sa! 

VLADIMIR: Mai umilitor mi s-a părut când ne-a păcălit cu crucea, cu 
răstignirea. La un moment dat, L-am crezut înfrânt, mort. 

CONFESORUL: Nu-mi mai aminti! 

VLADIMIR: Şi atunci tot în om s-a întrupat, nu în vreun înger. Apoi... 

CONFESORUL: Taci, mă doare!... Spune, ce-i nou?! 

VLADIMIR: Stăpâne, omul despre care ţi-am vorbit s-a învoit. ÎL voi 
pregăti pentru întâlnirea cu Moartea. Iar dacă va supravieţui, planul meu se 
va împlini, dar izbânda cere o răsplată. 

CONFESORUL: Firească ţi-e solicitarea. Spune ce vrei. 

VLADIMIR: Vreau să devin şi eu cineva. Cineva important. Nu doar un 
simplu patron de bar de noapte. 

CONFESORUL: Tu „simplu patron de bar de noapte”?! Glumeşti, 
prietene... În fine, spune ce vrei şi, dacă va fi să reuşeșşti, a ta va fi răsplata. 
Asta, dacă va vrea şi cerul. 


VLADIMIR: Aş vrea să fiu Papă sau Împărat. Sau Rege, măcar. 

CONFESORUL: Lesnicioase cereri. Numai că împărații au cam dispărut, 
iar regii au rămas doar umbre. Papii trebuie să păstreze tot felul de aparenţe 
stingheritoare. De ce mă dezamăgeşti? 

VLADIMIR: Dacă planul va fi pus în operă, timp mult nu vom mai avea 
până să se ridice Antihristul. Atât cât mi-a mai rămas din Istorie, vreau să 
domnesc peste o bucată din împărația terestră. 

CONFESORUL: Dar o ai pe toată! 

VLADIMIR: Să domnesc oficial, în văzul, în ciuda şi spre chinul 
oamenilor! 

CONFESORUL: Pe cât eşti de drăcos, pe atât eşti de inocent când e să ai 
pretenţii de la lume. De ce dracii când îmbătrânesc vor să se călugărească? 

VLADIMIR: Nu cred că v-am înţeles. 

CONFESORUL: Vei avea tot ce-ţi doreşti de pe acest pământ al 
oamenilor. Să stăpâneşti aşa cum îți va fi pofta. Poate ai dreptate, nimeni nu 
poate fi stăpân, dacă nu are ce stăpâni. Dar parcă ziceai ceva despre un băiat 
cu glas de înger. Mi-ai promis că mi-l aduci să-mi cânte. 

VLADIMIR: Aşa voi face. 

CONFESORUL: Ştii, nu-mi iese din cap: mă împotrivesc Lui, şi El nu- 
mi ia darurile puterii cu care m-a clădit. Nu e fascinant ca puterea Satanei să 
vină tocmai de la Dumnezeu şi de la omul ispitit?! 


SCENA 6 


Pe scenă se joacă tragedia unui principe creştin obligat să asiste la 
decapitarea celor patru fii ai săi, cu toții prizonieri la curtea unui sultan 
nemilos. Trei dintre băieții săi sunt deja morți. Mezinul îşi priveşte îngrozit 
tatăl: i-a venit rândul. 


SULTANUL: Doar să vă lepădaţi de Dumnezeul vostru şi vă las viețile. 

MEZINUL: Tată, vreau să trăiesc! 

PRINCIPELE: Pune, copile, capul jos! Tu eşti creştin, tu trăieşti în veci 
cu lisus Hristos. 

(Mezinul îşi aşază capul înapoi pe buturugă. Călăul priveşte semnul 
făcut de sultan, ridică securea şi izbeşte. Barul Zeilor se umple de ropot de 
aplauze. Se exclamă: “Bravo! Bravo! Bravo!“ Un spot de lumină alunecă 
peste sală şi se fixează pe chipul LAMIEI, chiar lângă masa lui VLADIMIR. 


Acesta o aplaudă intens şi cu gesturi de gazdă o indică a fi cea 
responsabilă de spectacolul de pe scenă. LAMIA încearcă să spună câteva 
cuvinte, dar sala renunţă cu greu la aplauzele frenetice. Se lasă, totuşi, 
tăcerea.) 

LAMIA: N-a avut decât patru copii. 

(Cei prezenți reizbucnesc în urale. Se strigă: “Bis!“ Călăul ridică 
securea şi priveşte spre LAMIA. Publicul a amuţit. La semnul LAMIEI, 
călăul retează capul tatălui, principele creştin. Sala aplaudă frenetic, însă 
doar pentru scurt timp. Lumea se întoarce la mâncarea şi băutura de pe 
mese. VLADIMIR se aşază la masa lui, unde se află DAN, MIA şi 
NIMFOMANELE.) 

DAN: Ce poveste! (Către VLADIMIR, indicând-o pe LAMIA.) Doamna e 
regizoarea măcelului? 

VLADIMIR: E autoarea. Una dintre doamnele care o ajută pe Rosalia la 
muncă. Se ocupă de prunci, de copii, adică de cei tineri. Da, e o poveste 
frumoasă, dar prea le face propagandă creştinilor. N-are valoare artistică, 
crede-mă. Cum merg pregătirile? 

DAN: Tandreţea e cea mai bună capcană pentru o femeie. Nu-i aşa, 
fetelor? 

O NIMFOMANĂ: E un scump! Şi e al meu! Nu-i aşa, iubiţel? 

(Råd cu toții.) 

ALTĂ NIMFOMANĂ: E o nebunie! Un dulce! 

VLADIMIR (către DAN): Atunci, putem începe! O vom aştepta să 
sosească. Până să înceapă marea poveste a lumii, şampanie! (Face semn 
ŞEFULUI DE SALĂ.) Şampanie la toată lumea! 

(Sala răspunde cu aplauze şi cu pahare închinate spre masa lui 
VLADIMIR. Începe muzica. MIA se ridică de la masă.) 

MIA: Pe mine mă scuzaţi, e rândul meu. 

(Se îndreaptă spre scenă, se dezbracă provocator şi începe să danseze la 
bară. Lângă scenă, poate fi observat VALENTINO privind-o cu atenție.) 

VLADIMIR (către DAN): Ce-ai adus la masa mea toate târfele din bar?! 

(NIMFOMANELE se ridică şi dispar speriate.) 

DAN: Material didactic... Crezi că o să vină în seara asta? 

VLADIMIR: Presimt că da. Să o faci să râdă. O femeie care râde e pe 
Jumătate cucerită. 

DAN: Dar ea nu e femeie. Şi Moartea n-are simţul umorului. 


VLADIMIR: Îneac-o în poveşti. Înnoadă cât mai multe istorisiri într-una 
singură, fără să sugerezi ce va fi să se întâmple mai departe. Relatează cât 
mai multe amănunte, cât mai multe fapte neînsemnate, dar care pot părea 
semne a ceea ce va fi să urmeze. Întârzie mereu să rosteşti ceva care să te 
oblige la un anumit deznodământ. Acel ceva trebuie să vină mereu mai 
târziu. Creşte suspansul şi amână sentinţa. (De masă s-a apropiat ȘEFUL 
DE SALĂ. Către acesta.) Zi! 

ŞEFUL DE SALĂ: Excelenţă, au venit... 

(Se apleacă şi îi şopteşte la ureche.) 

VLADIMIR: Câte vor? (ȘEFUL DE SALĂ îi şopteşte din nou.) De 
care?... Dar mai avem aşa ceva?... Au înnebunit cu toții! Toată lumea vrea 
artă! În stare brută nu mai pofteşte nimeni? Nişte snobi!... Sigur au cu ce 
plăti?... Dă-le câte două doze de fiecare, atât! 

ȘEFUL DE SALĂ: Am înţeles, domnule. 

(ŞEFUL DE SALĂ iese din Bar.) 

VLADIMIR: Ce ziceam? Ah! Dacă o femeie a reuşit o mie de nopți, şi tu 
trebuie să reuşeşti. Măcar o noapte, două, cât să prindă trup de femeie şi s-o 
laşi grea. 

DAN: Dacă prind zorile o dată, le prind pe toate câte vor mai fi. Voi fi 
nemuritor! (Râde cu poftă.) O mie de nopţi şi încă o dată pe atât, va fi 
prizoniera poveştilor mele. 

VLADIMIR: Să nu exagerăm. Scopul nostru nu e un nou record mondial, 
ci să laşi Moartea gravidă. Oh, văzduhuri reci şi întunecoase, ce răsplată mă 
va aştepta! 


SCENA 7 


Interiorul catedralei. O femeie îmbrăcată în negru stă îngenuncheată în 
interiorul confesionalului. Se ridică şi părăseşte biserica, în timp ce un 
grup de călugări vin şi încep să cânte cu voce joasă. 


CONFESORUL: Doamne, ştii că nu ţi-am ieşit decât o dată din voie, şi 
pentru asta continui să pătimesc. Nu siluiesc pe nimeni fără voia Ta. Tu îmi 
spui cât şi până unde să meargă ispita mea. Mai mult, odată cu voia ce mi-o 
dai, îi dai omului şi calea ieşirii din capcana mea. Şi nu mă întăreşti cu 
NIMIC, căci puterea mi-o iau de la cel ispitit. Aşa eşti Tu, Doamne, blând şi 
bun cu toate creaturile Tale. Dă-i, Doamne, acum, încuviinţare îngerului ce 


zboară cu spatele şi priveşte spre trecut să vegheze istoria fără să se 
împotrivească lucrăturii mele! Nu voi înceta, până în veacul din urmă, să 
Ti-l pârăsc pe om, creația Ta, dar mereu în căutarea mea. Tânjeşte după 
mine aşa cum un copilandru tinde să se înhăiteze mai degrabă cu un 
netrebnic decât să-şi urmeze părintele. Ştiu, nimic nu te mişcă, nimic nu te- 
ntristează. Ce mie mi-a adus pedeapsa căderii îi laşi lui ca obiect de joacă. 
Dacă şi eu, şi el, omul, încercăm să devenim Dumnezeu fără Tine, de ce-mi 
reproşezi doar mie asta ?!... Dar acum am nevoie de un om ca aliat. De 
puterea chipului Tău imprimată pe chipul lui. În schimb, îţi voi face 
serviciul de a testa, mai mult ca oricând, credinţa fiilor Tăi. Dă-i, Doamne, 
acelui preacurvar, preaamăgitor, acelui înşelător şi strivitor de suflete, 
omului numit Dan, forța de a fermeca Moartea!... (Corul cântă mai intens 
câteva clipe.) Mulţumescu-ţi Ţie, Doamne, că nimeni nu va putea atinge 
vreodată înaltul indiferenței Tale! 


SCENA 8 


Barul Zeilor. Din toate colțurile apar femei cu înfăţişare identică. Vin şi 
se instalează la masa cu trandafiri. Toate câte se aşază pe scaun se şi 
contopesc într-o singură făptură, cea a ROSALIEI. Sala se umple de 
murmure. La masa lui, VLADIMIR vorbeşte cu DAN. 


DAN: E parcă şi mai nefemeie. Simt un fior pe şira spinării. 

VLADIMIR: Nu încetează să mă fascineze! E fabuloasă! Nu te lăsa 
pradă spaimei. Abia acum începe povestea ta. Adună-te! Ajută-te şi cerul te 
va ajuta! 

DAN: Dacă eşti atât de tare în vorbe, de ce nu te duci tu? 

VLADIMIR: Vom merge împreună să te prezint. Eşti pregătit? 

DAN: Nu mai sunt sigur dacă ăsta-i drumul cel bun. 

VLADIMIR: Cel ce pierde drumul se mulţumeşte şi cu o cărare. Asta ţi-o 
deschid cu. Urmează-mă, începe marea epopee a sfârşitului. 

(DAN îl urmează printre mese pe VLADIMIR.) 

VLADIMIR: Sper că nu vă deranjez, dar am ţinut nespus de mult să vă 
urez o seară plăcută. Să mă încredinţez că nu vă lipseşte nimic şi să vă 
întreb dacă aveţi vreo dorinţă pe care să o pot satisface, cu toată plăcerea, ca 
de fiecare dată. 


ROSALIA: Domnule Vladimir, bună seara! Îmi pare bine să te revăd la 
fel de bun de gură. 

VLADIMIR: Permiteţi-mi să vă prezint un prieten de-al meu, Dan. 

ROSALIA: De când ai dumneata prieteni printre oameni? 

VLADIMIR: Dan e un artist. 

DAN: Bună seara. Încântat să vă întâlnesc. 

ROSALIA: Serios?! Nu mai puţin. Domnilor, luaţi loc, vă rog. 

VLADIMIR: N-am vrea să abuzăm de... 

ROSALIA: Aşezaţi-vă odată! (Către DAN care ezită, evident tulburat.) la 
loc, domnule, pe scaun. Chiar şi pe tronul cel mai înalt se şade cu fundul. 
(VLADIMIR râde.) Şi, în plus, fii fără grijă, se poate muri şi în picioare. 

VLADIMIR: Prietenul meu e mai timid, plus buna lui creştere. 

ROSALIA: Serios?! Vrei să-l măriți? Ce-l lauzi atât? (Către DAN.) 
Zâmbeşte, omule, fiecare zi în plus e un dar! (Către VLADIMIR.) Îmi place 
de el. Faptul că nu pune întrebări e dovada lipsei de tulburare. M-am 
înşelat, e abil. Şi, domnule Vladimir, cum merg afacerile? 

VLADIMIR: Nu ne-mbogăţim, dar nici nu sărăcim. 

ROSALIA: Ce te-ntreb eu şi ce-mi răspunzi tu! (Către DAN.) De ce nu 
mă priveşti în ochi? Ţi-e frică? Arăt jalnic? 

DAN: Nu-mi este frică şi arătaţi colosal. 

ROSALIA: Îţi place să măguleşti. Moartea nu e jalnică, numai drumul 
spre ea poate fi. Am dreptate? 

VLADIMIR: Corect! 

DAN: Sunteţi un vis! 

ROSALIA: Ai grijă, Satana lucrează şi prin vise! Aşa se face că unele vă 
sperie atât de rău. Atunci sufletul simte trezirea ca pe o scăpare, ca pe o 
fericire. Aşa-i, domnule Vladimir ? Apropo, ce mai face confesorul 
dumitale, monseniorul Serafim? 

VLADIMIR: Se străduieşte să-i ţină aproape pe oameni de Dumnezeul 
lor. 

(ROSALIA izbucneşte în râs.) 

ROSALIA: Asta mi-a plăcut, am s-o ţin minte. E tare! Tot dumneata ai 
spus-o şi pe-aia cu „nu lupta împotriva morții ascunzând cadavre”? 

(Pe scenă începe să cânte un cor de călugări. Lumea se ridică să 
danseze.) 

VLADIMIR: Posibil, nu mai ţin minte. Se spun atâtea despre moarte. Dar 
noțiunea morții e cea mai puţin vulgarizată. 


ROSALIA (către DAN): Cum vezi chestia asta? 

DAN: V-aş invita la dans. 

(DAN se ridică în picioare şi printr-un gest dublează invitația. ROSALIA, 
pentru prima oară, pare surprinsă, dar acceptă. Cei doi se amestecă printre 
ceilalți dansatori, acolo unde dansează şi perechea MIA - VALENTINO.) 

VLADIMIR: Ce bucurie stranie mă cuprinde! De parcă simt că voi avea 
o răsplată mai mare decât mi s-a promis. Ce mi-aş putea dori în plus? Să iau 
locul Satanei? La ce bun, voi fi oricum egalul lui. Şi-atunci, de unde 
bucuria asta interioară vestitoare de mare răsplată? Va fi o alta şi mai 
măreaţă? (Plăcerea propriilor sale vorbe îi este curmată: dintre dansatori 
pornesc în toate direcțiile femei identice cu ROSALIA şi se pierd în 
întunericul ungherelor. Sala freamătă. VLADIMIR are un moment de panică 
până îl reperează pe DAN întorcându-se la masă.) Ce-i, ce s-a-ntâmplat? 
De ce a plecat aşa grăbită? 

(DAN se aşază epuizat pe scaun.) 

DAN: M-a invitat în dormitorul ei. 

VLADIMIR: Ce ţi-am spus eu?! 

DAN: Eşti sigur că e o ea? N-am chef de surprize. 

VLADIMIR: Ce-ai simţit când ai tinut-o aproape, în timpul dansului? 

DAN: Parcă strângeam în braţe o prăpastie. Totuşi, ceva vibra în ea. 

VLADIMIR: Planul meu e fără cusur! 

DAN: Mă gândeam să mă retrag. 

VLADIMIR: Poftim?! 

DAN: Risc prea mult pentru un amărât de local de noapte. Miza e prea 
mică. 

VLADIMIR: Barul ăsta e o miză prea mică?! Eşti obraznic. Ai tupeu. 

DAN: Eu ziceam doar că-mi cunosc bine puterile şi prețul... Atunci, îmi 
văd de drum. 

VLADIMIR: Şi ce vrei în plus? 

DAN: Habar n-am. Un ceva, un nimic care să-mi lase senzația că merită 
cât de cât. 

VLADIMIR: Ban1?... Vrei şi partea de hotel? 

DAN: Poate fi, dar nu schimbă lucrurile. 

VLADIMIR: Femei?... Glumeam. Spune! 

DAN: Mă gândeam să mă înveţi câte ceva despre puterea de a schimba 
lucrurile. 

VLADIMIR: Nu există o asemenea putere. 


DAN: Atunci, renunţ. Fiecare cu drumul lui. 

VLADIMIR: Bine... Am să te învăţ să te joci cu visele tale. 

DAN: Adică? 

VLADIMIR: Jucându-te cu ele vei ajunge să le controlezi. Atunci, vei 
determina mici schimbări de realitate. 

DAN: Eu vreau schimbări mari! 

VLADIMIR: Asta doar dacă vei supravieţui primei nopți. Căci ce este 
moartea, dacă nu o călătorie vremelnică, un somn mai îndelungat ca de 
obicei? Dacă te temi de moarte, să te temi şi de somn, fiindcă nu cunoşti 
încă puterea viselor. Pe mâine dimineaţă! Poate... 

(Cu un gest îl invită pe DAN să plece.) 

DAN: Ceea ce nu moare nu trăieşte. Asta mi-a şoptit Rosalia la ureche în 
timpul dansului. 

(DAN se ridică şi pleacă spre scările care duc la etaj. Pe scenă, corului 
de călugări i se alătură VALENTINO. MIA şi celelalte două târfe încep să 
danseze la bară. În sală, mesenii se pregătesc de un mic dezmăţ.) 


SCENA 9 


În fața Barului, spre dimineață, VLADIMIR fumează şi vorbeşte cu 
VALENTINO. 


VALENTINO: Dar eu nu pot fi gelos. 

VLADIMIR: Cum să nu fii, când tot timpul ne-a preferat oamenilor? Ce 
sunteţi voi, de fapt? Nişte relee cereşti prin care oamenii păstrează legătura 
cu ĂI de Sus. Nişte intermediari banali, atât! 

VALENTINO: Între noi şi oameni e iubire. 

VLADIMIR: Tu poți să-ți iubeşti duşmanul? 

VALENTINO: Mă rog pentru el. Mă rog şi pentru Satana. 

VLADIMIR: Termină cu prostiile. 

VALENTINO: Cea mai mare neputinţă a diavolului e că nu înţelege 
iubirea divină. 

VLADIMIR: Mă laşi! În lumea asta păcătoasă tu îmi vorbeşti de iubire?! 
Îmi vorbeşti de vorbe! Ascultă, când treci prin ţara orbilor închide şi tu 
măcar un ochi. Mâine-poimâine apare Antihristul şi să-l văd eu pe îngerul 
lui păzitor cum o să-l mai iubească... Taci, altceva mai ştii? 


VALENTINO: Să cânt. Tăcerea e limbajul nostru şi taina veacului viitor. 
Cuvintele sunt unealta acestei lumi. 

VLADIMIR: Şi-atunci, de ce vă lăudaţi că voi i-ați învăţat pe oameni 
limbile pământului? Ce te holbezi aşa la mine? 

VALENTINO: De ce vorbeşti despre mine ca şi cum n-ai fi şi tu la fel? 

VLADIMIR: Stai liniştit, ziceam şi eu, aşa, ca să mai treacă timpul. Cât o 
mai fi până se luminează? 

VALENTINO: Acum-acum. 

VLADIMIR: Tu ce crezi, sfârşitul lumu e aproape? 

VALENTINO: Nu ne este nouă dat a şti. Sunt semne. 

VLADIMIR: S-a auzit ceva? 

(Se uită prin geam înăuntrul Barului..) 

VALENTINO: Se crapă de zori. 

VLADIMIR: Mă uit la oameni şi nu contenesc să mă minunez. Firea lor 
se desface mereu, o parte vrea ceva, cealaltă altceva. Eu, când vreau ceva, 
vreau cu toată ființa mea. Îmi doresc aşa mult să fiu eu cel care... Să intrăm! 
(VLADIMIR şi VALENTINO intră în Bar. Sala e aproape goală. Se face 
curat şi se strâng resturile dezmăţului. VLADIMIR merge la bar şi-şi toarnă 
un pahar cu băutură.) Vrei şi tu? 

VALENTINO: Nu obişnuiesc. Sunteţi mulțumit de mine? Am cântat 
bine? 

VLADIMIR: Ți-am spus, o să faci o carieră mare. Ştii, mă uit în istorie şi 
constat că omenirea nu i-a venerat decât pe cei care au dus-o la pieire. 
Înseamnă că dacă reuşesc... (DAN coboară scările terminând o convorbire 
la telefonul mobil. VLADIMIR, entuziasmat, îl aplaudă şi-i vine în 
întâmpinare încercând să-l îmbrăţişeze. DAN evită gestul lui VLADIMIR şi 
se îndreaptă spre uşă.) Felicitări, prietene! Jos pălăria! Cum a fost? 

DAN: Dacă tot am supraviețuit şi mi-am închipuit că sunt cu o femeie, e 
cazul să mă destind, măcar un pic. 

VLADIMIR: Stai, unde pleci?! Avem de vorbit. 

(DAN iese pe uşa Barului, dincolo de care îl aşteaptă NIMFOMANELE.) 

DAN: Ceea ce te biruie te stăpâneşte. De aici încolo, eu conduc jocul! 
(Către femei.) Ce repede aţi ajuns, fetelor! Ştiţi ce am învăţat eu în seara 
asta de la o doamnă care mai are mult până să ajungă femeie ca voi? Că 
atitudinea corectă faţă de diavol nu e frica, ci disprețul. Să mergem, e 
vremea dezmăţului! 


CORTINA 


ACTUL DOI 
SCENA 1 


Dormitor ce seamănă cu iatacul ROSALIEI. Diferența majoră constă în 
dezordinea şi murdăria evidente. Pe podea sunt aruncate haine, sticle şi 
pahare de băutură. Pe pat, acoperiți cu un cearşajf, dorm goi un bărbat şi o 
femeie ce seamănă mult cu DAN şi ROSALIA, dar parcă, totuşi, nu sunt ei. 
CEL CARE SEAMĂNĂ se trezeşte cu greu. Descoperă cu uimire camera, 
apoi femeia. Se examinează nedumerit. Ridică cearşajul şi priveşte 
goliciunea femeii. La primul ei semn de trezire, îşi reia poziția iniţială, 
prefăcându-se că doarme. CEA CARE SEAMĂNĂ se ridică în capul 
oaselor. Priveşte prin fereastră ploaia şi se întinde leneşă. ÎI descoperă 
speriată pe CEL CARE SEAMĂNĂ. Dându-și seama că este dezbrăcată, 
sare din pat, smulge cearşaful şi se înfăşoară cu el. 


CEA CARE SEAMĂNĂ: Ce cauţi aici?! De ce dormi în patul meu?! 
Cine eşti?! 

(CEL CARE SEAMĂNĂ se ridică stingher pe marginea patului.) 

CEL CARE SEAMĂNĂ: Habar n-am. 

CEA CARE SEAMĂNĂ: Cum să nu ştii cine eşti?! (Ja o sticlă de pe 
podea şi o ridică ameninţător. ) Vorbeşte! 

CEL CARE SEAMĂNĂ: Ştiu cine sunt, dar nu şi cum am ajuns aici. 

CEA CARE SEAMĂNĂ: Minţi! 

CEL CARE SEAMĂNĂ: Nu-mi amintesc nimic. 

CEA CARE SEAMĂNĂ: Ce cauţi în patul meu?! Te-ai furişat în timp ce 
dormeam? Cum ai intrat? De ce nu ştii cine eşti? Răspunde! 

CEL CARE SEAMĂNĂ: Nu reuşesc să-mi aduc aminte nimic. 

CEA CARE SEAMĂNĂ: De ce sunt dezbrăcată?! 

CEL CARE SEAMĂNĂ: Şi eu sunt. 

(CEL CARE SEAMĂNĂ îşi culege hainele de pe jos şi se îmbracă jenat.) 

CEA CARE SEAMĂNĂ: Asta-i treaba ta! S-a întâmplat ceva între noi? 

CEL CARE SEAMĂNĂ: Nu-mi dau seama. 

CEA CARE SEAMĂNĂ: Nu-ţi dai seama?! Dar, ce, eşti inconştient? Mi- 
ai făcut ceva? 

CEL CARE SEAMĂNĂ: Nu ştiu! 

CEA CARE SEAMĂNĂ: Încetează cu „nu ştiu”! Ții totul ascuns în tine. 


CEL CARE SEAMĂNĂ: Tu îţi aminteşti ceva? Vezi! Habar n-am cum 
am ajuns aici. ŞI nici ce s-a întâmplat cu noi. 

CEA CARE SEAMĂNĂ: Eşti nebun! Să nu te apropii de mine! 

CEL CARE SEAMĂNĂ: Aseară am fost la bar. 

CEA CARE SEAMĂNĂ: Şi eu am trecut pe-acolo. 

CEL CARE SEAMĂNĂ: Cred că am băut foarte mult. 

CEA CARE SEAMĂNĂ: Beţivule! Ordinar ce eşti! M-ai dezbrăcat în 
timp ce dormeam? 

CEL CARE SEAMĂNĂ: De obicei, femeile îmi cer să le dezbrac. 

CEA CARE SEAMĂNĂ: Uită-te în ochii mei! Spune, m-ai violat?! 


SCENA 2 


Barul Zeilor, fără clienţi, la vremea amiezii. MIA exersează la bară, iar 
VALENTINO face vocalize. 


VALENTINO: Te urmăresc în fiecare seară. 

MIA: Şi eu te ascult mereu. 

VALENTINO: Dansezi minunat. 

MIA: Şi tu dansezi bine. 

VALENTINO: Ţu minte când am dansat împreună? 

MIA: Mi-a plăcut. 

VALENTINO: Şi mie. 

MIA: O să ajungi vedetă? 

VALENTINO: Superstar! 

MIA: Ai să pleci de aici? 

VALENTINO: În turnee, tot timpul. 

MIA: Eu o să dansez mereu aici. 

VALENTINO: Îl rog pe domnul Vladimir să nu mai vorbească urât cu 
tine. 

MIA: Toți vorbesc aşa. 

VALENTINO: Nu meriţi. 

MIA: Sunt ceea ce zic el. 

VALENTINO: Nu e drept. 

MIA: M-am pierdut de mult. 

VALENTINO: Te poți întoarce. 

MIA: Crezi? 


VALENTINO: Pentru asta mă rog. 

MIA: Nu văd cale de întors. 

VALENTINO: Înaintezi crezând, nu văzând. 

MIA: Cântă ceva. 

VALENTINO: Cântăm împreună. 

MIA: Începe şi te voi urma. 

(VALENTINO cântă, urmat imediat şi de MIA. În scurt timp vor fi 
întrerupți de apariția nervoasă a ȘEFULUI DE SALĂ.) 

ŞEFUL DE SALĂ: Ce dracu” v-a apucat?! Încetaţi, doarme şefu”! Afară 
cu voi! 

VALENTINO (către MIA): Te iau cu mine oriunde. 

(VALENTINO o ia de mână pe MIA şi, râzând, ies în fugă din Bar. În 
acest timp, DAN coboară scările.) 

DAN: Ați luat-o devreme cu petrecerea. 

ŞEFUL DE SALĂ: Mă scuzaţi, domnule, dar nu ştiu ce i-a apucat pe 
înaripaţii ăştia. Vă servesc cu ceva? 

DAN: Dă-mi să mănânc. Mi-e foame. 

ŞEFUL DE SALĂ: Ce aţi dori? 

DAN: Mai întâi de toate, o cafea tare, să mă trezesc. Apoi, apoi dă-mi ce 
vrei tu. Nu, că-mi aduci aiurelile alea ale voastre. Vreau pâine neagră cu 
unt, sare şi piper. 

ȘEFUL DE SALĂ: Am înţeles, domnule. Şpriţ? 

DAN: Dă-mi o votcă. Mare. 

ŞEFUL DE SALĂ: Dublă? 

DAN: Mai încape vorbă?! De cât timp eşti aici? 

ŞEFUL DE SALĂ: De la început. Am venit odată cu şefu”. 

DAN: Au trecut ceva ani. 

ŞEFUL DE SALĂ: Mi-e greu să socotesc şi în secole, darămite în ani. 

DAN: Aici vă place să luaţi timpul în râs. 

ŞEFUL DE SALĂ: Deloc. Nu noi. 

DAN: Ai văzut multe, ai auzit multe... 

ȘEFUL DE SALĂ: Eu iau comenzi şi servesc clienţii. 

DAN: Şefu”, domnul Vladimir cum e? De unde vine? 

(În spatele lui DAN a apărut VLADIMIR.) 

VLADIMIR: Ce mai faci, prietene? Ai curiozităţi? 

DAN: Fireşti, nu crezi? 


VLADIMIR: Şi de ce nu întrebi direct? Când ne-am cunoscut nu voiai să 
ştii nimic. S-a schimbat ceva? 

ŞEFUL DE SALĂ: Doriţi ceva? 

VLADIMIR: Un pahar cu lapte. 

ȘEFUL DE SALĂ: Vă rog să repetaţi, nu am înţeles. 

VLADIMIR: Un pahar cu... Ce m-o fi apucat?! Adu-mi ce vrei. 

ŞEFUL DE SALĂ: Ce vreau eu?! 

VLADIMIR: Eşti surd?! (ŞEFUL DE SALĂ, nedumerit, iese speriat spre 
bucătărie. Către DAN.) Mai bine spune-mi cum a fost. Noaptea asta ai mai 
înaintat? 

DAN: Ca de obicei. Eu povestesc, ea ascultă. În zori adormim amândoi. 

VLADIMIR: Ai pus mâna pe ea? Ai încercat să o... 

DAN: Atingeri nevinovate. 

VLADIMIR: Lasă-mă cu „nevinovate”! Spune-mi, cum e? 

DAN: S-a schimbat mult. E aproape femeie. Se face foarte frumoasă. 

VLADIMIR: Şi atunci, de ce nu o... 

DAN: E prea crudă. Abia i-a înmugurit sânul. Coapsa încă nu s-a arcuit 
suficient. 

VLADIMIR: Pierzi timpul aiurea. 

DAN: Crede-mă, e incertă. N-a trecut cu totul pragul cărnii. Ştiu când va 
veni momentul. 

VLADIMIR: Cum o să-ţi dai seama? 

DAN: Multe vor fi semnele că a intrat în trup de femeie. Poate când va 
avea prima depresie. 

VLADIMIR: Tu vrei s-o transformi într-o persoană de sex depresiv? 

DAN: Glumeam. Ai început să nu prea mai ai nuanțe. Eşti încrâncenat 
sau mi se pare mic? 

VLADIMIR: Nu mai aştepta atât, execut-o! 

DAN: Încă nu. Avem timp. Secole. Şi am încă destule de 

povestit. 

VLADIMIR: Asta-i problema?! Pentru asta te afli tu aici? Ca să-ţi verşi 
tolba cu poveşti în dormitorul fetiţei? Prietene, cred că uiţi care-i scopul. 
Intră în ea şi varsă-ţi icrele! Pe urmă, îţi spun eu ce trebuie făcut. Clar?! Ce 
e, de ce zâmbeşti aşa? 

DAN: Mai bine m-ai învăţa despre vise. Am aplicat tot ce mi-ai spus 
până acum. 

VLADIMIR: Şi? 


DAN: Mai nimic. 

VLADIMIR: Nu uita că visul e umbra unui lucru real sau care poate 
deveni real. Exersează umbra şi umbra îşi va chema fapta. Ai înţeles? Lecţia 
următoare după ce îmi spui că nu mai e fecioară. (În Bar intră oameni 
necunoscuţi. Către ŞEFUL DE SALĂ.) Cine-s ăştia? 

ŞEFUL DE SALĂ: Au adus recuzita pentru spectacolul de diseară. Pot să 
înceapă pregătirile? 

VLADIMIR: Da. (Către DAN.) Să mergem! 

(VLADIMIR iese din Bar. DAN către ŞEFUL DE SALĂ.) 

DAN: Nu te speria, a început să îmbătrânească. 

ŞEFUL DE SALĂ: Dar lapte n-a băut de când îl ştiu... şi îl ştiu de ceva 


timp. 
DAN: De secole. Corect?... E o vorbă: la bătrânețe diavolul se 
călugăreşte. 


ŞEFUL DE SALĂ: Doamne fereşte! 

DAN: Adu-mi în cameră, te rog, cafeaua. Şi pâinea... Nu, vreau o friptură 
de viezure-zburător, în sânge. Doamnei, un nectar proaspăt de... 

ŞEFUL DE SALĂ: Piersici albastre, de Siberia. 

DAN: Şi nişte miere de... 

ŞEFUL DE SALĂ: De stuf oceanic. 

DAN: Şi nu uita să i se pregătească baia. Astăzi puneţi-i ulei de flori de 
Lună. 

ȘEFUL DE SALĂ: Prea bine, Excelenţă. 

(DAN urcă scările. Barul se umple de oameni stranii care poartă obiecte 
ciudate. În Bar este adus un taur ferecat într-o cușcă.) 


SCENA 3 


Dormitorul ROSALIEI De undeva, se aude MIA cântând. ROSALIA se 
priveşte în oglindă. 


ROSALIA: Ce se petrece cu mine? Nu-mi mai aduc bine aminte ce-am 
fost înainte. Doar că până mai acum puţină vreme eu eram plină de gol. Şi 
îmi plăceau trandafirii. Îmi plac şi acum. Căldură simţeam doar când 
sărutam pe gură. Căldură rece. Urma un vârtej amețitor, sorbire adâncă a 
vieţii celui care-şi dădea răsuflarea. Atât îmi mai pot aminti. Pentru că am 
uitat sau pentru că atât a fost? Năvălesc în mine dorinţe pe care nu le pricep. 


Acum o clipă, nici ideea de dorință nu o înţelegeam. Ce înseamnă să fu 
trup? Să fii piele? Să te înfierbânți ori să te înfrigurezi? Mă privesc, ciudată 
perspectivă, dinăuntrul corpului. Începe să fie al meu. Ce înseamnă „al 
meu”? Sunt înconjurată de senzaţii, de durere, de mirare. Sânge şi plăcere, 
carne şi suspin. Ce-s toate astea?... Dacă-mi mângâi pieptul, am învăţat să 
mângâi? Îl simt crescut. Pântecele se complică în mine. Inima mă întreabă. 
Gânduri şi iar gânduri. Gândul e un înger? Mă frământă, mă încearcă... Pot 
spune: ştiu! Câte vin să mă împlinească şi câte mă vor mai descoperi?!... Ce 
minunat e să-ți doreşti să fii femeie! Cum se numeşte acel impuls? Bărbatul 
pe care vreau să-l cuprind în braţe? Doamne, am altfel de buze! Mă dor! 


SCENA 4 
În fața Barului, VLADIMIR vorbeşte cu MIA. 


VLADIMIR: Te-am auzit cântând sau mi s-a părut? Parcă te-am zărit 
dând târcoale pe lângă camera Rosaliei. Am avut oare vedenii? Vorbeşte! 

MIA: Da. 

VLADIMIR: Nu cumva ai primit vreo sarcină de sus? De ce taci? 
Răspunde! 

MIA: Da. 

VLADIMIR: Ai devenit îngerul ei păzitor? 

MIA: Da. Nu. 

VLADIMIR: Poftim?! 

MIA: M-au anunţat să mă pregătesc. 

VLADIMIR: Păi, sigur, că altul liber prin jur nu era. Şi când începi 
treaba? 

MIA: Curând. 

VLADIMIR: Asta da veste! Şi pe mine de ce nu m-ai înștiințat? Care-i 
regula în Bar? Sau acum, dacă ai fost băgată în seamă, nu mai respecţi 
regulile?! Sper că nu ţi-ai pus în gând să renunti şi la dans. Ştii că sunt unii 
care vin special pentru tine? Târfă, târfă, dar ai clienți. Deci? 

MIA: Da. 

VLADIMIR: Îmi pierd răbdarea! Da, ce? 

MIA: O să văd. 

VLADIMIR: Îmi place când eşti optimistă. Fată descurcăreaţă, ce naiba! 
Dacă mă asculţi pe mine, le poți face pe toate. Te mai ajut şi eu, doar eşti ca 


şi copilul meu. Te-am cules de prin văzduhuri, hoinăreai aiurea. Te 
pierduseşi de ceata ta, cred, erai vai de capul tău! Ţi-am dat un nume şi ți- 
am făcut un rost, eşti şi tu folositoare la ceva. Corect? Lămurește-mă şi pe 
mine, de unde obsesia asta a voastră pentru tăcere? 

MIA: Ca să ne auzim gândurile. 

VLADIMIR: Ale mele sau ale tale? 

MIA: Da. 

VLADIMIR: Aţi luat-o razna cu toţii! Ce se-ntâmplă de nu mă mai 
înţeleg cu voi?! 

MIA: Da şi da. 

VLADIMIR: Multe s-au mai schimbat cu tagma asta îngerească după ce 
v-am părăsit! Pe vremea mea nu erau atâtea complicaţii. Am şi plecat 
devreme, în ziua aia în care toată lumea se odihnea. Că abia îi puteai spune 
lume. Cum trece timpul! Ce caşti gura la mine? Ia banii ăştia şi dă fuga să 
cumperi farduri, parfum, un pieptene, lac de unghii şi toate cele femeieşti. 
(Din Bar iese ŞEFUL DE SALĂ. Către acesta.) Zi! 

ŞEFUL DE SALĂ: Vă caută un şarpe. 

VLADIMIR: Spune-i să mă aştepte, vin imediat. (ȘEFUL DE SALĂ 
reintră în Bar. Către MIA.) Te pricepi tu ce să iei mai bine ca mine. Ne-am 
înţeles? Dă măcar din cap! 

MIA: Da. 

VLADIMIR: Dă-r-le, dar nu-i spune că sunt de la mine. O să interpreteze 
că vreau s-o ispitesc. Hai, fugi! 


SCENA 5 


În Bar toate mesele, mai puţin cea cu trandafiri, sunt ocupate. În plus, e 
şi multă lume în picioare. VLADIMIR stă la masa sa alături de DAN. Pe 
scenă a început partea a doua a unui spectacol: disputa dintre Sfântul 
Proroc Ilie şi slujitorii Zeului Baal. Scena este dominată de taurul proaspăt 
sacrificat. ILIE face ultimele pregătiri sub privirile dușmănoase ale celor 
patru sute cincizeci de preoți ai lui Baal. POVESTITORUL începe prin a 
rememora acțiunea primei părți. 


POVESTITORUL: Aşa cum aţi văzut, pe Muntele Carmel s-a adunat 
poporul lui Israel ca să fie martor al confruntării dintre Sfântul Proroc Ilie şi 
cei patru sute cincizeci de profeți ai Idolului Baal. Pariul, pe viaţă şi pe 


moarte, era: care va aprinde rugul doar prin forţa rugăciunii, el sau cei patru 
sute cincizeci? Vă aduceţi aminte ce le-a spus Ilie falşilor profeti? 

ILIE: Până când veţi şchopăta în genunchi? Dacă Domnul este 
Dumnezeu, mergeţi după el! Dacă este Baal, atunci duceţi-vă la el! 

POVESTITORUL: Şi a cerut ca doi tauri să fie pregătiţi pentru sacrificiu. 
Să fie aşezaţi pe rug, dar focul să nu fie aprins. I-a lăsat pe falşu profeti să 
aducă primu sacrificiul. Aceştia l-au invocat cu strigăte pe Baal, din zori şi 
până seara, dar în zadar. Ilie a râs de ei, încurajându-i să strige mai tare, ca 
nu cumva zeul lor să nu fi adormit sau să nu fie ocupat cu alte treburi. 
Acum, la căderea întunericului, a venit rândul lui Ilie. 

ILIE: Tăceţi şi încetaţi, căci a sosit vremea jertfei mele! 

POVESTITORUL: Se apucă a înălța un Altar cu douăsprezece pietre, 
reprezentând cele 12 seminţii ale lui Israel. Sapă un şanţ larg în jurul 
Altarului, pe care se află taurul jupuit de piele. Porunceşte să fie vărsată, în 
trei rânduri, apă din belşug peste victimă, astfel încât să se umple șanțul. 

ILIE: Doamne, Dumnezeul lui Avraam, al lui Isaac şi al lui Iacob, 
ascultă-mă pe mine, robul Tău, şi trimite foc peste această jertfă, ca astăzi 
să cunoască toate aceste popoare că Tu singur eşti Dumnezeul lui Israel şi 
eu robul Tău şi ie ţi-am înălțat această jertfă! Ascultă-mă pe mine, 
Doamne, ascultă-mă cu foc, ca să se întoarcă inimile acestor popoare în 
urma Ta! 

POVESTITORUL: Pe dată cobori foc din cer, devorând jertfa, lemnul şi 
apa. (Rugul s-a aprins.) Tot poporul căzu atunci cu faţa la pământ. 

POPORUL: Cu adevărat, Domnul este singurul Dumnezeu! 

POVESTITORUL: Apoi, din porunca lui Ilie, falşu profeți fură hăituiţi şi 
prinşi. 

ILIE: Prindeţi pe prorocii lui Baal, ca să nu scape nici unul dintr-înşu! 

POVESTITORUL: Şi omul lui Dumnezeu, Sfântul Ilie, mergător înainte 
la cea de-a doua venire a lui lisus, le va tăia beregata cu propriile sale 
mâini. (ILIE, înarmat cu un cuțit de sacrificiu, ia pe rând câte un slujitor al 
lui Baal şi îi taie grumazul. În mod ciudat, din toţi câţi încearcă să-i 
omoare, nici unul nu capătă nici cea mai mică zgărietură. Nu curge 
picătură de sânge.) Aici, pe râul Cison şi asta chiar acum, în fața voastră. 
(Spectatorii devin  iritați de  contradicția dintre prezentarea 
POVESTITORULUI şi spectacolul jalnic de pe scenă. ILIE se chinuie în 
zadar, dar din nici o beregată nu țâşneşte sânge. Scena grotescă devine 
ilară. POVESTITORUL insistă.) Patru sute cincizeci de gâtlejuri vor 


sângera gâlgâind căldura vieții ce se scurge. Priviţi acest spectacol al 
credinţei, acest miracol al întoarcerii la dreapta cale. Desfătaţi-vă... 
(Mesenii huiduie. Spectacolul e un fiasco. De la masa lui, VLADIMIR face 
semn să se pună capăt comediei. Lucru care se şi întâmplă, în aplauzele 
sarcastice ale publicului. Din cauza fumului, se declanşează instalația 
antiincendiu. Toată lumea are parte, pentru scurt timp, de o ploaie care 
pare a fi fost trimisă spre compensare de însuşi Sfântul Proroc Ilie. Această 
ultimă defecțiune amuză publicul şi pare să mai salveze o parte din ceea ce 
putea fi eşecul serii.) 

VLADIMIR (în picioare): Nu vă închipuiţi ce am pierdut! Trebuia să 
vedem 450 de gâtlejuri împroşcând sânge! Ne-ar fi stropit pe toţi, ne-ar fi 
curs pe față, pe mâini. Ar fi duhnit a moarte. Credeţi-mă, nu înţeleg ce s-a 
întâmplat! Aia patru sute cincizeci erau păcătoşi adevăraţi, cu sânge şi maţe 
în ei. E un mister! (ȘEFUL DE SALĂ este lângă masă şi-i şopteşte la 
ureche.) Cuţitul era foarte bine ascuţit. Au fost şi cuțite de rezervă, toate 
perfecte, dar nici unul n-a tăiat. Aici nu e lucru curat! (ȘEFUL DE SALĂ 
scoate un cuţit din buzunar, identic cu cel folosit pe scenă, şi i-l dă lui 
VLADIMIR.) la să-l încercăm. Care ai sânge în tine? (Toți mesenii întorc 
privirile spre VLADIMIR, dar nimeni nu-i răspunde.) Nici unul? Nimeni? 
(DAN ia cuțitul din mâna lui VLADIMIR şi trece lama peste încheietura 
mâinii stângi. Sângele ţâşneşte, spre extazul mesenilor. DAN îşi soarbe 
propriul sânge, oprindu-l astfel să mai curgă. Momentul este însoţit de 
suspinul sălii. VLADIMIR aplaudă. Sala ovaţionează, dar se întoarce 
curând la preocupări culinare.) Bravo, bravo, prietene! 

DAN: Se aplaudă victimele! 

VLADIMIR: Eşti un ales. Eu aşa aş interpreta. 

DAN: Eu n-aş interpreta o evidenţă. (Privindu-şi rana.) Tinem prea mult 
la carnea asta. Şi voi râvniţi la ea, nu-i aşa? Tânjiţi după o boală, după o 
rană, după o cât de mică durere. 

VLADIMIR: Dacă le-aţi luat voi pe toate... 

DAN: Straniu sentiment să te descoperi singur printre 

nemuritori! 

VLADIMIR: Normal, ar mai fi trebuit să fie unul, Prorocul Ilie însuşi. Se 
spune despre el că este înger întrupat în carne şi că aşa stă şi acum lângă 
Dumnezeul său. Cineva ne păcăleşte sistematic. 

DAN: Crezi? 


VLADIMIR: Ştii, mi-a trecut prin minte un gând, aiurea, poate. Nu 
cumva Rosalia e cea care nu şi-a mai făcut treaba în seara asta? 

DAN: Crezi? 

VLADIMIR: Dacă ea a fost cauza, nu e bine. 

DAN: Să revenim la ale noastre. 

VLADIMIR: Ce mai face fecioara noastră? 

DAN: Înfloreşte. 

(Din înaltul sălii, petale de trandafir se cern deasupra meselor. Lumea 
este nedumerită şi priveşte spre masa goală a ROSALIEI. Pe scenă cântă în 
duet MIA şi VALENTINO.) 


SCENA 6 


Dormitor ce seamănă foarte mult cu iatacul ROSALIEI. Dar nu toate 
lucrurile sunt aşezate la locul lor. Pe podea sunt aruncate haine. Pe pat, 
acoperiți cu un cearşaj, dorm goi un bărbat şi o femeie ce par a fi DAN şi 
ROSALIA. CEL CARE PARE se trezeşte cu greu. Descoperă cu uimire 
camera, apoi femeia. Se examinează nedumerit. Ridică cearşajul şi priveşte 
goliciunea femeii. La primul ei semn de trezire, îşi reia poziția iniţială, 
prefăcându-se că doarme. CEA CARE PARE se ridică în capul oaselor. 
Priveşte prin fereastră ploaia şi se întinde leneşă. Îl descoperă speriată pe 
CEL CARE PARE. Dându-și seama că este dezbrăcată, sare din pat, smulse 
cearşaful şi se înfăşoară cu el. 


CEA CARE PARE: Ce cauţi aici?! De ce dormi în patul meu?! Cine 
eşti?! 

(CEL CARE PARE se ridică stingher pe marginea patului. ) 

CEL CARE PARE: Ştiu cine sunt, dar nu şi cum am ajuns aici. 

CEA CARE PARE: Minţi! 

CEL CARE PARE: Nu-mi amintesc nimic. 

CEA CARE PARE: Ce cauţi în patul meu?! Te-ai furişat în timp ce 
dormeam? Cum ai intrat? Răspunde! 

CEL CARE PARE: Nu reuşesc să-mi aduc aminte nimic. 

CEA CARE PARE: De ce sunt dezbrăcată?! 

CEL CARE PARE: Şi eu sunt. 

(CEL CARE PARE îşi culege hainele de pe jos şi se îmbracă jenat.) 

CEA CARE PARE: S-a întâmplat ceva între noi? 


CEL CARE PARE: Nu-mi dau seama. 

CEA CARE PARE: Mi-ai făcut ceva? 

CEL CARE PARE: Nu ştiu. 

CEA CARE PARE: Încetează cu „nu ştiu”! Tii totul ascuns în tine. 

CEL CARE PARE: Tu îţi aminteşti ceva? Habar n-am cum am ajuns aici. 
Şi nici ce s-a întâmplat cu noi. 

CEA CARE PARE: Să nu te apropu de mine! 

CEL CARE PARE: Aseară am fost la bar. 

CEA CARE PARE: Şi eu am trecut pe-acolo. 

CEL CARE PARE: Oare am dansat împreună? 

CEA CARE PARE: M-ai dezbrăcat în timp ce dormeam? 

CEL CARE PARE: De obicei, femeile îmi cer să le dezbrac. 

CEA CARE PARE: Uită-te în ochii mei! Spune, m-ai lăsat gravidă?! 


SCENA 7 


Interiorul catedralei. VLADIMIR e îngenuncheat în interiorul 
confesionalului. 


VLADIMIR: Nu trece zi fără să-l îndemn să-şi încheie misiunea. Și el tot 
amână şi amână. Recunosc, m-am înşelat în privinţa lui. 

CONFESORUL: Ce vrei să spui? 

VLADIMIR: A devenit plin de el, de faptul că a trecut mai bine de o lună 
de când noapte după noapte supravieţuieşte. Că a reuşit să stârnească în ea 
dorința de a fi femeie. Am verificat, acum are şi un înger păzitor, deci a 
devenit om. Se spune că Rosalia e de nerecunoscut. Că arată incredibil, că e 
de o frumuseţe orbitoare. 

CONFESORUL: Se spune? 

VLADIMIR: Păi, cine o vede?! O ţine vrăjitorul închisă în casă. 

CONFESORUL: Vrăjitorul? 

VLADIMIR: Omul nostru, vrăjitorul din vorbe. Aşa îi spun eu. Vorbesc 
valeţii, servitoarele. Dar nici ei n-au văzut-o. lar el, seducătorul, e din ce în 
ce mai îngâmfat. Un arogant! 

CONFESORUL: Asta-mi place. Dar nu-mi place că ai început să repeți 
vorbele servitorilor. 

VLADIMIR: Sunt ochii şi urechile mele. Crede-mă, stăpâne, e un biet 
om cu un talent discutabil la vrăjit femei. Dacă n-aş fi fost eu... Nu vreau să 


mă apuc acum să povestesc, dar eu l-am învăţat toate câte le ştie. Şi încă nu 
mi-a dat ascultare cum se cuvine, că acum ar fi fost departe. 

CONFESORUL: Departe, nedeparte, lumea a început să scârțâie. O parte 
din oamenii sortiți nu mai mor, pentru că Doamna nu-şi prea mai face 
treaba. Însuşi spectrul morţii e mai subţire. Mai e un pic şi or să creadă că s- 
a schimbat legea firii. Fă ceva! 

VLADIMIR: Fac tot ce pot, stăpâne. 

CONFESORUL: Doar atât mai poți, Vladimire? Am greşit când te-am 
numit Stăpânul lumii? 

VLADIMIR: Voi pune negreşit capăt acestei poveşti. Voi face ca şi 
ultimul act să se făptuiască. 

CONFESORUL: Ştii unde greşeşti tu? Nu l-ai făcut conştient că 
pericolul morții lui de-abia acum începe să crească. Dacă până acum era 
ferit, pentru că el nu avea o poveste a lui, iar Moartea se hrănea cu poveştile 
altora în care el vieţuise ca un impostor, acum începe să aibă propria sa 
poveste. E pe cale să devină omul care a lăsat Moartea gravidă. Fă-l să 
înţeleagă că este în pericol de moarte. Îl vei băga în sperieţi şi nu va mai 
ezita o clipă s-o lase grea. Acum, pleacă! (VLADIMIR părăseşte spăşit 
catedrala. Uşa  confesionalului se deschide,  zărindu-se silueta 
CONFESORULUI.) „Satana alungă pe Satana”. La început evreii m-au 
numit Satana. Mai apoi, grecii mi-au zis Diavol. „Satana alungă pe Satana”. 
Doar Iisus a înţeles. 


SCENA 8 


Dormitorul ROSALIEI. Pe podea sunt aruncate haine. Pe pat, acoperiţi 
cu un cearşaj, dorm goi DAN şi ROSALIA. DAN se trezeşte cu greu. 
Descoperă cu uimire camera, apoi pe ROSALIA. Se examinează nedumerit. 
Ridică cearşaful şi priveşte goliciunea femeii. La primul ei semn de trezire, 
îşi reia poziţia inițială, prefăcându-se că doarme. ROSALIA se ridică în 
capul oaselor. Priveşte prin fereastră ploaia şi se întinde leneşă. ÎI 
descoperă speriată pe DAN. Dându-și seama că este dezbrăcată, sare din 
pat, smulge cearşajul şi se înfăşoară cu el. 


ROSALIA: Ce cauţi în patul meu?! Cum ai intrat? 
(DAN se ridică stingher pe marginea patului.) 
DAN: Tu m-ai chemat aici. 


ROSALIA: De ce sunt dezbrăcată?! 

DAN: Şi eu sunt. 

(DAN îşi culege hainele de pe jos şi se îmbracă jenat.) 

ROSALIA: S-a întâmplat ceva între noi? 

DAN: Nu-mi dau seama. 

ROSALIA: Ţu totul ascuns în tine. 

DAN: Tu îţi aminteşti ceva? 

ROSALIA: Din ce în ce mai puțin. 

DAN: Am fost la bar. 

ROSALIA: Şi eu am trecut pe-acolo. 

DAN: Am dansat împreună. 

ROSALIA: M-ai dezbrăcat în timp ce dormeam? 

DAN: Nu dormeai. 

ROSALIA: Uită-te în ochii mei! Spune-mi, m-am îndrăgostit? (O lumină 
ciudată inundă camera. DAN face eforturi să-şi revină, ca trezit dintr-un 
vis.) Ce-i cu tine? Eu îţi spun că te iubesc... şi tu? 

DAN: Gândul mi-a zburat aiurea. 

ROSALIA: La ce? 

DAN: La moarte. 

ROSALIA: Credeam că te gândeşti la mine. 

DAN: Tot timpul. Gândul morții e ca un zgomot de fond. 

ROSALIA: Ştiu ce te frământă. Aş vrea să-i poţi înfrunta. 

DAN: Nu le rămân dator. 

ROSALIA: Îmi doresc ca tu să devii puternic, cel mai puternic. Să-i 
domini, iar ei să te respecte. Nu te vor lăsa în pace pentru că nu-ți pot ierta 
că eşti om. Nimic nu urăsc mai mult. O dată în plus când reuşeşti ceea ce ei 
nu pot. Nefiind capabili să-şi facă planuri decât pe termen scurt, pot fi uşor 
încurcaţi de o minte calculată şi limpede. Ca să-i scoţi din minţi e suficient 
să-ţi regăseşti liniştea interioară, dar te vor urma cu adevărat doar dacă le 
dovedeşti că eşti puternic. 

DAN: De ce-mi spui toate astea, acum? 

ROSALIA: Pentru că eşti bărbatul meu şi vreau ca tu să fii deasupra 
tuturor. Nu uita lucrul cel mai important: numai Satana poate porni, fără să 
bănuiască, procesul propriei sale distrugeri. 

DAN: Aş vrea să te opreşti. Hai să nu le facem loc în povestea noastră. 
Mai bine am tăcea, ca îngerii. 


ROSALIA: Nu uita ce ţi-am spus... Mă bucur că taci. E dovada ascultării 
tale. Există şi tăceri în care a locuit cândva o fărâmă de cuvânt. (DAN şi 
ROSALIA sunt îmbrăţişaţi, eliberându-se cu greu din haine.) Există şi tăceri 
făptuitoare... (Se ascund sub cearşafuri.) Fă-mă să rodesc! 


SCENA 9 


Barul gol la ora amiezii. ŞEFUL DE SALĂ stă la o masă pe care se află 
multe sticle murdare, din care scoate bucăți de hârtie pe care le citeşte. 
Lipeşte etichete pe sticlele examinate şi apoi le pune într-o cutie. DAN 
coboară scara şi rămâne nedumerit de îndeletnicirea ȘEFULUI DE SALĂ. 


DAN: Ce-s astea? 

ŞEFUL DE SALĂ: Ultima recoltă a Zeului Catarg. A trecut azi-dimineaţă 
pe-aici. 

DAN: Ăsta ce zeu mai e? 

ŞEFUL DE SALĂ: E o figură. Vorbeşte cam mult, dar e simpatic. 

(VLADIMIR, apărut de nicăieri, către ŞEFUL DE SALĂ.) 

VLADIMIR: Strânge astea de-aici! 

DAN: Tocmai acum, când voiam să mă joc şi eu de-a naufragiatul?! 

VLADIMIR: Strânge! 

DAN: Cine-i băiatul care le colectează? 

VLADIMIR: Un ecologist. Culege mizeriile astea din valurile mărilor şi 
oceanelor şi astfel lumea e mai curată. 

DAN: De ce? (ŞEFUL DE SALĂ vrea să ia şi ultimele sticle de pe masă.) 
Lasă-le, să mă lămuresc! (Către VLADIMIR.) Şi ţi le dă ție? De ce? Te duci 
pe urma lor, te apuci de acțiuni de salvare? 

VLADIMIR: Le vând. La preţ bun. 

DAN: De ce nu mă mir? Sunt destui scrântiți pe lumea asta care 
colecţionează tot felul de aiureli. 

VLADIMIR: Cine dă bani pe ele le ia ca să se bucure de conţinutul lor. 

(VLADIMIR respiră adânc aerul din interiorul unei sticle. Pare atins de 
extaz. DAN derulează o hârtie scoasă din altă sticlă, încercând s-o 
citească.) 

DAN: Nu înţeleg scrisul, dar presupun că e mesajul unui disperat. Nu 
pricep nimic. Nu-mi mai bat capul, că şi-aşa îmi vâjâie. Nu reuşesc să dorm 
cât trebuie, să recuperez nopțile pierdute. 


VLADIMIR: Insomnia e aperitivul infernului. Ai grijă, vor mai fi atâtea 
şi atâtea nopţi. 

DAN: Nesomnul mă face să-mi pierd răbdarea. 

VLADIMIR: la-o mai încet, nu te grăbi. Să avem buna măsură a 
lucrurilor. Gândeşte-te că trupul ei de femeie trebuie să se desăvârşească, să 
poată purta fără riscuri sarcina când va veni vremea. Nu trebuie să te 
pripeşti. 

DAN: Ce grijuliu ai devenit! 

VLADIMIR: Prietene, nu uita că eu sunt îngerul tău păzitor. Eu vă vreau 
binele, căci eu am pus la cale acest plan şi mă-ngrijesc de el. Şi, după ce o 
s-o laşi gravidă, să nu te opreşti din povestit. Trebuie s-o pregăteşti din toate 
punctele de vedere. Să înțeleagă care e rolul tău în povestea asta. Să vadă în 
tine viitorul tată al măreţului ei fiu. 

DAN: Ai talent de dădacă. Simt nevoia de puţin aer curat. Vladimire, tu 
vrei să îneci un peşte în apă! 

VLADIMIR: Mai bine mi-ai asculta sfaturile. 

DAN: Ţi le-am ascultat. Am înţeles, în sfârşit, cum se îmblânzesc visele. 
(MIA şi VALENTINO intră în fugă în Bar.) Şi eu, care credeam că nu ne 
putem imagina decât trecutul. 

VLADIMIR: Vrei să repeţi ce-ai spus mai devreme? 

DAN (către ŞEFUL DE SALA): Trimite-mi ceva bun în cameră şi pune 
să ne pregătească baia. Diseară ieşim în lume. Vezi să aibă trandafiri 
proaspeţi pe masă! 

ŞEFUL DE SALĂ: Da, Excelenţă. 

VLADIMIR: Te-am rugat ceva! 

DAN (ieşind din Bar): Fecioara a devenit femeie! 

(VLADIMIR se aşază pe scaun. Pentru sine.) 

VLADIMIR: Omul este ceea ce ascunde. De ce am sentimentul că nu vor 
fi împreună niciodată? Că unul pentru altul vor fi ca morţi. Am premoniţii? 
Nu mi s-a mai întâmplat din zilele Facerii. 

(Pe scenă, MIA şi VALENTINO cântă Ave Maria.) 


SCENA 10 


Dormitorul ROSALIEI. Aceasta îl întâmpină pe CONFESOR. 


CONFESORUL: Cât eşti de frumoasă! lartă-mă că am venit neanunţat. 
Am profitat, căci l-am văzut pe omul tău plimbându-se pe-afară. 

ROSALIA: Şi eu voiam să te chem. 

CONFESORUL: Am simțit chemarea ta şi m-am grăbit. Într-un fel, eşti 
fiica mea, cu toate că mi te-aş fi dorit soţie. 

ROSALIA: Încetează cu linguşirile, incestuos pervers şi fără urmaşi ce 
eşti! 

CONFESORUL: Nu-ţi bate joc de un bătrân neputincios. Îţi face plăcere 
să-mi aminteşti mereu asta? 

ROSALIA: Fiica ta?! 

CONFESORUL: Dacă eu nu l-aş fi mâniat pe Creator?... Tatăl, eu. 
Răzbunarea lui ţi-a fost mamă. Apropo, înţeleg că ai o veste bună să-mi dai. 

ROSALIA: În pântecele meu creşte un om! 

CONFESORUL: Moartea a rămas gravidă?! Minunea minunilor! La asta 
chiar nu mă aşteptam. 

ROSALIA: Voi avea un copil. 

CONFESORUL: Eşti complet schimbată şi pari... 

ROSALIA: Fericită. Tu nu ştii ce-i aia. 

CONFESORUL: Dar mă pricep să cântăresc situaţii. Şi evaluarea mea 
spune că nimeni nu trebuie să-ţi împărtăşească fericirea. 

ROSALIA: N-o să se audă decât la timpul potrivit. Nici lui Dan nu i-am 
spus încă. 

CONFESORUL: Asta-i bine. Sunt mulți care se-ntreabă de ce, cum? 
Unii, mai necumpătați, se şi grăbesc cu răspunsuri. 

ROSALIA: Ai grijă să rămână muţi. Aş vrea să vorbim deschis, fără 
şiretlicuri, fără înşelăciuni. 

CONFESORUL: Între noi nu e cazul. 

ROSALIA: Am nevoie de tine pentru ca acest copil să nu sufere. 

CONFESORUL: Dacă nu se va şti nimic despre el până când va împlini 
treizeci Şi trei de ani, cu siguranță va primi o educaţie aleasă şi va fi ferit de 
toate pericolele. 

ROSALIA: Asta-mi doresc. 

CONFESORUL: lar, dacă apoi, când lumea îl va descoperi, îl va 
cunoaşte şi va începe să-l slăvească pe el ca pe cel aşteptat, se va afla că s-a 
născut din fecioară, iar eu i-am fost tată... 

ROSALIA: Nimic nou. Pesemne că vrei ca în scurt timp să mă mărit cu 
un om cuminte şi de caracter, cu o meserie onorabilă. 


CONFESORUL: Cu un tâmplar, aş prefera. 

ROSALIA: Gândim la fel. Pentru asta va trebui ca tatăl lui adevărat... 

CONFESORUL: ÎI fac stăpânul lumii. 

ROSALIA: Asta îmi doream şi eu până mai ieri pentru bărbatul meu: 
putere şi măreție! Eram dispusă să lupt chiar şi împotriva ta numai ca să-l 
urc pe tronul acestei lumi. Dar de când port în mine pruncul, mă gândesc 
mai degrabă la fiul meu. 

CONFESORUL: Pruncul din pântecele tău a fost salvarea mea? 

ROSALIA: Crede-mă, aş fi reuşit. Nu-ţi închipui ce putere îți dă 
dragostea. Pe tatăl natural... 

CONFESORUL: Îl iau ajutorul meu, e talentat. 

ROSALIA: De-ai face-o, m-ar urmări oriunde m-aş ascunde. Ar deveni 
cel mai mare pericol pentru fiul meu. Pentru fiul nostru. 

CONFESORUL: Atunci, omul a trăit destul. 

ROSALIA: Nu, asta în nici un caz! Cel mai bine pentru Dan e să-şi 
continue drumul ca până acum. 

CONFESORUL: O să-l mănânce alcoolul şi sifilisul. 

ROSALIA: Dacă asta îi va fi soarta, aşa va fi. Insist, nu vreau să te 
amesteci în viaţa lui. Să trăiască aşa cum i-a fost scris înainte să mă 
cunoască. 

CONFESORUL: Şi dacă i-a fost scris să te întâlnească? 

ROSALIA: Să se şteargă acel înscris! 

CONFESORUL: Va vorbi, se va lăuda că el e bărbatul care a lăsat 
Moartea gravidă. lar când fiul nostru se va ridica în glorie va spune lumii... 

ROSALIA: Sunt crâşmele pline de beţivi ce se mândresc cu tot felul de 
isprăvi. Îi bagă cineva în seamă? Doar de se nimeresc prin preajmă unii mai 
impresionabili să scoată un bănuţ din buzunar sau să le facă cinste cu o 
tărie. Cel mult se va găsi careva să vadă în el un erou de roman, de piesă de 
teatru, şi să-l facă personaj. 

CONFESORUL: Asta nu e bine. 

ROSALIA: Te înşeli. Abia atunci povestea asta nu va mai ridica semne 
de întrebare. O ficțiune, ca multe altele. Cine să mai ia în serios magia unei 
poveşti fabuloase? Se vor minuna cu toții şi-i vor spune la final: 
„Închipuire!”... Lasă-l în voia Domnului! 

CONFESORUL: Nu mi te-aş fi închipuit vreodată îndrăgostită! Cum e să 
iubeşti? 

ROSALIA: Nici asta n-ai să ştii vreodată! 


CONFESORUL: Acum nu eşti doar rea, eşti şi îngâmfată. 

ROSALIA: Mai e ceva, mi-e teamă ca Vladimir să nu-i facă vreun rău. 

CONFESORUL: Nu-l mai văd capabil. Mi-e teamă că i se va risipi toată 
întunecimea! 

ROSALIA: Totuşi, ideea a fost a lui. 

CONFESORUL: $1?... Dacă n-aş fi fost eu... Crede-mă, eu am luat 
consimţământul. 

ROSALIA: Atunci Lui trebuie să-i mulțumesc? 

CONFESORUL: Habar n-are. Nu-i pasă. E prea sigur pe el. 

ROSALIA: Şi punerea în operă tot Vladimir a făcut-o. 

CONFESORUL: N-a făcut-o gratis. Mi-a cerut să-l răsplătesc cu o 
domnie mai mare, mai însemnată. 

ROSALIA: Şi ce-ai de gând? 

CONFESORUL: Trebuie pedepsită reuşita lui. Să-l răsplătească cine-o 
vrea, eu nu!... Plecarea ta a încurcat mult lucrurile. A întors lumea cu fundul 
în sus. Până şi Äl Bătrân e nervos şi ştii că nu-i stă în fire. Oamenii, 
dumnezeii ăştia mici şi prea-mândri de chipul lor, au luat-o razna: mai au 
puţin şi încep să se creadă nemuritori! Nu vrei să te întorci la muncă, după 
ce naşti? 

ROSALIA: Poate n-ai înţeles bine, eu chiar sunt femeie. 

CONFESORUL: Dar instinctul de prădător nu piere. 

ROSALIA: Doar dacă e înlocuit de un altul. Mai mult, tu nu ai cum să 
ştii asta, omul e dominat de dorinţe. Tu le vezi numai ca ambiţii. Doresc să 
am o groază de lucruri pe care le văd la oamenii din jurul meu. 

CONFESORUL: Cum crezi! 

ROSALIA: Până acum, eu mi-am făcut treaba în numele tău. Poate e 
cazul să te descurci şi singur. Are cine să te ajute, am lăsat în urmă 
suficienţi ucenici. Unii chiar zeloşi. Nici unul nu are slăbiciuni pentru 
poveşti, ca să te mai poţi aştepta la surprize. Numai eu le devoram cu nesat. 
Discipolii mei n-au pasiuni, omoară şi-atât. Aşa că nu-mi fac griji, oamenii 
vor considera mereu viaţa prea scurtă. 

CONFESORUL: Între doi bărbaţi, un pact se încheie cu o strângere de 
mână. Între noi, permiteţi-mi, Doamnă — mamă a fiului meu — să consider 
înţelegerea noastră pecetluită prin sărutarea mâinii. 

ROSALIA: Aş vrea ca de aici încolo să ne vedem cât mai rar. Deloc, 
dacă e posibil. Ştiu că poți fi discret şi când eşti prezent. Treizeci şi trei de 
ani e al meu, după care, până la sfârşitul lumii, va fi al tău. Adio! 


(CONFESORUL iese din cameră.) 
SCENA 11 


Barul este pregătit pentru carnaval. Lume multă, măşti diverse. La masa 
cu trandafiri stă DAN. In Bar intră tulburat VLADIMIR. Se aşază alături de 
DAN. 


DAN: Ce-i cu tine? 

VLADIMIR: Nimic... Am fost să caut pe cineva la catedrală şi mi s-a 
spus că persoana nu există şi nici nu a existat vreodată... Unde e Rosalia? 

DAN: Trebuie să apară. Mai avea să-şi aranjeze părul şi nu se hotărâse ce 
rochie să îmbrace. Ştii cum sunt femeile. 

VLADIMIR: De-abia aştept s-o văd. După atât timp în care nimeni nici 
măcar nu a zărit-o. Va fi un şoc pentru toată lumea. 

DAN: Cred că şi ea are emoţii. Am surprins-o puţin nervoasă. Nu e în 
apele ei. De-asta nici n-am insistat să o aştept. Şi-a dorit să rămână singură, 
să se liniştească. Mi-a spus că are să mă anunţe ceva important. 

VLADIMIR: Să nu-mi spui că... S-a întâmplat minunea? 

DAN: Cred că da. Prea era misterioasă. S-o aşteptăm mai întâi pe ea, fără 
să anticipăm. 

VLADIMIR: Ar fi formidabil. 

DAN: Ar însemna că pactul nostru se încheie în seara asta. 

VLADIMIR: Îţi vei primi răsplata. Barul va fi al tău, ca şi restul clădirii, 
aşa cum am convenit. 

DAN: Nu mă aşteptam să cedezi atât de uşor. 

VLADIMIR: Nici eu nu mă recunosc. Poate şi asupra mea ai exercitat o 
înrâurire. Straniu, dar nu simt că pierd ceva. Să-mi spui când vrei să fac 
public anunţul. 

DAN: După ce apare şi Rosalia. Să mă aştept la ceva, la o întorsătură 
neplăcută? Prea nu eşti încrâncenat. Mă nedumereşti. 

VLADIMIR: Nu mă crezi, dar şi pe mine mă contrariază propria mea 
atitudine. Acum, că vei prelua Barul, trebuie să ştii ultimul dintre secretele 
lui. Dincolo de ce se vede, activitatea de bază e contrabanda cu suferinţă. 
Cumpăr suferinţă şi-o revând la suprapreţ. 

DAN: Trafic cu suferință?! 


VLADIMIR: Aici violența e un principiu. Viclema şi ipocrizia sunt 
regulile. 

(ŞEFUL DE SALĂ se află lângă masa lor. Către DAN.) 

ŞEFUL DE SALĂ: Aveţi o scrisoare. 

DAN (către VLADIMIR): Mă scuzi. 

(DAN deschide scrisoarea şi citeşte. Între timp, pe scena Barului 
VALENTINO priveşte fix spre sală. MIA coboară scările şi se aşază lângă 


el.) 
VALENTINO: Gata? 
MIA: Da. 
VALENTINO: O să-mi fie dor. 
MIA: Şi mie. 
VALENTINO: Vei mai dansa? 
MIA: Nu. 
VALENTINO: Împreună am cântat cel mai frumos. 
MIA: Aşa-l. 
VALENTINO: Ne vedem la sfârşit. 
MIA: Să nu mă cauţi până atunci. 
VALENTINO: Nu mai e mult. 
MIA: A fost aşa bine! 


VALENTIN: Ai grijă. 

MIA: Şi tu. 

(Cei doi se îmbrățișează. MIA părăseşte Barul. DAN pune scrisoarea pe 
masă şi rămâne cu privirea în gol.) 

ŞEFUL DE SALĂ (către VLADIMIR): Vă rog să eliberaţi masa! Este 
rezervată de altcineva. 

VLADIMIR: Poftim?! 

ȘEFUL DE SALĂ: Cum aţi auzit! Eliberaţi masa! 

VLADIMIR: Sunt în Barul meu şi stau unde vreau. lar masa mea am 
oferit-o altora, deci oricum n-am unde să mă mut! Dar ce-ţi dau eu ţie toate 
explicaţiile astea?! 

ŞEFUL DE SALĂ: Vă rog să părăsiţi barul! 

VLADIMIR: Băi, obraznicule, aşa vorbeşti tu cu mine? Eu sunt 
proprietarul, înţelegi?! Tu eşti o slugă, un nimeni! 

ŞEFUL DE SALĂ: Ieşiţi imediat sau vă dau eu afară! 

VLADIMIR: Auzi la el! Poate vrei să te calc în picioare! Nu ştii cu cine 
te pui! 


(ŞEFUL DE SALĂ face un semn. Câţiva chelneri se apropie şi-l iau pe 
sus pe VLADIMIR, care se zbate, adresându-se mesenilor.) 

VLADIMIR: Ce, nu mă mai recunoaşteţi?! Sunt eu, Vladimir, patronul 
Barului! Adică am fost. Vă anunţam eu imediat... (Către ȘEFUL DE SALĂ.) 
Impostorule! (Către meseni.) Spuneţi-le golanilor ăstora să înceteze! Nu mă 
mai recunoaşteți, de ce tăceţi?! (Mesenii îl privesc ca pe unul care şi-a 
pierdut minţile.) Spune-i să-mi dea drumul! Terminaţi! Ce se-ntâmplă?! 
Lăsaţi-mă-n pace! 

(ŞEFUL DE SALĂ face semn ca VLADIMIR să fie dus pe scenă. 
Aplauzele şi reflectoarele îl paralizează pe VLADIMIR. Cu toții se amuză 
de consternarea lui. ȘEFUL DE SALĂ, cu glas tare.) 

ŞEFUL DE SALĂ: Prieteni! Prieteni!... Aveţi în faţa voastră un inculpat. 
Nu 1 se impută că se dă proprietar al unui lucru ce nu-i aparține. Este 
învinuit că a propovăduit naşterea Antihristului. Altfel spus, vrea să ne 
vestească cea de a doua venire a lui Hristos. Este acuzat de falsă prorocire şi 
de crima de a tulbura minţile oamenilor anunțând că sfârşitul lumii este 
aproape! Ca odinioară, când pârâtul este găsit vinovat, judecata publică se 
sfârşeşte prin lapidare. Înainte de a vă chema să-i cântăriţi faptele, 
criminalul are dreptul să se apere. (Către VLADIMIR.) Vorbeşte! 

VLADIMIR: Dacă vreţi să mă judecaţi, daţi-vă mai întâi măștile jos! (În 
Bar tensiunea creşte. Pe rând, unul câte unul îşi scot masca.) Acum să-l 
văd pe ăla care va ridica primul piatra! 

ŞEFUL DE SALĂ: Cum ai putea să-l vezi dacă stai cu ochii în pământ? 
E semn că te ruşinezi de faptele tale. 

VLADIMIR: Vreti un pretext de a vă crede sfidați de privirea mea? Vreţi 
să simțiți că aţi fi provocaţi? De v-aş privi în ochi, n-aş face decât să pun o 
oglindă în care să vi se reflecte privirile tulburi şi dornice de sânge. 

UN MESEAN: Ăsta ne jigneşte! 

(Sala vociferează. ŞEFUL DE SALĂ restabileşte liniştea.) 

ALT MESEAN: Lăsaţi-l să vorbească! 

VLADIMIR: Întotdeauna v-a plăcut să participaţi la crucificarea cuiva 
mai crucificat ca voi. Problema rămâne: cine va ridica primul piatra? A 
doua piatră va lua exemplul primeia, pe urmă celelalte vin ca o descărcare. 
Ca o eliberare ocrotită de anonimatul haitei. Numai că legea lapidării 
prevede ca delatorii să fie cei care aruncă primii piatra. 

ŞEFUL DE SALĂ: N-am nici o problemă să dau eu tonul la cântec. 


VLADIMIR: Tot legea spune că trebuie să fie cel puţin doi care să dea 
tonul la cântec. Legea îl apără, cât poate ea, pe pârât. Judecător nu există 
dacă nu are ce judeca. Dar acuzator există şi fără. E Satana, maimuţoiul lui 
Dumnezeu! 

ŞEFUL DE SALĂ: Nu înjura numele pe care l-ai slăvit! Tu, de acolo! 
(Arată către DAN care este în aceeaşi stare inertă.) Tu trebuie să fu al 
doilea care să depună mărturie, alături de mine. Spune, ce cauţi aici, cine 
eşti? 

DAN: Habar n-am. 

ŞEFUL DE SALĂ: Cum să nu ştii cine eşti! Vorbeşte! 

DAN: Ştiu cine sunt, dar nu şi cum am ajuns aici. 

ȘEFUL DE SALĂ: Minti! 

DAN: Nu-mi dau seama. 

ŞEFUL DE SALĂ: Nu-ţi dai seama?! Dar ce, eşti inconştient? 

DAN: Nu ştiu! 

ŞEFUL DE SALĂ: Încetează cu „nu ştiu”! ii totul ascuns în tine. 
Vorbeşte! 

DAN: Ceea ce am eu de povestit nu este consemnat în articole de ziar, iar 
numele meu nu va apărea nici în cărți, nici în dicţionare. Autorii manualelor 
de istorie s-au oprit din scris pentru că ce urmează de aici încolo nu mai este 
istoria pe care o ştim. O nelegiuire a intrat în ea şi nelegiuirea a devenit 
normă. Sunteţi de acord cu mine?... Dar regula fundamentală rămâne 
valabilă: ce se vede nu este şi ce se-ntâmplă. Frumuseţea înşelăciunii nu stă 
în secretul ei, ci în spectacolul care o înfăşoară. Vă amintiţi, noi am încheiat 
un pact al înşelăciunii liber consimțite. Priviţi-mă, n-am nimic de ascuns. 
(Ridică braţele.) Sunt un om ca oricare altul: sânge, carne, umori, nervi, 
spaime. Nu puteți aştepta de la unul ca mine o minune, dar aţi consimţit. 
Atunci, meritați o răsplată! (Pe scenă un abur îl face să dispară pe 
VLADIMIR. Unii dintre meseni protestează, alții aplaudă.) 

ŞEFUL DE SALĂ: Adu-l înapoi! Cum ai făcut?! 

DAN: Arta inducerii în eroare! Ea va risipi tulburarea provocată de un 
sfârşit prea apropiat. Şi tot ea vă va reda bucuria, căci am a vă dărui ceva: 
prezentul! Să înceapă carnavalul! (Lumea s-a detensionat. Mesenii îşi 
reaşază măştile pe față.) Acum pot să vă spun şi cine sunt. (Se face linişte.) 
Sunt bărbatul care a lăsat Moartea gravidă! (Sala izbucneşte în ovaţii.) 
Doamnelor, domnilor, v-am făcut din cuvinte! Să mergem! (DAN iese din 
Bar urmat de alaiul zgomotos al carnavalului. Printre cei din urmă este 


VALENTINO, care se suie curios în aburii de pe scenă, unde îl descoperă 
pe VLADIMIR.) 

VALENTINO: Bănuiam eu că e o scamatorie! Plângeţi? 

VLADIMIR: Eu? Niciodată! Mă întrebam unde am greşit, de ce a eşuat 
planul meu. 

VALENTINO: Aţi uitat taina îngerilor. 

VLADIMIR: Ce-i aia? 

VALENTINO: Orice înger o ştie. Aduceţi-vă aminte. 

VLADIMIR: Crezi că un înger căzut se mai poate întoarce în lumină? 

VALENTINO: N-am auzit de o situație asemănătoare. Poate dacă vorbiți 
mai sus. 

VLADIMIR: Stai, nu pleca! 

VALENTINO: Trebuie, mă duc după omul meu. În seara asta iar o va 
face lată. Mulţumesc că ați avut grijă de el. 

(VALENTINO iese din Bar. VLADIMIR se aşază la masa cu trandafiri.) 

VLADIMIR: Şi-acum ce va fi cu mine? Diavol am fost. Înger nu cred că 
mă mai pot întoarce. Parcă mă dor umerii... Mă amăgesc, de unde aripi să- 
mi mai crească? O să rămân un diavol căruia îi pasă să se-mplinească 
prorocirea. 

(Ridică scrisoarea de pe masă şi citeşte.) 

Dragul meu, 

Ultima noastră discuţie ar fi trebuit să te pregătească pentru altceva, nu 
pentru ce vei afla acum. Dar tot ce ţi-am spus atunci devine şi mai 
important în continuare. Sunt sigură că sfaturile mele îți vor fi de folos 
cândva, deci nu le uita. 

Când vei citi această scrisoare, eu voi fi plecat. Dacă ai vrea cumva să mă 
cauţi, te rog fierbinte, nu o face niciodată! Ar fi în zadar şi mult rău ai 
provoca. 

În urma mea multă lume mă va vorbi urât. Ce mă doare cel mai tare e că 
vor spune că pe fiul nostru l-am conceput cu un alt bărbat. Să nu crezi. Să 
nu te îndoieşti nici o clipă că te iubesc şi că te voi iubi mereu. Tu eşti cel 
care mi-a dat viaţă. M-ai făcut femeie şi m-ai împlinit ca mamă. Cu tine am 
trecut din Moarte ca să cunosc moartea. De la tine am înţeles ce înseamnă 
să fii tandru, să fii aproapele, cel care te învaţă în fiecare clipă fericirea. 
Prin tine am dobândit bucuria lucrurilor mărunte şi înţelegerea acestei 
minuni numite o zi din viața mea. 


Să nu-ți faci griji pentru mine şi fiul tău. Atât cât va fi bine, vom fi bine şi 
noi, feriţi de orice pericol. ÎI voi creşte frumos şi drept, cât mă voi pricepe şi 
mă vor ţine puterile. lartă-mă că eu mă voi bucura de el şi tu nu. Aşa a fost 
să fie, nu te întreba de ce. Îmi doresc să trăieşti împăcat cu tine însuţi şi cu 
lumea asta, câtă vreme tot ce vei auzi despre fiul tău te va face mândru de 
el. 

Te voi iubi mereu, Dumnezeu să te aibă în pază, 

Rosalia 

(Lasă scrisoarea pe masă.) 

Rosalia şi Dan sunt îndrăgostiți!... Dragostea dintre doi oameni e 
consecința iubirii îngerilor lor păzitori. Asta e, mi-am adus aminte taina 
îngerilor!... Până o să mă lămuresc cine mai sunt, mă duc să-l aştept pe cel 
care va veni a doua oară. Voi fi primul care va privi orizontul şi se va 
bucura. 

(VLADIMIR iese cântând din Bar. Sala Barului este traversată în fugă de 
MIA, care se opreşte doar o clipă, cât să ia de pe masă scrisoarea 
ROSALIEI.) 


CORTINA 


Referinţe critice 


„Valentin Nicolau este, incontestabil, un dramaturg, care ştie cum se face 
o piesă, stăpân pe replici, firesc în limbaj şi, nu în ultimul rând, plin de idei 
de teatru. Toate piesele lui pot fi puse în scenă. Sunt gândite pentru scenă. 
Mâna regizorului n-are de retuşat decât mărunțişuri. 

Toate piesele sunt parabole, cu personaje generice (rareori au nume şi, 
atunci, din rațiuni estetice precise). E un teatru «abstract», postpsihologic şi 
postrealist, politic, în esență (mai puţin «Ca Zăpada şi cei doi»), oarecum în 
felul lui Brecht (de la care vine şi ideea cântecelelor comice, rizibile), 
pitoresc, spiritual şi dinamic. 

Cea mai ionesciană, până şi în simplitatea ei, este «Ca Zăpada şi cei doi». 
Şi singura nepolitică. Este o parabolă poetic-metafizică, precum atâtea ale 
lui Ionesco. (...) Relațiile dintre personaje sunt pline de delicateţe, în pofida 
caracterului conflictual, şi o solidaritate discretă se instalează între oameni 
care n-au nimic comun, care se angoasează reciproc, se detestă sau se urăsc, 
dar care nu mai pot trăi separat. Replicile au poezie şi un umor ascuns. Bine 
ritmată scenic, piesa ar putea da un spectacol încă mai emoţionant decât 
celelalte două. 

Cititorul de teatru care sunt nu-i poate ura dramaturgului care este 
Valentin Nicolau decât să-şi vadă piesele pe scenă. O scenă pe care mi-o 
imaginez ca pe un peron, în toate trei cazurile.,, (Nicolae Manolescu, ,, Viaţa 
pe un peron“, Postfaţa la volumul , Dacă aş fi un înger“, UNITEXT, 2000) 


„Deşi cultivă umorul şi relaţiile ironice, Valentin Nicolau nu e un satiric. 
Simti la tot pasul iubirea pentru om, respectul pentru delicateţea naturilor 
fragile, oroarea de a intra cu bocancii în nefericita noastră plămadă 
levantină. Lucrată categorial, ca-n bătrânul expresionism (Bătrânul, 
Politicianul, Şeful, Târfa, Tânărul, Călugăriţa etc.) "Fantoma de la clasa 
întâi,, poate face săli pline indiferent de oraş ori de cadrul montării, după 
cum "Ca Zăpada şi cei doi, oferă o partitură captivantă teatrului TV, în, să 
zicem, linia: «Capul de răţov», «Scaunele», «Noul locatar». Şi e de aşteptat 
ziua în care somitățile noastre regizorale să-i alterneze pe Shakespeare, 
Euripide şi Cehov cu Nicolau, Macrinici & Co, înlocuind bovarizarea 
festivalurilor occidentale cu o cinstită punere în scenă, acasă, a României de 


azi.” (Dan C. Mihăilescu, „Gară pentru toți“, în Ziarul financiar, nr. 20, 6 
octombrie 2000) 


„Forma dramaturgică aleasă şi tipurile de personaje reflectă o lume 
sordidă şi incitantă, fascinantă prin trivialitatea şi mizeria ei. O lume a 
mahalalelor şi a persoanelor pe care se joacă spectacolul adesea grotesc al 
unor marionete de fundal, ieşite rând pe rând în faţă pentru a-şi prelua 
rolurile. O lume unde coexistă mai bine decât oriunde «credinţa şi 
necredinţa», Dumnezeu şi îngerii căzuți. 

Cu o minuţie cinematografică, abil dozată, fiecare din cele trei piese — 
«Fantoma de la clasa întâi», «Lume, lume, soro lume...» şi «Ca Zăpada şi 
cei doi» — Surprinde detalii aparent insignifiante, captate în replici ambigue, 
care alternează ingenios constatări banale cu aluzii abstracte, cinismul 
morbid cu patetismul, mizând pe expresivitatea absurdului. Marginalul se 
transformă astfel în cadru spectacular prin excelență. Personaje generice 
(Bătrânul, Chiriaşul, Hoţul), măști care ascund vidul căutării haotice, joacă 
şi de-joacă rolurile unei aşteptări continue, de tip beckettian: «O luăm noi 
de la capăt... Mâine...» (...) Sub forma unor interesante parabole, 
dramaturgia lui Valentin Nicolau concentrează aspecte ale societății 
româneşti postdecembriste, figurate în toată concreteţea lor (muzică de 
cartier, jocuri de bingo, aurolaci), caracteristice şi pentru spațiul care se 
întinde mult dincolo de lumea gărilor şi a mahalalelor.., (Mihaela Michailov, 
„Gradul maxim al mistificării“, în Observator cultural, nr. 26, 22 august 
2000) 


„«Fantoma de la clasa întâi», subintitulată «Dacă aş fi un înger», şi 
«Lume, lume, soro lume...», dezvăluie în autorul lor un dramaturg 
preocupat de dosarele actualități. Ele sunt creaţia unui diagnostician social 
care, prin intermediul scrisului dramaturgic, însumează imagini dintr-o 
realitate neprietenoasă, agresivă, cu tumori uriaşe ce macină inexorabil 
substanţa vitală a lumii româneşti de azi. Sunt nişte reportaje dramatice abil 
concepute, deloc ilustrativiste, care frapează frecvent prin replici ce 
concentrează o realitate, o mentalitate, o durere. (...) 

De cu totul altă factură stilistică e «Ca Zăpada şi cei doi», lucrare aparent 
îndatorată teatrului ionescian, de la care împrumută unele premise, fără a le 
absolutiza. (...) Valentin Nicolau iese însă de sub umbrela ionesciană — 
personajele nu se supun unui proces de reificare, ci, din contră, încearcă un 


emoționant sentiment de solidaritate unul față de celălalt. Cu meandre 
reflexive, cu un dispozitiv al relaţiilor ingenios reglat, piesa propune o 
poveste frumoasă, un basm contemporan căruia i-ar sta bine pe scenă. 

Literatura dramatică scrisă de Valentin Nicolau, fie că e generată de 
împrejurări din realitatea imediată, fie de unele uşor enigmatice, are un 
palpit vital şi autenticitate. Se caracterizează prin deschideri simbolice care 
nu artificializează fabula, printr-un fond conflictual bine gradat de natură 
să-i faciliteze drumul spre scenă. E de dorit ca respectivul parcurs să fie 
rapid.„ (Mircea Morariu, „Dacă aş fi un înger“, în Familia, nr. 9, 
septembrie 2000) 


„Piesele ale lui Valentin Nicolau sunt elaborate nu în primul rând ca 
literatură, ci ca propunere pentru spectacol. Replicile sunt vii, directe, 
personajele lumii lui nu vorbesc sofisticat, dar dezvoltă în mod evident, mai 
mult prin situaţii, context şi prin situaţiile în care se mişcă, o parabolă a 
realității noastre imediate. Valentin Nicolau este plin de idei şi pune 
reflectorul pe individ, pe tipurile de relații în societatea postcomunistă. 
«Fauna» pieselor lui politice, abstracte sau psihologice este plină de sosul 
existenţei, crud, tranşant, nemilos poate, un univers nefardat, ci ordonat prin 
cuvinte. Tipul de conflict pare banal, pentru că se întâlneşte la tot pasul. De 
aceea nu frapează imediat. Pe dedesupt însă, circulă frământările, alienarea, 
pierderea identității, obsesiile noastre de zi cu zi, problemele specifice 
transformării societății noastre postcomuniste, purtătoare de tare ale 
trecutului şi împovărată de ale prezentului, dar şi acelea universale, ale 
oamenilor  debusolați în pragul trecerii mileniului.” (Marina 
Constantinescu, „A scrie. A (se) juca “, în România literară, 2000) 

„Valentin Nicolau este indignat de România ca Emil Cioran, trist ca 
Schopenhauer şi supărat pe viață ca Urmuz. (...) Deprimarea activă a 
dramaturgului ar părea şi este românească prin scenografie, dar universală 
prin nevoia de reflecţie asupra vieţii. Doar că spațiul de reflecţie nu mai este 
nici Akademia platoniciană, nici Poiana lui Iocan a lui Marin Preda, ci 
closetul. Scena dialogului filozofic din pisoar este emblematică. Această 
filozofie de pisoar pare semnul unui sfârşit de civilizație. Etapa în care omul 
nu mai are nevoie de filozofie, dar nici nu poate renunţa la ea şi o practică 
în astfel de forme rudimentare. lIzbitor de asemănătoare cu textele 
semiobscene sau obscene de-a dreptul din muzica turco-țigănească din noua 
Românie sau a concursurilor de tip bingo din care nimeni nu înţelege 


altceva decât că nu trebuie să ai nici o valoare ca să fii miliardar.” (Mircea 
Ghițulescu, în „Istoria dramaturgiei române contemporane“, Bucureşti, 
2000, Editura Albatros, pp. 450 — 451) 


„Valentin Nicolau este unul dintre foarte puţinii scriitori de teatru care 
ştiu să-şi aleagă subiectele. (...) «Fotograful majestăţii sale» (sau «Ultimul 
împărat») reia vechea temă a Puterii care fascinează şi produce inflația 
egoului în date parabolice. Teroarea este în acelaşi timp un exercițiu al 
lucidităţii conducătorului, dar şi unul al nebuniei: relația acestuia cu timpul, 
prin Fotograful venit la curte, este de alt ordin decât, să zicem, aceea din «A 
treia ţeapă» a lui Marin Sorescu, unde Ţepeş e model pentru tabloul 
Pictorului. La Nicolau, Împăratul este sacrificat după ce lumea pe care a 
modelat-o nu-l mai poate cuprinde: gonflabilă, împărăția sa este un proiect 
care îl apropie de un Dumnezeu absent. Măscăriciul, fratele, e cel care va 
prelua «gestiunea». E nevoie de o altă imagine, într-o lume în care imaginea 
se substituie naturalului. Seducția este a Puterii, a unei luări în posesie unde 
sexualitatea Puterii e implicată profund. Avatarurile acestei idei în România 
post-89 nu sunt deloc de trecut cu vederea şi astfel, cu această piesă, cred că 
se impune o direcţie de abordare a politicului în actul puterii care nu a mai 
fost abordată în acest fel până acum. 

Dramaturgia sa are acum contur, autorul devenind stăpân pe tehnici de 
construcție a conflictului, dar, mai ales, pe acea intuiție a umanului 
metamorfozat de mutatiile fundamentale petrecute în societatea românească 
a ultimului deceniu. Aceasta îl distinge net între noii dramaturgi.,, (Marian 
Popescu, „Un dramaturg care ştie să-şi aleagă subiectele“, în Observator 
cultural, nr. 73, iulie 2001) 


„Cu piesa «Legenda ultimului împărat», păşim pe tărâmul parabolei 
filozofice şi al unui tragi-comic în care se regăsesc mari teme ale 
dramaturgiei universale. Dacă, în acest sens, mulți s-au grăbit să se refere la 
relația shakespeariană dintre regele-clovn şi bufonul înțelept, dar trist, unii 
critici au lărgit şi mai mult aria similitudinilor către opera unor Alfred Jarry 
şi Evgheni Şvarţ, fără a-l ocoli nici pe Vasile Alecsandri. Nimic dăunător pe 
acest teren al speculațiilor, căci, dacă ne gândim şi la raporturile despotului 
cu poporul ori la accentele comic-groteşti ce le dobândeşte în piesă 
imaginea totalitarismului, textul lui Valentin Nicolau se apropie şi de verva 
vitriolantă a unor piese de Teodor Mazilu, ca «Sărbătoare princiară», după 


cum, în judecarea relației insului (rege, bufon sau om simplu) cu Dumnezeu 
putem desluşi binişor câte ceva din întrebările dramatice ale misticilor ruşi 
sau din «negația» existențialiştilor. Mi-e teamă însă că, mergând pe această 
cale, vom ajunge să nedreptățim însăşi piesa «Legenda ultimului împărat«, 
care, dincolo de livrescul ei evident, se înfăţişează ca o lucrare de o 
indiscutabilă autonomie, a structurii şi a semnificaţiilor, oferind totodată 
regiei şi interpreților şansa unei împliniri scenice moderne şi atractive.” (Ion 


Parhon, „Toamna se numără premierele!“, în România liberă, 17 
octombrie 2002) 


„Lăsând deoparte România şi himerele ceauşiste din textele anterioare, 
Valentin Nicolau se instalează cu drama «Taina îngerilor» în plin creştinism 
şi face speculaţii pe marginea legendelor creştine asemenea evangheliştilor. 
Simplificat, subiectul ales de Valentin Nicolau pare o glumă naivă despre 
bărbatul care a însămânţat moartea şi va naşte pe Anticrist. În fond, este o 
meditație teologică ce se petrece într-un loc incert aflat între «Faust» de 
Goethe şi poveştile cu diavoli ale lui Ion Creangă. Întreg cadrul creștin 
dintr-o catedrală este contaminat pentru că aici se află Barul Zeilor unde se 
petrec repetabile nopți walpurgice în care se însoțesc vrăjitoarele cu 
demonii. Nu este chiar o blasfemie dar Dumnezeu al lui Valentin Nicolau 
este absent leneş şi indiferent: deus otiosus. El este reprezentat, prin 
opoziţie, de Monseniorul Serafim sau Confesorul, Satana, Îngerul căzut 
care a greşit o singură dată stârnind mânia celui atotputernic care l-a 
pedepsit cu sterilitatea. Dar, prin Vladimir, mâna dreaptă a Satanei, va 
descoperi bărbatul ideal, vrăjitorul de cuvinte care va face moartea să se 
îndrăgostească. Este Dan, amantul magician sau magicianul amant care ştie 
să potrivească atât de bine cuvintele încât nu-i rezistă nici o femeie. (...) Ce 
poate fi mai fabulos şi mai rudimentar ca gândire artistică decât să-ţi 
imaginezi o împerechere. (...) Valentin Nicolau alternează poezia religioasă 
cu anatema şi cu rugăciunea fierbinte. Îi plac sentinţele («Ceea ce te biruie 
te stăpâneşte», «Atitudinea corectă faţă de diavol nu este frica, ci disprețul», 
«Visul este umbra unui lucru real care poate deveni real», «Omul este ceea 
ce ascunde», «Frumuseţea înşelăciunii nu stă în secretul ei, ci în spectacolul 
care o înfăşoară» etc.), dar în această mică evanghelie profană cuvintele 
înțelepte par a fi la locul lor. Moartea care rodeşte şi iubirea care ucide sunt 
două principii ale aceleiaşi mişcări nesfârşite a vieţii (eros şi thanatos, nu?) 
pe care Valentin Nicolau le fixează într-o ambițioasă cosmologie cu o 


prezenţă tematică rară şi selectă în dramaturgia contemporană.” (Mircea 


Ghiţulescu, „Mică evanghelie profană: Valentin Nicolau“, în Ramuri, nr. 
10, 2008) 


„Descopăr în această piesă ieşită din comun şi atipică pentru timpurile 
moderne («Taina îngerilor», n.r.), o înrudire — mai puţin cu Goethe şi 
proiectul său faustian, cât cu Marlowe şi pictorii nopții, Caravaggio în 
primul rând, înrudire care fascinează, luminează, aspiră. 

Pătrunzi în opera lui Nicolau ca într-un univers arhaic, reactivat, fără să- 
şi piardă cu toate acestea stranietatea, puterea de a ne rătăci şi de a ne 
îndepărta de reperele noastre. Univers obscur şi carnavalesc, univers în care 
contrariile îi păcălesc pe cititorii de acum, pe noi adică, plimbându-ne de la 
un registru la altul. Şi ne place să ne pierdem aici... Ne aruncăm în acest 
vârtej fără să părăsim nucleul ascuns, dorinţa supremă, paradoxul esențial: a 
lăsa moartea însărcinată. O ființă porneşte în această aventură mai 
îndrăzneață chiar decât căutarea tinereții veşnice, pentru că în acest caz e 
vorba de fecundarea a ceea ce e de nefecundat, de fertilizarea a ceea ce, prin 
definiție, e steril, de învingerea morții transformând-o în femeie. Un astfel 
de pariu e unic şi, dincolo de avatarii şi rătăcirile eroului, dorința lui 
extremă se impune. Și sfârşeşte prin a ne obseda şi pe noi. Victorie asupra 
efemerului lecturilor şi a nisipului uitării, pentru că, odată descoperit, ne 
vom aminti mereu de acest personaj şi de utopia sa concretă care depăşeşte 
individualul şi trimite la ceea ce e esențial, definitiv în om.,, (George Banu, 
„Une parabole pérenne“, prefața la volumul „Le mystère des anges“, 
Lansman, 2009) 

Piese puse în scenă 

Lume, lume, soro lume... 

Spectacol-lectură prezentat de Teatrul Naţional „Radu Stanca” din Sibiu 
în cadrul Festivalului Internaţional de Teatru de la Sibiu, ediția 2000. 

Ca zăpada şi cei doi 

Spectacol montat la Teatrul „Nottara” din Bucureşti sub titlul „Uzina de 
plăceri S.A.”. A avut premiera pe 16 octombrie 2002, la Sala „George 
Constantin”, în regia lui Alexandru Berceanu, şi este de opt stagiuni prezent 
în repertoriul teatrului. Montarea are la bază piesa „Ca Zăpada şi cei doi”, 
recompensată în 2000 cu Marele Premiu al concursului național pentru 
dramaturgie „Camil Petrescu”. Pentru regia spectacolului, Alexandru 
Berceanu a primit premiul pentru tineri creatori al Ministerului Culturii şi 


Cultelor, pe 2003. „Uzina de plăceri S.A.” a fost invitat în cadrul 
Festivalului Comediei Româneşti, FestCo, ediția 2003, a participat la 
Festivalul de Dramaturgie Contemporană de la Braşov, ediția a XIV-a — 
unde Virgil Ogăşanu a primit premiul pentru Cea mai bună interpretare 
masculină — şi la Festivalul de Comedie de la Galaţi, în cadrul căruia Virgil 
Ogăşanu a primit premiul pentru Cel mai bun actor, rolul Bătrânului. 


Spectacol montat la Radio România Actualități (Teatrul Naţional 
Radiofonic), sub titlul „Albă ca zăpada şi cei doi”. Adaptarea radiofonică şi 
regia artistică Dan Puican. Premiera a avut loc pe data de 12 mai 2003, 
Radio România Actualităţi. În rolurile principale, Virgil Ogăşanu, Şerban 
Cellea, Irina Movilă. 

Ultima haltă În paradis 

Spectacolul montat la Televiziunea Română, în 2002, în regia şi 
adaptarea lui Alexandru Tocilescu. A fost prezentat în Festivalul Național de 
Teatru „I.L. Caragiale”, ediția a XIII-a, 2003, în cadrul secțiunii Teatru TV 
şi a primit o nominalizare la premiile UNITER pentru Teatru TV, ediția 
2003. În rolurile principale Florin Piersic, Florina Cercel şi George Ivaşcu. 


Spectacol montat la Teatrul de Nord din Satu Mare, în regia lui Andrei 
Mihalache, în stagiunea 2002 — 2003. A avut premiera pe 9 februarie 2003, 
la puţin timp după versiunea realizată pentru televiziune a aceluiaşi text. A 
participat la cea de-a doua ediție a Festivalului Comediei Româneşti, 
FestCo 2004. 

Fotograful MajestĂȚii Sale (Ultimul Împărat) 

Spectacol montat la Teatrul Naţional din Bucureşti, sub titlul „Legenda 
ultimului împărat”, în regia lui Alice Barb, stagiunea 2002-2003, Sala 
Atelier. A avut premiera pe data de 10 octombrie 2002. Versiunea de la 
TNB este o prelucrare realizată de dramaturg a textului „Fotograful 
Majestății Sale” („Ultimul împărat”). Spectacolul a fost prezentat, în 2003, 
în cadrul celei de-a X-a ediții a Festivalului Internaţional de Teatru de la 
Sibiu. În rolurile principale Claudiu Bleonţ, George Ivaşcu, Mircea 
Albulescu, Ion Lucian, Constantin Dinulescu, Rodica Popescu Bitănescu, 
Ilinca Goia. 


Spectacol montat la Teatrul Dramatic „Elvira Godeanu” din Târgu-Jiu în 
regia lui Vitalie Lupaşcu, stagiunea 2002 — 2003, sub titlul „Ultimul 


împărat”. A avut premiera pe 26 octombrie 2002. În rolurile principale, 
Marian Negrescu, Constantin Eremia, Valeriu Bâzu, Mariana Ghiţulescu. 
Taina Îngerilor 
Spectacol-lectură prezentat de Teatrul Naţional „Radu Stanca” din Sibiu, 
în cadrul Festivalului Internaţional de Teatru de la Sibiu, ediția 2008. 
Vecinii noŞtri de pat (Mai jos de Figueras) 
În luna mai a anului 2006, textul a intrat în repetiţii pe scena Teatrului de 
Comedie din Bucureşti, în regia lui Alexandru Tocilescu. În luna noiembrie 


a aceluiaşi an, repetițiile au fost suspendate sine die, din cauza cenzurii 
politice. 


